
Cuvânt înainte 


Cititorul român poate asocia termenului epistemologie semnificaţii 
diferite. în utilizarea sa consacrată, în limba franceză, cuvântul desem¬ 
nează ansamblul preocupărilor centrate pe analiza naturii, evoluţiei, 
întinderii şi valorii cunoaşterii ştiinţifice, preocupări ale căror începuturi 
datează din secolul al XlX-lea şi intră într-o fază matură deja la mijlocul 
secolului care se încheie. în schimb în engleza de astăzi, cuvântul stă 
pentru teoria analitică a cunoaşterii, o disciplină mai nouă care se 
situează în continuarea teoriei tradiţionale a cunoaşterii. Utilizând 
tehnici logic-formale sau neformale de analiză, epistemologia urmăreşte 
să ofere instrumente conceptuale adecvate pentru analiza pretenţiilor de 
cunoaştere ale opiniilor din viaţa de fiecare zi, precum şi din ştiinţă. 
Preocupările pentru analiza condiţiilor cunoaşterii în genere sunt comune 
reflecţiilor asupra cunoaşterii pe care le întâlnim la filosofi moderni 
britanici de orientare empiristă cum sunt John Locke, David Hume, 
Thomas Reid sau John Stuart Mill şi în lucrările epistemologilor contem¬ 
porani. Caracteristica distinctivă a cercetărilor epistemologice actuale o 
constituie standardele considerabil mai înalte ale analizei şi ale examenu¬ 
lui critic. 

Bazele noii discipline filosofice au fost puse prin lucrări de pionierat 
ale lui Alfred J. Ayer şi Roderick M. Chisolm. Un scurt dar provocator 
articol publicat în 1963 de filosoful american Edmund Gettier - Este 
cunoaşterea o opinie adevărată şi întemeiată? - a stimulat puternic 
preocupările epistemologice, aşa cum o arată creşterea exponenţială a 
articolelor de revistă şi a cărţilor consacrate unor concepte centrale ale 
noii discipline cum sunt opinie, adevăr, întemeiere, dat, evidenţă, certi¬ 
tudine, scepticism şi altele asociate acestora. Chisolm, un pionier al 
teoriei analitice a cunoaşterii delimitează epistemologia, în autobiografia 
sa intelectuală scrisă în anii optzeci, în termenii următori: „Proiectul 
epistemologic este o încercare de a răspunde la întrebările socratice «Ce 
cunosc?» şi «Ce pot să cunosc?». Se presupune (1) că cercetătorul poate 
descoperi răspunsul la aceste întrebări, (2) că o cunoştinţă este o opinie 
adevărată care este întemeiată şi (3) că o opinie poate să fie întemeiată 
şi să nu fie adevărată sau poate fi adevărată dar nu întemeiată". Iar unul 
din editorii cărţii de faţă, Jonathan Dancy, afirma într-o lucrare de 
introducere în epistemologie că aceasta este disciplina care se concen¬ 
trează asupra formulării unor răspunsuri la întrebări-cheie cum ar fi: Ce 
este cunoaşterea? Care sunt cerinţele întemeierii opiniilor noastre? Ce 
putem cunoaşte? Care este diferenţa dintre a cunoaşte şi a avea o opinie 
adevărată? Ce relaţie există între a cunoaşte şi a vedea? Cum se poate 
răspunde argumentelor sceptice mai vechi sau mai noi produse de 
filosofi? 

Acest dicţionar de epistemologie se încadrează într-o serie a editurii 
Blackwell din Oxford, serie în care au apărut deja lucrări de referinţă cu 
acelaşi profil consacrate esteticii, eticii şi filosofiei politice. Cred că el 
merită atenţia deosebită a amatorilor de filosofie şi, desigur, a tuturor 



celor ce studiază sau profesează filosofia, din cel puţin trei motive: 

Mai întâi, datorită ariei sale de cuprindere. Cele aproximativ 250 de 
articole acoperă nu numai temele şi conceptele epistemologiei, ci şi 
concepte ale unor disc : pline apropiate, cu relevanţă pentru epistemologie, 
cum sunt concepte ale logicii (deducţie, inducţie, argument, paradox), ale 
filosofiei minţii (percepţie, memorie, informaţie, intenţionalitate) sau a 
le metafizicii formale (existenţa, calităţi primare şi calităţi secundare). 
Sunt caracterizate marile tipuri de cunoaştere cum sunt cunoaşterea 
perceptivă, cunoşterea prepoziţională, cunoaşterea matematică, istorică 
şi fenomenologică, cunoaşterea filosofică, religioasă şi paranormală. Un 
număr de articole suntconsacratevarietăţilorepistemologiei: epistemolo¬ 
gia ştiinţelor naturii, a ştiinţelor sociale, epistemologia genetică, epi¬ 
stemologia naturalizată. Este prezentată tema filosofică desemnată astăzi 
prin expresia moartea epistemologiei. Un loc important îl ocupă prezen¬ 
tarea principalelor curente şi orientări epistemologice ale trecutului şi 
prezentului: empirism, raţionalism, apriorism, solipsism, realism, prag¬ 
matism, instrumentalism, fizicalism, scepticism, fundaţionalism, coeren- 
tism, internalism şi extemalism. în articolele cuprinzătoare sunt prezen¬ 
tate contribuţiile marilor precursori ai epistemologiei contemporane - 
Platon, Aristotel, Descartes, Locke, Hume, Kant, Mill, Pierce - precum 
şi relevanţa pentru epistemologie a operei unor gânditori ai secolului XX 
ca E. Husserl, M. Heidegger, B. Russel, G. Moore, L. Wittgenstein, H.G. 
Gadammer, M. Foucault, J. Habermas. 

în al doilea rând, datorită calităţii profesionale neobişnuite a autorilor 
articolelor chiar şi prin raportare la multe lucrări de referinţă cu pretenţii. 
Din lista autorilor nu lipseşte aproape nici unul din filosofii în viaţă care 
au adus contribuţii semnificative la literatura epistemologică a ultimelor 
decenii. Această listă cuprinde pe W.P. Alston, L.Bonjour, R.M. Chisolm, 
L.J. Cohen, F. Dretske, E. Gettier, A.J. Goldman, S. Haak, G. Harman, 
J. Hintikka, J. Kim, Ph. Kitcher, P.D. Klein, H. Kornblith, K. Lehrer, P.K. 
Moser, G. Pappas, A. Plantinga, H. Putnam, E. Sosa, B. Stroud, M. 
Williams. 

în al treilea rând, această carte oferă un instrument deosebit de 
valoros tuturor cititorilor interesaţi să identifice sursele primare prin 
bibliografia ataşată la sfârşitul fiecărui articol, bibliografie ce consem¬ 
nează contribuţiile cele mai importante la elaborarea, formularea şi 
critica conceptelor, temelor şi orientărilor epistemologice până la începu¬ 
tul anilor nouăzeci. 

Sunt convins că utilitatea acestui vademecum într-un domeniu mai 
nou şi deosebit de activ al cercetărilor filosofice contemporane va răsplăti 
eforturile traducătorilor şi strădaniile editurii care îl pune la dispoziţia 
publicului românesc. 


Mircea Flonta 




Nota traducătorilor 


Dorim să semnalăm trei probleme cu care ne-am confruntat pe 
parcursul acestei traduceri: (1) o parte destul de semnificativă din 
terminologia engleză de specialitate nu avea corespondent în limba 
română; în acest sens, chiar dacă unele soluţii de traducere pot părea 
conjuncturale, riscate etc., ele pot constitui, în opinia noastră, o bază de 
plecare pentru fixări terminologice ulterioare; (2) terminologia existentă 
în limba română prezintă, nu neapărat în mai mare măsură decât în limbi 
consacrate ale filosofiei, o serie de rupturi şi fluctuaţii; autori şi tra¬ 
ducători români remarcabili ai domeniului folosesc uneori termeni sau 
sintagme ce diferă, corespunzând unui singur termen englezesc; în 
majoritatea situaţiilor de acest fel nu am propus soluţii noi faţă de cele 
existente, optând pentru una sau alta dintre „tabere"; (3) datorită 
întinderii lucrării şi numărului mare de colaboratori ai acesteia, unele 
cuvinte şi expresii tehnice nu sunt folosite unitar chiar în originalul 
englez; în traducere am încercat să redăm, pe cât posibil, unitatea 
terminologică, avertizând asupra schimbărilor, acolo unde era cazul. 

Dincolo de problemele legate de limbajul tehnic al epistemologiei, 
maniera analitică a autorilor dicţionarului a condus la unele dificultăţi 
„gramaticale", datorate faptului că unele resurse de acest tip ale limbii 
engleze - exploatate în situaţii precum: construirea unor cuvinte ori 
sintagme noi (una dintre îndeletnicirile favorite ale filosofilor), sporirea 
preciziei prin expediente ale topicii, mixarea limbajului natural cu 
enunţuri şi expresii formale etc. - nu erau dublate de posibilităţi analoage 
ale limbii române. In câteva situaţii delicate am fost nevoiţi să optăm 
pentru a sacrifica precizia în favoarea inteligibilităţii, încercând să 
introducem cât mai puţine inovaţii lingvistice şi, de asemenea, să păstrăm 
naturaleţea limbii române. Pe de altă parte, acolo unde precizia concep¬ 
tuală o cerea, am renunţat la anumite ingerinţe stilistice (cum ar fi, de 
pildă, evitarea repetiţiilor sau a cacofoniilor), adoptând o atitudine 
prezentă, în parte, şi în textul original. 

Faţă de lămuririle terminologice ce pot fi întâlnite în notele de subsol 
ale traducătorilor (pentru o soluţie de traducere locală, la prima apariţie 
a termenului, iar pentru una globală, la articolul de dicţionar în al cărui 
titlu este inclus termenul respectiv), se cuvine să adăugăm unele precizări 
cu caracter general. Şirul de termeni: sentence / statement /proposition / 
judgement / utterance / assertion / dairn / affirmation a fost tradus după 
cum urmează: (a) acolo unde distincţia proposition / sentence era rele¬ 
vantă, ea a fost preluată în limba română de distincţia judecată / 
propoziţie (propoziţie gramaticală); (b) în rest, am tradus proposition prin 
propoziţie; (c) judgement, alături de proposition (cazul (a)) şi în contextele 




logice a fost tradus prin judecată logică, iar în alte cazuri (destul de rare) 
prin judecată; (d) claim a fost tradus, ţinând cont de nuanţa evaluativă a 
autorului textului, prin pretenţie sau afirmaţie; (e) termenii statement, 
utterance, assertion şi affirmation au fost traduşi în mod constant, atunci 
când au apărut ca termeni tehnici, prin enunţ, rostire, aserţiune şi 
respectiv afirmaţie. Şirul de termeni: meaning / sense / reference a fost 
echivalat prin şirul: înţeles / sens / referinţă. în contexte logice, argument 
a fost tradus prin raţionament. Am tradus knowledge şi to know, în 
funcţie de context, prin cunoaştere (ca proces), cunoştinţe (cunoaşterea 
ca produs), respectiv prin a cunoaşte şi a şti. Şirul de termeni warrant 
/ ground / justification / foundation / evidence a fost tradus astfel: (a) 
warrant a fost tradus prin temei, iar în câteva cazuri, acolo unde fie a 
apărut alături de alţi termeni din cadrul şirului, fie a jucat un rol special, 
prin garanţie; (b) justification a fost tradus, de obicei, prin întemeiere, 
iar alături de alţi termeni, atunci când era necesară o distincţie, prin 
justificare; (c) foundation a fost tradus prin fundament, dar şi prin 
întemeiere (o altă soluţie de traducere, fundamentare, ne-a părut forţată); 
(d) ground, respectiv grounding, au fost traduse prin temei şi, din nou, 
întemeiere; (e) evidence a primit mai multe traduceri, fiind tradus 
deopotrivă prin dovadă şi evidenţă, dar uneori şi prin temei şi chiar fapt; 
de multe ori, datorită oscilaţiilor terminologice, acest termen a fost 
păstrat între paranteze, în original, în cadrul traducerii. 

Referirile la numele traducătorilor sunt date, în încheierea articolelor 
de dicţionar, după cum urmează: 

[D. B.J - Dan Bărbulescu 

(C. Ş.] - Corina Ştefanov 

[G. Ş.] - Gheorghe Ştefanov 

[A. Z.] - Anabella Zagura 



Introducere 


Prezentul dicţionar, ca şi majoritatea celorlalte volume din seria 
dicţionarelor de filosofie ale editurii Blackwell, este organizat ca o carte 
de referinţă standard, cu articole de diverse întinderi (între 250 şi 3500 
de cuvinte), aranjate în ordine alfabetică, despre teoriile, autorii, ideile, 
distincţiile şi conceptele de primă importanţă în epistemologie. El se 
adresează unui public larg, dar se admite, în acelaşi timp, că natura 
epistemologiei contemporane impune, inevitabil, restricţii în această 
privinţă. în alte ramuri ale filosofiei rămâne posibil să concepi o carte 
care este accesibilă în mod larg cititorului comun. în epistemologie, totuşi, 
este de aşteptat ca publicul principal să fie constituit din studenţi, 
cercetători şi profesori de filosofie şi acestora li se adresează, în primul 
rând, dicţionarul. O mică parte dintre subiecte nu pot fi tratate decât la 
un nivel avansat - ele nu au fost excluse din acest motiv, o mai mică 
acoperire a domeniului devenind incompletă. însă marea majoritate sunt 
accesibile pentru toate nivelele de cititori avuţi în vedere. 

Nu toate articolele sunt inteligibile în mod independent. Cel puţin, nu 
cititorului neexperimentat. Aici intervine sistemul de referinţe încru¬ 
cişate. Am folosit două metode corelate de a-i ghida pe cititori de la un 
articol la altul. în cadrul textului însuşi, unii termeni apar cu majuscule. 
Acest lucru se va petrece adesea atunci când se face trimitere la 
DESCARTES sau REALISM, de exemplu. Aceasta înseamnă că există un 
articol dedicat persoanei sau subiectului respectiv, şi că ar merita să fie 
consultat în contextul prezent. Simplul fapt că există un articol dedicat 
persoanei respective sau subiectului nu va fi totuşi suficient pentru o 
evidenţiere. Nu toate referirile la Descartes sau la realism sunt semnifi¬ 
cative. Mai mult, o persoană sau un subiect s-ar putea să nu fie evidenţiate 
în acest fel la prima apariţie în cadrul unui articol. Aş putea aştepta un 
moment mai bun, să zicem. Iar uneori una şi aceeaşi persoană sau acelaşi 
subiect sunt evidenţiate de mai multe ori în cadrul aceluiaşi articol, acolo 
unde a existat o întrerupere mai lungă sau mi s-a părut potrivit pentru 
un anumit motiv. 

Majoritatea evidenţierilor ce sunt făcute în corpul textului au această 
formă: un cuvânt sau o expresie sunt scrise cu majuscule în propoziţie, 
cum am făcut mai înainte cu DESCARTES. Făcând acest lucru, nu am 
insistat ca cuvântul scris cu majuscule să fie exact la fel cu titlul articolului 
la care este trimis cititorul. De exemplu, îl pot trimite pe cititor la articolul 
despre realism printr-o semnalare făcută în interiorul observaţiei că 
Santayana a fost un REALIST. Cu toate acestea, mi-a fost imposibil uneori 
să introduc trimiterea în text în acest fel. în aceste cazuri ea este inserată 
la sfârşitul propoziţiei sau al paragrafului relevant. 

De asemeni, trimiteri încrucişate se găsesc şi la sfârşitul celor mai 
m lte dintre articole. Aceste trimiteri îndeplinesc două funcţii. în primul 

rând, ele mă ajută să indic, la fiecare articol, domeniile cu care acesta 
are legături, dar care nu au apărut, în mod semnificativ, în textul lui. în 
al doilea rând, ele mă ajută să insist puţin ca dumneavoastră să vă gândiţi 
încă o dată să consultaţi un articol ce a fost marcat, deja, în text 

Seria de dicţionare Blackwell este concepută pentru a viza, în primul 
rând, filosofia anglo-americană. Subiectele ce urmau a fi tratate au fost 
selectate de către editori pornind de la acest criteriu. însă aceasta nu 
înseamnă că alte tradiţii sunt complet ignorate. Există un articol despre 
epistemologia indiană şi, pe lângă articolul general despre epistemologia 
continentală, mai există multe articole despre autori din această tradiţie, 
prezentaţi individual. Totuşi, nu avem pretenţia de a fi acoperit acestă 
tradiţie la fel de detaliat cum am acoperit tradiţia care este vizată în 
principal. 

S-ar putea considera că ilustraţia de pe supracopertă este sugestivă 
pentru abordarea noastră generală. Ea îl înfăţişează pe gânditorul solitar 
studiind în intimitate. Oare nu este el un minunat exemplu pentru 
abordarea carteziană a epistemologiei, abordare atât de caracteristică 
tradiţiei analitice anglo-americane şi respinsă de cea continentală? Există 
aici un adevăr la care vom ajunge imediat. împotriva lui sunt de spus 
două chestiuni. în primul rând, încercarea de a scăpa din ghearele 
paradigmei carteziene este la fel de obişnuită în tradiţia analitică aşa cum 
este şi în afara ei. în al doilea rând, gânditorul nostru solitar nu este 
deloc atât de solitar. El citeşte o carte, ceea ce ar fi putea însemna că el 
nu se bazează în întregime pe propriile-i resurse, aşa cum ar trebui să 
procedeze mintea carteziană (vezi REID, MĂRTURIE). împotriva acestui 
lucru s-ar putea susţine că imaginea exemplifică o concepţie despre 
cunoaştere ca fiind ceva ce trebuie dobândit mai degrabă prin cercetare 
raţională şi percepţie, decât în viaţa practică şi în acţiune. Acest "logo- 
centrism” poate fi o trăsătură mai insidioasă a abordării carteziene şi, 
cu siguranţă, accentul pus pe practică şi acţiune este specific epistemolo¬ 
giei continentale (vezi, de pildă, HEIDEGGER), ca un accent pus pe 
consideraţiile sociale. 

O dificultate cu care s-au confruntat editorii în alegerea subiectelor 
care să fie tratate a fost generată de interconectările domeniilor filosofice, 
într-o anumită măsură, am putea separa epistemologia de domeniile 
■adiacente, dar asta doar cu un întemeiat sentiment de artificialitate. 
Domeniile cele mai apropiate sunt metafizica, filosofia minţii şi filosofia 
ştiinţei. Aceasta ne-a creat două probleme: una teoretică şi una practică. 
Cea practică a fost că, atunci când ne gândeam dacă să includem un 
articol despre un anumit subiect, trebuia să ne întrebăm dacă există vreun 
articol despre acel subiect în celelalte dicţionare şi, dacă există, cum ar 
trebui să se coreleze articolul nostru cu celălalt. La limită, avem un articol 
despre ştiinţele naturii, un domeniu căruia îi va fi dedicat un spaţiu vast 
într-un alt dicţionar. Există însă multe alte cazuri în care tratările noastre 





restrânse despre unele subiecte, în acest dicţionar, se datorează senti¬ 
mentului că articolul cel mai amplu despre ele nu ar trebui să apară 
într-un Dicţionar de epistemologie. Problema teoretică a constat în faptul 
că există multe ocazii în care concepţiile din epistemologie sunt depen¬ 
dente de concepţiile din metafizică sau din fîlosofia minţii, iar noi nu am 
putea acoperi totul la fel de bine. Colaboratorii au fost rugaţi să se 
concentreze asupra epistemologiei, iar articolele au fost scrise în confor¬ 
mitate cu aceasta. De aceea, când veţi citi articole despre autori prezentaţi 
individual, va trebui să ţineţi seama de faptul că acestea nu pretind să 
constituie nişte prezentări complete despre preocupările autorilor respec¬ 
tivi în filosofie; articolele se concentrează, pe cât posibil, asupra epis¬ 
temologiei. Acelaşi lucru este valabil şi în privinţa subiectelor. Articolul 
despre ştiinţele naturii se ocupă numai de epistemologia ştiinţei, articolul 
despre convingerea religioasă se limitează şi el la consideraţiile epis¬ 
temologice şi aşa mai departe. Limitarea la epistemologie este de obicei 
implicită, mai degrabă decât explicită; altminteri, fiecare articol ar fi 
trebuit să înceapă cu formule de genul: “epistemologia lui X”. 

Acest dicţionar are doi editori, despărţiţi unul de altul de către 
Atlantic (şi reuniţi prin intermediul poştei electronice). Forma lui, în linii 
mari, a fost concepută în perioada unui foarte plăcut weekend pe care 
l-am petrecut în Providence (RI), în primăvara lui 1989. După aceea, m-am 
bazat pe Ernest Sosa pentru o serie constantă de sugestii privind 
persoanele din Statele Unite pe care le-am putea aborda ca posibili 
colaboratori - sugestii care au făcut dovada profesionalismului său de 
invidiat. Alegerea colaboratorilor din Anglia a ţinut de propria-mi res¬ 
ponsabilitate. Dincolo de aceasta, editarea amănunţită a contribuţiilor a 
intrat în competenţa mea, deşi sunt foarte recunoscător co-editorului meu 
pentru ajutorul şi sfaturile acordate în legătură cu problemele spinoase 
ce s-au ivit. Desigur, sunt la fel de recunoscător colaboratorilor noştri 
pentru a fi fost dispuşi să preia o sarcină ce s-a dovedit, în multe cazuri, 
lipsită de mulţumire şi departe de a fi uşoară - ca şi pentru deschiderea 
cu care atât de mulţi dintre aceştia au primit sugestiile mele de a face 
modificări, pentru a intra în acord cu propria-mi idee despre cum ar trebui 
să fie lucrurile. Am avut multe ocazii de a-mi exprima aprecierea pentru 
profesionalismul profesiei. 

în final, doresc să mulţumesc soţiei mele Sarah, care m-a ajutat în 
diverse aspecte ale procesului de editare, ca şi fiului meu Hugh care a 
petrecut două săptămâni toamna trecută redactând pe computer arti¬ 
colele. Pentru o vreme, acest dicţionar a fost o problemă de familie. 


Keele, februarie 1992 


JONATHAN DANCY 

a priori / a posteriori 

Distincţia a priori / a posteriori a fost aplicată unui mare număr de 
obiecte, incluzând conceptele, propoziţiile, adevărurile şi cunoaşterea. 
Preocuparea noastră primă va fi aceea pentru distincţia epistemică dintre 
cunoaştere a priori şi a posteriori. Cea mai obişnuită cale de a trasa 
distincţia este prin referire la afirmaţia lui KANT că cunoaşterea a priori 
este absolut independentă faţă de întreaga experienţă (vezi CUNOAŞ¬ 
TERE APRIORI). Este general acceptat că cunoaşterea lui S că p este 
independentă de experienţă doar în cazul în care opinia lui S că p este 
întemeiată independent faţă de experienţă. Unii autori (Butchvarov, 1970; 
Pollock, 1974), totuşi, găsesc această caracterizare negativă a cunoaşterii 
a priori ca fiind nesatisfăcătoare şi au optat pentru a oferi o caracterizare 
pozitivă, în termenii unui tip de întemeiere de care depinde o astfel de 
cunoaştere. în fine, alţi autori (Putnam, 1983; Chisholm, 1989) au 
încercat să traseze distincţia introducând concepte precum necesitatea 
şi imposibilitatea revizuirii raţionale 1 , şi nu în termenii unei întemeiere 
relevante pentru cunoaşterea a priori. 

Cel ce caracterizează cunoaşterea a priori în termenii întemeierii ce 
este independentă de experienţă se confruntă cu sarcina de articula 
sensul relevant al experienţei. Proponenţii a priori-ului citează adesea 
„intuiţia" sau „aprehensiunea intuitivă" ca sursă a întemeierii a priori, 
în plus, ei susţin că aceşti termeni se referă la un tip distinct de experienţă 
care este atât comună, cât şi familiară majorităţii indivizilor. Totuşi, 
există un sens larg al experienţei în care întemeierea apriori nu este 
independentă de experienţă. O strategie iniţială atractivă este cea de a 
sugera că întemeierea a priori trebuie să fie independentă de experienţa 
sensibilă. Dar această descriere este prea îngustă, de vreme ce memoria, 
de exemplu, nu este o formă de experienţă sensibilă, dar întemeierea 
bazată pe memorie se presupune că nu este a priori. Par să rămână doar 
două opţiuni: a oferi o caracterizare generală a sensului relevant al 
experienţei sau a enumera acelesurse ce ţin de experienţă. Caracterizările 
generale ale experienţei susţin adesea că experienţa furnizează informaţii 
specifice lumii actuale, în timp ce sursele ce nu ţin de experienţă 
furnizează inf ormaţ ii despre toate lumile posibile. Această abordare însă 

1 Engl.: raţional irevisability. Vom folosi în continuare sintagma 

„irevizuibilitate raţională". (N. t.) 

reduce conceptul de întemeiere rebazată pe experienţă la conceptul de a 
fi întemeiat în credinţa într-un adevăr necesar. Descrierile prin enume¬ 
rare se confruntă cu două probleme: (1) există anumite controverse cu 
privire la care surse se fie incluse în listă, şi (2) nu există nici o garanţie 
că lista este completă. Este general acceptat că percepţia şi memoria ar 
trebui să fie incluse. INTROSPECŢIA este totuşi problematică. Opiniile 
despre stările de conştiinţă şi despre maniera în care îi apar cuiva sunt 
privite în mod plauzibil ca fiind întemeiate prin experienţă. Totuşi unii 
autori, precum Pap (1958), susţin că experimentele în imaginaţie sunt 
sursa întemeierii a priori. Chiar dacă această dispută este respinsă şi 
întemeierea a priori este caracterizată ca întemeiere independentă faţă 
de faptele ( evidcnces ) percepţiei, memoriei şi introspecţiei, rămâne posibil 
să existe alte surse ale întemeierii. Dacă s-ar întâmpla ca şi clarviziunea, 
de pildă, să fie o sursă a unor opinii întemeiate, asemenea opinii ar fi 
întemeiate a priori, după descrierea enumerativă. 

Abordarea cea mai obişnuită pentru a oferi o caracterizare pozitivă a 
întemeierii a priori este de a susţine că în cazul propoziţiilor a priori de 
bază, înţelegerea unei propoziţii este suficientă pentru a da temeiuri cuiva 
să creadă că ea este adevărată. Această abordare se confruntă cu două 
chestiuni presante. Ce înseamnă să înţelegi o propoziţie într-o manieră 
care să fie suficientă pentru întemeiere? Cum întemeiază o asemenea 
înţelegere pe cineva în a crede o propoziţie? Proponenţii abordării disting 
de obicei a înţelege cuvintele folosite pentru a exprima o propoziţie de a 
aprehenda înţelesul propoziţiei însăşi şi susţin că al doilea fel de 
înţelegere este cel relevant pentru întemeierea a priori. Dar această 
mişcare pur şi simplu mută problema la cea de a specifica ce anume 
înseamnă a aprehenda o propoziţie. Fără o soluţie la această problemă 
este dificil, dacă nu imposibil, să evaluezi descrierea, de vreme ce nu 
putem fi siguri că sensul cerut al aprehensiunii nu întemeiază la fel de 
bine propoziţii a posteriori paradigmatice. Se spune chiar mai puţin 
despre maniera în care aprehendarea unei propoziţii întemeiază pe cineva 
în a crede că este adevărată. Proponenţii se mulţumesc adesea cu simpla 
aserţiune că cineva care înţelege o propoziţie a priori de bază poate prin 
aceasta să „vadă* că este adevărată. Dar ceea ce reclamă explicaţie este 
felul cum înţelegerea unei propoziţii face capabil pe cineva să vadă că 
este adevărată. 

Dificultăţile în caracterizarea întemeierii a priori fie în termeni de 
independenţă faţă de experienţă, fie prin sursele sale au condus pe unii 
autori la a introduce conceptul de necesitate în descrierile lor, deşi acest 
apel ia variate forme. Unii l-au folosit ca pe o condiţie necesară pentru 
întemeierea a priori, alţii l-au folosit ca o condiţie suficientă, în timp ce 
alţii l-au folosit pentru ambele. Pretinzând că necesitatea este un criteriu 
al a priori-ului, Kant a susţinut că necesitatea este o condiţie suficientă 
pentru întemeierea a priori (.vezi CUNOAŞTERE A PRIORI). Această 

pretenţie, totuşi, necesită clarificări suplimentare. Sunt trei teze ce 
privesc relaţia dintre a priori şi necesar, ce pot fi distinse: (1) Dacă p este 
o propoziţie necesară şi S este întemeiat să creadă că p este necesară, 
atunci întemeierea lui S este a priori; (2) Dacă p este o propoziţie necesară 
şi S este întemeiat să creadă că p este în mod necesar adevărată, atunci 
întemeierea lui S este a priori; (3) Dacă p este o propoziţie necesară şi S 
este întemeiat să creadă că p, atunci întemeierea lui S este a priori (.vezi 
NECESITATE, CUNOAŞTERE MODALĂ). (2) şi (3) au defectul că rezolvă 
prin stipulare problema dacă cunoaşterea a posteriori a propoziţiilor 
necesare este posibilă. (1) nu are acest defect, de vreme ce exemplele 
recente oferite în sprijinul acestei susţineri de către Kripke (1980) şi de 
alţii au fost cele ale unor cazuri în care se afirmă că cunoaşterea valorii 
de adevăr a propoziţiilor necesare este cognoscibilă a posteriori. (1) are 
totuşi defectul că fie exclude posibilitatea de a fi întemeiat în a crede că 
o propoziţie e necesară pe baza unei mărturii, fie sancţionează o 
asemenea întemeiere ca nefiind a priori. (2) şi (3) suferă desigur de o 
problemă analogă. Aceste probleme sunt simptomatice pentru un deficit 
general al abordării: se încearcă prin ele să se ofere o condiţie suficientă 
pentru întemeierea a priori doar în termenii statutului modal al propo¬ 
ziţiei crezute, fără referire la maniera în care ea este întemeiată. Acest 
defect poate fi totuşi evitat prin încorporarea necesităţii ca o condiţie 
necesară, dar nu şi suficientă, pentru întemeierea a priori, ca la Chisholm 
(1989), de exemplu. Aici există două teze ce trebuie distinse: (1) dacă S 
este întemeiat a priori în a crede că p, atunci p este în mod necesar 
adevărată, şi (2) dacă S este întemeiat a priori în a crede că p, atunci p 
este o propoziţie necesară. (1) are defectul de a exclude din start 
posibilitatea de a fi întemeiat a priori în a crede o propoziţie falsă. (2) 
permite să existe totuşi această posibilitate. O problemă suplimentară 
atât cu (1), cât şi cu (2), este aceea că nu e clar dacă ele permit opinii 
întemeiate a priori cu privire la statutul modal al unei propoziţii. Căci 
dacă e ca S să fie întemeiat a priori în a crede că p este o propoziţie 
necesară, ele pretind că trebuie să fie necesar faptul că p este o propoziţie 
necesară. Dar statutul propoziţiilor ce cuprind modalităţi reiterate este 
controversat în fine, (1) şi (2) exclud ambele prin stipulare poziţia 
avansată de Kripke (1980) şi Kitcher (1980), potrivit căreia există 
cunoaştere a priori a propoziţiilor contingente. 

Conceptul de irevizuibilitate raţională a fost de asemenea invocat 
pentru a caracteriza întemeierea a priori. Sensul precis al irevizuibilităţii 
raţionale, precum şi relaţia sa cu întemeierea a priori au fost prezentate 
în diferite feluri. Putnam (1983) ia irevizuibilitatea raţională ca fiind o 
condiţie deopotrivă necesară şi suficientă pentru întemeierea a priori, în 
timp ce Kitcher (1980) o consideră ca fiind doar o condiţie necesară. 
Există de asemenea două sensuri diferite ale irevizuibilităţii raţionale 
care au fost asociate cu a priori-ul: (1) o propoziţie este de nerevizuit 

într-un sens slab doar dacă este irevizuibilă raţional în lumina vreunor 
evidenţe viitoare provenite din experienţă; (2) o propoziţie este de 
nerevizuit într-un sens tare doar dacă este irevizuibilă raţional în lumina 
oricăror evidenţe viitoare. Să luăm în considerare plauzibilitatea cerinţei 
irevizuibilităţii raţionale, în oricare formă, drept condiţie necesară pentru 
întemeierea a priori. Viziunea potrivit căreia o propoziţie este întemeiată 
a priori numai dacă este irevizuibilă într-un sens tare implică logic că 
dacă o sursă a opiniilor întemeiate din afara experienţei este failibilă, dar 
se poate autocorecta, atunci ea nu este o sursă a priori a întemeierii. 
Casullo (1988) a argumentat că este implauzibil să susţii că o propoziţie 
întemeiată din afara experienţei nu este întemeiată a priori, doar pentru 
că este revizuibilă în lumina unor evidenţe ulterioare ce nu provin din 
experienţă. Viziunea potrivit căreia o propoziţie este întemeiată a priori 
numai dacă este irevizuibilă într-un sens slab nu este deschisă la această 
obiecţie, de vreme ce exclude doar revizuirea în lumina unor evidenţe 
provenite din experienţă. Ea se confruntă totuşi cu o problemă diferită. 
A susţine că opinia întemeiată a lui S că p este întemeiată a priori 
înseamnă să faci o afirmaţie despre tipul de evidenţe ce îl întemeiază pe 
S să creadă că p. Pe de altă parte, a susţine că opinia întemeiată a lui S 
că p este revizuibilă raţional în lumina evidenţelor provenite din expe¬ 
rienţă înseamnă să faci o afirmaţie mai degrabă despre tipul de evidenţe 
ce pot dezminţi 2 întemeierea lui S pentru a crede că p, decât despre tipul 
de evidenţă ce îl întemeiază pe S în a crede că p. De aici, Edidin (1984) 
şi Casullo (1988) au argumentat că a susţine că o opinie este întemeiată 
a priori doar dacă este irevizuibilă în sens slab înseamnă fie să confunzi 
evidenţele ce vin în sprijinul unei opinii cu evidenţe ce vin împotriva ei, 
fie să subscrii la anumite teze implauzibile cu privire la relaţia dintre cele 
două, teze precum aceea că dacă evidenţe de tip A pot înlătura întemeierea 
opiniei lui S că p, întemeiere conferită de către o evidenţă de tipul B, 
atunci întemeierea lui S în a crede că p se bazează pe evidenţe de tipul 
A. 

vezi şi CUNOAŞTERE A PRIORI; ANALITICITATE; INTUIŢIE ŞI 
DEDUCŢIE; KANT. 

a şti cum, cine, de ce etc. 

vezi DIFERITE CONSTRUCŢII ÎN TERMENII LUI „A CUNOAŞTE" 
abducţia 

Inducţia testează ipotezele prin confruntare cu experienţa: de obicei, 
noi derivăm din ipoteze predicţii şi verificăm dacă ele se împlinesc. O 
concepţie despre inducţie lasă fără răspuns două întrebări prealabile: în 
primul rând, cum ajungem la ipoteze? în al doilea rând, pe ce bază 
decidem care ipoteze merită testate? Aceste întrebări privesc logica 
descoperirii sau, în terminologia lui Charles Peirce, abducţia. Mulţi 
filozofi empirişti au negat faptul că ar exista o logică a descoperirii (ca 
opusă psihologiei). Peirce şi succesori ai săi precum N.R. Hanson au 
susţinut cu tărie că există o logică a descoperirii. 

Astfel, logica abducţiei cercetează normele utilizate pentru a decide 
dacă, într-o anumită etapă a cercetării, o ipoteză merită testată, precum 
şi normele care privesc modul în care ar trebui să reţinem intuiţiile de 
bază ale unei teorii atunci când formulăm noi teorii. 
vezi şi INDUCŢIE; PEIRCE 

absurditate 

O absurditate este orice propoziţie falsă în mod evident, dar sau în 
alt mod incontestabil, aşa cum este propoziţia „0=1" sau, considerând o 
propoziţie p, propoziţia p & non-p. Absurdităţile joacă rolul cel mai 
important în raţionamentele de tip reductio ad absurdum formulate în 
logica dasică. Se urmăreşte demonstrarea propoziţiei p. Se presupune 
non-p şi se arată că non-p implică o propoziţie falsă A. Deoarece orice 
propoziţie care implică o propoziţie falsă este la rândul ei falsă, non-p 
este falsă, astfel încât non-non-p este adevărată Dar non-non-p este logic 
echivalentă cu p. Aşadar, din faptul că non-p implică A se deduce că p. 
0 astfel de demonstraţie a lui p este discutabilă dacă falsitatea lui A este 
indoielnică. De aceea,cea mai bună situaţie este aceea în care A este falsă 
intr-un mod evident sau incontestabil, i.e. absurdă. 

acad eiri e (PI aton) 

PLATON (c. 429 - 347 î.Chr.) şi-a întemeiat şcoala, numită astfel după 
un cartier al Atenei, între 387 şi 367 î.Chr., studiile fiind centrate pe 
filosofie, matematică şi ştiinţă. Pare eronată însă supoziţia potrivit căreia 
Republica lui Platon ar descrie cu exactitate programa ei de studii. Sub 
conducerea lui Speusip şi a lui Xenocrates (decedat 314), şcoala s-a 
focalizat pe studierea gândirii platonice. Ulterior, va fi dominată de 
scepticismul lui Arcesilaos (d. 241) şi al lui Cameade (d. 129). în secolul 
I î.Chr., a fost dominată de un platonism asimilat concepţiilor lui 
ARISTOTEL şi ale STOICISMULUI. Istoria ei ulterioară este obscură, 
activitatea ei încetând, după câte se pare, odată cu închiderea şcolilor 
păgâne de către Justinian în 529 d.Chr. 

BIBLIOGRAFIE 

Zeller, E.: Die Philosophie der Griechen in ihrer geschichtlichen Entwick- 
lung, a 6-a ed., Hildesheim, 1963, II.1.2 şi III.1.1-2. 

Nicholas P. White [D.B.] 


adevăr (teorii ale adevărului) 

Conceptul de adevăr apare extrem de frecvent în reflecţiile noastre 
cu privire la limbaj, gândire şi acţiune. De exemplu, suntem înclinaţi să 
presupunem că adevărul este adevăratul scop al cercetării ştiinţifice; că 
opiniile adevărate ne ajută să ne atingem scopurile; că a înţelege o 
propoziţie înseamnă a şti care sunt circumstanţele în care ea ar fi 

adevărată; că o argumentare validă este caracterizată prin conservarea 
cu certitudine a adevărului în trecerea de la premise la concluzie; că 
verdictele morale nu trebuie privite ca obiectiv adevărate ş.a.m.d. Pentru 
a putea cântări plauzibilitatea unor asemenea teze şi pentru a le îm¬ 
bunătăţi şi a explica de ce sunt corecte (dacă sunt corecte), avem nevoie 
de o concepţie cu priv re la adevăr - de o teorie care să dea seama de 
proprietăţile sale şi de relaţiile sale cu alte subiecte. Aşadar, avem puţine 
şanse de a ne înţelege facultăţile noastre cele mai importante în absenţa 
unei bune teorii a adevărului. 

Un asemenea ideal s-a dovedit însă până acum de neatins. Vechea idee 
că adevărul este un fel de „corespondenţă cu realitatea” nu a fost nici 
până astăzi elaborată într-o manieră satisfăcătoare; atât natura presu¬ 
pusei „corespondenţe”, cât şi cea a presupusei „realităţi”, rămân inac¬ 
ceptabil de obscure. însă şi sugestiile alternative obişnuite - că opiniile 
adevărate sunt cele care sunt „reciproc coerente” sau „utile din punct de 
vedere pragmatic” sau „verificabile în condiţ i adecvate” - s-au confruntat 
fiecare cu contraexemple convingătoare. O distanţare, în secolul XX, faţă 
de aceste analize tradiţionale o reprezintă concepţia potrivit căreia 
adevărul jiu este o proprietate în nici un sens al cuvântului;- că forma 
sintactică a predicatului „este adevărat(ă)” distorsionează adevăratul său 
caracter semantic, care nu este acela de a descrie judecăţi, ci de a le 
ratifica (to endorse). însă şi această abordare radicală se confruntă cu 
'dificultăţi şi sugerează, oarecum contrar intuiţiilor noastre, că adevărul 
nu poate juca în semantică, epistemologie sau în alte domenii acel rol 
teoretic vital pe care suntem în mod natural înclinaţi să i-1 acordăm. 
Astfel, adevărul ameninţă să rămână unul dintre cele mai enigmatice 
concepte: explicarea sa poate apărea drept esenţială, dar, cu toate acestea, 
peste puterile noastre. Totuşi, unele cercetări recente ne oferă câteva 
motive de optimism. 

Teoriile tradiţionale 

Opinia că zăpada este albă îşi datorează adevărul unei anumite 
caracteristici a lumii exterioare: şi anume, faptului că zăpada este albă. 
în mod similar, opinia că pisicile miaună este adevărată datorită faptului 
că pisicile miaună. Acest gen de observaţie banală duce la ceea ce 
reprezintă poatefcea mai naturală şi populară explicaţie a adevărului, 
teoria adevărului-corespondenţă, după care o opinie (enunţ, propoziţie, 
judecată etc.) este adevărată numai în cazul în care există un fapt care 
să-i corespundă (Wittgenstein, 1922; Austin, 1950). Luată în sine, acestei 
teze nu i se poate reproşa ceva. Dacă e însă ca ea să ofere o teorie 
riguroasă, substanţială şi completa â adevărului, dacă e ca ea să reprezinte 
mai mult decât o simplă manieră metaforică de a aserta echivalenţele de 
forma: 


Opinia p e adevărată <-» p, 

atunci trebuie să i se adauge explicaţii cu privire la ce sunt faptele şi 
ce înseamnă pentru o opinie a corespunde unui fapt; iar acestea sunt 
problemele de care s-a poticnit teoria adevărului-corespondenţă. în primul 
rând, nu e deloc clar cu ce progresăm semnificativ în înţelegerea 
lucrurilor, doar reducând „opinia că zăpada e albă e adevărată" la „faptul 
că zăpada e albă există"; întrucât ambele aceste exprimări par la fel de 
rezistente la analiză şi prea apropiate ca înţeles pentru ca una să ofere o 
clarificare a celeilalte. în plus, este foarte greu de identificat relaţia 
generală manifestată în particular între opinia că zăpada e albă şi faptul 
că zăpada e albă, între opinia că pisicile miaună şi faptul că pisicile miaună 
ş.a.m.d. Cea mai bună încercare de până acum în acest sens este aşa-zisa 
„teorie a imaginii" a lui WITTGENSTEIN (1922): o judecată elementară 
este o configuraţie de termeni, un fapt atomar este o configuraţie de 
obiecte simple, un fapt atomar corespunde unei judecăţi elementare (şi 
o face adevărată) atunci când configuraţiile lor sunt identice şi când 
termenii judecăţii se referă la obiectele faptului cu o poziţie similară, iar 
valoarea de adevăr a fiecărei judecăţi complexe decurge logic din valorile 
de adevăr ale judecăţilor elementare care o compun. Totuşi, chiar dacă 
această explicaţie ar fi corectă în sine, ea ar trebui completată cu nişte 
teorii plauzibile despre ce înseamnă „configuraţie logică", „judecată 
elementară", „referinţă" şi „consecinţă logică", nici una dintre acestea 
nefiind uşor de elaborat 

O importantă caracteristică a adevărului - pe care orice teorie 
adecvată trebuie să o explice - este aceea că, atunci când o judecată 
satisface anumite „condiţii de dovedire (de verificare)", ea este consi¬ 
derată adevărată. în măsura în care ^proprietatea corespondenţei cu 
realitatea este misterioasă; vom descoperi că e imposibil să înţelegem de 
ce ceea ce considerăm că verifică o judecată ar trebui să indice că aceasta 
din urmă posedă acea proprietate. De aceea, 1 o alternativă tentantă la 
teoria corespondenţei. - alternativă care evită folosirea unor obscure 
concepte metafizice şi care explică uşor de ce verificabilitatea implică 
adevărul - este de a identifica pur şi simplu adevărul cu verif icabilitatea 
(Peirce, 1932). Această idee poate căpăta forme diverse. Una dintre 
versiuni implică supoziţia suplimentară că verificarea este HOLISTĂ - 
i.e. că o opinie este întemeiată (adică verificată) atunci când face parte 
dintr-un întreg sistem de opinii consistent şi „armonios" (Bradley, 1914; 
Hempel, 1935), versiune cunoscută drept teoria coerentistă a adevărului. 
O altă versiune implică supoziţia că fiecărei judecăţi i se poate asocia o 
procedură specifică pentru a descoperi dacă trebuie sau nu să o credem, 
în această concepţie, a spune că o judecată e adevărată înseamnă a spun e 
că am putea-o verifica cu succes folosind procedura adecvată (Dummett, 
1978; Putnam, 1981). în matematică, asta revine la a identifica adevărul 
cu demonstrabilitatea. 

I Plusurile concepţiei VERIFICAŢIONISTE cu privire la adevăr sunt 
acela că este îmbucurător de clară în comparaţie cu teoria corespondenţei 

şi acela că reuşeşte să lege adevărul de verificare?Problema e că legătura 
pe care o postulează între aceste două noţiuni es te prea tare pentru a fi 
plauzibilă. într-adevăr, noi considerăm verificarea drept un indiciu al 
adevărului. Dar recunoaştem, de asemenea, că e posibil ca o judecată să 
fie falsă în ciuda existenţei unor temeiuri impecabile pentru a o crede, 
iar o altă judecată să fie adevărată, deşi nu suntem capabili să descoperim 
că e adevărată. Verifîcabilitatea şi adevărul sunt, fără îndoială, strâns 
corelate. Insă, în mod cert, nu reprezintă unul şi acelaşi lucru. , 

1 O a treia bine cunoscută concepţie cu privire la adevăr este cunoscută 
sub numele de PRAGMATISM (James, 1909; Papineau, 1987). După cum 
tocmai am văzut, verificaţionistul alege o proprietate proeminentă a 
adevărului şi o consideră a fi esenţa adevărului. Intr-un mod asemănător, 
pragmatistul îşi concentrează atenţia asupra unei alte caracteristici 
importante - şi anume, aceea că opiniile adevărate reprezintă o bună 
bază pentru acţiune - şi o ia ca reprezentând însăşi natura adevărului. 
Prin definiţie, sunt declarate a fi adevărate acele supoziţii care duc la 
acţiuni cu rezultate dezirabileriDin nou o explicaţie foarte atractivă, 
dintr-un punct de vedere. Şi din nou principala obiecţie e aceea că relaţia 
pe care o postulează între adevăr şi presupusul său echiyalent (utilitatea 
în acest caz) este prea strânsă pentru a fi plauzibilă. Desigur, opiniile 
adevărate măresc şansele de succes. Se întâmplă însă în mod curent ca 
acţiuni bazate pe opinii adevărate să ducă la dezastru, iar supoziţii false 
să dea,doar prin noroc, rezultate minunate. ' 

Teorii deflaţioniste 

LUnul dintre puţinele fapte indiscutabile cu privire la adevăr este acela 
că judecata că zăpada este albă este adevărată dacă şi numai dacă zăpada 
este albă, judecata că a minţi este moralmente greşit este adevărată dacă 
şi numai dacă a minţi este moralmente greşit ş.a.m.d. Teoriile tradiţionale 
recunosc acest lucru, dar îl consideră insuficient şi, după cum am văzut, 
îi adaugă (inflate it with - N.t.) câte un alt principiu, de forma „X este 
adevărată dacă şi numai dacă X are proprietatea P (P putând fi 
corespondenţa cu realitatea, verifîcabilitatea sau a fi adecvată ca bază 
pentru acţiune), presupus a specifica ce este adevărul. Unele alternative 
radicale la teoriile tradiţionale s-au născut din negarea necesităţii vreu¬ 
nei asemenea specificări suplimentare (Ramsey, 1930; Strawson, 1950; 
Quine, 1990). Se poate presupune, de exemplu, că teoria de bază a 
adevărului nu conţine nimic altceva decât echivalenţe de forma „Judecata 
că p este adevărată dacă şi numai dacă p“ (Horwich, 1990). 

Cel mai bun mod de a prezenta acest gen de propunere este acela de 
a o însoţi cu o explicaţie referitoare la raţiunea de a fi a noţiunii noastre 
de adevăr: şi anume, că aceasta ne permite să ne exprimăm atitudinile 
faţă de acele judecăţi pe care le putem desemna, dar nu le putem formula 
explicit. De exemplu, vi se spune - să presupunem - că ultimele cuvinte 
ale lui Einstein au exprimat o aserţiune cu privire la fizică, domeniu în 

care credeţi că el era absolut demn de încredere. Să presupunem şi că, 
fără ca dumneavoastră să o ştiţi, aserţiunea sa era aceea că mecanica 
cuantică este eronată. Ce concluzie puteţi trage? Ce judecată anume veţi 
fi îndreptăţit să credeţi? Mai mult ca sigur nu aceea că mecanica cuantică 
este eronată, căci nu ştiţi că asta e ceea ce a spus el. Aveţi nevoie de ceva 
echivalent cu următoarea conjuncţie infinită: 

Dacă ceea ce a spus Einstein a fost că E = mc, atunci E - mc, iar dacă 
ce a spus a fost că mecanica cuantică este eronată, atunci mecanica 
cuantică este eronată ... ş.a.m.d., adică de o judecată, K, cu următoarele 
proprietăţi: din K plus orice altă premisă de forma „Einstein a afirmat 
că p", puteţi deduce „p“, oricare ar fi p. 

Să presupunem acum, aşa cum afirmă deflaţionistul, că modul în care 
noi înţelegem predicatul adevărului constă în decizia de a accepta orice 
instanţiere a schemei „Judecata că p este adevărată dacă şi numai dacă 
p'VţAtunci, prohlem a dumneavoastră o rezolvată. Căci, dacă K e judecata: 
„Afirmaţia lui Eins tein e adevărată", ea va avea exact puterea inferenţială 
cerută. Din ea şi „Einstein a afirmat că mecanica cuantică este eronată" 
puteţi infera, cu ajutorul legii lui Leibniz, că „Judecata că mecanica 
cuantică este eronată este adevărată", ceea ce, dată fiind axioma cores¬ 
punzătoare a teoriei deflaţioniste, vă permite să derivaţi „Mecanica 
cuantică este eronată" Aşadar, un punct în favoarea teoriei deflaţioniste 
este acela că ea e în acord cu o interpretare plauzibilă a funcţiei pe care 
o are noţiunea noastră de adevăr: axiomele ei explică acea funcţie fără a 
mai fi nevoie de vreo altă analiză referitoare la „ce este_adevărul“. 

Nu toate variantele de def laţionism au această virtuteljn conformitate 
cu teoria (performativă a) adevărului ca redundanţă, perechea de propo¬ 
ziţii: „Judecata că p este adevărată" şi simplu „p“ au ambele exact acelaşi 
înţeles şi exprimă acelaşi enunţ; aşa încât este o iluzie sintactică să credem 
că “ ... este adevărată" atribuie unei judecăţi vreo proprietate de vreun 
felJfRamsey, 1927; Strawson, 1950). în acest caz însă, devine greu de 
explicat ce anume ne dă dreptul de a infera „Judecata că mecanica 
cuantică este eronată este adevărată" din „Einstein a afirmat că mecanica 
cuantică este eronată" şi „Afirmaţia lui Einstein e adevărată". Căci, dacă 
adevărul nu este o proprietate, atunci nu mai putem explica inferenţa 
invocând legea conform căreia, dacă X este identic cu Y, atunci orice 
proprietate a lui X este şi o proprietate a lui Y (şi invers). Aşa că.teoria 
(performativă a) adevărului ca redundanţă, prin faptul că mai degrabă 
identifică (în Ioc numai să coreleze) conţinutul lui „Judecata că p este 
adevărată" cu cel al lui „p“, elimină posibilitatea unei explicaţii satis¬ 
făcătoare a uneia din caracteristicile cele mai semnificative şi mai utile 
ale adevărului. E mai bine deci să ne mulţumim cu echivalenţa „slabă": 
Judecata că p este adevărată dacă şi numai dacă p. 

Credibilitatea deflaţionismului depinde de posibilitatea de a arăta că 
doar axiomele sale (particularizări ale acestei echivalenţe), nesuplimen- 

tate prin vreo altă analiză, sunt suficiente pentru a explica toate faptele 
esenţiale cu privire la adevăr: de exemplu, că o judecată verificată este 
adevărată sau că opiniile adevărate au valoare practică. Primul dintre 
aceste fapte rezultă uşor din axiomele deflaţioniste. întrucât, dat fiind că 
ştim a priori că „p“ este echivalent cu „Judecata că p este adevărată", 
orice temei pentru a crede că p devine un temei la fel de bun pentru a 
crede că judecata că p este adevărată. Al doilea fapt poate fi şi el explicat 
plecând de la axiomele deflaţioniste, însă nu tot atât de uşor. Să luăm, 
pentru început, opinii de forma: 

Dacă îndeplinesc actul A, atunci dorinţele mele vor fi satisfăcute. 

Să observăm că rolul psihologic al unei asemenea opinii este, în linii 
mari, acela de a cauza îndeplinirea actului A. Cu alte cuvinte, dată fiind 
convingerea mea că (B), va rezulta de regulă: 

Voi îndeplini actul A. 

Să observăm şi că, date fiind axiomele deflaţioniste, atunci cînd opinia 
este adevărată, îndeplinirea actului A va duce realmente la satisfacerea 
propriilor dorinţe, adică: 

Dacă (B) este adevărată, atunci, dacă îndeplinesc A, dorinţele mele 
vor fi satisfăcute. 

Prin urmare: 

Dacă (B) este adevărată, atunci dorinţele mele vor fi satisfăcute. 

E destul de rezonabil deci să preţuim adevărul unor opinii de acest 
fel. Asemenea opinii sunt însă derivate prin inferenţă din alte opinii şi 
pot fi socotite adevărate dacă acele alte opinii sunt adevărate. Este 
rezonabil deci să preţuim adevărul oricărei opinii care poate fi folosită 
într-o asemenea inferenţă. 

în măsura în care tuturor faptelor legate de adevăr li se pot oferi 
asemenea explicaţii deflaţioniste, cerinţele explicative impuse unei teorii 
a adevărului ar fi satisfăcute de colecţia tuturor enunţurilor de forma 
„Judecata că zăpada este albă este adevărată dacă şi numai dacă zăpada 
este albă", iar ideea că am avea nevoie de cine ştie ce analiză profundă 
a adevărului ar fi astfel subminată. 

Există însă câteva obiecţii puternice la adresa deflaţionismului. Un 
motiv de nemulţumire este acela că teoria are un număr infinit de axiome, 
neputând fi, prin urmare, redactată într-o formă completă. Poate fi 
descrisă (ca teoria ale cărei axiome sunt judecăţile de forma „p dacă şi 
numai dacă este adevărat că p“), dar nu explicit formulată. Acest presupus 
defect i-a condus pe unii filosofi la elaborarea unor teorii care să arate, 
mai întîi, cum rezultă adevărul oricărei judecăţi din proprietăţile refe¬ 
renţiale ale constituenţilor ei şi, apoi, cum sunt determinate proprietăţile 
referenţiale ale constituenţilor primitivi (Tarski, 1943; Davidson, 1969). 
Ipoteza că valoarea de adevăr a tuturor judecăţilor - inclusiv atribuiri de 
opinii, legi ale naturii sau condiţionale contrafactuale - depinde de 
obiectul la care se referă constituenţii lor rămâne însă discutabilă. Nu 

există, în plus, în viitorul imediat apropiat speranţe în elaborarea unei 
teorii adecvate şi finite a referinţei. Aşa că nu e deloc clar dacă se poate 
evita caracterul infinit, gen listă, al deflaţionismului. 

; Un alt motiv de nemulţumire în legătură cu această teorie este acela 
că unele particularizări ale schemei de echivalenţă sunt evident false. Să 
luăm, de exemplu: 

JUDECATA EXPRIMATĂ PRIN PROPOZIŢIA SCRISĂ CU MAJUS¬ 
CULE NU ESTE ADEVĂRATĂ. 

Introducând (a) în schema de echivalenţă, se obţine o versiune a 
„paradoxului mincinosului” Jşi anume: 

(b) Judecata că judecata exprimată prin propoziţia scrisă cu majuscule 
nu este adevărată este adevărată dacă şi numai dacă judecata exprimată 
prin propoziţia scrisă cu majuscule nu este adevărată, din care putem 
deriva cu uşurinţă o contradicţie. (Dat fiind (b), supoziţia că (a) este 
adevărată implică faptul că (a) nu este adevărată, iar supoziţia că nu este 
adevărată implică faptul că este adevărată.) Prin urmare, nu orice 
particularizare a schemei de echivalenţă poate fi inclusă în teoria 
adevărului. Nu este însă deloc uşor să precizezi care sunt cele care ar 
trebui excluse (vezi Kripke, 1975). Deflaţionismul nu este, desigur, 
singura teorie confruntată cu această problemă. 

' O a treia obiecţie adusă versiunii de teorie deflaţionistă prezentată 
aici se referă la considerarea judecăţilor (propositions) ca purtători de 
bază ai adevărului. Există o părere larg răspândită că noţiunea de 
„judecată” este imprecisă şi că nu ar trebui folosită în semantică. Dacă 
acceptăm acest punct de vedere, atunci reacţia deflaţionistă naturală este 
de a încerca reformularea teoriei numai cu ajutorul propoziţiilor (sen- 
tences); de exemplu, 

„p* este adevărată dacă şi numai dacă p. 

Dar această teorie a adevărului, numită „a eliminării ghilimelelor” 
(disquotational theory of truth; Quine, 1990), se poticneşte în cazul 
termenilor indexicali, al adjectivelor şi pronumelor demonstrative şi al 
altor termeni ai căror referenţi variază în funcţie de contextul folosirii 
lor. De exemplu, „Mi-e foame” nu este întotdeauna adevărată dacă şi 
numai dacă mie mi-e foame Şi nici nu există vreo metodă simplă de 
modificare a schemei fără ghilimele astfel încât să fie rezolvată această 
problemă. O posibilă cale de a scăpa de aceste dificultăţi este de a nu 
accepta critica la adresa judecăţilor. E posibil ca acest gen de entităţi să 
prezinte, într-adevăr, un grad nedorit de indeterminare şi să fie ireducti¬ 
bile la lucruri mai familiare. Ele oferă însă o explicaţie plauzibilă a 
opiniilor (ca relaţii cu judecăţile) şi sunt realmente considerate, în 
limbajul comun cel puţin, drept purtătorii primari ai adevărului (vezi 
OPINIE). 

Rolul adevărului in metafizică şi epistemologie 

Se presupune de obicei că problemele legate de natura adevărului sunt 
intim legate de problemele privind accesibilitatea şi autonomia faptelor 
din diverse domenii: pot fi faptele cunoscute? Pot ele exista independent 
de capacitatea noastră de a le descoperi? (Dummett, 1978; Putnam, 1981). 
S-ar putea argumenta, de exemplu, că, dacă „T este adevărată" nu 
înseamnă nimic altceva decât „T va fi verificată", atunci anumite forme 
de scepticism (şi anume, cele care pun la îndoială corectitudinea metode¬ 
lor noastre de verificare) vor fi din principiu excluse, iar faptele se vor 
fi dovedit astfel dependente de practicile umane. Pe de altă parte, s-ar 
putea afirma că, dacă adevărul ar fi o proprietate inexplicabilă, primitivă, 
non-epistemică, atunci faptul că T este adevărată ar fi complet inde¬ 
pendent de noi. Mai mult, într-un asemenea caz, n-am putea avea nici un 
temei să presupunem că judecăţile pe care le credem posedă realmente 
această proprietate, astfel încît scepticismul ar fi inevitabil. în mod 
similar, s-ar putea considera că o caracteristică aparte (şi poate indez¬ 
irabilă) a abordării deflaţioniste este aceea că adevărului i se răpesc orice 
asemenea implicaţii metafizice sau epistemologice. 

Dacă privim lucrurile mai îndeaproape însă, nu e deloc clar dacă există 
vreo explicaţie cu privire la adevăr care să aibă consecinţe referitoare la 
accesibilitatea sau autonomia în chestiuni non-semantice. Căci, deşi e de 
aşteptat ca o explicaţie a adevărului să aibă implicaţii de acest fel pentru 
fapte de forma „T este adevărată", nu se poate admite de la sine că aceleaşi 
concluzii vor fi aplicabile faptului T. Căci nu se poate presupune că T şi 
„T este adevărată" sunt echivalente, dată fiind explicaţia utilizată pentru 
„adevărată". Desigur, dacă adevărul este definit într-o manieră deflaţion- 
istă, atunci echivalenţa este adevărată prin definiţie. Dar dacă adevărul 
este definit prin referire la vreo caracteristică metafizică sau epistemo¬ 
logică, atunci schema de echivalenţă este pusă sub semnul întrebării câtă 
vreme nu se oferă vreo demonstraţie a faptului că predicatul adevărului, 
astfel definit, o satisface. în măsura în care se consideră că, în privinţa 
lui T, există nişte probleme epistemologice care nu există şi pentru „T 
este adevărată", va fi dificil să se ofere această demonstraţie necesară, 
în mod similar, dacă „adevărul" este definit astfel încît faptul T este 
considerat a fi mai independent (sau mai puţin independent) de practicile 
umane decât faptul că „T este adevărată", atunci, din nou, nu este clar 
dacă schema de echivalenţă va fi adevărată. S-ar părea deci că încercarea 
de a fonda concluzii epistemologice sau metafizice pe baza unei teorii a 
adevărului trebuie să eşueze, întrucât orice asemenea încercare se 
bazează pe schema de echivalenţă, pe care însă o şi subminează în acelaşi 
timp. 

vezi şi COERENTISM; ÎNŢELEGERE LINGVISTICĂ; VERIFICA- 
ŢIONISM. 

adevăruri de raţiune / adevăruri de fapt 

Această distincţie este asociată cu Leibniz, care declară că există doar 
două genuri de adevăruri - adevăruri de raţiune şi adevăruri de fapt. 
Primele, în totalitate, fie sunt identităţi explicite (adică de forma „A este 
A“, „AB este B“ etc.), fie pot fi reduse la această formă, prin înlocuiri 
succesive ale unor termeni echivalenţi. Leibniz le numeşte „adevăruri de 
raţiune" fiindcă identităţile explicite sunt adevăruri a priori de la sine 
evidente, iar celelalte adevăruri pot fi convertite la acestea prin operaţii 
pur raţionale. Pentru că negaţia lor implică o contradicţie demonstrabilă, 
Leibniz mai spune că adevărurile de raţiune „se sprijină pe principiul 
contradicţiei sau al identităţii", precum şi că ele sunt judecăţi necesare, 

care sunt adevărate în toate lumile posibile. Exemple: „Toate dreptunghiu¬ 
rile echilaterale sunt dreptunghiuri" şi „Toţi celibatarii sunt necăsătoriţi" 
- prima judecată este deja în forma „AB este B“, iar a doua poate fi redusă 
la această formă înlocuind „celibatar" prin „bărbat necăsătorit". Alte 
exemple, crede Leibniz, sunt „Dumnezeu există", precum şi ade-vărurile 
logicii, aritmeticii şi geometriei. 

Adevărurile de fapt, pe de altă parte, nu pot fi reduse la o identitate. 
Singurul nostru mod de a le cunoaşte este a posteriori sau prin referire 
la faptele din lumea empirică. De asemenea, întrucât negaţia lor nu 
implică o contradicţie, adevărul lor este doar contingent - ele ar fi putut 
fi şi altfel, şi să fie valabile cu privire la lumea actuală, dar nu pentru 
orice lume posibilă. Exemple: „Cezar a trecut Rubiconul" şi „Leibniz s-a 
născut în Leipzig", precum şi judecăţile ce exprimă generalizări ştiinţifice 
corecte. în viziunea lui Leibnz, adevărurile de fapt se sprijină pe principiul 
raţiunii suficiente, care spune că nimic nu poate fi aşa cum este dacă nu 
există o raţiune pentru a fi astfel. Această raţiune este că lumea actuală 
(prin care are în vedere ansamblul lucrurilor din trecut, prezent, şi viitor, 
în întregime) este mai bună decât orice lume posibilă şi a fost, ca atare, 
creată de către Dumnezeu. în apărarea principiului raţiunii suficiente, 
Leibniz se confruntă cu probleme serioase. El consideră că în fiecare 
judecată adevărată conceptul predicatului este cuprins în cel al subiectu¬ 
lui. (Acest lucru este valabil chiar şi pentru propoziţii precum „Cezar a 
trecut Rubiconul"; Leibniz consideră că orice persoană care nu a trecut 
Rubiconul nu ar fi putut să fie Cezar!) Iar această relaţie de cuprindere 
a predicatului în subiect - relaţie care este eternă şi care nu poate fi 
modificată nici chiar de către Dumnezeu - ne garantează că fiecare adevăr 
are o raţiune suficientă. însă dacă adevărul constă în cuprindere concep¬ 
tuală (concept containment), atunci se pare că toate adevărurile sunt 
analitice, şi prin urmare necesare. Iar dacă sunt toate necesare, cu 
siguranţă că sunt toate adevăruri de raţiune. Leibniz răspunde că nu orice 
adevăr poate fi redus la o identitate printr-un număr finit de paşi. în 
unele cazuri, dezvăluirea conexiunii dintre conceptul subiectului şi cel al 
predicatului ar necesita o analiză infinită. Dar dacă aceasta poate implica 
faptul că noi nu putem demonstra astfel de judecăţi în mod a priori, nu 
pare să arate şi că judecata ar fi putut fi falsă. în mod intuitiv, se pare 
că avem un mai bun temei pentru a presupune că este vorba de un adevăr 
necesar de un tip special. O problemă înrudită se naşte din ideea că 
adevărurile de fapt depind de decizia lui Dumnezeu de a crea cea mai 
bună lume. Dacă din conceptul acestei lumi face parte şi faptul că este 
cea mai bună posibilă, cum s-ar fi putut ca existenţa ei să fie altfel decât 
necesară? Leibniz răspunde că existenţa ei decurge din decizia lui 
Dumnezeu de a crea această lume, dar Dumnezeu avea puterea de a decide 
într-un mod diferit. însă Dumnezeu este în mod necesar bun. Cum ar fi 
putut el să decidă să facă orice altceva, atunci? Leibniz spune mult mai 

multe lucruri cu privire la aceste chestiuni, dar nu este clar dacă oferă 
vreo soluţie satisfăcătoare. 

vezi şi A PRIORI / A POSTERIORI, ANALITICITATE, LEIBNIZ, 
NECESAR / CONTINGENT. 

agnosticism 

Există două forme de agnosticism: un agnosticism slab şi un agnosti¬ 
cism tare. Să considerăm teismul: aserţiunea că există o persoană precum 
Dumnezeu - un creator al lumii atotputernic, atotcunoscător şi absolut 
bun. Un agnostic în sensul slab al cuvântului este cineva care nu crede 
nici că există o astfel de persoană şi nici că ea nu există. In această 
privinţă, un agnostic trebuie opus atât ateistului, care susţine că nu există 
Dumnezeu, cât şi teistului, care susţine că Dumnezeu există. Astfel, teistul 
afirmă teismul, ateistul îl neagă, iar agnosticul se abţine. Agnosticul nu 
are nici o concepţie privitoare la adevărul sau la falsitatea aserţiunii de 
mai sus. Un agnostic în sensul tare al cuvântului susţine, în plus, că nu 
este posibil să cunoaştem sau să avem o opinie întemeiată cu privire la 
adevărul teismului, aşa încât nimeni nu ar trebui să aibă vreo concepţie 
despre acesta. 

AI<VIN PLANTINGA [A.Z.] 


Alston, Willam, P. (1921) 

Contribuţia lui Alston în epistemologie însumează mai multe teme: 
analiza întemeierii şi a cunoaşterii, controversele fundaţionism - coeren- 
tism şi internalism - externalism, principiile epistemice, epistemologia 
religiei, percepţia şi multe altele. Alston este cunoscut atât datorită 
punctelor sale de vedere, cât şi pentru a fi dezvoltat în mod pătrunzător 
distincţii importante pentru literatura actuală. 

în scrierile sale de început despre FUNDAŢIONISM, el a distins nivele 
ale întemeierii şi a arătaţ astfel că, chiar dacă o persoană nu are în mod 

Alston, Wiilam. P. (1921-) 


direct (ne-inferenţial) bune temeiuri pentru opinia (de ordinul doi) că are 
bune temeiuri pentru a crede că p, ea poate avea în mod direct temeiuri 
pentru a crede că p. întrucât, ca atare, fundaţioniştii nu trebuie neapărat 
să ceară o întemeiere de ordinul doi a opiniilor de bază, această distincţie 
subminează mare parte a criticii îndreptate împotriva tuturor formelor 
de fundaţionism, critică ce fusese cândva considerată decisivă. Dis¬ 
tingând mai multe grade ale accesului privilegiat, Alston a arătat de 
asemenea că nici fundaţioniştii şi nici alţi epistemologi nu trebuie să 
considere că INFAILIBILITATEA sau vreo versiune a certitudinii carte¬ 
ziene sunt singurele alternative la COERENTISM în încercarea de a 
explica varietatea întemeierii. în ceea ce priveşte întemeierea în general, 
Alston contrastează concepţiile deontologice cu cele de „poziţie tare". în 
linii mari, cele dintâi tratează cunoaşterea drept o chestiune de înde¬ 
plinire a unei datorii epistemice, în timp ce, pentru cele din urmă, a 
cunoaşte înseamnă a fi într-o poziţie bună faţă de adevărul lui p, de ex., 
pur şi simplu a putea să vezi că p este adevărată. Alston a argumentat 
că mare parte din literatura pe această temă nu ţine seama de această 
distincţie. El a arătat, totodată, că această distincţie poate explica unele 
dezacorduri fundamentale. De exemplu, concepţia deontologică poate fi 
asociată unei viziuni internaliste, deoarece noi avem acces, prin in¬ 
trospecţie, la temeiurile obligaţiilor noastre. Două exemple de astfel de 
temeiuri ar fi faptul că ne amintim că am promis să facem ceva sau 
convingerea că minciuna este un lucru rău. „Poziţia tare" sugerează o 
viziune cel puţin parţial externalistă asupra cunoaşterii, deoarece noi nu 
avem, în general, acces la reliabilitatea capacităţilor noastre de a vedea 
dacă p este adevărată. (vezi EPISTEMOLOGIA VIRTUŢII; CREDINŢĂ 
RELIGIOASĂ; E XTERNALISM/INTERNALISM). 

Concepţia lui Alston despre întemeiere este o combinaţie specifică de 
internalism şi externalism: pentru ca eu să cred în mod întemeiat că p, 
eu trebuie atât să am un acces adecvat la temeiurile pe care le am pentru 
a crede că p, cât şi să fiu, în virtutea acestor temeiuri, într-o poziţie bună 
faţă de adevărul lui p. Această condiţie este în mod normal valabilă şi 
pentru cunoaştere, dar Alston a argumentat riguros că, în condiţii 
speciale, cunoaşterea este posibilă fără întemeiere şi, astfel, pe temeiuri 
la care persoana respectivă nu are acces. O sursă paradigmatică a 
cunoaşterii şi a întemeierii este percepţia. Mai mult decât atât, în ambele 
cazuri, succesul întemeierii de ordinul întâi este posibil fără succesul 
întemeierii de ordinul doi. De exemplu, o persoană poate să ştie că p fără 
să ştie că ştie că p sau chiar fără să ştie că sursa cunoaşterii sale (să 
zicem, percepţia) este demnă de încredere. Putem însă să ştim sau să 
credem în mod întemeiat că percepţia este demnă de încredere? Dis¬ 
cutând problema circularităţii epistemice, Alston argumentează că, deşi 
toate încercările plauzibile de a dovedi caracterul demn de încredere al 
percepţiei implică un gen de circularitate, acest fapt nu ne împiedică să 
credem în mod întemeiat sau chiar să ştim, că percepţia este demnă de 

încredere. Astfel, putem da un răspuns cel puţin unei anumite forme de 
scepticism. 

In lucrările sale recente, Alston a urmărit cel puţin trei proiecte 
epistemologice majore. în ceea ce priveşte percepţia, el a apărat teoria 
aparenţei. In meta-epistemologie, el a dezvoltat o abordare a practicii 
doxastice, argumentând, pe direcţia sugerată de lucrările lui REID, că 
întemeierea se înrădăcinează într-un anumit tip de practică socială. 
Utilizând aceste resurse, precum şi multealtele, din cadrul epistemologiei 
şi din afara ei, el a creat o concepţie despre posibilitatea percepţiei lui 
Dumnezeu şi, prin aceasta, a opiniilor întemeiate despre Dumnezeu. 

alte minţi 

Interesul acordat problemei filosofice tradiţionale a altor minţi rezidă 
în întrebarea dacă, dată fiind modalitatea naturală, cum se pare, de a ne 
gândi la înţelesul termenilor mentali, putem acorda vreun sens propo¬ 
ziţiilor pe care le folosim pentru a atribui stări mentale altor persoane. 
Aceasta distinge problema de o problemă sceptică cu privire la celelalte 
minţi, mult mai puţin interesantă, în cazul căreia nu avem decât 
întrebarea (pur epistemologică) „cum cunoaştem ceva despre alte minţi?"; 
întrebarea este de acelaşi fel cu „cum cunoaştem ceva despre lumea 
exterioară?". 

Problema apare fiindcă există o tendinţă naturală de a presupune că 
termenii noştri mentali („durere", „opinie" etc.) îşi capătă înţelesul prin 
aceea că îi punem în relaţie cu propriile noastre experienţe (să numim 
aceasta ,.Prezumţia"). Dacă înţelegem ce înseamnă să ai o durere sau o 
opinie pornind de la propria noastră situaţie, atunci se ridică problema 
dacă o astfel de perspectivă ne va permite să vorbim cu sens despre alţii 
ca având dureri şi opinii. Această perspectivă este una strict a persoanei 
întîi. Ideea că aceşti termeni îşi capătă înţelesul pornind de la propria 
noastă situaţie este menită să sublinieze faptul că avem o concepţie in 
mod ireductibil subiectivă despre durere, opinie şi aşa mai departe. 
DESCARTES a propus o astfel de concepţie a mentalului în „Meditaţia a 
doua", deşi el a compromis-o într-o oarecare măsură în alte pasaje, vorbind 
despre mental ca substanţă şi, ca atare, ca un lucru obiectiv. HUSSERL 

(1960) a îmbrăţişat, mai târziu, o versiune lipsită de compromisuri a 
punctului de vedere cartezian al persoanei întîi. în felul în care discută 
WITTGENSTEIN (1953) despre aceste chestiuni, toate poziţiile de acest 
fel sunt subiectiviste într-un sens tare, şi anume în acela că se sprijină 
pe afirmaţia că termenii îşi capătă înţelesul pornind de la stări sau 
episoade logic private. Versiunile stricte de FENOMENALISM, în care 
toate lucrurile din domeniul empiric care nu sunt ele însele DATE 
SENSIBILE suntCONSTRUCTE LOGICE ale acestora (şi nu doar entităţi 
inferate din ele), dau şi ele naştere problemei altor minţi. Această doctrină 
permite păstrarea inteligibilităţii conceptului de obiect material prin 
reducerea obiectelor materiale la propriile date sensibile, dar nu este clar 
dacă ne permite să considerăm inteligibilă ideea unei alte minţi, întrucât 
nu putem lucra decât cu propriile date sensibile şi constructele logice 
realizate din acestea. Asemenea teorii nu mai sunt prevalente, dar 
Thomas Nagel (1986) a depus eforturi pentru a revigora versiunea 
husserliană şi carteziană Qipsită de compromisuri) a problemei, accen¬ 
tuând asupra caracterului ireductibil al punctului de vedere al persoanei 
întîi. 

Există, (cum ne am putea aştepta), două strategii de răspuns la o 
asemenea problemă. Una este cea de a respinge Prezumţia pe care se 
bazează. Cealaltă este să acceptăm Prezumţia, şi apoi să încercăm să 
rezolvăm problema. 

A doua strategie este urmată în cadrul ARGUMENTULUI PRIN 
ANALOGIE, formulat prima dată de către MILL (1867). Atunci când ne 
confruntăm cu problema altor minţi suntem tentaţi să spunem mai întîi 
următorul lucru: Ceea ce descriu eu, atunci când spun „John are o 
durere", este exact acelaşi lucru cu ceea ce descrie Jones, atunci când 
spune „Eu am o durere". Dar nu este clar ce anume ne dă dreptul să 
spunem aceasta, dacă cuvinte precum „durere" sunt definite în termenii 
Prezumţiei. Argumentul prin analogie este menit să ne dea acest drept. 
Acesta porneşte de la observarea unei conexiuni cauzale între propriile 
stări mentale ale unei persoane şi comportamentul corporal al acesteia, 
precum şi de la observarea formelor similare de comportament la alte 
corpuri, şi ajunge la concluzia că stările mentale ale altor persoane produc 
în mod similar comportamentul lor. 

Critica cea mai profundă a acestui argument i se datorează lui 
Wittgenstein (1953). El observă că dacă Prezumţia este luată în serios, 
atunci sensul expresiilor „minte" şi „stări mentale" care este transmis 
celorlalţi prin intermediul argumentului nu va fi acelaşi cu cel care a fost 
definit pentru cazul propriei persoane. Indiferent ce anume le conferă 
înţeles în cazul propriei persoane, e ceva care, ex hypothesi, nu este 
disponibil atunci când aceşti termeni sunt aplicaţi celorlalţi. Aşa că 
argumentul nici măcar nu atinge problema ridicată de Prezumţie, şi nu 
este clar dacă acest lucru este posibil, fiindcă dacă stările ce conferă 

înţeles sunt logic private, atunci nimic nu ar putea acoperi ruptura ce dă 
naştere problemei. Există şi alte critici ale argumentului prin analogie, 
mai puţin interesante (cum este cea care afirmă că reprezintă o inducţie 
realizată pe baza unui singur caz), dar acestea nu recunosc faptul că 
problema ca atare a altor minţi nu este nici măcar atinsă de către 
argument 

Wittgenstein extinde critica sa chiar la Prezumţie, urmând a doua 
strategie de răspuns la problemă. în cadrul binecunoscutului său atac al 
ideii unui limbaj privat (vezi ARGUMENTUL LIMBAJULUI PRIVAT), el 
neagă plauzibilitatea sugestiei câ am putea defini termenii mentali 
punându-i în relaţie cu propriile noastre gânduri şi experienţe, întrucât 
această procedură nu lasă loc pentru posibilitatea de a face vreo greşeală 
în aplicarea termenilor. în lipsa unei surse disponibile în mod public a 
înţelesului termenilor mentali, nu am avea nici un standard pentru 
folosirea lor incorectă (şi, prin urmarea, nici pentru cea corectă), iar fără 
acesta ar fi complet greşit să spunem că stăpânim folosirea acestor 
termeni. 

Strawson (1959) ridică şi el o obiecţie interesantă cu privire la 
Prezumţie. El neagă faptul că cineva ar putea poseda un concept sau să 
stăpânească termenul respectiv, dacă nu poate aplica termenul la mai 
mult de un singur lucra Gareth Evans a numit aceasta „constrângerea 
generalităţii", ce reclamă ca „orice gând care (...Jare drept conţinut «a 
este F» să presupună exersarea unei abilităţi ce poate fi exercitată în mai 
multe gânduri distincte, şi care va fi exercitată, de pildă, în cadrul 
gândului că «b este F»“ (Evans, 1982, p. 101). Strawson explorează, 
(anume), efectul impunerii acestei constrângeri asupra conceptului de 
durere. Constrângerea ne interzice să atribuim cuiva gândul exprimat 
prin „Eu am o durere", dacă el sau ea nu posedă la rândul său ideea că 
cineva (nu neapărat chiar el sau ea) ar avea o durere Aceasta nu mai 
permite să se ridice problema altor minţi, pentru că e respinsă coerenţa 
Prezumţiei (potrivit căreia putem defini termenii mentali doar pe baza 
propriilor noastre experienţe). 

Aceste argumente nu au convins pe toată lumea. Dar chiar dacă avem 
un argument eficient împotriva Prezumţiei, rămâne în picioare faptul că 
ea dă naştere unei probleme de neînlăturat a altor minţi, o problemă ce 
poate fi depăşită doar dacă se oferă măcar o alternativă convingătoare la 
respectiva Prezumţie. 

Alternativa propusă de Wittgenstein este că termenii mentali îşi 
capătă înţelesul datorită unei conexiuni ce are loc între ei şi compor¬ 
tamente observabile în mod public ale agenţilor ce deţin stări mentale 
Ca atare, accentul se mută pe o concepţie a persoanei a treia. Această 
schimbare a fost agreată de o serie de filosofi, de la Wittgentein încoace. 
Deşi între ei există diferenţe foarte importante, atunci când direcţia este 
descrisă mai general, cum se întâmplă aici, putem spune că ea esteurmată 

de filosofi atât de diverşi cum sunt Ryle (1948), Quine (1960), Davidson 
(1948a), precum şi o întreagă armată de autori ce mărşăluiesc sub 
influenţa doctrinei funcţionalismului (Putnam, 1975, de ex.). 

Oricât de problematică ar fi perspectiva persoanei întîi asupra men¬ 
talului, faptul că are o anumită atractivitate intuitivă ar trebui să ne facă 
să ne aşteptăm ca trecerea Prezumţiei în forma definirii termenilor 
mentali la persona a treia să ridice, la rândul ei, diferite probleme dificile, 
în principal, două probleme au atras atenţia în filosofia actuală. Prima - 
cum se leagă cunoaşterea celorlalţi de cunoaşterea de sine, şi a doua - 
cum anume trebuie să fie concepută conexiunea dintre comportament şi 
sfera mentală, în cadrul acestei caracterizări a minţii specifice persoanei 
a treia. 

Prima problemă apare fiindcă, o dată cu schimbarea de direcţie s-ar 
părea acum că, atunci când cunoaştem propriile noastre stări mentale, 
facem aceasta pe baza comportamentului nostru, ceea ce e extrem de 
neplauzibil şi contraintuitiv. De aici ia naştere următoarea dilemă: dacă 
se acceptă Prezumţia, vom avea o problemă aparent insurmontabilă a 
altor minţi, iar dacă este respinsă şi se adoptă o perspectivă în mare 
măsură a persoanei a treia, aceasta ne conduce la consecinţe neintuitive 
cu privire la cunoaşterea propriei noastre minţi. 

Gilbert RYLE era atât de îngrijorat de perspectiva persoanei întîi, şi 
de ideea carteziană că îmi pot cunoaşte stările mentale proprii printr-o 
observaţie interioară sau printr-o INTROSPECŢIE a elementelor conşti¬ 
inţei, încât a acceptat aceste consecinţe extrem de implauzibile şi 
neintuitive ale perspectivei alternative. Dar Wittgenstein însuşi nu a fost 
în aceeaşi situaţie. El a evitat această perspectivă, negând faptul că 
relatările unor stări precum durerea, făcute la persoana întîi, ar fi relatări 
veritabile. El nega că aserţiunile de forma „Ştiu că am o durere" 
reprezintă .pretenţii de cunoaştere bine formate. Aserţiunea „Eu am o 
durere" trebuie să fie considerată mai curând ca o expresie a durerii mele, 
chiar dacă o expresie mult mai educată decât un ţipăt sau o grimasă (vezi 
EXTERIORIZĂRI). 

Cum am văzut, dilema apăruse ca rezultat al unei asimetrii ce 
afectează epistemologia minţii: părem să cunoaştem alte minţi pe baza 
comportamentului, dar nu şi propriile noastre minţi. Strawson a văzut 
în această asimetrie o caracteristică esenţială a ideii însăşi de creatură 
înzestrată cu o minte, de „persoană". Dar nu avem nevoie de o simplă 
recunoaştere a acestei caracteristici, ci de un anumit efort de a o explica 
sau lămuri, situând-o într-un context mai larg. în plus, trebuie să facem 
aceasta fără a renunţa la abordarea mentalului specifică persoanei a treia, 
pentru a nu ne împotmoli din nou în problema altor minţi. Răspunsul lui 
Ryle, cum am văzut, este de a nega această caracteristică. Cel al lui 
Wittgenstein e de a o explica, afirmând că, spre deosebire de cunoaşterea 
celorlalţi, cunoaşterea de sine nu reprezintă o achiziţie cognitivă. Dar pot 

exista modalităţi mai puţin drastice de a trata asimetria, în cadrul unui 
punct de vedere al persoanei a treia, în esenţă, privitor la termenii 
mentali. 

Un răspuns datorat lui David Armstrong (1968) este că agenţii posedă 
un mecanism special de dobândire repetată de opinii, astfel încât ori de 
câte ori un agent capătă o stare mentală, dobândeşte şi opinia că aceasta 
trebuie să fie o stare mentală. Aceasta este o teză empirică despre felul 
în care stările mentale fac pe cineva să aibă opinii cu privire la ele. Ea 
nu se subsumează ideii lui Ryle că am cunoaşte propriile noastre stări 
mentale inferându-le din comportamentul nostru. Prin aceasta, captează 
ceva special, privitor la cunoaşterea noastră de sine şi care lipseşte în 
cunoaşterea noastră a celorlalţi. 

Unele remarci ale lui Gareth Evans (1982, cap. 7) sugerează o altă 
explicaţie a asimetriei pentru o clasă mai restrânsă de stări mentale, şi 
anume opiniile. El arată că atunci când cineva este întrebat ce opinie are 
despre un anumit subiect (în opoziţie cu întrebarea despre opinia 
altcuiva), acesta nu face o trecere în revistă a propriei sale minţi pentru 
a răspunde, ci se gândeşte el însuşi la subiectul respectiv. Aceasta pare 
o descriere în mare parte corectă a lucrurilor, şi arată că nu este nevoie 
ca asimetria să redea cunoaşterea de sine prin introspecţie, viciind astfel 
perspectiva persoanei a treia asupra termenilor mentali. Indicaţia lui 
Evans sugerează şi următorul context suplimentar în care apare asi¬ 
metria. Dacă descoperim că răspunsul cuiva privitor la opinia altcuiva nu 
se potriveşte cu comportamentul acelei persoane, ne găsim în situaţia de 
a spune că răspunsul a fost greşit. Pe de altă parte, dacă se dovedeşte că 
răspunsul cuiva cu privire la el însuşi nu se potriveşte cu comportamentul 
său, va fi corect să ne vină să spunem că persoana este iraţională şi 
scindată, în loc să spunem că a dat un răspuns greşit. Pentru că răspunsul 
său a fost un răspuns la subiectul discutat, şi nu unul derivat dintr-o 
trecere în revistă interioară a minţii sale. Aceasta stabileşte existenţa 
unei asimetrii satisfăcătoare între cunoaşterea opiniilor altor persoane şi 
cunoaşterea propriilor opinii. 

A doua problemă creată de trecerea la persoana a treia priveşte felul 
în care ar trebui să fie concepută conexiunea dintre stările mentale şi 
comportament. 

Wittgenstein însuşi introduce termenul de „criteriu", pentru a ex¬ 
prima faptul că legătura nu constă doar în aceea că un gen sau altul de 
comportament este produs de un gen sau altul de stare mentală. Există, 
mai degrabă, (şi) o conexiune conceptuală. Circumstanţele comportamen¬ 
tale sunt mai degrabă „criterii", şi nu simple efecte sau „simptome" ale 
mentalului. Dacă ar fi vorba doar de o conexiune contingenţă, va persista 
îngrijorarea sceptică privitoare la faptul că, din câte ştim, comportamen¬ 
tul pe care îl observăm la ceilalţi ar putea fi o amăgire susţinută de 
evidenţe, ce nu reflectă nimic mental (cam în acelaşi fel în care, printr-o 

iluzie senzorială de proporţii, am putea ajunge să credem în mod eronat 
că există o lume exterioară). 

Această idee a unei conexiuni „criteriale" a fost pe larg discutată în 
literatura filosofică. Cele mai interesante dintre comentariile recente pot 
fi găsite în McDowell (1983) şi Wright (1984). Wright consideră că 
noţiunea de criteriu vine în sprijinul unei perspective „anti-realiste“ 
asupra înţelesului propoziţiilor ce atribuie stări mentale altor persoane. 
Această perspectivă înlocuieşte ideea „realistă" că înţelesul unor aseme¬ 
nea propoziţii este dat de condiţiile în care sunt adevărate (vezi ÎN¬ 
ŢELEGERE LINGVISTICĂ) cu ideea că acesta este dat de condiţiile ce 
întemeiază asertarea lor, adică de criteriile propoziţiilor respective. 
Condiţiile de adevăr ale acestor propoziţii nu pot fi detectate de către 
persoana ce realizează atribuirea, întrucât stările mentale ce sunt atri¬ 
buite (durerea, să spunem) nu sunt direct disponibile ele însele în 
experienţa sa, în acelaşi fel în care sunt disponibile pentru subiectul 
atribuirii. Astfel, nu poate exista o cunoaştere a condiţiilor de adevăr ce 
fundamentează competenţa sa lingvistică cu privire la aceste propoziţii, 
cum susţine realistul. Competenţa sa este fundamentată mai degrabă de 
o cunoaştere a criteriilor, întrucât comportamentul subiectului se află în 
câmpul experienţei celui ce realizează atribuirea. Wright, urmându-1 pe 
Wittgenstein, susţine că există o legătură conceptuală, şi nu una contin¬ 
genţă, între comportamentul subiectului şi starea mentală, fiindcă nu pe 
baza unei inferenţe (bazată pe o teorie empirică) se trece de la observarea 
comportamentului la atribuirea unei stări mentale. Insă Wright mai 
susţine, urmând o interpretare larg acceptată a lui Wittgenstein, şi că 
criteriile sunt infirmabile. Ceea ce înseamnă că este posibil ca criteriile 
şi să fie satisfăcute, dar atribuirea unei stări mentale pertinente să se 
dovedească a fi greşită. 

McDowell ridică două obiecţii împotriva acestei chestiuni. El observă, 
mai întâi, că posibilitatea dezminţirii criteriilor viciază caracterul non- 
inferenţial al acestora, de vreme ce ideea că o atribuire bazată pe 
satisfacerea criteriilor s-ar putea dovedi greşită sugerează existenţa unei 
rupturi logice între comportament şi starea mentală. Acest lucru e tocmai 
cel pe care conexiunea conceptuală ar fi trebuit să îl excludă. S-ar părea 
că ruptura sugerează că între cele două există cel mult o conexiune 
teoretică empirică. A doua obiecţie e legată de anumite noţiuni modale 
ce se învecinează cu conceptul de cunoaştere, în acest caz, cu cunoaşterea 
stărilor mentale ale altei persoane. Atunci când pretindem că ştim că 
James este furios, să zicem, nu putem accepta că, în virtutea a tot ce 
ştim, el nu este furios. Căci pretenţia de a cunoaşte că p este incompatibilă 
cu acceptarea faptului că, în virtutea a tot ce se ştie, p este fals. Dar dacă 
criteriile pentru p pot fi dezminţite, şi tot ce ştim e cu condiţia ca şi 
criteriile să fie satisfăcute, atunci va fi totdeauna adevărat, în virtutea a 

tot ce ştim, că non-p. Şi astfel, dacă criteriile relevante pot fi dezminţite, 
noi nu cunoaştem niciodată ceva dincolo de ele. 

McDowell propune în schimb să considerăm că criteriile sunt de 
nedezminţit şi să renunţăm la ideea din expunerea lui Wright ce pare să 
fie împărtăşită deopotrivă de realist şi de antirealist. Anume, să renunţăm 
la ideea că starea mentală a unui subiect (şi prin urmare şi condiţiile de 
adevăr ale unei atribuiri a acesteia faţă de el) este în mod necesar 
indisponibilă în experienţa unei alte persoane care îi atribuie subiectului 
respectiva stare. El consideră că avem dreptul să spunem că poate fi 
percepută durerea altei persoane în expresiile sale faciale, în compor¬ 
tamentul său şi în posturile sale corporale vizibile. Nu este nevoie, prin 
urmare, să vedem comportamentul ca pe un intermediar al lucrului real 
care este nedetectabil prin experienţă directă. Aceasta înseamnă că nu 
trebuie să prezentăm conexiunea aparte dintre comportament şi stări 
mentale (care defineşte noţiunea de „criteriu"), spunând că şi compor¬ 
tamentul este un gen aparte de evidenţă. Nu este deloc o evidenţă. 
„Evidenţă" sugerează că este mai bine cunoscut decât lucrul a cărui 
evidenţă o constituie, iar aceasta introduce ideea unui „intermediar", idee 
ce creează discriminări. Ceea ce face ca şi conexiunea să fie specială este 
pur şi simplu faptul că nu există o ruptură între cele două, şi, prin urmare, 
nu trebuie să fie făcută vreo inferenţă teoretică, de la o observare a 
comportamentului la o atribuire a stării mentale. Nu există nici o ruptură, 
fiindcă starea mentală este preluată ca atare în cadrul experienţei unui 
comportament. Aceasta nu înseamnă că nu putem niciodată greşi atunci 
când atribuim stări mentale altor persoane, ci că, atunci când am greşit, 
în ciuda aparenţelor, criteriile nu au fost satisfăcute. 

' McDowell consideră nu doar că aceasta este perspectiva corectă 
asupra cunoaşterii noastre a minţilor altor persoane, ci şi că aceasta ar 
fi fost perspectiva lui Wittgenstein. El afirmă că Wittgenstein nu s-a 
gândit niciodată că şi comportamentul celorlalţi este cunoscut mai bine 
decât stările lor mentale, ci a văzut „fiinţele umane" ca fiind simple, ceea 
ce revine la a spune că a văzut comportamentul şi viaţa lor mentală ca 
fiind unificate, în mai mare măsură decât au fost considerate, potrivit 
interpretării tradiţionale a viziunii sale despre „criterii". 

Există un răspuns imediat şi evidenţia a doua obiecţie a lui McDowell 
faţă de interpretarea tradiţională a noţiunii de „criteriu": criteriile sunt 
menite să furnizeze o bază doar pentru pretenţiile de cunoaştere, nu şi 
pentru cunoaştere. Astfel de pretenţii se pot dovedi mai târziu false. 0 
analiză completă a cunoaşterii unei propoziţii nu cere decât ca subiectul 
cunoscător să deţină o bază criterială pentru pretenţia de cunoaştere, şi 
ca propoziţia să fie adevărată. Ea nu reclamă ca subiectul cunoscător să 
aibă o garanţie a adevărului propoziţiei. Se poate astfel renunţa la 
pretenţia de cunoaştere, dacă se dovedeşte că propoziţia nu este ade¬ 
vărată. 

Problema cu acest răspuns este că el pare să fie o capitulare în faţa 
scepticului, care poate acum susţine că dacă criteriile ne pot conduce doar 
la pretenţii de cunoaştere cu privire la alte minţi, şi nu la cunoaştere, 
atunci există întotdeauna posibilitatea ca pretenţia că ştim că o persoană 
are o anumită stare mentală să fie falsă. 

Dar este vorba într-adevăr de o capitulare? Să observăm, mai întâi, 
că această poziţie sceptică nu mai este poziţia pe care am schiţat-o la 
început. Acesta este, cel mult, acel scepticism epistemologic, considerat 
mai puţin interesant. Lăsând însă la o parte acest lucru, chiar şi acest 
scepticism neinteresant (fie cu privire la alte minţi, fie cu privire la lumea 
exterioară) nu poate fi corect descris prin aceea că e o poziţie ce insistă 
asupra ideii că orice pretenţie de cunoaştere dată s-ar putea dovedi a fi 
falsă. Ea susţine, într-un mod mult mai radical, că poate fi întotdeauna 
concepută posibilitatea ca toate susţinerile noastre dintr-un anumit 
domeniu (lumea exterioară, alte minţi etc.) să se dovedească a fi false. 
Aceasta arată că tot ceea ce avem de făcut pentru a ne opune scepticului 
este nu să argumentăm că anumite pretenţii de cunoaştere ar putea fi 
garantate drept corecte, ci doar că poate exista o modalitate de a preveni 
trecerea de la a admite că orice opinie dată ar putea fi falsă la a permite 
ca toate opiniile dintr-un anumit domeniu să fie false. Se poate să fim 
sau să nu fim în stare să producem un argument ce previne această 
trecere. Ceea ce ne interesează acum este că, odată ce poziţia scepticului 
a fost descrisă în mod potrivit, modalităţile ce se învecinează cu conceptul 
de cunoaştere ne arată că chiar dacă vom concepe criteriile ca putând fi 
.dezminţite, tot am putea găsi o apărare în faţa scepticului. în orice caz, 
propria viziune asupra criteriilor a lui McDowell, ca alternativă pozitivă, 
nu ne este de ajutor împotriva scepticului. La urma urmei, McDowell 
trebuie să ţină seama de posibilitatea atribuirilor eronate. Singura 
diferenţă este aceea că el nu dă seama de eroare în termeni de posibilitate 
a dezminţirii evidenţelor criteriale, ci spunând că nici criteriile nu au fost 
satisfăcute, chiar dacă ele par a fi fost satisfăcute. Dar atunci îi rămâne 
totdeauna deschisă scepticului posibilitatea de a spune că, în virtutea a 
ceea ce ştim, criteriile nu sunt niciodată satisfăcute, ci doar par să fie 
satisfăcute. 

Prima obiecţie a lui McDowell are temeiuri mai puternice, întrucât ea 
pune în evidenţă o tensiune serioasă ce există între posibilitatea dez¬ 
minţirii şi insistenţa corelată asupra noninferenţialităţii. Dar chiar şi aici 
răspunsul la a doua obiecţie ne sugerează o cale de ieşire. Dacă singurul 
motiv de a insista asupra noninferenţialităţii este acela că acceptarea unei 
inferenţe ar însemna să acceptăm că orice atribuire dată a unei stări 
mentale ar putea fi falsă, atunci am putea să renunţăm să mai insistăm 
asupra acesteia, de vreme ce, după cum tocmai am văzut, această 
acceptare nu ne conduce neapărat la o capitulare în faţa scepticului. 

Totuşi, dacă posibilitatea dezminţirii criteriilor este obţinută cu costul 
acceptării caracterului inferenţial al conexiunii dintre atribuiri de stări 
mentale şi criterii pentru acestea, în ce mai constă atunci caracterul 
special al conexiunii dintre comportament şi sfera mentală, caracter pe 
care ar fi trebuit să îl exprime noţiunea de criteriu? Nu ar fi acum, ca 
orice altă inferenţă, cevacare se bazează pe o teorie empirică? Un răspuns 
care surprinde, în mare parte, spiritul concepţiei lui Wittgenstein asupra 
mentalului, ar putea fi acela că acel caracter special este dat de faptul că 
teoria pe care se bazează inferenţele este în mod necesar o teorie a 
simţului comun, şi nu una ştiinţifică. Ideea unei conexiuni inferenţiale, 
dar şi criteriale indică o teorie mediatoare care, ca şi teoria obiectelor 
obişnuite din jurul nostru, este puternic intemalizată în gândirea noastră 
obişnuită, neştiinţifică, despre mintea celorlalţi. 

- vezi şi ARGUMENTUL PRIN ANALOGIE, CRITERII ŞI CUNOAŞ¬ 
TERE, INTROSPECŢIE, ARGUMENTUL LIMBAJULUI PRIVAT, CU¬ 
NOAŞTERE DE SINE ŞI IDENTITATE CU SINE, SOLIPSISM, ARGU¬ 
MENTE TRANSCENDENTALE, WITTGENSTEIN. 

alternative relevante 

Teoria alternativelor relevante poate fi cel mai bine înţeleasă ca o 
încercare de a îmbina două aspecte opuse ale imaginii noastre despre 
cunoaştere. Primul este acela că cunoaşterea este un concept absolut, 
într-o anumită interpretare, aceasta înseamnă că temeiurile sau datele 
pe care cineva trebuie să le aibă pentru a cunoaşte o propoziţie p trebuie 
să fie suficiente pentru a exclude toate alternativele la p (unde o 
alternativă la p înseamnă o propoziţie incompatibilă cu p). Adică, 
temeiurile sau datele pe care le are cineva în favoarea lui p trebuie să fie 
suficiente pentru a şti că toate alternativele la p sunt false. Acest element 
al imaginii noastre despre cunoaştere este exploatat de argumentele 
sceptice. Aceste argumente ne atrag atenţia asupra unor alternative pe 
care datele pe care noi le avem nu le pot exclude. De exemplu (Dretske, 
1970), când suntem la grădina zoologică, putem pretinde că ştim că vedem 
o zebră pe baza anumitor date vizuale, adică imaginea a ceva care 
seamănă cu o zebră. Scepticul ne întreabă cum ştim noi că nu vedem de 
fapt un catâr deghizat în mod ingenios. Deşi avem oarece temeiuri 
împotriva probabilităţii unei astfel de înşelătorii, intuitiv acestea nu sunt 
suficient de puternice pentru ca noi să ştim că nu suntem înşelaţi în acest 
mod. Atrăgând atenţia asupra unor alternative de acest tip pe care nu le 
putem exclude, ca şi asupra altora, cu o aplicaţie mai generală (visuri, 
halucinaţii, etc.), scepticul pare să arate că cerinţa ca temeiurile noastre 
să excludă toate alternativele este rareori îndeplinită, poate niciodată 
(vezi SCEPTICISM). 

Această concluzie intră în conflict cu un alt aspect al imaginii noastre 
despre cunoaştere, adică acela că noi cunoaştem multe lucruri. Există, 
astfel, o tensiune în felul în care concepem noi cunoaşterea în mod 
obişnuit - noi credem că cunoaşterea este un concept absolut, în sensul 
precizat mai sus, şi credem totuşi că există multe cazuri în care acest 
concept se aplică. 

S-ar părea că există două opţiuni pentru a înlătura această tensiune, 
fiecare dintre ele implicând negarea uneia dintre componente pe baza 
celeilalte. Dacă cineva vede caracterul absolut al cunoaşterii ca fiind o 
componentă prea importantă a conceptului nostru de cunoaştere pentru 
a fi abandonată, el poate argumenta, pornind de la caracterul absolut al 
cunoaşterii, către o concluzie sceptică (Unger, 1975). Majoritatea filo¬ 
sofilor au luat-o totuşi în cealaltă direcţie, alegând să răspundă acestui 
conflict renunţând, poate fără tragere de inimă, la criteriul caracterului 
absolut. Acest din urmă răspuns consideră drept intangibilă opinia 
simţului nostru comun că noi cunoaştem multe lucruri (Pollock, 1979; 
Chisholm, 1977). Fiecare atitudine este supusă criticii că ea păstrează un 
aspect al felului în care concepem noi în mod obişnuit cunoaşterea, cu 
preţul negării celuilalt (vezi CHISHOLM; DOCTRINA SIMŢULUI CO¬ 
MUN ŞI COGNITIVISMUL CRITIC). 

Teoria alternativelor relevante poate fi văzută ca o încercare de a oferi 
un răspuns mai satisfăcător la această tensiune din imaginea noastră 
despre cunoaştere. Ea încearcă să caracterizeze cunoaşterea într-un mod 
care să păstreze atât opinia noastră că conceptul de cunoaştere este 
absolut, cât şi opinia noastră că posedăm cunoaştere. 

Conform acestei teorii, noi trebuie să dăm o specificare caracterului 
absolut al cunoa.şterii, mai degrabă decât să îl negăm. Ar trebui să vedem 
cunoaşterea ca fiind absolută, relativ la un anumit standard (Dretske, 
1981; Cohen, 1988). Aceasta înseamnă că, pentru a cunoaşte o propoziţie, 
temeiurile noastre nu trebuie să excludă toate alternativele la acea 
propoziţie. Ci, noi putem avea eunoaştere atunci când temeiurile noastre 
exclud toate alternativele relevante, mulţimea alternativelor relevante (o 
submulţime specială a mulţimii tuturor alternativelor) este determinată 
de un anumit standard. Mai mult decât atât, conform concepţiei alterna¬ 
tivelor relevante, aceste standarde stabilesc că alternativele ridicate de 
către sceptic nu sunt relevante. Dacă acest lucru este corect, atunci faptul 
că temeiurile noastre nu pot exclude alternativele ridicate de către sceptic 
nu duce la un rezultat sceptic. Căci cunoaşterea necesită doar excluderea 
alternativelor relevante. Astfel, concepţia alternativelor relevante păs¬ 
trează amândouă aspectele imaginii noastre despre cunoaştere. Cu¬ 
noaşterea este un concept absolut, dar întrucât însăşi ideea de absolut 
este relativă la un standard, noi putem cunoaşte multe lucruri. 

Această interpretare a cunoaşterii poate fi justificată observând că 
şi alte concepte prezintă aceeaşi structură logică. Două exemple sunt 
conceptul de neted şi conceptul de gol (Dretske, 1981). Ambele par să fie 
concepte absolute - un spaţiu este gol doar dacă nu conţine nici un lucru, 
iar o suprafaţă este netedă doar dacă nu are nici o protuberanţă. Totuşi, 
caracterul absolut al acestor concepte este relativ la un standard. în cazul 
lui neted, există un standard pentru ceea ce contează drept protuberanţă, 
iar în cazul lui gol, există un standard pentru ceea ce contează drept 
lucru. Nu am putea nega că masa este netedă pe baza faptului că un 
microscop relevă iregularităţi în suprafaţa el Nici nu am putea nega că 
un depozit este gol pe baza faptului că el conţine particule de praf. A fi 
neted înseamnă a fi lipsit de orice protuberante relevante. A fi gol 
înseamnă a nu conţine nici un lucru relevant. Analog, teoria alternativelor 
relevante spune că a cunoaşte o propoziţie înseamnă (inter alia) a avea 
temeiuri care exclud toate alternativele relevante. 

Unii filosofi (Dretske, 1970) au argumentat că teoria epistemologică 
a alternativelor relevante implică falsitatea principiului că mulţimea 
propoziţiilor cunoscute (de către S) este închisă faţă de implicaţia 
cunoscută (de către S). Alţi filosofi au contestat acest lucru (Stine, 1976; 
Cohen, 1988). Acest principiu asertează următoarea condiţională (prin¬ 
cipiul închiderii) (the closure principie): 

Dacă S cunoaşte p şi S cunoaşte că p implică q, atunci S 
cunoaşte q. 

După teoria alternativelor relevante, putem cunoaşte o propoziţie p 
fără a cunoaşte că o anumită alternativă (ne-relevantă) la p este falsă. 
Dar întrucât o alternativă h la p este incompatibilă cu p, atunci p va 
implica în mod banal non-h. Astfel va fi posibil să cunoşti o anumită 
propoziţie fără a cunoaşte o altă propoziţie implicată de ea în mod banal. 
De exemplu, putem şti că vedem o zebră fără a şti că nu vedem de fapt 
un catâr deghizat în mod ingenios (sub prezumpţia că „vedem un catâr 
ingenios deghizat" nu este o alternativă relevantă). Acest lucru va implica 
o violare a principiului închiderii. Aceasta este o consecinţă interesantă 
a teoriei, căci multora principiul închiderii li se pare foarte intuitiv. Putem 
înţelege de fapt argumentele sceptice ca utilizând principiul închiderii 
drept premisă, alături de premisa că nu ştim că alternativele aduse în 
discuţie de sceptic sunt false. Din aceste două premise decurge (sub 
asumpţia că noi ne dăm seama că propoziţiile pe care le acceptăm implică 
falsitatea alternativelor sceptice) că noi nu cunoaştem propoziţiile pe care 
le acceptăm. De exemplu, din principiul închiderii şi din faptul că noi nu 
ştim că nu vedem un catâr ingenios deghizat decurge că noi nu ştim că 
vedem o zebră. Putem vedea teoria alternativelor relevante ca un răspuns 
la argumentele sceptice prin negarea principiului închiderii. 

Ce anume face ca o alternativă să fie relevantă? Ce standarde nu 
îndeplinesc alternativele ridicate de sceptic? Dificultatea de a răspunde 
la aceste întrebări cu o precizie şi o generalitate satisfăcătoare este 
notorie. Această dificultate i-a determinat pe critici să considere că 
această teorie este ad hoc sau obscură (Sosa, 1988). Problema poate fi 
ilustrată printr-un exemplu (Goldman, 1976). Să presupunem că Smith 
vede un hambar şi crede că îl vede, pe baza unor foarte bune date 
perceptuale. Când este relevantă alternativa că el vede o imitaţie făcută 
din papier-mache? Dacă există multe astfel de imitaţii în zonă, atunci 
această alternativă poate fi relevantă. In aceste circumstanţe, Smith nu 
ştie că vede un hambar decât dacă ştie că nu vede o imitaţie de hambar. 
Acolo unde nu există astfel de imitaţii, alternativa nu va fi relevantă 
(ceteris paribus). Smith poate să ştie că vede un hambar fără a şti că nu 
vede o imitaţie de hambar. 

Acestea sugerează că un criteriu al relevanţei este ceva de genul 
probabilităţii relative la datele pe care le are Smith şi la anumite 
caracteristici ale circumstanţelor. Dar care sunt circumstanţele anume 
pe care le luăm în calcul? Să considerăm cazul în care vrem să ajungem 
la rezultatul că alternativa imitaţiilor de hambare este în mod clar 
relevantă, de ex., un caz în care circumstanţele sunt astfel încât există 
numeroase imitaţii de hambare în zonă. Ne oferă criteriul sugerat 
rezultatul pe care îl doream? Probabilitatea ca Smith să vadă o imitaţie 

de hambar, date fiind datele pe care el le are şi faptul că se află într-o 
zonă în care se găsesc multe imitaţii de hambare, este mare. Totuşi, 
aceeaşi probabilitate, relativă la datele pe care el le are şi la orientarea 
sa vizuală particulară către un hambar autentic, este mică. Vrem ca 
probabilitatea să fie relativă la caracteristici ale circumstanţei precum 
cele dintâi şi nu precum cele din urmă. Dar cum captăm această diferenţă, 
într-o formulare generală? 

Cât de semnificativă este această problemă pentru teoria alterna¬ 
tivelor relevante? Acest lucru depinde de cum interpretăm teoria. Dacă 
ne aşteptăm ca teoria să ne ofere o analiză a cunoaşterii, atunci lipsa 
unor criterii precise ale relevanţei constituie o problemă serioasă. Totuşi, 
dacă teoria este văzută în schimb ca oferind un răspuns argumentelor 
sceptice, se poate argumenta că această dificultate are o însemnătate 
redusă în raport cu succesul general al teoriei (Cohen 1988; în curs de 
apariţie). 

vezi şi TEORII EPISTEMOLOGICE CAUZALE; PROBLEMA LUI 
GETTIER; RELIABILISM. 

analiticitate 

Adevărata poveste a analiticităţii este surprinzătoare în mai multe 
privinţe. Contrar opiniei general acceptate, cea mai bună expunere 

neformală a acestui tip de propoziţii a priori a oferit-o mai degrabă 
empiristul Locke decât raţionalistul Kant. Frege şi Camap, reprezentaţi 
ca fiind cei mai buni prieteni ai analiticităţii în acest secol, au făcut tot 
atât de mult pentru a o submina, pe cât cei mai mari inamici ai săi. Quine 
şi Putnam, reprezentaţi ca respingând distincţia analitic/sintetic, nu doar 
că nu au făcut aşa ceva, dar, în fapt, au contribuit în mod semnificativ 
la repararea stricăciunilor produse de Frege şi Carnap. în fine, semnifi¬ 
caţia epistemologică a distincţiei nu stă în nimic din ceea ce s-a crezut în 
mod obişnuit că ar sta. 

Descrierea propoziţiilor analitice făcută de LOCKE reprezenta, pentru 
vremea sa, tot ceea ce ar fi trebuit să reprezinte o expunere succintă a 
analiticităţii (Locke, 1924, pp. 306-8). El distinge două genuri de propo¬ 
ziţii analitice, propoziţii de identitate în care „afirmăm însuşi termenul 
spus" („Trandafirii sunt trandafiri", de exemplu) şi propoziţii predicative 
în care „o parte a unei idei complexe este predicată despre numele 
întregului", („Trandafirii sunt flori", de exemplu) (pp. 306-7). Locke 
numeşte astfel de propoziţii „neserioase", pentru că un vorbitor care face 
uz de ele „se joacă cu cuvintele". O propoziţie sintetică, prin contrast, 
cum ar fi o teoremă matematică, enunţă „un adevăr real şi transportă o 
cunoaştere reală instructivă" (pp. 307-8). în mod corespunzător, Locke 
distinge două tipuri de „consecinţe necesare", implicaţii analitice în care 
validitatea depinde de conţinerea literală a concluziei în premise, şi 
implicaţii sintetice,unde nu se întâmplă acelaşi lucru (Locke nu a iniţiat 
această noţiune de cuprindere conceptuală a analiticităţii. Ea este discu¬ 
tată de către Amauld şi Nicole, şi e mai sigur să spunem că era vehiculată 
de mai mult timp (cf. Arnauld, 1964, pp. 59-65).) 

Descrierea kantiană a analiticităţii, care, după opinia consacrată, 
reprezintă împlinirea formulării acestei noţiuni în filosofia modernă, este 
de fapt un pas înapoi. Ceea ce este valid în această descriere nu este nou, 
iar ceea ce este nou nu este valid. Kant repetă expunerea lui Locke a 
analiticităţii drept cuprindere conceptuală, dar introduce anumite tră¬ 
sături străine, cea mai importantă fiind caracterizarea propoziţiilor 
analitice ca propoziţii ale căror negaţii sunt contradicţii logice (Kant, 
1783, p.14). Această caracterizare sugerează că propoziţiile analitice 
bazate pe relaţia de parte-întreg a lui Locke sau pe copula explicativă a 
lui Kant, sunt o specie a adevărului logic. Dar conţinerea conceptului 
predicat în conceptul subiect în propoziţii precum „Celibatarii sunt 
necăsătoriţi" este o relaţie diferită de conţinerea consecventului în 
antecedent, în propoziţii precum „Dacă John este celibatar, atunci John 
este celibatar sau Maiy a citit Critica lui Kant". Cea dintâi este o 
cuprindere literală, în timp ce cea din urmă, în genere, nu este. A vorbi 
despre „cuprinderea" consecventului unui adevăr logic în antecedent, în 
cazuri precum cel din exemplul nostru, este, doar metaforic, o modalitate 
de a spune că este „logic derivabil*. 

Combinarea cuprinderii conceptuale cu cuprinderea logică l-a făcut 
pe Kant să piardă din vedere problema dacă adevărurile logice sunt 
sintetice a priori. La fel, o altă problemă: cum putem spune că adevărurile 
matematice sunt sintetice apriori, când ele nu pot fi negate fără a se 
ajunge la contradicţii? Din punct de vedere istoric, această fuziune 
pregăteşte scena pentru dispariţia noţiunii lockeene. Frege, cel pe care 
opinia consacrată ii înfăţişează ca fiind doar al doilea după Kant, intre 
campionii analiticitătii, şi Carnap, înfăţişat ca fiind imediat după Frege, 
au fost responsabili in comun pentru dispariţia analiticitătii înţeleasă 
drept cuprindere conceptuală. 

Lui Frege ii era clară diferenţa dintre cuprindere conceptuală şi 
cuprindere logică. O exprima ca pe diferenţa dintre „grinzile conţinute 
într-o casă" şi „planta conţinută în sămânţă" (Frege, 1953, p.lfll). ţ)âr ej 
găsea că prima, după cum era formulată de'Kant, avea trei defecte: că 
explică analiticitatea în termeni psihologici, că nu acoperă toate bâzunle 
de propoziţii analitice şi, cel mai important, probabil, pentru lo|icişmul 
lui Frege, că noţiunea de cuprindere este „infructuoasă"^ ca mecanism 
definiţional în logică şi matematică (Frege, 1953, 100-1). In cadrul unei 
comparaţii părtinitoare între cele două noţiuni de cuprinderi,;• Frege 
observă că prin cuprinderea logică „nu scoatem pur şi simplu din ciiţje 
ceea ce tocmai am pus în ea" (ibid., p. 101). Pentru a depăşi aceste 
neajunsuri, Frege defineşte propoziţiile analitice drept consecinţe ale 
legilor logicii şi definiţiilor, consecinţe ce „nu pot fi cercetate în âvkns" 
(ibid., pp. 4,100-1). Această definiţie face din cuprinderealogică noţiunea 
de bază. Analiticitatea devine un caz special al adevărului logic şi, chiar 
şi în acest caz special, definiţiile se bucură de puterea definiţiilor din 
logică şi matematică, mai degrabă decât de cea a simplei combinări de 
concepte. 

Carnap, încercând să depăşească ceea ce văzuse ca pe un neajuns în 
expunerea analiticităţii la Frege, a făcut pasul care mai rămăsese de făcut 
pentru a scăpa, în mod explicit, de analiticitatea lockeean-kantiană. După 
cum vedea Carnap lucrurile, un neajuns al explicaţiei lui Frege eră acela 
că părea să sugereze că relaţiile definiţionale ce susţin propoziţiile 
analitice pot fi extralogice, într-un sens. Să spunem, în acela că se sprijină 
pe sinonimia lingvistică. Pentru Carnap, aceasta reprezenta eşecul de a 
ajunge la o tratare formală uniformă a propoziţiilor analitice şi ne lăsa 
cu o distincţie dubioasă între vocabularul logic şi cel extralogic. Astfel, el 
a eliminat referinţa la definiţii din explicaţia fregeeană a analiticităţii 
prin introducerea „postulatelor de înţeles*, de exemplu enunţuri precum 
(?xXx este celibatar - x este necăsătorit) (vezi Carnap, 1965, pp. 222-9). 
Ca şi postulatele logice standard, după care sunt modelate, postulatele 
de înţeles nu exprimă nimic mai mult decât constrângeri asupra mo¬ 
delelor admisibile cu privire la care se evaluează adevărul şi validitatea 
propoziţiilor şi deducţiilor. Astfel, în ciuda numelor lor, postulatele de 

înţeles nu au cu nimic mai mult de a face cu înţelesul decât orice alt enunţ 
ce exprimă un adevăr necesar. Definind propoziţiile analitice drept 
consecinţe ale legilor logice (sau ca o mulţime extinsă a acestora), Carnap 
a înlăturat în mod explicit singura poziţie din explicaţia lui Prege în care 
ar mai fi fost loc pentru cuprinderea conceptuală, şi cu aceasta, ultima 
urmă a distincţiei lui Locke între consecinţe semantice şi alte „consecinţe 
necesare". ^ 

QU1NE, cel mai intransigent critic al analiticităţii din timpurile 
noastre, i-a făcut un serviciu inestimabil, deşi unul care a trecut complet 
neobservat. Quine a adus două critici devastatoare la adresa postulatelor 
de înţeles ale lui Carnap, critici prin care le denunţă ca fiind atât 
irelevante, cât şi vide. Irelevante, pentru că, în folosirea cuvintelor 
particulare ale unui limbaj, postulatele de înţeles eşuează să explice 
analiticitatea pentru propoziţii şi limbaje în genere, adică nu o definesc 
jpentru „P" şi „L" variabile (Quine, 1953, pp. 33-4). Vide, pentru că, deşi 
postulatele de înţeles ne spun ce propoziţii pot conta ca analitice, ele nu 
ne spun ce înseamnă faptul că acestea sunt analitice (ibid. p.33). 

Potrivit opiniei consacrate, Quine a făcut mai mult decât să respingă 
distincţia analitic/sintetic, aşa cum încercase Carnap să o traseze. După 
opinia comună, Quine a demonstrat că nu există, indiferent cum ar 
încerca cineva să o traseze. Dar acest lucru este de asemenea incorect. 
Pentru a argumenta în favoarea acestei concluzii mai tari, Quine avea de 
arătat că nu există nici o cale de a trasa distincţia în afara logicii, în 
particular, în lingvistică. în absenţa unei teorii particulare în lingvistică 
ce îi corespunde lui Carnap, argumentul lui Quine a trebuit să ia o formă 
complet diferită. Trebuia să fie exploat"te unele trăsături inerente ale 
lingvisticii, pentru arăta că nici o teorie cadrul acestei ştiinţe nu poate 
produce distincţia. Dar trăsătura aleasă de Quine a fost un principiu al 
metodologiei operaţionaliste caracteristice şcolii lingvisticii bloomfieldi- 
ene. Quine reuşeşte să arate că înţelesul nu poate primi un sens obiectiv 
în lingvistică, dacă a da sens unui concept lingvistic reclamă, după cum 
pretindea această şcoală, definirea operaţională a acestuia în termenii 
unor proceduri de substituire care implică doar concepte fără legătură 
cu acel concept lingvistic. Dar revoluţia lui Chomsky în lingvistică a 
înlocuit modelul taxinomic bloomfieldian al gramaticii cu modelul ipo- 
tetico-deductiv al lingvisticii generative şi, în consecinţă, o astfel de 
definiţie operaţională a fost înlăturată din poziţia de standard pentru 
conceptele din lingvistică. Standardul definiţiei teoretice care a înlocuito 
era mult mai liberal, permiţând ca membrii unei familii de concepte 
lingvistice să fie definiţi unul prin altul în cadrul unui set de axiome care 
enunţă conexiunile lor reciproce sistematice, întregul sistem fiind judecat 
după cum consecinţele sale sunt confirmate sau nu de către faptele 
lingvistice. Argumentul lui Quine nici măcar nu priveşte teoriile înţele- 

sului bazate pe acest model ipotetico-deductiv (Katz, 1988b, pp. 227-52; 
Katz, 1990, pp. 199-202). 

Putnam, celălalt critic intransigent al analiticităţii, i-a făcut un 
serviciu egal, şi complementar, cu cel făcut de Quine. în timp ce Quine 
a respins formalizarea carnapiană a concepţiei analiticităţii a lui Frege, 
Putnam a respins chiar această concepţie. Putnam a pus capăt întregii 
încercări, iniţiate de Frege şi completate de Camap, de a construi 
analiticitatea ca un concept logic (Putnam, 1962, pp. 647-58; 1970, 
189-201; 1975a, pp. 131-93). 

Totuşi, ca şi în cazul lui Quine, opinia consacrată consideră ca Putnam 
a făcut mult mai mult. Putnam e socotit a fi inventat cazuri de science- 
fiction, de la cazul pisicilor-roboţi şi până la cel al pământului geamăn, 
cazuri ce reprezintă contraexemple la teoria tradiţională a înţelesului. 
Din nou, opinia consacrată este incorectă. Aceste cazuri reprezintă 
contraexemple doar la versiunea lui Frege a teoriei tradiţionale a 
înţelesului. Versiunea lui Frege pretinde deopotrivă (1) că sensul deter¬ 
mină referinţa şi (2) că există instanţe ale analiticităţii, exemplificate 
tipic, să spunem, prin „pisicile sunt animale", şi ale sinonimiei, exempli¬ 
ficate tipic prin „apă“, în română 3 , şi „apă" în româna de pe pământul 
geamăn, să spunem. Date fiind (1) şi (2), ceea ce numim „pisică" nu ar 
putea să nu fie un animal, iar ce numim „apă" nu ar putea să difere de 
ceea ce numesc locuitorii pământului geamăn prin „apă". însă, după cum 
arată exemplele lui Putnam, ce numim „pisici" ar putea să fie roboţi 
marţieni şi ceea ce numesc locuitorii pământului geamăn „apă" ar putea 
fi altceva decât H2O. Prin urmare, aceste cazuri sunt contraexemple la 
versiunea lui Frege a teoriei înţelesului. 

Putnam însuşi consideră că aceste exemple resping teoria tradiţională 
a înţelesului per se, pentru că el crede că alte versiuni trebuie să subscrie 
atât la (1) cât şi la (2). El a greşit în privinţa lui (1). Teoria lui Frege 
implică logic (1), fiindcă defineşte sensul unei expresii ca mod al 
determinării referentului său (Frege, 1952, pp. 56-78). Dar sensul nu e 
nevoie să fie definit în acest fel sau în vreun fel care să implice (1). El 
poate fi definit ca în (D). 

(D) Sensul este acel aspect al structurii gramaticale a ex¬ 
presiilor şi propoziţiilor, ce răspunde de faptul că ele au 
proprietăţi şi relaţii de sens precum inteligibilitatea, am¬ 
biguitatea, sinonimia, redundanţa, analiticitatea şi impli¬ 
caţia analitică (Katz, 1972; 1990, pp. 216-24). 

(D) face ca sensul să fie intern gramaticii unui limbaj iar referinţa să 
fie o chestiune externă de folosire a limbajului, ce implică în mod tipic 
opinii extralingvistice Prin urmare, (D) taie legătura strânsă dintre sens 

3 Paraf razăm exemplele din textul original, unde era vorba, bineînţeles, de 

engleză şi engleza de pe pământul geamăn. (N. t.) 

şi referinţă exprimată în (1), astfel încât nu există nici o inferenţă de la 
faptul modal că „pisică" se referă la roboţi, la concluzia că „Pisicile sunt 
animale" nu este analitică. La fel, nu există nici o inferenţă de la „apă", 
care referă la substanţe diferite pe pământ şi pe pământul geamăn, la 
concluzia potrivit căreia cuvântul nostru şi cuvântul lor nu sunt sinonime. 
Cazurile de science-fiction ale lui Putnam nu se aplică unei versiuni a 
teoriei tradiţionale a înţelesului ce se bazează pe (D). 

Succesul criticilor lui Putnam şi Quine, cu aplicare la teoria înţelesului 
a lui Frege şi Carnap, împreună cu eşecul acestora faţă de o teorie 
lingvistică bazată pe (D), creează opţiunea de a depăşi neajunsurile 
noţiunii lockeean-kantiene de analiticitate fără a trece la o noţiune logică. 
Această opţiune a fost explorată în anii ‘60 şi ‘70, în cursul dezvoltării 
unei teorii a înţelesului modelată după paradigma ipotetico-deductivă a 
gramaticii introdusă prin revoluţia chomskyană (Katz, 1972). 

Această teorie evită în mod automat critica lui Frege faţă de formu¬ 
larea psihologică a definiţiei lui Kant, fiindcă, ca explicaţie a unei noţiuni 
gramaticale în cadrul lingvisticii, este enunţată în calitate de descriere 
formală a structurii expresiilor şi propoziţiilor. Teoria evită de asemenea 
critica lui Frege că analiticitatea în sens de cuprindere conceptuală nu 
este suficient de fructuoasă pentru a acoperi adevărurile logicii şi 
matematicii. Critica se sprijină pe presupunerea îndoielnică, parte inte¬ 
grantă a logicismului lui Frege, că analiticitatea ar trebui să le acopere 
(Benacerraf, 1981, p. 25). Dar în lingvistică, unde singura preocupare o 
reprezintă adevărul ştiinţific cu privire la limbajele naturale, nu există 
nici o bază pentru a insista ca analiticitatea în sens de cuprindere 
conceptuală să acopere adevărurile logicii şi matematicii. Mai mult, de 
vreme ce căutăm adevăruri ştiinţifice cu privire la propoziţiile neînsem¬ 
nate din limbajul natural, vom ocoli relaţiile din logică şi matematică, ce 
sunt de asemenea fructuoase pentru descrierea unor asemenea propoziţii. 
Aceasta nu înseamnă să negăm faptul că dorim o noţiune de adevăr 
necesar care să treacă dincolo de ceea ce este neînsemnat, ci doar să 
negăm că acea noţiune este noţiunea analiticităţii din limbajul natural. 

Restul criticii fregeene ţinteşte către o incompletitudine genuină a 
descrierii tradiţionale a analiticităţii. Există propoziţii analitice relaţio¬ 
nale, de exemplu: ^Jane merge împreună cu cei cu care ea însăşi se 
plimbă", „Jackîi omoară pe cei pe care el însuşi i-a ucis" etc., şi implicaţii 
analitice cu concluzii de existenţă, de exemplu: „eu gândesc", prin urmare 
„eu exist". Cuprinderea, în aceste propoziţii, este tot atât de literală ca 
şi în propoziţiile analitice de tip subiect-predicat, precum „Celibatarii sunt 
necăsătoriţi". Voi arăta acum cum o teorie a înţelesului construită ca o 
sistematizare ipotetico-deductivă a sensului, definit ca în (D), depăşeşte 
incompletitudinea descrierii tradiţionale în cazul unor astfel de propoziţii 
relaţionale (Pentru tratarea propoziţiilor de existenţă, vezi Katz, 1988a). 

O astfel de teorie a sensului face din explicaţia proprietăţilor de sens 
şi a relaţiilor precum sinonimia, antinomia, redundanţa, analiticitatea, 
ambiguitatea etc., principala preocupare a semanticii. Mai mult ea face 
din structura gramaticală, în mod specific, din structura de sens, baza 
pentru explicarea acestora Aceasta conduce la descoperirea unui nou 
nivel al structurii gramaticale, iar aceasta, la rândul ei, face posibilă o 
definiţie adecvată a analiticităţii. Pentru a vedea aceasta, să luăm în 
considerare două exemple simple. Este un fapt semantic că „bărbat 
celibatar “ 4 e o expresie redundantă şi că „fată bătrână" este o expresie 
sinonimă cu „femeie care nu s-a căsătoritniciodată". în cazul redundanţei, 
trebui să explicăm faptul că sensul determinantului „bărbat" este deja 
cuprins în sensul titlului „celibatar". în cazul sinonimiei, trebuie să 
explicăm faptul că sensul lui „fată bătrână* este identic cu sensul lui 
„femeie care nu s-a căsătorit niciodată" (format compoziţional din sen¬ 
surile lui „femeie", „niciodată" şi „a se fi căsătorit"). Dar în măsura în 
care astfel de fapte privesc relaţiile ce implică componente ale sensurilor 
lui „celibatar" şi „fată bătrână", şi în măsura în care aceste cuvinte sunt 
sintactic simple, trebuie să existe un nivel al structurii gramaticale la 
care elementele sintacticsimplesuntsemantic complexe. Acesta, pe scurt, 
este traseul prin care ajungem la nivelul structurii semantice decompoz- 
iţionale, care este locul structurilor de sens mascate de cuvinte sintactic 
simple. 

Descoperirea acestui nou nivel al structurii gramaticale a fost urmată 
de încercări de a reprezenta structura sensurilor găsite acolo. Fără a intra 
în detalii ale reprezentării sensurilor, este clar, o dată ce avem noţiunea 
de reprezentare decompoziţională, că putem vedea cum să generalizăm 
descrierea neformală a analiticităţii (a lui Locke şi Kant) în termeni de 
subiect-predicat, astfel încât aceasta să acopere propoziţiile analitice 
relaţionale. Fie o propoziţie simplă S, care constă dintr-un predicat de n 
locuri, cu termenii Tl,.~,Tn ocupând locurile sale de argument Atunci: 
(A) S este analitică în cazul în care, mai întâi, S are un 
termen Ti ce constă într-un predicat de m locuri Q (m n 
sau m ■ n), cu termeni ce ocupă locurile sale de argu¬ 
ment şi, în al doilea rând, P este cuprins în Q şi, pentru 
fiecare termen Tj din Tl, ...,Ti-l,Ti+l,...,Tn, Tj este 
cuprins în termenul lui Q ce ocupă locul de argument 
din Q, corespunzător locului de argument ocupat de Tj 
în P. (Katz, 1972) 

Pentru a vedea cum f uncţionează (A), să presupunem că „a se plimba", 
din „Jane merge cu cei cu care ea însăşi se plimbă", este reprezentat 
decompoziţional ca având acelaşi sens cu „a merge în tihnă şi fără un 
scop". Propoziţia este analitică după (A), pentru că predicatul „a se 

4 Engl.: male bachelor. (N. t.) 

plimba" (sensul lui „a se plimba") cuprinde predicatul „a merge" (sensul 
lui „a merge") iar termenul „Jane" (sensul lui „Jane" care se asociază cu 
predicatul „a merge") este cuprins în termenul „Jane" (sensul lui „ea 
însăşi" ce se“as6ciază cu predicatul „a se plimba"). Cuprinderea în cazul 
celorlalţi termeni este automată. 

Faptul că (A), luat în sine, nu face referire la operatori logici sau legi 
logice, indică faptul că analiticitatea pentru propoziţiile de tip subiect- 
predicat poate fi extinsă la propoziţiile relaţionale simple fără a^rata 
propoziţiile analitice ca instanţe ale adevărurilor logice. Mai mult, sursa 
incompletitudinii nu mai poate fi explicată, după cum făcea Frege, prin 
absenţa aparatului logic „fructuos", ci este acum explicată prin tratarea 
greşită a unui caz special al analiticităţii ca şi cum ar fi fost cazul general. 
Includerea predicatului în subiect este cazul special (când n=l) al cazului 
general de includere a unui predicat de n locuri (şi a termenilor săi) 
într-unul din termenii săi. Să observăm că defectele de care se plângea 
Quine, în legătură cu explicaţia prin postulate de înţeles a lui Carnap, 
sunt absente în (A). (A) nu conţine cuvinte din limbajul natural. Foloseşte, 
în mod explicit, un „P“ variabil şi un „L“ variabil, pentru că reprezintă o 
definiţie în teoria lingvistică. în plus, (A) ne spune care este proprietatea 
în virtutea căreia o propoziţie este analitică, anume, predicaţia redun¬ 
dantă, adică, structura predicativă a unei propoziţii analitice se găseşte 
deja în conţinutul structurii termenilor săi. 

Opinia consacrată a fost anti-lockeeană, susţinând că şi consecinţele 
necesare din logică şi din cadrul limbajului aparţin uneia şi aceleiaşi 
specii. Acest lucru pare greşit, pentru că proprietatea de predicaţie 
redundantă furnizează o explicaţie extralogică pentru faptul că enunţurile 
adevărate făcute prin folosirea literală a propoziţiilor analitice sunt în 
mod necesar adevărate. De vreme ce proprietatea respectivă ne asigură 
că obiectele predicaţiei, în folosirea unei propoziţii analitice, sunt alese 
pe baza trăsăturilor care vor fi predicate despre ele, condiţiile de adevăr 
ale enunţului sunt în mod automat satisfăcute, odată ce termenii acestuia 
primesc o referinţă. Diferenţa dintre o astfel de sursă lingvistică a 
necesităţii şi sursele matematice şi logice reabilitează distincţia lui Locke 
între două genuri de „consecinţe necesare". 

Opinia consacrată privitoare la analiticitate conţine şi o altă greşeală. 
Aceasta constă în ideea că analiticitatea este inamică faţă de ştiinţă. în 
parte, această idee s-a dezvoltat ca reacţie la anumite folosiri îndoielnice 
ale analiticităţii, precum cea din încercarea lui Frege de a pune bazele 
LOGICISMULUI şi cea din încercarea lui Schlick, Ayer şi a altor 
POZITIVIŞTI LOGICI de a reduce pretenţiile de cunoaştere metafizică, 
arătând că pretinsele adevăruri sintetice a priori sunt doar adevăruri 
analitice vide (Schlick, 1949, p. 285; Ayer, 1946, pp. 71-87). în parte, ea 
s-a dezvoltat tot ca un răspuns la un număr de cazuri în care presupuse 
adevăruri analitice, şi prin urmare necesare, de exemplu, legea terţului 

exclus, au fost apoi considerate ca fiind deschise la revizuire. Astfel de 
cazuri au convins pe filosofi precum Quine şi Putnam că distincţia 
analitic/sintetic este un obstacol în calea progresului ştiinţific. 

Problema, dacă e vorba de vreo problemă, nu este analiticitatea în 
sensul de cuprindere conceptuală, ci combinarea ei cu analiticitatea în 
sensul logic. Aceasta a făcut să pară că există un singur concept de 
analiticitate care poate servi drept temei pentru un mare număr de 
adevăruri a priori. Dar, tot aşa cum exisă două distincţii analitic/sintetic, 
aşa există şi două concepte de CONCEPT. Distincţia mai îngustă lockean- 
kantiană se ba-zează pe o noţiune mai îngustă de concept, potrivit căreia 
conceptele sunt sensuri ale expresiilor din limbaj. Distincţia mai largă 
fregeean-carnapiană se bazează pe o noţiune mai largă de concept, după 
care conceptele sunt concepţii, adesea ştiinţifice, despre natura referen¬ 
tului (referenţilor) expresiilor (Katz, 1972, pp. 450-2, şi, în mod curios, 
Putnam, 1981, p. 207). Amestecarea acestor două noţiuni de concept a 
produs iluzia unui singur concept, cu conţinutul concepţiilor filosofice, 
logice şi matematice, dar cu statutul conceptelor lingvistice. Aceasta i-a 
încurajat pe filosofi să creadă că sunt în posesia unor concepte cu un 
conţinut care să exprime afirmaţii filosofice substanţiale, precum cele ale 
lui Frege, Scblick, Ayer etc., şi cu un statut care face din sarcina de a le 
justifica una trivială, prin recursul doar la temeiuri lingvistice pentru 
propoziţiile a priori în chestiune. 

Astfel, nu este nevoie, pentru a preveni folosirile îndoielnice ale 
analiticităţii, să respingem distincţia analitic/sintetic în totalitate 5 . Tot 
ceea ce este necesar este să evităm să fie lărgită distincţia îngustă 
originară. Aceasta ne asigură că propoziţiile ce exprimă conţinutul 
conceptelor largi nu pot primi întemeierea mai uşoară potrivită celor 
înguste. Ca atare, în măsura în care întreaga respingere a distincţiei 
analitic/sintetic se baza pe o preocupare cu privire la o filosofie îndoiel¬ 
nică, în particular, cu privire la posibilitatea de blocare a progresului 
ştiinţific, prin ea s-a aruncat şi copilul, împreună cu apa din cadă. 

în sfârşit, există o implicaţie epistemologică importantă a separării 
noţiunilor analiticităţii - cea largă şi cea îngustă. Frege şi Carnap au 
considerat că noţiunea largă a analiticităţii furniza fundamentele pentru 
necesitate şi a priori şi , prin urmare, pentru o anume formă de 
raţionalism. Aproape toţi filosofii analitici cu înclinaţii raţionaliste i-au 
urmat în aceasta. Astfel, atunci când Quine a respins poziţia Frege-Car- 
nap cu privire la analiticitate, s-a crezut că necesitatea, aprioricitatea şi 
raţionalismul au fost de asemenea respinse şi, în consecinţă, s-a crezut 
că Quine ne arată drumul către un „empirism fără dogme" şi o EPIS¬ 
TEMOLOGIE NATURALIZATĂ. Dar există şi o altă noţiune de analitici¬ 
tate care ne permite să ne întrebăm cum este posibilă cunoaşterea 

5 In original: in toto (lat.). Nu am considerat necesar să păstrăm această 

sintagmă. (N. t.) 

sintetică a priori cu caracter necesar (mai mult, este o noţiune a cărei 
îngustime face ca cunoaşterea logică şi matematică să fie o parte a 
problemei). Quine nu a subminat fundamentele raţionalismului. Prin 
urmare, o reevaluare serioasă a noului empirism şi a epistemologiei 
naturalizate este, pentru a nu spune mai mult, extrem de potrivită (Katz, 
1990). 

vezi şi CUNOAŞTERE A PRIORI; INTUIŢIE ŞI DEDUCŢIE; KANT; 

analiza act/obiect 

Potrivit analizei act/obiect a experienţei, fiecare experienţă ce are un 
conţinut implică un obiect al experienţei la care subiectul se raportează 
printr-un act de conştiinţă (evenimentul de a avea experienţa obiectului). 
Aceasta se aplică nu doar percepţiilor, care au obiecte materiale (orice 
anume este perceput), ci şi experienţelor precum halucinaţiile şi expe¬ 
rienţele din vis, care nu au astfel de obiecte. Astfel de experienţe, cu toate 
acestea, par să reprezinte ceva, iar obiectele lor sunt presupuse ca fiind 
orice anume este reprezentat. Teoreticienii analizei act/obiect se pot 
deosebi după natura obiectelor experienţei, ce au fost tratate ca pro¬ 
prietăţi, obiecte meinongiene (care nu pot exista sau nu pot să aibă vreo 
formă de existenţă), şi, mai obişnuit, ca entităţi mentale private, cu calităţi 
senzoriale (termenul „date ale simţurilor" se aplică acum de obicei celor 
din urmă, dar a fost de asemenea folosit ca termen general pentru 
obiectele experienţei simţurilor, ca în opera lui G. E. MOORE). Teo¬ 
reticienii analizei act/obiect se pot deosebi, de asemenea, după relaţia 
dintre obiectele experienţei şi obiectele percepţiei. în termenii REALIS¬ 
MULUI REPREZENTAŢIONAL, obiectele percepţiei (de care suntem 
„conştienţi în mod indirect") sunt totdeauna distincte faţă de obiectele 
experienţei (de care suntem „conştienţi în mod direct"). Meinongienii, cu 
toate acestea, pot trata pur şi simplu obiectele percepţiei ca obiecte 
existente ale experienţei. 

vezi şi TEORIA ADVERBIALĂ; REALISM DIRECT; EXPERIENŢĂ; 
REALISM REPREZENTAŢIONAL; DATE ALE SIMŢURILOR 

anamneză 

Reamintirea sau anamneza joacă mai multe roluri în epistemologia 
lui PLATON. în Menon (80-6), ea este chemată să explice comportarea 
unui băiat neinstruit, care rezolvă o problemă geometrică despre care nu 
mai auzise niciodată vorbindu-se. Este folosită, în acelaşi timp, la 
rezolvarea unui paradox referitor la cercetare şi învăţare. în Phaidon, 
este explicaţia oferită pentru faptul că noi posedăm concepte, ceea ce ar 
reprezenta o cunoaştere a Formelor pe care, prin supoziţie, nu am fi 
putut-o dobândi pe baza experienţei. Reamintirea apare şi în Phaidros. 

Trebuie însă să remarcăm absenţa ei din unele prezentări importante ale 
concepţiilor epistemologice ale lui Platon (în Republica şi alte lucrări). 

angajament ontologic 

Un criteriu al angajamentului ontologic este o regulă ce determină ce 
lucruri sau genuri de lucruri trebuie să existe, dacă o anumită teorie este 
adevărată. Acestea sunt lucrurile faţă de a căror existenţă este angajată 
teoria. El nu stabileşte dacă există în realitate lucruri precum numerele 
sau datele sensibile, ci doar dacă astfel de lucruri fac parte din bagajul 
ontologic al teoriei sau al teoreticianului. De vreme ce înţelegem nume 
ce eşuează să refere şi luăm act de multe obiecte cărora le lipsesc numele, 
nu ne putem sprijini pe folosirea numelor pentru acest scop, ci trebuie 
să găsim o locuţiune care ne semnalează întotdeauna un angajament 
ontologic. Cel mai cunoscut criteriu este cel al lui QUINE. Dacă ne 
formulăm punctul de vedere într-o notaţie canonică bazată pe logica 
predicatelor de ordinul întâi, suntem angajaţi ontologic faţă de un obiect 
dacă şi numai dacă acesta trebuie să se găsească printre valorile vari¬ 
abilelor noastre, dacă e ca toate enunţurile pe care le acceptăm să fie 
adevărate. Acest criteriu se sprijină pe viziunea controversată a lui Quine 
potrivit căreia cuântificatorul existenţial capturează noţiunea de exis¬ 
tenţă. 

antinomie 

O antinomie apare atunci când putem argumenta atât pro, cât şi 
contra unei propoziţii sau când putem să demonstrăm atât o propoziţie, 
cât şi negaţia ei. ( vezi PRINCIPIUL CONTRADICŢIEI), dar nu putem 

considera eronată nici una dintre cele două demonstraţii. Am putea spera 
să fim în cele din urmă capabili să „rezolvăm antinomia", reuşind, printr-o 
reflecţie şi o analiză atentă, să găsim o greşeală în una dintre demonstraţii 
sau în amândouă. 

Multe paradoxuri duc uşor la antinomii. De exemplu, Zenon a propus 
nişte argumente faimoase, logico-matematice (să zicem), care demon¬ 
strează (într-o anumită interpretare) că mişcarea este imposibilă. Dar 
ochii noştri ne demonstrează, ca să spunem aşa, în permanenţă că 
mişcarea există; ei ne arată lucruri care se mişcă. Prin ce a greşit Zenon? 
Prin ce greşesc ochii noştri? Dacă nu putem răspunde pe moment la cel 
puţin una din aceste întrebări, atunci avem de-a face cu o antinomie. în 
Critica Raţiunii Pure, KANT a oferit demonstraţii de acelaşi tip (în 
exemplul cu Zenon este evident că ele nu erau de acelaşi tip) unor teze 
opuse. El a argumentat, de exemplu, atât că lumea are un început în 
spaţiu şi în timp, cât şi că lumea nu are un început în spaţiu şi în timp. 
Kant a considerat că ambele demonstraţii erau eronate întrucât se bazau 
pe „raţiunea pură", necondiţionată de experienţa senzorială. 

apercepţie 

Acesta este termenul lui LEIBNIZ pentru starea de sensibilitate (luare 
de seamă) interioară sau conştiinţa de sine, prin contrast cu „percepţia" 
sau sensibilitatea externă. El a susţinut, în opoziţie cu DESCARTES, că 
oamenii adulţi pot avea experienţe de care nu sunt conştienţi, experienţe 
care îi pot afecta în ceea ce fac, dar care nu ajung la conştiinţa de sine. 
Există într-adevăr fiinţe, precum animalele şi copiii mici, cărora le lipseşte 
complet abilitatea de a reflecta asupra experienţelor lor, şi să devină 
conştientă de ele ca experienţe ale lor. Unitatea experienţelor unui subiect 
se formează prin capacitatea acestuia de a recunoaşte toate experienţele 
sale ca fiind ale sale. Această imitate a fost etichetată de KANT unitatea 
transcendentală a apercepţiei. Aprehendarea unităţii este transcenden¬ 
tală, şi nu empirică, fiindcă este presupusă de experienţă şi nu poate fi 
derivată din aceasta. Kant a folosit nevoia pentru această unitate ca bază 
pentru încercarea sa de respingere a scepticismului cu privire la lumea 
exterioară. El a argumentat pentru ideea că experienţele mele ar putea 
fi unificate în conştiinţa de sine doar dacă cel puţin unele dintre ele ar 

fi experienţe ale unei lumi guvernate de legi, o lume de obiecte aflate în 
spaţiu. Experienţele exterioare sunt astfel o condiţie necesară pentru 
sensibilităţi interioară. 

apodictic 

0 propoziţie p este apodictică atunci când ea poate fi demonstrată 
într-un sens care implică nu doar că p este adevărată, ci şi că este imposibil 
ca p să fie falsă. Pentru Aristotel, o propoziţie apodictic adevărată era o 
propoziţie inferată din premise incontestabil adevărate printr-un silogism 
formal. (Analiticele Secunde, I.71b - 72c). Uneori, termenul „apodictic” 
este folosit în sens larg pentru a desemna faptul că o propoziţie este 
acceptată ca indiscutabilă. Alteori, prin acest termen se înţelege că o 
propoziţie trebuie să fie adevărată (fără vreo referire la demonstraţie). 

ROBERT S. TRAGESSER IA.Z.] 


aporie' 

Orice problemă dificilă ce apare atunci când încercăm să extindem 
cunoaşterea pe care o avem într-un anumit domeniu şi care ameninţă 
serios să ne împiedice să progresăm se numeşte aporie, în special atunci 
când par să existe argumente la fel de puternice atât pentru, cât şi 
împotriva oricărei soluţii. 0 ANTINOMIE este o aporie deosebit de 
dificilă. 

ROBERT S. TRAGESSER [A.Z.J 


argument bazat pe iluzie 

Prin acest argument se urmăreşte de obicei dovedirea faptului că 
anumite date familiare despre iluzie infirmă acea teorie a percepţiei 
numită Realism naiv sau Direct Există însă multe versiuni diferite ale 
acestui argument care trebuie distinse cu grijă. Unele dintre aceste 
distincţii privesc conţinutul premiselor (natura apelului la iluzie), altele 
privesc interpretarea concluziei (tipul de realism direct pus în discuţie). 
Vom începe prin a distinge între versiuni semnificativ diferite ale 
realismului direct, care ar putea fi criticate cu ajutorul datelor cunoscute 
în legătură cu posibilitatea iluziei perceptuale. 

Realism direct 

O formulare grosieră a realismului direct ar putea fi următoarea: 
uneori noi percepem direct obiecte fizice şi proprietăţile lor; noi nu 
percepem întotdeauna obiecte fizice percepând altceva, de ex., o dată 
sensibilă (vezi DATE SENSIBILE). Insă această formulare comportă 
unele dificultăţi. în primul rând, foarte mulţi filosofi care nu sunt adepţi 
ai realismului direct ar admite că este o greşeală să spunem că oamenii 
percep în realitate altceva decât obiecte fizice. Astfel de filosofi ar putea 
recunoaşte că, în particular, nu ar trebui să spunem niciodată că noi 
percepem date senzoriale. A folosi aceşti termeni ar însemna să presu¬ 
punem că ar trebui să înţelegem relaţia noastră cu datele senzoriale după 
modelul felului în care înţelegem utilizarea obişnuită a verbelor de 
percepţie ce descriu relaţia noastră cu lumea fizică. Iar acesta este ultimul 
lucru pe care l-ar vrea teoreticienii datelor senzoriale. Cel puţin, mulţi 
dintre filosofii ce s-au opus realismului direct ar prefera să exprime ţinta 
obiecţiilor lor cu ajutorul unui termen tehnic (şi controversat din punct 
de vedere filosofic) ca cel de luare la cunoştinţă (acquaintance). Utilizând 
acest concept, am putea defini realismul direct astfel: în experienţa 
veritabilă noi luăm la cunoştinţă în mod direct părţi (exemplu suprafeţe) 
sau componente ale obiectelor fizice. 0 versiune mai puţin precaută a 
acestei concepţii ar putea să nu se limiteze (doar) la experienţa veritabilă 
şi să susţină pur şi simplu că în orice experienţă, noi luăm la cunoştinţă 
în mod direct părţi sau componente ale obiectelor fizice. (CUNOAŞTERE 
PRIN LUARE LA CUNOŞTINŢĂ/PRIN DESCRIERE). 

Deoarece relaţia de luare la cunoştinţă, sesizare sau luare de seamă 
(awareness) poate fi interpretată ca ne-epistemică, i.e. ca nefiind un tip 
de cunoaştere pro poziţională, este important să distingem concepţiile de 
mai sus, citite ca teze ontologice, de concepţia care s-ar putea numi 
realism direct epistemologic: în cadrul percepţiei noi avem, cel puţin 
uneori, o întemeiere ne-inferenţială pentru a accepta o propoziţie care 
afirmă existenţa unui obiect fizic (vezi Realism Direct). 

Ce relevanţă are iluzia pentru aceste două forme de realism direct? 

Iluzie, halucinaţie şi realism direct. 

Premisa principală a argumentului prin iluzie pare a fi teza că 
lucrurile pot să apară altfel decât sunt. Astfel, de exemplu, o bucată de 
lemn dreaptă introdusă în apă pare îndoită; o monedă privită dintr-o 
anumită perspectivă pare eliptică; un obiect galben sub o lumină roşie 
fluorescentă pare roşu. în toate aceste cazuri — susţine o versiune a 
argumentului — este neplauzibil să afirmăm că ceea ce luăm la cunoştinţă 
în mod direct constituie natura reală a obiectului respectiv. Este greu de 
văzut, într-adevăr, cum s-ar putea considera că sesizăm în vreun fel 
obiectul fizic real. în iluziile descrise mai sus lucrurile pe care le sesizam 
erau într-adevăr îndoite, eliptice, respectiv, roşii. însă, prin ipoteză, 

obiectele fizice reale nu aveau aceste proprietăţi. Astfel, noi nu sesizăm 
obiectele fizice reale. 

Până aici, dacă argumentul este relevant pentru vreunul dintre 
tipurile de realism direct distinse mai sus, el pare relevant doar în raport 
cu teza că în orice experienţă senzorială noi luăm la cunoştinţă în mod 
direct părţi sau componente ale obiectelor fizice. La urma urmelor, chiar 
dacă într-o iluzie noi nu luăm la cunoştinţă obiectele fizice, suprafeţele 
sau componentele lor, de ce am trage de aici vreo concluzie privitoare la 
natura relaţiei pe care o avem cu lumea fizică în experienţa veritabilă? 

Se consideră că ar trebui să găsim răspunsul la această întrebare 
observând asemănările dintre experienţa iluzorie şi cea veritabilă şi 
reflectând asupra a ceea ce face de fapt posibilă iluzia. Iluzia poate să 
apară deoarece natura experienţei iluzorii nu este determinată doar de 
natura obiectului perceput, ii şi de alte condiţii, atât externe, cât şi 
interne. însă toate senzaţiile noastre fac obiectul acestor influenţe cauzale 
şi ar fi gratuit şi arbitrar să selectăm din mulţimea experienţelor 
perceptuale, ce.sunt nedefinit de multe şi subtil diferite, unele experienţe 
speciale ca fiihd acelea care ne-ar pune în legătură cu .adevărata" natură 
a lumii fizice. Luminile roşii fluorescente afectează felul cum arată 
lucrurile, dar acelaşi lucru îl face şi lumina soarelui Apa reflectă lumina, 
dar la fel se întâmplă şi cu aerul Nu avem nici un acces nemediat la 
lumea exterioară. 

De ce am conchide, totuşi, că sesizăm în experienţă altceva decât un 
obiect fizic? De ce nu am conchide că a sesiza un obiect fizic înseamnă 
ca acel obiect să ţi se înfăţişeze într-un anume mod? (vezi TEORIE 
ADVERBIALA). Există nedefinit de multe moduri în care obiectele ni se 
înfăţişează, dar de ce să nu interpretăm toate aceste moduri pur şi simplu 
ca feluri diferite de relaţii de înfăţişare directă ce se stabilesc între noi 
şi lumea fizică? Nu este nevoie să deducem că există altceva decât obiectul 
nostru galben în acea lumină roşie Trebuie doar să descriem acel obiect 
galben ca stând faţă de noi în relaţia de a ni se înfăţişa roşu. 

în acest moment, ar putea fi profitabil să trecem de la considerarea 
posibilităţii iluziei la considerarea posibilităţii halucinaţiei. în loc să 
comparăm percepţia veritabilă paradigmatică cu iluzia, să o comparăm 
cu halucinaţia completă. Pentru orice experienţă sau secvenţă de expe¬ 
rienţe considerate veritabile, ne putem imagina experienţe ce nu pot fi 
distinse de cele dintâi din punct de vedere calitativ, şi care ar reprezenta 
părţi ale unei halucinaţii. Pentru cei cărora le place ca argumentele 
filosofice să fie condimentate cu puţină ştiinţă, ne putem imagina că 
noaptea, pe ascuns, ni s-a îndepărtat creierul şi, fără ca noi să ştim, un 
neurofiziolog ne stimulează astfel încât să producă exact acele senzaţii 
pe care le-am asocia în mod normal cu o călătorie prin Marele Canion. 
Să ne întrebăm acum ce anume sesizăm noi în această halucinaţie 
completă. Este evident că nu sesizăm obiecte fizice, suprafeţe sau 

componente ale lor. Şi nici nu putem să interpretăm experienţa ca fiind 
experienţă a unui obiect ce ni se înfăţişează într-un anume fel. La urma 
urmei, este vorba de o halucinaţie completă, iar obiectele despre care 
credem că se află în faţa noastră, pur şi simplu nu sunt acolo. însă dacă 
comparăm experienţa halucinatorie cu experienţele veritabile de care ea 
nu poate fi distinsă din punct de vedere calitativ, nu ar trebui oare să 
conchidem că ar fi ad hoc să presupunem că noi sesizăm în experienţa 
veritabilă ceva radical diferit de ceea ce sesizăm în experienţa halucina¬ 
torie? Ar putea fi util, din nou, să reflectăm asupra opiniei noastre că 
prima cauză a experienţei halucinatorii şi a celei veritabile ar putea fi 
acelaşi fenomen ce ţine de creier (brain event), şi că este cu siguranţă 
neplauzibil să presupunem că efectele acestei cauze unice sunt radical 
diferite - luarea la cunoştinţă a obiectelor fizice în cazul experienţei 
veritabile, şi altceva în cazul experienţei halucinatorii 

Această versiune a argumentului prin halucinaţie pare să vizeze direct 
versiunile ontologice ale realismului direct Argumentul vrea să ne 
convingă că analiza ontologică a senzaţiilor ar trebui să ne dea aceleaşi 
rezultate atâtpentru experienţa veritabilă, cât şi pentru cea halucinatorie, 
însă în cazul experienţei halucinatorii nu există nici un obiect fizic ori o 
suprafaţă a unui obiect fizic, cu care să putem identifica experienţa. Dacă 
am adăuga o premisă suplimentară, am obţine şi un argument împotriva 
realismului direct epistemologic. Această premisă este aceea că în 
experienţa halucinatorie puternică noi putem avea exact aceeaşi înte¬ 
meiere pentru a crede (în mod fals) ceea ce credem despre lumea fizică, 
ca şi în experienţa veritabilă analoagă, care nu poate fi distinsă de cea 
halucinatorie. însă întemeierea pe care o avem în timpul unei halucinaţii 
puternice pentru a crede că în faţa noastră se află o masă cu siguranţă 
că nu are un caracter ne-inferenţiaL Este cert că ea nu are acest caracter, 
dacă se presupune că întemeierea ne-inferenţială constă într-un acces 
neproblematic la acel fapt care face ca opinia noastră să fie adevărată - 
prin ipoteză, masa respectivă nu există. însă dacă întemeierea pe care 
ne-o oferă experienţa halucinatorie este aceeaşi cu cea pe care o obţinem 
din experienţa veritabilă similară, atunci nu ar trebui să considerăm că 
o experienţă veritabilă ne oferă o întemeiere ne-inferenţială pentru a 
crede în existenţa obiectelor fizice. în ambele cazuri ar trebui să presu¬ 
punem că noi credem ceea ce credem despre lumea fizică pe baza a ceea 
ce ştim în mod direct despre caracterul experienţei noastre. 

CRITICI 

Din lipsă de spaţiu, voi putea doar să schiţez câteva dintre obiectivele 
ce se pot aduce argumentelor prin iluzie şi halucinaţie. Voi începe cu o 
critică ce acceptă marea parte a presupoziţiilor argumentelor. Chiar dacă 
posibilitatea halucinaţiei dovedeşte că în unele experienţe noi nu luăm la 
cunoştinţă componente ale obiectelor fizice, nu este clar că ea dovedeşte 
că noi nu luăm niciodată la cunoştinţă un component al unui obiect fizic. 

Să presupunem, de exemplu, că stabilim că atât în experienţa veritabilă 
cât şi în cea halucinatorie noi luăm la cunoştinţă date ale simţurilor. Cel 
puţin unii dintre filosofi au încercat să identifice obiectele fizice cu 
„mănunchiuri" („bundles") de date ale simţurilor actuale sau posibile (vezi 
Fenomenalism). în această concepţie, experienţa halucinatorie este ne¬ 
veritabilă tocmai pentru că datele simţurilor de care o persoană ia 
cunoştinţă în timpul unui halucinaţii nu întreţin relaţiile adecvate cu alte 
date ale simţurilor, actuale şi posibile. Dar dacă o asemenea concepţie ar 
fi plauzibilă, am putea să fim de acord că o persoană ia la cunoştinţă 
acelaşi tip de lucru în experienţa veritabilă şi în cea ne-veritabilă, dar să 
insistăm că există totuşi un sens în care o persoană ia la cunoştinţă, în 
experienţa veritabilă, de componente ale unui obiect fizic. 

Un alt tip de obiecţie la adresa argumentului prin iluzie sau prin 
halucinaţie se referă-ia utilizarea acestuia pentru a trage concluzii pe care 
noi nu le-am evidenţiat în discuţia de mai sus. Menţionez această obiecţie 
pentru a reflecta o caracteristică importantă a argumentului. Cel puţin 
unii filosofii (Hume, de exemplu ) au împins respingerea realismului 
direct pe calea unui argument în favoarea SCEPTICISMULUI general cu 
privire la lumea fizică. Odată abandonat realismul direct epistemologic, 
avem o problemă dificilă legată de întemeierea inferenţei de la senzaţie 
la obiectele fizice. însă un filosof care apelează la existenţa iluziei şi a 
halucinaţiei pentru a dezvolta un argument în favoarea scepticismului 
poate fi acuzat că susţine un argument lipsit de sens din punct de vedere 
epistemic. Am putea trage în mod întemeiat concluzii sceptice din 
existenţa iluziei şi a halucinaţiei doar dacă am crede în mod întemeiat că 
astfel de experienţe există, însă dacă avem temeiuri să credem că iluzia 
există, trebuie să avem temeiuri să credem cel puţin unele lucruri 
referitoare la lumea fizică ( de exemplu, că bucăţile drepte de lemn par, 
în apă, îndoite). Pentru a răspunde la asemenea argumente, punctul cheie 
care trebuie accentuat este acela că, strict vorbind, filosofii respectivi nu 
au nevoie să apeleze decât la posibilitatea iluziei şi a halucinaţiei intense. 
Deşi ar fi fost mai dificil din punct de vedere psihologic să propunem 
argumente prin iluzie şi prin halucinaţie dacă nu am crede că am avut 
intr-adevăr asemenea experienţe, cred că majoritatea filosofilor ar argu¬ 
menta că posibilitatea acestor experienţe este suficientă pentru a arăta 
dificultăţile pe care le întâmpină realismul direct. Intr-adevăr, dacă 
examinăm cu atenţie argumentul prin halucinaţie discutat mai devreme, 
vedem că în el nu există nici o afirmaţie care să se refere la existenţa 
unor cazuri de experienţă halucinatorie. 

Un alt răspuns la atacul împotriva realismului direct epistemologic se 
concentrează asupra caracterului neplauzibil al afirmaţiei că în opiniile 
noastre despre lumea înconjurătoare este implicat un proces de inferenţă. 
Chiar dacă se poate da o descriere fenomenologică a naturii subiective a 
senzaţiei, acest lucru necesită o calificare specială, pe care cei mai mulţi 

oameni nu o au. Opiniile noastre despre lumea fizică obţinute prin 
percepţie (perceptual belief) sunt cu siguranţă directe, cel puţin în sensul 
că nu sunt mediate de nici un fel de inferenţă conştientă din premise care 
să descrie altceva decât un obiect fizic. Oricum, răspunsul potrivit la 
această obiecţie constă pur şi simplu în a recunoaşte faptul fenomenologic 
relevant şi în a sublinia ideea că, din perspectiva unui epistemolog, el 
este irelevant. Atacând realismul direct epistemologic, filosoful atacă o 
teză despre natura întemeierii pe care o avem pentru a accepta propoziţii 
despre lumea fizică. Un astfel de filosof nu are nevoie să discute deloc 
despre geneza cauzală a acestor opinii. 

Am amintit că susţinătorii argumentului prin iluzie şi prin halucinaţie 
au intenţionat adesea să dovedească prin el existenţa datelor senzoriale, 
iar mulţi filosofi au atacat aşa numita inferenţă a datelor sensibile 
(sense-datum inference) pe care o presupun unele afirmaţii ale argumen¬ 
tului. Atunci când bucata de lemn părea îndoită, când moneda părea 
eliptică, iar obiectul galben părea roşu, teoreticianul datelor senzoriale 
voia să infere că există ceva îndoit, eliptic, respectiv roşu. însă o asemenea 
inferenţă este cu siguranţă suspectă. în general noi nu concluzionăm că, 
deoarece ceva se înfăţişează ca având o anume proprietate, există ceva 
care are acea proprietate. Când spun că Jones arată ca un doctor, desigur 
că nu aş vrea ca cineva să tragă concluzia că trebuie în fapt să existe 
cineva acolo, care să fie doctor. în evaluarea acestei obiecţii va fi 
important să distingem utilizări diferite ale unor cuvinte ca: „se în¬ 
făţişează" („appears") şi „pare" („looks"). Cel puţin uneori, a spune că 
ceva pare F nu înseamnă decât a exprima o opinie provizorie că acel ceva 
este F, iar, în acest sens, o inferenţă a datelor senzoriale, de la o 
„aparenţă" („appearence") de F la un F ce ar exista în fapt, ar fi lipsită 
de perspective. Se pare totuşi, de asemenea, că noi utilizăm terminologia 
„se înfăţişează“/„pare“ pentru a descrie caracterul fenomenologic al 
experienţei noastre, iar inferenţa este, poate, mai plauzibilă dacă termenii 
sunt utilizaţi în acest mod. Cu toate acestea, mi se pare că argumentele 
prin iluzie şi prin halucinaţie nu constituie prin ele însele temeiuri 
puternice pentru o teorie a datelor senzoriale. Chiar dacă tragem con¬ 
cluzia că halucinaţia unui obiect roşu şi experienţa vizuală veritabilă a 
unui obiect roşu au ceva în comun, nu este nevoie să prezentăm acel ceva 
comun ca sesizare a ceva roşu. Adeptul TEORIEI ADVERBIALE va 
prefera să interpreteze starea comună a acestor experienţe ca starea „în 
care ceva îmi apare în mod roşu" („being appeared to redly “), o descriere 
tehnică ce vrea doar să sugereze ideea că nu trebuie să considerăm că 
starea respectivă are un caracter relaţional. Cei care optează pentru o 
teorie adverbială a senzaţiei trebuie în schimb să ofere bune temeiuri 
pentru teza că adverbele artificiale pe care le propun nu depind de o 
înţelegere a adjectivelor din ele care provin. Dar alţi filosofi ar putea să 
reducă elementul comun al experienţei veritabile la un fel de stare 

intenţională, de genul opiniei (belief) sau al judecăţii (judgement). Ideea 
este aici că singurul lucru comun celor două experienţe este faptul că în 
ambele eu consider în mod spontan că acolo este prezent un obiect de un 
anume tip. Obiecţiile de mai sus pot fi formulate în cadrul general propus 
de susţinătorii argumentelor prin iluzie şi prin halucinaţie. însă foarte 
mulţi filosofi contemporani găsesc problematică inteligibilitatea concep¬ 
telor necesare fie şi numai pentru a da sens teoriilor atacate. Astfel, cel 
puţin unii dintre cei ce obiectează împotriva argumentului prin iluzie o 
fac nu pentru că apără realismul direct. Ei cred mai degrabă că este ceva 
confuz în toată această discuţie despre sesizare directă sau luare la 
cunoştinţă. EXTERNALIŞTII contemporani, de exemplu, insistă de obicei 
asupra faptului că noi înţelegem conceptele epistemice apelând la conexi¬ 
uni nomologice. Dintr-o asemenea perspectivă, lucrul cel mai apropiat de 
cunoaşterea directă ar fi probabil ceva de genul unei judecăţi care nu este 
cauzată de alte opinii. Dacă înţelegem aşa cunoaşterea directă, nu mai 
este limpede cum fenomenele iluziei şi halucinaţiei ar fi relevante pentru 
teza că cel puţini uneori judecăţile noastre despre lumea fizică sunt 
produse într-un mod demn de încredere, prin procese care nu au drept 
input opinii despre altceva. 

vezi şi REALISM DIRECT; FENOMENALISM; PROBLEMA LUMII 
EXTERIOARE; REALISM REPREZENTATIV 

argumente transcendentale 

Acestea au dobândit recunoaştere filosofică datorită operei lui KANT, 
care le-a folosit pentru a consacra rolul anumitor concepte a priori 
fundamentale în cunoaşterea noastră a lumii exterioare. Kant susţine că 
rolul pe care îl joacă aceste concepte, cum arată argumentele transcen¬ 
dentale, este de a face posibilă experienţa, îndoielile sceptice în privinţa 
posesiei lor fiind, prin urmare, lipsite de conţinut. Ceea ce a provocat cel 
mai mare interes pentru argumentele transcendentale, în rândul filo- 

sofilor de după Kant, e tocmai această speranţă de a putea respinge 
scepticismul. 

Problema centrală a lui Kant priveşte posibilitatea unei cunoaşteri 
sintetice a priori. Un răspuns la aceasta presupune răspunsul la o 
întrebare mai generală: care sunt temeiurile (grounds) presupuse cu 
necesitate de experienţă în genere? în cadrul argumentării pentru 
categorii şi pentru spaţiu şi timp, ca forme pure ale posibilităţii, Kant 
argumentează că poate exista o experienţă doar sub anumite condiţii, iar 
această strategie înfăţişează forma caracteristică a argumentului tran¬ 
scendental. în ceea ce priveşte doar această formă, argumentul se 
prezintă astfel: trebuie să existe un anume Y, dacă există un anume X 
pentru care Y este o condiţie necesară. într-o formă brută, liniile mari 
ale strategiei trancendentale vizează căutarea condiţiilor necesare cheie 
ale unei porţiuni a discursului sau experienţei. 

Acest mod de a raţiona nu este unic la Kant, iar diferitele variante 
ale sale ce pot fi găsite în literatura filosofică nu sunt modelate exact 
după procedura lui Kant. WITTGENSTEIN, în Cercetări filosofice şi 
Despre certitudine, oferă o argumentare transcendentală pentru imposi¬ 
bilitatea unui limbaj privat şi, respectiv, pentru posibilitatea cunoaşterii. 
J. L. AUSTIN argumentează în mod transcendental atunci când for¬ 
mulează o teorie a adevărului, distingând între convenţii descriptive şi 
convenţii demonstrative în cadrul limbajului. Ideea sa este că o astfel de 
distincţie este necesară pentru relevanţa unui alt concept, anume cel de 
adevăr în sens de corespondenţă. Un exemplu diferit este oferit de Gilbert 
RYLE, în cadrul argumentării bazate pe ideea „conceptelor polare". 
Sugestia sceptică conform căreia am putea să ne înşelăm în orice situaţie, 
fără ca acest lucru să poată fi detectat, este respinsă în felul următor. 
După cum susţine Ryle, aşa cum nu am putea avea monede contrafăcute 
dacă nu ar exista şi monede autentice, la fel, nu putem avea conceptul de 
eroare dacă nu avem conceptul de corectitudine. Prin urmare, trebuie ca 
uneori să ştim despre ceva că este corect. încă o dată, strategia este de 
a argumenta că nu ar putea fi cazul că X, dacă nu ar fi cazul că Y; întrucât 
este în fapt cazul că X, trebuie să fie şi cazul că Y. 

Aceste exemple arată că argumentele în stil transcendental reprezintă 
un loc comun în filosofie. Dar există o diferenţă pregnantă între raţiona¬ 
mentele familiare de acest fel şi argumentele transcendentale mai am¬ 
biţioase, cu o mai mare greutate, ce pot fi găsite la Kant şi la alţi autori. 
Un mod de a marca această distincţie ar putea fi să spunem că tipurile 
familiare de argumente tocmai schiţate împărtăşesc metodologia argu¬ 
mentelor transcendentale, dar nu şi perspectiva acestora. Căci acestea 
din urmă nu au în vedere doar opoziţii conceptuale locale precum 
„iluzoriu-veridic", ci condiţiile în care concepte de un grad ridicat de 
generalitate - conceptul unor alte minţi sau conceptul unei realităţi ce 
există în mod independent - pot avea o aplicare, dat fiind că astfel de 

concepte joacă un rol cheie în întregul nostru discurs şi sunt centrale 
pentru experienţa noastră, luată în totalitate. Aşa stând lucrurile, ţelul 
argumentelor transcendentale este de a stabili condiţiile necesare pentru 
experienţă sau pentru experienţa de un anumit fel în genere. în plus, 
ceea ce constituie aspectul lor cel mai controversat, de a stabili concluzii 
cu privire la natura şi existenţa unei lumi exterioare sau a altor minţi, 
concluzii derivate prin aceea că ne interesăm de ceea ce trebuie să fie 
presupus pentru a exista o experienţă sau pentru ca experienţa să fie aşa 
cum este. 

Exemple contemporane clasice de argumente transcendentale pot fi 
întâlnite la P. F. STRAWSON, în Individualii. Unul dintre acestea vizează 
să demostreze lipsa de conţinut a îndoielilor sceptice cu privire la alte 
minţi, şi se desfăşoară după cum urmează. Pot fi atribuite stări de 
conştiinţă în cazul propriei persoane doar dacă suntem în stare să le 
atribuim şi altor persoane, argumentează Strawson, fiindcă pentru a te 
îndoi de existenţa altor minţi trebuie să foloseşi însuşi conceptul altor 
minţi, iar acest lucru nu poate fi făcut dacă nu putem distinge între 
„propriile mele stări de conştiinţă" şi „stările de conştiinţă ale altor 
persoane". Dar acest lucru, la rândul său, poate fi realizat doar dacă 
ceilalţi există, fiindcă identificarea stărilor de conştiinţă poate fi efectuată 
doar prin referire la particulari de un anumit gen, şi anume prin referire 
la persoane. Iar conceptul acestora, la rândul său, necesită existenţa 
anumitor criterii pentru a distinge o persoană de o alta, fiindcă altminteri 
identificarea stărilor de conştiinţă ar fi imposibilă. Astfel, pot vorbi de 
„experienţele mele" doar dacă pot vorbi de „experienţele «celorlalţi»". 
Acest lucru este posibil doar dacă există criterii pentru a distinge între 
persoane, şi întrucât putem într-adevăr să vorbim cu semnificaţie despre 
propriile experienţe, astfel de criterii trebuie să existe. Dar dacă există, 
ele constituie temeiuri adecvate din punct de vedere logic pentru a- 
tribuirea de stări de conştiinţă altor persoane. Prin urmare, îndoielile 
sceptice cu privire la existenţa altor minţi sunt lipsite de conţinut, fiindcă 
scepticul nu poate să le formuleze fără a se servi de un discurs ale cărui 
condiţii legitimează tocmai ceea ce el doreşte să pună în discuţie. 

Un alt argument transcendental din Individualii se referă la existenţa 
independentă faţă de percepţie a particularilor materiali, fiind mult 
discutat în urma criticii aduse de Barry Stroud. Dezbaterea iscată a 
condus la observaţiile următoare. 

Una dintre întrebările cruciale în privinţa argumentelor transcenden¬ 
tale se referă la ceea ce s-ar putea spera să se demonstreze cu ajutorul 
lor. Opţiunile, exprimate simplu, sunt: fie argumentele stabilesc existenţa 
a ceva Qumea exterioară, alte minţi), fie ele stabilesc că anumite concepte 
sunt necesare pentru sistemul nostru conceptual (conceptual scheme). 
Este clar că acestea sunt rezultate complet diferite, iar a doua variantă 
presupune o problemă suplimentară, anume aceea dacă sistemul nostru 

conceptual este sigurul sistem posibil, căci dacă nu este, punctul terminus 
al argumentului transcendental este strict relativ. 

Pentru a înţelege diferenţa dintre aceste opţiuni e util să le luăm în 
considerare ca răspunsuri la provocările sceptice legate de credinţa 
noastră în existenţa unei lumi exterioare. în prima opţiune (să o numim 
opţiunea A), scopul este de a stabili existenţa lumii exterioare. în a doua 
(să o numim opţiunea B), scopul este de a arăta că trebuie să credem în 
existenţa unei lumii exterioare, ca o condiţie pentru coerenţa experienţei. 
Pentru a reduce complet la tăcere îndoielile sceptice, in cazul B, am avea 
de arătat, în plus, că sistemul nostru conceptual este singurul sistem care 
poate fi conceput. 

Dificultatea de căpetenie cu care se confruntă opţiunea A este aceea 
că, chiar dacă am putea arăta că a deţine şi a aplica un concept al unei 
lumi ce există independent reprezintă o condiţie necesară pentru a avea 
o experienţă coerentă, tot va mai f i nevoie să se arate că există ceva „acolo 
în afară" care să răspundă la acest concept. Cu alte cuvinte, că este o 
condiţie necesară să existe o lume exterioară, pentru a avea un concept 
al unei lumi exterioare. E un lucru să argumentăm că trebuie să deţinem 
şi să utilizăm conceptele de spaţiu, timp, cauzalitate, precum şi de 
particulari condiţionaţi de acestea, şi alt lucru este să dovedim că există 
lucruri ce corespund acestor concepte şi sunt anterioare, ca existenţă, 
faţă de folosirea lor. 

Dificultatea este aici că nu pare a fi posibil să oferim o argumentare, 
pornind de la faptul că există experienţe sau de la o premisă mai bogată 
ce ar caracteriza aceste experienţe, prin care să ajungem să vorbim despre 
felul în care sunt lucrurile în mod independent faţă de experienţă. Cel 
puţin, nu fără a completa argumentul cu premise factuale adiţionale sau 
fără a argumenta că este oarecum constitutiv, pentru termenii (de care 
ne servim) ce introduc concepte, să existe condiţii empirice de aplicare, 
şi doar sub aceste condiţii să putem şti că termenii respectivi sunt aplicaţi 
cu adevărat. 

Nici una din alternative nu pare promiţătoare. Premisele factuale 
adiţionale nu vor fi acceptabile din punctul de vedere al scepticului, 
fiindcă exact aceleaşi îndoieli care priveau credinţa în existenţa lumii 
exterioare se vor ridica şi în privinţa îndreptăţirii lor. Iar un principiu al 
VERIFICĂRII, dacă nu ar fi el însuşi destul de controversat, va face ca 
mecanismul argumentării transcendentale să nu mai fie necesar, fiindcă 
ne am putea baza doar pe principiul verificării pentru a depăşi scepticis¬ 
mul. Chiar dacă ar fi să slăbim principiul verificării, aducându-1 la forma 
unui „principiu al semnificaţiei" cu caracter general, care enunţă că poate 
exista o utilizare legitimă (sau inteligibilă) a conceptelor doar dacă acestea 
sunt guvernate de condiţii empirice de aplicare, cu toate acestea, tot ar 
mai rămâne problema dacă satisfacerea unor astfel de condiţii ne 

garantează că poate fi aplicat cu succes pentru ceva ce există independent 
de folosirea sa. Motivul este că un principiu al verificării poate fi 
satisfăcut chiar şi într-un univers ideal, în care există criterii sistematice 
pentru a distinge între ceea ce trece drept „obiectiv" şi ceea ce trece drept 
„subiectiv", în rândul experienţelor din mintea unei persoane - probabil 
că acest lucru ar putea fi făcut, în maniera lui HUME, considerând 
obiective toate acele idei care sunt „însufleţite" şi „puternice", iar pe cele 
care nu sunt astfel considerându-le subiective. în opţiunea B, argumentele 
transcendentale par a fi relativ triviale. Nu este nici o dificultate aparte 
în a explora condiţiile necesare ale experienţei de care dispunem. Suntem 
îndreptăţiţi cel puţin, să pretindem să se acorde atenţie, investigaţiilor 
asupra rolului conceptelor noastre de spaţiu, timp, cauzalitate, obiect, dat 
fiind că ni se pare că lumea nostră este o lume a lucrurilor spaţio-tempo- 
rale ce interacţionează cauzal. Dacă avem conceptul de obiect, trebuie să 
avem conceptul existenţei continue a obiectelor, în afara percepţiei, 
fiindcă acest lucru este necesar pentru conceptul unei lumi spaţio-tempo- 
rale unice. Iar ceea ce ne cere scepticul să justificăm este tocmai credinţa 
în existenţa continuă, în afara percepţiei, a obiectelor. A arăta că trebuie 
să avem o astfel de convingere, ca o condiţie a experienţei, nu înseamnă 
să dovedeşti că astfel de obiecte există. Se enunţă ceva despre ceea ce 
trebuie să credem, şi nu despre felul în care sunt lucrurile. Dar întrucât 
scepticul ne cere să întemeiem convingerea pe care o avem, urmează 
argumentul - acest lucru este suficient pentru a pune capăt scepticismu¬ 
lui. 

Cu toate acestea, scepticul poate să îşi mute atacul la un nivel mai 
general, drept răspuns, argumentând că ar putea exista un oarecare 
interes limitat în a scoate în evidenţă ce concepte fundamentale necesită 
o anumită formă de experienţă, dar că aceasta nu rezolvă îndoielile cu 
privire la validitatea generală a acestor concepte. Nu cumva există şi 
forme ale experienţei ce sunt non-spaţiale sau non-cauzale sau in care nu 
este nevoie să distingem experienţa de obiectele experienţei? Pentru a se 
opune scepticismului formulat la acest nivel mai general, argumentele 
transcendentale de tipul B trebuie să fie completate de argumente 
antirelativiste. Acestea reprezintă ele însele un tip de argumente trans¬ 
cendentale, desemnate să arate că şi conceptele necesare pentru exper¬ 
ienţa noastră sunt conceptele pe care le necesită orice experienţă. în mod 
clar, acesta este (în modul său diferit) un proiect la fel de ambiţios ca şi 
cel al argumentelor transcendentale de tip A. 

Importanţa principală a argumentelor transcendentale rezidă în 
faptul că trebuie să reflectăm la conceptele şi convingerile noastre dintr-o 
perspectivă internă - trebuie să le folosim chiar în timp ce le supunem 
cercetării. Nu există nici un punct situat în exterior, din care să putem 
privi la propriul nostru sistem conceptual. Ca şi navigatorii lui Neurath, 
trebuie să ne reclădim ambarcaţiunea în largul mării. Argumentele 

transcendentale ne oferă modalităţi de a reflecta asupra conceptelor 
noastre, putând spera să aflăm ceva despre natura lor şi despre relaţiile 
dintre ele, precum şi despre gradul de tărie al provocărilor sceptice 
privitoare la utilizarea pe care le-o dăm. 

vezi yi SCEPTICISM CONTEMPORAN, VERIFICAŢIONISM 

argumentul cărţii olandeze 

vezi BAYESIANISM, PROBABILITATE, 
argumentul limbajului privat 

Expresia „argumentul limbajului privat” este folosită în sens larg, 
uneori, pentru a face referire la o serie de argumente din lucrarea lui 
Wittgenstein, Cercetări Filosofice (§§ 243-315). Acestea privesc conceptele 
de domeniu mental şi manifestări comportamentale ale sale (interiorul 
şi exteriorul), cunoaştere de sine şi cunoaştere a stărilor mentale ale 
celorlalţi, EXTERIORIZĂRI ale experienţelor şi descrieri ale experi¬ 
enţelor, precum şi relaţiile dintre aceste concepte. Uneori expresia este 
folosită în mod restrâns, pentru a face referire la un singur argument, în 
cadrul căruia Wittgenstein demonstrează incoerenţa ideii că numele de 
experienţe şi numele de senzaţii capătă înţeles prin asociere cu un 
„obiect” mental (de ex., cuvântul „durere”, prin asociere cu senzaţia de 
durere) sau printr o DEFINIŢIE OSTENSIVA mentală (privată). în cadrul 

acesteia se presupune că o „entitate” mentală funcţionează ca exemplu 
(de pildă, o imagine mentală depozitată în memorie este concepută ca 
furnizând paradigma pentru aplicarea numelui). 

Un „limbaj privat" nu este un cod privat, care poate fi spart de o altă 
persoană, şi nici un limbaj vorbit doar de o singură persoană, care ar 
putea fi predat altora, ci mai degrabă un limbaj presupus, ale cărui cuvinte 
individuale se referă la ceea ce (în mod aparent) poate fi cunoscut doar 
de către vorbitor, şi anume la senzaţiile sale imediate private sau, pentru 
a folosi jargonul empirist, la „IDEI" din mintea sa. 0 presupoziţie a 
tradiţiei dominante a filosofiei moderne, a EMPIRISMULUI, RAŢIO- 
NALIMULUI şi deopotrivă a filosofiei kantiene, a IDEALISMULUI 
reprezentaţionist, dar şi a idealismului pur, precum şi a REPREZEN- 
TAŢIONISMULUI cognitiv contemporan, este acea că limbajele pe care 
toţi le vorbim sunt astfel de limbaje private, că fundamentele limbajului, 
dar şi fundamentele cunoaşterii constau în experienţa privată. Scopul 
argumentelor limbajului privat construite de Wittgenstein este de a 
submina acest tablou, cu toate ramificările sale complexe (vezi şi FUN- 
DAŢIONISM, DATUL) 

Ideea că limbajul pe care îl vorbeşte fiecare dintre noi este în mod 
esenţial privat, că învăţarea unui limbaj ţine de a asocia cuvintele cu 
experienţe subiective („datul") sau de a defini ostensiv cuvintele prin 
referire la acestea, ca şi ideea potrivit căreia comunicarea ţine de 
stimularea unui pattern de asociaţii în mintea ascultătorului, care să fie 
calitativ identic cu cel din mintea vorbitorului, este legată de multiple 
confuzii şi ne înţelegeri privitoare la limbaj, experienţe şi identitatea 
dintre ele, la domeniul mental şi relaţia sa cu comportamentul, la 
cunoaşterea de sine şi cunoaşterea stărilor mentale ale altor persoane, 
confuzii ce se întreţin reciproc. 

1. Ideea că poate exista ceva de felul unui limbaj privat este o 
manifestare a unui angajament tacit faţă de ceea ce Wittgenstein a numit 
„imaginea augustiniană a limbajului". Aceasta este o imagine pre-teo- 
retică, potrivit căreia funcţia esenţială a cuvintelor este de a numi 
elemente din realitate, legătura dintre cuvânt şi lume este realizate prin 
DEFINIŢIE OSTENSIVĂ, iar funcţia esenţială a propoziţiilor este de a 
descrie o stare de lucruri. Aplicată mentalului, această concepţie dă 
naştere următorului tablou: cunoaştem ce înţeles are un predicat psi¬ 
hologic precum „durere" dacă cunoaştem sau avem o luare la cunoştinţă 
a elementului pentru care stă acesta - o senzaţie pe care o avem. Cuvântul 
„durere" este pus în legătură cu senzaţia pe care o numeşte prin 
intermediul definiţiei ostensive private, ce este realizată prin tr-o concen¬ 
trare (un analog subiectiv pentru a arăta spre ceva) asupra senzaţiei şi 
asumarea obligaţiei de a folosi cuvântul pentru acea senzaţie. Formulările 
psihologice la persoana întâi, timpul prezent (cum ar fi „Eu am o durere") 
sunt concepute ca descrieri pe care vorbitorul le rosteşte ca şi când ar 
„citi" faptele ce îi sunt accesibile în mod privat 

2. Experienţele sunt concepute ca fiind private şi inalienabile - nimeni 
altcineva nu poate avea durerea mea, ci doar o durere care este, în cel 
mai bun caz, identică din punct de vedere calitativ, dar nu şi numeric 
identică cu a mea. Experienţele sunt de asemenea considerate ca fiind 
epistemic private - numai eu ştiu cu adevărat că ceea ce am este o durere, 
ceilalţi pot cel mult să creadă sau să opineze (surmise) că am o durere. 

3. Exteriorizările experienţei sunt expresii ale cunoaşterii de sine. 
Atunci când am o experienţă (de ex., o durere) sunt conştient de ea prin 
INTROSPECŢIE (concepută ca o facultate a simţului intern). Ca atare, 
am o cunoaştere directă sau imediată a experienţei mele subiectiva De 
vreme ce nimeni altcineva nu poate avea ceea ce am eu sau să îmi scruteze 
mintea, accesul meu este privilegiat. Eu ştiu (şi este cert pentru mine) că 
am o anumită experienţă ori de câte ori o am, căci nu mă pot îndoi că 
acest lucru pe care îl simt acum este o durere. 

4. Nimeni nu poate dobândi un acces introspectiv la experienţele 
altora, astfel că putem obţine doar o cunoaştere sau o opinie indirectă cu 
privire la acestea. Ele sunt ascunse dincolo de comportamentul ob¬ 
servabil, inaccesibile unei observaţii directe, şi sunt inferate fie în mod 
analogic (vezi ARGUMENTUL PRIN ANALOGIE), fie în calitate de cauze, 
pornind de la efecte {vezi INFERENŢĂ CĂTRE CEA MAI BUNĂ EXPLI¬ 
CAŢIE). 

5. Comportamentul observabil pe baza căruia realizăm asemenea 
inferenţe constă în simple mişcări corporale, cauzate de evenimente 
mentale interioare. Exteriorul (comportamentul) nu este conectat logic 
cu interiorul (mentalul). Prin urmare, mentalul este în mod esenţial 
privat, cunoscut stricto sensu doar de deţinătorul stărilor mentale, iar 
ceea ce este privat şi subiectiv este mai bine cunoscut decât ceea ce este 
public. 

Tabloul ce rezultă de aici ne conduce, mai întâi, la scepticism, iar apoi, 
în mod inevitabil, la SOLIPSISM. întrucât amăgirea şi prefăcătoria sunt 
totdeauna logic posibile, nu putem fi niciodată siguri de faptul că o altă 
persoană are într-adevăr experienţele pe care pare să le aibă, dacă ne 
luăm după comportament. Mai rău, dacă un anumit predicat psihologic 
înseamnă ACEASTA (o senzaţie pe care eu o am, şi nimeni altcineva nu 
ar putea-o avea, de vreme ce experienţa este inalienabilă), atunci faptul 
că ar trebui să existe şi alţi subiecţi ai experienţei este neinteligibil. Un 
scepticism similar cu privire la comunicare este de neevitat. Dacă 
exemplele folosite în definiţii ale termenilor primitivi ai limbajului au un 
caracter privat, atunci nu pot fi sigur că ceea ce înţelegi tu prin „roşu" 
şi „durere" nu este ceva calitativ identic cu ceea ce înţeleg eu prin „verde" 
şi „plăcere". Şi nimic nu ne poate opri să conchidem că toate limbajele 
sunt private şi reciproc neinteligibile. 

Filosofii au fost dintotdeauna conştienţi de natura problematică a 
cunoaşterii ALTOR MINŢI şi a inteligibilităţii reciproce a vorbirii. 

datorată imaginii lor favorita Este o manifestare a geniului lui Wittgen- 
stein faptul că a lansat atacul său asupra unui punct care părea 
incontestabil. Anume, el s-a întrebat nu dacă pot cunoaşte experienţele 
celorlalţi, ci dacă le pot cunoaşte pe ale mele, nu dacă pot înţelege 
„limbajul privat" al altcuiva, în cadrul unei încercări de comunicare, ci 
dacă pot înţelege propriul meu presupus limbaj privat 

NEINTELIGIBILITATEA DEFINIŢIEI OSTENSIVE PRIVATE 

Faptul că definiţia ostensivă privată este o noţiune inteligibilă depinde 
de existenţa unor elemente private (mentale) care să fie analoage 
elementelor constitutive ale definiţiei ostensive publice (vezi DEFINIŢIE 
OSTENSIVĂ): (1) o „punere în scenă*, ce determină categoria gramati¬ 
cală a definiendumului, definiţia ostensivă fiind doar o regulă între altele, 
(2) un gest ostensiv, (3) o mostră sau un exemplu, (4) o metodă de 
proiecţie. 

(1) Definiţia ostensivă publică ne dă o regulă de folosire a unui cuvânt. 
Luate în sine, actele de a arăta înspre o tomată şi de a rosti „Aceasta este 
roşie* nu determină folosirea cuvântului „roşu* , aşa cum a arăta înspre 
lună şi a hăuli nu determină o folosire pentru hăulit. „Roşu* este un 
cuvânt pentru o culoare, iar categoria gramaticală de culoare fixează un 
întreg ansamblu de reguli. Gramatica definiendumului nu decurge din 
obiectul către care se arată. A te concentra asupra durerii tale de dinţi 
şi a spune „Aceasta este durere* nu determină ce anume este aceasta. Ar 
trebui sâ fie presupusă gramatica termenului „senzaţie*, dar acesta este 
un cuvânt din limbajul nostru public, nefiind definit printr-o ostensiune 
privată. 

(2) Analogul privat al gestului de a arăta înspre ceva este, după cum 
se presupune, concentrarea atenţiei asupra durerii (lucru ce poate fi 
realizat). Dar concentrarea atenţiei asupra unei senzaţii nu este un soi 
de indicare a ceva doar pentru propria persoană, (deşi putem arăta, în 
mod public, către senzaţia cuiva). Aceasta nu determină un criteriu de 
identitate pentru folosirile ulterioare ale lui „durere", şi nici rostind cu 
emfază „aceasta* nu se realizează aşa ceva. Asupra a ce anume ne 
concentrăm atunci când ne concentrăm la „aceasta"? 7 8 (Nu putem 
răspunde la „o durere", fiindcă ar fi presupus tocmai conceptul pe care 
încercăm să-l determinăm. Nu putem răspunde nici „la o anumită 
senzaţie*, şi nici măcar „la ceva*, căci acestea sunt cuvinte din limbajul 
nostru public, cu o gramatică determinată proprie.) 

(3) Un exemplu funcţionează ca un standard de corectitudine pentru 
nenumărat de multe aplicări. Acesta trebuie să fie conservabil sau 


7 Exemplul este mai sugestiv în varianta tradusă. Pot arăta înspre obiectul 
respectiv şi să spun „aceasta este roşie", iar interlocutorul meu să 
înţeleagă că îi arăt leguma care se numeşte „roşie* (şi nu „vânătă", de 
pildă). (N. t.) 

8 Engl.: what is the „this* one 


concentrates on? (N. t.) 

reproductibil, iar identitatea mostrei trebuie să fie fixată (trebuie să existe 
o distincţie între o alegere corectă a mostrei, pentru explicarea folosirii 
unui cuvânt, şi o alegere incorectă). Dar nu putem conserva o senzaţie, 
o impresie sensibilă sau o experienţă, pentru o folosire viitoare în calitate 
de exemplu definitoriu. Reamintirea faptului că durerea este ACEST 
LUCRU (invocând o imagine mentală) nu reprezintă un substitut, fiindcă 
pe baza unor astfel de presupoziţii nu poate exista un criteriu pentru a 
reproduce un exemplu sau un surogat mental corect. Nu va exista nici o 
distincţie între a-ţi reaminti corect conexiunea dintre termenul „S“ şi 
paradigma ce-1 defineşte, pe de o parte, şi doar a-ţi închipui că îţi 
reaminteşti, pe de alta. în plus, nu există nici o curte de apel care să 
fixeze această distincţie. Dar „S“, un nume pentru o senzaţie, nu trimite 
la „orice are loc atunci când cineva spune «S»‘. 

(4) Trebuie să fie posibil să aşezăm un exemplu faţă în faţă cu 
realitatea, pentru a vedea potrivirile şi nepotrivirile. O metodă de 
proiecţie este asociată fiecărei categorii de exemple (metodele de proiecţie 
pentru mostrele de culoare, pentru lungimi, sunete şi greutăţi sunt 
complet diferite). O imagine sau o reprezentare mentală nu poate 
satisface această cerinţă. Nu o putem percepe (doar o avem) 9 . Nici nu o 
putem aşeza faţă în faţă cu realitatea. Putem spune că perdelele sunt de 
culoarea pe care ne-o imaginăm dar nu comparând imaginea mentală (pe 
care nu o putem vedea) cu perdelele pe care le vedem. Se poate să avem 
în piciorul stâng aceeaşi durere ca şi cea din piciorul drept, dar putem 
justifica aserţiunea că avem o durere în piciorul stâng spunând „Durerea 
este ACEST LUCRU" (în timp ce ne concentrăm asupra durerii .din 
piciorul drept) şi adăugând „Iar ceea ce simt în piciorul stâng este ACEST 
LUCRU". Căci nimic nu determină ce anume reprezintă ACEST LUCRU, 
şi nu există aici nici o tehnică de aplicare a definiendumului, nici o metodă 
de comparare a exemplului cu realitatea şi nimic care să determine 
identitatea sau diferenţa dintre exemplu şi elementul descris. 

Pe scurt, o „definiţie ostensivă privată" nu poate determina o regulă 
pentru folosirea unui cuvânt Nu poate nici să furnizeze o explicaţie a 
înţelesului, nici să ne dea o normă de corectitudine pentru aplicarea unui 
cuvânt. Aceasta nu poate funcţiona în cadrul unei practici ce are o tehnică 
determinată de aplicare. Prin ce anume este atunci înlocuită abordarea 
limbajului privat? Cuvântul „durere" este, într-adevăr, numele unei 
senzaţii, aşa cum „roşu" este numele unei culori. Problema este însă 
aceasta: Ce înseamnă că termenul „S* numeşte o senzaţie? înseamnă, 
între altele, că o rostire de forma „Am o S“ este expresia sau manifestarea 
unei senzaţii, şi constituie pentru ceilalţi un criteriu pentru a afirma „El 
are o S*. 


9 Deşi, în limba română, formularea curentă este „simt o durere" şi nu „am 
o durere", ceea ce ar putea induce în eroare, sugerând că este posibilă, 
prin opoziţie, situaţia absurdă în care nu simt durerea pe care o am. (N. t.) 

CONFUZII CU PRIVIRE LA CARACTERUL PRIVAT AL EXPE¬ 
RIENŢEI 

E uşor să interpretăm sintagma „Tu nu poţi avea durerea mea“ ca 
având semnificaţia că doi oameni nu pot avea aceeaşi durere (i. e., o 
durere numeric identică), ci doar dureri similare (i. e., dureri calitativ 
identice). Din aceasta pare să decurgă că nimeni altcineva nu poate cu 
adevărat să ştie dacă am o durere sau să cunoască ce anume înţeleg cu 
adevărat prin „durere". Aceasta este o greşeală. Distincţia dintre identi¬ 
tatea numerică şi cea calitativă, care se aplică în privinţa substanţelor, 
nu se aplică la senzaţii sau experienţe. Pot fi înclinat să cred că, de vreme 
ce durerea ta de cap este în capul tău, iar durerea mea este în capul meu, 
diferenţa de localizare, după principiul lui Leibniz, implică o diferenţă 
numerică. Aceasta e o confuzie, întrucât, pentru doi oameni, a avea 
aceeaşi durere în acelaşi loc înseamnă să aibă o durere cu cutare şi cutare 
caracteristici fenomenale, în părţile respective ale corpurilor lor. Dar am 
putea trece peste aceasta şi să arătăm că doi gemeni siamezi ar putea să 
sufere amândoi o durere într-un punct de legătură dintre corpurile lor. 
S-ar putea acum argumenta că tot ceea ce are A este durerea sa, iar 
durerea lui B este distinctă, căci îi aparţine lui B. Dar acest argument 
conţine şi el o confuzie, căci subiectul unei dureri nu reprezintă o 
trăsătură distinctivă a durerii, la fel cum un obiect nu reprezintă o 
trăsătură distinctivă a culorii sale. Criteriile de identitate pentru o durere 
cuprind caracteristicile fenomenale, intensitatea şi localizarea. Dacă între 
doi oameni avem o corespondenţă deplină a acestora, atunci ei chiar au 
aceeaşi durere. 

CONFUZII CU PRIVIRE LA CARACTERUL EPISTEMIC PRIVAT 

Doctrina caracterului epistemic privat, a accesului privilegiat sau a 
caracterului imediat (cunoaştere „directă" a propriilor stări mentale) 
reprezintă o distorsionare a mai multor propoziţii gramaticale. Bunăoară, 
că nu se poate să nu ştiu că am o durere, să mă îndoiesc sau să mă întreb 
dacă o am sau să nu fiu sigur că o am, şi e exclus să am temeiuri sau 
evidenţe comportamentale pentru faptul că am o durere, de vreme ce nu 
pot realiza vreo eroare de recunoaştere sau de identificare a durerilor 
mele. Dar excluderea gramaticală a îndoielii nu lasă loc pentru certitu¬ 
dine, ci mai degrabă o exclude şi pe aceasta, aşa cum excluderea 
ignoranţei elimină inteligibilitatea cunoaşterii. Excluderea gramaticală a 
temeiurilor comportamentale pentru „auto-atribuirea unei experienţe" nu 
implică faptul că există temeiuri interne, direct observabile (prin in¬ 
trospecţie), care ar fi înrudite cu percepţia. Implică faptul că exteri¬ 
orizarea experienţei nu este o auto-atribuire, în paralel cu altele, ci doar 
o expresie lipsită de temeiuri a interiorităţii, aşa cum un geamăt este o 
expresie a durerii pentru care nu putem oferi o întemeiere. Excluderea 
erorilor, a greşelilor de recunoaştere şi de identificare nu ne asigură o 

cunoaştere, o identificare şi o recunoaştere fără greşeală, ci elimină orice 
astfel de lucruri. După Wittgenstein, prin urmare, „Ştiu că am o durere" 
este fie doar o afirmaţie prin care vreau să subliniez că am o durere (sau 
să glumesc), fie un nonsens a] filosofilor. E eronat să ne gândim că avem 
o cunoaştere lăuntrică a felului cum stau lucrurile cu noi, prin intermediul 
unei facultăţi a „introspecţiei". Mai degrabă, noi putem spune ce simţim, 
aşa cum putem spune ce ne imaginăm, intenţionăm, gândim sau ce 
percepem. Exteriorizarea „Am o durere" este o expresie a durerii, o 
extindere educată şi o înlocuire parţială a unui geamăt (vezi EXTERI¬ 
ORIZARE). Este pentru ceilalţi un criteriu pentru a atribui vorbitorului 
o durere, printr-o descriere („El are o durere"), dar nu este ea însăşi o 
descriere (deşi ar putea fi o relatare). Descrierea e însoţită în mod 
caracteristic de observare, examinare, cercetare atentă şi investigare, ea 
presupune competenţă perceptivă exersată în cadrul unor condiţii de 
observaţie variate, recunoaştere şi identificare, abilitate şi acurateţe a 
reprezentării (precum şi modalităţi de a îmbunătăţi toate acestea, prin 
consultarea altor persoane, îmbunătăţirea condiţiilor observaţionale, 
examinare realizată mai îndeaproape), posibilitatea erorii (precum şi 
modalităţi de corectare a ei) şi temeiuri pentru o deliberare raţională. 
Insă în cazul folosirilor expresive ale rostirilor psihologice la persoana 
întâi timpul prezent (ca manifestări sau exteriorizări ale interiorităţii), 
nu avem nimic de acest fel. Nu este presupusă nici o percepţie sau abilitate 
perceptivă, nu există condiţii observaţionale, nu există nici recunoaştere, 
nici erori de recunoaştere, nici identificare, nici erori de identificare. Nu 
ne verificăm prin examinări atente şi minuţioase, nu îi consultăm pe 
ceilalţi, nu descoperim cum stau lucrurile pornind de la evidenţe. Nu stăm 
să „descifrăm" cum stau lucrurile cu noi înşine pornind de la anumite 
„fapte lăuntrice", şi să redăm apoi o descriere a acestora în cuvinte, 
pentru beneficiul celorlalţi. Şi în mare parte acelaşi lucru este valabil şi 
pentru impresii sensibile, dorinţe, gânduri şi intenţii, deşi aici există 
anumite diferenţe. Expresia articulată a interiorităţii nu reprezintă o 
cunoaştere de sine, ca atare, dar este adevărat că o viaţă interioară bogată 
e apanajul utilizatorilor limbajului. Un câine poate să îşi aştepte stăpânul 
acum, dar el nu poate să aştepte acum ca stăpânul său să se întoarcă 
săptămâna viitoare, fiindcă repertoriul său comportamental este prea 
sărăcăcios. Nimic din ceea ce poate să facă acum nu va conta ca un criteriu 
pentru faptul că el se aşteaptă sau doreşte acum ca ceva să se întâmple 
săptămâna viitoare, ori pentru faptul că simte remuşcări faţă de ceea ce 
a făcut săptămâna trecută. Astfel de sentimente şi dorinţe presupun 
stăpânirea unor abilităţi lingvistice şi manifestarea acestora în cadrul 
unui comportament expresiv articulat 

ATRIBUIRI DE EXPERIENŢE PENTRU CELELALTE PERSOANE 

Tabloul clasic al cunoaşterii noastre cu privire la „alte minţi" se 
sprijină, în mod similar, pe o gamă largă de concepţii greşite. Acesta 

presupune că predicatele psihologice capătă înţeles prin definiţii osten- 
sive private, şi prin urmare că atribuirile de experienţe pentru ceilalţi 
presupun să atribui celorlalţi ACEASTĂ experienţă (pe care o ai acum), 
pe baza unei analogii sau au unei „inferenţe către cea mai bună 
explicaţie". Dar o definiţie ostensivă privată este o contradicţie In 
termeni, iar a spune că, de vreme ce ştiu cum e să am o durere, trebuie 
să ştiu cum e pentru altcineva să aibă o durere, seamănă cu a te gândi 
că de vreme ce ştii ce înseamnă că e ora 5 aici, trebuie să ştii şi ce 
înseamnă că e ora 5 pe soare. Acest lucru e incoerent. Trebuie să se 
determine mai întâi ce anume contează drept „a avea o durere", adică ce 
anume justifică întrebuinţarea acestei expresii. Folosirea la persoana 
întâi timpul prezent este în mod tipic o manifestare a interiorităţii, 
similară comportamentului expresiv prelingvistic, reprezentând, în cazul 
cel mai simplu, un substitut parţial al acestuia. Rostirile şi comportamen¬ 
tul non-lingvistic constituie criterii logice pentru atribuirile la persoana 
a treia. In genere, propoziţiile psihologice la persoana a treia pot fi 
asertate în mod întemeiat pe baza criteriilor comportamentale potrivite 
(forme tipice de comportament asociat cu durerea, de exemplu), în 
circumstanţele potrivite. Acestea nu reprezintă evidenţe inductive, des¬ 
coperite prin identificări non-inductive ale reiatelor şi prin observarea 
unor corelaţii regulate, ci temeiuri logice (gramaticale): asta este ceea ce 
se cheamă „un ţipăt de durere", „un urlet de agonie" etc. O exteriorizare 
a unei experienţe, ca şi o exteriorizare a identităţii dintre experienţa 
prezentă şi o experienţă precedentă, nu se sprijină pe nici un fel de criterii, 
însă asemenea exteriorizări, împreună cu alte forme de comportament 
expresiv, în circumstanţele potrivite, constituie criterii pentru expe¬ 
rienţele altor oameni, respectiv criterii pentru identitatea şi diferenţele 
dintre acestea. E important însă să corectăm anumite concepţii greşite 
privitoare la comportamentul uman, fiindcă ceea ce numim „compor¬ 
tament", ceea ce observăm atunci când îi observăm pe oamenii din jur, 
nu reprezintă doar „simple mişcări corporale", ci râsete de bucurie, 
tresăriri de durere, zâmbete amuzate etc. Bucuria, durerea sau amu¬ 
zamentul nu însoţesc „simplele mişcări corporale", ca şi când ar fi ascunse 
în spatele comportamentului (în minte, adică). Ele nu sunt ascunse, ci 
manifeste, ele nu însoţesc comportamentul (aşa cum tunetul însoţeşte 
fulgerul), ci îl impregnează, nu sunt în spatele comportamentului (aşa 
cum mişcările ceasornicului sunt în spatele cadranului) ci sunt vizibile 
în el. 

Cu siguranţă, contrar BEHAVIORISMULUI, durerea nu este acelaşi 
lucru cu comportamentul ce exprimă durerea, iar bucuria este distinctă 
de comportamentul ce exprimă bucuria. Căci cineva poate avea dureri şi 
să nu o arate sau să simtă bucurie fără să se manifeste. Dar a simţi durere 
sau bucurie fără să arăţi asta nu înseamnă să ascunzi ceva. Ne ascundem 
sentimentele atunci când ni le reprimăm în mod deliberat (aşa cum cineva 

îşi ascunde gândurile ţinându-şi jurnalul încuiat, şi nu prin aceea că 
gândeşte fără să-şi exprime gândurile). Atunci când exteriorizăm o durere 
de cap, ne exprimăm plăcerea sau spunem ce gândim, nu se poate spune 
că tot ceea ce rostim sunt doar cuvinte, iar interiorul nostru este în 
continuare ascuns. Discuţia despre interioritate este o metaforă, şi trebuie 
să ne ferim să căutăm o interioritate în spatele a ceva ce, în această 
metaforă, este interioritatea noastră. 

Adeseori ştim când ceilalţi au o durere şi putem fi siguri de aceasta, 
cum suntem siguri că „2 + 2 - 4". Nu putem spune despre cineva care 
urlă în agonie în urma unui accident „Poate că nu îl doare cu adevărat". 
Vedem durerea pe faţa lui, vedem că suferă. O astfel de cunoaştere nu 
este indirectă, căci nu există o cale mai directă de a şti că o persoană are 
dureri. El este cel care nu o ştie „în mod direct", întrucât nu se poate 
spune că el ştie că are dureri, ci doar că are dureri şi spune că are! (Vezi 
CUNOAŞTERE PERCEPTIVĂ). 

A spune că inferăm din comportamentul cuiva că are dureri e un lucru 
ce ne poate induce în eroare, deşi am putea infera, din faptul că cineva 
are artrită, faptul că are dureri la încheieturi. Desigur, pot să justific 
afirmaţia că ştiu că el avea dureri, luând ca temei faptul că l-am văzut 
încovoindu-se de durere (iar aici voi descrie exteriorul în termenii 
interiorului), dar ar fi greşit să îmi reprezint acest lucru ca pe o inferare 
a faptului că el avea dureri, realizată pe baza comportamentului său, şi 
ar fi absurd să spun „Am văzut doar comportamentul său şi am inferat 
că el avea dureri". 

Este adevărat că e posibil să ne prefacem şi că judecăţile noastre sunt 
failibile şi pot fi dezminţite. Dar nu este totdeauna posibil să se întâmple 
aceasta, şi nici în toate circumstanţele (de ex., când cineva cade în flăcări). 
Există însă criterii în funcţie de circumstanţe, pentru simulare, ca şi 
pentru ceea ce este simulat. 

Ca atare, posibilitatea de a ne preface nu mai reprezintă un temei 
pentru scepticismul cu privire la alte minţi, aşa cum nici posibilitatea 
iluziei nu e un temei pentru scepticismul cu privire la existenţa obiectelor 
(vezi ARGUMENTUL BAZAT PE ILUZIE). 

Argumentele limbajului privat ale lui Wittgenstein nu reprezintă o 
formă de behaviorism. Dimpotrivă, el insistă asupra distincţiei dintre 
durere şi comportamentul ce exprimă durerea, şi nu pretinde că inte¬ 
rioritatea este o ficţiune. El susţine, mai degrabă, că o anumită imagine 
filosofică a inferiorităţii este o ficţiune gramaticală. Argumentele sale nu 
se bazează pe o formă de verificaţionism, pentru respingerea supoziţiei 
de inteligibilitate a definiţiei ostensive private, ci doar ne reamintesc că, 
dacă e să vorbim de o regulă pentru folosirea unui cuvânt, atunci trebuie 
să existe o distincţie operantă între aplicarea corectă a regulii şi aplicarea 
incorectă. El nu argumentează în favoarea ideii că singurul refugiu 
împotriva scepticismului cu privire la limbaj se află în consensul (public 

al) comunităţii (şi, de aici, că limbajul este în mod esenţial social), ci mai 
degrabă pentru ideea că o regulă (de ex., o regulă gramaticală) ce poate 
fi în principiu înţeleasă doar de o singură persoană nu este inteligibilă. 
Argumentele limbajului privat răstoarnă întreaga tradiţie a gândirii 
filosofice cu privire la natura minţii şi la relaţia dintre interioritate şi 
exterioritate Implicaţiile acestora se ramifică în filosofia limbajului 
(şubrezind ideea că f undamentele limbajului rezidă în experienţa privată), 
epistemologie (subminând ideea cunoaşterii ca având fundamente pri¬ 
vate) şi psihologie filosofică (demolând în egală măsură presupoziţiile 
mentalismului şi behaviorismului). 

vezi şi EXTERIORIZĂRI, FUNDAŢIONISM, INTROSPECŢIE, DE¬ 
FINIŢIE OSTENSIVĂ, ALTE MINŢI, CUNOAŞTERE DE SINE ŞI IDEN¬ 
TITATE CU SINE, WITTGENSTEIN. 

argumentul prin analogie 

I rin acest argument se urmăreşte dovedirea faptului că suntem 
îndreptăţiţi să credem în existenţa şi natura ALTOR MINŢI. Argumentul 
admite că este posibil ca obiectele pe care le numim persoane să fie (cu 
excepţia noastră) automate lipsite de minte, însă susţine că avem totuşi 
suficiente temeiuri pentru a presupune că nu aşa stau lucrurile. Există 
mai multe dovezi (evidence) în favoarea ideii că persoanele nu sunt 
automate fără minte, decât în favoarea ideii că ele sunt automate. 

Formularea clasică a argumentului se datorează lui Mill. El scrie: 
„Sunt conştient de o serie de fapte din mine, conectate printr-o succesiune 
uniformă, al cărei început constă în modificări ale corpului meu, mijlocul 
în sentimente, iar sfârşitul în comportamentul exterior. Pentru cazul altor 
oameni, dispun de datele simţurilor mele pentru prima şi ultima verigă 
a seriei, însă nu şi pentru veriga intermediară. Cu toate acestea, descopăr 
că succesiunea dintre prima şi ultima verigă este în cazul altor oameni 
la fel de regulată şi de constantă ca şi în cazul meu. în cazul meu, ştiu că 
prima verigă o produce pe ultima prin intermediul verigii de mijloc şi că 
nu ar putea-o produce fără aceasta. De aceea, experienţa mă constrânge 
să conchid că trebuie să existe o verigă intermediară, care trebuie să fie, 
în cazul celorlalţi, aceeaşi ca şi la mine sau una diferită., presupunând 
că veriga este de aceeaşi natură... mă conformez regulilor legitime ale 
cercetării experimentale (1867, pp. 237-8). 

vezişi ALTE MINŢI; ARGUMENTUL LIMBAJULUI PRIVAT; SOLIP¬ 
SISM; WITTGENSTEIN. 

argumentul regresului la infinit 

Potrivit argumentului regresului la infinit care a fost propus în 
sprijinul FUNDAŢIONISMULUI, dacă orice opinie întemeiată ar putea fi 
întemeiată doar prin inferarea ei din altă opinie întemeiată, ar trebui să 
existe un regres la infinit al întemeierilor. întrucât nu poate exista un 
asemenea regres, trebuie să existe opinii întemeiate care nu sunt 
întemeiate prin apel la alte opinii întemeiate. Acestea sunt, în schimb, 
întemeiate imediat sau neinferenţial. Ele sunt opinii de bază sau fun- 
daţionale, sunt temelia pe care trebuie să se sprijine toate celelalte opinii 
întemeiate ale noastre. 

Variante ale acestui argument antic au convins şi continuă să convingă 
mulţi filosofi că structura întemeierii epistemice trebuie să fie fundaţion- 
ală. ARISTOTEL şi-a dat seama de faptul că dacă vrem să cunoaştem 
concluzia unui argument pe baza premiselor acestuia, trebuie să cu¬ 
noaştem premisele. Dar dacă cunoaşterea unei premise necesită întot¬ 
deauna cunoaşterea unei alte propoziţii, a argumentat el, atunci pentru 
a cunoaşte o premisă ar trebui să cunoaştem fiecare propoziţie dintr-un 

regres infinit de propoziţii. Deoarece acest lucru este imposibil, trebuie 
să existe unele propoziţii care sunt cunoscute, însă nu prin demonstrarea 
lor din alte propoziţii; trebuie să existe o cunoaştere de bază, nedemon¬ 
strabilă, care întemeiază restul cunoaşterii noastre. 

Entuziasmul fundaţionist pentru argumentele regresului pierde ade¬ 
sea din vedere faptul că aceste argumente au fost avansate şi în numele 
SCEPTICISMULUI, RELATIVISMULUI, fideismului, contextualismului 
(Annis, 1978) şi COERENTISMULUI. Scepticii sunt de acord cu fun- 
daţioniştii atât în privinţa faptului că nu poate exista un regres la infinit 
al întemeierii, cât şi că trebuie să existe cu toate acestea un regres, dacă 
orice opinie întemeiată poate fi întemeiată numai inferenţial, prin apel 
la alte opinii întemeiate. însă scepticii consideră că orice întemeiere 
autentică trebuie să fie inferenţială în acest mod - că discuţia fundaţio- 
nistă despre întemeierea imediată nu face decât să ascundă lipsa oricărei 
întemeieri raţionale propriu-zise. Scepticii trag concluzia că nici una 
dintre opiniile noastre nu este întemeiată. Relativiştii urmează în esenţă 
acelaşi tipar al argumentului sceptic, concbizând că opiniile noastre pot 
fi întemeiate doar relativ la asumpţiile sau presupoziţiile iniţiale arbitrare 
ale unui individ sau ale unei forme de viaţă. Fideiştii sunt şi ei de acord 
cu fundaţioniştii că nu poate exista un regres la infinit şi că trebuie totuşi 
să existe unul dacă orice opinie întemeiată poate fi întemeiată doar 
inferenţial. Şi, ca şi scepticii şi relativiştii, fideiştii resping discuţia 
fundaţionistă în termeni de întemeiere raţională, dar imediată. Există în 
schimb opinii (opiniile religioase fundamentale ale fideistului) care sunt 
garantate şi astfel întemeiate, însă neraţional, prin credinţă, credinţa 
fiind înţeleasă aici de obicei ca un act, stare sau facultate de inspiraţie 
divină, care produce o încredere internei-tă în opinii altfel neîntemeiate. 
Ceea ce opreşte regresul fatal al întemeierilor nu este opinia întemeiată 
prin vreo intuiţie imediată raţionalistă fundaţionistă, ci opinia garantată 
prin ceva neinferenţial, care depăşeşte hotarele raţionalităţii. 

Scepticii şi relativiştii consideră că nu este mare diferenţă între 
fideism şi fundaţionism. Şi nu sunt singurii. Contextualiştii şi coerentiştii 
par să fie de acord că indiferent dacă se apelează la credinţă sau la 
imediatitate efectul este acelaşi: un punct de plecare arbitrar, care s-ar 
situa dincolo de normele responsabile ale întemeierii şi criticii (Annis, 
1978; BonJour, 1978). 

Argumentele regresului nu se limitează la epistemologie. în etică 
există argumentul regresului la infinit al lui Aristotel (din Etica Nicoma- 
hică) în sprijinul ideii că există un singur scop ultim al acţiunii raţionale, 
în metafizică există argumentul regresului al lui D’AQUINO în favoarea 
ideii că există un mişcător nemişcat: dacă tot ceea ce se află în mişcare 
ar fi mişcat doar de un mişcător care este el însuşi în mişcare, ar trebui 
să existe un şir infinit de mişcători, în care fiecare mişcător este mişcat 
de un alt mişcător; cum un asemenea şir nu poate exista, există un 

mişcător nemişcat. U n argument înrudit a fost propus recent pentru a 
arăta că nu orice stare de lucruri poate avea o explicaţie sau o cauză de 
tipul celor postulate de principiile raţiunii suficiente. Aceste principii 
sunt false, din raţiuni a priori legate de propriile lor concepte ale 
explicaţiei (Post, 1980; Post, 1987, pp. 84-98). 

Cum poate acelaşi argument să servească la atât de mulţi stăpâni, de 
la epistemologie la etică şi la metafizică, de la fundaţionism la coerentism 
şi la scepticism? Un motiv este acela că argumentul are forma unei 
reduceri la absurd a unei conjuncţii de supoziţii. Ca toate argumentele 
de acest tip, el nu ne poate spune singur ce supoziţie trebuie să respingem 
pentru a ne sustrage absurdităţii. Fundaţioniştii resping o supoziţie, 
coerentiştii alta, scepticii o a treia, ş.a.m.d. Mai mult, aceeaşi formă de 
argument poate fi instanţiată prin diferite subiecte, dintre care epi¬ 
stemologia este doar unul. 

Care este exact forma argumentului? Black(1988) o sugerează pe 
următoarea. Prima supoziţie sau premisă are forma 

(1) (?Vx) (Ax—>(3yXAy& xRy)). 

Adică, pentru orice x care are proprietatea A, există un y astfel încât 
y are A şi x se află în relaţia R cu y. Comparaţi cu: Pentru orice opinie 
x care este întemeiată, există o opinie y astfel încât y este întemeiată şi 
x este întemeiată prin y (sau x se bazează pe y sau x poate fi inferată din 
y sau y este un temei pentru x). Comparaţi şi cu: pentru orice x care se 
află în mişcare, există un y în mişcare care îl mişcă pe x. Următoarea 
supoziţie este 

(2) (Bx)Ax. 

Adică, există A-uri - există opinii întemeiate, există obiecte în mişcare, 
în plus, trebuie presupuse 

(3) R este ireflexivă, şi 

(4) R este tranzitivă. 

Adică, (3) nici un lucru nu se află în relaţia R cu el însuşi; şi (4) Dacă 
x se află în relaţia R cu y şi y se află în relaţia R cu z, atunci x se află în 
relaţia R cu z. De exemplu, dacă x întemeiază pe y şi y întemeiază pe z, 
atunci x întemeiază pe z; dacă x mişcă pe y şi y mişcă pe z, atunci x mişcă 
pe z. în sfârşit, argumentul presupune 

(5) Nu există nici un şir infinit, astfel încât fiecare ele¬ 
ment al său să aibă A şi în acelaşi timp să se afle în re¬ 
laţia R cu predecesorul lui. 

Aceste cinci premise implică o contradicţie. în particular, rezultă din 
(l)-(4) că, în contradicţie cu (5), 

(6) Există un şir infinit, astfel încât fiecare element al 
său are A şi în acelaşi timp se află în relaţia R cu prede¬ 
cesorul lui. 

Se poate arăta în mod riguros nu numai că (l)-(4) implică (6), dar şi 
că fiecare dintre premisele (1)<4) este necesară pentru implicaţie (Black, 
1988). De exemplu, (6) nu este implicată de (1K3). De asemenea, R trebuie 
să fie tranzitivă. Astfel, argumentul regresului la infinit poate fi utilizat 
în sprijinul fundaţionismului numai dacă orice întemeiere inferenţială 
este tranzitivă (Post, 1980). 

Deoarece propoziţiile (1H5) implică o contradicţie, una sau mai multe 
dintre ele trebuie respinse. Fundaţioniştii resping (1) sau, mai bine zis, 
instanţierea relevantă a lui (1); există opinii care : sunt întemeiate, însă 
nu prin apel la alte opinii întemeiate. (Unii fundaţionalişti pot să respingă 
de asemenea şi (3), permiţând ca unele opinii să fie auto-întemeiate). 
Fideiştii resping de asemenea instanţierea relevantă a lui (1), însă nu 
sunt de acord cu fundaţioniştii în ceea ce priveşte natura întemeierii 
acelor opinii care sunt altminteri neîntemeiate (credinţă versus intuiţie 
raţională). Pe de altă parte, scepticii şi relativiştii menţin (1), însă resping 
(2); nu există opinii întemeiate. Coerentiştii menţin (1H3) însă resping 
(4). întemeierea inferenţială este adesea o întreprindere holistă, netranzi¬ 
tivă. Contextualiştii pot şi ei să respingă (4), însă majoritatea resping (1) 
în favoarea opiniilor întemeiate contextual (Annis, 1978) - acele opinii 
care nu sunt puse la îndoială de contestatorii relevanţi dintr-un context 
de întemeiere dat 

Puţini filosofi, dacă nu cumva nici unul, par să fi respins instanţierea 
relevantă a propoziţiei (5) şi să opteze astfel pentru ceea ce am putea 
numi infinitism în problema întemeierii (aşa cum o face poate Peirce în 
Collected Papers 5.259-5.263). Cu toate acestea, fundaţioniştii şi alţii au 
argumentat adesea pe larg împotriva opţiunii infinitiste. Aceste încercări 
se dovedesc în mod obişnuit vinovate de petitio principii împotriva 
infinitiştilor, în mod tipic în favoarea fundaţioniştilor. De exemplu, se 
spune adesea că un regres al întemeierilor ar oferi în cel mai bun caz 
doar o întemeiere condiţională elementelor sale, şi că trebuie să apelăm 
la ceva din afara regresului (deci la ceva întemeiat neinferenţial, din 
punctul de vedere al resurselor regresului). Aceasta înseamnă a presu¬ 
pune tocmai ceea ce infinitistul neagă. Se pare însă acum că se poate 
oferi un argument care să nu comită un petitio principii, sub forma unei 
reduceri la absurd ainfinitismului(Post, 1980; 1987, p. 91; pentru obiecţii 
vezi Sosa, 1980; Moser, 1985). Şi alte instanţieri ale lui (5), din metafizică, 
de exemplu, au fost adesea respinse, ca în cazul în care filosofii argumen¬ 
tează că poate exista un şir infinit de mişcători sau de cauze, în care 
fiecare element este mişcat sau cauzat de predecesorul său. 

Este evident că argumentele regresului la infinit nu sunt atât de 
doborâtoare cum au presupus atât de des susţinătorii lor. Aceste argu¬ 
mente sunt convingătoare doar dacă modul de a scăpa de contradicţie pe 
care îl preferă cineva este singurul sau măcar cel mai bun mod. S-a dovedit 
însă surprinzător de dificil să arăţi acest lucru, fiind necesare forme de 

argumentare şi dovezi care depăşesc cu mult resursele argumentului 
regresului la infinit. 

Să considerăm, de exemplu, un argument al regresului la infinit în 
favoarea fundaţionismului. Să presupunem că îi concedem fundaţionis- 
mului că există opinii întemeiate şi că întemeierea este ireflexivă; aceasta 
înseamnă că îi concedem instanţierile relevante ale propoziţiilor (2) şi 
(3). Ce se întâmplă cu (4)? Este întemeierea tranzitivă? Unele tipuri de 
întemeiere sunt în mod clar tranzitive; printre acestea se numără şi 
întemeierea inferenţială deductivă, după care x întemeiază pe y dacă x 
este întemeiat şi y poate fi inferat deductiv din x. Să presupunem mai 
departe că y întemeiază pe z în acelaşi sens. Urmează de aici că z este 
întemeiat şi poate fi dedus din x, deci că x întemeiază pe z; întemeierea 
inferenţială este tranzitivă. într-adevăr, modelul sau idealul întemeierii 
deductive, de la teoria demonstraţiei a lui Aristotel, de la Euclid şi până 
aproape de prezent, ne ajută să explicăm de ce atât de mulţi filosofi au 
presupus că întemeierea inferenţială trebuie să fie tranzitivă. 

însă nu orice întemeiere este deductivă. De exemplu, opinia înte¬ 
meiată b, că Sam este barman, întemeiază inductiv opinia c, că Sam ştie 
să prepare un cocktail. Fie acum opinia întemeiată a, că Sam este un 
barman care a uitat cum se prepară un cocktail. Opinia a întemeiază 
opinia b care o întemeiază inductiv pe c, şi totuşi, evident, a nu o 
întemeiază pe c, ci o anulează; se pare că tranzitivitatea cade (Klein, 1976, 
pp. 806-7; Post, 1980, p. 39; Black, 1988, pp. 431-2). 

Un alt tip de întemeiere inferenţială este INFERENŢA CĂTRE CEA 
MAI BUNĂ EXPLICAŢIE, aproximativ ceea ce Peirce a numit AB- 
DUCŢIE. Aici, x întemeiază pe y dacă y este cea mai bună explicaţie 
pentru (fenomenele descrise de) x; dacă teoria evoluţionistă explică cel 
mai bine descoperirea fosilelor, atunci această descoperire întemeiază 
teoria. Se poate însă ca nu toate relaţiile de explicaţie să fie tranzitive 
(Lehrer, 1970, pp. 112-3). Mai mult, în ceea ce priveşte inferenţa către 
cea mai bună explicaţie, să presupunem că y este cea mai bună explicaţie 
a lui x (astfel încât x întemeiază pe y), iar z este cea mai bună explicaţie 
a lui y (astfel încât y întemeiază pe z). Dacă este valabilă tranzitivitatea, 
z ar fi cea mai bună explicaţie a lui x. Acest lucru contrazice însă ipoteza 
că y este cea mai bună explicaţie a lui x; este de presupus că nu poate 
exista decât o singură cea mai bubă explicaţie a lui x (Post, 1980, p. 40) 

Aceste probleme cu tranzitivitatea nu îi afectează numai pe fundaţio- 
nalişti, ci şi pe acei fideişti, sceptici şi relativişti care propun argumente 
de tipul regresului la infinit în favoarea concepţiilor lor specifice. Ca şi 
fundaţioniştii, ei trebuie să presupună că întemeierea este tranzitivă. 
Altfel noi nu suntem nevoiţi să respingem (1) sau (2) pentru a evita 
regresul vicios, aşa cum susţin ei. De aceea, coerentiştii, care resping 
tranzitivitatea se pare că se află pe cea mai bună poziţie pentru a propune 
un argument al regresului în favoarea concepţiei lor-o situaţie întrucâtva 



87_ Aristotel (384-322 i.Chr.) 

ironică, în lumina îndelungatei tradiţii, de la Aristotel încoace, în care 
s-a susţinut contrariul. însă argumentul regresului la infinit este alunecos 
chiar şi pentru coerentişti. Dacă toate opiniile trebuie întemeiate prin 
inferarea lor din alte opinii, aşa cum o cere (1), cum ieşim din cercul 
opiniilor, pentru a intra în contact cu lumea? Există bune răspunsuri 
coerentiste la această întrebare, unele dintre ele având efectul poate 
binevenit de a respinge (1), însă toate aceste răspunsuri au nevoie de 
sprijinul unor tipuri de argumente şi de dovezi care depăşesc ceea ce 
putem găsi în argumentul regresului la infinit. 

Aristotel (384-322 î.Chr.) 

Filosof grec, născut la Stagira, în nordul Greciei. Aristotel a fost 
influenţat de problemele puse în dialogurile lui PLATON (în special în 
Menon şi Theaitetos ) în legătură cu definirea cunoaşterii şi cu condiţiile 
întemeierii. Deşi nici una dintre ; lucrările lui nu este dedicată în exclu¬ 
sivitate sau în primul rând epistemologiei, el abordează în cuprinsul lor 
numeroase probleme epistemologice. în aceste diferite abordări, el pare 
să se bazeze pe supoziţii epistemologice diferite, uneori chiar conflictuale. 
(Am putea încerca să rezolvăm acest conflict prin depistarea unei evoluţii 

a gândirii sale.) Multe din problemele discutate de el au devenit apoi, 
pentrufilosofii elenistici, teme de dezbatere bine conturate - într-adevăr, 
în unele dispute elenistice, ambele părţi chiar ar fi putut găsi un sprijin 
în tezele lui. Ar fi foarte interesant, mai ales, să depistăm atât înclinaţia 
sa de a accepta o concepţie fundaţionistă cu privire la întemeiere, cât şi 
o anumită aplecare spre acceptarea unui gen de coerenţă drept condiţie 
adecvată a întemeierii. 

1. CONCEPTUL DE CUNOAŞTERE 

Termenii aristotelici traduşi de obicei prin a cunoaşte/a şti sunt 
„epistasthai" (de unde substantivul abstract: „episteme"), „gignoskein" 
(„gnosis") şi „eidenai". „Gignoskein" şi „eidenai" sunt folosiţi în contexte 
variate, fiind aplicaţi cunoaşterii a numeroase tipuri diferite de propoziţii 
(enunţând legi generale, fapte particulare, stări de lucruri observabile şi 
non-observabile ş.a.m.d.); „epistasthai*, din contră, se referă uneori 
numai la cunoaşterea ştiinţifică. în plus, „episteme" se poate referi fie 
la: (a) un ansamblu de adevăruri cunoscute, fie la: (b) starea celui care le 
cunoaşte. Prin urmare, în sensul (a), matematica sau astronomia este o 
episteme (caz în care traducerea corectă este „ştiinţă"), iar, în sensul (b), 
despre cineva care cunoaşte o asemenea ştiinţă se afirmă că posedă 
episteme (caz în care „cunoaştere" reprezintă traducerea corectă). Prin¬ 
cipalul exemplu de episteme (în sensul (a)) este o ştiinţă demonstrativă 
(vezi pct. 2). Nu este însă singurul exemplu. Aristotel nu limitează 
utilizarea termenului „episteme" la ştiinţele demonstrative; artele şi 
disciplinele lipsite de o structură demonstrativă riguroasă reprezintă, de 
asemenea, cazuri de episteme. 

Nu există nici un temei pentru a nega faptul că Aristotel discută 
chestiuni referitoare la cunoaştere. Dar exemplele de cunoaştere pe care 
le are el în vedere nu sunt întotdeauna cele care ni s-ar părea nouă cele 
mai naturale (deşi ele devin mai naturale dacă gândim epistemologia ca 
strâns legată de filosofia ştiinţei). Majoritatea comentariilor sale explicite 
se referă la episteme. Trebuie să ţinem cont de asta uneori, dacă vrem 
să înţelegem presupoziţiile lui cu privire la cunoaştere în general. 

2. NATURA CUNOAŞTERII 

în Analiticile secunde, Aristotel enunţă nişte condiţii explicite ale 
cunoaşterii. Aceasta este principala lui lucrare despre structura cunoaş¬ 
terii ştiinţifice (episteme); nu e o expunere a modului în care poţi dobândi 
o asemenea cunoaştere (vezi pentru asta pct. 4), ci o expunere a ceea ce 
trebuie să fi dobândit pentru a puţea fi considerat posesorul unei 
asemenea cunoaşteri. 

O teorie ştiinţifică exprimând o adevărată cunoaştere trebuie să fie 
demonstrativă. O ştiinţă demonstrativă are o structură riguros deductivă 
- este structurată în silogisme demonstrative care prezintă teoremele 
ştiinţei respective drept deducţii din nişte principii prime în mod necesar 

adevărate, cunoscute înaintea concluziilor şi mai bine decât acestea şi 
servind la explicarea concluziilor derivate din ele. Aristotel presupune 
(cf. Platon, Menon 98a) că dacă ştiu că p, atunci înseamnă că: (1) Pot 
întemeia opinia mea că p; şi (2) Ştiu care este întemeierea q. El insistă 
asupra condiţiei (2), întrucât nu pare suficient să fiu în stare numai să 
enunţ q. Pare o cerinţă rezonabilă ca eu să ştiu, de asemenea, de ce este 
q adevărată şi de ce q serveşte drept temei lui p (Anal. sec., i. 2). 

în vederea satisfacerii acestei a doua condiţii, se poate opta pentru: 
(a) un regres la infinit; (b) o argumentare circulară: suita de temeiuri 
oferite de mine evită regresul la infinit, deoarece revine în cele din urmă 
la prima opinie pe care doream să o întemeiez; (c) fundaţionism: unele 
propoziţii se întemeiază de la sine, astfel încât le putem cunoaşte (sau 
putem intra cu ele în vreo altă relaţie cognitivă adecvată) fără a le 
întemeia cu ajutorul altor propoziţii; iar pe baza lor cunoaştem alte 
propoziţii. 

Scepticii din perioada elenistică, Agrippa îndeosebi, respingeau toate 
trei variantele, conchizând astfel că întemeierea şi, prin urmare, cunoaş¬ 
terea este imposibilă. Aristotel e de acord cu ei, în mod anticipat, în ceea 
ce priveşte respingerea primelor două variante. Nu însă şi cu referire la 
a treia, pe care el o acceptă (Anal. sec., i. 3); în concepţia sa, dispunem 
de o intuiţie de la sine întemeiată (nous; Anal. sec., ii. 19) a primelor 
principii ale fiecărei ştiinţe. 

Argumentul lui Aristotel reprezintă deci enunţarea unei poziţii FUN- 
DAŢIONISTE. Faptul că el lua drept propoziţii fundamentale, de la sine 
întemeiate, principiile de bază ale ştiinţelor particulare este mai degrabă 
surprinzător. Aceste principii nu reprezintă acelaşi lucru cu, să zicem, 
axiomele de bază recunoscute de către Descartes drept obiecte ale 
intuiţiei;, nous-ul aristotelic le cuprinde şi pe acestea, dar nu numai. 
Primele principii aristotelice diferă şi mai pregnant de stările senzoriale 
sau propoziţiile considerate de bază de către fundaţioniştii empirişti (deşi 
Aristotel e, poate, fundaţionist şi în privinţa acestora.: vezi următoarele 
două secţiuni). Dată fiind concepţia lui Aristotel despre ştiinţă, primele 
principii nu pot fi întemeiate pe nimic altceva (mai fundamental) din 
cadrul ştiinţei căreia îi servesc ca principii. E natural însă să susţinem 
că teoria ştiinţifică, luată ca întreg, trebuie întemeiată pe dovezile 
(evidence) empirice şi pe celelalte considerente care ne fac să construim 
un fel de teorie mai curând decât o alta. (Aceasta ar putea fi considerată 
o obiecţie la adresa lui Aristotel sau la adresa interpretării pe care tocmai 
am sugerat-o.) Fără îndoială, Aristotel era de acord că o teorie ştiinţifică 
trebuie să se bazeze pe observaţiile empirice (şi alte considerente) 
relevante. El nu explică însă cum împacă această raportare a teoriei la 
experienţă cu statutul epistemologic pe care-1 atribuie primelor principii 
ale unei teorii ştiinţifice. 

3. PERCEPŢIE ŞI CUNOAŞTERE 

Ariştotel tratează despre epistemologia percepţiei senzoriale în De 
anima (Despre suflet) ii-iii, în cadrul teoriei sale cu privire la natura 
percepţiei ca o capacitate a sufletului, comparabilă cu, dar diferită de, 
imaginaţie, gândire şi dorinţă. El prezintă, pentru înţelegerea percepţiei, 
trei formulări: (FI) Cel ce percepe devine asemănător obiectului perceput 
(417al8). (F2) Cel ce percepe, care era potenţial F (de exemplu, alb), 
devine F în act atunci când percepe obiectul care este F în act (418a3). 
(F3) Cel ce percepe dobândeşte forma, nu şi materia obiectului perceput 
(424al8-24). 

Intenţia lui F3 este de a prinde adevărul conţinut în Fl-2, eliminând 
însă sugestia înşelătoare că cel ce percepe ar deveni fizic asemănător 
obiectului perceput. Sintagma „formă fără materie" exprimă o corespon¬ 
denţă sistematică între caracteristici ale celui ce percepe şi caracteristici 
ale obiectului, fără a implica o similaritate fizică. (Nasul nu miroase ca 
o ceapă atunci când mirosim o ceapă.) 

Cele trei formulări presupun o concepţie realistă cu privire la per¬ 
cepţie (astfel încât un obiect este în sine alb, pătrat etc., fie că noi îl 
percepem ca atare sau nu). Ariştotel pare să intenţioneze păstrarea 
acestei concepţii realiste de-a lungul întregii sale discuţii referitoare la 
percepţie, dar unele din remarcile sale par a o contrazice. într-un loc, el 
susţine că atunci când un obiect este perceput ca fiind roşu, el devine 
roşu în act, iar faptul de a deveni roşu constă în a fi perceput ca roşu, 
ceea ce pare să contravină lui Fl-3, întrucât acestea asumă existenţa 
obiectivă, independentă de cel ce percepe, a unor calităţi reale percepti¬ 
bile, în timp ce afirmaţia cu privire la când ceva este „roşu în act“ pare 
să implice că existenţa roşului etc. depinde de perceperea calităţilor 
respective. (Pentru încercarea lui Ariştotel de a soluţiona acest aparent 
conflict între ideile sale, vezi 426a20-6.) Ariştotel pare să îmbrăţişeze 
concepţia realistă în parte şi din cauză că el crede că fiecare simţ e 
infailibil cu privire la obiectele sale specifice (427b8-16); şi el vede această 
concepţie ca pe o apărare împotriva atacurilor sceptice la adresa sim¬ 
ţurilor (Met. 1010bl4-26). Dar susţinerea sa cu privire la roşeaţa „în act" 
nu arată că simţurile ar fi infailibile cu privire la calităţile externe 
(independente de cel ce percepe) ale obiectelor, astfel încât nu pare să 
răspundă celor mai serioase argumente sceptice. 

Ariştotel atribuie unui „simţ comun" perceperea mărimii, formei şi a 
numărului, toate acestea fiind percepute prin intermediul mişcării (425 
al4-20). Deşi nu sunt exact aceleaşi, aceste proprietăţi sunt legate de 
proprietăţile pe care Platon le numeşte „comune,,: Platon susţine că 
anumite proprietăţi, spre deosebire de obiectele proprii fiecărui simţ în 
parte, sunt comune, întrucât sunt sesizate nu de către simţuri, ci de 
sufletul raţional însuşi (Tht. 184-6). Ariştotel respinge însă argumentul 
lui Platon, sugerând în schimb că aceste proprietăţi sunt sesizate cu 

ajutorul unei facultăţi unificate de percepţie. E posibil ca el să fi fost 
influenţat de supoziţia că percepţia în sine, fără interpretare sau vreo 
inferenţă ulterioară ei, reprezintă un temei valid al pretenţiilor de 
cunoaştere, supoziţie care, la rândul ei, s-ar putea să depindă de nişte 
supoziţii fundaţioniste cu privire la întemeiere. 

4. METODA 

Aristotel tratează despre metoda corectă de cercetare în ştiinţele 
empirice şi în argumentarea filosofică. Asemănările şi deosebirile per¬ 
cepute de el între aceste două forme de cercetare ne ajută să-i înţelegem 
mai bine viziunea epistemologică de ansamblu. 

Modul în care descrie el cercetarea empirică sugerează că aceasta 
pleacă de la observaţii perceptive („aparenţe*, phainomena) şi ajunge prin 
inducţie (epagoge) la experienţă (empeiria), care reprezintă cea mai bună 
cale de a ajunge la principiile prime: „Prin urmare, este sarcina expe¬ 
rienţei să ne procure principiile care aparţin fiecărui subiect în parte. ... 
într-adevăr, dacă nici unul dintre atributele de fapt n-a fost trecut cu 
vederea, vom fi în stare să descoperim do vezi şi să demonstrăm oriunde 
se aplică dovedirea şi să clarificăm ceea ce nu comportă demonstraţie." 
(Anal. pr. 46al7-27) 10 Chiar lucrarea lui Aristotel Historia Animalium, de 
exemplu, reprezintă o culegere de fenomene („aparenţe") introduse ca 
preliminarii la expunerea teoriei (vezi HA 491a7-14, De partibus ani¬ 
malium 640al2-16). Aristotel admite observaţia şi experienţa nu numai 
drept bază pentru formarea teoriilor, ci şi drept mijloc pentru testarea 
lor, scop pentru care el recomandă culegerea de noi observaţii (vezi De 
gener. animalium 760b28-33). Imaginea generală oferită de el cercetării 
empirice este inteligibilă în lumina atitudinilor sale fundaţioniste, evi¬ 
denţiate de noi în altă parte. 

Atitudinea sa faţă de cercetarea filosofică pare diferită de cea faţă de 
cercetarea empirică, chiar dacă el le descrie pe amândouă în termeni 
oarecum similari, ca pornind de la fenomene („aparenţe"). Descriind 
argumentarea filosofică, el afirmă: „Trebuie însă, aşa cum am procedat 
şi în alte cazuri, să expunem diversele aparenţe 11 legate de subiect şi, 
după ce vom fi relevat dificultăţile pe care acestea le suscită, să ajungem 
astfel să dovedim valabilitatea tuturor opiniilor curente [privitoare la 


10 Trad. de Mircea Florian, Organon, voi. I, Ed. IRI, Bucureşti, 1997, p. 348. 
In versiunea engleză (p. 29), a doua frază sună puţin diferit: “ ... For if 
our inquiry (historia) leaves out none of the facts that truly hold of things, 
we will be able to find and produce a demonstration of whatever admits of 
demonstration, and if something does not admit of demonstration, to 
make this evident also." 

11 în original, tâ phainomena. D-na Stella Petecel, a cărei traducere am 
folosit-o pentru acest pasaj, preferă aici „puncte de vedere" (în loc de 
„aparenţe") - vezi şi nota 8 la cartea a VÎI-a, în Etica nicomahica, Ed. 
Ştiinţifică şi Enciclopedică, Bucureşti, 1988, p. 345. 

aceste dispoziţii sufleteşti] sau, dacă nu este posibil, a celor mai răs¬ 
pândite şi mai importante; căci, dacă dificultăţile sunt rezolvate şi dacă 
opiniile curente rămân valabile, demonstraţia va fi satisfăcător în¬ 
cheiată." (Etica mc. 1145b2-7) Această metodă este dialectică, iar Aristotel 
consideră cercetarea dialectică drept calea cea mai adecvată de a ne 
apropia de primele principii ale ştiinţelor (Top. 101a36-b4). In cazul 
acesta, „aparenţele" sunt „opinii curente" (endoxa), părerile „celor mulţi 
şi ale celor înţelepţi" (Top. 104a8) - ele nu se rezumă, ca în cazul cercetării 
empirice, la observaţii perceptive. Aparenţele nu par să joace în cer¬ 
cetarea dialectică acelaşi rol de fundament pe care-1 au în cercetarea 
empirică. în cercetarea dialectică, Aristotel admite că ar putea fi nimerit 
să respingem unele opinii curente dacă ele nu se potrivesc cu ceea ce 
pare a fi, pe alte temeiuri, cea mai bună teorie. în acest caz, argumentele 
sale par să apeleze la considerente COERENTISTE care contravin 
oricărui apel la un fundament infailibil. Nu este uşor să reconciliem 
epistemologia subiacentă propriei sale argumentări filosofice cu unele 
dintre supoziţiile epistemologice pe care el pare pe alocuri să le accepte. 
Putem ilustra această tensiune prezentă în gândirea sa, examinând unele 
din argumentele sale împotriva scepticismului. 

5. REPLICI LA ADRESA SCEPTICISMULUI 

în Metafizica IV , Aristotel discută diverse obiecţii la adresa propoziţi¬ 
ilor considerate de el drept principii prime fundamentale, inclusiv (în IV 
5) unele argumente sceptice în legătură cu simţurile. Aceste argumente 
se bazează pe existenţa unor aparenţe contradictorii, după cum urmează: 

(1) Aparenţele percepute de persoane diferite sunt contradictorii (de 
exemplu, apa mie mi se pare rece, iar ţie fierbinte, turnul mie mi se pare 
pătrat, ţie rotund). 

(2) Nu există nici un temei pentru a prefera una dintre aparenţe faţă 
de cealaltă (ele sunt „echipolente"). 

(3) Prin urmare, ar trebui să suspendăm judecata cu privire la care 
dintre aparenţe e adevărată (Met. 1009a38-bl2; cf. Sextus, Pyrr. Hyp. I 
8 , 10 ). 

Aristotel neagă faptul că aparenţele perceptive conflictuale sunt 
întotdeauna echipolente. El insistă asupra ideii că dispunem adesea de 
un criteriu satisfăcător pentru a prefera una dintre cele două aparenţe 
contradictorii. El admite că şi criteriul însuşi poate fi pus la îndoială, însă 
respinge obiecţiile aduse acestuia (1010b3-ll). întrucât a distinge între 
aparenţe nu este chiar atât de dificil pe cât ar lăsa scepticul de înţeles, 
problema scepticului nu se pune de fapt. 

Scepticul presupune că: (1) Avem temeiuri să credem p numai dacă 
putem dovedi p cu ajutorul unui alt principiu q; şi (2) Putem dovedi p în 
acest fel numai dacă avem temeiuri independente de convingerea că p 

este adevărată pentru a crede q şi dacă putem dovedi toate propoziţiile 
care preced p, adică q, temeiul lui q, ... etc. Putem evita un regres la 
infinit numai dacă scepticul ar accepta existenţa unui principiu, ceea ce 
nu va face însă, deoarece el poate cere de fiecare dată o nouă dovadă 
(Sextus, Pyrr. Hyp. II 53). Aristotel respinge presupoziţiile scepticului, 
susţinând că adversarii săi au o concepţie eronată cu privire la ce 
înseamnă o întemeiere adecvată - ei cer demonstraţii acolo unde nu ar 
fi cazul să o facă (1006a5-ll, 1011a3-13). Atunci când întreabă de ce 
credem ce spune doctorul sau cum putem şti dacă suntem treji, scepticii 
continuă să ceară mai departe un alt principiu, astfel încât să nu 
trebuiască să accepte nimic fără o demonstraţie. Această cerinţă nu va 
putea duce însă niciodată la o întemeiere corectă: “ ... procedând astfel 
am merge înainte la infinit, şi atunci nu s-ar mai putea dovedi nimic.* 
(1006a8-9) Odată ce-şi vor da seama că sursa dilemelor lor este cerinţa 
unei demonstraţii şi că aceasta este în sine o cerinţă nerezonabilă, 
scepticii vor renunţa la obiecţiile lor (1011all-16). 

Aristotel vrea probabil să spună că o bună manieră de a replica 
scepticului este aceea de a indica existenţa unor fundamente infailibile, 
de la sine întemeiate, care să ne ofere acele criterii aflate mai presus de 
îndoielile sau întrebările sceptice. Dar, de fapt, replica sa la adresa 
scepticului pare să submineze supoziţiile care ne-ar face să căutăm acel 
gen de fundamente. Căci el pare să sugereze că un criteriu nu trebuie să 
fie (sau să se bazeze pe) un fundament infailibil. Trebuie să fie doar astfel 
încât să avem bune temeiuri - în lumina celorlalte opinii ale noastre - 
pentru a-1 accepta. Dacă asta avea Aristotel în vedere, atunci înseamnă 
că el face apel la coerenţă. El nu aprofundează însă suficient discutarea 
acestei chestiuni, astfel încât să ajungă să-şi formuleze explicit sau să-şi 
apere supoziţiile epistemologice pe care se bazează replica sa la adresa 
scepticismului. 

vezi şi SEXTUS EMPIRICUS. 

Armstrong, David M. (1926-) 

Născut la Melbourne, Australia, Armstrong a predat la Universitatea 
din Londra şi la Universitatea din Melbourne iar între anii 1964 - 1991a 
fost Challis Professor of Philosophy la Universitatea din Sydney. în afara 
lucrărilor de epistemolo gie, p rincipalele sale contribuţii în filosofie au 
fost în domeniuTfiîosoffej minţi i şi al metafizicii.private 

Contribuţia lui Armstrong în domeniul epistemologiei se distinge prin 
doua trăsături. în primul rând, Armstrong reînvie o concepţie ce îşi are 
originile în opera Iui F.P.Ramsey şTpe care o numeşte RELIABILISM. 
Esenţa reliabilismului (pentru cunoaşterea ne-inferenţială) constă în 
identificarea cunoaşterii cu opinia adevărată şi demnă de încredere din 
punct de vedere nomic, i.e. o opinie care apare ca rezultat al unei legături 
qvasi-legice (low-like connection) dintre noi şi lume. Dacă o persoană se 
află în fata unui copac şi este în deplinătatea facultăţilor sale, atunci 
opinia ce se formează ca rezultat al percepţiei reprezintă cunoaştere 
deoarece relaţia nomică dintre copac şi procesul percepţiei slujeşte drept 
întemeiere obiectivă a opiniei. Această întemeiere este mai curând 
OBIECTIVĂ decât subiectivă deoarece individul nu trebuie să fie con¬ 
ştient - şi intr-adevăr se poate să nu fie conştient - de relaţia nomică 
necesară întemeierii opiniei. 

Analogia favorită a lui Armstrong pentru acest model al cunoaşterii 
este furnizată de modul în care funcţionează termometrul- Un ter¬ 
mometru este un ghid demn de încredere în privinţa temperaturii, 
deoarece există o relaţie nomică între temperatură şi termometru. 
Termometrul reprezintă în mod corect temperatura dintr-o cameră, tot 
aşa cum o opinie despre un copac reprezintă în mod corect mediul 
exterior. Astfel, qpinia măsoară, intr-un fel, mediul înconjurător. 

Pentru cunoaşterea inferentială, Armstrong apelează Ia cadrul logicii 
deductive clasice şi al INDUCŢIEI ştiinţifice. El întemeiază utilizarea 
acesteia din urmă prin INTERFERENŢA CĂTRE CEA MAI BUNĂ 
EXPLICAŢIE. Faptul că au fost observaţi mulţi corbi negri şi nici un corb 
de altă culoare serveşte la a întemeia generalizarea: «Toţi corbii sunt 
negri”, în sensul că situaţia descrisă de această propoziţie este mai 
probabilă decât oricare altă alternativă, date fiind datele pe care le avem. 
(vezi PARADOXUL LUI HEMPEL). Astfel, cea mai bună explicaţie a 

faptului că vedem numai corbi negri este aceea că de fapt toţi corbii sunt 
negri. Astfel, Armstrong se opune unui scepticism humean cu referire la 
inducţie, fără să simtă nevoia de. a se. alinia vreunei logici inductive 
formale de genul celei a lui Carnap. 

Armstrong argumentează că acest răspuns la scepticismul inductiv 
rezultă dintr-o credinţă în legile ţari ale naturii. Armstrong concepe legile 
ca relaţii contingente dintre universali, şi numeşte aceste relaţii legi tari 
(strong laws). Deoarece legile sunt concepute ca fiind ceva mai mult decât 
simple generalizări universale, întemeierea inducţiei poate să se sprijine 
pe acestea Proprietatea de a fi negru este legată de proprietatea de a fi 
corb. Acesta e motivul pentru care este raţional să afirmăm generalizarea 
că toţi corbii sunt negri, dat fiind că o parte a corbilor (cei pe care i-am 
observat) sunt negri. 

I.Cea de-a doua trăsătură majoră a concepţiei epistemologice a lui 
Armetro ng este_ credinta_în certitudinile mooreene.. Ca MOORE şi ca 
RUSSELL, Armstrong crede că unele dinta-e opiniile noastre sunt atât de 
fundamentale, încât îndoiala filosofică nu li se poate aplica în mod 
raţional. El crede, de exemplu, că nu ne putem îndoi în mod raţional de 
faptul că avem un corp.'Orice speculaţie filosofică menită să producă o 
astfel de îndoială ar necesita un argument cu o premisă contingenţă care 
să fie mai demnă de susţinut decât propoziţia supusă îndoielii, iar în acest 
caz nu putem găsi o asemenea premisă. 

Credinţa în certitudinile mooreene este strâns legată de REALISMUL 
lui Moore. Existenţa lumii exterioare este o certitudine mooreeană, 
natura sa este obiect al descoperirii ştiinţifice, iar singurele entităţi pe 
care o metafizică ar trebui să le postuleze suntacelea cerute de explicaţiile 
ştiinţifice bune. 

vezi şi TEORII CAUZALE ÎN EPISTEMOLOGIE; REALISM DIRECT; 
INTROSPECŢIE; CUNOAŞTERE ŞI OPINIE; ALTE MINŢI; CUNOAŞ¬ 
TERE DE SINE ŞI IDENTITATE CU SINE. 

asociaţie 

O relaţie între două sau mai multe idei, prin care apariţia uneia dintre 
aceste idei în minte face, în mod natural, să apară acolo una sau mai 

multe dintre celelalte idei. Locke a recurs la „asociaţia de idei" pentru a 
explica anumite tipuri de erori la care mintea pare predispusă în mod 
natural, cum ar fi atunci când ideea „greşită" apare în locul ideii „corecte" 
asociate. Pentru HUME, descoperirea „principiilor de asociaţie" a fost 
esenţială pentru sarcina fundamentării unei ştiinţe pozitive a minţii 
umane, într-un mod comparabil, după cum a considerat el, cu faptul că 
principiul gravitaţiei universale a fost esenţial pentru o înţelegere a 
naturii fizice. Nici o asociaţie anume nu a fost considerată ca fiind 
intrinsecă unei idei date; asociaţiile sunt stabilite în fiecare minte 
individuală, numai printr-o experienţă repetată. Hume a crezut că toate 
apariţiile şi dispariţiile unităţilor mentale sau toate tranziţiile din gândi¬ 
rea noastră sunt instanţe ale unuia sau altuia din cele trei „principii de 
asociaţie": asemănarea, contiguitatea şi cauzalitatea. Acestea sunt „pen¬ 
tru noi liantul universului". Aceasta a condus la o mişcare sau şcoală de 
psihologie „asociaţionistă" care, în moduri de gândire asemănătoare, a 
prevăzut explicaţii sistematice ale întregului comportament uman. Psi¬ 
hologia experimentală timpurie a studiat modurile în care sunt stabilite, 
la origine, asociaţiile. 

ataraxia 

Termen grecesc tradus uneori prin „seninătate" („tranquillity"), care 
se referă la o stare a minţii caracterizată prin absenţa tulburării sau a 
tensiunii, stare cultivată de scepticii pyrrhonieni în antichitate. Scepticii 
echivalau ataraxia cu scopul (telos) scepticismului. Argumentarea scep¬ 
tică a fost întreprinsă în vederea atingerii acestui scop, ataraxia fiind 
starea cea mai demnă de dorit a existenţei umane. în concepţia pyrrhoni- 
ană, ataraxia rezultă din suspendarea opiniei cu privire la natura 
realităţii. în acest scop, scepticii au argumentat împotriva tuturor 
teoriilor filosofice dogmatice Revendicându-1 pe Pyrrhon ca model al 
detaşării şi al seninătăţii filosofice, scepticii concepeau filosofia ca fiind 
în primul rând o întreprindere practică şi un mod de viaţă. 

vezi şi PYRRHONISM; SEXTUS EMPIRICUS. 

Teolog, episcop de Hippona (Africa de nord). în centrul epistemologiei 
sale, se află o teorie asupra modului în care noi ajungem să cunoaştem 
cu certitudine adevărurile necesare. Exemple paradigmatice de astfel de 
adevăruri sunt adevărurile matematice şi logice elementare, cum ar fi „7 
+ 3-10" şi „Există o singură lume sau nu există o singură lume" ( De 
libero arbitrio II.8.83, Contra academicos III.10.23), dar şi propoziţii despre 
valoare şi moralitate („Ceea ce este incoruptibil este mai bun decât ceea 
ce este coruptibil", „Trebuie să trăim drept"; De libero arbitrio II.10.110-14). 
Cunoaşterea cu certitudine a adevărurilor de acest gen se bazează pe 
conştientizarea nemijlocită a caracterului lor necesar, imuabil şi etern. 
Laolaltă cu aceste propoziţii logic necesare, Augustin pune un mic grup 
de propoziţii contingente care pot fi cunoscute cu certitudine („Eu exist", 
„Mi se pare că văd ceva alb"; De ciuitate Dei XI.26, Contra academicos 
III.11.26). Pe baza faptului că noi cunoaştem asemenea adevăruri particu¬ 
lare, el susţine, împotriva scepticismului, posibilitatea cunoaşterii în 
genere. 

Augustin susţine că, din natura acestor obiecte paradigmatice ale 
cunoaşterii, rezultă că adevărul nu poate fi perceput decât de minte sau 
de raţiune (mens, ratio) şi nu prin simţuri (<M>vezi<D> PLATON). Nu 
putem avea cunoaştere prin percepţia senzorială, întrucât toate obiectele 
simţurilor sunt contingente şi supuse schimbării, fndepărtându-ne de 
percepţia senzorială şi de lumea materială şi revenind în (turning within) 
sufletul imaterial, discernem în mod nemijlocit obiectele inteligibile (De 
libero arbitrio II.8, Confessiones III-IV, VII.10). Augustin îşi elaborează în 
termeni metaforici („lumină", „viziune") ideea de luare nemijlocită la 
cunoştinţă (direct acquaintance): aşa cum vedem obiectele materiale doar 
dacă sunt puse în lumina soarelui, tot aşa viziunea noastră intelectuală 
a obiectelor inteligibile este condiţionată de punerea lor întro lumină 
inteligibilă, care este adevărul însuşi (De libero arbitrio II.8.92, 9.108, 
12.130, Soliloquia 1.8.15). Cunoaşterea adevărurilor eterne şi imuabile 
necesită deci luarea nemijlocită la cunoştinţă nu numai a anumitor tipuri 
de obiecte, ci şi a faptului că acele obiecte au proprietatea de a fi necesare, 
imuabile şi eterne. Augustin identifică adevărul însuşi cu Dumnezeu, care 
este el însuşi necesar, imuabil şi etern, motiv pentru care, afirmă el, 
cunoaşterea de către noi a adevărului se bazează pe iluminarea divină 
(Confessiones IV.15, VII.10, Soliloquia 1.6.12). 

Augustin distinge între opinii bazate pe acest gen de viziune intelec¬ 
tuală şi opinii întemeiate în alte moduri (De utilitate credendi 11.25). Cele 
dintâi reprezintă cunoaşterea strictă sau paradigmatică (scientia, sapien- 
tia); atunci când o opinie este întemeiată astfel se poate spune că posedăm 
înţelegere (intellectus). Celelalte reprezintă simple opinii sau (atunci când 
întemeierea e suficientă) cunoaştere numai într-un sens mai larg al 
termenului ( Retractationes 1.14.3). întemeierea asociată înţelegerii diferă 

nu numai ca grad de certitudine, ci şi ca gen, de cea asociată simplelor 
opinii. înţelegerea unei propoziţii necesită nişte dovezi intrinsec (inter- 
nally) legate de acea propoziţie, aşa încât ajungi să posezi adevărata 
raţiune a adevărului acelei propoziţii. Alte tipuri de dovezi, MĂRTURIA 
de exemplu, pot furniza o întemeiere, dar sunt numai extrinsec legate de 
propoziţiile pe care le susţin. De exemplu, poţi afirma că ştii (într-un sens 
mai larg al termenului) o teoremă de geometrie, atunci când o crezi pe 
baza mărturiei unui geometru, dar poţi spune că înţelegi acea teoremă 
numai atunci când îi stăpâneşti demonstraţia. Augustin susţine că o mare 
parte dintre opiniile noastre - de exemplu, toate cele referitoare la 
evenimente şi locuri pe care nu le-am văzut cu ochii noştri sau la opiniile 
şi atitudinile altora - se bazează pe mărturia altora şi că avem totuşi 
temeiuri epistemice pentru a crede multe opinii de acest fel, în ciuda 
faptului că ele nu posedă acel gen de întemeiere paradigmatică pe care-1 
oferă viziunea intelectuală (De utilitate credendi 9.22-10.23, 11.25). 

Celebra sa recomandare cum că, în chestiuni teologice, trebuie să crezi 
pentru a putea ajunge să înţelegi, este în parte bazată pe distincţia sa 
între diferite genuri de întemeiere. Mărturia Sf. Scripturi şi a Bisericii 
(validată atât de trăinicia lor istorică, cât şi prin miracole) of eră suficiente 
temeiuri propoziţiilor doctrinei creştine, astfel încât suntem justificaţi să 
le acceptăm ( Confessiones VI.5, De utilitate credendi 14.32-16.34). Cu toate 
acestea, nişte creaturi înzestrate cu raţiune pot (şi au, poate, obligaţia) 
să ajungă să înţeleagă într-o oarecare măsură acele propoziţii, adică să 
le găsească un fundament de genul celui oferit de o viziune intelectuală 
{Epistola CXX). Prin studiile sale de teologie filosofică, Augustin a 
încercat să ofere propoziţiilor doctrinei creştine, a căror credinţă se 
întemeiază pe mărturii, acea întemeiere intrinsecă necesară pentru 
înţelegerea lor. 

Austin, John L(angshaw) (1911-60) 

Filosof britanic ce şi-a petrecut întreaga viaţă activă la Oxford^ Austin, 
ca şi RYLE, a adoptat o abordare revoluţionară a filosofiei. Ca şi Ryle, el 
a văzut filosofia ca pe o încercare de a cartografia familii de concepte, 
cum ar fi scuzele, , în O pledoarie pentru scuze (A plea for excuses) şi, ca şi 
Ryle,^ interesele sale primare priveau termenii bogaţi şi complecşi ai 
discursului de fiecare zi^Interesul lui Austin pentru epistemologie nu 
poate fi privit, prin urmare, ca o contribuţie directă la dezbaterile 
tradiţionale ale acesteia! El a căutat în schimb să arate că problemele şi 
rivalităţile tradiţionale erau adesea contrafăcute şi confuze.: Două texte 
publicate exprimă, în particular, atenţia acordată de Austin acestui 
proiect, şi anume articolul său extrem de influent despre „Alte minţi" 
(Other minds) şi cartea sa. Simţuri şi obiecte ale sensibilităţii (Sense and 
Sensibilia). în primul text/examinează o poziţie sceptică tradiţională cu 
privire la cunoaşterejîn al doilea,Ipune în chestiune o apărare tradiţională 
a FENOMENALISMULUI/datorată în mare parte lui A. J. Ayer. în două 
articole, Adevărul (TYuth) şi Inadecvat în raport cu faptele (Unfair to facts), 
Austin trasează liniile abordării sale cu privire la adevăr. Dincolo de 
aceasta, opera sa privitoare la chestiuni morale din „O pledoarie pentru 
scuze" şi Despre «dacă» şi «se poate» (If’s and can’s), precum şi cea despre 
actele de vorbire din Rostirile performative (Perfonnative Utterances) şi 
Cum să facem ceva folosind cuvinte (How To Do Things With Words), cade 
în întregime în afara domeniului epistemologiei, deşi urmează aceeaşi 
cale revoluţionară. 

în textul des_pre „Alte minţi" noutatea abordării sale apare cu claritate 
de la început.fEl pretinde că nu înţelege termenii în care se poartă 
dezbaterea tradiţională cu privire la cunoaştere. în schimb, caută să 
realizeze un progres examinând felurile în care folosim termenul „a 
cunoaşte". El ia în considerare o serie de exemple de „enunţuri despre 

fapte empirice particulare actuale" (1961, p. 45), pe care se poate să 
pretindem că le cunoaştem, pentru a explora felurile în care o astfel de 
pretenţie ar putea fi chestionată şi apărată în mod potrivit. Dacă este 
pusă în discuţie pretenţia mea că „Acolo este un buhai de baltă 12 " prin 
întrebări precum „Eşti sigur?" sau „De unde ştii?", se poate să răspund 
făcând trimitere, între altele 13 , la experienţa mea trecută („Am crescut în 
Fens 14 "), la evidenţele actuale („îl aud.") sau la o anumită, trăsătură 
specifică („îi aud şuieratul"). Astfel de răspunsuri, prin apelul la pre¬ 
gătirea de specialitate, autoritate şi la posibile iluzii sau greşeli specifice, 
aruncă lumină asupra angajamentelor implicate în afirmaţia „Ştiu", mai 
degrabă decât în „Cred". 

Austin a susţinut că există o analogie între angajamentele implicate 
în afirmaţia „Ştiu" şi cele implicate în „Promit". El credea de asemenea 
că au fost făcute greşeli în teoria cunoaşterii datorită a ceea ce el numea 
„eroarea descriptivă", adică greşeala de a asuma că utilizările limbajului 
precum „Ştiu" ar putea funcţiona doar în mod descriptiv. El credea că 
această eroare este în parte responsabilă pentru viziunea potrivit căreia 
„opinie" şi „cunoaştere" descriu stări mentale, cea din urmă fiind pur şi 
simplu o versiune superioară, probabil infailibilă, a celei dintâi. Propria 
sa viziune era aceea că totdeauna suntem pasibili de greşeli, şi că este 
futil să ne îmbarcăm într-o teorie a cunoaşterii care neagă această 
posibilitate. 

0 critică obişnuită a fost aceea că expunerea lui Austin se ocupă doar 
de condiţiile pentru a pretinde că ştii, şi nu de condiţiile pentru a şti. S-a 
crezut de asemenea că eşecul de a recunoaşte această distincţie l-a condus 
pe Austin la eroarea de a presupune că dacă este potrivit să faci o 
afirmaţie, atunci acea afirmaţie trebuie să fie adevărată. Dar Austin 
trasează explicit această distincţie, când spune: „Adesea este corect să 
spunem că ştim ceva, chiar şi în cazurile în care se dovedeşte mai apoi 
că am fost induşi în eroare." (1961, p. 66). Interesul lui Austin privea mai 
degrabă explorarea şi clasificarea folosirilor lui „a şti", decât alcătuirea 
unei definiţii tradiţionale a cunoaşterii, în termeni de condiţii necesare 
şi suficiente. Propriul său program s-a mutat de la ceea ce el privea drept 
o tradiţie sterilă către o sarcină mai progresistă. Aceasta nu îi cerea să 
presupună că propria sa cercetare ar reprezenta.o contribuţie la acea 
dezbatere sterilă. 

în Simţuri şi obiecte sensibile, Austin a aplicat aceeaşi abordare 
dezbaterilor tradiţionale cu privire la percepţie. Ţinta sa, în acest context, 

12 Pasăre asemănătoare, în privinţa obiceiurilor şi a habitatului, cu bîtlanul. 

Formează subfamilia Botaurinae, din familia Airdeidae, ordinul 

Ciconiiformes. (N. t.) 

13 In original: inter alia Gat.). Nu am considerat necesar să păstrăm această 

sintagmă. (N. t.) 

14 Ţinut mlăştinos din estul Angliei. (N. t.) 

era în principal, deşi nu în mod exclusiv, fenomenalismul configurat în 
lucrarea lui AYER, Fundamentele cunoaşterii empirice (Foundations of 
Empirical Knowledge). Şi aici, Austin a crezut că presupoziţiile tradiţio¬ 
nale erau neclare sau eronate şi că progresul nu va fi realizat prin 
ancorarea în cadrele tradiţionale, ci prin respingerea lor. Austin a 
recunoscut că teoria lui Ayer are avantajul unei formulări moderne, dar 
el credea că proiectul lui Ayer este în mod iremediabil tradiţionalist. 

! Principalele sale obiecţii faţă de Ayer sunt că introducerea de către 
fenomenalişti a termenului „dat sensibil" se baza pe erori şi neînţelegeri, 
şi că folosirea ulterioară a acestuia a condus pe un drum greşit gândirea 
filosofică referitoare la percepţii. El considera că opoziţia naivă dintre 
„obiect fizic (sau material)" şi „dat sensibil" reprezintă o imagine înşelător 
de simplă a obiectelor percepţiei, imagine ce a încurajat ideea unei alegeri 
sărăcite la alternativa REALISMULUI NAIV şi cea a fenomenalismuluir 
Felul lui Austin de a proceda aici îl dublează pe cel al altor filosofi, precum 
Kant, Wittgenstein şi Ryle, care căutau să arate că teorii tradiţionale 
opuse sunt, toate, greşite, pentru că atât fiecare dintre ele, cât şi opinia 
că trebuie să se aleagă între ele, se sprijină pe asumpţii eronate. 

Austin a afirmat că ARGUMENTUL BAZAT PE ILUZIE a eşuat în a 
distinge între „iluzie" şi „iluzionare" sau „halucinaţie", că a eşuat să ofere 
o descriere adecvată pentru termeni precum „arată (ca)“, „pare (că)“ şi 
„apare", şi că a răsturnat folosirea comună a termenului „real". De vreme 
ce Austin susţinea că aceste deosebiri complexe marchează înţelegerea 
erorilor de percepţie, el a, considerat că nu există nici măcar un singur 
„argument bazat pe iluzie" coerent şi că şi concluzia generalizată a 
acestuia, introducând termenul de „dat sensibil", este, ca atare, nejusti¬ 
ficată. El scoate în evidenţă eroarea de a crede că în cazurile de iluzie, şi 
în cadrul folosirilor lui „a apărea", ceea ce ni se prezintă nu face parte 
dintr-o lume fizică, publică. De asemenea, el credea că în argumente 
precum cel al lui Ayer opoziţia „obiect fizic / dat sensibil" a fost în mod 
eronat combinată cu distincţia „real / aparent". 

Ayer s-a apărat împotriva atacului lui Austin, în „A reuşit Austin să 
respingă datele sensibileT (Has Austin refuted sense-data?), dar el nu a 
reuşit să reînvie fenomenalismul. Ayer face o serie de concesii criticilor 
lui Austin, dar, acolo unde respinge criticile, are tendinţa să asume că 
termeni precum „enunţ al datului sensibil" sau, alternativa sa preferată, 
„enunţ cu privire la ceea ce este dat în experienţă 15 " sunt perfect clari şi 
legitimi. Astfel, tinde să se bazeze pe o circularitate vicioasă împotriva 
principalului reproş al lui Austin. Ayer persistă în opoziţia dintre „enunţ 
cu privire la ceea ce este dat în experienţă" şi „enunţ despre un obiect 
fizic", deşi acceptă acum că această distincţie nu mai are nevoie de 
tradiţionalul argument bazat pe iluzie. Dar noua expunere dată de Ayer 
acestei distincţii rămâne chestionabilă. Căci el susţine că enunţurile 
15 Engl.: experiential statement. (N. t.) 

despre obiecte fizice lasă deschisă posibilitatea greşelii, tocmai pentru că 
„trec dincolo" de ceea ce se prezintă imediat simţurilor, în timp ce acest 
lucru nu este adevărat cu privire la „enunţurile cu privire la ceea ce este 
dat în experienţă". înciuda acestora, Ayer susţine acum că enunţurile de 
experienţă nu sunt incorigibile. Poziţia sa nu poate fi pur şi simplu 
inconsistentă. Dar rămâne neclar cum trebuie să identificăm enunţurile 
care sunt corigibile, dar nu sunt susceptibile de erori. 
vezi şi AYER, SCEPTICISM, DAT SENSIBIL. 

axiomatizare, axiomatică 

O TEORIE apare de obicei ca o mulţime de (presupuse) adevăruri care 
nu sunt organizate riguros, ceea ce face ca teoria să fie dificil de examinat 
sau de studiat ca întreg. Metoda axiomatică reprezintă un mod de a 
organiza o teorie (Hilbert, 1970): se încearcă selectarea, din mulţimea 
presupuselor adevăruri, a unui număr mic de adevăruri din care să poată 
fi deduse toate celelalte. Acest lucru face ca teoria să fie mai uşor de 
manevrat deoarece, într-un fel, toate adevărurile teoriei sunt conţinute 
în cele selectate. Intr-o teorie astfel organizată, acele câteva adevăruri din 
care sunt deduse toate celelalte se numesc axiome. David Hilbert a 
argumentat că, aşa cum ecuaţiile algebrice şi diferenţiale, care erau 
utilizate pentru a studia procese matematice şi fizice, au devenit ele însele 
obiecte ale matematicii, tot aşa şi teoriile axiomatice, care, ca şi ecuaţiile 
diferenţiale şi algebrice, sunt mijloace de a reprezenta procesele fizice şi 
structurile matematice, ar putea să devină obiect al cercetării matematice. 

De-a lungul tradiţiei (.vezi Leibniz, 1704), mulţi filosofi au avut 
convingerea că toate adevărurile - sau toate adevărurile dintr-un domeniu 
particular - decurg din câteva principii. Aceste principii era considerate 
primordiale din punct de vedere metafizic sau epistemologic sau din 
amândouă. în primul sens, ele erau considerate entităţi de aşa natură, 
încât constituiau cauza a tot ce există. Când principiile erau considerate 

primordiale din punct de vedere epistemic, adică axiome, ele fie erau 
considerate epistemic privilegiate (de ex., AUTO-EVIDENTE, care nu au 
nevoie să fie demonstrate), fie se considera că toate adevărurile decurg 
realmente din ele (prin inferenţe deductive). Godej (1984) a arătat - în 
spiritul lui Hilbert, tratând teoriile axiomatice ca obiecte matematice - că 
matematica (şi nici măcar o mică parte a matematicii, cum este teoria 
elementară a numerelor) nu poate fi axiomatizată. Mai precis, el a arătat 
că orice clasă de axiome care este de aşa natură încât, pentru orice 
propoziţie, putem decide dacă ea aparţine sau nu clasei respective, ar fi 
prea mică pentru a conţine toate adevărurile. 
vezi şi GEOMETRIE; SPINOZA; TEORIE. 

B 


Bacon, Francis, Lord Verulam (1561-1626) 

Filosof şi om politic englez. în timp ce filosofia lui Bacon, în sens larg, 
cuprinde o întreagă cosmologie, într-un sens restrâns ea se centrează în 
primul rând pe identificarea unei metode fructuoase pentru investigarea 
naturii, cu beneficiile utilitare ce decurg din aceasta. Intr-adevăr, este 
corect, în mare, să spunem că identificarea cunoaşterii cu puterea nu a 
fost întâmplătoare la Bacon; succesul practic al unei teorii e cel care 
reprezenta pentru el amprenta adevărului acesteia. Bacon a început 
printr-o respingere a filosofiei tradiţionale scolastice, care nu oferea, după 
el, o metodă pentru a înainta în cunoaştere, precum şi a empirismului 
suprasimplificat al alchimiştilor. El a atacat de asemenea ceea ce el numea 
idoli. Era fals că simţurile omeneşti sunt măsura lucrurilor. Fiecare din 
noi are propriile predispoziţii de natură să inducă în eroare. Limbajul 
nostru este la rândul său o sursă suplimentară a înţelegerii greşite, iar 
teoriile nefondate ale filosofilor, moştenite de noi, sunt în mare parte 
greşite. 

Pentru a depăşi aceste cauze ale erorii trebuie să urmăm o nouă 
.metodă a inducţiei", care ar putea să ne aducă atât cunoaşterea, cât şi 
controlul asupra naturii. Inducţia baconiană a fost adesea greşit interpre¬ 
tată ca un angajament faţă de INDUCŢIE prin simplă enumerare, iar 
întregul său program a fost respins ca fiind „inductiv", într-un sens 
peiorativ. Dar Bacon a respins explicit o astfel de metodă. Mai degrabă, 
el ar trebui să fie văzut ca subscriind la o versiune a metodei ipotetico- 
deductive: propunerea unor ipoteze cauzale (formele), care sunt apoi 
supuse testului experienţei. Presupusa identificare a formelor, susţinea 
el, poate să urmeze doar unei culegeri sistematice şi riguroase a datelor 
sau a „istoriilor" fenomenelor naturale. 

Anumite aspecte ale metodei lui Bacon şi-au găsit expresia în lucrările 
primilor membri ai Societăţii Regale, cum ar fi Boyle şi Newton, dar opera 
la care aspira Bacon nu era cea a unor tomuri savante, ci cea a realizărilor 
practice ale inginerului şi chimistului. Şi deşi Bacon era conştient de 
provocările sceptice ridicate la adresa pretenţiilor de cunoaştere, opera 
sa evită preocupările epistemologice ce se manifestă mai târziu, la 
Descartes şi Locke, în favoarea măsurării teoriilor prin testarea prag¬ 
matică a rezultatelor. Teoriile încununate de succes, susţinea el, pot fi 
privite drept certe. 

bayesianism 

Abordarea bayesiană a problemelor filosofice ale metodei ştiinţifice, 
şi ale epistemologiei în general, se bazează pe observaţia că opinia nu 
este Hoar o chestiune de da-sau-nu, ci există grade ale opiniei, iar acest 
fapt este surprins în cadrai concepţiei bayesiene cu ajutorul următorului 
principiu fundamental: 

(B) Gradele opiniei (degrees of belief) pentru o persoană 
raţională ideală se conformează principiilor matematice 
ale teoriei probabilităţilor. 

Un principiu al teoriei probabilităţilor este, de exemplu, 

Prob(H) + Prob(-H) - 1 

(Suma dintre probabilitatea unei ipoteze ca şi a negaţiei ei este 1). 
Din (B) decurge deci că gradul opiniei tale că există viaţă pe Marte plus 
gradul opiniei tale că nu există viaţă pe Marte ar trebui să fie, dacă eşti 
raţional, egal cu unu. Dacă (B) este corect, atunci calculul probabilităţilor 
constrânge combinaţiile gradelor opiniei într-un mod foarte asemănător 
cu acela în care principiile logicii deductive restricţionează combinaţiile 
raţionale dintre convingerile depline. Ideea bayesianismului;este că multe 
puzzle-uri metodologice provin dintr-o fixare asupra opiniei de tipul 
totul-sau-nimic şi pot fi rezolvate cu ajutorai .logicii” îmbogăţite pro¬ 
babilistic a opiniei parţiale. 

O teoremă deosebit de folositoare în vederea acestui scop, denumită 
după numele unui preot englez din secolul al XVIII-lea care a iniţiat 
această abordare, este 

Prob(H/E) = (Prob(H) ' Prob(E/H)) / Prob(E) 

(teorema lui Bayes) 

(Probabilitatea lui H, sub asumpţia că E este adevărată, este egală cu 
probabilitatea necondiţională a lui H, înmulţită cu probabilitatea lui E 
dat fiind H, împărţit la probabilitatea necondiţională a lui E.) Să 
presupunem acum că am putea stabili(B). Am putea atunci infera că 
gradele opiniei, b(...), ale unei persoane raţionale trebuie să satisfacă 
ecuaţia 

b(H/E) - (b(H) x b(E/H)) / b(E). 

Iar această constrângere s-a dovedit a avea numeroase aplicaţii 
metodologice. Să presupunem, de exemplu, că H reprezintă o ipoteză, iar 
E o teză referitoare la datele empirice, şi că H prezice adevărul lui E. Să 
luăm în considerare o persoană raţională, pentru care adevărul lui E şi 
H este incert. Aceasta înseamnă că 0 < b(H) < 1 şi 0 < B(E) < 1. Avem de 
asemenea 

b(E/Hl = 1 

întrucât există o axiomă a probabilităţilor care spune că dacă A 
implică B, atunci Prob(B/A) - 1. Aşadar, 

ME/H) > b/E) 

Astfel, utilizând teorema lui Bayes, aflăm că 
b(H/E) > b(H) 

Cu alte cuvinte, raţionalitatea cere ca gradul opiniei că H, presu¬ 
punând descoperirea lui E, să fie mai mare decât gradul necondiţionat 
al opiniei că H. Să considerăm acum o explicaţie probabilistică plauzibilă 
referitoare la ce înseamnă pentru ceva să fie o dovadă pentru altceva: 
anume, descoperirea lui E ar fi o dovadă în favoarea lui H dacă 
raţionalitatea cere ca b(H/E) > b(H). Dată fiind această clarificare a 
noţiunii de dovadă (evidence), urmează că în circumstanţele de mai sus 
descoperirea lui E ar tinde să confirme H. Am oferit astfel o explicaţie 
raţională a faptului intuitiv că predicţia încununată de succes are valoare 
de dovadă. 

Un alt element al metodologiei ştiinţifice care poate fi explicat cu 
uşurinţă pe această linie este faptul că predicţiile relativ surprinzătoare 
au o mai mare valoare doveditoare. Căci e firesc să luăm raportul 
b(H/E)/B(H) ca o măsură a gradului de susţinere pe care descoperirea 
lui E îl oferă lui H, şi să luăm b(E) ca o măsură invers proporţională a 
caracterului surprinzător al unei asemenea descoperiri. Acum, întrucât 
b(E/H) “ 1, avem din teorema lui Bayes 
b(H/E) - (b(H) x 1) / b(E) 
b(H/E) / b(H) - 1 / b(E) 

Astfel, cu cât predicţia este mai surprinzătoare, cu atât raportul dintre 
b(H/E) şi b(H) este mai mare, şi, astfel, cu atât mai mare e gradul de 
confirmare. 




Bayesianismul tratează şi ai te probleme în mod similar, combinând 
ideea că confirmarea înseamnă creşterea gradului raţional al convingerii 
cu principiul că gradele raţionale ale convingerii trebuie să satisfacă 
calculul probabilităţilor. Câteva dintre problemele care pot fi tratate în 
acest mod sunt: 

-de ce un spectru larg de date va confirma QJeorie--mai-nmlt.decât o 
mulţime restrânsă de date 

-ce nu este în regulă cu ipotezele ad hoc 

- cum e posibil ca descoperirea unui ne-corb ne-negru să confirme 
ipoteza că toţi corbii sunt negri (PARADOXUL LUI HEMPEL al confir¬ 
mării) 

- dacă predicţia are o valoare doveditoare mai mare decât simpla 
potrivire a datelor empirice 

- de ce trebuie să ne bazăm judecăţile pe cât mai multe date empirice 
posibile 

- cum pot fi testate ipotezele statistice, chiar dacă nu sunt falsificabile 

Dacă toate acestea pot fi într-adevăr îndeplinite, vom avea o mulţime 

impresionantă de realizări. (Hesse,1974; Horwich, 1982; Howson şi 
Urbach, 1989). Totuşi, concepţia bayesiană pare să conţină mai multe 
supoziţii îndoielnice şi de aceea se poate presupune foarte bine că nici o 
soluţie oferită în cadrul acestei concepţii nu poate fi satisfăcătoare. Iată 
câteva dintre principalele obiecţii. • 

In primul rând, pare forţat să presupunem că oamenii au într-adevăr 
grade precise, numerice, ale opiniei. Chiar poate mintea să conţină starea 
de a crede cu gradul 0,15296 că mecanica cuantică este adevărată? Că 
asemenea stări există, aceasta este o ipoteză psihologică sofisticată, fără 
prea multă susţinere empirică. Putem accepta că dacă am avea dovezi 
pentru a sugera că Maximizarea Utilităţii este o lege a luării deciziilor 
(Jeffrey, 1983), atunci existenţa cantităţilor teoretice implicate de această 
lege - incluzând gradele numerice ale opiniei - ar fi susţinută. Sau dacă 
am putea presupune în mod întemeiat că preferinţele oamenilor satisfac 
axiomele lui von Neumann şi Morgenstem sau ale lui Savage, atunci s-ar 
putea ajunge, din nou, la concluzia că gradele numerice ale opiniei sunt 
stări reale ale minţii. Dar este binecunoscut faptul că rezultatele experi¬ 
mentale aruncă o îndoială considerabilă asupra acestor supoziţii (Slovic, 
1990). 

S-ar putea răspunde că abordarea bayesiană nu are nevoie să presu¬ 
pună existenţa literală a gradelor precise, numerice ale opiniei. Supoziţia 
esenţială, care nu este controversată, este aceea că există grade ale opiniei 
de un anumit tip. Reprezentarea lor prin numere ar trebui poate văzută 
ca nimic mai mult decât un instrument euristic - adoptat de dragul 
comodităţii, fără nici o angajare cu privire la adevărul său. 

O a doua obiecţie se concentrează asupra postulatului bayesian 
fundamental: orice grade numerice ale opiniei trebuie, dacă sunt raţio- 

nale, să satisfacă calculul probabilităţilor. Deşi există diferite linii de 
argumentare care încearcă să stabilească această teză, nici una nu este 
convingătoare (Earman, 1992). Cea mai cunoscută dintre ele este argu¬ 
mentul „cărţii olandeze” (Ramsey, 1926; de Finnetti, 1937; Skyrms, 1975), 
care sună, în mare, în felul următor: definind gradul opiniei unei persoane 
cu privire la o propoziţie în funcţie de probabilitatea cu care ea este 
pregătită să parieze pe adevărul acesteia, se poate arăta că, dacă gradele 
opiniei acelei peroane nu satisfac calculul probabilităţilor, atunci ea va fi 
gata să accepte o mulţime de pariuri care o vor duce cu siguranţă la o 
pierdere. De aceea, deoarece ar fi desigur iraţional pentru acea persoană 
să se pună în situaţia de a nu câştiga, ar fi iraţional să aibă un sistem de 
grade ale opiniilor care să nu respecte calculul probabilităţilor. QED. 
Totuşi, definiţia gradelor de opinie care este utilizată în acest argument 
presupune că oamenii maximizează utilitatea aşteptată. Dar, după cum 
tocmai am menţionat, această presupoziţie şi axiomele preferinţei cu care 
ea este echivalentă sunt foarte îndoielnice. Astfel, argumentul „cărţii 
olandeze” este departe de a fi irefutabil. 

Ba chiar mai rău, există temeiuri pozitive pentru a crede că şi 
concluzia sa, Principiul (B), este falsă; pentru că ea cere omniscienţa 
logică. Probabilitatea oricărei tautologii este 1, iar a oricărei contradicţii, 
0. Şi totuşi, este cu siguranţă raţional să nu fii chiar perfect convins de 
adevărul unor tautologii - al acelora care sunt foarte greu de demonstrat 
- şi să atribui grade ale opiniei diferite de 0 contradicţiilor greu de 
recunoscut. 

Un posibil răspuns bayesian la aceste dificultăţi constă în a repeta că 
imaginea gradelor raţionale ale opiniei, care respectă calculul pro¬ 
babilităţilor, trebuie privită ca o idealizare. .Faptul că o persoană trebuie 
să fie sigură’de adevărurile logice elementare şi că nu trebuie să aibă 
încredere în adevărul ipotezelor evident incompatibile este indiscutabil. 
Modelul probabilistic al convingerii oferă o modalitate precisă, clară, de 
a surprinde aceste chestiuni comune, iar, în măsura în care trece dincolo 
de ele, el nu trebuie interpretat realist. 

; O a treia presupusă problemă pentru bayesieni este dificultatea de a 
determina modul adecvat de a defini, „gradul-de confirmare ,al ipotezei H 
de către datele empirice E“, iar morala care.a fost trasă-de aici. este că 
nici o definiţie probabilistă nu este pe deplin adecvată (Glymour, 1980). 
Unii bayesieni caracterizează gradul de susţinere ca diferenţă dintre 
b(H/E) şi b(H), alţii spun că el constă în raportul dintre aceste grade ale 
opiniei, şi există o mare varietate de alte formule sugerate în literatură. 
Toate părţile reuşesc să arate cazuri în care ei captează intuiţiile noastre 
cu mai mult succes decât ceilalţi, şi pare să nu existe nici o modalitate 
de a spune care formulă este corectă, dacă este vreo una. 

Răspunsul bayesian firesc eşţe, din nou, pragmatic. Avem. libertatea, 
de a alege o apreciere â „gradului de susţinere” mai degrabă decât alta 

numai-pe-temeiuri de. utilitate. Singurul fapt care trebuie respectat este 
acela că datele oferă suport unei ipoteze în măsura în care ele trebuie să 
mărească gradul de convingere al unei persoane în ceea ce priveşte acea 
ipoteză. Atât timp cât este păstrată această intuiţie incontestabilă, nici 
una dintre aplicaţiile bayesianismului nu va depinde în mod esenţial de 
ce definiţie a „gradului de susţinere" este utilizată. 

iţjn aiţ tejproŞ}adus bayesianismului este că_există multe.probleme 
epistemologice interesante cărora el nu le oferă un răspuns. Ne-am putea 
întreba, de exemplu, dacă există constrângeri puse convingerii raţionale, 
pe lângă conformitatea cu calculul probabilităţilor, iar dacă da, care sunt 
acestea. Cum ar trebui să abordăm „problema verdalbastrului" („grue 
problem") a lui GOODMAN? Ar trebui poate să admitem canoane ale 
raţiunii care să dicteze că, înaintea oricăror dovezi, ipotezelor simple 
trebuie să le atribuim o probabilitate mai mare decât celor mai complexe? 
Dar In acest caz, ce formă iau aceste principii şi cum pot fi ele întemeiate? 
Deşi există câteva extinderi ale bayesianismului - în special Carnap, (1950) 
- care încearcă să abordeze aceste probleme, încercările, în ciuda unei 
mari ingeniozităţi formale, sunt nefinisate şi nu sunt promiţătoare. Şi 
totuşi, teza fundamentală a bayesianismului, singură, nu poate răspunde 
la aceste întrebări. 

Trebuie spus, totuşi, că această teză poate să clarifice multe probleme 
suficient de bine pentru a ajuta la rezolvarea lor, chiar dacă nu oferă o 
imagine completă a metodologiei ştiinţifice. Bayesianismul nu ne spune 
cum să decidem dacă o ipoteză este proiectibilă. El nu specifică cum ar 
trebui să se schimbe starea de convingere a unei persoane sub impactul 
unor date noi sau odată cu recunoaşterea unor noi posibilităţi teoretice. 
El nu rezolvă problema tradiţională a inducţiei. Dar ce-are a face? 
Bayesianismul nu trebuie neapărat să urmărească să satisfacă dorinţa de 
a avea o teorie a ştiinţei completă şi perfectă. 

însă am putea concepe acest model mai degrabă ca o idealizare, a 
cărei funcţie este de a da o formă clară ideilor noastre incontestabile dar 
necizelate, o formă în care implicaţiile lor comune să poată fi cel mai uşor 
discernute. Aceasta nu înseamnă a nega că investigarea unor modele mai 
realiste ale opiniei, a unor norme epistemologice mai precise, a unor 
standarde mai exacte ale confirmării şi a unor domenii mei extinse ale 
metodologiei nu poate fi de interes. Dacă cineva face „epistemologie 
naturalizată" şi încearcă deci să obţină o teorie a ştiinţei adevărată şi 
sistematică, atunci asemenea cercetări sunt potrivite. Dar dacă scopul 
este acela de a soluţiona numeroasele puzzle-uri datorate simplificării 
excesive (după care convingerea este o chestiune de totul-sau-nimic), 
atunci nu este deloc clar că avem nevoie de ceva mai realist decât 
abordarea bayesiană. Ea ţinteşte să ne ofere compromisul ideal între 
acurateţe şi simplitate - dându-ne posibilitatea de a ne reprezenta clar 
problemele, fără a le neglija componentele esenţiale sau a le complica cu 
detalii inutile. Vezi şi PROBABILITATE 

behaviorism 

Epistemologii au discutat despre o varietate de doctrine care au primit 
numele de „behaviorism”. Una dintre acestea, behaviorismul logic, sus¬ 
ţine că propoziţiile despre mental sunt echivalente, din punct de vedere 
al înţelesului, cu propoziţiile despre comportament sau dispoziţii compor¬ 
tamentale. De exemplu, „Smith se simte deprimat” ar putea fi tradusă de 
către un behaviorist ca „Smith vorbeşte pe un ton monoton şi nu-şi exhibă 
obişnuita sa înviorare”. O problemă standard pentru asemenea traduceri 
este că ceea ce este asertat prin prima propoziţie poate fi adevărat, în 
timp ce a doua aserţiune poate fi falsă. De pildă, aceasta s-ar putea 
întâmpla dacă subiectul este deprimat, dar se comportă deliberat într-un 
mod nedeprimat. O altă problemă este că Smith s-ar putea comporta astfel 
încât să simuleze depresia sau măcar să fie dispus să facă asta, chiar dacă 
el nu e deprimat. De exemplu, el ar putea fi dispus să se comporte ca şi 
cum ar fi deprimat pentru a induce în eroare pe cineva, ca acesta să 
creadă că el este într-adevăr deprimat. 

într-o a doua viziune, behaviorismul metodologic, se susţine că 
psihologii ar trebui să respingă, din raţiuni metodologice, toate explicaţi¬ 
ile mentaliste. O dificultate de bază a acestei viziuni este că problema 
despre cauza comportamentului uman apare ca o problemă empirică; dacă 
evidenţa susţine postularea cauzelor mentaliste, atunci e dificil să vezi 
cum pot fi respinse toate explicaţiile mentaliste doar pe temeiuri meto¬ 
dologice. Această dificultate este evitată de către o a treia doctrină 
behavioristă, asociată cu B. F. Skinner din perioada sa târzie, ce ar putea 
fi numită „behaviorismul empiric". Conform acestei viziuni, există eveni¬ 
mente mentale, dar nu şi cauze mentaliste; comportamentul este explica¬ 
bil în termenii unor variabile precum: alcătuirea genetică, stări de privare, 
stimuli de mediu curenţi şi istorii ale sprijinului şi pedepsirii. O dificultate 
specială a acestei viziuni este de a explica achiziţionarea şi folosirea 
limbajului uman, fără a face apel la cauze mentaliste. 

Un al patrulea tip de behaviorism, behaviorismul metafizic, constă în 
teza că nu există evenimente, stări sau procese mentale în filosof ie, 
această viziune este numită, într-un mod mai familiar, „materialism 
eliminativ". Există şi alte tipuri de behaviorism. 

Vezi şi PSIHOLOGIE ŞI EPISTEMOLOGIE 

Bergmann, Gustav (1906-1987) 

! Bergmann, ultimul membru activ al CERCULUI DE LA VIENA a 
păstrat moştenirea sa pozitivistă în negarea oricărei probleme generale 
a scepticismului, dar a abandonat-o în angajarea lui faţă de primatul 
metafizicii. Astfel, „epistemologia este doar ontologia situaţiei de cu¬ 
noaştere" (1964, p. 126), iar sarcina este de a arăta, din punct de vedere 
ontologic, cum şi ce cunoaştem noi (şi nu că noi cunoaştem) 

Luând drept bune descoperirile ştiinţei şi simţul comun (percepţia şi 
cunoaşterea obiectelor independente de minte, existenţa altor minţi, 
regularităţi din natură ce pot fi descoperite), Bergmann a demonstrat 
influenţa pe care au avut-o asupra sa Russell, Wittgenstein şi mai ales 
MOORE.’EMPIRISMUL său a fost exprimat în propoziţia că toate 
semnele descriptive nedefinite din limbajul ideal trebuie să se refere la 
entităţi simple(particulare, universale) de care noi luăm cunoştinţă direct, 

fie în experienţa sensibilă, fie in introspecţie. (Limbajul ideal trebuie să 
reflecte, de asemeni, împărţirea de bun simţ a propoziţiilor în contingente 
şi necesare, o distincţie a cărei realitate şi a cărei importanţă Bergmann 
le-a apărat în lucrarea sa. Două pietre unghiulare ale empirismului (1954, 
pp. 78-105), cealaltă piatră unghiulară fiind chiar aceea a reducerii la 
entităţile simple fenomenologice. 

( Cele mai importante contribuţii ale lui Bergmann în filosofie sunt în 
domeniul filosofiei minţii. Preluând sugestii de la Brentano şi Meinong, 
el a dezvoltat o tratare a intenţionalităţii desemnată parţial să exprime 
dezaprobarea lui faţă de teoriile materialiste ale minţii, iar în acelaşi timp 
să susţină angajarea lui faţă de psihologia deterministă şi, ceea ce este 
mai important, să arate cum e posibilă cunoaşterea obiectelor inde¬ 
pendente de minte^Procedând astfel, el a sperat - în spiritul lui Moore - 
să arate, o dată pentru totdeauna, ieşirea din cercul cartezian al ideilor 
şi, prin aceasta, să asigure realismul din punct de vedere ontologic. 

Berkeley, George (1685-1753) 

Berkeley a studiat la Trinity College, Dublin, care l-a ales Junior Fellow 
în 1707 şi cu care a rămas în legătură până în 1724, când a fost numit 
Vicar de Derry. în 1734 a fost numit Episcop de Cloyne. Principalele sale 
lucrări filosofice sunt Eseu asupra unei noi teorii a vederii (An Essay 
towards a New Theory of Vision) (1709), Tratat privitor la principiile 
cunoaşterii omeneşti (A Treatise Conceming the Principles of Human 
Knowledge) (1710) şi Trei dialoguri intre Hylas şi Philonous (Three 
Dialogues between Hylas and Philonous) (1713); dar şi Alciphron (1732), 
Siris (1744) şi un număr de lucrări mai scurte sunt de interes filosofic. 
El a avut o influenţă importantă asupra lui Hume, Reid şi Kant. 

„Imaterialismul" lui Berkeley este un sistem metafizic opus „filosofiei 
moderne" a lui Descartes, Locke şi a altor inecanicişti. Berkeley considera 
că concepţia despre materie ca substanţă independentă pe care o propu¬ 
neau aceşti filosofi ridică un rival lui Dumnezeu. Argumentele sale au 
implicaţii vaste pentru epistemologie. Hume le descrie ca fiind „cele mai 

bune lecţii de scepticism... atât dintre filosofii antici, cât şi cei moderni", 
însă Berkeley însuşi susţine că ele închid poarta către scepticism deschisă 
de „materialişti". 

Scopul principal al lui Berkeley nu este, cum se presupune de obicei, 
să pună la îndoială existenţa obiectelor fizice. 'Sistemul său se struc¬ 
turează în jurul principiului că spiritele sunt singurele existenţe active şi 
independente sau „substanţe", în sensul filosofic al termenului. Lucrurile 
sensibile sau corpurile există, însă ca existenţe inerte, care depind de o 
minte care să le perceapă (Principles I 7, 89, etc.). Argumentul său 
reinterpretează radical noţiunea tradiţională de substanţă. Conform 
laturii logice a doctrinei aristotelice, substanţa independentă şi accidentul 
dependent există la niveluri ontologice diferite, ba chiar în sensuri 
categoric diferite ale lui „a exista". Ca subiecte ultime ale predicaţiei, 
substanţele sunt şi substratul schimbării: ele sunt principii ale activităţii, 
iar schimbarea este înţeleasă în termenii naturilor sau esenţelor lor. în 
ciuda unei concepţii diferite despre explicaţia cauzală, teoria mecanicistă 
a substanţei are o formă foarte asemănătoare. Argumentul lui Berkeley 
are, drept urmare, două părţi, corespunzătoare independenţei logico-on- 
tologice a spiritelor şi activităţii lor. Prima presupune o teorie radicală a 
percepţiei, cea de-a doua, o la fel de radicală filosofie a fizicii. 

SPIRITE ŞI IDEI 

Spiritele berkeleyene, ca şi substanţele aristotelice,’ „există în sensul 
primordial şi fundamental" (Siris 263), în timp ce esse al lucrurilor 
sensibile este percipi (Principles 14). Conceptul de substanţă este înlăturat 
din teoria presupus „neîntemeiată şi neinteligibilă" a predicaţiei, iar „în" 
din „Accidentelefsau calităţile) există în substanţe" este reinterpretat ca 
„în" în „Culoarea pe care o văd există în minteamea“(ibid. 149). Spiritele 
sunt substanţe care „susţin" calităţile sensibile sau ideile, percepându-le 
(ibid. 17,135). A vorbi despre substanţa materială care „susţine" calităţile 
este o metaforă goală (ibid. I 17). Această identificare a „calităţilor 
sensibile" cu „ideile" devine inteligibilă dacă ne dăm seama că, deşi 
Berkeley utilizează adesea termenul „idee" ca echivalent cu „senzaţie" 
(ibid I 4), el nu înţelege prin idee o stare sau o modificare a minţii, ci 
ceva apropiat mai degrabă de interpretarea tradiţională pe care o dă 
Descartes ideii de soare ca „soarele însuşi aşa cum există el în intelect", 
i.e. aşa cum este el primit în experienţă sau conceput. întrucât (susţine 
Berkeley) calităţile sensibile sunt idei în acest sens, iar „pentru o idee, a 
exista într-un lucru care nu percepe este o contradicţie vădită", urmează 
că „ nu există nici o altă substanţă decât spiritul" (ibid. I 7). 

Berkeley respinge, ca fiind contradictorie şi absurdă, ideea că în 
spatele lucrurilor, aşa cum apar ele simţurilor, se află lucrurile aşa cuin 
sunt ele în ele însele, substanţe independente „negânditoare". El a 
considerat că respingerea acestei idei nu implică negarea existenţei 
lucrurilor, ci înseamnă a ni le face imediat accesibile. Esenţa acestui 

argument constă în respingerea noţiunii de calitate care nu este idee, i.e. 
care nu este relativă la simţuri. Nu pot exista calităţi independente şi 
„reale", care să fie asemănătoare ideilor, întrucât „o idee nu poate fi 
asemănătoare cu nimic altceva decât cu o altă idee" (ibid. 18). Mai mult 
decât atât, credinţa noastră că putem concepe corpurile aşa cum există 
ele în absolut, independent de percepţia noastră, este o iluzie generată 
de posibilitatea de a ne imagina ceva fără a ne imagina pe cineva care să 
perceapă acel ceva: noi uităm că ne imaginăm un lucru aşa cum l-am 
percepe noi înşine (ibid. I 22f; Dialogues I 200). Totuşi, aceste argumente 
generale depind de susţinerea unui atac general la adresa doctrinei 
conform căreia calităţile mecaniciste „primare" determină lucrurile aşa 
cum sunt ele în ele însele, în timp ce calităţile „secundare", cum sunt 
culorile şi mirosurile, există numai „în minte" (altminteri nu am putea 
spune despre ele decât că există ca „simple potenţe"), ca un produs al 
calităţilor primare ale părţilor minuscule (cf. Locke, Eseu, 2.8.7-17). 

CALITĂŢI PRIMARE ŞI SECUNDARE, VEDEREA ŞI PIPĂITUL, 

ŞI ABSTRACŢIA 

Unul dintre argumentele lui Berkeley împotriva distincţiei dintre 
calităţi primare şi secundare este că e imposibil să ne formăm ideea unui 
corp întins şi în mişcare, fără a îi atribui o anumită culoare sau o altă 
calitate dependentă de minte. Iar ceea ce este inseparabil de ceea ce este 
dependent de minte trebuie să fie el însuşi dependent de minte (Principles 
I 10). Acest argument este totuşi slab în cazul calităţilor percepute atât 
prin văz, cât şi prin pipăit, căci ceea ce poate fi perceput prin fiecare 
dintre aceste simţuri luat în parte trebuie să fie separabil de ceea ce poate 
fi perceput prin celălalt. De şi mai mire importanţă este, de aceea, 
negarea de către Berkeley a faptului că ar exista asemenea idei care să 
ţină de două simţuri. în cartea sa New Theoryofthe Vision el trage această 
concluzie în urma unei discuţii strălucite asupra unei serii de probleme 
din optică, printre care şi „PROBLEMA LUI MOLYNEUX*. Atât Moly- 
neux, cât şi Locke, au argumentat că un om care s-a născut orb şi care 
şi-a căpătat la un moment dat vederea ar fi incapabil să îşi dea seama de 
o distanţă sau de o adâncime cu ajutorul văzului, întrucât „el nu a 
dobândit încă experienţa că ceea ce îi afectează pipăitul în cutare sau 
cutare mod, trebuie să îi afecteze văzul în cutare sau cutare mod." (Locke, 
Essay 2.9.8.) Berkeley argumentează că singurele conexiuni dintre obiec¬ 
tele văzului şi cele ale pipăitului sunt astfel de corelaţii contingente. 
Primele sunt semne ale celor din urmă, însă sunt în sine distincte din 
punct de vedere calitativ şi cantitativ (New Theory 47-157). 

O altă serie de argumente urmăresc să arate că mărimea, forma şi 
mişcarea sunt relative la simţuri. în spatele acestor argumente se află 
ideea că întinderea „exterioară", care este presupusă a fi obiectul comun 
al (să spunem) ochiului liber şi al vederii prin microscop, trebuie 

concepută ca fiind infinit divizibilă şi deci, având un număr infinit de 
părţi, ca neavând nici o mărime sau formă exterioară (Principles 111, 47; 
Dialogues I 184-193). Berkeley susţine că, prin contrast cu această 
absurditate, orice întindere percepută este determinată, fiind compusă 
dintr-un număr finit de minima sensibilia (New Theory 80-5). 

Berkeley atribuie multe erori unei surse comune: supoziţia că ceea ce 
poate fi delimitat prin limbaj poate fi de asemenea atât abstras în gândire, 
cât şi separat în realitate. Se presupune în mod fals că existenţa lucrurilor 
sensibile este separabilă de perceperea lor, că calităţile primare sunt 
separabile de cele secundare, că întinderea este separabilă atât de vedere, 
cât şi de pipăit. Drept urmare, introducerea la Principles este dedicată 
unui atac la adresa teoriei lui Locke a ideilor abstracte. Cu toate că Locke 
este prezentat într-o lumină falsă, interpreetarea pe care o dă Berkeley 
gândirii abstracte (care seamănă de fapt în mare măsură cu cea a lui 
Hume) reprezintă o expunere importantă a concepţiei nominaliste că, 
atunci când gândim, noi cuprindem cu mintea obiecte particulare în timp 
ce ne concentrăm asupra acelor aspecte ale lor care sunt delimitate de 
limbajul pe care îl utilizăm. 

CUNOAŞTEREA SPIRITULUI, ACTIVITATEA SPIRITULUI ŞI LE¬ 
GILE FIZICII 

Berkeley rezervă termenul „idee" pentru obiecte ale percepţiei, i.e. ale 
simţurilor şi ale imaginaţiei. Spiritul este cunoscut (de către subiectul 
însuşi) „în mod imediat sau intuitiv", „prin reflecţie" (Dialogues III 231f). 
In ciuda cuvântului „reflecţie", modelul lui Berkeley pentru această 
conştiinţă de sine imediată nu este atât „simţul interior" aJ lui Locke, cât 
„intelectul pur" cartezian, termen pe care Berkeley îl şi utilizează uneori 
(ibid. I 193f; De Motu 53; Siris 303). Prin intermediul reflecţiei noi 
obţinem o „noţiune" a spiritului pe care o putem folosi în gândirea noastră 
despre Dumnezeu şi despre alte spirite finite (Principles I 135-40). Nici 
o idee nu ar putea reprezenta spiritul, deoarece ideile sunt în mod 
auto-evident pasive (noi nu percepem potenţe), în timp ce spiritul este o 
substanţă activă. Noi datorăm noţiunea de agent cauzal faptului că 
suntem conştienţi de propria noastră voinţă. De aceea, ar fi contradictoriu 
ca un lucru sensibil sau care nu gândeşte să fie o cauză veritabilă (ibid. 
I 27f). Berkeley adaptează aici doctrina carteziană, dezvoltată de Male- 
branche, că materia este obiectul pasiv al voinţei lui Dumnezeu. 

Acest material furnizează un argument în favoarea existenţei lui 
Dumnezeu şi o concepţie despre legile fizice ca fiind strict contingente, 
întrucât toate ideile necesită o cauză, iar ideile simţurilor nu sunt cauzate 
de noi, trebuie să existe un alt spirit care să le cauzeze în noi. Deoarece 
ele apar într-un „şir sau înlănţuire" admirabilă şi folositoare, ele sunt în 
mod limpede opera unui „spirit conducător" .înţelept şi bun, „a cărui 
voinţă constituie Legile Naturii" (ibid. I 30-2). De aceea, sarcina omului 

de ştiinţă nu este de a pătrunde esenţa necunoscută a lucrurilor, a cărei 
cunoaştere ar face lumea inteligibilă. Nu există asemenea esenţe dincolo 
de generalizările noastre contingente. Ştiinţa progresează doar prin 
trasarea unor analogii între fenomene, funcţia unor termeni teoretici 
precum „gravitaţie" sau „atracţie" fiind de a marca aceste analogii (ibid. 
I 101-9). 

LUCRURI REALE, IDEI DIVINE ŞI SCEPTICISM 
„Ideile imprimate simţurilor de Autorul Naturii sunt numite lucruri 
reale". Cu această interpretare a limbajului comun, Berkeley preîntâm¬ 
pină critica că, odată cu obiectele independente de minte, el a anulat şi 
distincţia dintre realitate şi iluzie sau ficţiune. Ideile involuntare, dis¬ 
tincte şi legate în mod regulat între ele, ale simţurilor sunt cele care 
contează pentru scopurile acţiunii (ibid. I 30-6). O obiecţie care face apel 
la visurile puternice este întâmpinată cu ajutorul principiului reducţio- 
nismului lui Berkeley: realistul ne concede în mod necesar tot ce avem 
nevoie, căci şi el trebuie „să distingă lucrurile de himere...printr-o 
diferenţă percepută" ( Dialogues III 235). Obiecţia că „lucrurile reale" 
berkeleyene încetează să existe atunci când nu sunt percepute, conduce, 
în Principles, la sugestia că Dumnezeu poate să le perceapă în permanenţă 
(I 45). Mai mult, în Dialogues se argumentează că natura involuntară a 
ideilor simţurilor implică faptul că ele („sau arhetipurile lor") au o 
existenţă distinctă de minţile noastre: independenţa cauzală implică 
independenţa ontologică. întrucât ele (sau lucrurile care le seamănă) sunt 
idei, ele trebuie să existe într-o altă minte, în acea minte care ni le arată 
nouă (II 211-16). Putem conchide că „ele există în intervalele dintre 
momentele în care eu le percep" (ibid. III230f). 

Criticii au obiectat că prin această concepţie despre o ordine demnă 
de încredere, arhetipală a naturii, îndepărtată de subiecţii finiţi care 
percep, ca şi prin modul cum interpretează inferenţa noastră către ALTE 
MINŢI, Berkeley nu lasă mai puţin loc scepticismului decât realistul. 
Totuşi, el nu argumentează niciodată pur şi simplu că „materialismul" 
lasă loc îndoielii, ci că el postulează ceva contradictoriu, nedeterminat 
sau, altminteri, neinteligibil. Aceste dezavantaje ale materiei, dintre care 
nici unul (argumentează el) nu este legat de spirit şi de ideile sale, sunt 
acelea care, în viziunea sa, încurajează scepticismul (ibid. 231-4). 

Blanshard, Brand (1892-1987) 

Filosof american care a predat la Universitatea din Michigan, la 
Swarthmore College şi la Yale. Blanshard a frecventat Universitatea din 
Michigan, de unde a plecat însă la sfârşitul anului trei, primind o bursă 
Rhodes la Oxford, la Merton College. Primul război mondial i-a întrerupt 
studiile, dar, întrucât obţinuse un MA 1 la Universitatea din Columbia, 
unde studiase cu Dewey, el s-a întors la Oxford pentru a- şi termina 
lucrarea pentru absolvire. A plecat apoi la Harvard, unde şi-a scris teza 
de doctorat sub conducerea lui C.I.Lewis. Cu toate că a lucrat cu DEWEY 
şi cu LEWIS, ideile sale s-au format în mod decisiv la Oxford. Blanshard 
considera că PRAGMATISMUL lui Dewey şi al lui Lewis era provocator, 
însă nu se susţinea. Mai târziu el a devenit un inamic intransigent al 
pozitivismului şi al filosofiei limbajului. El a rămas un tradiţionalist, 
nedeviind niciodată de la IDEALISMUL pe care l-a preluat de la H.H. 
Joachim şi, în special, de la F.H. Bradley. în epistemologie, el a devenit 
ultimul reprezentant în viaţă al idealismului britanic. 

Cea mai semnificativă lucrare epistemologică a lui Blanshard este 
Natura gândirii (The Nature of Thought, 1939). Aceasta conţine critici 
tranşante atât la adresa EMPIRISMULUI, cât şi la adresa teoriilor 
ADEVĂRULUI-corespondenţă. Blanshard are grijă să distingă între pro¬ 
bleme ce privesc testarea adevărului (i.e. întemeierea) şi probleme ce 
privesc natura acestuia, însă, spre deosebire de mulţi filosofi contempo¬ 
rani, este convins că ambele trebuie explicate în termeni de coerenţă. 
Argumentul său, pe care îl dezvoltă cu o forţă remarcabilă, este acela că 
explicarea adevărului şi a întemeierii în termeni disparaţi duce inevitabil 
la scepticism. Mai puţin clar este însă dacă Blanshard însuşi are vreo 


1 Maşter of Arts. (Lat.: Magister Artium) (N. t.) 

soluţie satisfăcătoare la această problemă, de vreme ce şi el pare să 
despartă testarea adevărului de natura acestuia. Ca test al adevărului, 
coerenţa înseamnă coerenţă cu „sistemul cunoaşterii actuale", în timp ce 
adevărul, în natura sa, înseamnă coerenţă cu „un sistem complet şi 
atotcuprinzător" (1939, voi. 2, p. 269)". De ce am presupune atunci că şi 
coerenţa unei judecăţi cu opiniile noastre curente ne spune ceva despre 
relaţiile acesteia cu un sistem ideal ? Blanshard răspunde că, într-adevăr, 
nici o judecată din sistemul nostru curent nu este în întregime adevărată: 
aceasta este doctrina idealistă familiară a gradelor adevărului, despre 
care el argumentează plauzibil că derivă în mod necesar din concepţiile 
sale holiste despre sens şi despre întemeiere. Totuşi, ideea că judecăţile 
curente sunt cel puţin parţial adevărate depinde de teza că „gândirea se 
află faţă de realitate într-o relaţie asemănătoare cu aceea dintre realizarea 
parţială şi realizarea perfectă a unui scop“ (ibid., p. 262). însă singura 
justificare pe care o are Blanshard pentru acest postulat teleologic este 
aceea că fără el se ajunge la scepticism. 

Stilul lui Blanshard, spre deosebire de cel al altor idealişti, este de o 
claritate admirabilă; şi chiar dacă argumentele şi poziţiile sale începeau 
să nu mai fie la modă atunci când le-a prezentat el pentru prima dată, 
ele au fost simpatizate de mulţi filosofi contemporani, cel puţin sub 
aspectul lor critic. Dacă Blanshard este astăzi neglijat, acest lucru este 
oarecum pe nedrept. 

Brentano, Franz (1838-1917) 

Psiholog şi filosof german. Principalele contribuţii ale lui Brentano la 
teoria cunoaşterii derivă din tratarea sa asupra stărilor conştiente, pe 
care o expune în lucrarea sa, Psihologia dintr-un punct de vedere empiric, 
publicată pentru prima dată în 1874. 

După Brentano, toate stările noastre conştiente sunt obiecte ale 
„percepţiei interioare". Fiecare asemenea stare este astfel încât, pentru 
persoana care se află în acea stare, este evident că ea se află în acea 
stare. (Brentano nu consideră că fiecare dintre stările noastre conştiente 
e un obiect al unui act al percepţiei; astfel, doctrina nu conduce către un 
regres la infinit.) Pentru Brentano, expresia „evident" este pur epis¬ 
temică; la el, utilizarea termenului „evident" e echivalentă cu utilizarea 
epistemică a termenului „cert". 

El susţine că există două tipuri de stare conştientă - cele ce sunt 
„fizice” şi cele ce sunt „intenţionale". Felul în care el foloseşte, în acest 
context, termenul „fizic" e oarecum înşelător, căci pentru el înseamnă 
acelaşi lucru ca şi „senzorial". O stare „fizică" sau senzorială este o 
senzaţie sau o impresie a simţurilor - un individual calitativ compus din 
părţi care se află în relaţie unele cu altele, spaţial. Stările intenţionale 
(de exemplu: a crede, a considera, a spera, a dori) sunt caracterizate de 
următoarele fapte: (1) sunt „îndreptate asupra obiectelor", (2) obiectele 
pot fi „acelea asupra cărora se îndreaptă" fără să existe (de pildă, putem 
să ne temem de lucruri care nu există), şi (3) asemenea stări nu sunt 
senzoriale. Nu există nici o senzaţie, nici un individual senzorial care să 
poată fi identificat cu vreo atitudine intenţională particulară. 

Urmându-1 pe LEIBNIZ, Brentano distinge două tipuri de CERTITU¬ 
DINE: certitudinea pe care o putem avea în legătură cu existenţa stărilor 
noastre conştiente; şi acea certitudine a priori ce poate fi îndreptată 
asupra adevărurilor necesare. Aceste două tipuri de certitudine pot fi 
combinate într-un mod semnificativ. La un moment dat, eu pot fi sigur, 
pe baza percepţiei interioare, că există stările de a crede, a dori, a spera 
şi a se teme; şi, de asemeni, pot avea a priori certitudinea că nu pot exista 
stările de a crede, a dori, a spera şi a se teme dacă nu există o substanţă 
care crede, doreşte, speră şi se teme. într-un astfel de caz va fi cert pentru 
mine (Brentano spune că voi „percepe") că există o substanţă care crede, 
doreşte, speră şi se teme. Brentano spune că este, de asemeni, axiomatic 
faptul că, dacă eşti sigur că există o substanţă de un anumit fel, atunci 
tu eşti identic cu acea substanţă. 

Brentano foloseşte numai două concepte pur epistemice: acela de a fi 
cert sau evident şi acela de a fi probabil. Dacă o ipoteză dată este 
probabilă, în sens epistemic, pentru o anumită persoană, atunci acea 
persoană poate a avea certitudinea că, pentru ea, acea ipoteză este 
probabilă. Folosind principiile probabilităţii, poţi calcula probabilitatea 
pe care o are o ipoteză dată, pe baza evidenţei tale. 

Dacă însă baza noastră de dovezi este compusă numai din adevăruri 
necesare şi fapte de percepţie interioară,atunci e dificil de văzut cum ar 
putea furniza ea o întemeiere pentru orice adevăr contingent diferit de 
cele care ţin de stările de conştiinţă. Cum ar putea, măcar să acorde, o 
astfel de bază de evidenţă, probabilitate ipotezei că există o lume de 
lucruri fizice exterioare? Brentano a fost reticent în a concede că teoria 
cunoaşterii creată de el ar putea avea asemenea consecinţe sceptice. (în 
scrierile sale teologice, el încearcă să demonstreze a priori existenţa unui 
Dumnezeu personal şi ajunge la concluzia că noi avem o „certitudine a 
abordării probabiliste" că există o astfel de fiinţă. însă, spre deosebire de 
Descartes, el nu încearcă să-şi fundamenteze teoria cunoaşterii pe o 
asemenea concluzie.) 

Probabil că lucrul cel mai semnificativ în legătură cu teoria cunoaşterii 
a lui Brentano este problema generală pe care ne-o lasă el. Dacă a) 
cunoaşterea pe care o avem este fundamentată pe adevăruri necesare şi 
fapte certe despre stările noastre de conştiinţă, şi dacă b) aplicarea 
principiilor probabilităţii la această bază de evidenţă nu furnizează 
probabilitatea pentru opiniile noastre de simţ comun, atunci c) ar părea 
că este discutabil dacă noi putem avea vreo justificare pentru asemenea 
opinii. 

0 soluţie a fost sugerată de către Alexius Meinong, care a studiat cu 
Brentano, la Viena: acele atitudini intenţionale pe care le numim în mod 
obişnuit „a percepe" şi „a-şi aminti" furnizează „dovada prezumtivă" - 
adică, altfel spus dovada prima facie - pentru obiectele lor intenţionale. 
De exemplu, faptul de a crede că tu te uiţi la un grup de oameni tinde să 
întemeieze opinia că există un grup de oameni la care tu te uiţi. Atunci, 
cum vom distinge simpla îmtemeiere „prima facie" de lucrul real? Acest 
tip de soluţie ar părea să facă apel la principii ce specifică, prin referirea 
la alte fapte de percepţie interioară, condiţiile în care simpla întemeiere 
prima facie poate deveni întemeiere reală. 

Vezi şi RAŢIUNI PRIMA FACIE. 

calităţi primare şi calităţi secundare 

în antichitate era trasată o distincţie (metafizică) între calităţile care 
aparţin în mod real obiectelor din lume şi calităţi care doar par să le 
aparţină sau despre care fiinţele umane doar cred că le-ar aparţine, 
datorită efectelor pe care le produc aceste obiecte asupra fiinţelor umane, 
de obicei prin intermediul organelor de simţ. Democrit spune: „prin 
convenţie (nomoi) culoarea, prin convenţie dulceaţa, prin convenţie 
amăreala, dar în realitate (eteei) atomii şi vidul". Culoarea, dulceaţa, 
amăreala se spune aici că există doar „prin convenţie" - drept ceva care 
nu este valabil pretutindeni în natură, ci este produs în fiinţele umane 
sau le este livrat, prin interacţiunea lor cu lumea care în realitate conţine 
doar atomi de diferite tipuri în vid. A considera că obiectele din lume 
sunt colorate sau dulci sau amare înseamnă să atribui obiectelor calităţi 
pe care, în aceste sens, ele nu-le posedă efectiv. 

Obiectele trebuie să posede anumite calităţi pentru a îşi produce 
efectele, astfel că nu este vorba că nu ar exista deloc calităţi în obiectele 
care îi fac pe, subiecţii perceptivi să le atribuie anumite calităţi. Mai 
curând, am spune doar că anumite calităţi care le sunt atribuite obiectelor 
(culoare, dulceaţă, amăreală) nu simt posedate de acele obiecte. Cunoaş¬ 
terea naturii este cunoaştere a calităţilor pe care le au cu adevărat 
obiectele şi a felului în care acestea îşi realizează efectele. Pentru 
Democrit, atomii posedă în mod real acele calităţi care sunt responsabile 
pentru faptul că au efectele pe care le au (de ex., forma, mărimea, 
mişcarea). A afirma o asemenea cunoaştere înseamnă a atribui anumite 
calităţi obiectelor. Cu cât este mai bogată cunoaşterea, cu atât vor fi 
atribuite mai multe calităţi. Dar atunci când atribuirile sunt adevărate 
sau ajung să reprezinte cunoaştere, calităţile nu sunt doar atribuite Ele 
sunt şi prezente,de fapt, în obiecte. Perspectiva metafizică susţine că 
acestea sunt singurele calităţi pe care obiectele le au în mod real. Restul 
concepţiei noastre despre lume are o origine omenească. 

Galileo a trasat o distincţie similară în încercarea de a explica uriaşa 
ruptură dintre modul în care le apare în mod normal lumea fiinţelor de 
pe pământ care o percep, pe de o parte şi adevărul despre ea, scos la 
iveală prin „noua ştiinţă", pe de altă parte. Dacă am da deoparte organele 
de simţ ale vieţuitoarelor, spunea el, figura, numărul şi mişcările corpu¬ 
rilor ar rămâne, dar toate culorile, mirosurile, sunetele etc. ar fi „abolite 

şi anihilate". Pentru el, toate aceste calităţi, „în afara vieţuitoarelor 
<2; e-kjj ,?) Mnu sunt „nimic altceva decât nume". " )i-Mavem cuvinte 
pentru astfel de lucruri, noi nu reuşim să vorbim despre ceva care să 
aparţină în mod real obiectelor din lume. Obiectele posedă doar acele 
calităţi la care se poate face referire în cadrul unei ştiinţe matematice 
perfecţionate, care să explice de ce tot ceea ce are loc pe lume se întâmplă 
ca atare. 

Aceasta nu este deocamdată o distincţie între două genuri de calităţi 
(„primare" şi „secundare") pe care le posedă obiectele sau între calităţi 
care le sunt atribuite obiectelor şi calităţi care nu le sunt atribuita Mai 
curând, este o distincţie între calităţi pe care obiectele le au în mod real 
şi calităţi care le sunt doar atribuite, dar pe care nu le posedă de fapt. 
Este 6MC>K,3’:) M Drprivire la ce anume reprezintă ceva în realitate. 

“ )«;' , /.0@<M4BMa văzut decât confuzie în F5 ■):! #) SMde a atribui 
obiectelor acele efecte pe care ele le-au dus la îndeplinire prin intermediul 
<1 LB7./68M „Senzaţiile" produse în mintea oamenilor prin calităţile 
corpurilor care îi afectează, nu ar putea fi ele însele în obiectele exterioare 
Şi nici nu ar avea sens să presupunem că corpurile ar putea în vreun fel 
să „se asemene" cu aceste efecte sensibile. Pentru Descartes, esenţa 
corpului este întinderea, astfel că nici o calitate care nu este un mod al 
întinderii nu ar putea să aparţină corpurilor. Culorile, mirosurile, su¬ 
netele etc, în acest sens, nu sunt nimic altceva decât senzaţii. „Atunci 
când spune că percepem culorile în obiecte, aceasta este în realitate 
acelaşi lucru cu a spune că percepem ceva, în obiectele a căror natură nu 
o cunoaştem, dar care produc în noi certitudinea unei senzaţii foarte clare 
şi însufleţite, pe care o numim senzaţia de culoare." Dacă încercăm să 
ne gândim la culori ca la ceva real, în afara minţii noastre, „nu e nici un 
mod în care să înţelegem ce fel de lucruri sunt acestea". 

Nici aceasta nu este o distincţie între două genuri de calităţi care 
aparţin corpurilor. Este o distincţie între calităţi care aparţin corpurilor 
(toate fiind moduri ale întinderii, precum forma, poziţia, mişcarea etc.) 
şi ceea ce ajungem să credem (în mod confuz şi nereflectat) că ar 
reprezenta calităţi ale corpurilor. 

Termenul de „calităţi secundare" pare să fi fost introdus de către 
Robert Boyle (1627-1691), a cărui „filosofie corpusculară" era împărtăşită 
de către Locke. Dar nu este uşor de spus ce anume aveau în vedere el 
sau Locke prin acest termen. Ei nu au fost consecvenţi în folosirea sa. 
LOCKE, ca şi Boyle, a distins calităţile unui obiect de capacitatea acestuia 
de a produce efecte. Acesta are asemenea capacităţi doar în virtutea 
faptului că posedă unele calităţi „primare" sau „reale". Efectele pe care 
este capabil să le producă au loc fie în alte corpuri, fie awninte. Dacă 
sunt în minte, efectele reprezintă „idei" (de exemplu, ideea de culoare 
sau de dulceaţă sau de amăreală, sau, pe de altă parte, ideea de rotunjime 
sau de mişcare). La rândul lor, aceste idei iau parte la gândurile despre 

obiectul în cauză - cu privire la faptul că acesta este colorat sau dulce sau 
amar sau rotund sau în mişcare, de pildă. Avem asemenea gânduri, 
potrivit lui Locke, fiindcă considerăm că obiectul în cauză „seamănă" cu 
ideea pe care o avem în minte. 

Boyle şi Locke numesc uneori culoarea, dulceaţa, amâreala etc. calităţi 
„secundare”. Din perspectiva lui Democrit, Galileo şi Descartes, culoarea, 
dulceaţa, amâreala etc. pot fi doar în mod greşit sau confuz considerate 
ca aparţinând obiectelor. Aceasta ar implica faptul că obiectele nu au în 
mod real astfel de calităţi „secundare”. Dar Locke identifică şi el aceste 
„calităţi secundare” cu „calităţi de aşa fel încât nu reprezintă cu adevărat 
nimic altceva, în obiectele însele, decât capacităţi de a produce diferite 
senzaţii în noi, prin intermediul calităţilor lor primare” (Eseu, 2.8.9). 
Acest lucru poate fi înţeles în cel puţin douăfeluri. Ar putea însemna că, 
în plus faţă de calităţile primare, tot ceea ce există în mod real într-un 
obiect pe care îl numim colorat, roşu sau amar etc., reprezintă capacitatea 
acestuia de a produce în noi idei de culoare, dulceaţă sau amărăciune 
etc., în virtutea folosirii acelor calităţi „primare” sau „reale”. Acest lucru 
ar fi compatibil cu ideea de mai înainte că dulceaţa, culoarea, amâreala 
etc. nu sunt în realitate în obiecte. Sau ar putea să însemne (şi aşa par 
să stea lucrurile) că aceste „calităţi secundare”, precum culoarea, dul¬ 
ceaţa, amâreala etc., sunt ele însele anumite capacităţi pe care le au 
obiectele (şi nimic mai mult), capacităţi de a ne afecta în anumite feluri, 
însă astfel de capacităţi, în sensul lui Locke, aparţin în mod real obiectelor 
dotate cu proprietăţile „primare” sau „reale" respective. Dacă identificăm 
în acest fel „calităţile secundare” cu astfel de capacităţi, aceasta va 
conduce la ideea că asemenea „calităţi secundare” (culoare, dulceaţă, 
amăreală etc.), în măsura în care sunt asemenea capacităţi şi nimic 
altceva, până la urmă aparţin în mod real obiectelor sau există în ele. 
Atribuirile de culoare, dulceaţă etc. faţă de obiecte nu vor fi, prin urmare, 
false sau confuze, ca în viziunile anterioare, ci adevărate. 

O distincţie trasată astfel, între calităţi „primare” şi calităţi „secun¬ 
dare”, nu va mai fi o distincţie între calităţi pe care obiectele le posedă 
în mod real şi calităţi pe care doar credem că le posedă, în mod greşit 
sau confuz. Dar nici nu va mai fi o distincţie între două genuri de calităţi, 
strict vorbind. Mai curând, va fi o distincţie între calităţi, pe de o parte 
şi (anumite tipuri de) capacităţi, pe de altă parte, ambele aparţinând în 
mod real obiectelor. însă Locke le numeşte uneori pe ambele „calităţi” 
(în mod confuz). 

El a susţinut şi că ideile noastre pentru calităţi „primare”, cum ar fi 
mărimea, figura, mişcarea etc., „se aseamănă” cu calităţile din corpuri, 
în timp ce ideile pentru „calităţi secundare”, precum culoarea, dulceaţa, 
amâreala etc., nu se aseamănă. în ultimul caz, dar nu şi în primul, „nu 
există nimic asemenea ideilor noastre, care să existe în corpuri” {Eseu, 
2.8.15). Acesta este modul lui Locke de a spune ce anume aparţine în 

realitate obiectelor din jurul nostru. Anume, doar ceea ce spune „filosofia 
corpusculară" că le aparţine. Doar în mod greşit atribuim calităţi „secun¬ 
dare* obiectelor, dar în cazul calităţilor „primare", atribuirile sunt 
adevărate. Dar acest lucru este incompatibil cu ideea că acele calităţi 
„secundare" pe care le atribuim lucrurilor nu sunt nimic altceva decât 
capacităţi, întrucât atribuirile vor fi atribuiri ale unor capacităţi, iar astfel 
vor fi adevărate despre toate obiectele care au calităţile „primare" sau 
„reale* potrivite. 

BERKELEY i-a obiectat lui Locke că este un nonsens să vorbeşti 
despre o „asemănare* între o idee şi un obiect, întocmai cum Descartes 
ridiculizase ideea că o senzaţie ar putea semăna cu obiectul care o 
pricinuieşte. „0 idee nu poate fi decât o idee*, spune Berkeley ( Principii, 
§8). Aceasta reprezintă o respingere generică a descrierii date de Locke 
pentru felul în care suntem în stare să gândim despre lucruri ce există 
independent faţă de minte. Dacă este corectă, ea funcţionează în egală 
măsură împotriva afirmaţiilor lui Locke despre ideile noastre ale unor 
calităţi „primare" şi împotriva afirmaţiilor sale despre ideile calităţilor 
„secundare". 

Boyle vorbeşte despre „textura" unui corp, ai cărui corpusculi minus¬ 
culi sunt aranjaţi într-un anumit mod. Un corp este „predispus" sau are 
capacitatea să producă idei de un anumit gen în subiecţii care îl percep, 
chiar dacă nimeni nu îl percepe la un moment dat, tocmai în virtutea 
faptului că posedă această „textură*. Pentru Locke, obiectele au ca¬ 
pacităţile pe care le au, doar fiindcă părţile lor minuscule sunt aranjate 
aşa cum sunt (iar legile naturii sunt ceea ce sunt). în fiecare caz se 
recunoaşte existenţa unei „baze" categorice pentru o capacitate. Obiectul 
poate să facă cutare şi cutare, doar fiindcă este aşa şi aşa, chiar dacă felul 
în care este obiectul se întâmplă să ne rămână necunoscut. Acest lucru 
i-a tentat pe filosofii din zilele noastre să identifice calităţile „secundare" 
nu cu capacităţile obiectelor de a ne afecta în anumite feluri, ci cu „baza" 
calitativă a acestor capacităţi cauzale. Culoarea sau dulceaţa sau amăreala 
etc. unui obiect vor reprezenta anumite calităţi reale ale obiectului, 
responsabile de efectele specifice pe care le are acesta asupra noastră. 
De aici va decurge, din nou, că, înţelese astfel, calităţile „secundare" există 
în mod real în obiecte. O altă consecinţă va fi că aceste calităţi „secundare" 
sunt calităţi adevărate şi nu doar capacităţi. Dar s-ar părea, astfel, că nu 
mai rămâne loc pentru o distincţie între calităţi „secundare" şi „primare" 
(sau „reale") ale corpurilor. „Bazele" tuturor capacităţilor cauzale ale 
obiectelor vor fi înţelese în termenii calităţilor lor „reale" sau „primare". 

încercarea de a apăra distincţia dintre acele calităţi care aparţin în 
realitate obiectelor şi calităţile considerate în mod greşit ca aparţinându- 
le, se confruntă cu o problemă epistemică legată de modalitatea în care 
putem şti, în privinţa oricărui gen de calitate, dacă aparţine primului 
grup sau celui de-al doilea. Cunoaşterea ştiinţifică a naturii îşi propune 

să ne spună care obiecte există şi ce tipuri de calităţi au acestea. Democrit, 
Galilei, Descartes, Locke şi majoritatea filosofilor care au invocat această 
distincţie considerau că posedă o asemenea cunoaştere. Ei s-au sprijinit 
pe ea pentru a identifica primul grup de calităţi. Dar ştiinţa atomistă sau 
corpusculară sau nucleară sau orice altă ştiinţă fizică specifică, ne va 
spune cel mult doar cum stau lucrurile. Nu ne va spune şi ce calităţi nu 
au obiectele. Astfel, teoria metafizică trebuie să dovedească în plus 
afirmaţia că genurile de calităţi menţionate în cadrul ştiinţei pe care o 
preferăm sunt singurele genuri de calităţi pe care le au obiectele. 

Unii autori au crezut că dacă punem în contrast caracterul extrem de 
variat al percepţiilor de culoare, dulceaţă sau amăreală etc. cu privire la 
obiecte şi caracterul uniform al modului în care percepem forma acestora, 
mărimea sau culoarea etc., vom putea arată ca primele calităţi nu aparţin 
obiectelor, în vreme ce ultimele aparţin. Dar un asemenea apel la 
„relativitatea percepţiei”, considerat separat, este în cel mai bun caz 
neconcludent. Nu este clar că există de fapt o mai mare variabilitate în 
rândul percepţiilor unui gen de calităţi decât în cazul percepţiilor 
calităţilor de celălalt gen. Dar chiar dacă ar fi clar, tot ceea ce s-ar putea 
dovedi ar fi că nu putem spune, printr-o singură percepţie, dacă un obiect 
este colorat sau dulce sau amar etc., dar nu că obiectul nu are asemenea 
calităţi. Berkeley a argumentatîn acestfel împotriva „filosofilor moderni” 
care au încercat să dovedească pe baza unor temeiuri „de relativitate” că 
anumite „calităţi sensibile" nu există în afara minţii. 

Rămân două strategii principale, pentru a da seama de astfel de 
calităţi „secundare” precum culoarea, dulceaţa, amăreala etc., într-o lume 
ce cuprinde doar obiecte care nu au decât calităţile „primare” sau „reale” 
menţionate în cadrul unei teorii fizice cuprinzătoare. Una dintre ele, în 
spiritul lui Democrit, Galileo şi Descartes, este de a accepta că avem 
percepţii ale unor asemenea calităţi şi opinii cu privire la ele şi de a 
argumenta că toate acestea pot fi explicate fără a trebui să presupunem 
că vreun obiect existent are vreo culoare, dulceaţă sau amărăciune etc. 
Explicaţiile ar trebui să se desfăşoare doar în termenii calităţilor „pri¬ 
mare” sau „reale", menţionate în cadrul teoriei fizice cuprinzătoare pe 
care o preferăm. Ca atare, percepţiile vor fi denunţate ca iluzorii, iar 
opiniile, ca fiind false sau confuze. Aceasta ridică numeroase probleme 
cu privire la relaţia dintre mental şi fizic, precum şi privitor la posibili¬ 
tatea de a explica fenomenele psihologice în termeni exclusiv fizicalişti. 

0 altă strategie este să arătăm că acele calităţi despre care se spune 
că sunt percepute sau gândite în asemenea cazuri sunt în realitate calităţi 
care aparţin obiectelor. Pentru aceasta am putea argumenta, de pildă, că 
termenul „colorat” are acelaşi înţeles cu „având capacitatea de a produce 
fiinţelor umane percepţii de culoare” sau are acelaşi înţeles ca şi termenul 
fizic ce denotă acea calitate care produce de fapt percepţii de culoare 
fiinţelor umane, indiferent care ar fi acest termen. Toate acestea sunt 

teze cu privire la înţelesul termenilor pentru presupusele calităţi „secun¬ 
dare”. Sau s-ar putea susţine că un aşa-zis termen pentru o calitate 
secundară" denotă exact aceeaşi calitate pe care o denotă un anumit 
termen pur fizic. Am identifica astfel calitatea în chestiune cu o anumită 
calitate sau capacitate fizică (vom avea o singură calitate, nu două calităţi 
diferite), fără să susţinem că termenii care o denotă au acelaşi înţeles. In 
oricare din cazuri, consecinţa va fi că atunci când vedem o culoare sau 
credem că un obiect este colorat, ceea ce vedem sau ceea ce credem că 
aparţine obiectului, este chiar calitatea sau capacitatea fizică a culorii pe 
care spunem că o are. Din nou, prin aceasta nu va mai rămâne nici 
distincţie între calităţile care aparţin în mod real obiectelor şi calităţile 
care le sunt doar atribuite, într-un mod confuz sau eronat. 

Vezi şi PROBLEMA LUI MOLYNEUX, NATURALISM, NOUMENAL/ 
FENOMENAL, OBIECTIV/SUBIECTIV, OBIECTIVITATE, SUBIETIVI- 
TATE. 

BARRYSTROUD [G.Ş.] 


caracter imediat, prezenţă 

Conceptele de caracter imediat şi prezenţă se referă Ia un pretins 
contrast între cunoaşterea propriilor noastre stări mentale, pe de o parte, 
şi, pe de altă parte, cunoaşterea obiectelor şi a stărilor mentale ale altora. 
Cunoaşterea stărilor mentale ale altora este inferată din comportamentul 
lor. Cunoaşterea obiectelor fizice nu poate fi inferată, dar este dobândită 
prin intermediul unor lanţuri cauzale complexe, incluzând cauze inter¬ 
puse spaţial, iar dacă este pusă în discuţie, este întemeiată prin apel la 
aparenţe. Cunoştinţele despre propriile stări mentale, se spune, sunt 

obţinute fără astfel de lanţuri cauzale, iar opiniile despreaceste stări nu 
sunt întemeiate prin apel la proprietăţi de un fel diferit După cum arată 
Alston (1971), pretenţia cu privire la caracterul imediat al relaţiei cauzale 
este problematică, de vreme ce noi suntem ignoranţi în privinţa antece¬ 
dentelor cauzale implicate în cunoaşterea propriilor noastre stări men¬ 
tale. Cu toate acestea, întemeierea opiniilor despre anumite stări mentale 
pare să facă apel chiar la acele stări şi numai la ele. 

Vezi şi BRENTANO, EXPERIENŢĂ, DAT, CUNOAŞTERE PRIN LU¬ 
ARE LA CUNOŞTINŢĂ/CUNOAŞTERE PRIN DESCRIERE. 

ALAN H. GOLDMAN [G.Ş.] 


Carnap, Rudolf (1891-1970) 

I Carnap s-a născut în Germania, în Ronsdorf şi a muritîn Los Angeles. 
Deşi a fost pentru o vreme membru al CERCULUI DE LA VIENA, grup 
al pozitiviştilor logici, a devenit mai târziu un lider al mişcării cunoscute 
sub numele de EMPIRISM LOGIC. , 

Dizertaţia de doctorat a lui Carnap, Spaţiul (Der Raum) (1921), 
exprima o orientare neokantiană, dar la puţin timp după încheierea ei a 
devenit un empirist radical. Impresionat de metoda de analiză propusă 
de Bertrand Russell (1914), el şi-a asumat proiectul ce a culminat cu 
lucrarea sa, Construcţia logică a lumii (Der logische Aufbau der Welt ) 
(1928), lucrare pe care a văzut-o ca o realizare exactă de acelaşi tip cu o 
CONSTRUCŢIE LOGICĂ, după cum recomanda Russell. Puternic influ¬ 
enţat de către ErnstMach, a început prin folosirea senzaţiilor ca bază de 
pornire. Mai târziu (înainte de publicare), datorită consideraţiilor din 
psihologia gestaltistă, şi-a schimbat baza de pornire în experienţe punc¬ 
tuale în timp. în această lucrare el a arătat cum ar putea fi adoptată o 
bază fizicalistă. De fapt, ca o urmare, a adoptat-o el însuşi. A avut un 
angajament de lungă durată faţă de „principiul toleranţei", propus de el 
- principiu potrivit căruia alegerea unui limbaj este o chestiune de 
eficienţă, nu o chestiune de ontologie.fîn Sens şi necesitate (Meanipg and 
Necessity) (1956a), această temă este dezvoltată, accentul fiind pus 
asupra lipsei de sens a unor asemenea chestiuni ontologice. 

i 1 Consecvent perspectivei sale EMPIRISTE, Carnap a adoptat un 
criteriu al verificabilităţii pentru înţeles (vezi VERIFICAŢIONISM). La 



C arnap, Rudolf (1 891- 1970)____ ____ __130 

început a cerut o verificabilitate concludentă, dar apoi a relaxat această 
cerinţă la cerinţa testabilităţii şi, apoi, la cea a confirmabilităţii într-un 
anumit grad (1936-7, 1956b). Această dezvoltare merge în paralel cu 
realizarea faptului că cunoaşterea ştiinţifică nu poate fi întemeiată pe 
certitudine.' 

Interesul principal al lui Carnap a ajuns să se centreze, la începutul 
anilor ’40, asupra probabilităţii şi gradului de confirmare, o arie ce l-a 
preocupat pentru tot restul vieţiii El distingea două concepte de PRO¬ 
BABILITATE: probabilitate ca grad de confirmare şi ca frecvenţă relativă. 
Opera sa s-a concentrat aproape în exclusivitate asupra primului tip de 
probabilitatejEl a construit un sistem de logică inductivă monumental, 
bazat pe noţiunea de probabilitate ca relaţie logică între evidenţă şi 
ipoteză (1950), intenţionând ca acesta să fundamenteze o formalizare a 
confirmării în ştiinţă. A nuanţat şi a extins această operă până la moartea 
sa, în 1970. Unul dintre cele mai valoroase aspecte din opera sa este 
„clarificarea explicandum-ului“ (1950, capitolele I, II, IV). Dificultatea 
majoră a sistemului său constă în necesitatea de neocolit a unor măsuri 
a priori de probabilitate pentru propoziţiile factuale. El conchide că 
principiile de bază ale logicii inductive trebuie să se bazeze pe „intuiţia 
inductivă" (Schilpp, 1963, p. 978).în plus faţă de opera mai sus men¬ 
ţionată, Carnap a adus contribuţii de primă importanţă la logică, seman¬ 
tică şi fundamentele matematicii. A contribuit de asemenea, în mod 
semnificativ, la ideea unităţii ştiinţei. 

Vezi şi EXISTENŢĂ, ŞTIINŢA NATURII, ENUNŢURI-PROTOCOL, 
SCHLICK, SOLIPSISM. 

WESLEY C. SALMON [G.Ş.) 

cartezianism 

Numele dat mişcării filosofice iniţiate de Rene DESCARTES (după 
„Cartesius", traducerea latină a numelui său). Principalele caracteristici 
ale cartezianismului sunt (1) utilizarea îndoielii metodologice ca instru¬ 
ment de testare a opiniilor şi de atingere a certitudinii; (2) un sistem 
metafizic ce porneşte de la conştienţa indubitabilă a subiectului privind 
propria sa existenţă; (3) o teorie a „ideilor clare şi distincte" bazată pe 
conceptele şi propoziţiile (propositions) înnăscute, inculcate în suflet de 
Dumnezeu (acestea includ ideile matematicii, pe care Descartes le con¬ 
sideră principalele pietre de temelie ale ştiinţei; (4) teoria cunoscută astăzi 
drept „dualism" - conform căreia în univers există două tipuri de 
substanţă esenţialmente ireductibile, mintea (sau substanţa gânditoare) 
şi materia (sau substanţa întinsă). Un corolar al acestei ultime teorii îl 
constituie ideea că oamenii sunt fiinţe în mod fundamental eterogene, 
compuse dintr-o conştiinţă fără întindere, imaterială, unită cu un meca¬ 
nism pur fizic - corpul. Un alt element cheie al dualismului cartezian este 
teza că mintea are o conştiinţă perfectă şi clară a propriei sale naturi sau 
esenţe. 

JOHN COTTINGHAM [A.Z.] 
căutarea cunoaşterii prin punere de întrebări 

Mare parte din epistemologia tradiţională este dedicată studiului 
întemeierii, sau, mai general, studiului evaluării opiniilor pe care le avem 
pe baza unui anumit corp de date dat. Recent, revizuirea opiniei şi-a 
revendicat locul drept capitol aparte al epistemologiei. Prin contrast, s-a 
acordat relativ puţină atenţie epistemologiei dobândirii cunoaşterii. Un 
motiv (de obicei tacit) al acestei neglijări îl constituie opinia că tipurile 
cele mai importante de dobândire a cunoaşterii, de ex., descoperirea unei 
noi teorii ştiinţifice, nu se supun unor norme şi deci nu pot fi studiate 
din punct de vedere logic sau epistemologic. în opoziţie directă cu 
asemenea concepţii tradiţionale, teoriile căutării cunoaşterii prin între¬ 
bări caută să dezvolte modele logice explicite ale dobândirii cunoaşterii. 
Domeniul natural de aplicare a acestor teorii este în fapt mai cuprinzător 
decât o sugerează titlul. Căci să considerăm un argument prin care se 
caută cunoaştere, conceptualizat ca un şir de propoziţii. Fie orice propo¬ 
ziţie din şir: de unde vine ea? în unele cazuri, ea este o consecinţă logică 
a etapelor anterioare ale argumentului şi deci nu introduce nici o 

informaţie nouă în argument; in alte cazuri, ea nu este o astfel de 
consecinţă. In aceste din urmă cazuri în argument intră o nouă infor¬ 
maţie. Pentru a evalua argumentul, trebuie să ştim care este sursa noii 
informaţii şi de ce argumentatorul a recurs la acest oracol (i.e. sursă de 
informaţie) anume. Astfel, o teorie a dobândirii informaţiei prin întrebări 
poate servi ca un fundal al teoriei argumentării în general. 

Forma cea mai explicită a unei teorii a căutării cunoaşterii prin 
întrebări este modelul interogativ al cercetării al lui Jaakko Hintikka. în 
ciuda numelui, acesta este în fapt o schemă de model ce poate fi variată 
în diferite moduri şi care lasă deschişi anumiţi parametri care sunt 
necesari pentru specificarea completă a unui model. 

Modelul interogativ al cercetării poate fi înţeles ca o versiune modernă 
explicită a metodei întrebărilor (elenchus) a lui Socrate. Ca şi metoda 
socratică, el poate fi turnat în forma unui joc, cu specificarea importantă 
că în modelul interogativ respondentul nu trebuie să fie un interlocutor 
uman. în forma sa cea mai simplă, cercetarea interogativă este prin 
urmare reprezentată ca un joc de două persoane, în care jucătorii sunt 
cercetătorul (care nu este nevoie să fie un individ, ci poate fi o echipă de 
cercetare sau chiar comunitatea ştiinţifică) şi o sursă unică de informaţii, 
numită oracolul. Cercetătorul încearcă să dovedească o concluzie dată C 
pornind de la o premisă iniţială dată T. Cercetătorul are la dispoziţie două 
feluri de mutări. El poate fie să derive o concluzie logică din T şi din 
rezultatele stabilite până atunci (o mutare de tip inferenţă logică), fie să 
pună o întrebare oracolului (o mutare interogativă). în acest scop, 
cercetătorul trebuie să fi stabilit (sau asumat) dinainte presupoziţia 
întrebării. De exemplu, dacă a fost dovedită propoziţia (Sl v S2), 
cercetătorul o poate utiliza ca o presupoziţie pentru întrebarea „Sl este 
adevărat sau S2?“ Dacă oracolul răspunde, cercetătorul a progresat: acum 
el sau ea ştie nu numai că disjuncţia este adevărată (sau că poate fi 
considerată drept adevărată pentru scopurile argumentului), dar şi care 
dintre membrii disjuncţiei o face adevărată. 

Formal, desfăşurarea unui joc interogativ poate fi înregistrată într-un 
tablou semantic, în sensul pe care îl dă acestei expresii E.W. Beth. Situaţia 
iniţială presupune o premisă iniţială T şi o concluzie ultimă fixată C. La 
fiecare etapă cercetătorul poate alege să facă fie o mutare de tipul 
inferenţă logică, fie o mutare interogativă. Regulile mutărilor de tipul 
inferenţă logică sunt regulile tabloului lui Beth, modificate astfel încât să 
nu permită nici un transfer din coloana din dreapta în coloana din stânga. 
(Proprietatea subformulei este conservată). Dacă presupoziţia unei între¬ 
bări apare în coloana din stânga, cercetătorul poate să facă o mutare 
interogativă şi să adreseze oracolului întrebarea corespunzătoare. Dacă 
oracolul dă un răspuns (concluziv), răspunsul se adaugă la coloana din' 
stânga ca o premisă suplimentară. Jocul se joacă cu referire la un model 
dat M al limbajului de ordinul întâi subiacent, iar în versiunea cea mai 

simplă se presupune că toate răspunsurile oracolului sunt adevărate în 
M, dat fiind doar faptul că un răspuns adevărat este posibil. Cercetătorul 
câştigă jocul dacă (dacă şi numai dacă) închide tabloul, iar regulile de 
închidere sunt mutatis mutandis aceleaşi ca şi în cazul deductiv. Dacă 
întrebătorul poate câştiga jocul indiferent ce face oracolul, se spune că C 
este o consecinţă interogativă a lui T în M, pe scurt 
(1)M: Tf-C 

Pentru teoria logică a întrebărilor pe care ne am bazat aici, vezi 
Hintikka (1986) şi (1984). 

Sunt posibile aici câteva variaţii: 

1. Scopul cercetării poate fi mai degrabă acela de a răspunde la o 
întrebare, decât de a dovedi o concluzie dată. 

Este uşor de văzut cum se poate încerca să se răspundă la o întrebare 
propoziţională cu ajutorul cercetării interogative: se construieşte un 
tablou separat pentru fiecare răspuns (propoziţional). Nu este deloc 
evident cum se poate răspunde interogativ la o întrebare de tipul cine?, 
ce?, unde?, când?, etc.; vezi punctul (e) de mai jos. 

2. Se presupune de obicei că domeniul răspunsurilor pe care le va da 
oracolul este fixat pe parcursul cercetării, însă el poate fi ales de la început 
în diferite moduri. 

3. în diferite aplicaţii, se poate alege un oracol diferit. EI poate fi o 
persoană reală, un martor într-un proces sau un pacientîntr-oconsultaţie, 
de exemplu, dar poate fi de asemenea şi natura, ca ţintă a observaţiilor 
şi a experimentelor, memoria unui computer sau propria cunoaştere 
tacită a unei persoane. Pot exista, de asemenea şi mai multe oracole 
diferite. 

4. în loc să presupunem că răspunsurile oracolului sunt adevărate 
(atunci când acest lucru este posibil), putem presupune că ele pot fi false, 
în acest caz cercetătorul trebuie să aibă în fiecare etapă posibilitatea de 
a respinge (cel puţin temporar) un răspuns anterior (sau o premisă 
iniţială), împreună cu acei paşi care depind de acel răspuns (premisă). în 
mod similar, cercetătorului i se permite să restabilească un răspuns sau 
o premisă respinsă anterior (împreună cu paşii care depindeau de aceasta 
şi care au fost şi ei respinşi). 

Ce înţelegeri sunt sugerate sau trezite de teoria căutării cunoaşterii 
prin întrebări? Iată câteva răspunsuri parţiale: 

(a) în măsura în care chiar şi o formă simplă a modelului interogativ 
duce la o teorie interesantă, va fi respinsă una dintre principalele dogme 
ale filosofiei ştiinţei şi ale epistemologiei recente, viz. că nu poate exista 
o teorie raţională (logică) a descoperirii, ci numai o teorie a întemeierii 
sau a evaluării. 

Ceea ce se poate arăta, totuşi, este că nu există în mod normal reguli 
mecanice (recursive) ale descoperirii. Astfel, această nouă .logică a 
descoperirii* nu contrazice ideea imposibilităţii de a supune descoperirea 

unor reguli (mecanice); dimpotrivă, ea ne dă posibilitatea de a dovedi 
această imposibilitate. 

(b) în jocurile interogative cu răspunsuri incerte, procesul interogativ 
însuşi poate fi folosit pentru a evalua gradul de încredere de acordat 
oracolelor şi răspunsurilor lor, presupunând bineînţeles o sumă de 
informaţii prealabile corespunzătoare despre credibilitatea acestora. Ast¬ 
fel, modelul interogativ al cercetării poate servi drept un cadru pentru 
discutarea caracterului auto-corectiv al metodelor de căutare a cunoaş¬ 
terii. 

(c) Relaţia (1) de demonstrabilitate interogativă poate fi comparată 
cu relaţia de consecinţă logică: 

(2) ThC 

şi cu noţiunea de adevăr într-un model: 

(3) MI=C 

într-un anumit sens, (1) s e situează între (2) ş i (3). Dacă 
nu este disponibil nici un răspuns, atunci (1) se reduce 
la (2). Dacă sunt disponibile toate întrebările şi toate răs¬ 
punsurile (într-un sens care poate fi precizat), avem (3) 
dacă 

(4) M: 0I=C 

i.e. dacă ş i numai dacă C poate fi demonstrată interogativ din zero 
premise (0 este mulţimea vidă). 

Astfel, modelul interogativ poate sluji drept cadru pentru examinarea 
ideii de adevăr ca limită ideală a cercetării. 

(d) Euristic, relaţia (1) poate fi studiată încercând să se demonstreze 
pentru ea rezultate analoage binecunoscutelor metateoreme ale logicii 
deductive. Această strategie s-a dovedit deja fructuoasă. De exemplu, s-a 
arătat că pentru relaţia (1) este valabilă o formă a teoremei de interpolare 
a lui Craig (vezi Hintikka, 1991a). 

(e) Contrapartea interogativă a noţiunii logice de definibilitate (pe 
baza unei teorii date) se dovedeşte a fi o generalizare a unei noţiuni 
binecunoscute din metodologia mai multor discipline particulare, viz. 
noţiunea de identificabilitate (vezi Hintikka, 1991a). 

Aici, strategia menţionată la punctul (d) ne este deosebit de utilă. în 
logica obişnuită, teorema de interpolare are drept corolar teorema lui 
Beth care serveşte drept piatră de temelie a unei teorii a definibilităţii. 
Analog, extinderea interogativă a teoremei interpolării are drept corolar 
o extindere a teoremei lui Beth, care poate servi ca punct de plecare al 
unei teorii logice generale a identificabilităţii. Această teorie arată, 
printre altele, cum putem încerca să răspundem întrebărilor de tipul ce?, 
cum?, unde?, când?, etc., cu ajutorul cercetării interogative (vezi DI¬ 
FERITE CONSTRUCŢII ÎN TERMENII LUI „A CUNOAŞTE'). 

(f) Cea mai interesantă restricţie privitoare la răspunsurile pe care le 
va da oracolul se referă la complexitatea cuantificaţională maximă pe care 
acestea o pot avea. Complexitatea maximă permisă poate varia de la 
răspunsuri libere faţă de cuantificatori (cazul atomist), prin răspunsuri-A 
(A-answers) (prefixate numai de cuantificatori universali) şi răspunsuri 
-AE, până la răspunsuri fără restricţii privitoare la cuantificatori. 

Aceste restricţii diferite caracterizează diferite tipuri de cercetare. De 
exemplu, cercetarea pur observaţională este atomistă, în timp ce cer¬ 
cetarea clinică poate fi considerată ca nerestricţionată sub acest aspect. 

(g) Această direcţie de gândire poate fi împinsă mai departe. De fapt, 
se presupune de obicei, dar în mod greşit, că cercetarea ştiinţifică 
empirică este atomistă. Dacă lucrurile ar fi stat aşa, concluziile generale, 
de ex., teoriile ştiinţif ice, nu ar f i putut fi derivate interogativ f ără premise 
puternice (generale). Acest fapt a inspirat de faptcâteva dintre modelele 
specifice ale teoretizării ştiinţifice, inclusiv modelul inductiv şi cel ipo- 
tetico-deductiv. 

Ambele modele devin redundante dacă rezultatele unui experiment 
controlat (care stabileşte dependenţa dintre variabila controlată şi cea 
observată) este interpretat â la Kant, anume ca răspunsul naturii la 
întrebarea unui cercetător. Căci un astfel de răspuns are cel puţin 
complexitatea AE şi poate astfel să implice logic adevăruri generale. în 
general, cercetarea experimentală se caracterizează prin răspunsuri de o 
complexitate cel puţin AE (vezi Hintikka, 1988). 

Această analiză a logicii cercetării experimentale aruncă o lumină 
asupra metodologiei reale a oamenilor de ştiinţă, de ex., asupra metodolo¬ 
giei reale a lui Isaac Newton şi asupra concepţiilor sale metodologice. 

(h) Spre deosebire de logica de ordinul întâi, cercetarea interogativă 
nu permite dilema simplă 1 sau eliminarea prin modus ponens. Cu alte 
cuvinte, premisele suplimentare tautologice de tipul (S v ?S) pot face 
cercetarea interogativă mai puternică, în principal slujind drept presu¬ 
poziţii ale întrebărilor de tipul da-sau-nu. Introducerea unei astfel de 
premise poate fi interpretată ca o extindere a domeniului care intră în 
atenţia cercetătorului, căci funcţia principală a unei noi premise tau¬ 
tologice (S v ?S) este aceea de a-i da cercetătorului posibilitatea de a pune 
întrebarea de tipul da-sau-nu: „S este cazul sau nu?“. 

(i) Modelul interogativ facilitează studiul strategiilor de căutare a 
cunoaşterii, prin contrast cu strategiile de evaluare a cunoaşterii pe baza 
datelor deja cunoscute. Un rezultat important în această direcţie este 
acela că strategiile interogative sunt în mare măsură asemănătoare cu 
strategiile deductive, în special atunci când răspunsurile oracolului sunt 
disponibile şi adevărate. (Cf. aici Hintikka, 1989a.) Acest lucru scoate în 
lumină un grăunte de adevăr din vechea concepţie despre logică ca esenţă 
a tuturor raţionamentelor bune. 

1 Engl.: cut-elimination (N. t.) 

Se poate ridica întrebarea dacă multe dintre regulile raţionamentului 
inductiv şi statistic ar trebui interpretate mai degrabă ca reguli strategice 
decât ca reguli definitorii ale „jocului" cercetării. 

0) Modelul interogativ poate fi folosit pentru a distinge tipurile de 
cunoaştere unele de celelalte, cum ar fi cunoaştere activă, tacită, virtuală, 
potenţială, etc. El oferă de asemenea un cadru pentru a studia sugestii 
precum cea a lui Ramsey, după care cunoaşterea echivalează cu opinia 
adevărată obţinută printr-o metodă adecvată (vezi Hintikka, 1989b). 

(k) Atunci când scopul jocului este acela de a răspunde la o întrebare 
şi nu de a dovedi o concluzie fixată dinainte, trebuie să distingem 
întrebarea principală la care trebuie să se răspundă prin întreaga 
cercetare interogativă de întrebările operative, ale căror răspunsuri (în 
cazul în care sunt disponibile) sunt folosite în scopul de a răspunde la 
întrebarea principală. Acest fapt face posibilă interpretarea căutării 
interogative a cunoaşterii ca un proces cu mai multe niveluri, în care 
întrebările interogative de la un nivel superior al cercetării devin întrebări 
principale pentru o serie de cercetări interogative de la un nivel inferior. 

Greşeala de a încerca să răspunzi la o întrebare principală şi nu la 
una operativă reprezintă exact ceea ce se înţelege prin aşa-numitul sofism 
petitio principii (vezi Robinson 1971). In general, modelul interogativ 
ajută la punerea într-o nouă lumină a întregii teorii tradiţionale a 
sofismelor (vezi Hintikka, 1987). 

O expunere timpurie de popularizare a abordării interogative a 
cercetării este Hintikka şi Hintikka (1982). O tratare de tip manual a 
modelului interogativ şi a aplicaţiilor sale este Hintikka şi Bachman 
(1990). O tratare alternativă a unora dintre aceleaşi probleme se găseşte 
în Rescher (1977). 

Cercul de la Viena 

Un grup de filosofi, oameni de ştiinţă şi matematicieni, cunoscuţi 
adesea sub numele colectiv de POZITIVIŞTI LOGICI, ce se întâlneau în 
Viena, sub conducerea lui Moritz SCHLICK, spre sfârşitul anilor ’20 - 
’30. Atitudinea filosofică generală a Cercului de la Viena era anti-metafi- 
zică şi «ştiinţifică", fiind caracterizată prin susţinerea unui aşa-numit 
«Principiu al VERIFICĂRII". Printre membri se numărau CARNAP, 
NEURATH, Herbert Feigl, Kurt Godel şi Friedrich Waismann. POPPER 
şi REICHENBACH au fost asociaţi cu Cercul de la Viena, iar AYER şi 
QUINE au participat şi ei la întâlniri Cercul de la Viena a fost puternic 
influenţat de o anumită înţelegere (poate greşită) a filosofiei timpurii a 
lui WITTGENSTEIN. Schlick a fost asasinat de un student bolnav psihic 
în 1936, Popper (din punctul său de vedere) a „ucis" principiul verificării, 
iar anexarea Austriei de către Hitler, în 1938, a pus capăt întâlnirilor. 
Până la începutul celui de-al doilea război mondial majoritatea membrilor 
emigraseră în Anglia sau în Statele Unite. 

ANDY HAMILTON [G.Ş.J 


certitudine 

Problemele ce privesc certitudinea sunt indisolubil legate de cele 
referitoare la SCEPTICISM. Căciţmulţi sceptici au susţinut în mod 
tradiţional că certitudinea este o condiţie necesară a cunoaşterii şi au 
pretins, bineînţeles, că nu este posibilă cunoaşterea certă. în parte pentru 
a evita scepticismul, anti-scepticii au susţinut că certitudinea nu este o 
condiţie necesară pentru cunoaştere (vezi PRAGMATISM: Lehrer, 1974; 
Dewey, 1960). Puţini anti-sceptici au susţinut, împreună cu scepticii, că 
certitudinea este o condiţie necesară a cunoaşterii, ci împotriva scep¬ 
ticilor, că certitudinea este posibi ăj(Moore, 1959; Klein, 1981, 1990). 
Sarcina noastră este să oferim o caracterizare a certitudinii care să fie 
acceptabi ă atât pentru sceptici, cât şi pentru anti-sceptici. Căci un 

asemenea acord constituie o condiţie prealabilă a unei discuţii interesante 
dintre ei. 

(_ Pare să fie clar faptul că certitudinea este o proprietate care poate fi 
atribuită fie unei persoane, fie unei opinii. Putem spune că o persoană, 
S, are o certitudine (is certain); sau putem spune că o propoziţie 
(proposition) p este certă (certain). Cele două utilizări pot fi puse în 
legătură spunând că S poate să aibă o certitudine doar dacă p este 
suficient ds întemeiată (Ayer, 1956). Voi urma exemplul majorităţii 
filosofilor, care consideră că cel de-al doilea sens al certitudinii, sens în 
care aceasta caracterizează o propoziţie, este cel important din punctul 
de vedere al analizei epistemologicei O excepţie este Unger, care apără 
scepticismul argumentând că certitudinea psihologică nu este posibilă 
(Unger, 1975). 

Este foarte important să se observe, atunci când se defineşte certitu- 
dinea, că termenul are atât un sens absolut, cât şi unul relativ. Putem 
spune, foarte grosier, că o propoziţie este absolut certă doar dacă nu 
există nici o altă propoziţie mai bine întemeiată decât eaJ.(Chisholm, 
1977).Dar noi spunem de obicei şi că o propoziţie este mai certă decât 
alta, presupunând că cea d.e-a doua, deşi mai puţin certă, este totuşi certă. 

Unii filosofi, în special,.Unger(1975), au argumentat că singurul sens 
al certitudinii este cel absolut, iar sensul relativ este doar aparent. Chiar 
dacă argumentele sale sunt neconvingătoare (vezi Cargile, 1972; Klein, 
1981), rămâne clar faptul că există un sens absolut şi că acesta este sensul 
crucial pentru problemele referitoare la scepticism. 

Să presupunem aşadar că întrebarea interesantă este aceasta: Ce 
anume face ca o propoziţie sau o opinie să fie absolut sigură? 

Există mai multe moduri de a aborda această întrebare. Unii, precum 
Russell, consideră că o opinie este certă doar dacă nu există nici o 
posibilitate logică ca opinia respectivă să fie falsă {Russell, 1922). 
Conform acestei definiţii, propoziţii referitoare la obiecte fizice (obiecte 
care se găsesc în spaţiu) nu pot fi certe. Totuşi, această caracterizare a 
certitudinii ar trebui respinsă tocmai pentru că ea face ca problema 
existenţei propoziţiilor empirice absolut certe să fie neinteresantă. Căci 
ea concede prea uşor scepticului ideea imposibilităţii certitudinii în 
legătură cu obiectele fizice (Ayer, 1956; Moore, 1959). Această abordare 
nu este deci acceptabilă pentru anti-sceptici. 

Alţi filosofi au sugerat că ceea ce face ca o opinie să fie certă este 
rolul pe care îl joacă ea în setul opiniilor noastre actuale. WITTGEN- 
STEIN, de exemplu, a sugerat că o opinie este certă doar dacă se poate 
apela la ea pentru a întemeia alte opinii, însă ea însăşi nu are nevoie de 
întemeiere j(Wittgenstein, 1969). Astfel, problema existenţei opiniilor 
certe poate primi un răspuns prin simpla inspectare a practicilor noastre, 
verificând dacă există opinii care să joace rolul specificat. Această 
abordare nu ar fi acceptabilă pentru sceptici. Căci şi ea face ca problema 

existenţei opiniilor absolut certe să fie neinteresantă. Problema nu este 
dacă există opinii care joacă acel rol, ci dacă există opinii care să fie 
îndreptăţite să îl joacej’oate că practicile noastre nu sunt întemeiate. 

Să ne întoarcem la caracterizarea aproximativă a certitudinii absolute 
pe care am oferit-o măi sus, anume aceea că o opinie p este certă doar 
dacă nu există nici o altă opinie care să fie mai bine întemeiată decât eâ." 
Deşi ea schiţează o condiţie necesară a certitudinii absolute şi estiT 
preferabilă abordării wittgensteiniene menţionate mai sus, ea nu captează 
în întregime sensul „certitudinii absolute". Scepticii ar argumenta că ea 
nu este suficient de tare. Căci, conform acestei caracterizări aproximative, 
ar fi posibil ca o opinie să fie absolut certă şi totuşi să existe bune temeiuri 
pentru a o pune la îndoială - atât timp cât ar exista bune temeiuri pentru 
a pune la îndoială orice propoziţie la fel de întemeiată. în plus, a spune 
că o opinie este certă înseamnă, în parte, a spune că avem o garanţie a 
adevărului ei. Această caracterizare aproximativă nu oferă nici o astfel 
de garanţie. 

Mai promiţătoare pare să fie o caracterizare carteziană a conceptului 
de certitudine absolută. Această abordare spune, în mare, că o propoziţie 
p este certă pentru S doar dacă S are temeiuri să creadă că p şi nu există 
nici un fel de temeiuri pentru a pune p la îndoială. Aceste temeiuri pot 
fi caracterizate în diferite moduri (Firth, 1976; Miller, 1978; Klein, 1981, 
1990). Un temei g pentru ca p să fie pus sub semnul îndoielii de către S 
ar putea fi, de exemplu, astfel încât (a) S să nu aibă temeiuri să respingă 
gŞi: 

(bl) dacă g se adaugă opiniilor lui S, atunci negaţia lui p 
este întemeiată; sau 

(b2) dacă g se adaugă opiniilor lui S, atunci p nu mai 
este întemeiată; sau 

(b3) dacă g se adaugă opiniilor lui S, atunci p devine mai 
slab întemeiată ( chiar dacă doar cu puţin mai slab înte¬ 
meiată). 

Deşi condiţiile (bl) şi (b2) oferă un fel de garanţie a adevărului lui p, 
aceste moduri de a înţelege temeiurile îndoielii par să nu capteze o 
trăsătură fundamentală a certitudinii absolute, aşa cum este aceasta 
caracterizată în interpretarea pe care am prezentat-o, în mare, mai sus. 
Căci o propoziţie p ar putea să fie imună la acele două tipuri de temeiuri 
g de îndoială şi totuşi o altă propoziţie să fie „mai certă", în cazul în care 
pentru aceasta nu ar exista nici temeiuri de îndoială de tipul celor 
specificate în (b3). Astfel, doar (b3) poate oferi o parte a garanţiei 
necesare a adevărului lui p. 

O interpretare de tipul celei conţinute în (b3) poate oferi doar o parte 
a garanţiei respective, deoarece este vorba doar despre o garanţie 
subiectivă a adevărului lui p. Sistemul de opinii al lui S va conţine 
temeiuri adecvate pentru a-1 asigura pe S de adevărul lui p deoarece 

sistemul lui S va întemeia respingerea oricărei propoziţii care ar slăbi 
întemeierea lui p. Dar sistemul lui S ar putea să conţină opinii false şi 
să fie totuşi imun faţă de îndoială, în acest sens. într-adevăr, însăşi p ar 
putea fi, în acest sens subiectiv, certă şi totodată falsă. 

Este nevoie şi de o garanţie obiectivă. Putem capta o asemenea 
imunitate obiectivă faţă de îndoială dacă cerem, în mare, să nu existe 
nici o propoziţie adevărată, care, adăugată opiniilor lui S, ar duce la o 
slăbire (fie şi numai foarte uşoară) a întemeierii lui p. Spun „în mare" 
deoarece apare aici problema aşa-numitelor „dezminţiri ce induc în 
eroare“(misleading defeaters). Aceasta înseamnă că vor exista propoziţii 
adevărate care, adăugate opiniilor lui S, ar duce la slăbirea întemeierii 
lui p deoarece ele fac evidente anumite propoziţii false, care diminuează 
realmente întemeierea lui p. Este discutabil dacă acestea oferă temeiuri 
autentice pentru îndoială. Insă aceasta este o dificultate minoră ce poate 
fi depăşită (Klein, 1981, în special pp. 148-56). Important este însă de 
observat faptul că, dată fiind această caracterizare a imunităţii obiective 
faţă de îndoială, rezultă în mod obişnuit că p este adevărată şi că există 
un set de propoziţii adevărate în sistemul de opinii al lui S care o 
întemeiază pe p şi care sunt la rândul lor obiectiv imune faţă de îndoială. 

Putem spune, astfel, că|o opinie că p este absolut certă doar dacă ea 
este subiectiv şi obiectiv imună faţă de îndoială. Cu alte cuvinte, o 
propoziţie p este absolut certă pentru S dacă şi numai dacă (1) p este 
întemeiată pentru S şi (2) S are temeiuri să respingă orice propoziţie g 
care are proprietatea că dacă g este adăugată opiniilor lui S, întemeierea 
lui p este slăbită (fie şi numai foarte puţin) şi (3) nu există nici o propoziţie 
adevărată d care să aibă proprietatea că, dacă d este adăugată opiniilor 
lui S, atunci întemeierea lui p este slăbită ( fie şi numai foarte puţin). 

Aceasta este o interpretare a certitudinii absolute care satisface 
cerinţele scepticului. Dacă o propoziţie este certă în acest sens, ea este 
indubitabilă şi are garanţii atât subiective, cât şi obiective, ale adevărului 
său. în plus, această caracterizare a certitudinii nu duce automat la 
scepticism (vezi Klein, 1981, 1990). Astfel, aceasta este o interpretare a 
certitudinii care îndeplineşte sarcina noastră, care este aceea de a găsi o 
interpretare a certitudinii care să of ere condiţiile prealabile unei dezbateri 
între sceptic şi anti-sceptic. 

Chisholm, Roderick (1916-) 

Chisholm este un filosof american important pentru diferite domenii 
ale filosof iei, precum epistemologia, metafizica şi etica. A fost student al 
Universităţii Brown, iar după absolvire şi-a continuat studiile la Harvard, 
între 1938 şi 1942. După încheierea studiilor a fost medic psiholog în 
armată. S-a întors la Universitatea Brown în 1947, unde a rămas până 
când s-a pensionat. 

în 1942 Chisholm a publicat în Mind primul său articol de epistemolo¬ 
gie, „The Problem of the speckJed hen“ („ Problema găinii pestriţe"). De 
atunci, el s-a ocupat de toate problemele majore ale epistemologiei. Cele 
mai importante dintre lucrările sale de epistemologie sunt Percepţia 
(Perceiuing, 1957), Fundamentele cunoaşterii (The Foundations ofKnowing, 
1982) şi ediţiile din 1966,1977 şi 1989 ale cărţii Teoria cunoaşterii (Theory 
of Knowledge). Rezultatul acestei munci este un sistem epis-temologic de 
o amploare şi de o subtilitate nedepăşite în secolul XX. 

La baza acestui sistem stă conceptul fundamental de întemeiere, pe 
care Chisholm îl utilizează pentru a defini diferiţi termeni ai evaluării 
epistemice. în cea de-a treia ediţie a cărţii Teoria cunoaşterii (pe care o 
vom nota în continuare cu TC3), el defineşte termenul „dincolo de îndoiala 
rezonabilă" (beyond reasonable doubt) după cum urmează: p este dincolo 
de îndoiala rezonabilă pentru un individ S -df S are temeiuri mai 
puternice să creadă p decât să suspende judecata referitoare la p*. 

în plus,Tel defineşte situaţiile când p este certă (nu există nici o altă 
opinie pentru care S să aibă temeiuri mai puternice să o creadă), când p 
este evidentă (S are temeiuri la fel de puternice atât pentru a crede p, 

cât şi pentru a suspenda judecata cu privire la ceea ce se opune lui p), 
când p este absolvită de răspundere epistemologică 3 (S are temeiuri la fel 
de puternice atât pentru a crede p, cât şi pentru a suspenda judecata 
asupra lui p), când p este probabilă (S are temeiuri mai puternice pentru 
a crede p decât pentru a nu o crede) şi când p este contrabalansată (S 
are temeiuri la fel de puternice atâtpentru a crede p, cât şi pentru a nu 
o crede şi vice-versa).^ 

Chisholm utilizează apoi aceşti termeni de evaluare epistemică pentru 
a formula un număr de principii epistemice. Principiile sunt formulate 
ca propoziţii condiţionale ale căror antecedente descriu condiţiile logic 
suficiente pentru aplicarea acestor termeni ai evaluării. In cazul cel mai 
simplu, un principiu va spune că dacă anumite condiţii non-epistemice 
sunt satisfăcute (de ex., condiţii referitoare la ceea ce S crede, la 
experienţele sale etc.), atunci o propoziţie S are pentru S un anumit statut 
epistemic (de ex., este evidentă sau dincolo de îndoiala rezonabilă pentru 
S). 

Definiţiile de mai sus ne sugerează să înţelegem acest statut în 
termenii unui concept al întemeierii care nu este definit. Astfel, proiectul 
epistemologic al lui Chisholm poate fi văzul ca omologul unui proiect din 
etică care încearcă să descrie diferite seturi de condiţii ne-morale care 
sunt suficiente pentru a face ca o acţiune să fie corectă din punct de 
vedere moral. Filosofii moralei care încearcă să realizeze acest proiect 
nu sunt de acord cu utilitariştii, deoarece pentru utilitarişti nu există 
decât o sursă a obligaţiei morale - şi anume, utilitatea. Aceşti filosofi ai 
moralei ne-utilitarişti insistă că există şi alte surse, care nu privesc în 
mod direct maximizarea fericirii. Egalitatea şi cinstea, de exemplu, se 
află de obicei printre candidaţi. Analog, Chisholm insistă că nu există 
numai o sursă a întemeierii epistemice. 

Sursele principale ale întemeierii empirice sunt, în sistemul lui 
Chisholm, auto-prezentarea (self-presentation) (a anumitor tipuri de stări 
psihologice - de ex., gânduri, dorinţe, intenţii şi simţăminte), percepţia, 
memoria, opinia cuplată cu lipsa unei coerenţe negative şi, în sfârşit, 
coerenţa pozitivă cu anumite situaţii epistemice pozitive precedente. 
Pentru fiecare dintre aceste surse, Chisholm propune un principiu 
epistemic care descrie condiţiile în care aceste surse au drept rezultat 
întemeierea. Principiul pe care îl propune, de exemplu, pentru stările 
psihologice care se auto-înfăţişează este următorul (TC3, 19): „Dacă 
proprietatea de a fi F se auto-înfăţişează, dacă S este F şi crede despre 
sine că este F, atunci este cert că el este F”. 

, Chisholm are reputaţia unuia dintre cei mai de seamă FUNDA- 
ŢÎONIŞTI ai secolului XX.j.Dar, după cum se vede clar din lista de mai 
sus a surselor întemeierii,/el este şi un COERENTIST. (Totuşi, spre 
deosebire de un coerentist pur, el nu consideră că relaţiile de coerenţă 

pozitivă reprezintă singura sursă a întemeierii empirice. într-adevăr,.el 
nu crede că coerenţa pozitivă poate conferi întemeiere propoziţiilor în 
favoarea cărora nu există nici un alt temei. Coerenţa nu poate crea 
întemeierea ex nihilo. Pe de altă parte, ea poate întări întemeierea 
propoziţiilor care dispun şi de o altă sursă de întemeiere. 

0 cheie pentru a înţelege modul în care Chisholm interpretează în 
general epistemologia-este înţelegerea statutului metafizic al principiilor 
sale. Pentru aceasta! este necesar să se înţeleagă statutul conceptului 
fundamental al întemeierii, pe care el îl utilizează pentru a-şi defini 
termenii de evaluare epistemică/.După Chisholm, conceptul de bază este 
un concept pe care noi îl aducem în epistemologie.CNoi putem identifica 
acele cazuri în care opiniile sunt evident întemeiate doar datorită faptului 
că avem o idee pre-filosofică despre întemeiere şi tocmai această capaci¬ 
tate, spune el, este cea care permite realizarea proiectului epistemologici 
Astfel, în ceea ce priveşte metoda epistemologică, el este un particularist. 
El începe prin examinarea cazurilor particulare de opinii pe care le 
consideră întemeiate, iar apoi încearcă să abstragă din aceste cazuri 
condiţii generale ale întemeierii, pe care le exprimă sub f orma principiilor 
epistemice. 

Mai există o presupoziţie importantă care deter mină „felul în care 
concepe Chisholm acest concept fundamental al întemeierii.'. El presupune 
că noi putem să ne îmbunătăţim şi să ne corectăm opiniile prin reflecţie, 
eliminându-le pe cele neîntemeiate şi adăugând altele care sunt înte¬ 
meiate '{TC3, 1 şi 5). Această presupoziţie acţionează ca o constrângere, 
atunci'când încercăm să utilizăm cazuri particulare de opinii întemeiate 
pentru a formula condiţii generale ale întemeierii. Ea ne obligă să căutăm 
condiţii la care să avem acces prin reflecţie, căci altminteri nu am avea 
temeiuri să credem că am putea să eliminăm opiniile neîntemeiate şi să 
adăugăm opinii întemeiate doar prin reflecţie. Aceasta revine, de fapt, la 
a spune că ea ne obligă să fim intemalişti (vezi EXTERNALISM/INTER- 
NALISM). 

Conceptul fundamental al întemeierii pe care îl aducem în epistemolo¬ 
gie este vag, spune Chisholm. El nu crede însă că acest concept trebuie 
să rămână vag. El crede, dimpotrivă, că prin formularea principiilor 
epistemice, conceptul devine din ce în ce mai puţin vag, până când suntem 
în stare să îi dăm, în cele din urmă, o caracterizare precisă. El îi dă o 
caracterizare în termenii unor cerinţe etice pe care trebui să le îndeplinim 
atunci când avem o opinie şi atunci când suspendăm judecata. A spune, 
de exemplu, că S are temeiuri mai puternice să creadă că p decât să 
suspende judecata în privinţa lui p (i.e. a spune că p este dincolo de 
îndoiala rezonabilă pentru S) înseamnă că lui S i se cere să prefere prima 
alternativă celei dc-a doua (TC3, 59). 

In schimb, Chisholm concepe aceste cerinţe etice ca fiind superve- 
niente faţă de anumite stări ne-normative. Şi anume, ele sunt superve- 

niente faţă de stările noastre conştiente (TC3, 60). Ca atare, o propoziţie 
nu ar putea avea un statut epistemic diferit de cel pe care îl are pentru 
noi, fără ca stările noastre conştiente să fie diferite. 

Aşadar, Chisholm înţelege statutul metafizic al principiilor sale astfel: 
el le vede ca adevăruri necesare, iar adevărurile pe care le exprimă ele 
vizează în ultimă instanţă relaţiile dintre stările noastre conştiente de la 
un moment dat şi cerinţele etice impuse opiniilor noastre şi suspendării 
judecăţilor noastre. 

Această concepţie, combinată cu particularismul lui Chisholm, duce 
la o poziţie pe care el o numeşte „COGNITIVISM CRITIC" („Criticai 
Cognitivism") (TC3, 124-34),şi pe care o vede ca o alternativă la scepti¬ 
cismul, intuiţionismul şi reducţionismul epistemologic (şi etic, de ase¬ 
meni). Spre deosebire de sceptici, Chisholm porneşte de la presupoziţia 
că unele dintre opiniile noastre sunt întemeiate şi că unele reprezintă, 
într-adevăr, cunoaştere^ Spre deosebire de intuiţionişti, el neagă faptul 
că am avea vreo facultate specială care să ne spună care opinii sunt 
întemeiate (tot aşa precum neagă că am avea vreo facultate specială care 
să ne spună care acţiuni sunt bune (right)). Şi,' spre deosebire de 
reducţionişti, el neagă că adevărurile epistemologice pot fi reduse la 
adevăruri empirice._Relaţia dintre aceste două tipuri de adevăr este aceea 
de supervenienţă. 

Vezi şi DOCTRINA SIMŢULUI COMUN ŞI COGNITIVISM CRITIC; 
CRITERII ŞI CUNOAŞTERE; ETICA ŞI EPISTEMOLOGIE; EPISTE¬ 
MOLOGIE MORALĂ; FENOMENALISM; PROBLEMA CRITERIULUI; 
REID. 

coerentism 

Coerenţa deţine un rol principal pe scena cunoaşterii. Există teorii 
coerentiste ale opiniei, ale adevărului şi ale cunoaşterii. Acestea se 
combină în diferite moduri pentru a produce teorii ale cunoaşterii. Vom 
începe prin a trata opinia şi vom ajunge, prin întemeiere, la adevăr. 
Teoriile coerentiste ale opiniei privesc conţinutul opiniilor. Gândiţi-vă la 
o opinie pe care o aveţi acum, opinia că citiţi o pagină dintr-o carte. Ce 
anume face ca această opinie să fie opinia care este? Ce anume face ca 

ea să fie opinia că citiţi o pagină dintr-o carte şi nu opinia că aveţi un 
centaur în grădină? 

Un răspuns este că opinia respectivă are un loc sau un rol coerent în 
cadrul unui sistem de opinii. Percepţia influenţează opinia. Răspunzi la 
stimulii senzoriali crezând că citeşti o pagină dintr-o carte şi nu că ai un 
centaur în grădină. Opinia influenţează acţiunea. Dacă tu crezi că citeşti 
o pagină vei acţiona altfel decât dacă tu crezi ceva în legătură cu un 
centaur. Totuşi, percepţia şi acţiunea subdetermină conţinutul opiniei. 
Aceiaşi stimuli pot produce opinii diferite, iar opinii diferite pot produce 
aceeaşi acţiune. Ceea ce îi dă unei opinii conţinutul pe care aceasta îl are 
este rolul pe care ea îl joacă într-o reţea de relaţii în care se află cu alte 
opinii - cum ar fi, de exemplu, rolul ei în inferenţă şi în implicaţie. Din 
opinia că citesc o pagină dintr-o carte eu deduc altceva decât din orice 
altă opinie, tot aşa cum deduc acea opinie din altceva decât deduc alte 
opinii. 

Input-ul percepţiei şi output-ul acţiunii se adaugă rolului central pe 
care îl joacă relaţiile sistematice pe care o opinie le are cu alte opinii, 
însă conţinutul particular al unei opinii este dat de aceste relaţii 
sistematice. Acestea constituie sursa fundamentală a conţinutului opini¬ 
ilor. Aici intervine rolul coerenţei. O opinie are conţinutul pe care îl are 
datorită modului în care ea este coerentă cu un sistem de opinii 
(Rosenberg, 1988). în ceea ce priveşte teoriile coerentiste referitoare la 
conţinutul opiniilor, se poate face o distincţie între teorii coerentiste slabe 
şi teorii coerentiste tari. Teoriile coerentiste slabe afirmă că coerenţa 
constituie un factor determinant al conţinutului opiniei. Teoriile coeren¬ 
tiste tari afirmă că coerenţa constituie singurul factor determinant al 
conţinutului opiniei. 

Dacă ne îndreptăm atenţia asupra întemeierii, vom întâlni un grup 
asemănător de teorii coerentiste. Ce anume face ca o opinie să fie 
întemeiată, iar o altă opinie să nu fie? Răspunsul este: coerenţa ei cu 
sistemul prealabil de opinii în care se încadrează. Există şi aici o distincţie 
între teorii coerentiste slabe şi tari. Teoriile slabe susţin că coerenţa unei 
opinii cu sistemul prealabil de opinii constituie un factor determinant al 
întemeierii, alţi factori fiind de obicei percepţia, memoria şi intuiţia. Prin 
contrast, teoriile tari susţin că întemeierea este exclusiv o chestiune de 
coerenţă a opiniei cu un sistem prealabil de opinii. Mai există totuşi şi o 
altă distincţie, care întretaie distincţia dintre teorii tari şi teorii slabe ale 
întemeierii. Este vorba despre distincţia dintre teorii coerentiste pozitive 
şi teorii coerentiste negative ale întemeierii (Pollock, 1986). O teorie 
coerentistă pozitivă afirmă că, dacă o opinie este coerentă cu un sistem 
prealabil de opinii, atunci opinia este întemeiată. O teorie coerentistă 
negativă afirmă că dacă o opinie nu este coerentă cu un sistem prealabil 
de opinii, atunci opinia nu este întemeiată. Putem formula această 
distincţie spunând că, potrivit unei teorii coerentiste pozitive, coerenţa 



coerentism 


146 


are puterea de a produce întemeiere, în timp ce, potrivit unei teorii 
coerentiste negative, ea are doar puterea de a anula întemeierea. 

0 teorie coerentistă tare a întemeierii este o combinaţie între o teorie 
pozitivă şi una negativă. Ea spune că o opinie este întemeiată dacă şi 
numai dacă este coerentă cu un sistem prealabil de opinii. 

Să ilustrăm distincţiile de mai sus printr-un exemplu. Teoriile coeren¬ 
tiste ale întemeierii şi ale cunoaşterii au fost respinse cel mai adesea ca 
nefiind capabile să dea seama de cunoaşterea ce se bazează pe percepţie 
(Audi, 1988; Pollock, 1986) şi va fi, de aceea, cel mai potrivit să luăm în 
considerare un astfel de exemplu, care va servi drept un fel de test critic. 

Să presupunem că o persoană, să o numim Trust, lucrează cu un 
instrument ştiinţific care are un etalon pentru măsurarea temperaturii 
lichidului dintr-un recipient Etalonul este marcat în grade. Persoana se 
uităla etalon şi vede că acesta indică 105 grade.Ce temeiuri are ea pentru 
o opinie şi de ce? Are ea temeiuri să creadă, de exemplu, că lichidul din 
recipient are 105 grade? Evident, acest lucru depinde de opiniile ei 
prealabile. Un susţinător al unei teorii coerentiste slabe ar putea argu¬ 
menta că, deşi opinia ei că vede figura 105 este întemeiată imediat ca 
datăsenzorială imediată, fără a se apela la un sistem prealabil, opinia că 
lichidul din recipient are 105 grade rezultă din coerenţa cu un sistem 
prealabil de opinii care confirmă că figura 105 reprezintă indicatorul de 
105 grade de pe un etalon care măsoară temperatura lichidului din 
recipient. Acest tip de coerentism slab combină coerenţa cu datele direct 
perceptibile, ca bază a întemeierii, pentru a da seama de întemeierea 
opiniilor noastre. 

O teorie coerentistă tare va merge mai departe decât tezele teoriei 
coerentiste slabe şi va afirma că întemeierea tuturor opiniilor, inclusiv a 
opiniei cuiva că vede figura 105 sau chiar a unor opinii mai prudente 
decât aceasta, rezultă din coerenţa cu un sistem prealabil de opinii. în 
favoarea acestei teorii coerentiste tari se poate argumenta în diferite 
moduri. O linie de argumentare ar consta în apelul la teoria coerentistă 
a conţinutului opiniilor. Dacă conţinutul opiniei obţinute prin percepţie 
rezultă din relaţiile ei cu alte opinii dintr-un sistem, se poate argumenta 
că şi întemeierea opiniei obţinute prin percepţie rezultă din relaţiile ei 
cu alte opinii din sistem. Se poate totuşi argumenta în favoarea teoriei 
coerentiste tari fără a presupune valabilitatea teoriei coerentiste referi¬ 
toare la conţinutul opiniilor. Este posibil ca unele opinii să aibă în mod 
atomar conţinutul pe care îl au, dar întemeierea pe care o avem noi pentru 
a le crede să fie rezultatul coerenţei. Să considerăm opinia foarte 
prudentă că eu văd o figură. Cum ar putea întemeierea acestei opinii să 
fie rezultatul coerenţei cu un sistem prealabil de opinii? Ce ar putea să 
ne spună sistemul prealabil, pentru a ne întemeia opinia? Sistemul nostru 
conţine o teorie simplă şi fundamentală privind relaţia noastră cu lumea. 
Referitor la chestiunea particulară în discuţie, noi credem că putem 

distinge o figură atunci când o vedem, că suntem demni de încredere în 
privinţa unor asemenea chestiuni simple precum dacă vedem în faţa 
noastră o figură sau nu. Putem, prin experienţă, să ajungem să credem 
că uneori noi credem că vedem în faţa noastră o figură, pe când acolo nu 
se află de fapt nimic, ca, de exemplu, în cazul în care vedem o imagine 
proiectată şi să credem deci că nu suntem perfecţi, că ne putem înşela, 
dar că, cu toate acestea, suntem în general demni de încredere. Mai mult, 
atunci când Trust vede figura 105, ea crede că împrejurările nu sunt 
acelea în care ea s-ar înşela. Lumina este bună, figurile numerice sunt 
mari, uşor de distins, ş.a.m.d. Acestea sunt opiniile lui Trust care îi spun 
că opinia ei că vede o figură este întemeiată. Opinia ei că vede o figură 
este întemeiată datorită modului în care este susţinută de celelalte opinii 
ale sale. Ea este coerentă cu acele opinii şi este astfel întemeiată. 

Există diverse moduri de a înţelege natura acestei susţineri sau 
coerenţe. Un mod este de a considera că Trust inferă, din celelalte opinii, 
că opinia ei este adevărată. Această inferenţă poate fi interpretată ca 
INFERENŢĂ CĂTRE CEA MAI BUNĂ EXPLICAŢIE (Harman, 1973; 
Goldman, 1988; Lycan, 1988). Date fiind opiniile ei prealabile, cea mai 
bună explicaţie pe care o are Trust pentru existenţa opiniei că vede o 
figură este faptul că vede într-adevăr o figură. Putem astfel înţelege 
coerenţa ca inferenţă către cea mai bună explicaţie, bazată pe un sistem 
prealabil de opinii. Deoarece în general noi nu suntem conştienţi de aceste 
inferenţe, inferenţele trebuie interpretate ca inferenţe inconştiente, ca 
prelucrare a informaţiei, bazată pe sau având acces la sistemul prealabil. 
S-ar putea obiecta acestei interpretări că nu toate inferenţele care 
întemeiază sunt explicative, ceea ce poate duce, în consecinţă, la o 
interpretare mai generală a coerenţei, -a o competiţie încununată de 
succes, bazată pe un sistem prealabil de opinii (BonJour, 1985; Lehrer, 
1990). Opinia unei persoane că vede o figură intră în competiţie cu teza 
că ea nu o vede, cu teza că ea se înşeală şi cu alte obiecţii sceptice. Sistemul 
prealabil îi oferă persoanei informaţia că ea este demnă de încredere şi 
îi dă astfel posibilitatea de a întâmpina aceste obiecţii. O opinie este 
coerentă cu un sistem prealabil de opinii doar dacă acesta îi dă persoanei 
posibilitatea de a întâmpina obiecţiile sceptice şi îi întemeiază astfel 
opinia. Aceasta este o teorie coerentistă tare standard a întemeierii 
(Lehrer, 1990). 

Relaţia dintre teoriile coerentiste pozitive şi negative poate fi uşor 
ilustrată în termenii teoriei coerentiste standard. Dacă o anumită obiecţie 
la adresa unei opinii nu poate fi întâmpinată în termenii sistemului 
prealabil de opinii al unei persoane, atunci opinia acelei persoane nu este 
întemeiată. întorcându-ne la Trust, să presupunem că ei i s-a spus că pe 
etalonul său a fost instalată o lumină de avertisment care să îi arate când 
acesta nu f uncţionează corect şi că, atunci când lumina roşie este aprinsă, 
etalonul nu funcţionează bine. Să presupunem că atunci când ea vede 




coerentism 


148 


indicaţia 105, ea vede şi că lumina roşie este aprinsă. Să ne imaginăm, 
în sfârşit, că aceasta este pentru prima dată când lumina roşie se aprinde, 
iar Trust, care a avut întotdeauna încredere în etalon, după ce a lucrat 
cu acesta ani la rând, crede ceea ce îi indică el, anume, că lichidul din 
recipient are 105 grade. Deşi ea crede ceea ce citeşte, opinia sa că lichidul 
din recipient are 105 grade nu este întemeiată, deoarece ea nu este 
coerentă cu opinia prealabilă că etalonul nu funcţionează bine. Astfel, 
teoria coerentistă negativă ne spune că opinia ei despre temperatura 
conţinutului recipientului nu este întemeiată. Prin contrast, atunci când 
lumina roşie nu este aprinsă iar sistemul prealabil al lui Trust îi spune 
că, în asemenea condiţii, etalonul este un indicator demn de încredere al 
temperaturii lichidului din recipient, atunci opinia ei este întemeiată. 
Teoria coerentistă pozitivă ne spune că opinia ei este întemeiată deoarece 
este coerentă cu sistemul ei prealabil de opinii. 

Teoriile coerentiste ale întemeierii schiţate şi exemplificate mai sus 
au o trăsătură comună şi anume, ele sunt ceea ce se numeşte teorii 
internaliste ale întemeierii (vezi EXTERNALISM/INTERNALISM). Ele 
sunt teorii care afirmă că coerenţa este o chestiune ce ţine de relaţiile, 
interne dintre opinii, iar întemeierea este o chestiune ce ţine de coerenţă. 
Dacă întemeierea este doar o chestiune de relaţii interne între opinii, 
există posibilitatea ca relaţiile interne să nu corespundă nici unei realităţi 
exterioare. Se poate ridica obiecţia: cum poate un concept al întemeierii 
totalmente subiectiv, intern, să dea seama de diferenţa dintre opinia care 
este doar adevărată, care poate să nu fie nimic mai mult decât o 
presupunere norocoasă şi cunoaştere, care trebuie să fie întemeiată pe o 
anumită legătură dintre condiţiile interne subiective şi realităţile exte¬ 
rioare obiective? 

Răspunsul este că acest concept nu poate da seama de această 
diferenţă şi că pentru cunoaştere este necesar ceva mai mult decât opinia' 
adevărată şi întemeiată. Oricum, acest rezultat a fost stabilit independent 
de consideraţiile privind teoriile coerentiste ale întemeierii. Putem for¬ 
mula ceea ce se cere în plus spunând că întemeierea trebuie să nu fie 
dezminţită prin erori din sistemul prealabil de opinii. O întemeiere nuj 
este dezminţităprin erori (is undefeated) doardacă orice corectare a unor 
astfel de erori din sistemul prealabil ar menţine întemeierea opiniei pe 
baza sistemului corectat. Astfel, conform acestui tip de teorie coerentistă 
pozitivă, cunoaşterea înseamnă opinie adevărată care este coerentă cu; 
sistemul prealabil de opinii şi cu versiunile corectate ale acelui sistem. 
Pe scurt, cunoaşterea înseamnă opinie adevărată plus întemeierea care; 
rezultă din coerenţă şi care nu este dezminţită prin erori (Lehrer, 1990). 
Legătura dintre condiţiile interne subiective ale opiniei şi realităţile, 
exterioare obiective rezultă din cerinţa ca opiniile noastre despre relaţiile; 
dintre acele condiţii şi realităţi să fie corecte. în exemplul dat, Trust crede; 
că condiţiile interne subiective ale experienţei ei senzoriale şi ale opiniilor; 

ei bazate pe percepţie sunt conectate într-un mod demn de încredere cu 
realitatea exterioară obiectivă a temperaturii lichidului din recipient. 
Această opinie prealabilă este esenţială pentru întemeierea opiniei sale 
că temperatura lichidului din recipient este de 105 grade, iar corectitu¬ 
dinea acestei opinii prealabile este necesară pentru ca întemeierea să nu 
fie anulată. Astfel, sistemul nostru prealabil de opinii conţine o teorie 
simplă despre relaţia noastră cu lumea exterioară, teorie care întemeiază 
anumite opinii ale noastre care sunt coerente cu acel sistem. Pentru ca 
această întemeiere să ducă la cunoaştere, această teorie trebuie să conţină 
suficient de puţine erori, asfel încât coerenţa să fie menţinută în 
versiunile corectate ale sistemului nostru prealabil de opinii. Corectitu¬ 
dinea acelei teorii simple furnizează legătura dintre condiţiile interne şi 
realităţile exterioare. 

Teoria coerentistă a adevărului apare în mod firesc dintr-o problemă 
ridicată de teoria coerentistă a întemeierii. Problema este că oricine caută 
să afle dacă posedă cunoaştere este limitat la căutarea coerenţei dintre 
opiniile sale. Experienţele senzoriale pe care le are sunt mute până când 
sunt reprezentate în forma unor opinii obţinute din percepţie. Opiniile 
constituie motorul care pune în mişcare întemeierea. Dar ce garanţie 
avem că întemeierea noastră se bazează pe opinii adevărate? Ce temeiuri 
avem să credem că nici una dintre întemeierile noastre nu este anulată? 
Teama că am putea să nu avem nici unul, că opiniile noastre ar putea fi 
produse de vreun demon sau om de ştiinţă care ne înşeală, duce la 
problema de a reduce adevărul la vreo formă, eventual ideală, de 
întemeiere (Rescher, 1973; Rosenberg, 1980). Această reducţie ar anula 
ruptura sceptică ameninţătoare dintre întemeiere şi adevăr. Să presu¬ 
punem că o opinie este adevărată dacă şi numai dacă este întemeiată 
ideal pentru o anumită persoană. Pentru această persoană nu ar exista 
prăpastia dintre întemeiere şi adevăr sau dintre întemeiere şi întemeiere 
neanulată. Adevărul ar însemna coerenţă cu un sistem ideal prealabil de 
opinii, eventual un sistem care exprimă consensul dintre sistemele de 
opinii sau convergenţa către consens. Această concepţie este atractivă 
din punct de vedere teoretic datorită reducţiei pe care o promite, însă 
pare să fie vulnerabilă faţă de obiecţii serioase. Una dintre acestea este 
că există un consens asupra faptului că putem să ne înşelăm cu toţii, cel 
puţin în privinţa unor probleme cum ar fi originea universului. Dacă 
există un consens asupra faptului că ne putem înşela cu toţii în privinţa 
unui lucru, atunci sistemul de opinii care exprimă consensul nostru va 
respinge identificarea adevărului cu consensul. în consecinţă, identifi¬ 
carea adevărului cu coerenţa cu un sistem de opinii care exprimă 
consensul nostru este ea însăşi incoerentă. 

Teoriile coerentiste ale conţinutului opiniilor noastre şi ale întemeierii 
lor sunt ele însele coerente cu sistemele noastre prealabile de opinii, însă 
nu şi teoriile coerentiste ale adevărului. Un apărător al coerentismului 
trebuie să accepte ruptura logică dintre opinia întemeiată şi adevăr, însă 
el poate să considere că puterile sale sunt suficiente pentru a depăşi 



această ruptură şi a produce cunoaştere. Această concepţie este, în orice 
caz, coerentă. 

Vezi şi CONCEPT; PROBLEMA LUI GETTIER; ADEVĂR. 


BIBLIOGRAFIE 

Audi, R., Belief, Justification and Knowledge, Wadsworth, Belmont, 1988. 

Bender, J. (ed.), The Current State of the Coherence Theoiy, Kluwer, 
Dordrecht, 1989. 

BonJour, L., The Structure of Empirical Knowledge, Harvard University 
Press, Cambridge MA, 1985. 

Chisholm, R.M., Theoiy of Knowledge ed a 3-a, Prentice-Hall; Englewood 
Cliffs, 1989. 

Goldman, A. Empirical Knowledge, University of California Press, 
Berkeley, 1988. 

Hannan, G., Thought, Princeton University Press, Princeton, 1973. 

Lehrer, K., Theoiy of Knowledge, Westview, Boulder, 1990. 

Lycan, W.G., Judgement and Justification, Cambridge University Press, 
New York, 1988. 

Pollock, J., Contemporary Theories of Knowledge, Rowman and Littlefield, 
Totowa, 1986. 

Rescher, N., The Coherence Theoiy of Truth, Oxford University Press, 
Oxford, 1973. 

Rosenberg, J., One World and Our Knowledge of it, Reidel, Dordrecht, 
1980. 

KEITH LEHRER [A.Z.] 


cogito 

Numele dat faimosului aforism al lui Descartes „gândesc, deci exist" 
(je pense, donc je suis; în latină: cogito ergo sum). Expresia franceză 
apare în Discurs asupra metodei (1637); formularea latină, în Principiile 
filosof iei (1644). Termenul „cogito” este utilizat de obicei de comentatori 
pentru a se referi nu doar la aforism, ci şi la întregul proces de raţionare 
prin care meditatorul devine conştient de existenţa indubitabilă a subiec¬ 
tului gânditor. Concepţia definitivă a lui Descartes în ceea ce priveşte 
acest proces se găseşte în Meditaţia a doua, unde autorul spune că „Faptul 
că sunt, că exist (suin, existo) este cu necesitate adevărat ori de câte ori 
este pus de mine în discuţie sau conceput de mintea mea”. 

Vezi şi DESCARTES; CUNOAŞTERE DE SINE ŞI IDENTITATE CU 
SINE. 

JOHN COTTINGHAM [A.Z.J 


concepte 

Stările mentale au conţinuturi: o opinie poate avea conţinutul că eu 
voi prinde trenul, o speranţă poate avea conţinutul că primul ministru 
va demisiona. Un concept este ceva care este capabil de a fi un constituent 
al unor astfel de conţinuturi. Mai exact, un concept este un mod de a 
gândi despre ceva - un anume obiect sau proprietate sau relaţie sau o altă 
entitate. 

Mai multe concepte diferite pot fi, fiecare dintre ele, moduri de a gândi 
despre acelaşi obiect. O persoană se poate gândi la ea însăşi în modul 
persoanei întâi sau se poate gândi Ia ea însăşi ca fiind soţul lui Mary 
Smith sau ca fiind persoana care se găseşte acum într-o anumită cameră, 
in general, un concept c este distinct de un concept d dacă este posibil 
ca o persoană să creadă, în mod raţional, că „c este în cutare fel“, fără 
să creadă şi că „d este în cutare fel“. Aşa cum cuvintele pot fi combinate 
pentru a forma propoziţii structurate, conceptele au fost şi ele concepute 
ca fiind combinabile în conţinuturi structurate complexe. Când aceste 
conţinuturi complexe sunt exprimate în limba engleză prin propoziţii care 
conţin „că...“, precum în exemplele noastre de început, ele vor fi capabile 
de a fi adevărate sau false, în funcţie de felul în care este lumea. 

Conceptele trebuie distinse de stereotipuri şi concepţii. Spionul 
stereotipic poate fi un individ cu o funcţie oficială, de nivel mediu, lipsit 
de noroc şi având nevoie de bani. Cu toate acestea, putem ajunge să aflăm 
că Anthony Blunt, istoric al artei şi supraveghetor al tablourilor reginei, 
este un spion; noi putem să ajungem să credem că ceva cade sub un 
concept, necrezând cu fermitate, în acelaşi timp, că acelaşi lucru cade sub 
stereotipul asociat cu conceptul. In mod similar, concepţia unei persoane 
despre un aranjament drept, care să rezolve disputele, poate implica ceva 
asemănător sistemelor legale vestice. Insă, fie că aranjamentul ar fi 
corect, fie că nu, este perfect intebgibil ca cineva să respingă această 
concepţie, argumentând că ea nu asigură, în mod adecvat, elementele de 
corectitudine şi respect care sunt cerute de conceptul de dreptate. 

0 teorie a unui anumit concept trebuie să fie distinsă de o teorie a 
obiectului sau obiectelor pe care el le selectează. Teoria conceptului este 
parte a teoriei gândirii şi a epistemologiei, iar o teorie a obiectului sau 
obiectelor este parte a metafizicii şi ontologiei. Unele figuri din istoria 
filosofiei - şi, probabil, chiar şi unii dintre contemporanii noştri - sunt 
vulnerabili la acuzaţia de a nu fi respectat pe deplin distincţia dintre cele 
două feluri de teorii. Descartes pare să fi trecut de la faptele despre 
indubitabilitatea gândului „Eu gândesc", conţinând modul de gândire la 
persoana întâi, la concluzii despre natura nematerială a obiectului care 

era el însuşi. însă, deşi scopurile unei teorii a conceptelor sunt distincte 
de scopurile unei teorii a obiectelor, se cere ca fiecare teorie să aibă o 
explicaţie adecvată a relaţiilor sale cu cealaltă teorie. O teorie a concep¬ 
telor este inacceptabilă dacă ea nu oferă nici o explicaţie a modului în 
care conceptul este capabil să selecteze obiectele pe care, în mod evident, 
le selectează. O teorie a obiectelor este inacceptabilă dacă face imposibil 
de înţeles modul în care noi putem avea concepte ale acelor obiecte. 

O întrebare fundamentală pentru filosofie este: ce individuează un 
concept dat - adică, ce îl face să fie cel care este, mai degrabă decât oricare 
alt concept? Un răspuns, care a fost elaborat în detaliu, e acela că este 
imposibil să dai un răspuns netrivial la această întrebare (Schiffer, 1987). 
O abordare alternativă, preferată de prezentul autor, adresează între¬ 
barea pornind de la ideea că un concept este individuat prin condiţia ce 
trebuie satisfăcută pentru ca un subiect să deţină acel concept şi, de 
asemeni, să fie capabil de a avea opinii şi alte atitudini ale căror 
conţinuturi au conceptul drept constituent. Aşadar, pentru a lua un caz 
simplu, se poate sugera că acel concept logic, este individuat prin această 
condiţie: pentru a poseda conceptul unic C, subiectul trebuie să găsească 
aceste forme de inferenţă drept constrângătoare, fără a le întemeia prin 
inferenţe sau informaţii suplimentare : din oricare două premise A şi B 
poate fi inferat ACB; şi din oricare premisă ACB poate fi inferat fiecare 
dintre A şi B. Din nou, un concept relativ observaţional precum cel de 
rotund poate fi individuat, în parte, prin enunţarea faptului că subiectul 
consideră constrângătoare conţinuturile determinate ce conţin conceptul, 
atunci când are anumite genuri de percepţie şi, în parte, prin punerea în 
relaţie a acelor judecăţi care conţin conceptul şi care nu sunt bazate pe 
percepţia a celor judecăţi ce sunt. Un enunţ care individuează un concept 
spunând ce se cere pentru ca un subiect să posede acel concept poate fi 
descris ca oferind condiţia de deţinere a conceptului. 

0 condiţie de deţinere a unui anumit concept poate, efectiv, să facă 
uz de acel concept. Astfel face şi condiţia de deţinere a conceptului. De 
asemeni, ne putem aştepta să utilizăm concepte relativ observaţionale în 
determinarea tipului de experienţe ce trebuie menţionate în condiţiile de 
deţinere a conceptelor relativ observaţionale. Ceea ce trebuie să evităm 
este menţionarea ca atare a conceptului în chestiune, în conţinutul 
atitudinilor atribuite subiectului în condiţia de deţinere. Altminteri, noi 
am presupune deţinerea conceptului într-o explicaţie ce era destinată să 
elucideze deţinerea lui. Discutând despre ceea ce consideră subiectul ca 
fiind constrîngător, condiţiile de deţinere pot respecta şi o intuiţie a lui 
WITTGENSTEIN din perioada târzie: că stăpânirea unui concept de către 

un subiect este indisolubil legată de modul în care el consideră firesc să 
continue să aplice conceptul în cazuri noi. 

Uneori, o familie de concepte are această proprietate: nu este posibil 
să stăpâneşti pe oricare dintre membrii familiei de concepte fără a le 
stăpâni pe celelalte. Două dintre familiile de concepte care au, în mod 
plauzibil, acest statut sunt acestea: familia care constă în unele concepte 
simple, 0, 1, 2, .... din numerele naturale şi conceptele corespondente ale 
cuantificatorilor numerici, există 0 în cutare fel, există 1 în cutare fel, ... 
şi familia care constă în conceptele opinie şi dorinţă. Asemenea familii 
au ajuns să fie cunoscute ca „holisme locale". Un HOLISM local nu 
preîntâmpină individuaţia unui concept prin condiţia sa de deţinere. Mai 
degrabă el cere ca toate conceptele din familie să fie individuate simultan. 
Astfel, cineva ar spune ceva de forma aceasta: opinia şi dorinţa formează 
unica pereche de concepte CI şi C2, astfel încât, pentru ca un subiect să 
le deţină, trebuie să satisfacă cutare condiţie ce implică subiectul, Clşi 
C2. Pentru ca aceste condiţii de deţinere şi altele să individueze corect, 
este necesar să existe o ierarhizare a conceptelor tratate. Condiţiile de 
deţinere a conceptelor mai înalte în grad trebuie să presupună numai 
deţinerea conceptelor de la aceleaşi nivele sau de la nivele mai joase în 
ierarhie. 

O condiţie de deţinere poate, în diverse moduri, să facă deţinerea unui 
anume concept, de către un subiect, dependentă de relaţiile subiectului 
cu mediul său. Multe condiţii de deţinere vor menţiona legăturile dintre 
un concept şi experienţa perceptivă a subiectului. Experienţa perceptivă 
reprezintă lumea ca fiind într-un anume fel. Este discutabil faptul că 
singura explicaţie satisfăcătoare a ceea ce înseamnă că experienţa 
perceptivă reprezintă lumea într-un anume fel trebuie să se refere la 
relaţiile complexe ale experienţei cu mediul subiectului. Dacă aşa stau 
lucrurile, atunci menţionarea unor astfel de experienţe întro condiţie de 
deţinere va face deţinerea acelui concept dependentă, în parte, de relaţiile 
cu mediul ale subiectului. Burge (1979) a argumentat şi el, pornind de la 
intuiţiile privind anumite exemple, că, chiar dacă rămân constante 
proprietăţile şi relaţiile subiectului care nu ţin de mediu, conţinutul 
conceptual al stării lui mentale poate varia, dacă variază şi mediul social 
al gânditorului. O condiţie de deţinere care individuează în mod corect 
un astfel de concept trebuie să ia în considerare relaţiile sociale ale 
subiectului, în particular, relaţiile sale lingvistice. 

Conceptele au o dimensiune normativă - acesta este un fapt subliniat 
energic de către Kripke. Pentru orice judecată al cărei conţinut implică 
un concept dat, există o condiţie de corectitudine pentru acea judecată, 
o condiţie ce este dependentă parţial de identitatea conceptului Carac¬ 
terul normativ al conceptelor se extinde şi pe teritoriul temeiurilor pe 
care le are un subiect de a concepe judecăţi. Percepţia vizuală a unui 
subiect poate da acestuia un bun temei pentru a judeca „Acel om este 
chel"; ea nu îi dă, prin ea însăşi, un bun temei pentru a judeca: 



conştiinţă de sine (selfconsci'’ usness) 


„Rostropovich este chel“, chiar dacă omul pe care îl vede este Ros- 
tropovich. Toate aceste conexiuni normative trebuie explicate printre 
teorie a conceptelor. O abordare a acestor chest uni este de a privi către ; 
condiţia de deţinere a unui concept şi de a lua în considerare cum este• 
fixat, prin concept, referentul său, împreună cu lumea. O propunere este 1 
că referentul conceptului este acel obiect (sau proprietate sau funcţie) ce 
face ca practicile judecăţii şi inferenţei menţionate în condiţia de deţinere 
să conducă totdeauna la judecăţi adevărate şi la inferenţe valide. Această 
propunere ar explica de ce anumite temeiuri sunt cu necesitate bune 
temeiuri pentru judecarea conţinuturilor date. Dat fiind că această 
condiţie de deţinere ne permite să spunem ce anume din judecăţile 
anterioare ale subiectului face ca el să angajeze mai degrabă un concept, 
decât un altul, această propunere va avea încă o virtute. Ea ne va permite ! 
să spunem cum este determinată condiţia corectitudinii pentru o judecată 
în care conceptul este aplicat unui obiect nou întâlnit. Judecata este 
corectă dacă noul obiect are proprietatea care, de fapt, face ca practicile 
judicative menţionate în condiţia de deţinere să producă judecăţi ade¬ 
vărate sau inferenţe valide. i 

Vezi şi COERENTISM; ÎNŢELEGERE LINGVISTICĂ. 

CRISTOPHER PEACOCKE [C.Ş.] 


conştiinţă de sine (self-consciousness) 

Expresia „conştiinţă de sine" poate însemna diferite lucruri In sensul 
(1), de „conştiinţă a sinelui” (consciousness of seif), ea se referă la 
conştienţa (awareness) pe care un subiect (al experienţei) o are despre el 
însuşi, adică despre referentul tipic al pronumelui „eu”. Nu este doar o 
captare a entităţii care se întâmplă să fiu eu însumi, ci o conştientă faţă 
de mine ştiută ca fiind eu însumi. Aici, problema filosofică vizează modul 
în care este generată o asemenea conştienţă şi care este structura sa 
logică. în altă variantă, conştiinţa de sine poate fi (2) „experienţa; 
elementelor din conştiinţa ta sau a conţinuturilor conştiinţei”, precum i 
senzaţiile, gândurile, sentimentele etc. Aceasta lasă deschisă posibilitatea; 
ca o astfel de conştienţă să fie un rezultat al facultăţii speciale a, 
introspecţiei. Totuşi, există o utilizare a conştiinţei de sine care se referă; 

la „intimitateafaţă de sine“ (self-intimation) a fiecăreistări de conştiinţă, 
iar în acest sens ea înseamnă (3) „capacitatea unei stări de conştiinţă de 
a deveni obiect al ei însăşi". Aici, problema filosofică este de a restitui, 
în termeni epistemici şi metafizici, metafora „fosforescenţei", care e 
folosită în general pentru a surprinde această reflexivitate a conştiinţei. 

Vezi şi INTROSPECŢIE; CUNOAŞTERE DE SINE ŞI IDENTITATE 
CU SINE. 

VRINDA DALMIYA [C.Ş.] 


construcţie logică 

Expresia este consacrată de către RUSSELL: „Ori de câte ori este 
posibil, entităţile inferate trebuie să fie înlocuite prin construcţii logice" 
(Russell, 1914, p. 115). în loc de a gândi lumea ca şi când ar conţine o 
serie de „monştri metafizici", precum entităţi materiale având continui¬ 
tate temporală, independente faţă de spirit, ar trebui să gândim aceste 
elemente ca fiind construcţii logice, realizate pornind de la DATELE 
SENSIBILE. Pentru Russell, a gândi lucrurile materiale drept construcţii 
logice a condus mai degrabă la o revizuire a vederilor obişnuite (ce 
încorporează şi „superstiţiile sălbatice ale canibalilor") şi nu la o simplă 
descriere a acestora. Construcţiile lui Russell erau mulţimi. Pentru 
CARNAP, care a folosit de asemenea această noţiune, construcţiile erau 
însumări 6 (aceasta pentru a fi consistent cu nominalismul său). Un 
exponent mai recent al ideii de construcţie logică este Quine, care 
foloseşte ca model definiţia („construcţia") unei perechi ordonate y prin 
intermediul mulţimii (x,{x,y)) (1960, §53). O caracteristicăimportantă a 
construcţiei este aceea că, deşi tot ceea ce am dori să spunem despre 
entitatea originară poate fi „parafrazat" în termenii construcţiei, înlo¬ 
cuirea expresiei folosite pentru aceasta prin cealaltă expresie nu conservă 
întotdeauna adevărul intuitiv, nemaivorbind de înţeles. Astfel, „fiecare 
din membrii perechii y este un individual" este un enunţ intuitiv adevărat, 
în timp ce „fiecare din membrii mulţimii (x,(x,y)} este un individual" este 
un enunţ fals. A accepta construcţia înseamnă a renunţa la intuiţie. 

Vezi şi FENOMENALISM 


5 =$41 NU9] (N. t.) 

convenţie 

Există două modalităţi principale în care se dă un înţeles cuvintelor 
sau semnelor, „prin ostensiune“ şi „prin convenţie“.în cazul înţelesului 
prin ostensiune li se atribuie cuvintelor sau semnelor unui limbaj anumite 
entităţi, ca înţelesuri ale lor. De exemplu, entităţi mentale, precum ideile,' 
experienţele, conceptele şi entităţi non-mentale, precum lucrurile con 
crete, clase, funcţii, universalii. în genere vorbind, entităţile atribuit* 
sunt alese în aşa fel încât, pentru o propoziţie oarecare s din limbajul 
avut în vedere, va avea sens să întrebăm „Este adevărată s (despre 
lume)?". Astfel, de exemplu, în propoziţia „Inelul Irinei este de aur", 
expresiei „inelul Irinei" îi este atribuit inelul Irinei, iar expresiei „este de 
aur" îi este atribuită o funcţie care pentru fiecare obiect din lume conduci 
la Adevărat sau Fals, potrivit cu faptul că lucrul respectiv este din aui 
sau na Doar pentru convenienţă, vom numi aici acest gen de adevăţ 
O-adevăr. 

în cazul înţelesului prin convenţie, cuvintele sau semnele unui limbai 
au înţeles în virtutea unor reguli mai mult sau mai puţin explicite pentrs 
folosirea cuvintelor sau semnelor în relaţie unele cu altele. înţelesul unu 
cuvânt, în acest sens, nu va rezida într-o entitate ce îi este atribuită, c 
doar în folosirea sa în relaţie cu alte cuvinte sau semne, potrivit uno. 
reguli. în genere vorbind (nu însă totdeauna), se presupune că limbaju 
are o sintaxă logică sau asemănătoare celei logice, iar regulile pentn 
folosirea cuvintelor sau a semnelor sunt reguli pentru operaţii logice sai 
asemănătoare celor logice (de exemplu, cele care generează „deducţii 1 
logic-formale, pornind de la propoziţii sau formule date). Astfel, date fi in; 
asemenea reguli pentru un limbaj, înţelesurile cuvintelor sunt instituit, 
„prin convenţie" cu ajutorul specificării unei submulţimi X de propozifi 
sau formule ale limbajului. Relativ la regulile date, înţelesurile semnele! 
din propoziţiile sau formulele din mulţimea X sunt definite implicit (vei'i 
DEFINIŢIE), prin intermediul lui X şi al regulilor. 

Exemplu: Limbajul constă din semnele x, y, 0, 1, 2, = (ca semn al unei 
relaţii binare) şi + (ca semn al unei operaţii binare). Formulele vor fi toate 
de forma _+_= _ sau sau unde în locurile marcate prin 

„ “ vom distrib ui x, y, 0, 1, 2, în to ate modurile posibile. Regulile sunt: 

(1) Ori de câte ori apare x, îl putem înlocui cu 0, 1 sau 2. 

(2) Dacă apare W = Z, putem înlocui pe W cu Z, ori de câte ori W 
apare în poziţia _= sau =_. 

Avem formulele X care, împreună cu regulile, definesc implicit 
semnele x, y, 0, 1, 2, =, +. De pildă: x + 0-x, x + y ■= y + x. Astfel, ce 
însemnă 0, de pildă? înseamnă, între altele, că x + 0 = x, 0 + 0 = 0, 2 + 
0-0,0 + x-x, 0+1-1,... (vezi AXIOMATICĂ). 

întrucât propoziţiile sau formulele acceptate din submulţimea X 
definesc implicit cuvintele sau semnele ce le compun, se spune că acestea 
sunt adevărate prin convenţie. întrucât X determină înţelesurile cuvin¬ 
telor sau semnelor ce le compun, putem spune că propoziţiile din X sunt 
adevărate în virtutea înţelesurilor cuvintelor sau semnelor ce le intră în 
componenţa lor. De asemenea, se obişnuieşte să se spună că formulele 
sau propoziţiile derivate din X cu ajutorul regulilor date de folosire a 
semnelor sunt de asemenea adevărate prin convenţie. Doar pentru 
convenienţa noastră, vom numi acest gen de adevăr C-adevăr. 

Dispunem de sintaxe logic-formale suficient de bogate pentru a 
înregimenta logic-formal limbajul ştiinţelor. Cel puţin pentru limbajele 
ştiinţelor naturii astfel înregimentate, ne-am putea aştepta ca majoritatea 
cuvintelor ce apar într-o teorie ştiinţifică să aibă două componente ale 
înţelesului: una determinată prin ostensiune, iar cealaltă prin convenţie. 
Astfel, unele dintre propoziţiile unei asemenea teorii (enunţuri, teoreme, 
judecăţi etc.) pot fi adevărate prin convenţie (C-adevărate), altele pot fi 
O-adevărate, iar altele O-false. Totuşi, după anumite puncte de vedere, 
unele dintre cuvintele sau semnele ce compun limbajul teoriei noastre 
ştiinţifice nu pot avea înţeles ostensiv. De pildă, acest lucru este uneori 
susţinut despre cuvintele specific logice, precum „nu", „sau", „toţi", iar 
alteori este susţinut şi despre cuvintele matematice. De asemenea, acest 
lucru e susţinut cu privire la „termenii teoretici" (spre deosebire de 
„termenii observaţionali"), atunci când se consideră că experienţa sensi¬ 
bilă este singura sursă a O-înţelesului şi, în plus, că în cadrul teoriei avem 
nevoie de expresii cărora nu li se poate da un asemenea înţeles obser¬ 
vaţi onal (termenii teoretici). 

întrucât propoziţiile ale căror termeni au C-înţeles, dar nu şi O-în- 
ţeles, ar putea să implice logic propoziţii ale căror termeni au un O-înţeles 
(aşa cum se întâmplă atunci când doar termenilor observaţionali li se 
atribuie un O-înţeles), şi, în plus, întrucât definiţiile implicite şi explicite 
dintr-o teorie pot fi alese în mod diferit, astfel încât propoziţiile care sunt 
adevărate prin convenţie într-o variantă nu vor mai fi şi în cealaltă, deşi 
aceleaşi propoziţii sunt O-adevărate în ambele, în fine, întrucât nu este 



credinţa 


de conceput ca anumite domenii, precum logica şi matematica, să fie doar 
domenii ale C-adevărului, există multe dificultăţi filosofice legate de 
caracterizarea exactă a C-adevărului, a O-adevărului, precum şi a relaţiei 
dintre acestea. 

credinţa în şi opinia că (belief in and belief 
that) 

1 Interesul epistemologilor s-a îndreptat în mod tradiţional către aspec¬ 
tul propoziţional (propositional) al opiniei:_S crede că p, unde p este o 
judecată (proposition) faţă de care un agent S manifestă o atitudine de 
acceptare. Dar nu tot ceea ce credem este de acest tip.'Dacă am încredere 
în ceea ce spui, te cred. Jar cineva poate să creadă în d-naThatcher, într-o 
economie de piaţă liberă sau în Dumnezeu. Se presupune uneori că orice 
opinie este reductibilă la o opinie propoziţională, la opinia-că. Astfel, se 
poate considera că faptul că eu te cred înseamnă, poate, că eu cred că 
ceea ce spui tu este adevărat; iar faptul că tu crezi în piaţa liberă sau în 
Dumnezeu înseamnă că tu'crezi că economia de piaţă liberă este 
dezirabilă sau că Dumnezeu există. 

<_ Este totuşi îndoielnic că, pentru orice caz dat, credinţele nepropo- 
ziţionale pot fi reduse în acest mod. Dezbaterile asupra acestui subiect 
s-au concentrat îndeosebi asupra unei pretinse distincţii care ar exista 
între opinia-că şi credinţa-în şi asupra aplicării acestei distincţii la 
credinţa în Dumnezeu (vezi Swinburne, 1981). Unii filosofi l-au urmat pe 
D'AQUINO (vezi Summa Theologiae), presupunând că a crede în Dum¬ 
nezeu înseamnă pur şi simplu a crede că anumite adevăruri se susţin: că 
Dumnezeu există, că este bun, etc. Alţii (de ex. Hick, 1957)argumentează 
că credinţa-în este o atitudine specială, care include în mod esenţial un 
element de încredere. Mai adesea, s-a considerat că credinţa-în implică o 
combinaţie între opinia propoziţională şi o atitudine suplimentară. 
H.H.Price (1969)apără teza că există mai multe tipuri de credinţe-în, 
dintre care unele, însă nu toate, sunt reductibile la opinii-că^Dacă cineva 
crede în Dumnezeu, crede că Dumnezeu există, că Dumnezeu este bun, 

credinţa in şi opinia că (belief in and belief that) 
etci lnsă, după Price, credinţa cuiva implică o anumită atitudine complexă 
în favoarea obiectului său. S-ar putea încerca o analiză a acestei atitudini 
suplimentare în termenii'unor alte opinii-că: S crede în x doar dacă (1) 
S crede că x există (şi susţine poate şi alte opinii factuale despre x); (2) 
S crede că x este bun sau că este valoros dintr-un anumit punct de vedere; 
şi (3) S crede că însuşi faptul că x este bun sau valoros este un lucru bun. 
O analiză de acest tip nu reuşeşte totuşi să surprindă în mod adecvat 
componenta suplimentară afectivă a credinţei-în. Astfel, după Price, dacă 
tu crezi în Dumnezeu, credinţa ta nu înseamnă doar că anumite adevăruri 
-se susţin; tu ai, în plus, o atitudine de angajare şi de încredere faţă de 
Dumnezeu. 

După cum se ştie, credinţa-în merge mai departe decât ar permite-o 
temeiurile existente pentru opinia-că corespunzătoare. îi diminuează oare 
acest lucru raţionalitatea? Dacă credinţa-în presupune opinia-că, s-ar 
putea crede că standardele de întemeiere pentru credinţa-în trebuie să 
fie cel puţin la fel de tari ca cele pentru opinia-că. S-ar putea crede, de 
asemenea, că orice atitudine suplimentară în favoarea obiectului credinţei 
necesită un nivel suplimentar al întemeierii, ce nu este necesar în cazul 
opiniei-că. 

(_Unii filosofi au argumentat că, cel puţin în cazurile în care credinţa-în 
este sinonimă cu încrederea (sau încrederea-în), se coboară pragul de 
întemeiere pentru opiniile propoziţionale subiacente^vezi de exemplu 
Audi, 1990). Poţi avea în mod just încredere în Dumnezeu sau în d-na 
Thatcher, chiar dacă opiniile pe care le-ai susţine despre atributele lor nu 
ar satisface standardele de întemeiere. 

în general, credinţa-în este mai puţin susceptibilă de a se schimba în 
faţa dovezilor nefavorabile, decât opinia-că jlJn credincios pus în faţa unor 
dovezi împotriva existenţei lui Dumnezeu poate să rămână netulburat în 
credinţa sa, în parte datorită faptului că dovezile nu sunt relevante în 
ceea ce priveşte atitudinea sa în favoarea obiectului credinţei. Atât timp 
cât aceasta se îmbină cu opinia sa că Dumnezeu există, opinia poate 
supravieţui - în mod just - atacurilor epistemice, ceea ce nu se întâmplă 
în cazul unei opinii-că obişnuite, propoziţionale. 

Vezi şi CREDINŢA RELIGIOASĂ. 

criterii şi cunoaştere 

Cu excepţia unor presupuse cazuri de lucruri care sunt evidente prin 
simplul fapt că sunt adevărate, s-a considerat adesea că orice lucru 
cunoscut trebuie, pe lângă să fie adevărat, să satisfacă anumite criterii 
(vezi CRITERIU, CANON). Aceste criterii sunt principii generale care 
specifică tipurile de consideraţii C care vor face ca o propoziţie p să ne 
fie evidentă. 

Printre sugestiile tradiţionale se numără: (a) dacă o propoziţie p, de 
ex., 2 + 2 = 4, este concepută clar şi distinct, atunci p este evidentă (vezi 
DESCARTES, HUME); sau pur şi simplu (b) dacă nu putem concepe ca 
p să fie falsă, atunci p este evidentă; sau (c) orice lucru de care suntem 
conştienţi în mod imediat în gândire sau în experienţă, de ex, că ni se 
pare că vedem ceva roşu, este evident. Acestea ar putea fi criterii prin 
care presupuse adevăruri auto-evidente, de ex, că cineva concepe p în 
mod clar şi distinct, .transmit" altor propoziţii, precum p,statutul pe care 
îl au de a fi evidente fără criterii Sau ele ar putea fi criterii prin care 
statutul epistemic, de ex, al lui p, de a fi evident este „creat iniţial" prin 
consideraţii pur ne-epistemice, de ex, fapte referitoare la modul în care 
p este conceput, care nu sunt nici auto-evidente şi nici criterial evidente. 
Oricum ar fi el „creat iniţial", statutul epistemic presupus, inclusiv 
gradele de acceptare întemeiată sau de probabilitate, poate fi „transmis" 
în mod deductiv de la premise la concluzii. Criteriile trebuie să spună 
când şi în ce măsură „p şi q" (de exemplu) este întemeiată, date fiind 
consideraţiile epistemice că p şi q sunt ambele întemeiate. (Trebuie j 
conexiunea logică să fie ea însăşi evidentă?) Se consideră de obicei căj 
întemeierea poate fi „transmisă" şi inductiv, ca atunci când datele că! 
obiectele de tipul A au fost cu regularitate F întemeiază, în absenţa datelor- 
subminatoare (infirmante), acceptarea faptului că un A, care nu a fost 
observat, este F. Această întemeiere poate fi dezminţită. Astfel, în ciuda 
observării cu regularitate a corbilor negri, a considera că un corb care- 
nu a fost observat este negru poate să nu fie prea întemeiat dacă au avut 
loc recent schimbări de radiaţie care afectează potenţial culorile păsărilor. 

Criteriile tradiţionale nu par să stabilească drept evidente nici un felj 
de propoziţii despre ceva ce ar depăşi propriile noastre gânduri şi- 
experienţe sau adevărurile necesare, cărora li se pot aplica criterii; 
deductive sau inductive. Se poate argumenta, mai mult, că nici criteriile! 
inductive, incluzând criteriile care întemeiază cele mai bune explicaţii ale* 
datelor empirice, nu conferă niciodată evidenţă propoziţiilor şi nici nu le 
întemeiază suficient acceptarea pentru ca acestea să conteze drepţi 
cunoaştere. 

Filosofii contemporani au susţinut totuşi criterii prin care consideraţii 
referitoare la expresia feţei unei persoane pot face evidentă durerea sauţ 
suferinţa acesteia (într-un mod care poate fi dezminţit) (Lycan, 1971). Ei' 
au argumentat, mai des, în favoarea unor criterii prin care propoziţiile 

criterii ţi cunoaştere 
despre realitatea percepută să poată fi făcute evidente chiar de experienţa 
simţurilor sau de propoziţii evidente referitoare la aceasta. De exemplu, 
în absenţa unor date relevante care să spună că percepţia nu este de 
obicei demnă de încredere, este evident că noi vedem într-adevăr un 
pătrat roz dacă avem experienţa senzorială că ni se pare că vedem un 
pătrat roz (Pollock, 1986); sau dacă faptul că avem această experienţă 
este evident; sau dacă în cadrul experienţei senzoriale noi credem în mod 
spontan că vedem un pătrat roz. Consideraţiile legate de experienţă pot 
fi suficiente, se susţine, pentru a face realitatea evidentă, chiar dacă 
într-un mod care poate fi dezminţit. Ele pot realiza acest lucru prin ele 
însele şi nu au nevoie de sprijinul unor alte consideraţii, cum ar fi cele 
privitoare la absenţa datelor subminatoare sau la temeiuri inductive în 
favoarea unei legături generale între experienţă şi realitate. Desigur, pot 
exista date subminatoare. Avem aşadar nevoie de criterii care să deter¬ 
mine când anume datele subminează şi când încetează ele să submineze. 

întemeierea poate fi de asemenea şi sporită, nu numai „trecută mai 
departe". COERENŢA propoziţiilor probabile cu alte propoziţii probabile 
poate să le f acă pe toate mai evidente (într-un mod care poate fi dezminţit) 
(Firth, 1964). Astfel, chiar dacă faptul că pari să vezi un scaun făcea iniţial 
prezenţa unui scaun doar probabilă, prezenţa acestuia poate eventual să 
devină evidentă dacă este coerentă cu propoziţii privind alte cazuri de 
pecepţie a unui scaun (Chisholm, 1989). Aceste propoziţii pot fi la rândul 
lor întemeiate prin criterii „ale memoriei" şi „ale introspecţiei", după cum 
s-a sugerat adeseori, criterii prin care rememorarea lui p sau obţinerea 
sa prin introspecţie întemeiază acceptarea lui p într-un mod care poate 
fi dezminţit . Unii filosofi argumentează mai departe că coerenţa nu 
numai că sporeşte întemeierea, ci poate să şi producă întemeiere şi susţin 
un criteriu general al coerenţei: cu excepţia, poate, a întemeierii iniţiale 
pe care o au propoziţiile referitoare la opiniile noastre şi la relaţiile logice 
dintre acestea, ceea ce întemeiază orice propoziţie, în orice grad, este 
coerenţa sa cu cel mai coerent sistem de opinii pe care îl avem la dispoziţie 
(BonJour, 1985). 

Epistemologii contemporani sugerează astfel că imaginea tradiţională 
a criteriilor poate avea nevoie de modificări sub trei aspecte. Datele 
suplimentare pot supune chiar şi judecăţile noastre cele mai de bază 
rectificării raţionale, chiar dacă ele contează drept evidente pe baza 
criteriilor noastre. întemeierea poate fi transmisă şi altfel decât prin 
relaţii inductive şi deductive dintre propoziţii. Criteriile de transmitere 
ar putea să nu „treacă" pur şi simplu evidenţa, în mod linear, de la un 
fundament de „premise" foarte evidente la „concluzii" care nu sunt 
niciodată mai evidente decât ele. 

Criteriile iau aşadar în mod standard forma: „dacă C, atunci (în 
absenţa datelor subminatoare) p este evidentă sau întemeiată în gradul 
d“. Se poate argumenta că criteriile ni> joacă iniţial un rol prea mare în 

formarea opiniilor noastre. (Dar v. Pollock, 1986). Totuşi, pentru ca ele 
să constituie pentru noi standarde ale statutului epistemic, se consideră 
de regulă că şi consideraţiile criteriale trebuie să fie unele, în lumina 
cărora să putem cel puţin să verificăm şi,poate, şi să ne rectificăm opiniile 
(vezi EXTERNALISM/INTERNALISM). De aceea, epistemologii au con¬ 
siderat în mod tradiţional că consideraţiile criteriale trebuie cel puţin să 
poată fi descoperite prin reflecţie sau introspecţie şi că, astfel, ele privesc 
în ultimă instanţă factori interni legaţi de concepţiile, gândurile sau 
experienţa noastră. Unii epistemologi cred totuşi că verificările obiective 
trebuie să fie verificări care să poată fi recunoscute în mod public (vezi 
ARGUMENTUL LIMBAJULUI PRIVAT; PROBLEMA URMĂRII DE RE¬ 
GULI). Ei consideră astfel că consideraţiile criteriale trebuie să privească 
în ultimă instanţă factori publici, de ex., faptul că acele condiţii standard 
(lumina zilei, ochi deschişi etc.), pe care trebuie să le îndeplinească 
informaţiile oferite de percepţie pentru a fi demne dee încredere, sunt 
îndeplinite. 

Ce anume face ca criteriile să fie corecte? Pentru mulţi epistemologi, 
corectitudinea criteriilor constituie un adevăr necesar ireductibil, o 
chestiune de pură metafizică sau de convenţii lingvistice privitoare Ia 
statutul epistemic şi la consideraţiile care îl determină. Alţii obiectează 
că rămâne un mister de ce anumite consideraţii sunt criteriale dacă 
noţiunile de evident, întemeiat sau corect, nu sunt definite mai departe 
în termeni ne-epistemici. Criteriile ar putea fi definite, de exemplu, ca 
principii care reflectă cele mai adânci gânduri critice ale noastre cu 
privire la consideraţiile care duc la adevăr sau ca norme ale gândirii pe 
care raţionalitatea practică cere să le adoptăm, dacă vrem să fim agenţi 
eficace. Totuşi, mulţi vor obiecta în continuare că satisfacerea criteriilor 
trebuie să conducă la adevăr sau să tindă către acesta. Ei insistă asupra 
faptului că în mod necesar (1) orice este întemeiat are în mod obiectiv 
bune şanse să fie adevărat şi (2) orice este evident este adevărat sau - 
pentru a lăsa loc evidenţei care poate fi dezminţită - aproape invariabil 
adevărat. Se presupune că noţiunile epistemice îşi pierd rostul dacă nu 
măsoară cumva şansele reale ale unei propoziţii de a fi adevărată. 

0 obiecţie comună la (1) şi (2) este că nici un fel de consideraţii nu 
garantează în mod relevant adevărul, nici măcar pe termen lung(dar vezi 
BonJour, 1985). Acest lucru nu este evident în cazul presupuselor 
consideraţii criteriale tradiţionale precum acelea după care un lucru este 
evident dacă îl concepem în mod clar şi distinct sau dacă suntem 
conştienţi de el în mod imediat. însă, argumentează criticii, atunci când 
discuţia despre aceste consideraţii este interpretată neambiguu ca dis¬ 
cuţie despre activitatea mentală, şi nu este pur şi simplu sinonimă cu 
discuţia despre cunoaşterea clară şi distinctă sau imediată, nu există nici 
o conexiune necesară între a fi evident criterial pe baza unor asemenea 
consideraţii şi a fi adevărat (Sellars, 1979). Simpla coincidenţă că 

propoziţia pe care o concepem este uneori adevărată nu poate fi ceea ce 
face propoziţia să fie evidentă. Cu toate acestea, (1) şi (2) s-ar putea să 
fie necesare, în timp ce corectitudinea presupuselor criterii este un fapt 
contingent: date fiind diferite fapte legate de noi şi de lume, nu este o 
coincidenţă că aderarea la aceste criterii duce la adevăr, în mod aproape 
invariabil sau frecvent. Dată fiind nevoia noastră de a supravieţui cu 
resurse intelectuale limitate şi cu un timp limitat, nu este poate surprin¬ 
zător faptul că atunci când judecăm problemele noi cerem doar consi¬ 
deraţii criteriale failibile, rectificabile, care pot fi respinse şi care duc la 
adevăr în mod contingent. Totuşi, specificarea conexiunilor relevante cu 
adevărul este foarte problematică (vezi RELIABILISM). In plus, consi¬ 
deraţiile privitoare la reliabilitate par acum să fie criterii pentru criterii, 
deşi reliabilitatea, de ex., a percepţiei, nu este întotdeauna accesibilă 
introspecţiei şi reflecţiei. Poate că condiţia tradiţională a accesibilităţii 
poate fi respinsă. Este posibil, în schimb, ca ceea ce face ca un presupus 
criteriu să fie corect să difere de consideraţiile criteriale care îi fac 
evidentă corectitudinea. Astfel, ar putea exista criterii de identificare (ce 
poate fi dezminţită) a criteriilor, de ex., dacă propoziţiile „par corecte" 
sau sunt considerate întemeiate în „experimente mentale" în care ne 
imaginăm că diferite consideraţii criteriale posibile sunt prezente sau 
absente. Reflecţia ulterioară şi cercetarea pot scoate în evidenţă ce anume 
face ca aceste criterii să fie corecte, de ex., reliabilitatea sau faptul de a 
fi concepute de Dumnezeu sau de natură, pentru ca noi să le utilizăm 
intr-un mod demn de încredere, etc. 

In orice caz, dacă consideraţiile criteriale nu garantează adevărul, 
cunoaşterea va pretinde mai mult decât adevărul şi decât satisfacerea 
chiar a celor mai exigente criterii (vezi PROBLEMA LUI GETTIER). 
Cunoaşterea faptului că vedem un cub roz într-o anumită ocazie poate să 
necesite, în plus, să nu existe fapte care să poată fi descoperite (de ex., 
prezenţa noastră într-o expoziţie de holograme) şi care să submineze 
întemeierea pe experienţă a judecăţii noastre - sau poate, în loc de aceasta, 
ca faptul că judecata noastră este adevărată şi nu doar probabil adevărată, 
date fiind criteriile la care aderăm şi circumstanţele în care ne aflăm (de 
ex., prezenţa noastră într-o cameră normală) să nu fie accidental. Teza 
că opiniile care sunt adevărate şi care satisfac criteriile relevante consti¬ 
tuie cunoaştere poate primi, evident, mai multe interpretări. 

Mulţi filosofi contemporani abordează aceste probleme legate de 
criterii cu ajutorul unor concepţii netradiţionale despre sens şi adevăr. 
Pollock (1974), de exemplu, argumentează că a învăţa concepte obişnuite 
precum „pasăre" sau „roşu" presupune a învăţa să facem judecăţi cu ele 
în condiţii (precum experienţa perceptuală) care conferă întemeiere 
acelor judecăţi - deşi o întemeiere care poate fi dezminţită, întrucât 
învăţăm şi să ne rectificăm judecăţile, în ciuda prezenţei condiţiilor 
respective. Aceste condiţii nu sunt logic necesare sau suficiente pentru 

adevărul judecăţilor. Cu toate acestea, identitatea conceptelor noastre 
obişnuite face ca şi criteriile pe care le învăţăm pentru a face judecăţi 
corecte să fie în mod necesar adevărate. Deşi nu toate aserţiunile 
întemeiate sunt adevărate, nu există o idee privitoare la adevărul lor care 
să fie complet ruptă de ceea ce consideraţiile criteriale nedezminţite ne 
permit să asertăm. Totuşi, satisfacerea criteriilor tot pare compatibilă 
într-un anume fel cu dezminţirea viitoare, chiar frecventă şi cu lipsa 
cunoaşterii, tot aşa precum în interpretările mai tradiţionale ea era 1 
compatibilă cu eroarea şi cu dezminţirea. 

Se pare deci că prin apelul la criteriile întemeierii, care poate fi' 
dezminţită, noi nu putem arăta că noi cunoaştem p şi nu doar satisfacem; 
criteriile. Mai mult, argumentează criticii, noi nu putem nici măcar să- 
avem cunoaştere prin satisfacerea acestor criterii. Se consideră că ai 
cunoaşte că p necesită mai mult decât satisfacerea criteriilor. Dar ce date,i 
în afara acelora care ne îndreptăţesc să susţinem că p satisface criteriile;! 
într-un mod care nu a fost dezminţit până acum, ne-ar putea îndreptăţi! 
să susţinem mai mult, de ex. că p nu va fi dezminţită în viitor? Şi totuşij 
subiecţii care posedă cunoaştere trebuie să poată da, cel puţin după oi 
reflecţie, asigurări privind aceste condiţii suplimentare (Wright, 1984).; 
Altfel noi nu am fi interesaţi de un concept al cunoaşterii ca opusă, 
evidenţei sau întemeierii. Aceste teze pot fi contestate, pentru a salva uh 
rol pentru criteriile de întemeiere care poate fi dezminţită. Dar la ce bimţ 
De ce nu poate un cub roz să ni se prezinte în experienţe vizuale ce sunt 
esenţial diferite de acelea în care el doar pare a fi prezent (McDowelI; 
1982)? Noi cunoaştem drept urmare fapte obiective prin experienţe cari 
sunt criteriale pentru ele şi care le fac evidente într-un mod care nu poate; 
fi dezminţit. Totuşi, pentru mulţi, acest lucru cere o contopire deplină 1 
de-a dreptul mistificatoare, a aparenţei cu realitatea. în mod alternativ! 
cunoaşterea necesită poate exercitarea unei capacităţi de a judeca cu 
acurateţe în circumstanţe relevante specifice, dar nu necesită consideraţii 
criteriale care să facă propoziţiile evidente - chiar dacă numai în absenţi 
datelor subminatoare sau în mod contingent - prin principii generale ţi 
independente de context. Se poate argumenta că, totuşi, capacitate» 
noastră de a furniza garanţii relevante nu creşte prin aceste noi condiţii 
ale cunoaşterii. 

Este dificil să formulezi principii generale pentru a determina cânii 
anume întemeierea criterială este subminată şi când nu (Pollock, 1974) 
Astfel, s-ar putea crede că întemeierea în general depinde doar de ceei 
ce este presupus drept adevărat şi drept relevant într-un context aj 
gândirii sau al conversaţiei, context care se poate schimba şi nu de criten 
generale. Oricum, susţinătorii criteriilor pot protesta că cel puţin coi 
renţa rămâne un criteriu care poate fi aplicat dincolo de contexte. i 

Se consideră adesea că p nu poate fi evidentă prin satisfaceri 
criteriilor, decât dacă este evident că (a) consideraţiile criteriale au loc! 

şi de asemenea fie că (b) criteriile au anumite trăsături carele fac corecte, 
de ex., conduc la adevăr, fie doar că (c) criteriile sunt corecte. Altminteri 
orice conformitate cu standardele adecvate este, într-un sens relevant, 
doar accidentală (BonJour, 1985). Insă aici ne ameninţă regresul sau 
circularitatea vicioasă, dacă (aHc) sau propoziţiile care le susţin nu sunt 
evidente fără criterii. în cel mai rău caz, nimic nu poate fi întemeiat, 
după cum argumentează scepticii. In cel mai bun caz, rolul criteriilor este 
limitat. Un răspuns uzual este acela că a fi întemeiat criterial cere, prin 
definiţie, doar ca consideraţiile criteriale să aibă loc în fapt, i.e. ca (aHc) 
să fie adevărate. Nu este nevoie să cerem, în plus, achiziţii cognitive 
pentru care una sau mai multe dintre condiţiile (a)-(c) să fie şi evidente, 
de ex., verificarea efectivă a faptului dacă consideraţiile criteriale au loc, 
dovedirea adevărului, a probabilităţii sau a întemeierii pe baza acestor 
consideraţii. 

Chiar şi aşa, cum pot fi întemeiate propoziţiile ce spun care anume 
dintre presupusele criterii sunt corecte? Orice propunere de întemeiere 
criterială atrage după sine acuzaţia sceptică clasică de regres sau 
circularitate vicioasă (vezi PROBLEMA CRITERIULUI). Şi totuşi se 
poate argumenta din nou, ca şi mai sus în cazul lui p, că criteriile corecte 
trebuie să fie satisfăcute în fapt, însă acest fapt nu trebuie să fie el însuşi 
întemeiat. S-ar putea astfel argumenta că nu există nici un regres sau 
cerc prejudiciant al întemeierii, chiar şi atunci când, aşa cum s-ar putea 
întâmpla cu vreun criteriu, corectitudinea sa este întemeiată în ultimă 
instanţă numai deoarece el se satisface pe sine însuşi (van Cleve, 1979). 
Nu este nevoie de o evidenţă independentă, în ultimă instanţă ne-criteri- 
ală. Să presupunem totuşi că criteriile noastre sunt corecte pentru că, de 
exemplu, conduc la adevăr, sunt confirmate de experimente mentale sau 
sunt concepute clar şi distinct ca fiind corecte, etc. Oricum am dezvolta 
argumentele noastre, ele nu îi vor convinge pe aceia care, punând la 
îndoială criteriile pe care noi le acceptăm, pun la îndoială premisele 
noastre sau relevanţa lor. De asemenea, dacă respingem eşecul nostru ca 
fiind pur conversaţional şi irelevant pentru întemeierea pe care o avem, 
îi putem frapa atât pe sceptici, cât şi pe non-sceptici, care vor spune că 
noi comitem un petitio principii sau că modificăm în mod arbitrar 
condiţiile întemeierii. Căci pentru ca acuzaţia de dogmatism neîntemeiat 
să fie inadecvată, s-ar putea să fie necesar ceva mai mult decât consistenţa 
întemeierii criteriale (incluzând întemeierea întemeierii), indiferent care 
sunt presupusele criterii cărora ne supunem. 

Vezi şi CHISHOLM; DOCTRINA SIMŢULUI COMUN ŞI COGNITI- 
VISM CRITIC 

criteriu, canon 

Cu excepţia unor presupuse cazuri de adevăruri auto-evidente, se 
consideră adesea că orice este cunoscut trebuie să satisfacă anumite 
criterii sau standarde (Sextus Empiricus, 1933). Aceste criterii sunt 
principii generale care specifică tipurile de consideraţii care vor face ca 
o propoziţie să fie evidentă sau doar ca acceptarea ei să fie întemeiată 
într-un anumit grad. Printre sugestiile uzuale pentru acest rol se numără: 
dacă cineva concepe în mod clar şi distinct o propoziţie p, de ex., că 2 + 
2 = 4, p este evidentă; sau, dacă p este coerentă cu majoritatea opiniilor 
persoanei respective, p este întemeiată. Acestea ar putea fi criterii prin 
care presupuse adevăruri auto-evidente, de ex., că cineva concepe p în 
mod clar şi distinct, „transmit" statutul de a fi evidente, pe care ele îl au 
deja fără criterii, altor propoziţii precum p sau ar putea fi criterii prin 
care consideraţii pur ne-epistemice, de ex., fapte privitoare la conexiuni 
logice sau la concepţii care nu trebuie să fie deja evidente sau întemeiate, 
„creează" de la început statutul epistemic al lui p. Dacă acesta poate fi la 
rândul său „transmis" altor propoziţii, de ex., prin deducţie sau inducţie, 
atunci vor exista criterii care să specifice când anume este el transmis. 
Vezi şi CRITERII ŞI CUNOAŞTERE; SEXTUS EMPIRICUS. 

cunoaştere (knowledge) 

vezi. TEORII CAUZALE ÎN EPISTEMOLOGIE; COERENTISM; DI¬ 
FERITE CONSTRUCŢII ÎN TERMENII LUI „A CUNOAŞTE”; FUNDA- 
TIONALISM; PROBLEMA LUI GETTIER; CUNOAŞTERE ŞI OPINIE; 
CUNOAŞTERE PROPOZIŢIONALÂ; CONEXlONlSM. 

cunoaştere a priori 

Discuţia contemporană a cunoaşterii a priori a fost configurată în 
mare de către KANT (1781). Există trei distincţii centrale pentru discuţia 
sa. Prima este o distincţie epistemică, ce împarte cunoaşterea în două 
mari categorii: a priori şi a posteriori Caracterizarea kantiană a cu¬ 
noaşterii a priori drept cunoaştere absolut independentă faţă de întreaga 
experienţă necesită anumite clarificări Căci el admitea că o propoziţie 
cunoscută a priori poate depinde de experienţă în cel puţin două feluri 
(1) experienţa este necesară pentru a dobândi conceptele implicate în 
propoziţie’ şi (2) experienţa este necesară pentru a adera la propoziţie. E 
un lucru general acceptat, deşi Kant nu este explicit în această privinţă, 
că o propoziţie este cunoscută a priori doar dacă este întemeiată 
independent de evidenţe ce provin din experienţă (vezi A PRIORI / A 
POSTERIORI). A doua distincţie este distincţia metafizică dintre propo¬ 
ziţii necesare şi contingente. O propoziţie în mod necesar adevărată 
(falsă) este una care este adevărată (falsă) şi nu ar fi putut fi falsă 
(adevărată). O propoziţie în mod contingent adevărată (falsă) este una 
care e adevărată (falsă), dar care ar fi putut fi falsă (adevărată). O 
modalitate alternativă de a trasa această distincţie caracterizează o 
propoziţie necesar adevărată (falsă) drept una ce este adevărată (falsă) 
în toate lumile posibile. O propoziţie contingent adevărată (falsă) e una 
care este adevărată (falsă) în doar unele lumi posibile, inclusiv în lumea 
actuală (vezi NECESAR / CONTINGENT). Ultima distincţie este dis¬ 
tincţia semantică între propoziţii analitice şi sintetice. Aceasta este cea 
mai dificil de caracterizat, întrucât Kant oferă mai multe modalităţi vizibil 
diferite de a trasa distincţia Cea mai familiară enunţă că o propoziţie de 
forma .Toţi A sunt B“ este analitică doar în cazul în care predicatul este 
conţinut în subiect. Altfel, este sintetică, (vezi ANALITICITATE). 

Utilizând aceste trei distincţii, Kant a procedat la a apăra trei teze ce 
sunt în centrul dezbaterii contemporane: (1) existenţa cunoaşterii a 
priori; (2) o strânsă legătură între a priori şi necesar; şi (3) existenţa 
cunoaşterii sintetice apriori. în apărarea existenţei cunoaşterii a priori, 
Kant nu a încercat să analizeze conceptul de întemeiere ce este inde¬ 
pendentă faţă de experienţă. în schimb, el a oferit un criteriu pentru a 
distinge cunoaşterea a priori de cunoaşterea a posteriori (1781, p.42): 
„dacă avem o propoziţie care, fiind gândită, este gândită ca necesară, este 
o judecată a priori". De vreme ce Kant lua drept evident că există 
propoziţii necesare care sunt cunoscute, existenţa cunoaşterii a priori era 
stabilită cu rapiditate. Apărarea existenţei cunoaşterii a priori este totuşi 
inextricabil legată de descrierea sa cu privire la relaţia dintre a priori şi 
necesar. Principiul de operare pare să fie acela că întreaga cunoaştere a 
propoziţiilor necesare este a priori. Kant (1781, p. 11) subscrie şi la 
conversa acestui principiu: cunoaşterea a priori este în întregime cu¬ 
noaşterea unor propoziţii necesare. Conjuncţia acestor două principii nu 
implică totuşi că categoriile necesarului şi a priori-ului sunt coextensive, 
de vreme ce nu implică faptul că toate propoziţiile necesare sunt 
cognoscibile. Apărarea existenţei cunoaşterii sintetice a priori construită 
de Kant acordă o importanţă specială matematicii. Căci cele mai trainice 
exemple de propoziţii necesare pentru care se poate argumenta că sunt 
sintetice sunt furnizate de principiile aritmeticii şi geometriei (vezi 
CUNOAŞTERE MATEMATICĂ). 

Lucrările recente asupra cunoaşterii a priori, în mare parte, pot fi 
văzute fie ca apărând, fie ca disputând una dintre aceste trei teze. 
Atacurile recente la adresa existenţei cunoaşterii a priori se împart în 
trei tabere Unii autori, precum Putnam (1979) şi Kitcher (1983), încep 
prin a oferi o analiză a conceptului de cunoaştere a priori, iar apoi 
argumentează că pretinsele exemple de cunoaştere a priori eşuează să 
satisfacă condiţiile specificate în analiză. Atacurile din a doua tabără 
înaintează independent de vreo analiză particulară a conceptului de 
cunoaştere a priori, dar se centrează, în schimb, asupra pretinsei surse 
a unei asemenea cunoaşteri. Benacerraf (1973), de exemplu, argumen¬ 
tează că facultatea intuiţiei, care este declarată de către unii proponenţi 
ai a priori-ului drept sursa cunoaşterii matematice, nu poate îndeplini 
acest rol. O a treia formă de atac este cea de a lua în considerare exemple 
importante de propoziţii presupuse ca fiind cognoscibile doar a priori şi 
a arăta că ele pot fi întemeiate prin evidenţe obţinute din experienţă. 
Ideea lui MILL că propoziţiile matematice pot fi întemeiate inductiv a 
primit recent sprijin din partea lui Kitcher (1983) şi Casullo (1988a). 0 
strategie alternativă este furnizată de QUINE (1963), care susţine că 
propoziţiile matematice pot fi întemeiate doar în măsura în care sunt 
parte a unei teorii mai întinse ce deţine o potrivire satisfăcătoare cu 
experienţa. 

cu noaştere a priori 

Lucrări recente în logica modală au reînnoit interesul pentru subiectul 
adevărului necesar. Acest interes reînnoit a fost însoţit de o reexaminare 
a vederilor lui Kant asupra relaţiei dintre necesar şi a priori. A devenit 
un loc comun, în lucrările recente, să se tot repete că distincţia a priori/a 
posteriori este una epistemică, în timp ce distincţia necesar/contingent 
este una metafizică. De aici, nu se poate asuma fără o argumentare 
suplimentară că ele sunt coextensive. Mai mult, Saul Kripke (1980) a 
argumentat cu mare putere că există atât propoziţii a posteriori necesare, 
cât şi propoziţii a priori contingente. Mai multe analize recente ale 
cunoaşterii a priori, precum cea a lui Kitcher (1983), au consecinţa că 
anumite propoziţii contingente sunt cognoscibile a priori. 

Teza kantiană care a primit cea mai mare atenţie este aceea potrivit 
căreia există o cunoaştere a priori a unor propoziţii sintetice. Iniţial, au 
existat două reacţii diferite. Unii autori nu au pus în discuţie afirmaţia 
generală, ci au fost preocupaţi exclusiv de unele din exemplele particulare 
ale lui Kant de pretinse cunoştinţe sintetice a priori. FREGE, de exemplu, 
a contestat doar pretenţia că adevărurile aritmeticii sunt sintetice (vezi 
CUNOAŞ-TERE A MATEMATICĂ). Alţii, precum AYER (1946), au pus în 
discuţie afirmaţia generală şi au încercat să stabilească faptul că întreaga 
cu-noaştere a priori este cunoaşterea unor propoziţii analitice. O a treia 
reacţie, mai radicală, a venit din partea lui Quine (1963), care a pus în 
discuţie credibilitatea distincţiei anali tic/sintetic. Dată fiind relaţia strân¬ 
să dintre a priori şi analitic, falsificată de criticii lui Kant, unii văd atacul 
lui Quine ca aducând deopotrivă în discuţie credibilitatea distincţiei a 
priori/a posteriori. 

Susţinerea că există cunoaştere a priori este în mod clar f undamentală 
între cele trei teze kantiene. Pentru a evalua apărarea adusă de Kant 
primei teze este nevoie, totuşi, să ne orientăm către a doua teză, ce 
priveşte relaţia dintre necesar şi a priori. A treia teză, deşi importantă, 
nu este chiar fundamentală. Căci, pe de o parte, dacă nu există cunoaştere 
apriori, întrebarea dacă există cunoaştere a priori sintetică nu mai apare. 
Pe de altă parte, dacă distincţia analitic/sintetic nu este una credibilă, 
chestiunea sinteticului a priori din nou nu mai apare. S-ar putea crede 
că demiterea distincţiei analitic/sintetic pune în discuţie şi credibilitatea 
distincţiei a priori/a posteriori. Dar este dificil de văzut cum ar putea fi 
apărat acest lucru fără să identifici a priori-ul cu analiticul sau să asumi 
în mod necritic vreo conexiune necesară între cele două concepte. Prin 
urmare, preocuparea noastră primară va fi să revedem pe scurt argumen¬ 
tele pentru şi împotriva cunoaşterii a priori. 

Susţinerea dată de Kant afirmaţiei că propoziţiile matematice sunt 
cognoscibile doar a priori exemplifică un model general, frecvent utilizat 
de proponenţii a priori-ului. Ei încep prin a susţine că există o clasă de 
propoziţii ai cărei membri au toţi o anumită trăsătură. Apoi continuă, 
argumentând că nici o propoziţie ce are această trăsătură nu poate fi 

cunoscută pe baza experienţei. Prin urmare, dacă există o cunoaştere a 
propoziţiilor în chestiune, atunci o astfel de cunoaştere trebuie să fie a 
priori. în cazul lui Kant, clasa consistă în propoziţii matematice, iar 
trăsătura este necesitatea. Să acordăm credit pretenţiei că propoziţiile 
matematice sunt necesare şi să luăm în considerare susţinerea cheie că 
experienţa nu poate furniza cunoaşterea propoziţiilor necesare. Expresia 
„cunoaştere a unor propoziţii necesare” maschează o distincţie crucială 
între cunoaşterea statutului modal generic al unei propoziţii, în opoziţie 
cu cunoaşterea valorii sale de adevăr (vezi NECESITATE, CUNOAŞTERE 
MODALA). Pentru Kant (1781, p. 43), baza afirmaţiei că cunoaşterea 
necesităţii este a priori stă în observaţia că „Experienţa ne învaţă că un 
lucru este aşa şi pe dincolo, dar nu că el nu poate fi altfel.” Totuşi, această 
observaţie stabileşte cel mult că statutul modal generic al propoziţiilor 
necesare nu poate fi cunoscut pe baza experienţei. Ea nu vine în sprijinul 
concluziei că valoarea de adevăr a propoziţiilor necesare nu poate fi 
cunoscută pe baza experienţei. Căci ea permite ca experienţa să ne poată 
furniza cunoaşterea că un lucru este aşa şi pe dincolo. Prin urmare, 
observaţia lui Kant eşuează să vină în sprijinul afirmaţiei sale cheie că 
cunoaşterea propoziţiilor matematice, precum 7 + 5-12, este a priori. 
Căci aceasta este mai degrabă o afirmaţie despre cunoaşterea valorii de 
adevăr a unor asemenea propoziţii, decât o afirmaţie despre cunoaşterea 
statutului lor modal generic. Un proponent al a priori-ului poate bate în 
retragere în acest punct şi să susţină că, chiar dacă nu sa stabilit că 
cunoaşterea valorii de adevăr a propoziţiilor necesare este a priori, au 
fost cu toate acestea oferite argumente pentru a susţine că cunoaşterea 
statutului modal generic al unei propoziţii este a priori. Această replică, 
totuşi, pare să se sprijine doar pe asumpţia că experienţa ne poate furniza 
informaţii numai despre lumea actuală. Deşi o oarecare plauzibilitate a 
asumpţiei derivă din observaţia că nu putem „scruta ceva” în alte lumi 
posibile, ea intră în conflict cu faptul că o bună parte din cunoaşterea 
noastră ştiinţifică trece dincolo de ceea ce este adevărat doar cu privire 
la lumea actuală. Iar cu toate acestea nu suntem deloc tentaţi să gândim 
că o astfel de cunoaştere este a priori. în consecinţă, dacă cunoaşterea a 
posteriori cu privire la unele lumi non-actuale este posibilă, rămâne să 
se arate de ce o astfel de cunoaştere cu privire la toate lumile non-actuale 
nu este posibilă. 

0 altă trăsătură a propoziţiilor matematice şi deopotrivă a altor 
propoziţii, care este adesea citată în sprijinul afirmaţiei că cunoaşterea 
lor este a priori, este presupusa lor imunitate faţă de infirmarea empirică. 
Se argumentează că dacă evidenţele provenite din experienţă ne-ar 
întemeia să credem propoziţii matematice, atunci ar trebui să fie posibil 
ca evidenţele din experienţă să ne întemeieze să respingem astfel de 
propoziţii. însă, continuă argumentul, noi nu am privi nici o experienţă 

ca întemeindu-ne să respingem o propoziţie matematică. Ayer (1946), de 
exemplu, ne invită să luăm în considerare o situaţie în care numărăm 
ceea ce am luat drept cinci perechi de obiecte şi găsim că numărul lor 
ajunge doar la nouă. El susţine că într-o astfel de situaţie noi nu vom 
respinge propoziţia că 2 x 5 = 10, ci vom înlătura discrepanţa, ca fiind 
una doar aparentă, invocând orice ipoteză empirică aflată în cea mai bună 
potrivire cu faptele din situaţie. Ar trebui totuşi observat că a înlătura 
prin explicaţii cazurile izolate de infirmări aparente ale generalizărilor 
bine stabilite, invocând anumite ipoteze auxiliare, reprezintă o trăsătură 
standard a practicii ştiinţifice. Prin urmare, e nevoie să se spună mai 
mult, în acest punct, pentru a materializa pretenţia că propoziţiile 
matematice sunt imune faţă de infirmarea empirică. Dacă un principiu 
ştiinţific ce a primit o susţinere favorabilă în trecut s-ar conf runta deodată 
cu un mare număr de cazuri de aparentă infirmare, iar încercările de a 
înlătura aceste cazuri ca fiind doar aparente ar eşua, fiindcă ipotezele 
empirice invocate în explicarea lor nu ar fi suportate de teste inde¬ 
pendente, atunci este evident că experienţa va fi oferit temeiuri suficiente 
pentru respingerea principiului. Astfel, în evaluarea tezei lui Ayer că 
experienţa nu poate furniza temeiuri suficiente pentru a respinge un 
principiu matematic, trebuie să luăm în considerare o situaţie ce încor¬ 
porează trăsăturile prezente într-un caz de infirmare a unui principiu 
ştiinţific: (1) un mare număr de infirmări aparente ale principiului 
matematic şi (2) teste independente ce eşuează să ofere suport ipotezelor 
auxiliare introduse pentru a explica cazurile de infirmări ca fiind doar 
aparente. S-a argumentat (Casullo, 1988a) că în asemenea circumstanţe 
nu este rezonabil să respingem evidenţele din experienţă ce produc 
infirmări, ca fiind doar aparente, de vreme ce masa evidenţelor indică 
faptul că acestea sunt veritabile. 

O a treia trăsătură a propoziţiilor matematice, adesea citată în 
sprijinul afirmaţiei că ele sunt cognoscibile doar a priori, este pretinsa 
lor certitudine. Se argumentează că dacă o propoziţie matematică ar fi 
întemeiată pe baza evidenţelor din experienţă, întemeierea ei ar avea un 
caracter inductiv. De vreme ce nici o întemeiere inductivă nu poate 
conferi certitudine concluziei sale, se conchide că propoziţiile matematice 
sunt cognoscibile doar a priori Sarcina cu care se confruntă, totuşi, 
proponenţii argumentului, este cea de a specifica în ce sens sunt certe 
propoziţiile matematice. S-ar putea crede că caracterul deductiv al 
DEMONSTRAŢIEI matematice furnizează răspunsul necesar. Dar sunt 
mai multe probleme cu acest răspuns. Cea mai vădită este că concluzia 
unei demonstraţii matematice este cunoscută cu certitudine doar dacă 
premisele de la care porneşte demonstraţia sunt cunoscute cu certitudine. 
Dar caracterul deductiv al matematicii nu oferă nici o explicitare a 
sensului în care propoziţiile matematice de bază sunt cunoscute cu 
certitudine. Mai mult, aprioriştii susţin de obicei că doar propoziţiile 

matematice de bază şi consecinţele lor sunt cele cunoscute cu certitudine. 
Prin urmare, întrebarea ce trebuie pusă este în ce sens propoziţiile 
matematice de bază sunt certe. S-a susţinut adesea că propoziţiile 
epistemice de bază sunt. certe în sensul că o greşeală în privinţa lor este 
imposibilă. în acest caz, opinia lui S că p este certă doar atunci când, cu 
necesitate, dacă S crede că p, atunci este adevărat că p. Este evident că 
acest sens al certitudinii este satisfăcut în mod trivial de orice adevăr 
necesar pe care îl crede S. Prin urmare, acesta nu garantează pretenţia 
că doar propoziţiile cunoscute a priori sunt certe. O manieră alternativă 
de a specifica sensul certitudinii este aceea de a invoca gradul de sprijin 
de care se bucură o propoziţie. O propoziţie care are cel mai înalt grad 
de sprijin este una care nu e deschisă la infirmări viitoare Mai precis, p 
este certă pentru S doar în cazul în care nu există nici o situaţie epistemic 
posibilă în care S ar fi mai puţin întemeiat să creadă că p. In această 
descriere a certitudinii, raţionamentul se confruntă cu aceeaşi dificultate 
ca şi raţionamentul de mai devreme ce se baza pe imunitatea la infirmarea 
empirică. Căci dacă propoziţiile matematice nu sunt imune la asemenea 
infirmări, există situaţii epistemic posibile în care S ar fi mai puţin 
întemeiat să le creadă (vezi CERTITUDINE). 

în încheiere, să luăm în considerare două argumente sceptice îm¬ 
potriva a priori-ului. Unii autori, precum PUTNAM (1983), au luat 
afirmaţia lui QUINE (1963), potrivit căreia „nici un enunţ nu este imun 
la revizuire", ca negând existenţa cunoaşterii a priori. în mod clar, există 
două chestiuni separate implicate în evaluarea acestei susţineri: (1) 
corectitudinea afirmaţiei lui Quine; şi (2) efectul afirmaţiei, dacă este 
corectă, asupra existenţei cunoaşterii a priori. De vreme ce deja am 
argumentat că există raţiuni pentru a ne îndoi că propoziţiile matematice 
sunt imune la infirmări din experienţă, să acceptăm (1) şi să luăm în 
considerare (2). în mod clar, dacă e ca teza lui Quine să aibă o relaţie cu 
a priori-ul, este necesar, cel puţin, ca teza următoare să fie adevărată: 
Dacă S ştie a priori că p, atunci p este nerevizuibilă în mod raţional. 
Plauzibilitatea lui (3) se sprijină pe ideea că cunoaşterea a priori este 
independentă de experienţă. Se pretinde că dacă o propoziţie este 
susceptibilă de infirmare empirică, atunci nu este independentă de 
experienţă în sensul cerut S-a argumentat (Casullo, 1988a) că există 
motive pentru a avea îndoieli faţă de această linie de argumentare Căci 
enunţul că S ştie că p, independent de experienţă, pare să implice logic 
doar: (1) S are temeiuri, ce sunt suficiente pentru cunoaştere, de a crede 
că p; (2) această întemeiere este independentă de experienţă; şi (3) 
celelalte condiţii ale cunoaşterii sunt satisfăcute. Dar (1), (2) şi (3) sunt 
compatibile cu (4) posibilitatea unei evidenţe din experienţă care sâ 
înlăture întemeierea din afara experienţei pe care o are S pentru a crede 
că p (vezi A PRIORI/A POSTERIORI). 

O preocupare constantă a celor care refuză să subscrie la cunoaşterea 
a priori este aceea că existenţa unei asemenea cunoaşteri pare misteri¬ 
oasă. Dacă există cunoaştere a priori, atunci, se poate presupune, ea îşi 
are sursa în vreun proces cognitiv uman. Dar proponenţii a priori-ului 
nu spun prea multe despre aceste procese sau despre maniera în care ele 
produc cunoaştere a priori. Se face referire, cel mult, la procese precum 
.intuiţie" sau „aprehensiune intuitivă" şi se pretinde totodată că ele sunt 
familiare oricui a certificat validitatea unui pas dintr-o demonstraţie 
logică. Acest răspuns are două defecte. Din faptul că ar putea exista o 
experienţă fenomenologică distinctă, ce are loc atunci când cineva 
certifică validitatea unui pas dintr-o demonstraţie, nu decurge că aceste 
experienţe însoţesc operaţiile unui proces cognitiv distinct sau că îi sunt 
constitutive. în plus, e problematic dacă invocarea unor astfel de procese 
explică cum de suntem întemeiaţi în a crede principii logice sau ma¬ 
tematice. De exemplu, se pretinde uneori că aprehensiunea intuitivă a 
entităţilor abstracte este într-un fel analogă perceperii obiectelor fizice. 
Benacerraf (1973) a atras atenţia asupra unei probleme semnificative a 
acestor afirmaţii. Percepţia este un proces ce implică o interacţiune 
cauzală între subiecţii care percep şi obiectele percepţiei. Dar entităţile 
abstracte sunt incapabile de a se afla în relaţii cauzale. Dată fiind această 
diferenţă, sunt necesare unele explicaţii alternative pentru felul cum 
aprehensiunile intuitive produc cunoaştere a priori. în rezumat, am găsit 
că un mare număr de argumente tradiţionale aduse în sprijinul existenţei 
cunoaşterii a priori, cât şi anumite argumente sceptice împotriva acesteia 
sunt neconcludente. Susţinătorilor cunoaşterii a priori le rămân ca 
sarcini: (1) să furnizeze o analiză clarificatoare a cunoaşterii a priori; o 
analiză care să nu implice constrângeri puternice, ce sunt ţinte uşoare 
pentru critici şi (2) să arate că există un proces de formare a opiniilor ce 
satisfac constrângerile produse în cadrul analizei; totodată, să dea o 
descriere a felului cum procesul în cauză produce cunoaşterea respectivă. 
Oponenţii a priori-ului, pe de altă parte, trebuie să furnizeze un argument 
constrângător care (1) nici nu plasează constrângeri implauzibil de 
puternice asupra întemeierii a priori şi (2) nici nu presupune o descriere 
excesiv de restrictivă a capacităţilor cognitive omeneşti. 

Vezi şi ANALITIC1TATE; EMPIRISM; INTUIŢIE ŞI DEDUCŢIE; 
KANT; POZITIVISM LOGIC; CUNOAŞTERE MATEMATICĂ; MILL. 

cunoaştere de sine şi identitate cu sine 

In mod normal, felul în care cunoşti ceva despre tine însuţi este 
semnificativ diferit de felul în care cunoşti acelaşi tip de lucru despre 
altcineva. Cunoaşterea propriilor stări mentale actuale nu este, în mod 
obişnuit, întemeiată pe informaţia despre comportament şi circum¬ 
stanţele fizice. Cunoaşterea propriilor acţiuni şi a unor fapte precum acela 
că stai jos sau în picioare este, de obicei, o cunoaştere „fără observaţie", 
sau, în orice caz, nu este bazată pe tipurile de observaţii ce-ţi întemeiază 
cunoaşterea acţiunilor şi posturilor altora. Cunoaşterea ta perceptivă 
despre situaţia ta în lume, de exemplu că stai cu faţa spre un copac, diferă 
semnificativ de cunoaşterea perceptivă pe care o au alţii despre aceleaşi 
fapte, de vreme ce aceasta, de obicei, nu implică a fi perceput tu însuţi(să 
te percepi pe tine însuţi.perceiving oneself). Şi cunoaşterea ta bazată pe 
memorie privind propriul trecut, este, în mod normal, foarte diferită de 
cunoaşterea ta bazată pe memorie privind trecuturile altora. Iţi aminteşti 
propriile gânduri, sentimente, percepţii şi acţiuni „din interior" într-un 
mod ce nu depinde de folosirea vreunui criteriu de identitate a persoanei 
pentru a identifica un sine rememorat ca fiind şinele tău. 

Deşi, în toate cazurile, s-ar putea vorbi despre un acces „special" la 
persoana întâi, accesul pe care-1 au oamenii la propriile stări mentale este 
ceea ce a atras cel mai mult atenţia. Unii filosofi, de exemplu RYLE 
(1949), au negat faptul că există o diferenţă fundamentală între cu¬ 
noaşterea stărilor mentale la persoana întâi şi la persoana a treia. Alţii, 
în principal WITTGENSTEIN (1953), au susţinut că, acolo unde diferenţa 
pare cea mai pronunţată, de exemplu în cazul atribuirilor durerii, 
„mărturisirile" la persoana întâi nu sunt deloc expresii cu adevărat ale 





cunoaşterii, (vezi AVOWALS). Astfel de concepţii sunt manifestările 
reacţiei, în secolul al douăzecilea, împotriva concepţiilor CARTEZIENE 
despre cunoaşterea de sine, care sunt adesea asociate cu susţinerea că 
există asimetrii radicale persoana întâi/persoana a treia. Acestea includ 
concepţiile conform cărora mintea este transparentă faţă de ea însăşi, că 
stările mentale sunt „în intimitate cu sine", că atribuirile stărilor mentale 
la persoana întâi sunt infailibile şi că autocunoaşterea stărilor mentale 
serveşte ca fundament pentru restul cunoaşterii noastre empirice (vezi 
FUNDAŢIONISM). Asemenea concepţii au fost subminate de către opera 
lui FREUD, prin postularea existenţei unei zone a dorinţelor, intenţiilor 
etc. inconştiente, de către cercetarea din psihologia cognitivă, care arată 
că cea mai mare parte a „procesării informaţiei" în minte este in¬ 
conştientă şi care arată că multe tipuri de relatări introspective nu sunt 
demne de încredere (vezi, de exemplu, Nisbett şi Wilson, 1977), precum 
şi de către critica filosofică a tratării fundaţioniste a cunoaşterii. însă 
teoreticienii cei mai recenţi, care resping aceste susţineri carteziene, ar 
fi de acord că temeiurile pentru respingerea lor nu sunt temeiuri pentru 
negarea faptului că există cunoaştere la persoana întâi a stărilor mentale 
care diferă semnificativ de cunoaşterea la persoana a treia a aceloraşi 
fenomene. 

0 întrebare privind asemenea cunoaştere este dacă ea e considerată 
în mod adecvat ca fiind observaţională, adică întemeiată pe un gen de 
percepţie care ar putea fi numită „simţ intern". Apărătorii moderni ai 
concepţiei că asemenea cunoaştere este observaţională (de exemplu, D. 
M. Armstrong, 1968) consideră că a percepe ceva este o chestiune de a 
fi atât de conectat la acel ceva, încât faptul că el are anumite proprietăţi 
este apt să dea naştere la opinia neinferenţială că există ceva ce are acele 
proprietăţi. în această concepţie, pare plauzibil să spui că tu percepi 
stările mentale şi evenimentele ca apărând în propria minte, în virtutea 
unui mecanism intern prin care stările mentale dau naştere la opinii 
adevărate despre ele, dar nu le poţi percepe pe acestea ca apărând în 
minţile altora, precum şi că în aceasta constă „accesul special" al tău la 
propria minte. 

Unii, care sunt de acord cu o astfel de concepţie a „mecanismului 
intern demn de încredere" privind conştienţa introspectivă, ar obiecta la 
descrierea unei astfel de cunoaşteri ca fiind perceptivă. în cazuri paradig¬ 
matice de percepţie, de exemplu vederea, conexiunea cauzală dintre 
obiectul perceput şi opiniile despre acesta ale celui ce îl percepe este 
mediată de către o stare a celui ce percepe, o „experienţă sensibilă", care 
reprezintă obiectul, într-un anume sens şi de care subiectul poate fi 
conştient (prin aceea că este conştient de imaginea sau atingerea unui 
lucru). Par să nu existe asemenea intermediari între senzaţii, gânduri, 
opinii etc. şi opiniile noastre despre ele, iar acest lucru pare un temei 
pentru a nega că conştientizarea lor de către noi este perceptivă. 

0 altă obiecţie pune în discuţie ideea, implicită în modelul perceptiv, 
că există doar o legătură contingenţă între a avea stări mentale şi a fi 
conştient de ele (exact aşa cum este doar o legătură contingenţă între 
faptul că există copaci şi munţi şi faptul că există conştientizarea 
perceptivă a lor. Este îndoielnic că are sens să presupunem că există 
creaturi care să aibă dureri fără a avea vreo capacitate oarecare de a fi 
conştiente de durerile lor. Iar o considerare a rolului explicativ al 
cunoaşterii de sine sugerează că, pentru multe genuri de stări mentale, 
tocmai capacitatea de a avea şi a concepe asemenea stări implică „accesul 
la persoana întâi" imediat la existenţa acestor stări în tine însuţi. Pentru 
a menţiona un singur exemplu, dacă a avea opinii şi dorinţe implică a fi 
măcar într-un grad minim raţional şi dacă revizuirea raţională a propriu¬ 
lui sistem de opinii şi dorinţe în lumina experienţei noi cere să cunoşti 
care sunt opiniile şi dorinţele tale curente, atunci a avea asemenea stări 
pretinde capacitatea de a fi conştient de ele. în timp ce ar trebui să 
respingem orice teză a intimizării de sine suficient de puternică pentru 
a elimina posibilitatea înşelării de sine sau să negăm existenţa stărilor 
mentale la animale şi copii, este departe de a fi evident că natura stărilor 
mentale e distinctă de accesibilitatea lor introspectivă în modul în care 
implică modelul observaţional.(vezi Shoemaker, 1988). 

Lichtenberg a negat faptul că Descartes a avut un drept de a spune 
„eu gândesc", susţinând că acesta a fost îndreptăţit doar la „acest lucru 
gândeşte". Iar HUME (1739) a negat în mod faimos faptul că, atunci când 
te introspectezi, găseşti vreun element dincolo de percepţiile individuale, 
care ar putea să fie şinele ori subiectul care le „are" pe acestea. Astfel de 
negări i-au condus pe unii (inclusiv pe Hume) la a nega că există vreun 
astfel de sine sau subiect, iar pe alţii i-au condus la a se întreba cum 
putem să avem cunoaşterea unui astfel de lucru sau să ne referim la el 
folosind „eu". Probabil, asemenea negări îşi pierd forţa dacă abandonăm 
modelul observaţional al cunoaşterii de sine. Ceea ce deranjează este ideea 
că noi percepem, cu ajutorul „simţului intern", percepţii, gânduri etc., 
dar nu percepem ceva ce ar putea fi subiectul lor. Desigur, dacă a percepe 
ceva este interpretat doar ca a fi atât de conectaţi la el încât să dobândim, 
într-un mod demn de încredere, opinii adevărate despre el, atunci 
capacitatea noastră de cunoaştere de sine implică faptul de a fi capabili 
să percepem deopotrivă evenimentele sau stările mentale individuale şi 
şinele (persoana) care le are (vezi Shoemaker, 1986). 

Ciudăţeniile cunoaşterii de sine sunt, în orice caz, strâns legate de 
ciudăţeniile autoreferinţei. Dacă amnezicul Joe Jones descoperă că Joe 
Jones este acuzatul, fără a realiza că el însuşi este Joe Jones, acesta nu 
va fi un caz de cunoaştere de sine în sensul care ne interesează pe noi, 
chiar dacă persoana care este cunoscută este însuşi cel ce cunoaşte. Noi 
suntem interesaţi de cazuri în care cineva cunoaşte că el însuşi (sau ea 
însăşi) este în cutare fel, aceasta fiind cunoaşterea pe care cel ce cunoaşte 

ar exprima-o spunând „eu sunt în cutare fel“ (vezi Castaneda, 1968). O 
trăsătură a referinţei la persoana întâi este că ea nu depinde în nici un 
fel de disponibilitatea descrierilor individualizante. Te poţi referi la tine 
însuţi folosind „eu" fără a cunoaşte vreo descripţie care să poată fi 
utilizată pentru a-i fixa referinţa. O trăsătură conexă a judecăţilor la 
persoana întâi este „imunitatea la eroarea prin identificare greşită" (vezi 
Shoemaker, 1968; Evans, 1982). In cazurile principale de folosire a lui 
„eu" (ceea ce Wittgenstein (1958) a numit folosirea sa „ca subiect") a 
emite judecata „eu sunt F“ nu implică identificarea cu tine însuţi a 
lucrului care e judecat ca fiind F. O astfel de judecată poate fi greşită 
(dacă cel ce judecă nu este F), dar este eliminat un tip de greşeală: nu se 
poate să ai dreptate în a crede că cineva este F,dar să te înşeli în a crede 
că acea persoană eşti tu însuţi. Această imunitate la eroarea prin 
identificare greşită diferă de aceea care caracterizează judecăţile ce au ca 
subiect pronume demonstrative precum „acesta". Acolo unde atât „eu 
suntF", cât şi „acesta este F“, sunt imune la asemenea eroare, judecata 
bazată pe memorie „eu am fost F“ păstrează imunitatea, în timp ce 
judecata bazată pe memorie „acesta a fost F“ nu mai păstrează (pentru 
o specificare a acestui lucru, vezi Shoemaker, 1986). Acest lucru este legat 
de faptul deja menţionat că, de obicei, nu e nevoie ca judecăţile de 
memorie la persoana întâi să fie întemeiate pe vreun criteriu de identi¬ 
tate. 

Exact acolo unde judecăţile la persoana întâi sunt cunoscute în moduri 
distincte la persoana întâi, ele au această imunitate faţă de eroarea prin 
identificare greşită. Iar judecăţile referitoare la eu care nu au această 
imunitate (de pildă, „Eu sângerez", dacă este inferată pornind de la 
sângele de pe podea) au totdeauna printre temeiurile lor unele care au 
imunitate (de pildă, „Eu văd sânge" sau „Lângă mine este sânge"). Este 
discutabil faptul că o parte din ceea ce dă conţinutul la persoana întâi al 
opiniilor şi altor stări mentale este relaţia lor cu modurile distincte de 
cunoaştere la persoana întâi şi că, fără un asemenea „acces special", nu 
ar putea exista deloc referinţă la persoana întâi (vezi Evans, 1982). (însă 
o altă trăsătură importantă a judecăţilor la persoana întâi este relaţia lor 
strânsă cu acţiunea: amnezicul Joe Jones nu va fi mobilizat ca să 
acţioneze aflând că Joe Jones e în pericol, dar va fi mobilizat dacă află, 
în plus, că el este Joe Jones şi deci că el însuşi e în pericol; vezi Perry, 
1979). 

O susţinere mai puternică şi mai controversată este aceea că accesul 
special pe care îl au persoanele la ele însele intră chiar în condiţiile de 
identitate pentru tipurile de lucruri care sunt persoanele. Unnându-1 pe 
Locke, mulţi au argumentat că accesul la memorie face parte din ceea ce 
determină limitele temporale ale persoanelor. Un determinant major al 
limitelor spaţiale ale persoanelor, adică al lucrului ce trece drept parte a 
corpului persoanei, este întinderea controlului voluntar direct, iar acesta 
este strâns legat de accesul epistemic special pe care-1 au persoanele la 

propriile acţiuni voluntare. Iar o idee kantiană familiară este aceea că 
unitatea conştiinţei - diferitele stări ce aparţin aceluiaşi subiect conştient 
- implică, într-un anumit mod, conştiinţa sau posibilitatea conştiinţei 
aparţinând acestei unităţi. 

Vezi şi APERCEPŢIE; INTROSPECŢIE; KANT. 

SYDNEY SHOEMAKER [C.Ş.] 


cunoaştere filosofică 

O perspectivă tradiţională privitoare la cunoaşterea filosofică poate 
fi schiţată prin compararea asemănărilor şi diferenţelor dintre investi¬ 
gaţia filosofică şi cea ştiinţifică, după cum vom vedea în continuare. Cele 
două tipuri de investigaţie diferă atât în ceea ce priveşte metodele lor 
(cea dintâi este a priori, a doua este a posteriori), cât şi în privinţa 
statutului metafizic al rezultatelor (prima produce fapte care sunt meta¬ 
fizic necesare, iar a doua produce fapte metafizic contingente). Cu toate 
acestea, cele două tipuri de investigaţie se asemănă prin aceea că ambele, 
dacă sunt încununate de succes, dezvăluie fapte noi, iar aceste fapte, deşi 
sunt exprimate în limbaj, nu sunt în genere despre limbaj (cu excepţia 
investigaţiilor din domenii specializate precum filosofia limbajului şi 
lingvistica empirică). 

Acest mod de a vedea cunoaşterea filosofică este destul de atrăgător. 
Dar se confruntă cu o serie de probleme. în primul rând, concluziile 
anumitor argumente filosofice obişnuite pare complet lipsite de sens. 

Poziţii precum cea conform căreia nu este mai rezonabil să mănânci pâine 
şi nu arsenic (fiindcă arsenicul i-a otrăvit pe oameni doar în trecut), sau 
cea după care nu poţi niciodată să ştii dacă nu cumva visezi, par să se 
împotrivească simţului comun într-un grad atât de mare încât, tocmai 
pentru acest motiv, ne apar ca inacceptabile. în al doilea rând, investi¬ 
gaţiile filosofice nu conduc la consens între filosofi. Filosofia, spre 
deosebire de ştiinţe, nu deţine un corp de adevăruri acceptate de comun 
acord. Mai mult chiar, filosofia este lipsită de o metodă neechivoc 
aplicabilă pentru rezolvarea dezacordurilor. (Calificativul „neechivoc 
aplicabilă” este menit să înlăture obiecţia că dezacordurile filosofice sunt 
decise printr-o metodă de argumentare a priori; există adesea dezacorduri 
de nerezolvat cu privire la tabăra care ar trebui să fie declarată câştigă¬ 
toare, într-un schimb filosofic de argumente.) în faţa acestor consideraţii, 
precum şi a altora asemănătoare, diferite orientări filosofice au repudiat 
perspectiva tradiţională asupra cunoaşterii filosofice. Astfel, VERIFI- 
CAŢIONISMUL răspunde la imposibilitatea rezolvării neînţelegerilor 
filosofice, propunând un criteriu al înţelesului literal, un criteriu ce 
înfăţişează aceste chestiuni ca fiind literalmente lipsite de înţeles: „Un 
enunţ este literalmente inteligibil dacă şi numai dacă este fie analitic, fie 
verificabil empiric.” (Ayer, 1952, p. 9), un enunţ fiind analitic ddacă 
reprezintă doar o chestiune de definiţie, iar ideile filosofice tradiţionale 
care sunt controversate (cum ar fi aceea că este imposibil să avem o 
cunoaştere a lumii, în afara propriului spirit), nu vor fi nici analitice, nici 
empiric verificabile (vezi POZITIVISM LOGIC). 

Au fost ridicate numeroase obiecţii faţă de acest principiu al veri¬ 
ficării. Cea mai importantă este aceea că principiul este auto-inconsistent. 
Anume, atunci când se încearcă să se aplica principiul verificării chiar la 
sine, rezultatul este că principiul se dovedeşte a fi lipsit de înţeles literal 
(şi prin urmare neadevărat), fiindcă nu este nici verificabil empiric, nici 
analitic. Această mutare poate părea a fi un truc. Dar ea relevă o problemă 
metodologică profundă a abordării verificaţioniste. Principiul verificării 
este menit să delegitimeze orice controversă ce nu poate fi rezolvată nici 
empiric, nici prin recurs la definiţii. Dar asupra principiului însuşi nu 
putem decide empiric sau prin apel la definiţii. Principiul reprezintă o 
încercare de a pune capăt controversei sinteticului a priori. Cu toate 
acestea, principiul însuşi este sintetic a priori, având un caracter contro¬ 
versat. Ca o ironie a soartei, autorespingerea principiului verificării este 
una dintre puţinele chestiuni asupra cărora filosofii din zilele noastre se 
apropie de consens. 

Filosofia limbajului comun, o altă încercare a secolului XX de a 
delegitima problemele filosofice tradiţionale, se confruntă cu o problemă 
analogă a auto-respingerii. Aşa cum verificaţionismul poate fi ca o reacţie 
faţă de controversele a priori de nerezolvat, filosofia limbajului comun 
poate fi caracterizată ca o reacţie faţă de ceea ce este contraintuitiv a 

priori. Filosoful limbajului comun respinge poziţiile filosofice contrain- 
tuitive (cum ar fi ideea că timpul este ireal, sau că nu putem şti niciodată 
ceva despre alte minţi), spunând că aceste perspective „se împotrivesc 
limbajului comun" (Malcolm, în Rorty, 1970, p. 113). Cu alte cuvinte, 
spunând că aceste perspective se împotrivesc felului în care persoanele 
obişnuite folosesc termeni precum „a cunoaşte" şi „ireal”, întrucât 
persoanele de rând ar respinge enunţurile contraintuitive de mai sus, 
despre cunoaştere şi timp. Conform perspectivei limbajului comun, 
urmează că scepticul nu înţelege acelaşi lucru ca nefilosoful, prin „a 
cunoaşte”, de vreme ei folosesc termenii în mod diferit, în înţelesul este 
dat de folosire. Astfel, în acest sens, scepticii şi anti-scepticii nu au un 
dezacord nonlingvistic cu privire la cunoaştere, aşa cum două persoane, 
dintre care una spune „Băncile sunt instituţii financiare”, iar cealaltă 
spune „Băncile sunt obiecte pe care te poţi aşeza în parc”, nu au un 
dezacord nonlingvistic cu privire la bănci. 

O obiecţie evidentă este că există mulţi alţi factori, în afara înţelesului, 
care ne ajută să determinăm folosirea. De exemplu, doi oameni care nu 
sunt de acord dacă lumea este rotundă sau nu, folosesc cuvântul „rotund" 
în mod diferit, în sensul că unul dintre ei îl aplică lumii, iar celălalt nu. 
Totuşi, ei nu înţeleg, prin aceasta, lucruri diferite prin „lume" şi „rotund”. 
Filosofii limbajului comun acceptă că acest aspect al folosirii nu este o 
parte a înţelesului, întrucât depinde de un dezacord cu privire la fapte 
empirice. Punând însă toate dezacordurile neempirice pe seama dife¬ 
renţelor de înţelegere lingvistică, filosoful limbajului comun respinge 
posibilitatea unui dezacord nonlingvistic, de substanţă, asupra faptelor 
şi adevărurilor a priori. Astfel, la fel ca verificaţionistul, el respinge 
sinteticul a priori. Malcolm afirmă că „dacă un copil care învaţă limbajul 
ar spune, în situaţia în care ne aflăm într-o cameră cu scaune în jur, că 
este “extrem de probabil» ca acolo să se afle scaune, ar trebui să zâmbim 
şi să îi corectăm limbajul” (1970, p. 116). S-ar putea ca Malcolm să aibă 
dreptate în acest caz particular, de vreme ce este greu de crezut că un 
copil şi-ar fi format în mod independent o filosofie sceptică. Dar un 
răspuns analog pare în mod evident nepotrivit, ca răspuns dat unui filosof 
care spune „Nu putem şti niciodată dacă nu visăm”, sau, în acest sens, 
ca răspuns dat unui elev nepriceput la aritmetică, care spune „33 = 12 + 
19”. Dacă ar fi adevărat că un filosof ce rosteşte prima propoziţie nu 
foloseşte „a cunoaşte” în sensul obişnuit, el nu şi-ar putea comunica 
vederile filosofice unui vorbitor de limbă franceză, rostind traducerea în 
franceză a acelei propoziţii („On ne peut jamais savoir qu’on ne reve pas”), 
aşa cum, dacă Mary crede greşit că „viscos” înseamnă vicios (şi foloseşte 
cuvântul în acest fel), nu am putea reda opinia lui Mary că învăţătorul ei 
este vicios, faţă de vărului ei de opt ani, spunând „învăţătorul lui Mary 
este viscos”. Dar pare evident că eşecul de a traduce „a cunoaşte” (şi alţi 

termeni înrudiţi) în franceză îl va împiedica complet pe scepticul vorbitor 
de engleză să-şi expună cu fidelitate punctul de vedere în limba franceză. 
Ideea limbajului comun că toate dezacordurile neempirice sunt dezacor¬ 
duri lingvistice implică faptul că, dacă cineva crede propoziţia „a este F”, 
când această propoziţie exprimă judecata a priori că a este F, atunci a 
avea proprietatea pe care el consideră că o exprimă „F” face parte din 
ceea ce înţelege el prin „a”. Dar aceasta este evident împotriva „folosirii 
comune” (în sensul lui Malcolm) a termenului „înţeles” - ceea ce cred 
oamenii de rând despre extensiunea termenului „înţeles”, pe temeiuri a 
priori, din momentul în care înţeleg termenul „înţeles”. De exemplu, omul 
de rând va nega faptul că elevul nepriceput mai sus menţionat nu ar folosi 
cuvintele cu înţelesul lor obişnuit, atunci când spune „33 - 12 + 19”. Ca 
şi obiecţia de mai înainte la verificaţionism, obiecţia de aici scoate în 
evidenţă o problemă metodologică de profunzime. Aşa cum controversa 
sinteticului a priori nu poate fi eliminată printr-un principiu care este 
sintetic a priori şi are un caracter controversat, la fel, nu putem elimina 
ceea ce este contraintuitiv a priori, printr-un principiu care este a priori 
şi contraintuitiv. 

Deşi verificaţionismul şi filosofia limbajului comun sunt ambele 
autoinconsistente, problemele care au motivat aceste poziţii trebuie să 
primească un răspuns. Ce avem a spune despre faptul că (a) multe 
concluzii filosofice par extrem de contraintuitive, iar (b) investigaţiile 
filosofice nu conduc la consens filosofic? 

Pentru a avea în vedere prima problemă, este important să observăm 
că chiar şi viziunile filosofice deosebit de contraintuitive se sprijină pe 
argumente, argumente ce „pornesc de la ceva atât de. simplu încât nici 
nu pare să merite a fi enunţat”, şi continuă prin paşi atât de evidenţi 
încât nici nu merită a fi parcurşi, înainte de a se încheia „cu ceva atât de 
paradoxal încât nimeni nu îi va da crezare” (Russell, 1956, p. 193). Dar 
astfel, întrucât folosirea repetată a simţului comun poate conduce la 
concluzii filosofice ce intră în conflict cu simţul comun, înseamnă că 
simţul comun reprezintă un criteriu filosofic problematic, pentru eva¬ 
luarea viziunilor filosofice. Este adevărat că, odată ce am cântărit 
argumentele relevante, trebuie să ne bazăm în cele din urmă pe judecata 
noastră, pentru a vedea dacă ne pare sau nu rezonabil, în lumina 
argumentelor, să acceptăm o viziune filosofică dată. Dar acest truism nu 
trebuie confundat cu poziţia problematică potrivit căreia judecata noastră 
filosofică nu trebuie să intre în conflict cu viziunile prefilosofice ale 
simţului comun. 

Cât despre inabilitatea filosofilor de a ajunge la consens, este impor¬ 
tant să vedem că din aceasta nu decurge că nu se poate decide cine are 
de fapt dreptate. Există şi alte explicaţii posibile pentru această inabilitate 
(vezi Rescher, 1978). Mai mult, dacă presupunem că existenţa unor 

dezacorduri a priori de nerezolvat, cu privire la adevărul lui p, ar arăta 
că p nu are nici o valoare de adevăr, aceasta ar conduce la situaţia în 
care faptul că p are o valoare de adevăr ar depinde în prea mare măsură 
de oamenii care se întâmplă să existe, şi de ceea ce pot fi persuadaţi să 
creadă aceştia. 

Atât verificaţionismul, cât şi filosofia limbajului comun, neagă sin¬ 
teticul a priori. QUINE merge încă mai departe. El neagă şi analiticul a 
priori; neagă distincţia analitic-sintetic, precum şi distincţia a priori - a 
posteriori. în „Două dogme ale empirismului”, Quine ia în considerare 
mai multe definiţii ale analiticităţii prin sinonimie, argumentează că toate 
definiţiile sunt inadecvate, şi conchide că nu există o distincţie între 
analitic şi sintetic. Dar e clar că există o ruptură importantă în acest 
argument. Noi nu conchidem, din absenţa unor definiţii adecvate de 
reducere pentru „roşu’ şi „albastru”, că nu există nici o distincţie între 
roşu şi albastru, sau că nu există ceva precum roşul Vom spune, în 
schimb, că astfel de termeni (precum „roşu” şi „albastru") sunt definiţi 
prin exemple. Dar acest lucru pare a fi plauzibil şi pentru termeni precum 
„analitic” sau „sinonim” (Grice şi Strawson, 1956). 

Potrivit lui Quine, distincţie dintre cercetarea ştiinţifică şi cea filo¬ 
sofică este o chestiune de grad. Scrierile sale târzii indică faptul că, pentru 
el, o descriere care ar putea face acceptabile analiticitatea, necesitatea şi 
apriori-ul, ar fi una care să explice aceste noţiuni în termenii „dispoziţiilor 
de comportament explicit ale oamenilor" ce apar ca răspuns la stimuli 
social observabili (Quine, 1969, p. 29). O discutare a BEHAVIORISMU- 
LUI său s-ar situa însă în afara sferei acestui articol. 

Vezi şi ANALITICITATE, EPISTEMOLOGIE NATURALIZATĂ, PSI¬ 
HOLOGIE ŞI EPISTEMOLOGIE, RYLE. 

FELICIA ACKERMAN [G.Ş] 


cunoaştere istorică 

Cunoaşterea dobândită pe baza unor dovezi prezente, din care cu¬ 
noscătorul trage concluzii cu privire la trecut, se cheamă cunoaştere 
istorică. Această concepţie tripartită asupra cunoaşterii istorice (cunos¬ 
cător, dovezi şi cunoscut) dă naştere la numeroase probleme. 

Realitatea trecutului 

în cazul cunoaşterii istorice, obiectul cunoaşterii este transcendental, 
adică noi nu luăm niciodată contact cu un eveniment din trecut atunci 
când acesta are loc. Acest lucru face imposibilă verificarea directă a 
concluziilor despre trecut, obţinute pe baza dovezilor avute la îndemână. 
Bertrand Russell a pus această problemă într-o manieră foarte incisivă, 
arătând că e posibil ca trecutul la care se referă cunoaşterea istorică să 
nu fi existat de fapt „Nu există nici o imposibilitate logică în ipoteza 
potrivit căreia lumea a început să existe acum cinci minute, având exact 
aceleaşi caracteristici şi cu o populaţie care-şi «reaminteşte» un trecut 
complet ireal" (Russell, 1921). S-ar putea crede că această dificultate, 
legată de cunoaşterea unui trecut pe care nu-1 putem retrăi, poate fi 
evitată prin folosirea inducţiei în felul următor: ne sprijinim pe dovezi 
pentru a căpăta cunoaştere despre nişte evenimente trecute la care 
persoane încă în viaţă au luat parte şi pe care şi le reamintesc; odată ce 
am descoperit că metodele şi tipurile de dovezi pe care le-am folosit ne 
oferă o cunoaştere demnă de încredere (reliable), după cum atestă 
memoria celor încă în viaţă, cu privire la aceste evenimente recente, am 
avea temeiuri pentru a extinde folosirea acestor metode şi tipuri de dovezi 
în cazul unui trecut mai îndepărtat. Din credibilitatea (reliability) cu¬ 
noaşterii în cazul unei clase de evenimente trecute, am deduce astfel 
credibilitatea cunoaşterii pentru toate evenimentele trecute Această 
demonstraţie dă însă greş. Acest test de credibilitate depinde într-un mod 
esenţial de amintirile oamenilor, care ele însele adesea nu sunt demne 
de încredere, având mare nevoie de o verificare independentă, verificare 
pe care nu o putem face însă niciodată, nici măcar în cazul unor amintiri 
foarte recente, printr-o comparare directă a amintirilor noastre cu 
evenimentele trecute respective. Unii gânditori au sugerat să privim 
cunoaşterea istorică ca pe un construct - un mod de a da sens expe¬ 
rienţelor prezente - mai degrabă decât ca pe o cunoaştere despre un 
obiect cu care nu putem veni în contact prin experienţă (Oakeshott, 1933; 
Croce, 1960; Meiland, 1965; Goldstein, 1976). Alţi gânditori cred că 
ipoteza conform căreia trecutul a existat cu adevărat reprezintă cea mai 
bună explicaţie a dovezilor istorice de care dispunem în prezent. în 
consecinţă, ei consideră enunţurile istorice drept adevărate sau false cu 



cunoaştere istorică 


.184 


privire la acel trecut real. (Această dispută reprezintă, ca structură, 
echivalentul exact al disputei din filosofia ştiinţei dintre realismul 
ştiinţific şi empirismul constructiv. Vezi van Fraassen, 1980.) 

Subiectivitate, interpretare .şi cunoaştere 

Să presupunem că există intr-adevăr un trecut în legătură cu care 
enunţurile pot fi adevărate sau false. Dovezile utilizate de istoric constau 
adesea în texte create fie de participanţii la evenimentele studiate, fie, 
ulterior evenimentelor, de istorici mai vechi care nu luaseră parte la ele. 
(Alte tipuri de dovezi includ lucrări de artă, filme, înregistrări, discursuri, 
scrisori, jurnale, rămăşiţe arhitectonice şi monumente.) Ca şi în cazul 
textelor, autorii acestor surse au luat decizii. Decizii cu privire la ceea ce 
merita menţionat şi ceea ce trebuia omis. Se consideră că acest necesar 
proces de selecţie introduce în aceste surse primare şi secundare un 
element inevitabil de subiectivitate. Datorită necesităţii selecţiei, fiecare 
sursă va prezenta altfel faptele - faptele ca atare, nemaivorbind despre 
semnificaţia lor. în consecinţă, fiecare text va oferi o interpretare. De 
exemplu, unele surse pot afirma că, de-a lungul întregii bătălii, prinţul a 
fost în fruntea trupelor sale, în timp ce altele vor spune că el a rămas în 
spate Astfel, sursele istoricului nu vor fi de acord în privinţa faptelor. 
Pe lângă asta, istoricul trebuie să facă apoi propria sa selecţie, plecând 
de la surse, pentru a construi o naraţiune sau o interpretare a ceea ce s-a 
întâmplat, spunându-ne astfel care este semnificaţia faptelor. Această 
selecţie suplimentară introduce şi mai multă subiectivitate în opera 
istorică. 

Ce anume ghidează această selectivitate? Istoricul scoţian A. J. 
Youngson (1985) prezintă două relatări ale rebeliunii iacobite eşuate din 
1745-1746, condusă de Charles Edward (Bonnie Prince Charlie), una din 
punctul de vedere al casei de Hanovra, cealaltă din cel al iacobiţilor. 
Fiecare dintre ele include toate faptele unanim recunoscute, petrecute cu 
această ocazie. Fiecare relatare este onestă, respectând cu stricteţe 
canoanele cercetării istorice şi evitând orice element de propagandă. Cu 
toate acestea, cele două relatări sunt foarte diferite una de cealaltă. 
Youngson afirmă următoarele referitor la ceea ce ghidează selecţia şi 
interpretarea în aceste relatări: „Deocamdată, un singur lucru e clar şi 
anume că mulţi istorici, fie că o recunosc sau nu, îşi bazează opera pe un 
anume set preexistent de principii sau convingeri şi că ceea ce scriu ei 
reprezintă o dezvoltare, ilustrare sau apărare a acestor principii sau 
convingeri; şi că toţi ceilalţi, oricât de imparţiali ar încerca ei să fie, au 
preferinţele lor personale şi simpatiile lor naturale, aşa încât, inevitabil, 
deşi poate în mod inconştient, concep propria lor versiune a evenimen- 
telorîn consonanţă cu ideile lor despre viaţă în general,, (Youngson, 1985, 
p. 14). 

Desigur, dacă adoptăm această perspectivă ne vom vedea obligaţi să 
acceptăm un scepticism generalizat cu privire la evenimente, adică un 
scepticism care să includă şi evenimentele complexe prezente, întrucât 
aceleaşi probleme de selecţie şi interpretare se pun şi în cazul prezentului. 
Aceasta nu este o problemă specifică numai cunoaşterii trecutului. 

Explicaţie şi înţelegere 

Cunoaşterea istorică este comparată adesea cu cunoaşterea ştiinţifică, 
aceasta din urmă fiind privită drept cunoaşterea legilor şi regularităţilor 
naturii, valabile în trecut, prezent şi viitor. Unii gânditori (de exemplu, 
istoricul german Ranke) au susţinut că cunoaşterea istorică trebuie să fie 
„ştiinţifică, în sensul de a fi bazată pe cercetare, pe o verificare 
scrupuloasă, în măsura posibilului, a faptelor, obiectivitatea relatării fiind 
scopul ei principal. Alţii au mers şi mai departe, afirmând că cercetarea 
istorică are acelaşi scop cu cea ştiinţifică şi anume să ofere explicaţii ale 
unor evenimente particulare prin descoperirea unor legi generale din care 
(ţinând cont şi de anumite condiţii iniţiale) pot fi deduse evenimentele 
particulare (Hempel, 1942) - adesea numită şi „teoria subsumării faţă de 
legi„ (Covering Law Theory) a explicaţiei istorice. Partizanii acestei 
concepţii admit de obicei că interesele celor două tipuri de cercetare sunt 
diferit orientate: istoricii sunt mai interesaţi în a explica evenimente 
particulare, în timp ce oamenii de ştiinţă sunt mai interesaţi în descop¬ 
erirea unor legi generale. Se consideră însă că logica explicării este 
aceeaşi în ambele cazuri (vezi EXPLICAŢIE, HEMPEL). 

Şi totuşi, simpla frunzărire a articolelor şi cărţilor scrise de istorici 
nu vine în sprijinul acestei concepţii. Aceste cărţi şi articole se concen¬ 
trează preponderent asupra particularului - de exemplu,'structura socială 
particulară în Anglia din vremea Tudorilor, ascensiunea la putere a unui 
anume partid politic, interacţiunile sociale, culturale şi economice dintre 
două popoare anume. Nici nu apare în notele de subsol ale lucrărilor de 
istorie, în calitate de fundament al explicaţiei istorice, vreo teorie 
standard sau vreun set de principii explicativa Ţinând cont de aceste 
lucruri, alţi gânditori au propus teza potrivit căreia naraţiunea în sine, 
în absenţa unor legi generale, poate duce la înţelegere, aceastafiind forma 
caracteristică a explicaţiei istorice (Dray, 1957). Atunci când ne întrebăm 
de ce lucrurile sunt aşa cum sunt - şi, în mod analog, de ce s-au petrecut 
aşa cum s-au petrecut - , ne este suficient adesea să ni se povestească 
cum au ajuns ele să fie aşa cum sunt. 

Ceea ce urmărim noi printr-o cercetare istorică este o înţelegere care 
să respecte faptele unanim acceptate. O cronică ne poate oferi o relatare 
corectă (din punctul de vedere al faptelor) a unui eveniment istoric, fără 
să ne facă inteligibil acel eveniment - fără să ne arate, de exemplu, de 
ce a survenit şi cum suntlegate între ele diferitele sale faze şi aspecte. 
Naraţiunea istorică urmăreşte să facă lucrurile inteligibile, arătând cum 

un eveniment a dus la un altul, chiar şi acolo u nde nu există o relaţie de 
determinare cauzală între ele. Naraţiunea oferă astfel o formă de în¬ 
ţelegere adecvată în special unei suite temporale de evenimente şi 
reprezentând o alternativă la explicaţia ştiinţifică, cea pe bază de legi. 

O altă abordare o reprezintă înţelegerea prin intermediul cunoaşterii 
scopurilor, intenţiilor şi punctelor de vedere ale agenţilor istorici. Dacă 
ştim cum îşi vedeau şi-şi înţelegeau epoca Iuliu Cezar sau Leon Troţki, 
ce vroiau ei să realizeze, putem înţelege mai bine de ce au făcut ceea ce 
au făcut Scopurile, intenţiile şi punctele de vedere sunt forme ale gândirii 
şi pot fi determinate de către istoric prin acte de empatie. R. G. 
Collingwood (1946) merge şi mai departe şi susţine că aceste gânduri din 
trecut pot fi chiar re-produse (şi astfel readuse în actualitate) de către 
istoric. Explicaţiile istorice de acest tip nu pot fi reduse la modelul 
acoperirii prin legi (Dray, 1957; Atkinson, 1978) şi permit cercetării 
istorice să dobândească un alt tip de inteligibilitate. 

Vezi şi EXPLICAŢIE; MEMORIE; ŞTIINŢĂ SOCIALĂ; VICO. 

cunoaştere matematică 

Cunoaşterea matematică ne pune în faţa următorului paradox: 

Matematica este probabil cea mai timpurie ştiinţă, din punct de vedere 
istoric. Pentru mulţi gânditori, cunoaşterea matematică a servit drept 
ideal sau paradigmă pentru toate ştiinţele, părând absolut certă. De pildă, 
metoda matematică a fost extinsă de oameni de ştiinţă raţionalişti, 
precum Galileo şi Descartes, la domeniul disciplinei pe care astăzi o 
numim fizică. Chiar dacă nu mergem până într-acolo încât să numim 
fizica o „ma-tematică a mişcării", cunoaşterea matematică pare indis¬ 
pensabilă pentru cunoaşterea ştiinţifică modernă. O persoană neinstruită 
în matematică nu poate citi lucrările lui Dirac, Einstein sau Feynman. 
Prin urmare putem spune măcar că matematica face corp comun cu 
cunoaşterea ştiinţifică. 

Cu toate acestea, matematica pare să facă corp comun şi cu metafizica, 
într-adevăr, matematica pare să nu aibă a face cu natura. Obiectul său 
de studiu poate fi descris ca „ideal" sau „abstract". Figuri precum 
triunghiurile, sferele şi celelalte sunt ideale - au forme perfecte, nu au 
grosime etc. Ele par să constituie limita unui proces infinit care nu poate 
fi realizat în lumea reală. Numerele, pe de altă parte, sunt abstracte: ele 
nu sunt, pe cât se pare, idealizări ale vreunor obiecte existente. Mai mult, 
însăşi certitudinea cunoaşterii matematice pare să o deosebească de 
cunoaşterea empirică. Kant a ridicat această problemă în argumentul său 
al „bunei companii": nu poate fi respinsă metafizica fără a respinge şi 
matematica. Acest argument era intenţionat, desigur, ca un argument ad 
hominem, împotriva EMPIRIŞTILOR care (precum David Hume), având 
o atitudine favorabilă faţă de ştiinţă, nu ar fi respins niciodată ma¬ 
tematica. 

„Naturaliştii" de mai târziu sunt de asemenea vizaţi de argumentul 
„bunei companii" al lui Kant. în formularea lui Paul Benacerraf, argu¬ 
mentul decurge după cum urmează: pentru NATURALIST, care ia în 
serios rezultatele ştiinţei moderne, cunoaşterea este o interacţiune cau¬ 
zală între subiectul cunoscător şi mediu (interacţiunea cauzală presupusă 
aici poate fi văzută ca un transfer de energie între un subiect cunoscător 
individual şi mediul acestuia sau, ca în „epistemologia evoluţionistă", ca 
un proces al selecţiei naturale ce încorporează o întreagă specie). Dar 
obiectele matematicii nu iau parte la interacţiunile cauzale. De aici, 
cunoaşterea matematică nu este posibilă decât dacă renunţăm la natura¬ 
lism. (Este interesant faptul că în Sofistul lui Platon, la §248, apare ceva 

asemănător acestui argument: „dacă faptul de a cunoaşte va însemna a 
săvârşi o acţiune, urmează neapărat că faptul de a fi cunoscut este, la 
rândul său, a fi înrâurit, aşa încât fiinţa care, potrivit acestui raţionament, 
ar fi cunoscută prin actul cunoaşterii, în măsura în care este cunoscută, 
este şi pusă în mişcare de înrâurirea suferită, ceea ce desigur, spuneam 
noi, nu s-ar produce în cele nemişcate." 6 ) 

Prin urmare, putem rezuma paradoxul cunoaşterii matematice după 
cum urmează: în lipsa cunoaşterii matematice nu există cunoaştere 
ştiinţifică; cu toate acestea, epistemologia sugerată de către cunoaşterea 
ştiinţifică („naturalismul") pare să facă imposibilă cunoaşterea mate¬ 
matică! 

în cele ce urmează, voi schiţa mai multe strategii de a aborda 
paradoxul cunoaşterii matematice, strategii ce au fost sugerate de-a lungul 
timpului de către filosofi. 

STRATEGII REALISTE 

Există o relaţie non-cauzală între sufletul sau spiritul oamenilor şi 
lumea matematicii. Epistemologia naturalistă este inadecvată (aceasta nu 
presupune neapărat o respingere a „naturalismului" in toto). Desigur, 
această idee constituie baza întregii metafizici a lui PLATON, dar mulţi 
matematicieni au avut aceeaşi impresie. G. H. Hardy (1929) şi Roger 
Penrose (1989), de exemplu, vorbesc despre „a vedea" că o propoziţie 
matematică este adevărată, demonstraţia fiind necesară doar pentru a-i 
persuada pe ceilalţi. în secolul nostru, marele logician Godel (1948) a 
exprimat ideea că există şi alte conexiuni între noi şi realitate în afara 
percepţiei sensibile şi că „intuiţia matematică" poate da seama de 
cunoaşterea matematică. în fapt, descoperirile lui Godel din logică au fost 
folosite pentru a sprijini o poziţie realistă: teorema lui Godel a fost 
interpretată ca arătând că, pentru orice sistem serios de axiome ma¬ 
tematice, matematicianul poate cunoaşte un adevăr matematic ce nu 
decurge din acele axiome. Realiştii argumentează că singurul mod în care 
aşa ceva ar putea fi adevărat ar fi prin intuiţie matematică. Totuşi, acest 
argument poate fi evitat, întrucât presupune ceva îndoielnic şi anume că 
noi ştim că axiomele matematicii sunt consistente împreună. (Adevărul 
nedemonstrabil G e un enunţ care spune, în mare, „Sunt nedemon- 
strabil", dar dacă axiomele sunt inconsistente, atunci orice este demon¬ 
strabil, aşa că G este fals) Desigur, s-ar putea argumenta că noi ştim că 
axiomele matematicii sunt consistente pentru că intuim adevărul lor - 
axiomele adevărate sunt neapărat consistente. Dar atunci apelul la 
teorema lui Godel devine superfluu şi circular. 

Deşi realismul „platonist" dă seama într-un sens de cunoaşterea 
matematică, el postulează o prăpastie între ontologia şi epistemologia 

6 Trad. de Constantin Noica, în Platon, Opere voL VI, Ed, Ştiinţifici şi 

Enciclopedici, Bucureşti, 1989, p. 357. (N. t.) 

ştiinţei, pe de o parte şi cea a matematicii, pe de altă parte, o prăpastie 
atât de mare încât s-a spus adesea că realismul transformă aplicabilitatea 
matematicii în ştiinţele naturii într-un mister inexplicabil. 

Ca atare, recent unii autori au propus o poziţie oarecum realistă, 
bazată pe „structuralism*: matematica este despre structuri, nu despre 
obiecte. Benacerraf (1965) sugerase o astfel de poziţie în „Ce nu pot fi 
numerele*, dar autori precum Michael Resnik (1982) şi Penelope Maddy 
(1980) au elaborat această poziţie, poziţie care poate fi văzută ca o 
încercare „aristotelică* de a reconcilia epistemologia naturalistă cu un 
realism matematic moderat. Există o intuiţie matematică, dar aceasta nu 
este o facultate separată de percepţia sensibilă empirică. Această idee a 
mai fost sprijinită prin opera unui influent filosof al matematicii ameri¬ 
can, Charles Parsons (1979-80), precum şi prin cea a autorului prezentului 
articol (Steiner, 1975). Apărătorii ei pretind că fac inteligibilă aplicabili¬ 
tatea matematicii la lumea empirică. 


STRATEGII KANTIENE 


Acestea argumentează că cunoaşterea matematică este o condiţie 
necesară a cunoaşterii empirice. KANT însuşi a argumentat că legile 
matematicii sunt, în fapt, contrângeri asupra percepţiei noastre a spaţi¬ 
ului şi timpului. Cunoscând matematică, prin urmare, cunoaştem doar 
legile propriei noastre percepţii. Spaţiul fizic în sine, după cât ştim, se 
poate să nu respecte legile geometriei şi aritmeticii euclidiene, dar lumea 
aşa cum este percepută de către noi trebuie să le respecte. Matematica 
este obiectivă sau „intersubiectivă", în sensul că rămâne valabilă pentru 
toate percepţiile rasei umane trecute, prezente şi viitoare. Pentru acest 
motiv, nu avem probleme cu aplicabilitatea matematicii în ştiinţele 
empirice sau aşa cel puţin susţin kantienii. 

Viziunea lui Kant în privinţa cunoaşterii matematice este adesea 
considerată ca fiind respinsă prin descoperirea geometriei non-euclidiene 
şi a spaţiilor curbate, dar aceste geometrii sunt „local euclidiene* (i. e., 
o regiune curbată apare tot mai dreaptă pe măsură ce este mai mică), iar 
Kant ar fi putut să facă afirmaţia ceva mai modestă că orice câmp vizual 
este, a priori, un spaţiu local euclidian. 

în orice caz, o ramură modernă a matematicii cunoscută sub numele 
de topologie, dezvoltată de către faimosul matematician Henry Poincare, 
poate fi privit ca fiind acea parte a geometriei pentru care teza kantiană 
rămâne o opţiune viabilă. 

Poincare a fost kantian şi în aritmetică. Pentru el, legea „inducţiei 
matematice* era esenţa aritmeticii: orice proprietate P pe care o are zero 
şi care este „ereditară* (i. e. ori de câte ori este valabilă pentru n, este 
valabilă şi pentru n+1) este valabilă pentru fiecare număr natural. Acest 
principiu este întemeiat observând că dacă P este valabilă pentru zero, 
atunci este valabilă şi pentru 1, astfel încât, prin modus ponens, chiar 

este valabilă pentru 1. Prin folosirea continuă a eredităţii şi a lui modus 
ponens, ştim că putem în cele din urmă „ajunge la“ orice număr n şi 
arătăm că P este valabilă pentru n. Acesta este acel gen de auto-cunoaştere 
despre care vorbea Kant. Poincare a susţinut, inspirat de Kant, că aceasta 
nu poate fi redusă la „logică". Dimpotrivă, inducţia matematică este un 
principiu privitor la ce anume poate realiza logica. Poincare cunoştea 
eforturile lui FREGE şi RUSSELL de a converti principiul inducţiei 
matematice într-o definiţie logică. în mare: n este un număr natural doar 
dacă se supune legii inducţiei. Dar el privea această definiţie ca fiind 
circulară. 

în anii '20 ai secolului nostru, doi logicieni remarcabili, Hilbert şi 
Brouwer, au adus argumente pentru versiuni concurente ale kantianis¬ 
mului: „formalismul" şi „intuiţionismul". Ambii acceptau faptul că intuiţia 
este conţinutul ultim al matematicii şi că matematica clasică trece dincolo 
de ceea ce este doar intuitiv (prin acceptarea tacită a totalităţilor infinite, 
de exemplu) şi, prin urmare, nu furnizează cunoaştere. Dar în vreme ce 
Brouwer (1913) a susţinut înlocuirea matematicii clasice printr-un nou 
gen de matematică (pe care el şi adepţii lui s-au apucat să o dezvolte), 
Hilbert (1926) a adoptat o abordare conservatoare, încercând să justifice 
demonstraţiile aşa-zise „ideale" ale mecanicii clasice, ca instrumente ale 
descoperirii. 

STRATEGII EMPIRISTE 

John Stuart MILL (1843) este cel mai proeminent EMPIRIST care a 
adoptat poziţia că matematica este o ramură a fizicii şi nu a logicii. 
Relativa certitudine (şi aplicabilitate) a matematicii rezidă într-un mare 
număr de confirmări empirice de care se bucură matematica. Pentru 
geometrie, desigur, această poziţie este larg acceptată astăzi, dar este mai 
dificil de văzut cum ar putea fi privită ca empirică aritmetica. De exemplu, 
ce ar conta drept evidenţă empirică pentru 1234 x 1234 ■ 1.522.756? Cu 
siguranţă, nimic care să justifice convingerea noastră prezentă cu privire 
la acest produs. Recent, unii autori, în special Philip Kitcher (1983), au 
încercat să recondiţioneze această poziţie, argumentând că axiomele 
aritmeticii pot primi o interpretare empirică şi să fie sprijinite de 
evidenţe. 

STRATEGII LOGICISTE 

Logiciştii afirmă că matematica este doar o ramură a logicii sau, în 
general, într-o formulare mai tradiţională, că reprezintă un „adevăr 
analitic*. Deşi aceasta nu este o interpretare empiristă a matematicii, ea 
se potriveşte cu empirismul, întrucât pare să ofere o descriere nemetafi¬ 
zică a cunoaşterii matematice Empiriştii au presupus că, odată ce s-ar 
dovedi că „matematica este logică", problema cunoaşterii matematice nu 
s-ar mai ridica, pentru că nu există probleme filosofice cu privire la 
cunoaşterea logică. Cu toate acestea, să ne reamintim că Leibniz este 

primul care a formulat ipoteza că matematica este logică şi a încercat să 
o demonstreze. Dar el avea o imagine metafizică a cunoaşterii logice, ca 
fiind „adevărată în toate lumile posibile". Şi nici Prege, cel care a inventat 
logica modernă, în parte pentru a demonstra că matematica nu este nimic 
altceva decât logică (punând astfel bazele şcolii logiciste), nu era un 
empirist. în schimb, credinţa comună că viziunea lui Hume asupra 
matematicii, concepută ca studiu al „relaţiilor dintre idei", prefigurează 
logicismul modern, se datorează în fapt influenţei lui Kant. Căci Kant a 
caracterizat (în Prolegomena) teoria lui Hume ca „conducând la" afir¬ 
maţia că matematica este „analitică". 0 caracterizare complet îndoielnică, 
în lumina declaraţiei explicite a lui Hume (Tratat, I, ii, 4) că propoziţii 
precum „Distanţa cea mai scurtă între două puncte este o linie dreaptă" 
nu sunt adevărate prin „definiţie". (Probabil că o mai bună traducere a 
doctrinei lui Hume în limbajul kantian ar fi aceasta: matematica este 
sintetică a priori Aceasta nu înseamnă totuşi că Hume şi Kant aveau 
aceeaşi fîlosofie a matematicii, fiindcă teoriile lor ale a priori-ului, 
respectiv teoriile lor cu privire la adevărul necesar, erau complet diferite) 

Cu toate acestea, empiriştii secolului douăzeci, cum ar fi Russell, 
CARNAP, AYER şi HEMPEL, au considerat logicismul o doctrină po¬ 
trivită. Spre deosebire de Leibniz, ei au văzut validitatea logică ca pe o 
chestiune a regulilor lingvistice, regulile ce guvernează cuvinte precum 
„toţi", „şi" şi „nu". Cunoaşterea acestora era considerată a fi eliberată de 
metafizică (vezi POZITIVISM LOGIC). Problema cu acest „logicism", cum 
a ajuns să fie numit, era una tehnică: nici un logician nu a fost vreodată 
capabil să reducă matematica la un sistem al „logicii" care să poată fi 
numit, în mod plauzibil, „analitic". (De ex., matematica clasică poate fi 
redusă la teoria mulţimilor, dar teoria mulţimilor nu s» califică drept 
ştiinţă „analitică") 

0 virtute neglijată a logicismului, în opinia noastră, este aceea că el 
rezolvă sau dizolvă, unele dintre problemele aplicabilităţii matematicii. 
Logicismul arată cum poate fi reprezentată întreaga ştiinţă matematică 
în teoria mulţimilor. Astfel, singura relaţie dintre obiectele fizice şi 
obiectele matematice pe care trebuie să o recunoaştem este aceea că 
obiectele fizice pot fi membri ai unor mulţimi (mulţimile fiind obiecte 
matematice). E de presupus, dacă credem în mulţimi, că nu avem 
probleme suplimentare în a vedea cum pot fi obiectele fizice membri ai 
mulţimilor, astfel că unele din problemele aplicabilităţii matematicii (dar 
nu toate - vezi Steiner, 1989) vor dispărea. Această virtute a logicismului 
nu depinde de recunoaşterea teoriei mulţimilor ca fiind „logică". 

PRAGMATISMUL 

în cadrul teoriilor PRAGMATISTE ale cunoaşterii matematice, carac¬ 
terul indispensabil al matematicii în întreaga cunoaştere, în special în 
ştiinţele fizice, este convertit intr-o întemeiere a „angajamentului" faţă 

de matematică. Singura întemeiere a aserţiunilor matematice este aceea 
că nu ne putem abţine de la ele, dacă vrem să atingem ţelurile ştiinţei, 
precum şi pe cele ale vieţii de fiecare zi. Deşi aceasta poate fi privită ca 
o confirmare destul de slabă (şi, după cum a arătat Parsons, e cert că nu 
reprezintă o explicaţie a „caracterului evident" al matematicii), prag- 
matiştii argumentează că matematica este în aceeaşi situaţie ca şi teoriile 
ştiinţifice. în acest sens, argumentul lor este similar cu argumentul 
„bunei companii" al lui Kant. 

QUINE (de ex., 1960, 1970 şi în multe alte scrieri), cel care a făcut 
faimos acest argument pragmatist-„kantian“ (deşi predecesorul lui Quine 
la Harvard, C. I. Lewis, susţinuse deja o sinteză a kantianismului şi 
pragmatismului, în Mind and the World Order), adaugă un element 
„naturalist" de la Dewey: ceea ce întemeiază în mod ultim matematica, 
precum şi orice altă teorie întemeiată, este utilitatea sa în a prezice 
„iritaţii ale suprafeţei". E izbitor la filosofia matematicii a lui Quine, 
totuşi, faptul că aceasta este în mod explicitplatonistă.în ceea ce priveşte 
ontologia sa (desigur, nu şi în ceea ce priveşte epistemologia). Quine este 
de acord cu Frege că matematica modernă este puternic „angajată" faţă 
de obiectele abstracte şi în dezacord cu Wittgenstein şi şcoala britanică 
a „limbajului comun", care privesc „angajamentul" ca pe o manieră de a 
vorbi similară, eventual, angajamentelor unui politician, pe care nimeni 
nu le ia în serios. 

Pentru Quine, încă o dată, angajamentul faţă de obiectele abstracte 
este justificat pe temeiuri empirice: nu avem altă alternativă, dacă dorim 
să facem ştiinţă. Totuşi, combinând platonismul, pragmatismul şi natu¬ 
ralismul, Quine pare să facă imposibil de construit o teorie a descoperirii 
matematice. Modul său de a raţiona poate produce, cel mult, o justificare 
pragmatistă post facto pentru matematică, odată ce a fost descoperită. 
Căci Quine nu lasă loc, în filosofia sa, pentru „intuiţia matematică", 
intuiţie luată fie în sensul kantian, fie în cel platonic. Astfel, tabloul 
descoperirii matematice, la Quine, este acela al unei proceduri inde¬ 
pendente de ceea ce este sensibil, ce primeşte în mod accidental o 
întemeiere post facto. 

Voi prezenta acum abordările ce „rezolvă" paradoxul negând existenţa 
însăşi a cunoaşterii matematice! Potrivit acestor abordări, teoremele 
matematice nu exprimă „adevăruri", astfel că nu este nimic „de cunoscut". 
Matematica îşi poate juca rolul pe care îl are în ştiinţă şi în viaţa de fiecare 
zi, fără a fi „adevărată". 

INSTRUMENTALISMUL 

Potrivit acestei viziuni, matematica este o unealtă pentru a realiza 
inferenţe în alte domenii, dar nu este ea însăşi o ştiinţă. Probabil că cea 
mai simplă şi mai radicală formă a acestei viziuni este „ficţionalismul". 

Ficţionalistul nu este interesat să intervină în discursul matematic, ci să 
îl interpreteze ca ficţiune. Ficţionalistul argumentează că ne putem 
descurca, în principiu şi fără matematică, chiar şi în ştiinţă. Dar 
matematica îi permite omului de ştiinţă să folosească demonstraţii 
elegante, compacte, pentru ceea ce altminteri ar reprezenta nişte deducţii 
împovărătoare. O apărare recentă a acestei poziţii este realizată de către 
Hartry Field (1980). Field argumentează că teoriile fizice pot fi rescrise 
fără referire la „obiecte matematice", iar apoi demonstrează că adăugarea 
axiomelor matematice nu sporeşte puterea deductivă a teoriei rescrise. 
El arată efectiv cum am putea „scăpa" de obiectele matematice într-o 
anumită teorie şi anume teoria clasică a gravitaţiei şi cum, prin ceea ce 
conduce la o demonstraţie de consistenţă, se arată că adăugarea ma¬ 
tematicii produce o „extindere conservativă" a acestei teorii „nominaliste" 
a gravitaţiei Field susţine în mod explicit, în virtutea ficţionalismului 
său, că elimină enigmele privitoare la aplicabilitatea matematicii, de 
vreme ce nu mai trebuie să ne îngrijorăm de presupusa prăpastie dintre 
obiectul de studiu al matematicii şi obiectul ştiinţelor^naturii. 

Cu toate acestea, teza lui Field este controversată. In locul „obiectelor 
matematice", versiunea lui Field a teoriei gravitaţiei ia drept entităţi reale 
punctele spaţio-temporale. Unii autori afirmă că aceasta ne duce din lac 
în puţ. Alţii protestează că există teorii fizice care nici nu sunt teorii ale 
spaţiu-timpului, precum mecanica cuantică. Unii argumentează că demon¬ 
straţia de consistenţă, la rândul ei, va introduce fantomele entităţilor 
matematice alungate la nivelul „metalimbajului". Mai există şi obiecţii 
tehnice, legate de folosirea de către Field a unei logici „de ordin mai 
înalt", în cadrul versiunii sale a teoriei gravitaţiei. 

CONVENŢIONALISM 

Convenţionalismul este viziunea potrivit căreia teoremele matematice 
sunt „adevărate prin convenţie" (vezi CONVENŢIE). Poincarâ, de exem¬ 
plu, a argumentat că diferenţa dintre geometria euclidiană şi cea non-eu- 
clidiană nu este factuală, ci doar convenţională. Aceasta înseamnă că 
putem adopta fie geometria euclidiană, fie pe cea non-euclidiană, după 
convenienţe, de vreme ce geometria este studiul măsurărilor, iar instru¬ 
mentele de măsură se supun forţelor naturii Putem explica, de exemplu, 
eşecul unghiurilor unui triunghi de a însuma 180 de grade fie postulând 
anumite forţe „de deformare", fie invocând geometria non-euclidiană. 
Acesta e un alt fel de a spune că nu există nici un fel de „cunoaştere" în 
geometrie, decât dacă e vorba de „a cunoaşte" că consecinţele convenţiilor 
noastre sunt aşa şi pe dincolo. E de observat că Poincare nu extinde 
convenţionalismul său la matematică în genere în cadrul topologiei (şi 
al aritmeticii, după cum am văzut), punctul său general de vedere nu este 
convenţionalist, ci kantian. 

Astfel, poziţia lui Poincare implică, de exemplu, că e o chestiune de 
convenţie dacă o suprafaţă este plată sau parabolică, dar faptul că o 

suprafaţă are două dimensiuni nu este convenţional. Nici o forţă pe care 
să o putem concepe nu ar putea altera .riglele" noastre în aşa fel încât 
să facă o suprafaţă bidimensională să apară ca fiind una tridimensională. 
Deşi această poziţie este kantiană, trebuie notat că Poincare oferă o 
explicaţie biologică pentru felul în care percepem noi dimensiunile şi în 
particular pentru faptul că percepem lumea în trei dimensiuni şi nu în 
mai multe. 

WITTGENSTEIN din a doua perioadă este privit adesea ca fiind 
convenţionalist, doar că unul mult mai consecvent decât Poincare. 
Aceasta întrucât Wittgenstein nu distinge între geometrie şi alte ramuri 
ale matematicii, inclusiv aritmetica. Şi este adevărat că Wittgenstein se 
referă adesea la teoremele matematice în calitate de convenţii. Acesta 
este motivul pentru care poziţia lui este discutată aici. 

Personal, am mari rezerve în a-1 numi pe Wittgenstein „convenţio¬ 
nalist" (lăsând la o parte faptul că el respinge toate „poziţiile" sau teoriile 
filosofice). 

1. Wittgenstein nu spune că teoriile matematice „decurg din" con¬ 
venţii. Dimpotrivă, pentru Wittgenstein fiecare pas dintr-o demonstraţie 
matematică este o nouă convenţie şi nu doar axiomele (cum era pentru 
Poincare). Convenţiile, pentru Wittgenstein, nu sunt „constrângătoare". 

2. Totuşi, acest element în aparenţă anarhic din poziţia lui Wittgen¬ 
stein poate induce în eroare Când Wittgenstein vorbeşte despre o 
teoremă, spunând că e o convenţie, el nu înţelege faptul că ar exista o 
opţiune veritabilă, de a ignora demonstraţia şi a accepta negaţia teoremei. 
Toate convenţiile matematice presupun pentru Wittgenstein regularităţi 
empirice care, în termenii lui, „se coagulează" sub formă de reguli 7 . Ceea 
ce înseamnă că vom considera ceea ce se întâmplă în cea mai mare parte 
a timpului ca fiind norma, iar devierile vor fi explicate ca greşeli, 
perturbaţii etc. Regularităţile empirice împreună cu măsurarea „se 
coagulează" sub formă de teoreme ale geometriei, în timp ce regularităţile 
din cadrul acţiunilor de numărare „se coagulează" sub forma teoremelor 
din aritmetică şi teoria numerelor. 

3. Wittgenstein nu se situează de partea convenţionalismului, într-un 
sens, prin aceea că el consideră că este complet greşit să vorbim despre 
cunoaştere matematică. A spune că cineva cunoaşte teorema lui Pitagora 
este, pentru Wittgenstein, la fel cu a spune că cineva ştie că 12 inci “ 1 
picior. Dar există tendinţa de a privi cunoaşterea matematică precum 
cunoaşterea empirică, o tendinţă ce conduce fie la teorii empiriste, fie la 
teorii platoniste, ambele fiind respinse de Wittgenstein. 

Vezi şi CUNOAŞTERE A PRIORI, GEOMETRIE. 

cunoaştere şi opinie 

Potrivit majorităţii epistemologilor, cunoaşterea condiţionează exis¬ 
tenţa unei opinii, astfel că nu pot cunoaşte că are loc cutare şi cutare, 
dacă nu am opinia că are loc cutare şi cutare. Alţi autori consideră că 
această teză a condiţionării poate fi redată mai fidel dacă înlocuim opinia 
cu o atitudine strâns înrudită cu aceasta. De exemplu, o serie de filosofi 

vor prefera să spună că cunoaşterea implică CERTITUDINE psihologică 
(Prichard, 1950; Ayer, 1956) sau convingere (Lehrer, 1974) sau acceptare 
(Lehrer, 1989). Cu toate acestea, există argumente împotriva tuturor 
versiunilor tezei potrivit căreia cunoaşterea necesită deţinerea unei 
atitudini ase-mănătoare cu opinia, faţă de ceea ce este cunoscut. Aceste 
argumente sunt date de filosofi care consideră că cunoaşterea şi opinia 
(sau un substitut al acesteia) sunt reciproc incompatibile (teza incompati¬ 
bilităţii) sau de către cei ce spun că cunoaşterea nu implică opinie sau 
viceversa, astfel că una poate exista fără cealaltă, dar cele două pot şi să 
coexiste (teza separabilităţii). 

Teza incompatibilităţii este uneori identificată la Platon, în afirmaţia 
sa că cunoaşterea este infailibilă, în timp ce opinia sau convingerea este 
failibilă (Republica 476-9). Dar această afirmaţie nu va susţine teza. 
Opinia poate fi un component al unei forme infailibile de cunoaştere, în 
ciuda failibilităţii opiniei. Probabil cunoaşterea presupune un anume 
factor ce compensează failibilitatea opiniei. 

A. Duncan-Jones (1938; cf. şi cu Vendler, 1978) citează evidenţe 
lingvistice, pentru a veni în sprijinul tezei incompatibilităţii. El observă 
că oamenii spun adesea „Nu cred că (nu am opinia că - n.t.) ea este 
vinovată, ştiu că este!“ sau alte lucruri asemănătoare, ceea ce sugerează 
că opinia exclude cunoaşterea. Totuşi, cum arată şi Lehrer (1974), 
exclamaţia de mai sus reprezintă doar o modalitate emfatică de a spune 
„Nu am doar opinia că este vinovată, ştiu că este!“, unde „doar" arată 
foarte clar că vorbitorul semnalează faptul că deţine mai mult decât o 
simplă opinie şi nu că deţine ceva inconsistent cu opinia sa, anume 
cunoaştere. De comparat cu: „Nu l-ai rănit, l-ai omorât!" 

H. A. Prichard (1966) oferă o apărare a tezei incompatibilităţii ce ţine 
de identificarea cunoaşterii cu certitudinea (deopotrivă certitudinea 
psihologică şi infaibilitatea), precum şi de asumpţia că atunci când credem 
în adevărul unei susţineri, nu avem o certitudine cu privire la adevărul 
acesteia. Dat fiind că opinia presupune întotdeauna incertitudinea, în 
timp ce cunoaşterea nu o face niciodată, a crede un lucru (a avea o opinie 
- n.t.) exclude posibilitatea de a cunoaşte acel lucru. Din nefericire, 
Prichard nu ne oferă raţiuni prea bune pentru a accepta că stările de 
opinie nu presupun niciodată încredinţarea. Opiniile conştiente presupun 
în mod clar un anumit grad de încredinţare. A sugera că noi încetăm să 
credem lucrurile cu privire la care suntem complet încredinţaţi este bizar. 

A. D. Woozley (1953) apără o variantă a tezei separabilităţii. Versiunea 
lui Woozley, legată de certitudinea psihologică şi nu de opinie în sine, 
este că cunoaşterea poate exista în absenţa încredinţării cu privire la 
lucrul cunoscut, deşi cunoaşterea poate şi să fie însoţită de încredinţare. 
Woozley remarcă faptul că un test pentru a vedea dacă cunosc ceva este 
„ceea ce pot să fac, unde ceea ce pot să fac ar putea cuprinde oferirea de 
răspunsuri la întrebări". Pe baza acestei remarci, el sugerează că în cazul 

în care oamenii nu sunt siguri de adevărul unei afirmaţii, s-ar putea ca 
ei să cunoască că afirmaţia este adevărată. Noi atribuim fără ezitare 
cunoaştere celor care răspund corect la examene, chiar dacă aceşti oameni 
nu arată că sunt încrezători în răspunsurile lor. Woozley recunoaşte totuşi 
că ar fi straniu ca cei cărora le lipseşte încredinţarea să pretindă că au 
o cunoaştere. Ar fi ciudat să spui „Nu sunt sigur dacă răspunsul meu este 
adevărat. Totuşi, ştiu că este corect." Dar această tensiune Woozley o 
explică folosind o distincţie între condiţiile în care suntem întemeiaţi să 
ridicăm o pretenţie (cum ar fi pretenţia de a cunoaşte ceva) şi condiţiile 
în care pretenţia pe care o ridicăm este adevărată. în timp ce „Ştiu cutare 
şi cutare." ar putea fi adevărat chiar dacă nu sunt sigur că e valabil cutare 
şi cutare, va fi totuşi nepotrivit să susţin că ştiu cutare şi cutare, dacă nu 
sunt sigur de adevărul pretenţiei mele. 

Colin Radford (1966) extinde argumentul lui Woozley în favoarea tezei 
separabilităţii. în viziunea lui Radford, nu numai că cunoaşterea este 
compatibilă cu lipsa certitudinii, dar ea este compatibilă şi cu o lipsă 
completă a vreunei opinii. El argumentează prin exemple. într-un exem¬ 
plu, Jean a uitat că a învăţat istoria Angliei cu ani în urmă şi totuşi este 
capabil să dea răspunsuri corecte la întrebări precum „Când a avut loc 
bătălia de la Hastings?" întrucât el a uitat că a studiat istoria, el consideră 
că răspunsurile sale corecte nu sunt mai mult decât ghiciri. Astfel, atunci 
când spune că bătălia de la Hastings a avut loc în 1066, el ar nega faptul 
că are opinia că bătălia de la Hastings a avut loc în 1066. A fortiori, el 
va nega că este sigur (sau că are dreptul să fie sigur) că 1066 este data 
corectă. Radford va insista, cu toate acestea, că Jean ştie când a avut loc 
bătălia, întrucât el îşi aminteşte în mod clar data corectă. Radford admite 
că ar fi nepotrivit ca Jean să spună că el ştie când a avut loc bătălia de 
la Hastings, dar, ca şi Woozley, el atribuie acest lucru unei chestiuni 
diferite: când este potrivit şi când nu este potrivit să pretind că deţin 
cunoaştere. Atunci când pretindem că avem o cunoaştere, ar trebui cel 
puţin să credem că avem cunoaşterea pe care o pretindem, altfel 
comportamentul nostru va fi unul „care induce în eroare în mod 
intenţionat". 

Cei ce sunt de acord cu apărarea tezei separabilităţii construită de 
Radford vor considera probabil că opinia este o stare interioară ce poate 
fi detectată prin introspecţie. Faptul că lui Jean îi lipsesc opiniile despre 
istoria Angliei este plauzibil datorită acestui tablou cartezian, întrucât 
Jean nu descoperă că are vreo opinie despre istoria Angliei, atunci când 
cercetează acest lucru. Radford.ar putea fi totuşi criticat, dacă este 
respinsă viziunea carteziană asupra OPINIEI. S-ar putea argumenta, de 
pildă, că unele opinii sunt pe deplin inconştiente. Sau am putea adopta 
o concepţie BEHAVIORISTĂ a opiniei, precum cea a lui Alexander Bain 
(1859), concepţie potrivit căreia a avea o opinie e o chestiune legată de 
modul în care oamenii sunt înclinaţi să se comporte (dar Radford nu a 

adoptat deja o concepţie behavioristă a cunoaşterii?). De vreme ce Jean 
dă răspunsul corect atunci când este chestionat, ceea ce reprezintă o 
formă de comportament verbal, un behaviorist ar fi tentat să îi crediteze 
cu opinia că bătălia de la Hastings a avut loc în 1066. 

D. M. Armstrong (1973) ia o atitudine diferită împotriva lui Radford. 
Jean ştie că bătălia de la Hastings a avut loc în 1066. Armstrong va fi de 
acord cu Radford în acest punct. De fapt, Armstrong sugerează că Jean 
crede că 1066 nu este data la care a avut loc bătălia de la Hastings, căci 
Armstrong identifică opinia că este posibil cutare şi cutare, cu opinia că 
nu are loc cutare şi cutare. Totuşi, cum insistă Armstrong, Jean are opinia 
că bătălia a avut loc în 1066. In fond, dacă Jean ar fi învăţat greşit că 
bătălia a avut loc în 1060 şi ar fi uitat că „a învăţat" acest lucru, iar mai 
târziu ar fi „ghicit" că a avut loc în 1060, noi am descrie cu siguranţă 
aceasta situaţie ca pe una în care opinia falsă a lui Jean despre bătălie a 
devenit inconştientă cu timpul, dar a rămas persistentă ca o urmă în 
memorie 8 , care a fost responsabilă cauzal de ghicirea sa. în mod consis¬ 
tent, trebuie să descriem cazul original al lui Radford drept unul în care 
opinia adevărată a lui Jean a devenit inconştientă, dar a persistat 
suficient încât să producă ghicirea sa. Astfel, în vreme ce Jean crede în 
mod conştient că bătălia nu a avut loc în 1066, în mod inconştient el crede 
că a avut lor în 1066. Astfel, putem spune că Radford nu are, în fond, un 
contraexemplu la afirmaţia că cunoaşterea condiţionează existenţa unei 
opinii. 

Răspunsul lui Armstrong era de a respinge afirmaţia lui Radford că 
subiectul examinat nu deţine opinii relevante cu privire la istoria Angliei. 
Un alt răspuns este de a argumenta că subiectul examinat nu deţine 
cunoaşterea pe care i-o atribuie Radford (cf. Sorensen, 1982). Dacă 
Armstrong are dreptate atunci când sugerează că Jean crede că 1066 este 
data bătăliei de la Hastings, dar şi că nu este, am putea să negăm că Jean 
are o cunoaştere, pe temeiul că oameni care cred şi contrariul a ceea ce 
cred nu cunosc adevărul opiniei lor. O altă strategie ar putea fi de a căuta 
asemănări între exemplul subiectului examinat şi alte cazuri de ignoranţă, 
prezentate în cadrul atacurilor recente la adresa abordărilor EXTERNA- 
LISTE ale cunoaşterii (nu mai e nevoie să spunem că externaliştii înşişi 
vor tinde să nu agreeze această strategie). Să luăm în considerare 
următorul caz, construit de BonJour (1985): Fără vreun temei aparent, 
Samantha crede că este clarvăzătoare. La fel, fără vreun-temei aparent, 
ea ajunge să creadă, la un moment dat, că preşedintele este în New York, 
deşi are toate temeiurile să creadă că preşedintele este în Washington. 
De fapt, Samantha este o clarvăzătoare în care ne putem încrede pe deplin 
şi a ajuns la opinia sa cu privire la localizarea preşedintelui prin 
intermediul capacităţii sale de clarviziune. Totuşi, cu siguranţă că opinia 
Samanthei este complet iraţională. Ea nu este întemeiată să gândească 
8 Engl.: memory trace (N. t.) 

ceea ce gândeşte. Dacă lucrurile stau astfel, atunci ea nu ştie unde se află 
preşedintele. Dar subiectul examinării al lui Radford este puţin diferit 
Chiar dacă Jean nu are opinia pe care Radford neagă că ar avea-o, Radford 
nu deţine un exemplu pentru o cunoaştere neînsoţită de opinie. Să 
presupunem că memoria lui Jean ar fi fost suficient de puternică încât 
să producă opinia relevantă. După cum spune Radford, Jean are toate 
temeiurile să presupună că răspunsul său este doar un rezultat al ghicirii, 
aşa că nu are nici un temei pentru a considera că opinia sa este falsă. 
Opinia sa va fi una iraţională, şi, ca atare, o opinie despre al cărei adevăr 
Jean nu va şti nimic. 

cunoaştere paranormală 

Printre pretinsele forme de cunoaştere paranormală se află clarvizi¬ 
unea, telepatia şi precogniţia, uneori grupate împreună ca „ESP" sau ca 
„psi-gamma". întrebări filosofice contrariante apar atât în privinţa con¬ 
cepţiilor de bază aflate în discuţie, cât şi în privinţa caracterului datelor 
parapsihologice. 

PROBLEME ÎN DEFINIREA „PARANORMALULUI" 

Ce înseamnă să pretinzi că ceva este „paranormal" ? Probabil că un 
început tentant este ceva de tipul (I): 

(1) P este paranormal = df P contrazice legile naturii 

în orice caz, dacă „legile naturii" sunt luate ca fiind principiile ideale 
pe care încearcă să le descopere ştiinţa - un presupus set de generalizări 
adevărate şi complete privind universul - o definiţie cum este (I) ar părea 
să garanteze că nici un fenomen paranormal nu ar putea să apară. Dacă 
fenomenele paranormale ar fi prin definiţie acelea pe care nu le-ar include 
nici o descriere completă şi adevărată a universului, atunci nu ar putea 
să existe nici un fenomen autentic paranormal. 

Din acest motiv, majoritatea filosofilor care au formulat întrebarea 
au preferat o definiţie mai aproape de acest tip: 

(2) P este paranormal = df P contrazice legile naturii aşa 
cum sunt ele înţelese în prezent 

în cazul folosirii comune, se poate ca definiţia (2) să întâmpine, totuşi, 
obiecţii. Definit astfel, „paranormal" poartă o referinţă indexicală la legile 
naturii aşa cum sunt ele înţelese la o anumită dată. Ca atare, la anul 1500, 
pe baza unei astfel de definiţii, ar fi fost adevărat să spunem că aurora 
boreală sau schizofrenia sunt paranormale, cu toate că ele nu sunt 
paranormale azi. Se poate şi ca o astfel de definiţie să fie prea largă, 
întrucât este incorectă şi incompletă, ştiinţa noastră este confruntată în 
mod constant cu anomalii. însă nici măcar acele anomalii care au 
provocat cele mai profunde schimbări în teoria ştiinţifică nu sunt privite 
ca paranormale, (vezi Braude, 1979). 

într-o formulare care a devenit foarte influentă, C.D. Broad (1949) a 
definit paranormalul (pretabil la ostensiune) ca acela care contrazice 
(prima facie) unul sau mai multe elemente din lista de asumpţii funda¬ 
mentale ori „principii limitative de bază". Printre acestea, el a inclus: 

(a) principii generale ale cauzalităţii, inclusiv principiul că o cauză 
trebuie să preceadă efectului său; şi 

(b) limitări privind modurile de dobândire a cunoaşterii, inclusiv 
principiul că întreaga cunoaştere este produsul final al unui lanţ cauzal 
ce implică, în unele puncte, organele de simţ ale subiectului cunoscător. 

La lista lui Broad se poate obiecta, totuşi, că ea construieşte prea mult 
pe asumpţiile noastre fundamentale - în special, un dualism cartezian 
explicit şi un empirism destul de radical. 

De asemenea, există probleme ale definiţiei care privesc alţi termeni 
aflaţi în discuţie. De exemplu, în ciuda familiarităţii termenului „ESP" 
sau „percepţie extra-senzorială", pare a se admite în mod larg că 
fenomenele în discuţie - chiar dacă sunt autentice - se poate să nu fie 
caracterizate corect pe modelul percepţiei (vezi Mundle, 1964). Se poate 
ca fenomenele de „precogniţie", în ciuda termenului, să nu fie concepute 

corect ca fenomene de cogniţie. în ciuda faptului că acel gamma din 
„psi-gamma“ este luat din cuvântul grecesc pentru „cunoaştere", rămâne 
o problemă deschisă dacă fenomenele aflate în discuţie pot fi caracterizate 
în termeni de cunoaştere. 

Noţiunea de precogniţie se confruntă cu probleme conceptuale deose¬ 
bit de acute, de vreme ce, aşa cum este caracterizată în mod standard, 
ea ar părea să pretindă ca un eveniment „precunoscut" petrecut mai 
târziu, la momentul t2, să fie în vreun fel responsabil din punct de vedere 
cauzal pentru un eveniment de precogniţie petrecut mai devreme, la 
momentul tl. Conform principiului limitativ de bază (a) al lui Broad, s-a 
argumentat că acea cauzalitate inversată astfel pretinsă este imposibilă 
din punct de vedere logic, în virtutea înţelesului termenului de „cauză", 
\(] 1 &I&A ) M Hi'precogniţia trebuie să fie ea însăşi imposibilă din punct 
() M/edere logic (vezi în sp. Flew, 1980). Alţii au argumentat, folosind 
adesea exemplul cu tahionii din fizică - particule ipotetice ce se mişcă 
înapoi în timp - că ceea ce stabileşte un asemenea argument e doar că 
este cerută o noţiune nouă şi atemporală de „cauză". Nu este clar că 
tahionii nu se confruntă cu propriile lor probleme filosofice, dar (vezi 
Craig, 1988) nici că vreo simplă revizuire a înţelesului termenului de 
„cauză" s-ar adresa cu adevărat dificultăţii centrale aflate în discuţie(vezi 
în sp. Flew, 1987). 

Au fost făcute şi încercări de a argumenta că telepatia şi clarviziunea 
trebuie să fie imposibile, pe temeiul că ele contrazic principiile limitative 
de bază ale lui Broad (vezi în sp. Duran, 1990). Aici argumentul poartă 
asupra principiilor care interzic acţiunea la distanţă sau cunoaşterea prin 
alte mijloace decât simţurile standard. Nu este clar că telepatia şi 
clarviziunea le-ar contrazice cu necesitate pe acestea, dar nici că principii¬ 
le aflate în discuţie ar trebui să ne impună loialitatea faţă de ele fără 
excepţie. 

Definite precum în (2) de mai înainte sau în termenii „principiilor 
limitative de bază" ale lui Broad, fenomenele paranormale nu vor fi, cel 
puţin, excluse ca fiind imposibile prin definiţie. Pe baza unor asemenea 
definiţii poate fi argumentat, totuşi, că ar fi iraţional să se creadă în vreo 
probă oferită pentru un caz de paranormal. Aici, argumentul de bază, 
care apare într-o formă sau alta prin literatură, este în esenţă acela al lui 
Hume împotriva miracolelor. După cum îl caracterizează Hume, un 
miracol este o contrazicere a legilor naturii, aşa cum le înţelegem noi. 
Dar 

„...după cum o experienţă fermă şi inalterabilă a stabilit 
aceste legi, dovada împotriva unui miracol...este pe atât de 
întreagă pe cât poate fi imaginat orice argument provenit 
din experienţă." (Enquiry, X) 

CARACTERUL DATELOR 

Ne-am concentrat aici asupra problemelor conceptuale, dar orice 
apreciere serioasă a pretenţiilor ce privesc cunoaşterea paranormală 
trebuie să facă faţă abundenţei de date parapsihologice existente. Par să 
fie lămurite problemele tehnicii statistice de bază în experimentul para¬ 
psihologic, deşi se poate să se menţină probleme cu privire la publicarea 
selectivă a rezultatelor pozitive şi la repetabilitatea experimentală. Un 
aspect deosebit de sensibil este acela al fraudei, care, din păcate, îşi are 
povestea sa în parapsihologie; de pildă, cel puţin o parte din activitatea 
lui S.G Goal şi W.J. Levy s-a dovedit a fi frauduloasă. Adesea, criticii 
discreditează anumite experimente pe baza faptului că frauda putea să fi 
avut loc; adesea, apărătorii obiectează că simpla posibilitate a fraudei nu 
ar trebui să discrediteze rezultatele din parapsihologie mai mult decât ar 
face-o în alte domenii. J.B. Rhine încearcă să dea un sumar al fraudelor 
demonstrate cu probe în Rhine (1975). 

în privinţa datelor, chiar dacă ele ar fi în întregime autentice, rămâne 
problema dacă ele susţin pretenţia de a furniza cunoaştere paranormală. 
S-a considerat, în mod standard, că condiţiile necesare ale cunoaşterii 
(chiar dacă nu şi suficiente) trebuie să includă opinia adevărată înte¬ 
meiată. în cazurile aflate în discuţie adevărul este acceptat. însă oare 
cazurile pretinse a fi de precogniţie, telepatie şi clarviziune, aşa cum apar 
ele în literatură susţin pretenţia de a furniza opinie întemeiată? 

Poate fi argumentat că astfel de cazuri nici măcar nu implică, în mod 
caracteristic, opinia. De exemplu, în testele statistice standard nu apare 
faptul că subiectul simte în vreun fel convingerea care distinge „reuşitele" 
de „rateuri" (vezi Mundle, 1964). Reiese că, chiar într-un procentaj larg 
de cazuri spontane, nu există un sentiment de convingere care distinge 
experienţele adevărate de cele false(vezi Ducasse, 1954). 

Argumentul că asemenea cazuri nu ar implica în nici un fel opinia 
întemeiată este la fel de factual: ratele succesului pur şi simplu nu par 
suficient de bune pentru a justifica opinia în vreun caz particular. în 
cuvintele lui Flew, 

„...este uşor să vezi cât de ridicol e să-i descrii chiar şi pe 
performerii cei mai renumiţi, în zilele lor cele mai bune, ca 
şi cum ar cunoaşte valorile ţintelor... dacă au o zi foarte 
bună, ei vor evalua în medie 7 sau 8 din 25, acolo unde 
aşteptarea minimă cu privire la întâmplare este de 5..." 

(Flew, 1987, p. 91) 

Pentru cazurile spontane va trebui să facem estimări similare ale 
ratelor de succes şi nici aici datele nu par prea viguroase. De asemeni, 
ar trebui subliniat că printre probele parapsihologice cele mai puternice 
găsim date care implică deplasarea temporală (un model de „reuşite" 
deplasate sistematic de la ţintele vizate ale subiectului), ca şi ratarea „psi" 

(un model de „rateuri" semnificativ din punct de vedere statistic). Nici 
una dintre acestea nu ar părea să se potrivească unui model, fie de opinie 
justificată, fie de cunoaştere. 

In acest stadiu, noi luăm în considerare nu atât dacă ar putea exista 
lucruri ca precog iţia, telepatia etc., cât dacă proba în favoarea lor este, 
de fapt, destul de puternică. Dacă ar fi produsă o probă care ar arăta o 
înregistrare a „reuşitelor" deosebit de credibilă, cu un model corespun¬ 
zător al convingerii, atunci aceste obiecţii ar părea să fie depăşite. 

cunoaştere prin luare la cunoştinţă/ 
cunoaştere prin descriere 

(knowledge by acquaintance/by description) 9 

Expresiile „cunoa,'.ere prin luare la cunoştinţă" şi „cunoaştere prin 
descriere", precum şi distincţia pe care o exprimă - între a cunoaşte (a 
şti - n. t.) ceva şi a avea o cunoaştere despre ceva - sunt în general acum 
asociate cu Bertrand RUSSELL. Totuşi, John Grote şi Hermăn von 
Helmholtz au folosit, mai înainte şi în mod independent, o terminologie 
în esenţă similară, pentru a trasa aceeaşi distincţie, iar William JAMES 
a adoptat terminologia lui Grote în investigaţiile pe care le întreprinde 
asupra distincţiei. Filosofii au investigat în mod peren această distincţie, 
precum şi alte distincţii înrudite cu aceasta, folosind o terminologie 
variată. 

GROTE ŞI HELMHOLTZ 

Grote a introdus distincţia observând că limbajul natural „distinge 
între aceste două aplicaţii ale noţiunii de cunoaştere, una fiind gnwnai, 
noscere, kennen, connaître, alta fiind eidenai, scire, wissen, savoir 10 ,, 
(Grote, 1865, p. 60). In expunerea lui Grote, distincţia este o chestiune 
de grad şi există trei feluri de dimensiuni în funcţie de care gradele de 
distincţie pot varia: epistemică, cauzală şi semantică. 

Cunoaştem lucrurile prin aceea că avem experienţa lor, iar cu : 
noaşterea ca luare la cunoştinţă 11 (Russell a schimbat prepoziţia în „prin") 
este anterioară epistemic faţă de cunoaşterea despre lucruri şi are un 
grad mai înalt de întemeiere epistemică decât ea. într-adevăr, senzaţia 
„este eliberată de greşeli şi are o mare încărcătură de adevăr" (1900, p. 
206). 

Un gând (folosind acest termen într-un sens larg, incluzând orice stare 
mentală) ce constituie o cunoaştere a unui lucru ca luare la cunoştinţă 
este mai mult sau mai puţin în vecinătatea cauzală a senzaţiilor produse 
de acel lucru, în timp ce un gând ce constituie o cunoaştere despre lucrul 
respectiv este mai mult sau mai puţin îndepărtat cauzal, fiind separat de 
lucru şi de experienţa acestuia prin procesele de inferenţă şi concentrare 
a atenţiei. La limită, dacă un gând este în cel mai înalt grad de tipul luării 
la cunoştinţă, el este prima stare mentală ce apare într-un lanţ cauzal al 
percepţiei, care îşi are originea în obiectul la care se referă gândul, este 

9 Am adoptat varianta de traducere discutată în Mircea Flonta, Cognitio, 

Ed. AII, Bucureşti, 1994, p. 25 (vezi şi nota de subsol). O altă variantă 
poate fi întâlnită în A. Flew, Dicţionar de filosofie şi logică, Humanitas, 
Bucureşti, 1996, tradus de Drăgan Stoianovici, pp. 84-85. O a treia 
variantă este oferită în Bertrand Russell, Problemele filosofiei, Ed. AII, 
Bucureşti, 1995, traducere de Mibai Ganea. (N. t.) 

10 în româneşte avem „a cunoaşte" şi „a şti" (N. t.) 

11 Engl.: knowledge of (sublinierea noastră) acquaintance (N. t.) 

adică o senzaţie. Lucrurile ce ni se prezintă în cadrul senzaţiei şi despre 
care avem o cunoaştere ca luare la cunoştinţă includ obiectele obişnuite 
din lumea exterioară, cum ar fi soarele. 

Grote a pus în opoziţie gândurile ca imagini presupuse de cunoaşterea 
ca luare la cunoştinţă a lucrurilor şi judecăţile implicate în cunoaşterea 
despre lucruri, sugerând că doar acestea din urmă, şi nu şi primele, sunt 
stări mentale înzestrate cu conţinut. Totuşi, în alte locuri el sugerează că 
fiecare gând capabil să constituie cunoaştere a unui lucru sau despre un 
lucru presupune o formă, o idee sau ceea ca am putea numi conţinut 
propoziţional conceptual, orientând gândul către obiectul său. Fie că sunt 
înzestrate cu conţinut, fie că nu, gândurile ce constituie cunoaştere ca 
luare la cunoştinţă a unui lucru sunt relativ indistincte, deşi această 
indistincţie nu implică incomunicabilitate. Pe de altă parte, gândurile ce 
constituie cunoaştere despre un lucru sunt relativ distincte, ca rezultat 
al „aplicării observaţiei şi atenţiei” la „confuzia sau haosul” senzaţiei 
(1900, pp. 206-7). Grote nu a avut o teorie explicită a referinţei, relaţia 
prin care un gând este al unui anumit obiect sau despre un anumit obiect. 
Nici nu a explicat cum pot fi gândurile mai mult sau mai puţin indistincte. 

Helmholtz a susţinut în mod neechivoc că toate gândurile care sunt 
capabile să constituie cunoaştere, fie că este vorba de „cunoaştere ce are 
a face cu Noţiunile” (Wissen) sau „doar de familiarizare cu fenomenele” 
(Kennen), sunt judecăţi sau, cum am putea spune, au conţinuturi 
propoziţionale conceptuale. Acolo unde Grote a văzut o diferenţiere între 
gânduri distincte şi indistincte, Helmholtz a găsit că există o diferenţă 
între judecăţi ce sunt exprimabile în cuvinte şi judecăţi la fel de precise 
care, în principiu, nu sunt exprimabile în cuvinte şi, astfel, nu sunt 
comunicabile (Helmholtz, 1962, pp. 269-75). 

JAMES 

James a fost influenţat de către Helmholtz şi, în special, de către 
Grote (James, 1975, pp. 17-18; 1890, voi. I, p. 221n.). Adoptând termi¬ 
nologia celui din urmă, James era de acord cu Grote că distincţia dintre 
cunoaştere ca luare la cunoştinţă şi cunoaşterea despre lucruri presupune 
o diferenţă cu privire la gradul în care gândurile sunt vagi sau distincte, 
deşi nici el nu a spus prea multe pentru a explica posibilitatea unor 
asemenea diferenţe. La o extremă se află cunoaşterea ca luare la 
cunoştinţă a lucrurilor şi oamenilor, precum şi a senzaţiilor de culoare, 
miros, întindere spaţială, durată temporală, efortşi diferenţă perceptibilă, 
neînsoţită de cunoaştere despre aceste lucruri. O astfel de cunoaştere 
pură ca luare la cunoştinţă este vagă şi neexplicită. îndepărtându-ne de 
această extremă, printr-un proces de observare şi analiză, obţinem un 
spectru de gânduri mai puţin vagi, mai explicite, ce constituie cunoaştere 
despre lucruri. 

Totuşi, distincţia nu a fost doar una relativă pentru James. El a fost 
mai explicit decât Grote în a nu atribui un conţinut fiecărui gând capabil 

de a constitui o cunoaştere a lucrurilor sau despre lucruri. La extrema la 
care gândul constituie o cunoaştere în formă pură ca luare la cunoştinţă 
a unui lucru, întâlnim o absenţă totală a conţinutului propoziţional 
conceptual al gândului (care este o senzaţie, un sentiment sau o per¬ 
cepţie), ceea ce face şi ca gândul să fie incomunicabil. Temeiurile lui 
James pentru a postula o discontinuitate absolută între cunoaşterea pură 
ca luare la cunoştinţă şi cunoaştere despre lucruri par să fi fost acelea că 
orice teorie a referinţei adecvată faţă de fapte trebuie să permită ca 
anumite referiri să nu fie mediate conceptual, că referinţa nemediată 
conceptual este necesară, dacă e să existe vreun fel de judecăţi despre 
lucruri şi, în special, judecăţi despre relaţiile dintre lucruri şi că orice 
teorie fidelă faţă de „sensul vieţii" al oricărei persoane obişnuite trebuie 
să permită ca anumite lucruri să fie percepute în mod direct. 

James a realizat un progres veritabil, faţă de Grote şi Helmholtz, 
analizând relaţia de referinţă ce are loc între un gând şi un lucru specific 
de care sau despre care avem cunoaştere. De fapt, el a oferit două analize 
diferite. Potrivit ambelor analize, un gând ce constituie o cunoaştere 
despre un lucru se referă la (sau este o cunoaştere despre) „o realitate, 
ori de câte ori se încheie în mod actual sau potenţial într-un“ gând ce 
constituie o cunoaştere ca luare la cunoştinţă a acelui lucru (1975, pp. 
27-8). Cele două analize diferă în ce priveşte felul în care e tratată 
cunoaşterea ca luare la cunoştinţă. Potrivit primei analize a lui James, 
în ambele tipuri de cunoaştere referinţa este mediată prin înlănţuiri 
cauzale. Un gând ce constituie o cunoaştere pură ca luare la cunoştinţă 
a unui lucru se referă la (şi este o cunoaştere a) „orice realitate cu care 
se aseamănă şi asupra căreia operează, direct sau indirect" (1975, p. 27). 
Conceptele de gând care „operează asupra" unui lucru sau „se încheie 
într-un“ alt gând sunt cauzale, dar acolo unde Grote găsise înlănţuiri ale 
unei cauzalităţi eficiente, ce conecta gândul şi referentul, James a găsit 
cauze finale şi relaţii teleologice. Potrivit analizei ulterioare a lui James, 
referinţa implicată în cunoaşterea ca luare la cunoştinţă a unui lucru este 
directă. Un gând ce constituie o cunoaştere ca luare la cunoştinţă a unui 
lucru fie este acel lucru, fie are acel lucru în calitate de constituent, iar 
lucrul şi experienţa acestuia sunt identice (1975, cap. 2; 1976, capitolele 

1 şi 2). 

James era de acord cu Grote şi în privinţa faptului că cunoaşterea 
pură ca luare la cunoştinţă a lucrurilor (adică experienţa senzorială) este 
anterioară epistemic cunoaşterii despre lucruri. In măsura în care 
întemeierea epistemică presupusă de cunoaşterea despre lucruri se 
sprijină pe senzaţie, toate gândurile despre lucruri sunt failibile, iar 
întemeierea lor este sporită prin coerenţa lor reciprocă. James nu a fost 
clar cu privire la statutul epistemic determinat al cunoaşterii ca luare la 
cunoştinţă. Uneori spune că gândurile ce constituie o cunoaştere pură ca 
luare la cunoştinţă posedă „caracter veritabil absolut" (1890, voi. I, p. 

189) şi „cel mai înalt adevăr conceptibil" (1975, p. 87), sugerând că astfel 
de gânduri sunt în mod veritabil cognitive şi că ele furnizează fundamente 
epistemice infailibile. Alteori spune despre asemenea gânduri că nu 
poartă valori de adevăr, sugerând că „cunoaşterea" ca luare la cunoştinţă 
nu este o cunoaştere veritabilă, ci doar o condiţie necesară non-cognitivă 
a cunoaşterii veritabile, respectiv a cunoaşterii despre lucruri (1976, p. 
102). Russell l-a înţeles pe James ca susţinând cea din urmă perspectivă. 

RUSSELL 

Russell era de acord cu Grote şi James în următoarele puncte. întâi, 
a cunoaşte lucruri presupune a avea experienţa lor. Al doilea, cunoaşterea 
lucrurilor prin luare la cunoştinţă este fundamentată epistemic şi fur¬ 
nizează fundamente epistemice infailibile pentru cunoaşterea despre 
lucruri. (Ca şi James, Russell a fost oscilant în privinţa statutului 
epistemic al cunoaşterii prin luare la cunoştinţă, înlocuind-o în cele din 
urmă din poziţia de fundament epistemic prin conceptul de observare 
(noticing). Al treilea, cunoaşterea despre lucruri este mai articulată şi 
mai explicită decât cunoaşterea prin luare la cunoştinţă a lucrurilor. Al 
patrulea, cunoaşterea despre lucruri este obţinută cauzal din cunoaşterea 
lucrurilor prin luare la cunoştinţă, prin procesele de analiză, reflecţie şi 
inferenţă (1911, 1912, 1959). 

Dar Russell a susţinut şi că termenul de „experienţă" nu trebuie să 
fie folosit necritic în filosofie, datorită înţelesului „vag, fluctuant şi 
ambiguu" al termenului în folosirea sa obişnuită. Conceptul precis 
descoperit de Russell „în nucleul acestor frânturi incerte de înţeles" este 
cel al experienţei ocurente directe a unui lucru. El a folosit termenul de 
„luare la cunoştinţă" (acquintance) pentru a exprima această relaţie, deşi 
a folosit termenul într-un mod tehnic şi nu cu toate înţelesurile sale 
obişnuite (1913, partea I, cap. 1). în plus, nu s-a angajat să ofere o analiză 
constitutivă a relaţiei de luare la cunoştinţă, deşi a acceptat că aceasta 
nu poate fi neanalizabilă şi l-a caracterizat drept un conceptgeneric. Dacă 
folosirea termenului „experienţă" este restrânsă la a exprima miezul 
conceptului pe care îl exprimă în mod obişnuit, atunci noi nu avem 
experienţa obiectelor obişnuite din lumea exterioară, aşa cum credem de 
obicei şi aşa cum susţineau Grote şi James că facem. De fapt, spunea 
Russell, putem avea o luare la cunoştinţă doar a DATELOR SIMŢURILOR 
(culori particulare, sunete etc.), a stărilor mentale prezente, a universali- 
ilor, a formelor logice şi (probabil) a propriului eu. 

Russell era de acord cu James că cunoaşterea lucrurilor prin luare la 
cunoştinţă „este în mod esenţial mai simplă decât orice cunoaştere a 
adevărurilor şi este logic independentă de o cunoaştere a adevărurilor" 
(1912, p. 46; 1929, p. 115). Stările mentale presupuse atunci când cineva 
are o luare la cunoştinţă a lucrurilor nu posedă conţinuturi prepoziţio¬ 
nale. Temeiurile lui Russell aici par să fi fost similare celor ale lui James. 
Referinţa nemediată conceptual la lucruri particulare este necesară 

pentru înţelegerea oricărei propoziţii ce menţionează un particular (de 
ex. 1918-1919, p. 33). Iar dacă vrem să evităm scepticismul cu privire la 
lumea exterioară, anumiţi particulari trebuie să fie percepuţi în mod 
direct (1911, p. 119). Russell a fost oscilant în ce priveşte problema dacă 
absenţa conţinutului prepoziţional face ca cunoaşterea prin luare la 
cunoştinţă să fie incomunicabilă. 

Russell era de acord cu James că ar trebui să fie oferite descrieri 
diferite ale referinţei, în funcţie de faptul că aceasta are loc în cadrul 
cunoaşterii prin luare la cunoştinţă sau al cunoaşterii despre lucruri, şi, 
de asemenea, că în primul caz referinţa este directă. Dar el a adus o serie 
de obiecţii la descrierea cauzală a referinţei indirecte presupuse în 
cunoaşterea despre lucruri, dată de James. Russell a propus o analiză 
prin descripţii, în locul unei analize cauzale a acestui gen de referinţă: 
un gând este despre un lucru atunci când conţinutul gândului presupune 
o descripţie definită satisfăcută în mod unic de către lucrul la care se face 
referinţă. într-adevăr, el a preferat să vorbească despre o cunoaştere a 
lucrurilor prin descriere 12 şi nu de cunoaştere despre lucruri. 

Russell i-a depăşit pe Grote şi pe James, explicând cum se face că 
gândurile pot fi mai mult sau mai puţin articulate şi explicite. Dacă cineva 
are o luare la cunoştinţă a unui lucru complex, fără să fie conştient de 
complexitatea sa sau familiarizat cu ea, cunoaşterea prin luare la cunoş¬ 
tinţă pe care o are despre acel lucru este vagă şi neexplicită. Reflecţia şi 
analiza te pot face să distingi părţile constituente ale obiectului luării la 
cunoştinţă şi să obţii o cunoaştere din ce în ce mai distinctă, mai explicită 
şi mai completă despre el (1913, 1918-1919, 1950, 1959). 
CONSIDERAŢII REZUMATIVE 

Faptele ce trebuie să fie explicate cu privire la distincţia dintre a 
cunoaşte lucruri şi a avea cunoaştere despre lucruri par a fi următoarele. 
Cunoaşterea despre lucruri este în mod esenţial o cunoaştere prepoziţio¬ 
nală, unde stările mentale implicate se referă la lucruri determinate. 
Această cunoaştere propoziţională poate fi mai mult sau mai puţin 
completă, poate fi întemeiată în mod inferenţial şi pe baza experienţei şi 
poate fi comunicată. A cunoaşte lucruri, pe de altă parte, presupune o 
experienţă a lucrurilor. Această cunoaştere de experienţă furnizează o 
bază epistemică pentru cunoaşterea despre lucruri şi, într-un anumit sens, 
este dificil sau imposibil să fie comunicată, probabil fiindcă este mai mult 
sau mai puţin vagă. 

Dacă cineva nu este convins de temeiurile lui James şi Russell pentru 
a susţine că experienţa lucrurilor şi referinţa la ele au cel puţin uneori 
un caracter direct, ar putea părea preferabil să i se alăture lui Helmholtz. 

12 Engl.: description, tradus în mod obişnuit prin „descripţie". Traducem 
însă, ca şi înainte, „ltnowledge by description" prin „cunoaştere prin 
descriere". Se poate vedea, în acelaşi sens, nota lui Mihai Ganea din 
BertrandRussell, Problemele filosofiei, Ed. AII, Bucureşti, 1995, p.32. 

afirmând că atât cunoaşterea lucrurilor, cât şi cunoaşterea despre lucruri 
ar presupune atitudini prepoziţionale. Acest lucru ne-ar permite cel puţin 
să avem avantajul unei descrieri unificate a naturii cunoaşterii (cunoaş¬ 
terea prepoziţională va fi fundamentală) şi a naturii referinţei (referinţa 
indirectă va fi singurul gen existent). Cele două genuri de cunoaştere ar 
putea totuşi să difere semnificativ dacă stările mentale presupuse au 
genuri diferite de origini cauzale, localizate în facultăţi cognitive diferite 
ale subiectului. La fel, dacă presupun genuri diferite de atitudini prepo¬ 
ziţionale şi dacă diferă şi în alte privinţe importante, relevante pentru 
comunicabilitatea şi vaguitatea relativă a stărilor mentale. 

Vezi şi EXPERIENŢĂ, FUNDAŢIONISM, DAT, INTROSPECŢIE. 

cunoaştere propoziţională 

Cunoaşterea propoziţională este cunoaşterea ale cărei rezultate sunt 
etichetate cu ajutorul unei sintagme ce exprimă o judecată. De exemplu, 
o sintagmă de forma „că h", unde „h“ stă pentru o propoziţie declarativă 
completă. 

Teoriile cunoaşterii propoziţionale se diferenţiază în funcţie de felul 
în care se raportează la ideea că judecata că h este presupusă într-o 
manieră mai degrabă indirectă, cum ar fi să servească drept modalitate 
de a selecta o atitudine propoziţională necesară pentru a cunoaşte (de 
exemplu, a crede că h, a accepta că h sau a fi sigur că h) (vezi şi OPINIE, 
CERTITUDINE, CUNOAŞTERE ŞI OPINIE). De exemplu, analiza tripar¬ 
tită a cunoaşterii propoziţionale, numită uneori analiză tradiţională sau 
analiză standard, tratează cunoaşterea propoziţională drept cunoaştere 
care constă în a avea o opinie adevărată şi întemeiată că h (vezi 
DEFINIŢIA TRIPARTITĂ A CUNOAŞTERII). în opoziţie cu aceasta, vom 
lua în considerare mai târziu teorii care tratează cunoaşterea propoziţio¬ 
nală ca reprezentând posedarea unor abilităţi, capacităţi sau putinţe 
specifice şi care consideră că este nevoie ca judecata că h să fie exprimată 
doar pentru a eticheta o instanţă specifică a cunoaşterii propoziţionale. 

Deşi majoritatea teoriilor cunoaşterii propoziţionale îşi propun să 
ofere o analiză a acesteia, filosofii nu sunt de acord în privinţa scopului 
unei analize filosofice. Teoriile cunoaşterii propoziţionale se disting prin 
aceea că au atitudini diferite în privinţa ţelului de a acoperi toate speciile 
cunoaşterii propoziţionale, iar dacă au acest scop, se disting prin aceea 
că au atitudini diferite în privinţa ţelului de a pune în evidenţă o legătură 
unificatoare existentă între speciile pe care le cercetează - de exemplu, 
cunoaşterea empirică şi alte specii de cunoaştere. 

Extrem de multe expuneri ale cunoaşterii propoziţionale au fost 
inspirate de încercarea de a adăuga o a patra condiţie la analiza tripartită, 
pentru a evita contraexemplele de tip Gettier (vezi PROBLEMA LUI 
GETTIER), precum şi de nevoia, rezultată din aceasta, de a face faţă mai 
multor contraexemple, provocate de aceste noi analize (vezi Shope, 1983, 
pentru o trecere în revistă). Keith Lehrer (1965) a construit un exemplu 
de tip Gettier care s-a dovedit a fi o sursă fertilă pentru diferite variante 
importante. Acesta este exemplul domnului Nogot, care se află într-un 
birou şi a prezentat anumite evidenţe, „e", astfel încât ne putem forma, 
drept răspuns, o opinie întemeiată că domnul Nogot este în birou şi deţine 
un Ford. Mulţumită acestei opinii, ajungem la opinia întemeiată că hl: 
„Cineva aflat în birou deţine un Ford." în exemplul respectiv, „e“ constă 
din fapte precum acela că domnul Nogot, fiind o persoană de încredere 
în trecut, arată un certificat de proprietate' al unui Ford, susţinând în 
acelaşi timp că deţine un Ford. Cu toate acestea, în acest caz domnul 
Nogot simulează că ar avea un Ford, iar singura raţiune pentru care este 
adevărat că hl se datorează faptului că, fără să ne fie cunoscut acest 
lucru, o altă persoană aflată în birou deţine un Ford. 

Diferite variante ale acestui exemplu continuă să reprezintă provocări 
la adresa eforturilor de a analiza mai multe specii ale cunoaşterii 
prepoziţionale. De pildă, Alan Goldman (1988) a propus ca atunci când 
cineva are o cunoaştere empirică că h, atunci starea de lucruri (să o 
numim h*) exprimată de judecata că h ocupă o poziţie semnificativă într-o 
explicaţie a situaţiei prezente că o persoană crede că h, unde această 
explicaţie presupune o anumită relaţie de probabilitate privitoare la h* şi 
la starea de opinie. Dar această descriere nu acoperă o variantă a 
exemplului cu domnul Nogot, înrudită cu cazul pe care l-a descris Lehrer 
(1979). In varianta lui Lehrer, domnul Nogot a manifestat o pornire de 
a-i păcăli pe oameni să creadă în mod întemeiat lucruri adevărate, fără 
a avea totuşi o cunoaştere, şi construieşte pentru astfel de adevăruri 
evidenţe preparate după modelul lui Gettier. Dacă facem ca nevroza 
farseurului să fie specifică pentru tipul de informaţie conţinută în 
judecata că h, obţinem o variantă ce satisface cerinţa lui Goldman ca 
realizarea lui h* să sporească în mod semnificativ probabilitatea de a 
crede că h. (Lehrer însuşi (1990, pp. 1034) l-a criticat pe Goldman, 
întrebându-se dacă, atunci când cineva are o cunoaştere perceptivă 
obişnuită că este prezent un anumit obiect, prezenţa obiectului este cea 
care explică faptul că persoana crede că acesta este prezent.) 

Confruntându-se cu exemplele de tip Gettier, unele analize interzic 
relaţiile specifice dintre falsităţi şi temeiurile sau evidenţele care înte¬ 
meiază opinia unei persoane. O restricţie simplă, de acest tip, ne cere ca 
raţionamentele ce conduc la opinia că h să nu depindă în mod esenţial 
de vreo premisă ajutătoare falsă (cum este judecata falsă că domnul Nogot 
este în birou şi deţine un Ford). Cu toate acestea, au fost construite 
exemple de tip Gettier în cadrul cărora nu se. raţionează cu ajutorul 
vreunei opinii false (de exemplu, o variantă a cazului domnului Nogot, în 
care ajungem la opinia că hl, bazându-ne doar pe o generalizare exis¬ 
tenţială adevărată a evidenţei: „Există în birou o persoană care ne-a oferit 
evidenţa e’„). Ca răspuns la unele cazuri similare, Sosa (1991) a propus 
ca pentru cunoaşterea propoziţională „baza" pentru întemeierea opiniei 
unei persoane că h să nu trebuiască să conducă la situaţia în care persoana 
este întemeiată să creadă sau să „presupună" ceva fals, chiar dacă 
raţionamentul efectiv care conduce la opinia că h nu angajează ca premisă 
ajutătoare acea falsitate. în mod alternativ, Roderick CHISHOLM (1989) 
a propus cerinţa ca, în cazul în care există ceva care face ca judecata că 
h să fie „evidentă" pentru cineva şi totuşi face şi ca o altă judecată, care 
este falsă, să fie evidentă pentru acea persoană, judecata că h (pentru a 
reprezenta cunoaştere - n.t.) să fie implicată de o conjuncţie de propoziţii, 
fiecare dintre ele fiind evidentă şi de aşa natură încât ceea ce o face 
evidentă să nu facă să fie evidentă nici o judecată falsă pentru persoana 
respectivă. (Vezi Shope, 1983, pentru o discutare a unor analize ante¬ 
rioare ale lui Sosa şi Chisholm. în legătură cu aceasta.) Alte tipuri de 

analize se preocupă de rolul falsităţii în cadrul întemeierii judecăţii că h 
(în opoziţie cu întemeierea pentru ca o persoană să creadă că h). O 
asemenea teorie ar putea să ceară ca evidenţa cuiva, evidenţă ce poartă 
asupra acestei întemeieri, să nu cuprindă deja judecăţi false. Sau ar putea 
să ceară ca nici un fel de judecăţi false să nu fie presupuse ca ocupând 
anumite locuri speciale, în cadrul unei structuri explicative speciale, 
legată de întemeierea judecăţii că h (vezi Shope, 1983, pentru detalii). 

O linie de cercetare urmată adesea, privitor la a patra condiţie a 
cunoaşterii, constă în încercarea de a obţine o analiză a cunoaşterii 
propoziţionale în termeni de DEZMINŢIRE. Versiunile timpurii carac¬ 
terizau posibilitatea dezminţirii cu ajutorul unor condiţionali contrafac- 
tuali de forma „Dacă s-ar petrece A, atunci s-ar petrece B“. Mai nou, însă, 
această etichetare a fost aplicată unor condiţii privitoare la relaţii de 
întemeiere sau evidenţă care nu sunt, în sine, caracterizate în termenii 
unor condiţionali. Versiunile timpurii ale teoriilor dezminţirii propuneau 
condiţionali în cadrul cărora A reprezenta situaţia ipotetică legată de 
dobândirea de către o persoană a unui anumit tip de statut epistemic 
pentru anumite judecăţi specifice (de exemplu, cazul în care cineva 
dobândeşte o opinie întemeiată despre alte evidenţe sau adevăruri), iar 
B privea, de exemplu, statutul în continuare întemeiat al judecăţii că h 
sau al opiniei cuiva că h. 

Elementul comun, care unifică abordările condiţionale şi abordările 
non-condiţionale ale dezminţirii, ar putea să rezide în următoarele fapte: 
(1) Raţiunea de a avea o anumită atitudine propoziţională constă, în parte, 
într-o consideraţie ale cărei instanţe reflectate în gândire au capacitatea 
de a afecta procesele relevante de formare a atitudinii propoziţionale; (2) 
Filosofii au sperat adesea să analizeze atribuirile de capacităţi cu ajutorul 
enunţurilor condiţionale; (3) Argumentele ce descriu relaţiile de înte¬ 
meiere sau evidenţă reprezintă abstracţii ale acelor procese de formare 
şi păstrare a atitudinilor propoziţionale care manifestă raţionalitate. 
Astfel, chiar dacă o anume circumstanţă, R, reprezintă o raţiune pentru 
a crede sau a accepta că h, o altă circumstanţă, K, poate împiedica 
înfăptuirea unei manifestări raţionale a capacităţii relevante a gândului 
R. Dacă concluzia că h se va baza pe premisa că se realizează atât R, cât 
şi K, atunci nu vom avea un raţionament bun. Faptul că K joacă rolul de 
„dezminţire" sau interferenţă, depinde de situaţia relevantă integrală. 

Ca atare, una dintre cele mai sofisticate abordări ale dezminţirii, 
propusă de John Pollock (1986), propune cerinţa următoare. Pentru a şti 
că h, trebuie să avem opinia că h, pe baza unui raţionament a cărui forţă 
nu este dezminţită în modalitatea de mai sus, dat fiind întregul set de 
circumstanţe descris prin toate adevărurile respective. Mai precis, Pollock 
defineşte dezminţirea printr-o situaţie în care: (1) avem opinia că p şi 
este logic posibil să ajungem să fim întemeiaţi în a avea opinia că h, 
datorită faptului că avem opinia că p; (2) dispunem în prezent de un alt 

set de opinii, S, logic consistent cu judecata că h, astfel încât nu este logic 
posibil să devenim întemeiaţi în a avea opinia că h, pe baza faptului că 
susţinem setul de opinii care reprezintă reuniunea lui S cu opinia că p 
(cf. Pollock, 1986, pp. 36, 38). în plus, Pollock cere pentru cunoaşterea 
propoziţională ca prezumţiile raţionale în favoarea opiniei că h, create 
prin opinia că p, să fie nedezminţite de mulţimea tuturor adevărurilor, 
inclusiv consideraţiile despre ce anume nu crede efectiv o persoană. 
Pollock nu oferă nici o definiţie pentru înţelesul acestei cerinţe. Dar el 
putea să aibă în vedere următoarele lucruri, în mare: (I) avem opinia că 
p şi este logic posibil să ajungem să fim întemeiaţi în a avea opinia că h, 
datorită faptului că avem opinia că p; (II) există situaţii logic posibile în 
care devenim întemeiaţi în a avea opinia că h, pe baza faptului că avem 
opinia că p, precum şi alte opinii din T (T este mulţimea tuturor 
judecăţilor adevărate). Astfel, în exemplele cu domnul Nogot, întrucât T 
include şi judecata că domnul Nogot nu posedă un Ford, nu avem 
cunoaştere, fiindcă nu este satisfăcută condiţia (II). 

Dată fiind o asemenea interpretare, însă, expunerea lui Pollock 
ilustrează faptul că teoriile dezminţirii au dificultăţi în tratarea cu¬ 
noaşterii introspective a propriilor opinii. Să presupunem că o anumită 
judecată (judecata că f, să spunem) este falsă, dar cineva nu realizează 
aceasta şi susţine opinia că f. Condiţia (II) nu poate fi aplicată coerent la 
cunoaşterea introspectivă a unei persoane cum că h2: „Eu am opinia că 
f.“ Lucrurile stau astfel, dacă raţiunile pentru a avea opinia că h2 includ 
prezenţa chiar a condiţiei de care este conştientă persoana, anume că ea 
are opinia că f. Este incoerent să presupunem că cineva ar păstra acest 
din urmă temei şi totuşi să creadă adevărul că non-f. Această obiecţie 
poate fi evitată, însă cu preţul de a se adopta o perspectivă controversată 
asupra cunoaşterii introspective că h. Şi anume, perspectiva conform 
căreia opinia unei persoane că h este mediată, în astfel de cazuri, de o 
anumită stare mentală ce intervine între starea mentală cu privire la care 
deţinem o cunoaştere introspectivă şi opinia că h, astfel încât această 
stare intermediară, şi nu starea ce face obiectul introspecţiei, este cea 
inclusă între raţiunile pentru a avea opinia că h. Pentru a evita adoptarea 
acestei perspective controversate, Paul Moser (1989) a propus o analiză 
disjunctivă a cunoaşterii propoziţionale, analiză ce reclamă ca în unele 
cazuri subiectul să satisfacă o cerinţă a dezminţirii, de felul celei introduse 
de Pollock, iar în celelalte ca persoana să aibă opinia că h prin in¬ 
trospecţie. Cu toate acestea, Moser nu explică de ce ar conta drept 
cunoaştere opiniile la care ajungem prin introspecţie (vezi PROBLEMA 
LUI GETTIER). 

Versiunile timpurii ale teoriilor dezminţirii întâmpină dificultăţi, 
perminţând să existe evidenţe care sunt „doar de natură să ne inducă în 
eroare", cum se întâmplă în cazul în care cunoaştem că h3: „Tom Grăbit 
a furat cartea din bibliotecă". Ştim acest lucru pentru că l-am văzut furând 

cartea. Totuşi, Iară să ne fie cunoscut acest lucru, mama lui Tom, fiind 
în deplinătatea facultăţilor mintale, a depus mărturie că Tom s-a aflat 
departe de bibliotecă la momentul furtului. Dacă am fi întemeiaţi să 
credem că ea a depus mărturie, acest lucru va distruge întemeierea pe 
care o avem pentru a avea opinia că h3, dacă va fi adăugat la evidenţele 
prezente. 

Cel puţin unele teorii ale dezminţirii nu pot da seama de cunoaşterea 
pe care o are o persoană aflată pe patul de moarte, exprimată prin h4: 
„In această viaţă, nu a existat nici un moment la care am avut opinia că 
d“, unde judecata că d exprimă detalii referitoare la o chestiune erudită 
(de pildă, referitoare la numărul maxim al firelor de iarbă care au crescut 
vreodată simultan pe pământ). Atunci când se întâmplă ca d să fie 
adevărată, analizele în termenii dezminţirii iau în considerare adăugarea 
opiniei că d la gândurile persoanei aflate pe moarte, în aşa fel încât să 
excludă (în mod impropriu) cunoaşterea că h4 din prezent. (Vezi Shope, 
Knowledge as Power, în curs de apariţie, pentru alte lămuriri.) 

O abordare complet diferită a cunoaşterii, capabilă să dea seama de 
unele dintre exemplele de tip Gettier, presupune elaborarea unei teorii 
cauzale a cunoaşterii propoziţionale (vezi TEORII CAUZALE ÎN EPIS¬ 
TEMOLOGIE). Astfel de teorii cer să aibă loc o relaţie care poate fi 
caraterizată prin menţionarea unui aspect cauzal, referitor la opinia că 
h (sau acceptarea judecăţii că h) şi relaţia subiectului cu starea de lucruri 
h*. De exemplu: h* produce opinia; h' este suficientă din punct de vedere 
cauzal pentru opinia respectivă; h* şi opinia respectivă au o cauză 
comună. Asemenea versiuni simple ale unei teorii cauzale sunt capabile 
să rezolve exemplul iniţial al domnului Nogot, întrucât acolo nu are loc 
o asemenea relaţie cauzală, dar nu pot explica de ce nu deţinem 
cunoaştere în cazurile în care Nogot este un farseur nevrotic. în plus, 
Fred Dretske şi Berent Enţ (1984) au scos în evidenţă faptul că uneori 
cunoaştem că x este 0 doar fiindcă recunoaştem o trăsătură care este 
corelată cu prezenţa proprietăţii 0 . Fără a subscrie ei înşişi la o teorie 
cauzală, ei sugerează că este nevoie să dezvoltăm o asemenea teorie, 
pentru a permite ca opinia cuiva că x are proprietatea 0 sa fie cauzată 
de un factor a cărui corelare cu prezenţa proprietăţii 0 a produs (printr-un 
proces de adaptare evolutivă, de pildă) dispoziţia de a dobândi opinia (ca 
răspuns la factorul corelat), manifestată de subiect. Nu numai că acest 
lucru tensionează unitatea unei teorii cauzale, făcând-o să fie mai 
complicată, dar nici o teorie cauzală lipsită de aceste deficienţe (şi de 
altele) nu a fost capabilă să acopere şi cazurile de cunoaştere a priori. 

Teoriile cauzale ale cunoaşterii propoziţionale se deosebesc în funcţie 
de faptul că deviază (sau nu) de la analiza tripartită, renunţând la cerinţa 
ca subiectul să opineze (să accepte) că h este întemeiată. La fel stau 
lucrurile în privinţa teoriilor reliabilităţii (vezi RELIABILISM). Acestea 
prezintă subiectul cunoscător ca fiind demn de încredere în privinţa lui 

h, în sensul că stările cognitive sau epistemice ale acestuia, q, sunt astfel 
încât, date fiind alte caracteristici ale acestuia - ce pot include relaţii cu 
factori externi, de care acesta se poate să nu fie conştient (vezi EXTER- 
NALISM/INTERNALISM) -, este noinologic necesar că h (sau cel puţin 
probabil). în unele versiuni se cere ca acest caracter de a fi demn de 
încredere să fie „global", în măsura în care trebuie să vizeze o relaţie 
nomologică (probabilistă) între stările de tipul q şi o sferă mai largă de 
lucruri decât faptul că h. Există de asemenea controverse referitoare la 
modalitatea de a trasa limitele pentru ceea ce constituie o stare sau o 
caracteristică personală relevantă (de exemplu, în cazul în care domnul 
Nogot nu se preface şi cunoaştem, prin urmare, că o persoană din birou 
posedă un Ford, la ce se referă q? Se referă la un mod de a-ţi forma opinii 
despre posesorii de maşini Ford din birouri sau la ceva mai larg, cum ar 
fi un mod de formare a opiniilor despre ce anume posedă persoanele din 
apropierea ta sau, poate, la ceva mai îngust, cum ar fi un mod de a-ţi 
forma opinii, în parte, pe baza mărturiilor relevante, despre posesorii de 
maşini Ford din birouri?) 

O variantă importantă a teoriei reliabiliste o reprezintă descrierea 
temeiurilor (reasons) concludente. Aceasta include cerinţa ca temeiurile 
pentru a avea opinia că h să fie în aşa fel încât, în circumstanţele noastre, 
dacă ar fi ca h* să nu se realizeze, nu am avea temeiurile pe care le avem 
pentru a avea opinia că h sau nu am avea opinia că h. în mare, ultima 
cerinţă este impusă de teoriile care tratează subiectul cunoscător ca fiind 
„pe urmele adevărului", teorii ce includ cerinţa suplimentară ca, dacă ar 
fi cazul că h, să avem opinia că h. O versiune a acestei teorii a 
monitorizării adevărului 13 a fost apărată de către Robert Nozick (1981). 
El adaugă că dacă a fost folosită o „metodă" de a ajunge la opinia că h, 
atunci clauzele din antecedentul celor două formulări condiţionale ce 
caracterizează monitorizarea vor trebui să includă ipoteza că va fi folosită 
aceeaşi metodă. 

Dar dacă nu sunt adăugate şi alte condiţii la analiza lui Nozick, aceasta 
va fi prea slabă pentru a putea explica de ce ne lipseşte cunoaşterea într-un 
caz derivat din ultima variantă a exemplului cu farseurul domn Nogot, 
descris mai înainte. în această variantă adăugăm următoarele detalii: (a) 
tendinţa domnului Nogot (de a ne păcăli) nu se poate schimba prea uşor; 
(b) în timp ce se află în birou, domnului Nogot nu dispune de un alt truc 
pentru a ne păcăli; (c) nu ajungem la opinia că hl raţionând printr-o 
opinie falsă, ci bazându-ne opinia că hl pe o generalizare existenţială 
adevărată a evidenţelor pe care le avem. 

Analiza lui Nozick este, de asemenea, prea tare pentru a permite ca 
o persoană să cunoască vreodată că h5: „Unele dintre opiniile mele despre 
alte opinii s-ar putea să stea altminteri; s-ar putea, de pildă, să le fi respins 
pe unele dintre ele." Dacă ştiu că h5, atunci satisfacerea antecedentului 


13 Engl.: tracking theory (N. t.) 

dintr-unul din condiţionalii lui Nozick va implica faptul că este falsă că 
h5. Prin aceasta va fi împiedicată satisfacerea cerinţei din consecvent, 
cerinţa de a nu avea opinia că h5. Căci opinia că h5 este ea însăşi una 
dintre opiniile mele despre alte opinii (vezi Shope (1984) pentru lămuriri 
suplimentare). 

Unii filosofi consideră că acea categorie a cunoaşterii pentru care 
avem cerinţa opiniei (acceptării) întemeiate şi adevărate constituie doar 
o specie a cunoaşterii propoziţionale, aceasta din urmă fiind construită 
ca o categorie chiar mai largă. Aceştia au propus diferite exemple de 
cunoaştere propoziţională ce nu ar satisface condiţia opiniei şi/sau (pe 
cea a) întemeierii, din cadrul analizei tripartite. Asemenea exemple sunt 
adesea recunoscute de analizele cunoaşterii propoziţionale în termeni de 
puteri, capacităţi sau abilităţi. De exemplu, Alan R. White (1982) tratează 
cunoaşterea propoziţională ca reprezentând doar abilitatea de a furniza 
un răspuns corect la o întrebare posibilă. S-ar putea însă ca White să 
identifice „a produce" cunoaştere, în sensul de a produce „răspunsul 
corect la o întrebare posibilă" cu „a înfăţişa" cunoaştere, în sensul de a 
manifesta cunoaştere (cf. White, 1982, pp. 119-20). Ultimul lucru poate 
fi realizat şi de copiii foarte mici sau de animale, independent de faptul 
că li se pun întrebări, înţeleg întrebările puse sau recunosc răspunsurile 
la întrebări. într-adevăr, a fost propus un exemplu pentru a cunoaşte că 
h fără a avea opinia sau a accepta că h, pe care îl putem modifica în aşa 
fel încât să ilustrăm această observaţie. Exemplul se referă la o persoană 
imaginară care nu are o pregătire specială sau informaţii cu privire la cai 
şi la cursele de cai, dar care alege în mod constant, în cadrul unui 
experiment, învingătorul la următoarele curse de c%i. Dacă exemplul este 
modificat în aşa fel încât ipoteticul „profet" nu alege niciodată învingăto¬ 
rii, ci doar priveşte meditativ la caii care ar putea să câştige sau îi 
desenează câştigând, acest comportament va conta la fel de bine ca 
manifestare a cunoaşterii că un anumit cal va câştiga, ca şi cel de a-1 
selecta drept câştigător. 

Aceste consideraţii expun limitările analizei lui Edward Craig (1990) 
cu privire la conceptul de cunoaştere, înţeles drept concept al unui 
informator adecvat, în relaţie cu un investigator care doreşte să afle dacă 
h. Craig realizează că pot părea să se constituie drept contraexemple la 
analiza sa cazurile de subiecţi cunoscători care sunt prea recalcitranţi 
pentru a-1 informa pe investigator sau prea slab înzestraţi pentru a-1 
informa sau prea discreditaţi pentru a merita să fie luaţi în considerare 
(cum s-a întâmplat cu băiatul din poveste, care striga „Lupul!*). Craig 
admite că ar putea fi preferabilă o perspectivă alternativă despre cunoaş¬ 
tere, înţeleasă ca o stare diferită, care să ne ajute să explicăm prezenţa 
stării de a fi un informator potrivit, atunci când această din urmă stare 
se realizează. Noi am propus o astfel de alternativă (Shope, Knowledge 
as Power, în curs de apariţie). Aceasta oferă o definiţie recursivă se se 

referă la capacitatea unei persoane de a proceda în aşa fel încât să 
reprezinte starea de lucruri h", precum şi capacitatea de a avea gândul 
că h* ca fiind implicate în acest fel de a proceda. Dacă este combinată cu 
o teorie adecvată a reprezentării, această teorie a cu-noaşterii prepoziţio¬ 
nale poate fi unificată cu analize structural similare pentru „a şti cum să 
faci ceva“. 

Vezi şi EVIDENŢĂ, PROBLEMA LUI GETTIER, CUNOAŞTERE ŞI 
OPINIE. 

date ale simţurilor 

Datele simţurilor reprezintă succesorii din secolul al douăzecilea ai 
conceptelor EMPIRISTE de IDEI ale simţurilor. Noţiunea de „date ale 
simţurilor", introdusă de către Moore şi Russell, se referă la obiectele 
imediate ale conştienţei perceptive, cum ar fi petele de culoare şi 
contururile, care de obicei se presupun a fi distincte de suprafeţe şi 
obiecte. Caracteristicile datelor simţurilor se presupun a fi distincte de 
caracteristicile fizice, pentru că percepţia lor este mai relativă la condiţii, 
mai sigură şi mai imediată şi pentru că datele simţurilor sunt private şi 
nu pot aparea altfel decât sunt.Ele sunt obiecte ce se schimbă în câmpurile 
noastre perceptive atunci când condiţiile percepţiei se schimbă, iar 
obiectele fizice rămân constante. 

Criticii acestei noţiuni pun problema dacă, numai pentru că obiectele 
fizice pot apărea altfel decât sunt, trebuie să existe obiecte mentale, 
private, care au toate calităţile pe care par să le aibă obiectele fizice. 
Există şi probleme ce privesc individuaţia şi durata datelor simţurilor, ca 
şi relaţia lor cu suprafeţele fizice ale obiectelor pe care le percepem. 
Proponenţii contemporani ai noţiunii replică faptul că, discutând numai 
despre modul în care apar lucrurile nu se poate capta întreaga structură 
din experienţa perceptivă, care este captată prin discuţia despre obiecte 
aparente şi caracteristicile lor. 

Vezi şi ANALIZA ACT/OBIECT; ARGUMENT PRIN ILUZIE; CERTI¬ 
TUDINE; EXPERIENŢĂ; FUNDAŢIONISM; DATUL; INFAILIBILITATE; 
REALISM REPREZENTAŢIIONAL. 

datul (the given) 

Conceptul datului se referă la aprehensiunea imediată a conţinuturilor 
experienţe i sen sibile, e xprimată în relatări d espre apa renţe făcute la 
persoana întâi, la timpul prezent. Sesizarea datului este văzută ca 
imediată atât intr-un sens cauzal, din moment ce e lipsită de lanţul cauzal 
obişnuit, implicat în perceperea calităţilor reale ale obiectelor fizice, cât 
şi într-un sens epistemic, de vreme ce judecăţile ce o exprimă sunt 
întemeiate independent faţă de toate celelalte evidenţe şi opinii. Unii 
susţinători ai ideii datului.afirmă .că aprehjmsiuneajţcesţuja-este absolut 
C ERTĂ: I NFAILIBILĂ, INCORIGIB ILĂ si INIMITABILĂ. ii-a susţinut, 
de asemenea, că subiectul este omniscient cu .privire la dat: dacă o 
proprietate apare,, atunci subiectul ştie acest lucru. 

Doctrina datează cel puţîifde la DESCARTES, care a argumentat, în 
Meditaţia a doua, că faptul că el pare să vadă lumină, să audă un zgomot 
şi aşa mai departe, se află dincolo de orice îndoială şi eroare posibilă. 
Empiriştii au adăugat la aceasta susţinerea că mintea este pasivă în 
receptarea impresiilor sensibile, astfel încât nu există aici o distorsiune 
sau o contaminare subiectivă (chiar dacă stările sesizate sunt mentale). 
Ideea a fost preluată în epistemologia secolului douăzeci de către C. I. 
LEWIS şi A. J. AYER, printre alţii. Aceştia făceau apel la dat, ca 
fundament pentru întreaga cunoaştere empirică (vezi EMPIRISM). în¬ 
trucât opiniile ce exprimau doar ceea ce era dat erau considerate în sine 
certe şi întemeiate, ele puteau servi ca fundamente solide. 

Există două principale argumente care conduc la concluzia că sunt 
necesare anumite fundamente pentru cunoaştere şi un argurn_e.pt după 
care astfel de fundamente trebuie să fie certe. Primul argumerrijeste 
ARGUMENTUL RE GRE SULUI LA INFINIT. El scriaETîFeviHSHţafăptul 
că opiniile întemeiate doar în relăţie'cu altele sunt întemeiate doar dacă 
şi celelalte sunt. Se consideră că acest fapt creează un regres care se poate 
opri doar la opinii întemeiate independent de toate celelalte. Argumentul 
ignoră, totuşi, posibilitatea unor opinii care s-ar sprijini reciproc, aşa că 
nu este-ct>rect. 

doileş argument; pentru necesitatea unui fundament este corect. 
El face apel la posibilitatea existenţei unor sisteme de opinii incompati¬ 
bile, dar pe deplin coerente, dintre care doar unul ar putea fi complet 
adevărat. în lumina acestei posibilităţi,, coerenţa nu poate ft-suficientă 
pentru o întemeiere completă (vezi COfiRENTISM). în afara unor indicii 
independente, care să arate că anumite opinii din cadrul unui sistem sunt 
adevărate, coerenţa în sine nu este un indiciu al adevărului. Basmele pot 
fi coerente. Dar criteriile pentru întemeiere trebuie să ne indice adevărul 
probabil al opiniilor noastre. Ca atare, în cadrul oricărui sistem de opinii 
trebuie să existe o anume clasă privilegiată de opinii cu care celelalte 
trebuie să fie coerente, pentru a fi întemeiate. în cazul cunoaşterii 
empirice, asemenea opinii privilegiate trebuie să reprezinte punctul de 

contact dintre subiect şi lume. Ele trebuie să-şi aibă originea în percepţie. 
Totuşi, atunci când ni se cere, întemeiem opiniile perceptuale obişnuite 
prin apel la opinii despre aparenţe. Cele din urmă par mai potrivite ca 
fundamente, de vreme ce nu există nici o clasă de opinii de percepţie cu 
o certitudine mai mare, la care să apelăpi pentru a le întemeia. 

Argumen ţuLcă fundamentele trebuie .să fie certe a fost produs de către 
bEWIS (1946). El a susţinut că nici o propoziţie nu poate fi probabilă 
daca anumite propoziţii nu sunt certe. Dacă probabilitatea tuturor 
propoziţiilor sau opiniilor ar fi relativă la evidenţele exprimate în altele 
şi dacă aceste relaţii ar fi lineare, atunci orice regres se pare că trebuie 
să se oprească la propoziţii sau opinii care sunt certe. Dar Lewis nu arată 
nici că astfel de relaţii trebuie să fie lineare, nici că un regres nu s-ar 
putea opri la opinii care să fie doar probabile sau întemeiate în sine fără 
a fi certe sau infailibile. 

Argumentele împotriva ideii datului se originează la KANT, care, în 
cartea a doua a Analiticii Transcendentale, argumentează că percepţiile, 
în afara conceptelor, nu constituie încă vreo formă de cunoaştere. Fiind 
nomepistemice. se presupune că nu pot servi ca fundamente epistemice. 
Odată ce recunoaştem că trebuie să aplicăm conceptele de proprietăţi 
aparenţelor şi să formulăm opinii utilizând aceste concepte, înainte ca 
aparenţele să poată juca vreun rol epistemic, devine mai plauzibil faptul 
că astfel de opinii suntfailibile. Argumentul a fost dezvoltat în acest secol 
de către Wilfrid SELLARS (1963). După el, ideea datului implică o 
confuzie între a simţi elemente particulare (a avea impresii sensibile) - o 
chestiune non-epistemică - şi a avea cunoaştere neinferenţială a propo¬ 
ziţiilor referitoare la aparenţe. Prima activitate poate fi necesară pentru 
a dobândi cunoaştere perceptiv^, dar nu este în sine un gen primitiv de 
cunoaştere. Faptul că nu este epistemică o face imună faţă de eroare, dar 
şi nepotrivită pentru fundamentele epistemologice. A doua, cunoaşterea 
perceptivă neinferenţială, este failibilă, întrucât necesită concepte do¬ 
bândite prin intermediul reacţiilor antrenate faţă de obiecte fizice cu 
caracter public. 

Susţinerea potrivit căreia chiar şi relatările despre aparenţe sunt 
failibile poate fi sprijinită din mai multe direcţii. întâi, faptul că am putea 
privi dincolo de opiniile noastre, pentru a le compara cu o realitate 
neconceptualizată, mentală sau fizică, pare îndoielnic. Al doilea, pentru 
a judeca despre orice, inclusiv despre o aparenţă, că este F, trebuie să ne 
amintim ce proprietate este F, iar memoria, toată lumea admite, este 
failibilă. Atribuirea lui F nu este în mod normal explicit comparativă, dar 
corectitudinea acesteia necesită totuşi memoria, cel puţin dacă inten¬ 
ţionăm să atribuim o proprietate ce mai poate fi instanţiată. Trebuie să 
aplicăm conceptul lui F în mod consistent şi se pare că întotdeauna este 
posibil, cel puţin din punct de vedere logic, să îl aplicăm inconsistent. 
Dacă ultimul lucru nu este posibil, dacă intenţionez, de exemplu, prin 

referirea la o aparenţă, doar să indic printr-un demonstrativ o proprietate 
care apare, oricare ar fi ea, atunci nu par să exprim o opinie veritabilă. 
Sesizarea acestei aparenţe nu va întemeia nici o altă opinie. Ea va fi, încă 
o dată,-n$potrivită ca fundament epistemologic. 

AYERJ1950) a căutat să distingă propoziţiile ce exprimă datul, dar 
nu priri caracterul lor infailibil, ci prin faptul că, după cum se presupunea, 
captarea înţelesului lor ar fi suficientă pentru cunoaşterea adevărului lor. 
Dar lucrurile ar sta astfel, doar dacă termenii unor asemenea propoziţii 
ar avea un înţeles pur demonstrativ, genul de înţeles pe care tocmai l-am 
discutat. Iar astfel, propoziţiile vor eşua să exprime opinii ce ar putea 
întemeia alte opinii. Dacă se folosesc predicate veritabile, cum ar fi do 
diez, de pildă, aplicat la sunete, atunci cineva poate capta înţelesul 
acestora şi totuşi să nu fie sigur de aplicarea lor, chiar dacă se limitează 
aplicarea la aparenţe. Limitarea afirmaţiilor la aparenţe elimină una din 
sursele majore de eroare din afirmaţiile despre, obiecte fizice - aparenţele 
nu pot să apară altfel decât sunt. Cerinţa lui Ayer de a capta înţelesul 
elimină o a doua sursă de eroare: confuzia conceptuală- Dar există o a 
treia sursă importantă: clasificarea greşită. Aceasta se poate realiza în 
cadrul acestui domeniu limitat, chiar şi atunci când cerinţa lui Ayer este 
satisfăcută. 

Orice susţinător al datului se confruntă cu următoarea dilemă. Dacă 
termenii folosiţi în enunţurile ce exprimă o sesizate a.datului.s.UBtjşur 
demonstrativi, atunci astfel de enunţuri (presupunând că sunt enunţuri) 
sunt certe, dar ele eşuează să exprime opinii, ce ar putea servi drept 
fundamente ale cunoaşterii. Dacă ceea ce este exprimat nu reprezintă 
conştientizarea unor proprietăţi veritabile, atunci subiectul nu este 
întemeiat în a crede nimic altceva. Dar dacă enunţurile despre ceea ce 
apare folosesc predicate veritabile ce se aplică la proprietăţi instanţiabile 
repetat, atunci opiniile exprimate nu pot fi infailibile, iar înţelegerea lor 
nu va fi suficientă pentru adevăr sau cunoaştere. COEREN TIŞTII ar 
adăuga că astfel de opinii veritabile au nevoie ele însele de întemeiere, 
aşa că riu pot constitui fundamente. ' 

FUNDAŢIONIŞTII contemporani resping afirmaţia coerentiştilor, 
încercând totodată să se eschiveze de la afirmaţia că fandăînentele, sub 
forma relatărilor despre aparenţe, sunt infailibile. Ei caută alternative la 
ideea datului. Deşi argumentele împotriva infailibilităţii sunt corecte, 
celelalte obiecţii faţă de ideea de fundamente nu sunt la fel. Faptul că 
conceptele proprietăţilor obiective sunt învăţate înaintea conceptelor 
aparenţelor, de exemplu, nu implică nici că afirmaţiile despre aparenţe 
sunt mai puţin certe decât afirmaţiile despre proprietăţi obiective, nici 
că cele din urmă se află mai înainte în lanţul întemeierii. Faptul că nu 
poate exista cunoaştere înaintea achiziţiei şi aplicării consistente de 
concepte lasă loc pentru propoziţii al căror adevăr necesită doar aplicarea 
consistentă a conceptelor, iar lucrurile pot sta astfel în cazul anumitor 
afirmaţii despre aparenţe. 

Coerentiştii vor susţine că un subiect necesită anumite evidenţe 
pentru faptul că aplică conceptele în mod consistent, pentru faptul că 
este capabil, de exemplu, să distingă roşul de alte culori ce îi apar. Opiniile 
despre apariţii ale roşului nu vor putea fi întemeiate, prin urmare, 
independent faţă de alte opinii ce exprimă acele evidenţe. Pentru a salva 
acea parte a doctrinei datului ce susţine că opiniile cu privire la aparenţe 
se întemeiază prin sine, avem nevoie de o descriere a felului cum e posibilă 
o astfel de întemeiere • cum anumite opinii despre aparenţe pot fi 
întemeiate fără apel la o evidenţă. Unii fundaţionişti pur şi simplu afirmă 
că o astfel de garanţie este derivată din experienţă. Spre deosebire de 
apelul la certitudine al susţinătorilor datului, această aserţiune pare să 
fie făcută ad hoc. 

O mai bună strategie este aceea de a lega descrierea întemeierii de la 
sine de o expunere mai largă a întemeierii epistemice. O astfel de 
descriere priveşte întemeierea ca pe un gen de inferenţă către cea mai 
bună explicaţie. O opinie se arată a fi întemeiată dacă se vădeşte că 
adevărul său face parte din cea mai bună explicaţie pentru ceea ce se 
susţine. O opinie este întemeiată de la sine dacă cea mai bună explicaţie 
pentru ea este doar adevărul său (Goldman, 1988). Cea mai bună 
explicaţie pentru opinia că mi se înfăţişează ceva în mod roşu 1 poate fi 
aceea că exist. Astfel de abordări caută să fundamenteze cunoaşterea pe 
baza experienţei perceptive fără a mai apela la un dat infailibil. Acesta 
este acum în general respins. 

Vezi şi ARGUMENTUL BAZAT PE ILUZIE, CERTITUDINE, EXPER¬ 
IENŢĂ, HEIDEGGER, HERMENEUTICĂ, CUNOAŞTERE PRIN LUARE 
LA CUNOŞTINŢĂ/ CUNOAŞTERE PRIN DESCRIERE, NIETZSCHE, 
PROPOZIŢII-PROTOCOL, SJSNZAŢIE/COGNIŢIE. 

Davidson, Donald (1930-) 

Filosof american. Davidson argumentează că dacă multe dintre opinii¬ 
le noastre sunt coerente cu multe altele, atunci multe din opiniile noastre 
sunt adevărate. Această idee, după cum subliniază Davidson, are con¬ 
secinţe extraordinare pentru problemele epistemologice tradiţionale: 
dacă ea este corectă, atunci respingerea SCEPTICISMULUI necesită doar 
premisa slabă a COERENŢEI opiniilor. 

Pentru a înţelege argumentul său în favoarea acestei concluzii, trebuie 
să luăm în considerare conceptul de interpretare radicală. Un „interpret 
radical“(„i adical interpreter") este definit ca cineva care se confruntă cu 
problema de a atribui înţelesuri („content attribution “), fiindu-i date doar 
cunoaşterea corelaţiilor dintre mediul ambiant în care trăieşte sursa sa 
de informaţii şi propoziţiile pe care acesta le consideră adevărate în 
contextul respectiv (împreună cu principiile generale ale validităţii in¬ 
ferenţelor deductive şi a celor non-demonstrative). Davidson consideră 
că faptul potrivit căruia orice stare care poartă un înţeles poate fi 
interpretată în aceste condiţii epistemologice constituie un adevăr nece¬ 
sar, şi argumentează pe această bază că interpretul radical nu poate în 
nici un fel să descopere că vorbitorul se înşeală", în mare, asupra lumii. 
Argumentul este că interpretul nu are altă alternativă decât să inter¬ 
preteze propoziţiile considerate adevărate în funcţie de evenimentele şi 
obiectele din lumea exterioară, care sunt cauza faptului că o propoziţie 
este considerată adevărată. Davidson susţine, de fapt, că strategia 
interpretului radical trebuie să constea, mai întâi, în a găsi cauza care 
face ca vorbitorul să spună ceea ce spune, iar apoi în a identifica condiţiile 
de adevăr ale enunţurilor vorbitorului (într-un mod mai mult sau mai 
puţin cuprinzător) cu cauzele acestora. însă, conchide Davidson, dacă 
interpretul radical procedează astfel, el nu poate să nu accepte că 
enunţurile sursei sale de informaţii despre lume sunt, în general, 
adevărate (din punctul de vedere al interpretului). 

Să presupunem, de dragul argumentului, că poziţia epistemologică a 
interpretului radical are într-adevăr un statut metafizic privilegiat. Se 
pare că tot ceea ce decurge de aici este faptul că propoziţiile pe care 
vorbitorul le consideră adevărate trebuie să fie adevărate din punctul de 
vedere al interpretului. Este posibil ca ceea ce spune vorbitorul, fiind 
adevărat din punctul de vedere al interpretului, să fie totuşi, în genera], 
fals. Se pare că principiul bunăvoinţei lasă deschisă posibilitatea unei 

folie a deux (aceasta fiind, bineînţeles, tocmai ceea ce a crezut întotdeauna 
scepticul). 

Davidson este conştient de această problemă; el oferă drept replică 
următorul argument. Nu se poate ca, de regulă, ceea ce spune vorbitorul, 
deşi adevărat din punctul de vedere al interpretului, să fie totuşi fals. 
Căci să ne imaginăm un interpret atotştiutor în ceea ce priveşte lumea 
şi în ceea ce priveşte ceea ce cauzează şi ceea ce ar cauza faptul că un 
vorbitor acceptă o propoziţie oarecare din repertoriul său. Interpretul 
atotştiutor, utilizând aceeaşi metodă ca şi interpretul failibil, găseşte că 
enunţurile vorbitorului failibil sunt, în mare, consistente şi corecte. Din 
punctul de vedere al standardelor sale proprii, bineînţeles, dar întrucât 
aceste standarde sunt obiectiv corecte, enunţurile vorbitorului failibil 
sunt corecte din punctul de vedere al standardelor obiective. Astfel, 
scepticul este, în sfârşit, combătut. 

Mulţi filosofi consideră că următoarea linie argumentativă oferă o 
reductio a concepţiei că interpretarea radicală ar trebui să se desfăşoare 
prin manifestarea bunăvoinţei: dacă o fiinţă omniscientă interpretează 
enunţurile (sau opiniile) mele astfel încât ele apar drept adevărate din 
punctul său de vedere, atunci el mă va interpreta greşit ori de câte ori 
spun (sau cred) ceva fals. 

Definiţia tripartită a cunoaşterii enunţă următoarele: CUNOAŞTE¬ 
REA PROPOZIŢIONALĂ (a cunoaşte că p) are trei condiţii în mod 
individual necesare şi deopotrivă suficiente - întemeierea, adevărul şi 
opinia. Pe scurt, cunoaşterea propoziţională este opinie întemeiată ade¬ 
vărată (true justified belief). Condiţia opiniei cere ca o persoană care 
cunoaşte că p, oricare ar fi aceasta, să creadă că p. Condiţia adevărului 
cere ca orice propoziţie cunoscută să fie adevărată. Iar condiţia înte¬ 
meierii cere ca orice propoziţie cunoscută să fie în mod adecvat justificată 
(justified), întemeiată (warranted) sau susţinută prin evidenţe (eviden- 
tially supported). PLATON pare să ia în considerare definiţia tripartită 
în Theaithetos (201c-202d) şi să subscrie la respectivele condiţii necesare 
şi suficiente pentru cunoaştere în Menon (97e-98a). Această definiţie a 
ajuns să fie numită „analiza standard" a cunoaşterii, o serioasă provocare 
fiindu-i adresată prin contraexemplele lui Gettier, in 1963. 

Vezi PROBLEMA LUI GETTIER, CUNOAŞTERE ŞI OPINIE, CU¬ 
NOAŞTERE PROPOZIŢIONALÂ. 

definiţie 

Expresii complexe care fie descriu, fie stipulează echivalenţe între 
expresii verbale sau simbolice. Definiţiile sunt, ca formă, explicite sau 
implicite. 

O definiţie care stipulează explică modul în care va fi folosită o 
expresie începând din acel moment. O definiţie care descrie explică cum 
a fost şi este folosită o expresie. O definiţie explicită explică, cu ajutorul 
cuvintelor utilizate, cum a fost sau cum va fi folosită o expresie men¬ 
ţionată. (vezi UTILIZARE/MENŢIONARE). O definiţie implicită explică 
cum a fost sau va fi folosită o expresie, prin utilizarea acelei expresii - de 
regulă în combinaţie cu utilizarea altor expresii. 

Definiţiile de dicţionar sunt descriptive şi explicite. Simbolurile 
introduse în scrierile tehnice sunt de obicei stipulative şi explicite. Atunci 
când un cuvânt este învăţat în contextul utilizării sale, acel context oferă 
de fapt o definiţie implicită, descriptivă. Sistemele axiomatice formale, 
în care sensul fiecărei expresii este dedus din relaţiile sale logic-formale 
cu celelalte expresii, oferă definiţii implicite, stipulative. 

definiţie ostensivă 

0 definiţie ostensivă este o explicaţie a înţelesului unui cuvânt, care 
presupune de obicei trei elemente: (1) un gest ostensiv, (2) un obiect către 
care se arată, ce funcţionează ca exemplu, (3) rostirea unei propoziţii de 
forma „Acesta este (un) W". Ca şi alte forme de explicaţie a înţelesului 
unui cuvânt, o definiţie ostensivă funcţionează ca regulă sau standard de 
corectitudine pentru aplicarea cuvântului. Formularea „Acesta este \V“, 
atunci când este utilizată pentru a oferi o definiţie ostensivă, nu descrie 
un obiect (Le. lucrul către care se arată) ca având proprietatea W, ci 
defineşte un cuvânt. Aceasta este văzută, pentru cea mai bună lămurire, 
ca furnizând un gen de regulă de substituţie, potrivit căreia un simbol, 
de ex. „roşu“, este înlocuibil printr-un complex de simboluri ce constă 
dintr-o rostire („Aceasta" sau „Această culoare"), un gest şi un exemplu. 
Astfel, în loc de „Perdelele sunt roşii", se poate spune „Perdelele sunt de 
această ă culoare", în timp ce se arată o mostră de roşu. Definiţia 
ostensivă precizează că orice lucru care este de acest fel ă este caracterizat 
corect ca fiind W. 

Ca toate definiţiile, definiţiile ostensive pot fi greşit interpretate. Un 
mod de a ne păzi de neînţelegeri este să precizăm un „semn de circulaţie 
gramatical", care marchează staţia de oprire a definiendum-ului, adică să 
furnizăm categoria logico-gramaticală din care face parte, cum ar fi în 
„Acest C este W“, unde „C" stă, de exemplu, pentru „culoare" sau 
„lungime", „formă", „greutate" etc. Ca toate regulile, o definiţie ostensivă 
nu furnizează propria sa metodă de aplicare. A înţelege o definiţie 
ostensivă presupune să prinzi „metoda de proiecţie" ce conduce de la 
exemplu la ceea ce acesta reprezintă sau de la gestul ostensiv ce însoţeşte 
definiţia, la aplicarea unui cuVânt. Astfel, în cazul definirii unei lungimi 
prin referire la o riglă de măsurat, trebuie să prinzi metoda de a întinde 
rigla de-a lungul obiectelor pentru a le determina lungimea, înainte de a 
se putea spune că ai prins folosirea definiendumului. Definiţiile ostensive 
îndeplinesc un rol crucial deopotrivă în explicarea înţelesului unui cuvânt 
şi în criticarea aplicării acestuia (de ex.: „Acele perdele nu sunt maro - 
aceasta ă este culoarea maro (indicând culoarea într-un tabel al culorilor) 
iar perdelele nu sunt de această culoare"). O definiţie ostensivă nu oferă 
evidenţe prin care să întemeiem aplicarea unui cuvânt „W“, ci doar 
specifică ce anume contează ca fiind W. 

Limitele noţiunii de definiţie ostensivă sunt vagi. O definiţie a unui 
miros, gust sau sunet prin referire la o mostră nu presupune de obicei 
un gest deictic, ci o prezentare a unei exemplificări (atingând o claviatură, 
de pildă). în schimb, definirea direcţiilor („nord", de pildă) printr-un gest 
deictic nu presupune nici o mostră de ceva. Nici formularea „Acesta este 
(un) W“ nu este esenţială. „Acesta se numeşte „W” „ sau „W este acest 
(această) C“ pot îndeplini acelaşi rol. 

Faptul că ceva funcţionează ca mostră (sau paradigmă) pentru apli¬ 
carea corectă a unui cuvânt nu ţine de natura sa esenţială, ci de alegere 
şi convenţie. A fi o mostră e un rol conferit momentan, temporar sau 
relativ permanent, unui obiect de către noi, e o utilizare pe care o dăm 
obiectului. Astfel, putem folosi perdelele, aici şi acum, pentru a explica 
ce înseamnă „maro", dar poate că nu şi altă dată, deşi se poate să le 
caracterizăm (descriem) adesea ca fiind maro. Sau putem statua exemple 
canonice relativ permanente, cum a f ost cazul cu eşantionul pentru metrul 
internaţional standard 2 . Un exemplu reprezintă acel lucru pentru care 
este un exemplu şi trebuie, ca atare, să fie tipic pentru genul său. Poate 
fi copiat sau reprodus în mod caracteristic şi i se asociază o metodă de 
comparaţie. E demn de observat faptul că unul şi acelaşi obiect poate 
funcţiona, o dată ca exemplu întro explicaţie a înţelesului sau o evaluare 
a aplicării corecte şi altă dată ca element descris ca având proprietatea 
definită. Dar aceste roluri sunt exclusive, în măsura în care ceea ce 
funcţionează ca normă pentru descriere nu poate fi în mod simultan 
descris ca subsumându-se acelei norme. în calitate de exemplu, obiectul 
aparţine mijloacelor de reprezentare şi este conceput în mod potrivit ca 
aparţinând gramaticii, într-un sens lărgit al termenului. Prin urmare, nu 
se poate spune că eşantionul pentru metrul internaţional standard este 
(sau nu este) de un metru în lungime. Mai mult, unul şi acelaşi obiect 
poate fi folosit ca exemplu definitoriu pentru mai mult de o singură 
expresie. Astfel, o porţiune neagră dintr un tabel al culorilor poate servi 
şi la a explica înţelesul lui „negru", dar poate să facă parte şi dintr-o 
explicaţie a înţelesului expresiei „mai întunecat decât...", 

Deşi expresia „definiţie ostensivă" face parte din jargonul filosofic 
modern (W. E. Johnson, Logic, 1921), ideea de definiţie ostensivă este 
mult mai veche. Ea este un constituent fundamental al reprezentării 
numită de WITTGENSTEIN „imaginea augustiniană a limbajului", în 
cadrul căreia ea este concepută ca mecanism fundamental prin care 
limbajul este „conectat cu realitatea". Tradiţia filosofică principală a 
reprezentat limbajul ca având o structură ierarhică, expresiile acestuia 
fiind fie „definibile", fie „nedefinibile". Primele constituie o reţea de 
termeni definibili lexical, ultimele sunt expresii simple, neanalizabile, ce 
leagă limbajul de realitate şi injectează reţeaua cu „conţinut". Definiţiile 
ostensive constituie astfel „fundamentele" limbajului şi punctul terminus 
al analizei filosofice, corelând termenii primitivi cu entităţi ce reprezintă 
înţelesul acestora. Potrivit acestei concepţii, definiţia ostensivă e privile¬ 
giată - ea este ultimă şi neambiguă, clarificând toate aspectele folosirii 
cuvântului. Gramatica definiendum-ului este concepută ca decurgând din 
natura entităţii cu care este asociată expresia nedefinibilă. în EMPIRIS¬ 
MUL clasic, elementele definibile stau pentru idei complexe, cele nede- 

2 Este vorba de bara de metal cu lungimea de un metru, aflată la Paris. 

(N.t.) 



definiţie ostensivă 


229. 

finibile pentru idei simple ce sunt „date" în experienţă. Ca atare, „datul" 
are o natură mentală, mecanismul de legătură este definiţia ostensivă 
„mentală" privată, iar exemplele de bază, depozitate în minte, sunt idei 
în mod esenţial epistemic private şi de neîmpărtăşit (cf. Locke, Eseu II, 
XI, 9). 

Wittgenstein, cel care a tratat definiţia ostensivă mai pe larg decât 
orice alt filosof, a susţinut că această imagine a limbajului este profund 
eronată. Departe de a fi „entităţi din realitate", de care elementele 
nedefinibile sunt legate prin definiţii ostensive, exemplele aparţin mij¬ 
loacelor de reprezentare. în acest sens, nu există vreo „legătură între 
limbaj şi realitate", căci explicaţiile înţelesului, inclusiv definiţiile osten¬ 
sive, rămân în limbaj. Definiţiile ostensive nu sunt privilegiate, dar pot 
fi interpretate greşit, ca şi orice altă formă de explicaţie. Obiectele spre 
care se arată nu sunt „elemente simple", care să reprezinte constituenţii 
metafizici ultimi ai realităţii, ci exemple înzestrate cu o folosire distinctă 
în cadrul jocurilor noastre de limbaj. Ele nu sunt înţelesuri ale cuvintelor, 
ci instrumente pentru mijloacele noastre de reprezentare. Gramatica unui 
cuvânt definit ostensiv nu decurge din natura esenţială a obiectului către 
care se arată, ci este constituită prin toate regulile pentru folosirea unui 
cuvânt, definiţia ostensivă fiind doar una dintre ele. Este o confuzie să 
presupunem că expresiile trebuie să fie explicate fie prin definiţii analitice 
(cele definibile), fie prin ostensiune (cele indefinibile), în mod exclusiv, 
căci multe expresii pot fi explicate în ambele feluri şi există multe alte 
forme legitime de explicare a înţelesului. Ideea de definiţie ostensivă 
„mentală" sau „privată" este pe de-a întregul greşită, pentru că nu poate 
exista o regulă pentru folosirea unui cuvânt care să nu poate fi logic 
înţeleasă sau urmată de mai mult de o singură persoană, nu poate exista 
o mostră logic privată, nici nfăcar o mostră mentală (vezi ARGUMENTUL 
LIMBAJULUI PRIVAT). 

Dincolo de aceste învăţăminte negative, o concepţie corectă a de¬ 
finiţiei ostensive prin referire la exemple rezolvă anumite enigme mai 
vechi. Anume, cea a aprioricităţii sintetice a excluderilor reciproce între 
culori (colour exclusion) (de ex. că nimic nu poate fi simultan roşu şi 
verde în întregime), precum şi cea a naturii necesităţii unor propoziţii 
aparent metafizice precum „negrul este mai întunecat decât albul". Astfel 
de „adevăruri necesare" nu sunt derivabile doar din definiţiile şi legile 
logicii (i.e., nu sunt ANALITICE), dar nici nu sunt descrieri ale naturii 
esenţiale a obiectelor din realitate. Ele sunt reguli pentru folosirea 
cuvintelor pentru culori, înfăţişate de practicile noastre de explicare şi 
aplicare a cuvintelor definite prin referire la exemple sau mostre. Ceea 
ce utilizăm ca mostră de roşu nu e utilizat şi ca mostră de verde, iar o 
mostră de negru poate fi folosită, în conjuncţie cu o mostră de alb şi 
pentru a explica ce înseamnă „mai întunecat decât..". Aşa-zisele propo¬ 
ziţii metafizice despre natura esenţială a obiectelor nu sunt decât umbre 
aruncate de gramatică. 

Vezi şi DEFINIŢII, ÎNŢELEGERE LINGVISTICĂ, ARGUMENTUL 
LIMBAJULUI PRIVAT. 

demonstraţie 

O demonstraţie este o sumă de consideraţii şi raţionamente care 
insuflă şi susţin convingerea că o anumită teoremă propusă - teorema 
demonstrată - nu numai că este adevărată, dar nici nu ar putea fi falsă. 
O observaţie perceptuală poate insufla convingerea că apa este rece, dar 
nu şi că apa nu ar putea fi decât rece. însă o demonstraţie că 2 + 3 * 5 
trebuie să insufle nu numai convingerea că este adevărat că 2 + 3 - 5, ci 
şi că 2 + 3 nu ar putea fi altceva decât 5. 

Nimeni nu a reuşit să înlocuiască această caracterizare în mare parte 
psihologică a demonstraţiilor cu o caracterizare mai obiectivă. Reprezen¬ 
tările sau reconstrucţiile demonstraţiilor ca derivări mecanice sau se¬ 
miotice în sisteme logic-formale reuşesc orice, numai nu să capteze 
„demonstraţiile", aşa cum sunt acestea date, cu deplină satisfacţie, de 
matematicieni. De exemplu, derivările logic-formale depind numai de 
forma logică a propoziţiilor luate în considerare, în timp ce demonstraţiile 
depind de obicei în mare măsură de conţinutul propoziţiilor. 

Vezi şi INTUIŢIE SI DEDUCŢIE. 

Derrida, Jacques (1930-) 

Filosof francez, născut la Algiers. Derrida se pronunţă împotriva 
metafizicii şi epistemologiei fundaţioniste şi esenţialiste. Ca un exemplu 
paradigmatic, Discurs şi fenomene examinează încercarea lui Husserl de 
a întemeia cunoaşterea pe conţinuturi ce pot fi prezente în faţa unui sine 
unitar: 

1. Pentru Husserl, nu există nici o conştiinţă a conţinuturilor prezente 
ca prezente, excepţie făcând referirea la ceea-ce-tocmai-a-trecut şi la 
ceea-ce-tocmai-va-urma. Aşadar „conţinuturile intenţionale" nu pot fi în 
întregime prezente în faţa minţii După relatarea lui Husserl, datele 
ultime includ elemente mereu-neprezente şi ele sunt experimentate în 
acest mod. 

2. Conţinuturile intenţionale,în calitatea lor de naturi repetabile, sunt 
ceea ce sunt în virtutea altor cazuri posibile. Dar atunci, un obiect 
intenţional nu poate fi prezent în faţa sinelui ca atare. Astfel, Derrida 
suplimentează atacul lui SELLARS asupra DATELOR SIMŢURILOR 
printr-un argument împotriva proprietăţii de a constitui un dat al 
conţinuturilor intenţionale în general. înţelesurile sunt în mod esenţial 
nişte repetabile; cele ce sunt în întregime prezente nu pot fi decât 
particularele. Aşadar, în principiu, înţelesurile nu pot fi date ca atare. 
Datele „inteligibile" au aceleaşi dificultăţi în a funcţiona din punct de 
vedere cognitiv, precum au avut şi datele simţurilor. 

3. „Urmele" necesare a ceea ce nu poate fi dat fac ca gândirea şi 
experienţa să fie asemenea limbajului, deoarece înţelesul lor este parţial 
neprezent. Aceasta înseamnă că nici un înţeles pur nu poate fi prezent 
în conştiinţă ca un temei ce întemeiază (foundation which grounds) 
interpretarea. Astfel, gândirea este asemenea limbajului şi ea însăşi e 
supusă interpretării, 

Derrida ajunge la multe consecinţe quineene pornind de la ideea că 
gândirea nu este mai transparentă decât scrierea. Mai mult, Derrida, 
plecând de la o profundă întemeiere pe Heidegger, Levinas şi Hegel, este 
antiesenţialist în legătură cu constructorul de teorii, şinele. Atacul asupra 
prezenţei este de asemeni parte a unui atac asupra sinelui unitar ce poate 
fi auto-prezent în natura lui dată. Dacă subiectul nu este dat, ci este mai 
degrabă de acelaşi fel cu alte „postulări", atunci dispare baza pentru o 
împărţire importantă din punct de vedere epistemologic între „înăuntru" 
şi „în afară". Prin aceasta se evaporă şi noţiunea subiectivului ca un teren 
de reprezentări ce trebuie să se potrivească, în vreun fel, cu obiectivul. 
Astfel, Derrida arată că un antiesenţialism autentic este şi postcartezian. 

Vezi şi NECESAR/CONTINGENT; QUINE; AUTOCUNOAŞTERE ŞI 
IDENTITATE DE SINE. 

Descartes, Rene (1596-1650) 

Filosof, om de ştiinţă şi matematician francez. Descartes este numit 
adesea „părintelefilosofiei moderne", deoarece el a făcut din problemele 
epistemologice problemele primordiale şi fundamentale ale acestei disci¬ 
pline. Insă această sintagmă este inducătoare în eroare din mai multe 
motive. In primul rând, concepţia lui Descartes despre filosof ie era foarte 
diferită de a noastră. Termenul „filosofie" era în secolul şaptesprezece 
mult mai cuprinzător decât astăzi şi îmbrăţişa în întregime ceea ce noi 
numim astăzi ştiinţe ale naturii, incluzând cosmologia şi fizica, precum 
şi subiecte ca anatomia, optica şi medicina. Reputaţia lui Descartes ca 
„filosof* se baza mai mult pe contribuţiile sale în domeniile ştiinţifice. în 
al doilea rând, chiar în acele scrieri carteziene care sunt filosofice în 
sensul academic modern, preocupările epistemologice sunt diferite de 
cercetările conceptuale şi lingvistice ce caracterizează „teoria cunoaşterii" 
de astăzi. Descartes a înţeles că era nevoie să îşi întemeieze sistemul 
ştiinţific pe baze metafizice sigure. Prin „metafizică" el înţelegea cercetări 
privitoare „la Dumnezeu şi la suflet şi în general la toate lucrurile prime 
care trebuie descoperite prin filosof are" (scrisoare către Mersenne din 
11 noiembrie 1640). Aceste cercetări fundaţionale cuprindeau, cu sigu¬ 
ranţă, probleme referitoare la cunoaştere şi la certitudine; dar chiar şi 
aici, preocuparea fundamentală a lui Descartes nu priveşte criteriile 
pentru pretenţiile de cunoaştere sau definiţiile conceptelor epistemice 
implicate. Obiectivul său este, mai degrabă, acela de a oferi un cadru 
unitar pentru înţelegerea universului. în locul lumii scolastice fragmen¬ 
tate a disciplinelor separate, fiecare cu propriile sale metode şi standarde 
de precizie, el ţintea să construiască o teorie coerentă despre lume şi 
despre locul omului în această lume. Iar acest proiect îi cerea ca „o dată 
în decursul vieţii sale" să testeze în mod sistematic toate opiniile sale 
anterioare şi să le supună cercetării radicale, pentru a vedea dacă putea 
„găsi în ştiinţe ceva stabil şi durabil" (AT VII 17; CSM II 12). 

Rene Descartes s-a născut în Franţa la 31 martie 1596, în orăşelul de 
lângă Tours care îi poartă azi numele şi a studiat la colegiul iezuit La 
Fleche din Anjou. în tinereţe a fost puternic influenţat de olandezul Isaac 
Beeckman, care i-a trezit interesul de o viaţă pentru matematică - o 
disciplină în care el a întrezărit precizia, ordinea şi certitudinea care 
meritau titlul de scientia (termenul lui Descartes pentru cunoaşterea 

sistematică şi demnă de încredere bazată pe fundamente indubitabile), 
în 1628, Descartes a emigrat în Olanda, unde avea să trăiască pentru cea 
mai mare parte a restului vieţii sale. în 1633, el avea pregătit un tratat 
de cosmologie şi fizică, Le Monde. însă el a retras cu prudenţă lucrarea 
de la publicare atunci când a auzit că Galileo a fost condamnat de 
inchiziţie pentru că a respins (aşa cum a făcut-o şi Descartes însuşi) teoria 
geocentrică. însă, în 1637, Descartes s-a hotărât să autorizeze publicarea 
unei selecţii din opera sa ştiinţifică, Dioptrica, Meteorii şi Geometria, 
împreună cu o introducere autobiografică intitulată Discurs asupra me¬ 
todei de a ne conduce bine raţiunea şi de a atinge adevărul in ştiinţă. Criticile 
aduse argumentelor sale l-au determinat pe Descartes să scrie capodopera 
sa filosofică. Meditaţiile, publicată în latină în 1641. în 1644 Descartes a 
publicat, în latină, un compendiu masiv al concepţiilor sale metafizice şi 
ştiinţifice, Principiile, despre care el a sperat că va deveni un manual 
universitar care să rivalizeze cu textele standard bazate pe Aristotel. în 
1649 el a publicat Pasiunile sufletului, un lung tratat de etică şi psihologie, 
în acelaşi an a acceptat să meargă la Stockholm pentru a oferi o instruire 
filosofică reginei Cristina a Suediei. Acolo i se cerea să dea meditaţii la 
palatul regal la ora cinci dimineaţa, iar surmenajul datorat acestei 
schimbări a obiceiurilor sale (păstrase de-a lungul vieţii obiceiul de a sta 
în pjit până târziu dimineaţa) a dus la contactarea unei pneumonii. A 
murit la 11 februarie 1650, cu scurt timp înainte de a împlini şaizeci şi 
cinci de ani. 

Concepţia lui Descartes despre cunoaştere a fost influenţată de epoca 
în care acesta a trăit, epocă în care opiniile susţinute de secole şi bazate 
în aparenţă pe observaţia directă şi pe „simţul comun" au cunoscut o 
distrugere graduală. Cel mai remarcabil exemplu de astfel de opinie este 
convingerea îndelung susţinută, sprijinită de autoritatea Bisericii, că 
Pământul imobil se află în centrul universului. Descoperirea lui Galilei a 
lunilor lui Jupiter (făcută pe vremea când Descartes era un elev de nouă 
ani la La Fleche) nu a fost decât un element dintr-o mulţime crescândă 
de date care sugerau că viziunea tradiţională era radical greşită. Descartes 
a devenit obsedat de gândul că nici un progres durabil nu putea fi realizat 
în ştiinţă dacă nu se putea inventa o metodă sistematică de a cerne 
opiniile noastre preconcepute şi de a stabili care dintre ele sunt demne 
de încredere, dacă este vreuna. „Să presupunem că am avea un coş plin 
cu mere şi am fi îngrijoraţi că unele dintre ele sunt stricate. Cum am 
proceda? Nu am începe să le deşertăm şi apoi să culegem şi să punem 
înapoi doar pe cele pe care le-am vedea că sunt sănătoase?" (AT VII 481; 
CSM II 324). „Metoda îndoielii" a lui Descartes presupune un efort 
hotărât de a ne testa opiniile preconcepute sau „prejudecăţile" (praejudi- 
cia) până la capăt, aplicând o serie de tehnici sceptice intenţionate 
(derivate adesea din argumentele clasice în favoarea îndoielii care 
fuseseră reînsufleţite în secolul al şaisprezecelea). El subliniază mai întâi 

că simţurile (vederea, auzul, pipăitul, etc.) sunt adesea nedemne de 
încredere şi că „este prudent să nu avem niciodată încredere deplină în 
cei care ne-au înşelat fie şi numai o dată) (Meditaţia întâi). Apoi, el citează 
exemple precum cel al bastonului drept care pare îndoit în apă sau al 
turnului pătrat care pare rotund de la distanţă. Acest ARGUMENT 
BAZAT PE ILUZIE (cum se numeşte astăzi) nu a impresionat, în general, 
comentatorii; iar unii dintre contemporanii lui Descartes au subliniat 
faptul că, întrucât asemenea erori ale simţurilor ies la iveală ca rezultat 
al altor informaţii senzoriale, nu poate fi corect să punem la îndoială 
toate datele furnizate de simţuri, fără deosebire. Insă Descartes însuşi 
privea argumentul bazat pe iluzie ca fiind doar primul pas dintr-un proces 
de pregătire sufletească care ar “îndepărta mintea de simţuri". El 
recunoaşte că există unele opinii bazate pe simţuri, în cazul cărora 
îndoiala ar fi nesăbuită - „de exemplu, opinia că stau aici lângă foc, 
purtând un halat de iarnă" (ibid). In acest moment, Descartes introduce 
un nou motiv de îndoială - celebrul „argument al visului". „Cât de des 
noaptea, în somn, nu sunt convins tocmai de lucruri familiare precum 
acela că stau aici, lângă foc,îmbrăcat cu halatul meu, pe când, de fapt, 
stau în pat, dezbrăcat." Observând că nu există „semne concludente" prin 
care starea de veghe să poată fi distinsă de cea de somn, Descartes se 
îndoieşte, de fapt, la modul general, de faptul că avem temeiuri să asertăm 
existenţa reală extra-mentală a vreunui obiect particular (oricare ar fi 
acesta) pe care părem să îl percepem prin simţuri Criticii acestui 
argument au sugerat că însuşi conceptul de vis este parazit pe conceptul 
de veghe, astfel încât, din nou, nu ni s-a oferit un temei general pentru 
a pune la îndoială existenţa obiectelor exterioare. Apărătorii lui Descartes 
pot totuşi răspunde în mod plauzibil că dacă în nici un caz particular 
posibilitatea că visăm nu poate fi exclusă, solitarul care se îndoieşte nu 
are nici o garanţie a existenţei independente a vreunui obiect al percepţiei 
dat. Concluzia pe care o trage Descartes în cele din urmă este că orice 
ştiinţe care au presupoziţii existenţiale (cum sunt fizica, astronomia şi 
medicina) pot fi puse la îndoială şi că numai disciplinele precum 
aritmetica şi geometria, „care au de-a face doar cu cele mai simple şi mai 
generale lucruri, indiferent dacă acestea există sau nu în natură ", se 
bucură de o certitudine de fier (AT VII 20; CSM II 14). 

Şi totuşi, până şi această ultimă certitudine este subminată în cel mai 
radical argument cartezian în favoarea îndoielii - ipoteza unui Dumnezeu 
care ne înşeală: dacă, aşa cum am fostînvăţat, există o fiinţă atotputernică 
care m-a creat, „de unde ştiu că el nu a făcut în aşa fel încât eu greşesc 
de fiecare dată când adun doi şi cu trei sau număr laturile unui 
pătrat?“(ibid.). Se poate, bineînţeles, să nu existe Dumnezeu; dar atunci, 
raţionează Descartes, îmi datorez existenţa nu unui creator divin, ci unui 
lanţ de cauze imperfecte. Iar în acest caz am chiar mai puţine temeiuri 
să presupun că judecăţile mele de matematică elementară sunt corecte. 

La sfârşitul primei Meditaţii, gânditorul se „rostogoleşte" intr-un vârtej 
al îndoielii. Nu există „nici una dintre opiniile mele anterioare care să nu 
poată fi pusă la îndoială într-un mod adecvat". Iar Descartes dramatizează 
acest horror al extremei incertitudini invocând intenţia unui „demon 
extrem de puternic şi de răuvoitor" de a mă înşela în orice mod posibil. 

în ciuda etichetei folosite în mod obişnuit de „scepticism cartezian", 
este important să realizăm că Descartes nu este în nici un fel un sceptic, 
îndoiala sistematică nu este pentru el nimic mai mult decât un mijloc în 
vederea unui scop: obiectivul este acela de a demola pentru a reconstrui 
- a arunca balastul şi a pierde nisip pentru a atinge roca de temelie a 
certitudinii (AT VII 546; CSM II 373). Această rocă de temelie este atinsă 
în Meditaţia a doua, în faimosul argument al cogito-ului: „să mă înşele 
demonul cât poate, el nu mă va determina niciodată să cred că nu sunt 
nimic atât timp cât cred că sunt ceva. Aşadar... trebuie să ajung în sfârşit 
la concluzia că această propoziţie, sunt, exist, este adevărată cu necesitate 
ori de câte ori ea este pusă de mine în discuţie sau concepută în mintea 
mea" (AT VII 32; CSM I 127). Cea mai interesantă caracteristică 
epistemică a argumentului cogito-ului este modul în care Descartes 
extrage certitudinea din chiar procesul îndoielii: actul de a pune la 
îndoială propoziţia că gândesc confirmă adevărul acesteia, iar acest fapt 
implică la rândul său în mod inevitabil că trebuie să existe un subiect. 
Cel puţin un adevăr de existenţă, eu exist, supravieţuieşte tuturor 
acuzaţiilor pe care i le poate aduce scepticul. 

Punerea sub semnul întrebării de către Descartes a opiniilor sale 
anterioare nu este atât de radicală cum se presupune adeseori. Pentru a 
atinge certitudinea cogito-ului, el trebuie să se sprijine (aşa cum a 
recunoscut mai târziu) pe un aparat conceptual subiacent care nu este 
contestat - de exemplu, înţelegerea sensului conceptului de cunoaştere 
sau de îndoială şi a principiului că „cineva, pentru a gândi, trebuie să 
existe" (AT VIII 8; CSM I 196). Se poate vedea de aici că proiectul 
cartezian nu vizează, cum se sugerează uneori, „validarea raţiunii"; în 
afară de sugestia fugară (şi care va fi mai târziu retractată) din prima 
Meditaţie că până şi adevărurile fundamentale ale logicii şi ale mate¬ 
maticii ar putea fi instabile, nu există nici o încercare de a începe cu o 
tablă complet ştearsă. Dacă îndoiala ar fi fost atât de extremă, însuşi 
procesul meditării sistematice nu ar fi putut demara deloc. Ci ceea ce 
încearcă Descartes să arate este, mai curând, că există o limită logică 
inevitabilă a scepticismului cu privire la ceea ce există: împingerea acestei 
îndoieli către limitele sale arată că ea este lipsită de sens. Şi odată ce s-a 
ajuns la existenţa cel puţin a unui element, şinele care gândeşte, Descartes 
va încerca în mod sistematic să reconstruiască un corp de cunoaştere 
demn de încredere. însă aici ajungem la cea mai frapantă trăsătură, din 
punct de vedere epistemologic, a sistemului cartezian : orientarea sa 
radical subiectivă. Descartes trebuie să reconstruiască cunoaşterea „dină- 

untru înspre înafară" — de la conştiinţa de sine la cunoaşterea lumii 
exterioare. Şi dată fiind îndoiala nediferenţiată la care a supus această 
cunoaştere a lumii exterioare, el o poate reinstaura doar bizuindu-se 
numai pe resursele propriei sale conştiinţe subiective. O astfel de resursă 
este ideea, pe care o găseşte în sine însuşi, a unei fiinţe absolut perfecte; 
şi (printr-un raţionament cauzal complex şi al cărui caracter problematic 
este notoriu) el argumentează că numai un creator perfect care există în 
realitate — Dumnezeu — ar fi putut plasa în mintea sa această idee 
(Meditaţia a treia). Odată ce existenţa lui Dumnezeu este stabilită pe 
această cale, Descartes poate trece la reabilitarea credinţei sale anterioare 
într-o lume exterioară, raţionând că, întrucât Dumnezeu i-a dat o încli¬ 
naţie puternică de a crede că multe dintre ideile sale îşi au sursa în obiecte 
exterioare reale, asemenea obiecte trebuie să existe - altminteri Dum¬ 
nezeu l-ar înşela în mod sistematic, lucru care ar fi incompatibil cu 
perfecţiunea divină (Meditaţia a şasea). 

Două chestiuni importante trebuie precizate în legătură cu abordarea 
carteziană generală a cunoaşterii. Prima este aceea că, atunci când 
proiectul reconstrucţiei al lui Descartes este desăvârşit, edificiul care 
rezultă este foarte diferit de lumea „simţului comun“, de lumea pre- 
filosofică a omului simţurilor. Obiectele fizice există - atâta lucru este 
garantat - însă „s-ar putea ca ele să nu existe nicidecum în modul care 
corespunde exact felului în care ele îmi apar mie prin intermediul 
simţurilor - căci în multe cazuri modul în care percepem obiectele este 
obscur şi confuz" (AT VII 80; CSM II 55). Pentru a obţine o înţelegere 
demnă de încredere a naturii realităţii fizice, Descartes ne recomandă 
insistent să ignorăm deliberat şi sistematic livrările conf uze ale simţurilor 
şi să ne bazăm în schimb pe conceptele „clare şi distincte" ale matematicii 
pure pe care Dumnezeu le-a implantat în sufletele noastre. Structura 
ştiinţei carteziene care rezultă astfel iniţiază (nu întotdeauna convin¬ 
gător) o reducere a întregii fizici la „ceea ce geometrii numesc cantitate 
şi iau drept obiect al demonstraţiilor lor, i.e. acel lucru căruia i se pot 
aplica toate tipurile de diviziuni ale formei şi ale mişcării ( Principiile , 
Partea a doua, art. 64). Lumea simţurilor, lumea calitativă a mirosurilor, 
a gusturilor, a culorilor şi a sunetelor este astfel exclusă categoric din 
ştiinţa carteziană - o excludere care rămâne şi astăzi problematică pentru 
cei care vor, ca Descartes, să obţină o înţelegere sistematică şi unitară a 
realităţii. 

A doua chestiune care trebuie precizată în legătură cu sistemul lui 
Descartes este aceea că proiectul său fundaţionist, chiar atunci când este 
interpretat în felul modest sugerat mai sus, nu poate, se pare, să scape 
în întregime de aşa-numita problemă „a urechii cizmei". Dumnezeu, odată 
ce existenţa lui este stabilită, funcţionează în sistemul lui Descartes drept 
garant epistemic: „certitudinea şi adevărul întregii cunoaşteri depinde 

numai de faptul căsuntconştient de adevăratul Dumnezeu, în aşa măsură 
încât eu eram incapabil de cunoaştere perfectă înainte să devin conştient 
de el“ (Meditaţia a cincea). Dar în acest caz, nu este uşor de văzut cum 
poate Descartes să stabilească reliabilitatea cunoaşterii de care are nevoie 
pentru a stabili existenţa lui Dumnezeu. Această problemă, aşa-numitul 
„cerc cartezian", a fost evidenţiată elocvent de contemporanul lui Des¬ 
cartes, Antoine Amauld: „Cum eviţi argumentarea circulară când spui că 
suntem siguri că ceea ce percepem în mod clar şi distinct este adevărat 
doar pentru că Dumnezeu există şi totuşi suntem siguri că Dumnezeu 
există doar pentru că percepem în mod clar şi distinct acest lucru?" 
Descartes s-a luptat îndelung cu această provocare (în special în al doilea 
şi al treilea dintre răspunsurile la Obiecţii publicate împreună cu Medi¬ 
taţiile); criticii lui contemporani nu au fost satisfăcuţi de răspunsurile 
sale, iar din punctul de vedere al prezentului este probabil cinstit să 
spunem că părerea generală despre „epistemologia fundaţionistă" de tip 
cartezian că ea e condamnată la eşec de însuşi caracterul său ambiţios, 
însă chiar şi aici se vede forţa gândirii lui Descartes; căci o mare parte 
din istoria filosofiei din secolul nostru nu a fost de fapt altceva decât o 
strădanie de a scăpa de perspectiva individualistă şi centrată pe subiect 
a lui Descartes în problemele cunoaşterii şi certitudinii - o perspectivă 
care, fie că ne place sau nu, a devenit o parte din moştenirea noastră 
conceptuală. 

Vezi şi SCEPTICISM CONTEMPORAN; CUNOAŞTERE DE SINE ŞI 
IDENTITATE CU SINE. 

„AT“ se referă, cu numărul«volumului şi al paginii, la ediţia standard 

Dewey, John (1859-1952) 

Filosof şi pedagog american. După ce şi-a început lunga şi prolifica sa 
carieră ca neohegelian şi neokantian, Dewey a dezvoltat un pragmatism 
(„instrumentalism") care a încorporat, în formă naturalizată, multe teme 
hegeliene şi kantiene. A predat la Michigan, Chicago şi, în final, la 
Columbia University. 

Dewey şi-a exprimat atât de des ostilitatea faţă de epistemologie, încât 
mulţi comentatori au presupus că propriei sale filosofii i-a lipsit ceea ce 
poate fi numit, pe drept cuvânt, epistemologie. Mai exact, Dewey nu a 
tratat aspectele epistemologice separat de alte probleme. O asemenea 
separare, credea el, era responsabilă de scăpările fundamentale din 
teoriile anterioare ale cunoaşterii. Pentru Dewey, conoaşterea poate fi 
înţeleasă numai în contextul unei „teorii a investigaţiei" (adică o istorie 
naturală a gândirii ca un proces al vieţii. Interesul său s-a centrat mai 
întâi asupra procesului cunoaşterii (Dewey, 1984, p. 131). în viziunea sa, 
asemenea sarcini filosofice tradiţionale precum analiza obiectelor cunoaş¬ 
terii şi a principiilor justificării epistemice pot fi realizate numai în cadrul 
unei teorii generale a activităţii investigaţiei. 

Dewey a argumentat că, în contextul unei asemenea teorii, devine 
evident faptul că toate epistemologiile anterioare au fost exemple de 
„teoria cunoaşterii din perspectiva spectatorului" (adică viziunea potrivit 
căreia subiectul cunoscător este doar pasiv conectat la lucrul pe care îl 
cunoaşte; Dewey, 1984, p. 19). „Situaţia" are rolul central în tratarea lui 
Dewey despre procesul activ al investigaţiei. Influenţat atât de neo- 
hegelianism, cât şi de Peirce, Dewey a considerat investigaţia un proces 
natural, dialectic, prin care, după un timp, o „situaţie indeterminată" este 
făcută să devină un „întreg unificat" (Dewey, 1986, p. 108). 

Comentatorii l-au acuzat adesea pe Dewey că, întrucât confundă 
metodologia cu epistemologia, a prezentat o relatare despre a-ajunge-să- 
cunoşti ca o analiză a cunoaşterii însă.şi (Murphy, 1989, p. 203). Totuşi, 
Georges Dicker (Dicker, 1976, pp. 22-9), a argumentat convingător că 
Dewey a intenţionat să demonstreze că nu există un act de cunoaştere 
special, distinct de procesul natural al investigaţiei şi determinat de acest 
proces. 

Criticii instrumentalismului lui Dewey l-au acuzat şi că el a confundat 
o tratare despre aplicaţia cunoaşterii cu o tratare autentic epistemologică 
despre posesia cunoaşterii şi, în consecinţă, a eşuat în a o furniza pe a 
doua. însă în pragmatismul lui Dewey, a avea cunoaştere înseamnă exact 
a avea capacitatea de a anticipa consecinţele manevrării lucrurilor în 
lume (Dewey, 1910. pp. 77-111). Metafizica din teoria investigaţiei a lui 
Dewey este decisivă. El a conceput cunoaşterea în termeni de procese, 
capacităţi şi dispoziţii şi nu în termenii tradiţionali, ai Spectatorului, de 
acte mentale şi ocurenţe. 

O a treia obiecţie a fost făcută frecvent, din vremea lui Dewey până 
azi. Comentatorii s-au plâns că Dewey a respins REAIJSMUL prin 
afirmaţia că „obiectul cunoaşterii" este produsul investigaţiei Este de 
necontestat că Dewey cade, uneori, în idiomul idealist al operei sale mai 
timpurii. în asemenea căderi, el a neglijat să facă distincţiile care erau 
decisive pentru a-şi putea conduce în siguranţă epistemologia prin canalul 
sinuos dintre Teoria Spectatorului şi IDEALISM. De pildă, ocazional, a 
uitat să distingă între a spune că investigaţia produce cunoaşterea 
obiectelor şi a spune că investigaţia produce obiectele cunoaşterii (Dewey, 
1984, p. 88). Prima aserţiune este consistentă cu realismul, în timp ce a 
doua implică idealismul. 

Această veche interpretare greşită a lui Dewey ca un idealist a fost 
actualizată recent de către filosofii ce laudă coonstructivismul despre care 
ei cred că e de găsit la Dewey. Unii filosofi, în mod special Richard Rorty 
(Rorty, 1979, pp. 6, 381), reglează eroarea prin revendicarea lui Dewey 
ca un aliat în totala lor respingere a epistemologiei. Este greu de spus 
dacă înţelegerea epistemologiei lui Dewey suferă mai mult din pricina 
atacurilor inamicilor ei sau din priciTia laudelor prietenilor ei. 

Pentru a înţelege forma de realism original şi puternic al lui Dewey e 
necesar să despărţim ceea ce se schimbă în procesul investigaţiei de ceea 
ce nu se schimbă. Aşa cum subliniază H. S. Thayer (1990, pp. 447-8), acei 
cititori ce se află încă sub dominaţia viziunii Spectatorului despre 
„cunoaşterea ca o activitate internă a minţilor" sunt nedumeriţi de teza 
„că obiectul şi situaţia în care este completată investigaţia constau din 
constituenţii schimbaţi din punct de vedere existenţial şi din relaţiile cu 
care începe investigaţia... (însă] cunoaşterea nu este o modificare a 
obiectelor cunoaşterii". 

Deşi Dicker şi Thayer au oferit un început bun, teoria cunoaşterii a 
lui Dewey încă nu a fost prelucrată într-un mod care să o aducă în curentul 
principal al epistemologiei anglo-americane. Puţini epistemologi de astăzi 
apreciază prin ce poate contribui gândirea lui Dewey la soluţia proble¬ 
melor lansate de alţi teoreticieni ai cunoaşterii. 

dezminţire, (defeasibility) 

Temeiul 3 pe care îl are pentru noi o propoziţie p, pe baza evidenţei 
e, poate fi dezminţit dacă evidenţe mai bogate ar putea să ducă la scăderea 
temeiului lui p. De exemplu, „Următorul corb pe care îl voi vedea va fi 
negru", este mai puţin întemeiată atunci când, în ciuda evidenţei e şi 
anume că acei corbi pe care i-am observat au fost negri, o autoritate 
demnă de încredere în mod obişnuit ne spune că în împrejurimi sunt 
multe păsări depigmentate, cu pene de culoare albă. Temeiul nostru 
prezent depinde de totalitatea evidenţelor noastre. De obicei, nu „pier¬ 
dem" pe e, dar importanţa sa este subminată atunci când această evidenţă 
(e), precum şi totalitatea evidenţelor noastre rămase, sunt luate împreună 
cu evidenţa adiţională e'. în cazul întemeierii holiste, situaţia pare a fi 
diferită. De exemplu, temeiul pe care îl are p, prin faptul că face parte 
din cel mai coerent sistem de opinii de care dispunem, poate fi dezminţit 
dacă ar putea să existe un sistem disponibil mai coerent şi care să îl omită 
pe p. Pot dispărea şi multe alte elemente din cadrul sistemului nostru 
originar sau al evidenţei. Diferitele sensuri relevante filosofic ale lui 
„dezminţire" corespund diferitelor sensuri în care „ar putea" exista o 
evidenţă care să conducă la dezminţiri. De exemplu, ar putea exista o 
astfel de evidenţă fiindcă este logic posibil să existe o evidenţă care, 
combinată cu evidenţa noastră prezentă, face ca p să fie mai puţin 
întemeiat sau pentru că există în realitate evenimente trecute şi viitoare 
a căror descoperire, combinată cu evidenţa noastră prezentă, va face ca 
p să fie mai puţin întemeiat etc. 

Vezi şi CRITERII ŞI CUNOAŞTERE, EVIDENTĂ, PROBLEMA LUI 
GETTIER, RAŢIUNI PRIMA FACIE 


3 Engl.: warrant (N. t) 

BRUCE HUNTER [G.Ş.J 


dialectică (Hegel) 

Hegel utilizează câteva tipuri de .dialectică". 

Analiza dialectică determină conţinutul şi aplicarea corectă a concep¬ 
telor. Ea începe cu un concept general, elementar, dintr-un domeniu de 
cercetare, îi examinează conţinutul şi sfera de aplicaţie şi critică nereuşita 
lui în a da seama de trăsăturile proeminente ale exemplelor din domeniul 
său intenţionat. Aceasta justifică introducerea unui concept mai sofisticat 
pentru a da seama de acel domeniu, pe baza căruia analiza este repetată. 
Rezultatul analizei dialectice este o reţea integrată de concepte, reţea care 
specifică domeniul potrivit pentru fiecare concept şi care păstrează 
conţinutul legitim al conceptelor iniţiale, în conceptele finale, mai 
comprehensive şi mai adecvate. 

De exemplu, Logica lui Hegel analizează conceptele care pretind a 
caracteriza întreaga realitate. Primul concept analizat este cel de .fiinţă", 
care este criticat pentru vacuitatea sa descriptivă şi pentru faptul de a 
conota staza, ceea ce descrie gţeşit o trăsătură fundamentală a realităţii, 
anume schimbarea. Aceste neajunsuri justifică introducerea conceptului 
provizoriu de .nimic", iar apoi a conceptului de „devenire". Acest concept 
este apoi supus, la rândul său, analizei. 

Argumentele dialectice oferă o demonstraţie indirectă. Ele justifică 
principiile controversate ale unui domeniu criticând cel mai simplu 
principiu din alt domeniu. Hegel crede că inadecvările dintr-un principiu 
pot fi generate intern - între principiu şi exemplele din domeniul său. 
Aceste inadecvări determină cu mai mare acurateţe domeniul potrivit de 
aplicare a principiului şi justifică introducerea unui concept mai sofisti¬ 
cat, care se intenţionează să dea seama de exemplele originale şi de 
capcanele principiului anterior. Apoi este repetată examinarea dialectică. 
Principiile tot mai sofisticate sunt justificate arătând că ele sunt principi¬ 
ile cele mai simple care pot da seama, cu precizie, de fenomenele relevante 
din domeniu. Adesea, asemenea argumente se desfăşoară regresiv din¬ 
spre un fenomen evident, pentru a demonstra fie condiţiile necesare, fie 
cele suficiente pentru ca acel fenomen să fie posibil. 

De exemplu, Fenomenologia spiritului a lui Hegel îşi începe apărarea 
unei epistemologii nefundaţioniste, argumentând împotriva cunoaşterii 

neconceptuale (CUNOAŞTERE PRIN LUARE LA CUNOŞTINŢĂ). El are 
pretenţia de a arăta că nici o astfel de concepţie nu poate da seama de 
capacităţile noastre evidente de a distinge între diferite obiecte ale 
cunoaşterii sau de a determina scopul spaţial sau temporal relevant al 
referinţei ostensive, fără a admite că conceptele sunt esenţiale chiar şi 
în cele mai elementare exemple de cunoaştere umană. Acest eşec justifică 
introducerea unei concepţii asupra cunoaşterii care admite concepte 
elementare pentru calităţi senzoriale. Această concepţie este apoi supusă 
analizei şi folosită într-o dovadă indirectă ulterioară. 

Relaţiile dialectice se găsesc între lucruri, concepte sau fenomene, 
atunci când două sau mai multe dintre ele par a fi independente, dar 
sunt, de fapt, interdependente. Acum, aceste dependenţe vor fi explicate, 
în mod obişnuit, ca relaţii bicondiţionale. 

Dezvoltările dialectice se produc în istorie sau în societateatunci când 
un fenomen istoric sau social fie depinde de, fie generează un fenomen 
distinct şi opus, unde aceste fenomene sunt, în cele din urmă, cuprinse 
într-un cadru mai larg. 

Explicaţiile dialectice explică relaţiile dialectice sau dezvoltările dia¬ 
lectice prin accentuarea caracterului lor dialectic. 

Vezi şi HEGEL. 

KENNETH R. WESTPHAL [C.Ş.J 


dialectică (Platon) 

Provenind din verbul dialegesthai (a conversa), dialectica este, în 
general, studierea unor chestiuni filosofice prin intermediul unor discuţii 
libere. Filosofi preplatonici, precum Zenon şi unii sofişti se preocupaseră 
de căile de a respinge, într-o discuţie, argumentele adversarilor. Iar 
Socrate socotea discuţia o componentă esenţială a activităţii filosofice, 
în bună măsură deoarece aceasta îi obligă pe oameni să spună ceea ce 
cred cu adevărat. Sub denumirea generală de „a pune şi a răspunde la 
întrebări" (Cratylos 390c), Platon utilizează diferite metode. în lucrările 
de tinereţe, sunt examinate teze şi definiţii, care sunt de obicei respinse. 

în Menon şi Phaidon, foloseşte o metodă „a ipotezei", cu ajutorul căreia 
sunt examinate şi acceptate provizoriu propoziţii referitoare la Forme. în 
Republica însă, Platon pare să considere că, prin această metodă, se poate 
atinge în cele din urmă certitudinea unui principiu „non-ipotetic", referi¬ 
tor, se pare, la Bine (510-11, 5334). Lucrări ulterioare, cum ar fi Phaidros 
şi Sofistul, nu mai vorbesc despre ipoteză şi asociază dialectica cu 
„reunirea şi diviziunea", folosite pentru a divide şi clasifica genurile de 
Forme, permiţând astfel definirea acestora. 

Vezi şi PLATON. 

NICHOLAS WHITE [D.B.J 


diferite construcţii în termenii lui „a 
cunoaşte" 

Problema naturii diferitelor construcţii în termenii lui „a cunoaşte" 
şi a relaţiilor dintre acestea poate fi abordată fie în termenii naturii 
generale semantice şi pragmatice a conceptului de cunoaştere, fie, dacă 
nu, prin intermediul datelor legate de practicile comune şi al conceptelor 
extrase din practica comună şi din intuiţiile noastre prima facie privind 
presupusele relaţii inferenţiale dfntre propoziţiile limbajului natural. Din 
motive de spaţiu, acest articol se va limita la abordarea logico-semantică. 
Există, totuşi, temeiuri pentru a crede că aceasta este singura abordare 
auto-explicativă şi că adevărata natură a înseşi conceptelor şi gene¬ 
ralizărilor abordării ce pleacă de la practicile comune poate fi înţeleasă 
doar din perspectiva privilegiată a abordării semantice. (Exemple de 
abordări ce pleacă de la limbajul natural se găsesc în articolele retipărite 
în Schwartz, 1977; şi în Salmon şi Soames, 1988. Cf. şi Hintikka, 1989, 
cap. 9. 

în primul rând, dâre este rostul faptului că avem conceptul de 
cunoaştere în repertoriul nostru conceptual? Cel mai bun răspuns existent 
este acela că noi vrem adeseori să ne restrângem atenţia, să ne res¬ 
trângem, de exemplu, măsurile pregătitoare practice, la doar câteva 
dintre situaţiile posibile de care ar trebui eventual să ţinem seama. Noi 
cunoaştem că S dacă şi numai dacă suntem îndreptăţiţi să ne restrângem 
atenţia la acele scenarii în care S este adevărată. Ce anume se înţelege 
aici prin „a fi îndreptăţit să" este o problemă care ţine de definiţia 
cunoaşterii. Ea nu afectează ceea ce se va discuta în acest articol. La fel. 

natura precisă a „situaţiilor posibile" sau „scenariilor" implicate aici nu 
are importanţă pentru cea mai mare parte a celor spuse în articolul de 
faţă. Ceea ce este hotărâtor este categoria lor logică, i.e. faptul că ele 
trebuie descrise prin propoziţii (judecăţi) 1 mai degrabă decât prin'nume 
sau predicate. 

Această caracterizare presupune că avem un spaţiu dat al stărilor de 
fapt sau al cursurilor de evenimente posibile. Acestea sunt denumite de 
obicei şi vor fi denumite şi aici, prin termenul inducător în eroare de 
„lumi posibile". întrucât nu se are în vedere nici o cuprindere în spaţiu 
sau în timp, un termen mai puţin inducător în eroare ar fi „scenariu" sau 
poate chiar „situaţie". 

Mai explicit spus, „a cunoaşte că" implică un spaţiu de lumi posibile 
pe care este definită o relaţie binară pentru fiecare agent (cunoscător). 
0 lume wl se află în această relaţie cu wO în raport cu b dacă şi numai 
dacă wl este compatibilă cu tot ceea ce b cunoaşte în wO. Aceste lumi se 
numesc b-alternative epistemice la wO. 

Acum, „a cunoaşte că" poate fi caracterizat prin următoarea condiţie 
de adevăr: 

(1) b cunoaşte că S în wO dacă şi numai dacă S este 

adevărată în fiecare b-altemativă epistemică la wO. 

Sunt necesare aici unele precizări, întrucât se poate ca S să nu fie 
definit în unele lumi posibile. Oricum, aceasta nu afectează subiectul 
acestui articol. 

Vom folosi aici notaţia formală uzuală „Kb“ pentru „b cunoaşte că “. 

Pe lângă construcţia cunoaşte că trebuie să mai discutăm, printre 
altele şi următoarele construcţii: 

(1) b cunoaşte dacă... 

(ii) b cunoaşte cine (ce, care, când, unde,...)... 

(iii) b cunoaşte cum... 

(iv) b cunoaşte de ce... 

(v) b cunoaşte d (cunoaşte plus un complement direct 

gramatical) 

Analiza lumilor posibile deschide posibilitatea analizei tuturor acestor 
construcţii diverse. Intr-un anume fel, ea chiar ne impune analiza corectă. 
De exemplu, care este forma logică a următoarei propoziţii? 

(2) Jessica cunoaşte cine a comis crima. 

Se poate considera că această propoziţie are forma: 

(3) j cunoaşte cine [să spunem x, este astfel încât] Mx. 

Aici (3) pare să poată fi analizat ca: 

_( 4) (3x) K j Mx._ 

4 Engl.: (sentences (propositions)) (N. t.) 

(unde „x“ este o variabilă pentru persoane). 

Aceasta sună foarte plauzibil. Ce altceva poate fi a cunoaşte cine este 
cutare şi cutare, decât a cunoaşte despre o anume persoană că el sau ea 
este cutare şi cutare? Să acceptăm provizoriu că (4) este o analiză a lui 
( 2 ). 

Ceea ce este implicat în (4) se vede din analiza prin lumi posibile a 
lui „a cunoaşte că“. Operatorul epistemic Kj comportă mai multe lumi 
posibile în raport cu care individul x este considerat membru. Aceasta 
are sens doar sub asumpţia că criteriile de trans-identitate sunt date în 
mod obiectiv. Liniile imaginare ce leagă întruchipările aceluiaşi individ 
în diferjte lumi se numesc linii de lume (world lines). 

Analiza lui (2) prin (4) dezvăluie mare parte din funcţia logică a lui 
(1), de ex., atunci când acesta este implicat de o propoziţie mai simplă, 
de forma 

(5) Kj Mc. 

Se poate însă generaliza această analiză? Celelalte construcţii din (ii) 
diferă de „a cunoaşte cine" doar prin domeniul variabilei legate x. 
Corespondenţa dintre aceste domenii şi funcţia cuantificării în limbajul 
natural este un subiect interesant, care însă nu priveşte acest articol. 
(Aceste domenii diferite corespund de fapt îndeaproape diferitelor cate¬ 
gorii aristoteliciene; v, Hintikka, 1983b.) Se poate însă extinde această 
analiză pentru cazurile mai complexe? Avem nevoie aici de o înţelegere 
a modului în care operează cuantificatorii. Fundamentală în privinţa 
acestora nu este ideea de existenţă, nici ideea de generalitate, ci ideea 
unui cuantificator dependent, ilustrat de 

(6) (Vx) (3y) Rxy 

A înţelege logica cuantificatorilor înseamnă a înţelege cuantificatorii 
dependenţi precum (3y) din (6). Dar dacă înţelegi dependenţa cuantifica¬ 
torilor, înţelegi ipso facto şi independenţa cuantificatorilor. Avem nevoie 
doar de o notaţie pentru această independenţă. Independenţa cuantifica- 
torului (QOx) de anumiţi alţi cuantificatori, să spunem (Qly), (Q2z),._, în 
raza cărora intră (QOx), va fi indicată prin 

(7) (QOx/Qly, Q2z,...) 

Poate că este nevoie aici de o explicaţie. (Cf. aici Hintikka şi Sandu, 
1989.) în notaţia logică convenţională, dependenţa este determinată prin 
convenţiile privind raza de acţiune a cuantorilor, de ex., prin parantezele 
asociate unui cuantificator. Din păcate, notaţia uzuală este restrictivă în 
mod inutil, excluzând anumite posibilităţi perfect fireşti şi care pot fi 
interpretate, de ex, posibilitatea ca razele a doi cuantificatori să se 
suprapună doar parţial, astfel încât raza nici unuia dintre ei să nu fie 
complet inclusă în raza celuilalt. Este nevoie de o modalitate de a exclude 
temporar un cuantificator din raza celuilalt, iar notaţia din (7) realizează 
tocmai acest lucru. 

O înţelegere deplină a noii notaţii ne este oferită de semantica sa. 
Această semantică poate fi cel mai uşor explicată în deplina ei generalitate 
prin intermediul semanticii teoriei jocurilor, (vezi Hintikka, 1983a.) Acolo 
independenţa la care ne-am referit aici în termeni intuitivi devine doar 
un caz special al conceptului general de independenţă informaţională din 
teoria jocurilor. Oricum, ideea de bază este atât de intuitivă, încât cititorul 
poate fi scutit de termeni tehnici. Mai mult, odată ce ai înţeles ideea de 
bază, poţi să vezi cum ea poate fi extinsă la toate celelalte părţi ale 
vocabularului nostru logic. 

Trăsăturile principale ale analizei tuturor construcţiilor (iHiv) pot fi 
acum exprimate spunând că aceste cuvinte: ce, când, cine, de ce, etc. sunt 
în esenţă operatori logici independenţi informaţional de diferite tipuri 
logice şi de diferite categorii. într-adevăr, analiza expresiilor (iMiii) poate 
fi exprimată aproximativ în modul următor: 

(i) b cunoaşte dacă Sl sau S2 dacă şi numai dacă: 

(8) Kb (Sl (v/Kb) S2) 

(ii) b cunoaşte cine (să zicem x) satisface S[x] dacă şi nu¬ 
mai dacă 

(9) Kb (3x/Kb) S[x] 

(iii) b cunoaşte cum se face X dacă şi numai dacă 

(10) Kb (3m/Kb) (X se face prin metoda m) 

O scurtă reflecţie (sau o minimă familiarizare cu semantica teoriei 
jocurilor) arată că expresiile (8)-(10) sunt logic echivalente cu urmă¬ 
toarele: 

(11) Kb Sl v Kb S2 

(12) (3x) Kb S[x] 

(13) (3m) Kb ( X se face prin metoda m) 

Acestea nu utilizează ideea de independenţă informaţională. Deci nu 
este nimic incorect în sine în legătură cu analize precum (4). Diferenţa 
este că analiza prin intermediul ideii de independenţă a cuantificatorilor, 
spre deosebire de analiza iniţială ilustrată de (4), poate fi extinsă la cazuri 
mai complexe. Următoarele exemple sunt elocvente în acest sens: 

(14) Albert cunoaşte pe cine admiră toată lumea cel mai 

mult. 

(15) Bob cunoaşte pe care dintre părinţi, pe mamă sau 

pe tată, iubeşte toată lumea cel mai mult. 

Cele mai fireşti interpretări ale expresiilor (14X15) le atribuie ur¬ 
mătoarele forme logice: 

(16) Ka (Vx) (3y/Ka) Axy 

17) Kb (Vx) (Fx.(v/Kb) Mx) 

Oarecum surprinzător, (16K17) nu se reduc la notaţiile uzuale, ale 
logicii epistemice ce nu utilizează conceptul de independenţă. De ce nu? 
De ce nu sunt ele echivalente, de pildă, cu următoarele? 

(18) (Vx) (3y) KaAxy 

(19) (Vx) KaFx v KaMx) 

Motivele sunt subtile şi nu pot fi expuse aici în detaliu. Foarte 
aproximativ vorbind, o analiză mai atentă a semanticii logicii epistemice 
arată că cuantificatorii care intră în raza lui „Ka“ au drept domeniu de 
variabile indivizii cunoscuţi de către a, în timp ce pentru ceilalţi cuanti- 
ficatori nu există o asemenea restricţie. Dar în acest caz, este evident că 
(18)-(19) nu pot fi formele logice ale expresiilor (14), respectiv (15), în 
timp ce (16M17) pot. 

Desigur, (14) poate fi interpretată cu totul altfel, caz în care forma sa 
logică este 

(20) (3y) Ka(Vx)Axy 

întrucât această interpretare nu ridică probleme subtile, o vom neglija 
aici. 

Natura expresiilor (16)-(17) se dezvăluie mai departe prin echivalenţa 
lor cu următoarele: 

(21) (3f) Ka (Vx) (Axf(x)) 

(22) (3f)Ka (Vx) ((f(x) = 1 & Fx) v (fţx) - 0 & Mx)) 

Această analiză poate fi extinsă la toate celelalte întrebări de tipul 
care, cine, când etc. Deosebirea<lintre diferitele cazuri constă în categoria 
logică a entităţilor implicate. într-adevăr, construcţia (iv) poate fi anali¬ 
zată în acelaşi mod, de îndată ce ne dăm seama că un explanans aparţine 
categoriei logice a propoziţiilor (propositions). în linii mari, analiza 
expresiei 

(23) Se cunoaşte de ce F 

va fi 

(24) KOS/KXS & N(S -► F)). 

Detaliile, printre care şi cele legate de natura operatorului necesităţii 
„N“, nu au fost încă discutate în literatură. 

Notaţia ce utilizează ideea de independenţă ne dă de asemenea şi 
posibilitatea de a vedea diferenţa dintre a cunoaşte cine este cineva - să 
zicem, b - indiferent de felul în care ne referim la el sau la ea şi a-l(o) 
cunoaşte pe el sau pe ea ca b. Acestea pot fi exprimate respectiv ca 

(25) K(3x/K) ((b/K) - x) şi 

(26) K(3x/K) (b - X) 

Mai există incă un sens al lui a cunoaşte cine, care înseamnă a 
cunoaşte cine sunt toţi acei oameni care satisfac o anumită condiţie, să 
zicem S[x). Şi acest sens este analog cu celelalte. El poate fi exprimat 
prin 

(27) K(3X/K) (VxXSlx] Xx) 

Merită poate să menţionăm o utilizare specială a construcţiilor de 
tipul (iHiv). A şti cum se foloseşte atâtpentru(a) a şti cum se face ceva, 
cât şi pentru (b)„ a şti că“ şi a fi capabil să aplici acea cunoaştere în 
practică (,know-how“). Se consideră uneori, că cel de-al doilea sens este 
sui generis. De fapt, sensul corespunzător de cunoaştere aplicată apare 
la fel de bine şi în toate construcţiile din (ii), după cum arată cu uşurinţă 
o examinare a utilizării lor obişnuite. 

Rămâne să analizăm construcţia cu complement direct. O astfel de 
analiză ne este de mult timp la îndemână, însă epistemologii nu au reuşit 
- sau au refuzat - să se folosească de ea, deşi ea are o pretenţie la realitatea 
psiholingvistică mai îndreptăţită decât orice altă teorie logico-episte- 
mologică. O sursă a acestui eşec este faptul că ei nu au analizat criteriile 
de trans-identificare menţionate mai sus. Filosofii au crezut, influenţaţi 
de ceea ce şi-ar fi dorit, că realitatea le-ar uşura munca, prin intermediul 
unor legături cauzale între obiecte şi numele lor, prin furnizarea unor 
obiecte persistente în timp, gata făcute, etc. 

în realitate, liniile de lume pot fi trasate în diferite moduri şi chiar 
sunt trasate astfel în sistemul nostru conceptual actual.(vezi aici Hintikka 
şi Hintikka, 1989, eseul 8; Hintikka, 1975, cap. 3.) Un set de linii de lume 
este acela pe care se bazează semantica construcţiilor cu termenul 
cunoaşte de tipul (iHiv). în măsura în care înţelegi aceste construcţii, îţi 
însuşeşti ipso facto aceste linii de lume, pe care le voi numi (ca şi metoda 
de identificare corespunzătoare) publice. Cu toate acestea, un alt set de 
linii de lume este trasat pe baza relaţiilor cognitive directe ale unui subiect 
cunoscător particular (să îl numim b) cu persoane, obiecte, locuri, 
momente, etc. Aceste relaţii creează un cadru ce poate fi folosit pentru 
trans-identificare. în cazul cunoaşterii vizuale, acest cadru este câmpul 
vizual al persoanei respective. Mai general spus, totalitatea relaţiilor 
cognitive directe ale unei persoane cu alte entităţi creează un fel de 
naraţiune sau de dramă, ca să nu spunem serial melodramatic. Per¬ 
soanele, obiectele, locurile, etc., care joacă acelaşi rol în acest serial 
personal, pot fi considerate identice, chiar dacă identitatea lor nu îi este 
cunoscută persoanei respective şi chiar dacă ele sunt de aceea persoane 
publice (public identificate) diferite în alternativele lor epistemice. Voi 
numi această metodă de identificare (şi liniile de lume care se bazează 
pe ea) metodă perspectivală. în cazul cunoaşterii vizuale, această metodă 
revine la a identifica persoanele şi obiectele care ocupă acelaşi spaţiu în 
câmpul vizual al subiectului cunoscător ( al subiectului care vede), chiar 
dacă acesta nu vede cine sau ce sunt acele persoane sau obiecte. 

Construcţia cu complement direct seamănă întru totul cu construcţiile 
(iHiv), cu excepţia faptului că se bazează pe linii de lume perspectivale 
şi nu publice. Dacă cuantificatorii ce se bazează pe linii de lume 
perspectivale sunt (Ex), (Ay), etc., avem următorul paralelism: 

(28) b cunoaşte cine este d echivalează cu 

(29) Kb (3x/Kb) (d = x) 

în timp ce 

(30) b cunoaşte pe d echivalează cu 

(31) KbEx/Kb) (d = x) 

Ca şi în cazul expresiei (25), putem avea aici o interpretare uşor 
diferită a lui (30): 

(32) Kb (Ex/Kb) ((d/Kb) = x) 

Această analiză a construcţiei cu complementdirect admite mai multe 
confirmări decât pot fi enumerate aici. Ajunge să sugerăm că ea are chiar 
şi implicaţii istorice. De exemplu, predilecţia vechilor greci pentru 
construcţia cu complement direct se leagă în mod evident de preferinţa 
lor pentru conceptualizări centrate pe situaţii (situation-centred concep- 
tualizations). Mai aproape de noi, contrastul dintre cele două perechi de 
cuantificatori şi dintre cele două tipuri de linii de lume este intim legat 
de distincţia lui Russell dintre cunoaştere prin descriere (şi obiectele 
acesteia) şi cunoaştere prin luare la cunoştinţă (şi obiectele acesteia). (Cf. 
Russell în Salmon şi Soames, 1988; vezi CUNOAŞTERE LUARE LA 
CUNOŞTINŢĂ/ PRIN DESCRIERE.) 

Analizele logice schiţate mai sus ajută pentru a oferi o perspectivă de 
o mai mare profunzime abordărilor care se bazează pe limbajul comun. 
Din motive de spaţiu, putem menţiona aici doar câteva aplicaţii de acest 
fel. De exemplu, deosebirea dintre concepte dependente şi concepte 
independente informaţional de K oferă contextelor epistemice o bună 
reconstrucţie raţională a distincţiei dintre de dicto şi de re, care nu mai 
este astfel ireductibilă şi inexplicabilă. De asemenea şi distincţia dintre 
utilizări atributive şi utilizări referenţiale ale descripţiilor definite şi ale 
altor expresii denotative (referring) poate fi uşor analizată. Mai mult, 
ideea de designator rigid se dovedeşte a fi un miraj. în primul rând, el 
este relativ la o metodă de a trasa linii de lume. Se presupune că „numele 
proprii logice" russelliene, precum acesta şi acela, sunt „ designatori 
rigizi" pentru referirea perspectivală, prin analogie cu numele proprii, 
care sunt considerate designatori rigizi pentru referirea publică. Desigur, 
în realitate nici chiar numele proprii nu sunt designatori rigizi în contexte 
epistemice, deoarece cineva poate foarte bine să nu cunoască cine este 
persoana desemnată de un nume propriu. 

Mult mai interesante decât neajunsurile abordării ce se bazează pe 
limbajul comun sunt raţiunile profunde ale acestor neajunsuri. (Pentru 

aceste raţiuni, vezi şi Hintikka, 1991) Unele dintre componentele funda¬ 
mentale ale unei analize semantice satisfăcătoare ale construcţiilor de 
tipul (i)-(iv) cu termenul „cunoaşte" nu sunt exprimate, în majoritatea 
limbajelor naturale, prin vreun procedeu sintactic standard. Acest lucru 
este valabil îndeosebi în ceea ce priveşte fenomenul independenţei 
informaţionale, care apare în atât de multe categorii logice şi gramaticale 
diferite, încât este, ca să spunem aşa, peste putinţa ingeniozităţii comu¬ 
nităţii lingvistice să îl exprime prin vreun procedeu sintactic uniform. 

Dar dacă o distincţie nu este exprimată prin vreo construcţie sintac¬ 
tică uniformă sau prin alt procedeu sintactic, atunci o abordare care 
porneşte de la sintaxa limbajului natural şi care se bazează în mare 
măsură pe generalizări sintactice va trece în mod inevitabil cu vederea 
fenomene precum independenţa informaţională şi va omite de aceea inter 
alia analiza corectă a construcţiilor de tipul (i>(iv) cu termenul „cu¬ 
noaşte." 

Odată ce ne-am dat seama de acest lucru, putem înţelege particu¬ 
larităţile suplimentare ale formelor logice ale construcţiilor mai complexe 
de tipul (iMiv) cu termenul cunoaşte. In linii mari, există raţiuni teoretice 
generale pentru care baza literei (the foot of the letter) - adică baza 
sintaxei limbajului natural - nu este punctul de plecare adecvat pentru o 
analiză a diferitelor construcţii cu termenul „cunoaşte." 

Analiza schiţată aici este o îmbunătăţire a unor analize anterioare 
precum cea a lui Hintikka (1975, cap. 1 şi 1976). In orice caz, cea mai 
mare parte a detaliilor discuţiilor anterioare nu sunt afectate de aceste 
îmbunătăţiri. 

Analiza expresiei „cunoaşte cine" schiţată aici ar trebui comparată cu 
Boer şi Lycan (1986). Pentru teoria lingvistică a construcţiilor de tipul 
(i)-(iv), cf. de ex., Hirschbiihler (1979). 

dispoziţie 

0 bucată de zahăr este cubică, are masă şi este solubilă. Se obişnuieşte 
ca a treia dintre aceste proprietăţi să fie distinsă de primele două. 
Solubilitatea este o trăsătură dispoziţională, spre deosebire de una 
categorică. Când punem solubilitatea pe seama zahărului, i-o atribuim ca 
tendinţă - acesta s-ar dizolva dacă ar fi pus într-un lichid (potrivit). 

RYLE (1949) argumentează că anumite stări ale minţii pot fi privite 
cel mai bine din punct de vedere dispoziţional. A opina, de exemplu, nu 
este o chestiune de a întreţine, în mod conştient, anumite gânduri, ci, 
mai degrabă, de a fi dispus să spui şi să faci diferite lucruri (inclusiv să 
ai anumite gânduri), în funcţie de circumstanţe. Totuşi, Ryle pare să nege 
că dispoziţiile sunt trăsături genuine ale elementelor ce le posedă: 
„Enunţurile dispoziţionale nu sunt nici relatări ale unor stări de lucruri 
observate sau observabile, şi nici relatări ale unor stări de lucruri 
neobservate sau neobservabile“ (p. 125).„ 

Realiştii", în privinţa dispoziţiilor, sunt de două feluri. Unii presupun 
că dispoziţiile au o „bază" în trăsăturile nedispoziţionale ale obiectelor 
(Averill, 1990; Prior, 1985). Alţii (Goodman, 1955; Meilor, 1974, de 
exemplu) renunţă la distincţia dispoziţional-categoric şi consideră că 
proprietăţile fizice sunt dispoziţii, dintre care unele îşi au baza în alte 
dispoziţii. 

doctrina simţului comun şi cognitivismul critic 

Doctrina simţului comun este concepţia după care noi cunoaştem cea 
mai mare parte, dacă nu totalitatea, lucrurilor pe care oamenii obişnuiţi 
cred că le cunosc, şi după care orice teorie epistemologică satisfăcătoare 
trebuie să fie adecvată faptului că noi cunoaştem într-adevăr aceste 
lucruri. Apărătorii simţului comun, cum sunt Thomas REID şi G.E. 
MOORE, afirmă, de exemplu, că noi ştim că există obiecte materiale sau 
fizice de formă şi mărime tridimensională, că există alţi oameni care 
gândesc, simt şi au corpuri, şi că noi şi alte lucruri, precum Pământul, 
existăm de mulţi ani. Doctrina simţului comun susţine că este mai 
rezonabil să acceptăm aceste opinii particulare ale simţului comun, decât 
să acceptăm orice teorie epistemologică ce implică ideea că noi nu 
cunoaştem aceste lucruri. Din acest punct de vedere, doctrina simţului 
comun este incompatibilă cu diferite forme ale SCEPTICISMULUI şi 
anumite forme tradiţionale ale EMPIRISMULUI, precum cele susţinute 
de BERKELEY şi HUME. în acest sens, scrie Moore, „nu există nici un 
temei pentru care să nu aducem opiniile noastre filosofice în acord, în 
această privinţă, cu ceea ce noi credem în mod necesar în alte momente. 
Nu există nici un temei pentru care să nu afirm cu încredere că eu cunosc 
cu adevărat anumite fapte exterioare, deşi nu pot dovedi această afirmaţie 
decât pur şi simplu presupunând că o dovedesc. Eu sunt, de fapt, la fel 
de sigur de acest lucru ca de oricare altul; şi sunt sigur de el într-un mod 
la fel de rezonabil" (Moore, 1922, p. 162). în timp ce doctrina simţului 
comun susţine că putem fi siguri că orice teorie care implică ideea că noi 
nu ştim că există obiecte materiale sau nu cunoaştem fapte referitoare la 
alte minţi este falsă, filosofi precum Reid sau Moore sunt şi critici 
perspicace, subliniind atent supoziţii greşite ce generează concluzii 
sceptice. Critica adusă de Reid teoriei empiriste a ideilor este un exemplu 
cu deosebire demn de notat. 

Unii filosofi acceptă ideea că noi cunoaştem lucruri referitoare la 
obiecte fizice şi la alte minţi, însă încearcă să reducă, să traducă sau să 
analizeze aserţiunile despre „lumea exterioară" şi despre alte minţi în 
aserţiuni de un gen „mai puţin problematic". Unii susţin, de exemplu, că 
noi ştim că există mese şi scaune, dar aserţiunea „stau la masă" poate fi 
tradusă în sau redusă la aserţiuni referitoare la experienţa senzorială 
actuală a persoanei sau la „posibilităţi permanente de senzaţii". Aceasta 
este abordarea lui Berkeley şi a FENOMENALIŞTILOR. In mod ase¬ 
mănător, unii care conced că o persoană poate şti, de exemplu, că „Smith 
crede că va ninge", încearcă să reducă această aserţiune la aserţiuni 

referitoare la faptul că Smith are anumite dispoziţii de a se comporta în 
diferite moduri (vezi RYLE; BEHAVI0UR1SM). Doctrina simţului comun 
respinge aceste forme de „reducţionism" pe temeiul că ele nu captează 
sensul aceea ce noi credem că ştim atunci când susţinem că ştim că există 
mese sau că cineva crede că va ninge. Ea poate să pună întrebarea: care 
aserţiuni referitoare la experienţa noastră senzorială sau la dispoziţiile 
noastre de comportament exprimă ceea ce noi credem că ştim despre 
mese sau despre faptul că cineva crede că va ploua? Moore scrie „Unii 
filosofi par ...să utilizeze asemenea expresii ca, de exemplu, “Pământul 
există de cu mulţi ani în urmă", ca şi cum ele ar exprima ceva ce ei cred 
cu adevărat, în timp ce ei cred de fapt că orice propoziţie (proposition), 
despre care se crede în mod obişnuit că este exprimată de o asemenea 
expresie, este, cel puţin parţial, falsă ...Vreau, de aceea, să fac cât se poate 
de clar faptul că eu nu am utilizat aceste expresii...într-o asemenea 
manieră subtilă. Am vrut să spun prin ele exact ceea ce orice cititor, 
atunci când le-a citit, va fi înţeles că am vrut să spun" (1959, p. 36). 

Deşi doctrina simţului comun susţine că o teorie epistemologică 
satisfăcătoare trebuie să fie adecvată faptului că noi cunoaştem anumite 
lucruri despre obiectele fizice, alte minţi şi trecut, ea nu subscrie la nici 
o concepţie particulară privind felul cum cunoaştem noi aceste lucruri şi 
nici chiar la punctul de vedere că noi putem formula o concepţie 
satisfăcătoare privind felul cum cunoaştem aceste lucruri. Apărătorul 
doctrinei simţului comun susţine că el cunoaşte sau are temeiuri să creadă 
anumite lucruri independent de faptul dacă este capabil să spună cum le 
cunoaşte sau dacă are vreun criteriu al cunoaşterii sau al întemeierii. 
Moore exprimă acest punct de vedere, atunci când scrie: „Noi toţi 
suntem, cred, în această situaţie ciudată, în care cunoaştem într-adevăr 
multe lucruri, referitoare la care noi cunoaştem mai departe că trebuie 
să avem temeiuri pentru ele şi totuşi nu ştim cum le cunoaştem" (1959, 
p. 44). 

Unii apărători ai simţului comun au încercat să formuleze „trăsături 
distinctive" ale opiniilor simţului comun. Reid, de exemplu, sugerează că 
o opinie a simţului comun este una (1) care este susţinută în mod 
universal de omenire, (2) a cărei acceptări se reflectă în structura comună 
a tuturor limbilor, (3) a cărei negaţie nu este doar falsă, ci şi absurdă şi 
(4) care este irezistibilă, astfel încât chiar şi aceia care o pun sub semnul 
întrebării sunt nevoiţi să o creadă atunci când se angajează în chestiunile 
practice ale vieţii. Insă oricare ar fi meritele încercării lui Reid de a 
identifica sfera opiniilor simţului comun, ar fi o greşeală să considerăm 
că el susţine că noi trebuie să identificăm mai întâi o trăsătură distinctivă 
sau un criteriu al opiniilor simţului comun înainte ca acestea să ne fie 
evidente. 

„Cognitivism critic" este un termen inventat de Roderick CHISHOLM 
pentru a se referi la o anumită abordare a problemelor epistemologiei. 

După Chisholm (1977, 1982), putem distinge două tipuri de întrebări 
epistemologice. Primul tip de întrebare poate fi formulat prin „Ce 
cunoaştem?” sau „Care este întinderea cunoaşterii noastre?". Cel de-al 
doilea poate fi formulat prin „Cum trebuie să decidem, în oricare caz 
particular, dacă cunoaştem?” sau „Care sunt criteriile cunoaşterii?” Pe 
filosofii care presupun că au un răspuns la al doilea tip de întrebare şi 
încearcă apoi să găsească un răspuns la prima, Chisholm îi numeşte 
„metodişti”. Pe aceia care presupun că au un răspuns la primul tip de 
întrebare şi încearcă apoi să răspundă la cea de-a doua, îi numeşte 
„particularişti”. Chisholm îi consideră pe Locke şi Moore metodişti, iar 
pe Reid şi Moore, particularişti. Cognitivismul critic presupune că putem 
să identificăm cazuri particulare de cunoaştere şi, date fiind răspunsurile 
la primul tip de întrebare, să dezvoltăm un răspuns la cea de-a doua. El 
presupune că putem formula criterii ale cunoaşterii. (Pentru alte discuţii 
referitoare la particularism şi metodism, vezi PROBLEMA CRITERIU¬ 
LUI.) 

Versiunea de cognitivism critic pe care o propune Chisholm ilustrează 
cele două trăsături ale doctrinei simţului comun menţionate mai sus. El 
presupune că noi cunoaştem anumite fapte legate de obiectele materiale 
din jurul nostru, de alte minţi şi de trecut şi că orice concepţie satis¬ 
făcătoare despre criteriile cunoaşterii trebuie să fie adecvată acestui fapt. 
Ca şi doctrina simţului comun, cognitivismul critic respinge anumite 
forme ale scepticismului, ale empirismului tradiţional şi ale reducţionis- 
mului. Cognitivistul critic şi apărătorul simţului comun susţin că scepti¬ 
cismul şi empirismul tradiţional „se bazează pe o premisă care este, 
dincolo de comparaţie, mai puţin certă decât propoziţia pe care in¬ 
tenţionează să o atace” (Moore, 1922, p. 228). Cognitivismul critic merge 
totuşi mai departe decât doctrina simţului comun prin aceea că (a) oferă 
o concepţie pozitivă despre modul cum cunoaştem propoziţiile simţului 
comun şi (b) susţine că există exact patru surse ale cunoaşterii noastre: 
percepţia exterioară, memoria, conştiinţa de sine sau conştiinţa inte¬ 
rioară şi raţionamentul. El afirmă (1) că noi cunoaştem fapte legate de 
lumea exterioară, de alte minţi şi de trecut, (2) că nu avem alte surse de 
cunoaşterii şi, de aceea, că (3) cunoaşterea noastră a lumii exterioare, a 
altor minţi şi a trecutului, este furnizată de aceste patru surse. 

Cognitiviştii critici precum Reid şi Chisholm susţin că un fapt de 
anumit tip poate funcţiona ca un „semn” sau o dovadă a unui fapt de un 
tip diferit. De exemplu, anumite fapte psihologice referitoare la senzaţiile 
unei persoane sau la modul în care acestuia îi apar (lucrurile) (is 
„appeared to“) pot funcţiona, în anumite condiţii, ca dovadă a opiniilor 
despre obiecte exterioare, fizice. Cognitivismul critic susţine de asemenea 
că cunoaşterea furnizată de aceste patru surse tradiţionale poate func¬ 
ţiona ca un semn sau temei pentru anumite tipuri „problematice” de teze, 
cum ar fi acelea referitoare la valorile etice şi la alte minţi. De exemplu, 

Reid spune că „anumite trăsături ale expresiei feţei, tonuri ale vocii şi 
gesturi ale corpului indică anumite gânduri şi dispoziţii ale minţii" (Reid, 
1785, Eseul VI, cap. V). După Reid, cunoaşterea pe care o avem despre 
anumite fapte ne-mentale legate de corpuri, gesturi şi voci poate, în 
anumite condiţii, să ofere întemeiere opiniilor noastre despre alte minţi. 
In mod similar, scrie Chisholm, „propriul meu sentiment este un semn 
al naturii rele a nerecunoştinţei şi astfel s-ar putea spune că el conferă 
întemeiere aserţiunii că nerecunoştinţa este rea“ (Chisholm, 1977, p. 
126). După Chisholm, anumite fapte ne-etice pot, în anumite condiţii, să 
confere întemeier e opiniilor noastre etice. Aceste fapte legate de exper¬ 
ienţele noastre emoţionale sun cunoscute prin conştiinţa interioară şi, 
deşi nu constituie ele însele fapte etice, pot conferi întemeiere opiniilor 
etice. 

Cognitivistul critic susţine că există numai patru surse ale cunoaşterii. 
Care este statutul acestei teze? Dacă el presupune, ab initio, că există 
exact patru surse, atunci se pare că, asemeni metodistului, el presupune 
un principiu general despre cum trebuie să decidem dacă cunoaştem. 
„Dacă un presupus caz de cunoaştere nu poate fi descris în termenii 
acestor doar patru surse, atunci el nu reprezintă cunoaştere". Cogni¬ 
tivismul critic are totuşi două alternative. Mai întâi, el poate să susţină 
pur şi simplu că noi nu avem nici o cunoaştere specială a unei alte surse, 
că nu avem, de exemplu, experienţa operării unei facultăţi a intuiţiei 
morale sau religioase. Sau putem considera că cognitivistul critic nu 
presupune de la început că există exact patru surse, ci mai degrabă că, 
întrucât putem da seama de tot ceea ce credem noi în mod obişnuit că 
cunoaştem în termenii acestor patru surse, nu avem nici un motiv să 
acceptăm vreo altă sursă. Dacă această concluzie este întemeiată depinde, 
desigur, de faptul dacă aceste surse pot da seama de tot ceea ce este 
rezonabil pentru noi să credem că cunoaştem. Aceasta este o idee cu care 
orice particularist sau cognitivist critic va fi de acord. 

BIBLIOGRAFIE 

Chisholm, R.M., The Foundations of Knowing, University of Minnesota 
Press, Minneapolis, 1982. 

Chisholm, R.M., Theory of Knowledge, ed. a 2-a, Prentice-Hall, Englewood 
Cliffs, 1977. 

Madden, E.H., „The Metaphilosophy of common-sense". American Philo- 
sophical quarterly 20, 1983, pp. 23-36. 

Moore, G.E., Philosophical Papers, George Allen and Unwin, Londra, 
1959. 

Moore, G.E., Philosophical Studies, Routledge and Kegan Paul, Londra, 
1922. 

Reid, T., Essays on the Intellectucd Powers of Man (1785), ed. B. Brody,- 
MIT Press, Cambridge, MA, 1969. 



dogmatism _ 256 

Reid, T., Thomas Reid’s Inquiry and Essays, eds. K. Lehrer şi R. E. 

Beanblossom, Bobbs-Merrill, Indianapolis, 1975. 

Sosa, E., „The foundations offoundationalism”, Nous 14,1980, pp. 547-64. 

NOAH M. LEMOS [A.Z.] 


dogmatism 

Ca şi „fanatism”, termenul de dogmatism exprimă de obicei un abuz, 
fiind un termen pe care nimeni nu îl aplică sieşi (Cât de des aţi auzit pe 
cineva care să se descrie ca dogmatic?). Termenul are o varietate de 
folosinţe înrudite prin analogie. Intr-o folosire, a spune despre cineva că 
este dogmatic înseamnă să spui că ţine la vederile sale mai mult decât 
este potrivit, mai puternic decât o garantează experienţa, de exemplu. In 
mod alternativ, înseamnă să spui că îşi susţine vederile în mod necritic, 
fără să acorde suficientă atenţie obiecţiilor şi alternativelor sau limb 
ţărilor raţiunii omeneşti (oezt KANT). „Dogmatism” este, prin urmare, 
un termen indexical - faptul că îl aplici în mod potrivit unei doctrine sau 
opinii date depinde de poziţia pe care te afli. 

AL VIN PLANTINGA [G.Ş.J 

empirism 

O mişcare epistemologică potrivit căreia: (1) nu putem şti despre nimic 
din jurul nostru că este real dacă existenţa sa nu este revelată prin sau 
infera bilă din informaţia pe care o dobândim direct, în cadrul experienţei 
sensibile sau al introspecţiei asupra stărilor noastre subiective sau ne-o 
amintim mai târziu; (2) diferenţele inteligibile, veritabile, dintre afirmaţi¬ 
ile noastre despre această lume trebuie să exprime diferenţe cognoscibile 
în cadrul experienţei. Fie adevărul ipotezelor rivale („lumea se sprijină 
pe un elefant" /vs./ „lumea se sprijină pe o ţestoasă") trebuie să exprime 
o diferenţă potenţială la nivelul experienţei, fie termenii acestor ipoteze 
(„ţestoasă" şi „elefant", de exemplu) trebuie să fie în mod diferenţiat 
definibili în termenii experienţei. 

Mişcarea empiristă îşi găseşte cei mai mari susţinători în secolele 
şaptesprezece şi optsprezece (vezi LOCKE, BERKELEY. HUME). De 
atunci însă, ea a continuat să aibă mulţi avocaţi şi simpatizanţi extrem 
de influenţi (vezi MILL, JAMES, RUSSELL, LEWIS, CARNAP, AYER, 
QUINE). 

Ca urmare a constrângerilor asupra cunoaşterii şi înţelesului, em¬ 
piriştii tind să fie sceptici cu privire la adevărurile necesare ce sunt 
independente de minte şi de limbaj şi cu privire la presupusele entităţi 
abstracte eterne (de ex., forme sau universalii ale dreptăţii, triangu- 
larităţii etc.) (vezi CUNOAŞTERE A PRIORI, CUNOAŞTERE MATE¬ 
MATICĂ). Ei sunt sceptici în special cu privire la facultăţile intelectuale, 
la o intuiţie nesensibilă prin care astfel de lucruri sunt chipurile cunos¬ 
cute. Empirismul, ca orice mişcare filosofică, e adesea provocat să arate 
cum pot fi inteligibile chiar afirmaţiile sale despre structura cunoaşterii 
şi a înţelesului şi cum pot fi cunoscute în cadrul constrângerilor pe care 
empirismul le acceptă (vezi PROBLEMA CRITERIULUI). Sunt oare 
pretenţiile empiriste fundamentate empiric ele însele? Dacă da, cum 
anume? Dacă nu, care este statutul lor? 

E nevoie, în plus, ca empiriştii să arate (1) ce anume este revelat direct 
în experienţa sensibilă şi cum, şi (2) ce anume poate fi inferat din aceasta 
şi cum. Se consideră că alcătuirea şi funcţionarea lumii la nivel general 
(de ex., există corbi, toţi corbii sunt negri, corbii par negri în condiţii de 
observaţie standard, există electroni etc.) sunt inferabile din fapte 
particulare. Pentru empiriştii tradiţionali, doar elementele ce se prezintă 

în mod imediat conştiinţei sau cele de care suntem în mod imediat 
conştienţi, sunt cunoscute noninferenţial. In experienţa sensibilă actuală 
acestea constau în instanţe ale unor calităţi sensibile particulare (această 
culoare, această formă, această aromă, acest miros etc.). In cazul expe¬ 
rienţei trecute, acestea constau în calităţile pe care ni le reamintim în 
mod imediat, cu mai puţină vivacitate, probabil. Am putea descrie o 
experienţă ca fiind cea a unui „miros de ou stricat" sau cea a impresiei 
că miroşi un ou stricat. Cu toate acestea, după cum se consideră în mod 
tipic, nu este revelat direct faptul că mirosul este în realitate cel al unui 
ou stricat sau că ar fi fost vreodată sau că este produs de ceva care există 
independent de experienţa noastră. Oricare dintre aceste afirmaţii de¬ 
păşeşte caracterul senzorial, de a fi cunoscută neinferenţial, al experienţei 
noastre. 

Pentru că disting atât de abrupt între cele ce pot fi cunoscute 
inferenţial şi cele ce pot fi cunoscute neinferenţial, empiriştilor li se cere 
totdeauna să arate cum pot fi derivate primele din cele din urmă fără a 
face prezumţii generale privitoare la lume şi la felul cum ne afectează ea 
experienţa. Dacă aceste prezumţii nu sunt garantate empiric, empirismul 
pare compromis. Dacă sunt, trebuie să îmbrăţişăm SCEPTICISMUL. 
Uneori scepticismul (cu privire la Dumnezeu, universalii şi chiar la 
materie) pare binevenit. Alteori nu este chiar aşa de binevenit. 

HUME pune această problemă într-un mod convingător. Empirismul 
tradiţional observă că noi cunoaştem direct natura mirosului, dar putem 
doar să inferăm cauza sa cea mai probabilă - oui. Insă orice inferenţă 
trebuie să opereze printr-o inducţie simplă, pornind de la corelaţii între 
acel miros şi ouăle stricate, corelaţii date în experienţă, iar acest lucru 
este posibil doar dacă am fost deja în stare să dobândim informaţii cu 
privire la prezenţa ouălor stricate direct din experienţă, ceea ce empiris¬ 
mul pretinde că este imposibil (vezi PROBLEMA LUMII EXTERNE). în 
maniera simţului comun, unii empirişti extind domeniul celor cognosci¬ 
bile neinferenţial, pentru a include şi ceea ce considerăm în mod automat 
că percepem din mediu, în ocazii particulare (de exemplu, că mirosim un 
ou stricat). Aceste judecăţi obişnuite, făcute în experienţa sensibilă, sunt 
legitime fără a fi inferabile din altceva din experienţă, pe care să se bazeze, 
în cazuri particulare, fapte (evidences) suplimentare pot arăta că ele sunt 
defectuoase şi ilegitime dar, după cum recunosc empiriştii, chiar şi 
amintirile noastre imediate ale unor experienţe trecute pot fi eronate. 
Erorile ocazionale nu sunt un motiv pentru a nega faptul că simţurile ne 
pot informa direct de ceea ce există în afara noastră. Deşi ştiinţa poate 
pune în discuţie afirmaţiile simţului comun despre natura obiectelor pe 
care le vedem şi proprietăţile lor, putem fi la fel de siguri, după cum 
argumenta Locke, de pildă, că vedem obiectele din afara noastră, cu 
proprietăţile responsabile pentru felul în care avem experienţa lor. însă 
indiferent unde anume plasăm distincţia inferenţial/noninferenţial, pro- 

blemele lui Hume reapar. De unde ştim, de exemplu, că obiectul negru 
pe care 2 vedem este un ou, că oul negru pe care îl vedem este cel stricat 
pe care îl mirosim şi cel alb pe care l-am văzut ieri, că aerul cald la care 
a fost expus a produs stricarea oului, că asta s-a întâmplat datorită cutărei 
sau cutărei constituţii fizice sau chimice a oului şi aşa mai departe? 

Alţi empirişti extind, în schimb, formele legitime de inferenţă nede¬ 
ductivă. La urma urmei, după cum a argumentat şi Hume, creditul 
acordat de empirist inducţiei simple este suspect. El pare să se sprijine 
pe prezumţii pentru care nu putem avea evidenţe empirice şi care pot fi 
concepute ca fiind false; de exemplu, că natura tinde să fie uniformă, că 
experienţa noastră e lipsită de idiosincrazii etc. (vezi PROBLEME ALE 
INDUCŢIEI). Dacă inducţia nu este privilegiată, atunci, după cum sugera 
Russell (1912), poate că ipotezele particulare cu privire la obiecte persis¬ 
tente în timp şi procese responsabile pentru experienţa noastră, dar 
distincte de aceasta, primesc o garanţie datorită faptului că simplifică şi 
explică regularităţile şi neregularităţile din experienţa noastră (vezi 
INFERENŢA SPRE CEA MAI BUNĂ EXPLICAŢIE). Mai mult, ştiinţa 
poate furniza ipoteze explicative ce sunt mai bune şi radical diferite faţă 
de cele ale simţului comun. 

Empiriştii ar putea, desigur, să extindă atât domeniul celor ce pot fi 
cunoscute neinferenţial, cât şi formele de inferenţă nedeductivă. în orice 
caz, faptul că inducţiile particulare şi simplificările din ştiinţă şi din 
simţul comun sunt demne de încredere depinde, după Russell, de adevărul 
postulatelor extrem de generale cu privire la regularităţile ce există în 
lume, în experienţă şi în cadrul relaţiilor dintre cele două. Aceste 
chestiuni de fapt nu pot fi, la rândul lor, stabilite prin exjjferienţă fără a 
se cădea în circularitate. Oricare.ar fi adevărul cuprins în empirism, ca 
descriere a felul cum dobândim informaţii demne de crezare despre lume, 
acesta nu poate fi el însuşi stabilit prin experienţă, deşi nu poate fi nici 
respins prin experienţă. Unii empirişti ar putea susţine că faptul că ne 
putem baza, fără respingeri, pe astfel de surse de informaţie, e suficient 
pentru ca ele să ne furnizeze cunoaştere sau măcar convingeri garantate. 
Dar Russell, ca şi majoritatea epistemologilor tradiţionali, pretindea mai 
mult. Cu aceasta, nu s-a aflat într-o poziţie mai bună decât Hume. Uneori 
el a sugerat că postulatele generale ale ştiinţei şi cele ale simţului comun 
pot fi, cumva, cunoscute neempiric, iar uneori că ele pot primi o garanţie, 
potrivindu-se cu datele şi făcând convingerile noastre instinctive, cât şi 
inducţiile şi simplificările ştiinţifice particulare, cât mai coerente cu 
putinţă. Era nevoie ca limitările empirismului să fie recunoscute, cu 
oricâtă părere de rău. 

Totuşi, mulţi empirişti schimbă natura inferenţei, reducând conţinu¬ 
tul afirmaţiilor noastre despre realitate la afirmaţii despre aparenţă. 
BERKELEY a sugerat că afirmaţiile despre cireşe a căror experienţă nu 
o am sunt de fapt afirmaţii despre experienţele pe care le au sau nu alte 

persoane, posibil divine sau pe care le imaginează. MILL, laolaltă cu 
majoritatea empiriştilor de atunci încoace, a sugerat în schimb că acestea 
sunt în realitate doar afirmaţii complexe despre experienţele sensibile pe 
care le-ar putea avea cineva (de ex., experienţa de roşu sau dulce), dacă 
ar fi să aibă alte experienţe (de ex., experienţa de a deschide ochii sau de 
a pune ceva în gură) (vezi FENOMENALISM). Acestea ar fi doar afirmaţii 
despre posibilităţi ale experienţei. Nu ar fi afirmaţii despre o lume 
materială, distinctă faţă de aceste posibilităţi dar totuşi responsabilă 
pentru ele. Ele ar putea astfel să primească o garanţie prin inducţie 
(incluzând şi analogia) directă, pornind de la modele ale experienţei a 
căror experienţă o avem sau ne-o amintim (Inducţia încă a rămas o 
problemă). Obiecţia standard, datorată lui Chisholm, este că permanenta 
posibilitate a obiectelor materiale de a arăta diferit în condiţii materiale 
diferite arată că afirmaţiile despre obiecte materiale nu pot fi echivalente 
ca înţeles cu afirmaţiile făcute doar despre experienţe posibile şi actuale. 
Această acuză i-a făcut pe mulţi să abandoneze epistemologia empiristă 
în întregime. 

Pentru alţii, cum ar fi QUINE, faptul că ipotezele particulare explică 
şi prezic experienţele doar în conjuncţie cu alte ipoteze particulare 
privitoare la circumstanţele de observaţie şi cu ipoteze generale despre 
felul cum interacţionează lumea şi observatorii, arată doar că empiriştii 
nu pot reduce ipotezele, una câte una, la experienţele posibile. Ipotezele 
pot fi totdeauna salvate în faţa experienţelor recalcitrante, prin revizuirea 
altor ipoteze. în afară de enunţurile de observaţie, afirmaţiile individuale, 
luate izolat faţă de altele, nu pot fi testate prin apel la experienţă şi nu 
poartă o semnificaţie empirică. Doar mulţimile de ipoteze sau teoriile fac 
acest lucru. Această poziţie este cunoscută sub numele de HOLISM. 

Empirismul poate supravieţui, într-adevăr, întemeierilor sale tra¬ 
diţionale. Pentru Quine, conţinutul relatărilor unor observaţii garantate 
neinferenţial este determinat în manieră behavioristă prin şiruri de 
stimulări senzoriale ce reclamă asentimentul fără rezerve al vorbitorilor 
şi nu prin calităţile sensibile ce se prezintă conştiinţei imediate. Holismul 
ne-ar mai putea da speranţe noi. De vreme ce semnificaţia şi testarea 
empirică a teoriilor noastre rezidă în consecinţele pe care le are adevărul 
acestora pentru experienţă, a garanta pentru aceste teorii pare să fie, în 
cele din urmă, o problemă a garanţiei pe care ne-o furnizează experienţa 
de până acum, pentru a prezice aceste consecinţe. Ştiinţa naturii face 
apel la selecţia naturală pentru a explica de ce inducţia asupra unor 
anumite modele de stimulare senzorială este demnă de încredere şi de 
ce, prin aceasta, aceste modele ale observaţiei şi inducţiei sunt garantate. 
Desigur, ştiinţa naturii este ea însăşi produsul inducţiei şi al propunerii 
de ipoteze simplificatoare, iar rezultatele ei sunt astfel garantate (vezi 
EPISTEMOLOGIE NATURALIZATĂ). 

E clar că criticile empiriste au efect în privinţa genezei cunoaşterii, 
dar e mai puţin clar cum stau lucrurile în privinţa întemeierii acesteia. 
Permiţându-ne să oferim o explicaţie pentru faptul că formele noastre de 
observaţie şi inducţie sunt demne de crezare, reuşeşte oare ştiinţa să 
arate de ce sunt întemeiate observaţiile şi inducţiile particulare? Reuşeşte 
ea oare să confirme, să modifice, ori să sporească garanţia observaţiilor 
particulare, a ipotezelor şi a inducţiilor? Sau poate ne furnizează înte¬ 
meierea pentru acestea, chiar de la început? Oricum ar sta lucrurile, 
adevărul, în empirism, a devenit o chestiune contingenţă, care nu poate 
fi cunoscută a priori, dar este dezvăluită prin ştiinţele empirice, iar 
normele sale sunt probabil relevante doar pentru noi şi pentru creaturile 
conştiente din care am evoluat. Dacă e aşa, nu e nevoie să preferăm poezia 
faţă de ştiinţele empirice, pentru a pune în discuţie credibilitatea empiris¬ 
mului. Probabil că se pot ridica obiecţii, în particular, faţă de reprezen¬ 
tarea după care viaţa noastră cognitivă şi lingvistică ar consta din 
răspunsuri verbalizate, învăţate, faţă de stimuli, iar controlul şi prezicerea 
cu succes a acestora reprezintă funcţia primară a dobândirii acestor 
dispoziţii, indiferent de măsura în care pattern-urile manifestate de ele 
ar reflecta adaptări la mediu, moştenite sau nu. 

Inspiraţi de către Berkeley, unii empirişti au considerat că a vorbi 
despre obiectele materiale ca despre nişte lucruri aflate dincolo de 
experienţele actuale şi de cele posibile nu este doar ceva pentru care se 
oferă garanţii îndoielnice, ci chiar ceva neinteligibil. Poate avea un sens 
să vorbim despre triunghiuri purpurii, în afara experienţei unor triun¬ 
ghiuri purpurii, fiindcă putem să concepem ceea ce seamănă, ori con¬ 
trastează, cu pătratele purpurii şi cu triunghiurile de altă culoare, în 
experienţă. Chiar în ciuda lui Beskeley, probabil că pornind de la astfel 
de comparaţii şi contraste putem să ne formăm prin abstracţie o 
modalitate de a ne gândi, în genere, la triunghiurile purpurii. Cu toate 
acestea, experienţa nu poate genera un concept al unor elemente pe care 
nu le-am perceput, imaginat, conceput, a căror experienţă nu o avem, cu 
atât mai puţin unul al unor obiecte distincte de experienţele posibile ale 
oricui şi ale tuturor, dar care să fie responsabil (în parte) pentru aceste 
posibilităţi. (Alţi autori consideră că se poate arăta că este neinteligibil 
să vorbeşti despre adevăr ca despre o corespondenţă între gândire şi fapte 
independente faţă de minte.) 

Inspirat de către Moore, Russell (1912) a susţinut, în mod convingător, 
că acest argument confundă experienţele sau conceptele (ca acte men¬ 
tale), cu obiectele sau conţinuturile acestora. Cele dintâi sunt în mod 
necesar acte mentale, dar ceea ce experimentăm sau concepem nu este 
neapărat un act mental. Astfel, avem în experienţă o bază pentru ideea 
că obiectele nu sunt, pur şi simplu, posibilităţi ale experienţei. Empiriştii 
mai radicali pot obiecta că distincţia act/obiect, în sine, nu este dată pur 
şi simplu conştiinţei, ci reclamă o explicaţie în termeni empirici. Chiar 

şi aşa, Russell (1948) a argumentat că ceea ce nu se află în experienţă 
trebuie să fie definibil, indiferent de definiţia experienţei folosită de 
empirişti pentru a-şi susţine propria viziune, cu ajutorul conceptelor 
logice precum „nu", „unii", şi cu ajutorul inventivităţii logice. Cerinţa 
empiristă ca afirmaţiile cu sens să fie definibile în termeni experimentali 
ar putea fi astfel compatibilă cu discursul despre materie, ca fiind ceva 
complet deosebit de experienţa imediată, ce depăşeşte posibilităţile 
experienţei. 

Cât despre conceptele logice, uneori empiriştii îşi fundamentează 
înţelegerea acestora pe experienţele stărilor mentale. De exemplu, „nu" 
s-ar baza pe frustrările noastre. Criticii acestei poziţii obiectează adesea 
că aceasta ar transforma într-un mod absurd judecăţi precum „Acesta nu 
este albastru" în judecăţi privitoare la mintea noastră şi ar duce la 
confundarea operaţiilor logice pe care le realizăm asupra numelor, 
predicatelor şi propoziţiilor, cu nume şi predicate ce ar sta pentru stări 
mentale experimentate de noi. Alţi empirişti argumentează că noţiunile 
logice pot fi definite într-o manieră neproblematică din punct de vedere 
logic şi empiric, aşa cum, de exemplu, tabelele de adevăr definesc 
operatorii logici drept conectori ce produc adevărul sau falsitatea, por¬ 
nind de la adevăruri/falsuri cu înţeles neproblematic din punct de vedere 
empiric. 

Probleme similare apar în legătură cu „categoriile", precum substanţă, 
cauzalitate, persoană. Empiriştii reduc adesea categoriile la colecţii de 
calităţi, evenimente şi experienţe. Acestea sunt ordonate doar în spaţiu 
şi în timp, dar lipsite de conexiuni necesare sau de un punct al unei 
referinţe colective. Ei mai disting calităţile şi evenimentele corelate din 
punct de vedere categorial de cele necorelate astfel, în funcţie de felul în 
care suntem dispuşi să gândim, să ne simţim, să facem inferenţe sau să 
acţionăm în privinţa lor. Sunt cunoscute, de pildă, cele două definiţii date 
de Hume pentru cauză: un eveniment urmat de un altul, atunci când 
evenimente de felul celui dintâi sunt urmate cu regularitate de cel din 
urmă; de asemenea, un eveniment urmat de un altul, atunci când aparenţa 
primului ne conduce la aşteptarea că şi cel din urmă se va produce. 

RAŢIONALIŞTII îi dispreţuiesc pentru empirişti pentru faptul că 
oferă analize teribil de inadecvate ale unor noţiuni cruciale sau pentru 
că confundă psihologia cu filosofia. Ei conchid că nu putem explica în 
termeni experimentali categoriile şi că aplicarea lor la experienţă trebuie 
să fie girată neempiric, prin apel la principii generale pentru- care nu 
avem garanţii din experienţă. 

Empiriştii, în schimb, consideră adesea că Hume a recunoscut cu 
pătrundere conţinutul real, inteligibil, chiar dacă de rang mai mic, al 
categoriilor. Sau consideră că a recunoscut cu pătrundere statutul real, 
deşi mai mic de rang, al judecăţilor categoriale, ca simple dispoziţii de 
inferenţă şi acţiune. In ultimul caz, descrierile pe care suntem dispuşi să 




le dăm evenimentelor, calităţilor şi ordonării lor spaţio-temporale sunt 
adevărate sau false, întemeiate sau neîntemeiate, dar dispoziţiile însele 
nu sunt. De curând, alţi empirişti au respins reducţionismul ce sprijină 
coborârea în rang a categoriilor. învăţăm să atribuim majoritatea con¬ 
ceptelor („roşu", dar în egală măsură şi „cireaşă" sau „cauză") pe baza 
condiţiilor şi modelelor experimentale distinctive (a părea roşu, de pildă) 
ce nu sunt nici necesare, nici suficiente pentru adevărul acestora. După 
cum se poate argumenta, aceste experienţe centrale constituie raţiuni 
satisfăcătoare - dar care pot fi anulate - pentru aceste atribuiri. Aceasta 
într-o chestiune de necesitate logică, privitoare la înţeles, şi nu la fapte 
confirmate empiric. 

Empiriştii argumentează adesea că ceea ce face ca propoziţiile să fie 
adevărate cu necesitate nu este un domeniu al faptelor necesare, ci doar 
modul în care gândim sau vorbim. Mulţi dintre ei afirmă că aceste 
propoziţii sunt reductibile, prin definirea termenilor lor, la tautologii a 
căror negaţie este auto-contradictorie (vezi ANALITICITATE, POZITI¬ 
VISM LOGIC). Forma lor şi nu ceea ce spun despre lume, le face 
adevărate. Ele pot fi astfel cunoscute a priori, şi nu prin experienţa 
sensibilă. Totuşi, necesitatea adevărului logic şi adecvarea definiţiilor încă 
necesită o explicaţie. Se poate face un apel mai larglainabilitatea noastră 
de a concepe sau de a combina anumite idei în minte {vezi LOCKE, 
HUME) sau la rezoluţiile şi convenţiile noastre de a nu aserta/nega 
niciodată anumite enunţuri sau combinaţii de enunţuri {vezi HOBBES, 
AYER, LEWIS, CARNAP). Criticii argumentează frecvent că a face o 
expunere a tuturor adevărurilor necesare şi doar a acestora, reclamă 
apelul la ceea ce nu poate fi spus fără contradicţii sau la ceea ce decurge 
logic din rezoluţiile/convenţiile noastre de vorbire - tocmai ceea ce trebuia 
explicat (Pap, 1958). 

Mai mult, să luăm în considerare cât de bine cunoaştem principiile 
logice şi matematice de bază, uneori chiar şi după doar câteva exemple 
primite. Nu există o prea mare legătură evidentă cu cantitatea şi calitatea 
încercărilor noastre introspective de a concepe combinaţii de idei sau cu 
cunoaşterea^ introspectivă a înclinaţiilor noastre psihologice, practice sau 
lingvistice. în această privinţă, nu există o legătură nici cu garanţiile pe 
care varietatea şi cantitatea instanţelor percepute ale unor astfel de 
principii ni le-ar putea oferi prin intermediul inferenţelor inductive şi 
explicative. Să presupunem totuşi că acceptăm că, luând în considerare 
exemple particulare actuale şi ipotetice, ajungem, prin abstracţie, la o 
cunoaştere ce transcende atât conţinutul lor, cât şi întemeierea infe- 
renţială pe care ele o furnizează. Acest lucru pare echivalent cu a 
îmbrăţişa metaforele raţionaliste ale vederii intelectuale şi captării ade¬ 
vărului prin intelect, metafore datorită cărora empiriştii condamnă 
intuiţia a priori şi obiectele ei ca fiind ceva iremediabil ocult Unii 
empirişti (Locke, Russell, de ex.) par dispuşi până la un punct să 

îmbrăţişeze metaforele. Alţii (Quine, de ex.), mai consistenţi probabil ca 
empirişti, abandonează distincţiile NECESAR/CONTINGENT, empiric/ 
neempiric, în favoarea unui HOLISM mai larg. Empiriştii argumentează 
însă uneori că o cunoaştere a celor necesare este o cunoaştere a regulilor 
sau normelor ce guvernează gândirea şi vorbirea, şi nu o cunoaştere a 
obiceiurilor noastre sociale sau psihologice, ori o cunoaştere a conţinu- 
turilor noastre mentale. Ei au nevoie să exprime mai clar ce anume 
implică aceste distincţii (vezi INTUIŢIE/DEDUCŢIE). 

De la KANT şi până la WITTGENSTEIN (vezi ARGUMENTUL 
LIMBAJULUI PRIVAT) şi SELLARS, empiriştii au fost provocaţi să arate 
cum este posibilă chiar şi cea mai simplă cunoaştere sau înţelegere, fără 
o cunoaştere presupusă derivată. Sellars, de pildă, argumentează că 
pentru ca enunţurile «acesta este roşu“ sau „acesta este de aceeaşi 
culoare", să fie corecte şi să exprime cunoaştere, e nevoie de mai mult 
decâtde o dispoziţie demnă de crezare de a spune astfel delucruriînaintea 
obiectelor roşii. Este necesară ghidarea după reguli şi, astfel, o cunoaştere 
generală privitoare la rostirea corectă şi, deci, legitimă, a unor astfel de 
propoziţii. Aceasta, la rândul său, reclamă mai multe cunoştinţe generale 
şi particulare, conforme toate cu standardele sau normele de gândire a 
căror autoritate o recunoaştem ca fiind consolidată interpersonal. Em¬ 
pirismul este, în acest caz, profund incoerent, indiferent care ar fi 
explicaţia ultimă a acestei autorităţi, fie că ar consta în principii necesare 
pentru orice stare de conştiinţă empirică posibilă, fie în principii necesare 
pentru orice acţiune eficientă, fie că ar fi doar reflectări ale acordului 
nostru în privinţa cazurilor particulare. Astfel de argumente sunt o 
năpastă pentru empirism, în parte pentru că sunt seducătoare, în parte 
datorită obscurităţii lor, în parte datorită importanţei lor de largă 
întindere. 

Vezi şi EPICUR, POZITIVISM LOGIC, RAŢIONALISM 

empirism logic 

VeziPOZOTVISM LOGIC, REICHENBACH 
Epicur (c. 341 - 271 î.Chr.) 

Filosof grec, fondator al unei şcoli de filosofie.în Atena. Epicur este, 
poate, primul gânditor antic care a elaborat o epistemologie pe de-a 
întregul EMPIRISTĂ. Deşi nu este primul care să fi susţinut că cu¬ 
noaşterea este derivată din simţuri sau că noţiunile abstracte apar prin 
imprimarea repetată în memorie a experienţei senzoriale, Epicur este 
primul care a combinat aceste teze cu aserţiunea potrivit căreia senzaţia 
singură, ca opusă raţiunii, oferă cunoaşterii un fundament indubitabil şi 
o apărare sigură împotriva scepticismului. Ceea ce-1 deosebeşte de 
predecesorii săi şi conferă teoriei sale o tendinţă empiristă conştient 
asumată este tocmai faptul că el se bizuie pe senzaţie pentru a contracara 
obiecţiile sceptice cu privire la întemeiere. în acelaşi timp însă, există 
diferenţe fundamentale de perspectivă şi de metodă care-1 separă pe 
Epicur de mulţi empirişti de mai târziu. De exemplu, el nu-şi ia ca punct 
de plecare cunoscuta doctrină empiristă potrivit căreia agenţii au un acces 
complet şi imposibil de împiedicat (incorrigible) la propriile lor conţinu¬ 
turi senzoriale (sense-contents). De asemenea, el nu pleacă de la teza 
conştiinţei de sine a subiectului, pentru a încerca apoi să întemeieze alte 
inferenţe raportate la obiectele exterioare. El are mai curând în gând un 
program naturalist mai larg, izvorât din analiza sa atomistă a percepţiei. 
El oferă explicaţii naturaliste detaliate ale efectelor cauzale pe care 
diferite obiecte externe le provoacă subiecţilor care percep; drept urmare, 
caracterizarea reprezentaţională şi informaţională a stărilor senzoriale 
rezultante conţine adesea mai mult decât ar fi subiectiv accesibil agenţilor 
înşişi. 

Cea mai caracteristică şi celebră doctrină a sa este aceea potrivit căreia 
toate senzaţiile simt adevărate. 0 bună parte din argumentarea sa în 
favoarea ei se rezumă la atacarea următoarelor două alternative: (1) toate 
senzaţiile sunt false sau (2) unele senzaţii sunt false. Epicur insistă asupra 
faptului că scepticismul primeia este autocontradictoriu, întrucât este 
imposibil să susţii în mod consistent o asemenea concepţie, fie în teorie, 
fie în practică. Dacă (2) ar fi adevărată, susţine el apoi, ar trebui să 

stabilim un criteriu pentru distingerea senzaţiilor adevărate de cele false. 
Nu poate exista însă vreun criteriu de acest fel, altul decât senzaţia însăşi. 
La obiecţia potrivit căreia simţuri diferite pot oferi date contradictorii, 
care nu pot fi deci toate adevărate, Epicur răspunde că, de fapt, nici un 
simţ nu contrazice vreodată cele arătate de un altul, întrucât obiectele 
diferitelor simţuri sunt toate diferite între ele. Desigur, nu e clar de ce 
atunci când suntem puşi în situaţia de a primi de la simţuri diferite date 
incomensurabile, nu ar trebui mai curând să ne abţinem de la orice 
judecată decât să conchidem că toate sunt adevărate. Pentru a contracara 
asemenea obiecţii sceptice, Epicur face apel la teoria sa cauzală generală 
a senzaţiei. Procesele cauzale care produc senzaţiile sunt cele care, după 
el, garantează adevărul tuturor senzaţiilor. Simţurile sunt demne de 
încredere, fiecare în sfera sa proprie, întrucât ele nu fac altceva decât să 
transmită informaţiile într-un mod mecanic şi pasiv, fără să adauge ceva 
la cele înregistrate de ele. Ca şi la Locke, se pune mult accentul atât pe 
pasivitatea celui ce percepe, cât şi pe mecanismele reprezentării, deşi 
pentru epicureu procesul de reprezentare este asigurat nu prin impresii 
mentale, ci datorită imaginilor fizice (eidola) emise continuu de către 
obiectele exterioare. Luate separat, asemenea eidola nu reprezintă un 
ghid infailibil care să ne conducă la natura obiectelor exterioare per se; 
dar, susţine Epicur, atunci când sunt corect evaluate, ele duc la judecăţi 
adevărate cu privire la realitatea exterioară. 

Fără îndoială, explicaţia oferită de Epicur este vulnerabilă la multe 
din obiecţiile ridicate împotriva teoriilor imagistice cu privire la senzaţie 
şi gândire. Dar ea a contribuit la constituirea unui cadru teoretic de 
ansamblu care, de la Gassendi şi Hobbes până la J. S. Mill, va avea o 
influenţă durabilă. 

Vezi şi SEXTUS EMPIRICUS. 

PHILLIP MITSIS 


epistemologia continentală 

Pentru scopurile acestui articol de dicţionar, epistemologia va fi 
definită pa ansamblul problemelor privitoare la cunoaştere din filosofia 
franceză şi germană a secolelor al nouăsprezecelea şi al douăzecilea. Acest 
cadru temporal poate fi justificat pe baza faptului că, odată cu Hegel, a 
început să iasă la lumină o orientare faţă de cunoaştere în mod decisiv 
diferită. 

Problemele privind cunoaşterea şi adevărul sunt esenţiale şi pentru 
tradiţia continentală aşa cum sunt esenţiale pentru tradiţia anglo-ameri- 
cană, dar, întrucât aceste probleme au luat naştere, în primul caz, dintr-un 
punct diferit, apar şi tipuri de întrebări diferite. Acest punct de început 
diferit este percepţia lui Hegel asupra dimensiunii istorice a cunoaşterii. 
Hegel a fost influenţat de critica lui Kant asupra limitelor cunoaşterii şi 
de recunoaşterea de către acesta a intervenţiei elementului subiectiv în 
cunoaştere. însă, de la aceste susţineri, Hegel a ajuns la două concluzii 
la care nu ajunsese Kant: limita fundamentală pentru raţiune constă în 
încastrarea ei într-un context istoric, ceea ce sugerează în continuare 
necesitatea ca acele categorii ale construcţiei pe care le-a identificat Kant 
să fie ele însele înţelese ca fiind situate istoric şi ca atare limitate. Despre 
această pătrundere în natura istorică a raţiunii, cunoaşterii şi chiar a 
adevărului se poate spune că a iniţiat o traiectorie diferită de dezvoltare 
în epistemologia de pe continentul european. 

Susţinerea istoricităţii decurge pur şi simplu din faptul că există o 
componentă subiectivă în cunoaştere şi că subiecţii cunoscători sunt 
fiinţe istorice, incapabile de a transcende complet situarea lor istorică. 
Pentru Hegel, un particular, cum ar fi un moment istoric singular, nu 
poate conţine universalul, deşi exemplifică un moment al universalului. 
Aceasta înseamnă că o opinie poate fi în acelaşi timp parţială şi adevărată, 
precum şi că adevărul trebuie înţeles ca fiind indexat la perspectiva unei 
istorii şi a unei culturi. Mai mult, în viziunea lui Hegel, locul de formare 
a opiniei nu poate fi conceput cu sens ca fiind un individual izolat. 
Individualul, ca un particular, este şi o exemplificare a unui universal - 
de pildă, spiritul unei epoci. Prin urmare, opiniile indivizilor trebuie 
înţelese în acest context. Acaste două treceri - de la anistoric la istoric şi 
de la individual Ia cultura ca întreg - au produs o cotitură în modul în 
care s-a făcut epistemologie în Franţa şi Germania, începând din vremea 
lui Hegel. Nici una dintre susţineri nu a fost înlăturată şi toate şcolile 
continentale de gândire au dezvoltat în continuare, în diverse moduri, 
aceste intuiţii fundamentale. 

în timp ce, pentru Descartes, problema era cum să ajungi la Real 
dincolo de simplele idei senzoriale, pentru Hegel problema era cum să 
ajungi la cunoaştere trecând prin localizarea istorică. Şi în timp ce 
Descartes a postulat un subiect cunoscător unitar, care se cunoaşte pe 
sine, care este separat în mod esenţial de realitate şi care este conectat 
la ea doar prin intermediul organelor de simţ potenţial înşelătoare, 
subiectul cunoscător al lui Hegel este în parte un produs al Realului, ca 
un reprezentant parţial al Spiritului Absolut. Aşadar nu apare problema 
dacă subiectul cunoscător poate trece de un interminabil hiatus între 
conştiinţa sa şi lumea ca obiect al cunoşterii; pentru Hegel, obiectul şi 
subiectul, particularul şi universalul, ca şi aparenţa şi esenţa sunt 

conectate ontologic în nucleul lor. Ca atare problema SCEPTICISMULUI 
nu apare niciodată. 

Pentru Hegel, problema epistemică esenţială nu este cum putem 
cunoaşte ceva, ci cum putem trece de la o perspectivă istorică parţială şi 
limitată la cunoaşterea absolută. Această trecere este necesară pentru că 
numai din perspectiva cunoaşterii absolute putem noi judeca validitatea 
pretenţiilor la adevăr parţial, de vreme ce criteriul adevărului este în cele 
din urmă universalul sau capacitatea unui particular de a fi subsumat în 
sinteza universală a tuturor adevărurilor. Aici răspunsul lui Hegel 
dezvăluiedif erenţeledintre epistemologia continentală şi cea anglo-ameri- 
cană. Soluţia sa este, nu o metodologie sau un set de procedee pe care le 
poate folosi un subiect cunoscător, de vreme ce nici o metodologie nu-ţi 
poate permite să devii anistoric sau netributar unei perspective, ci soluţia 
sa este mai degrabă istoria însăşi - mişcarea dialectică a Realului raţional 
în istorie prin revoluţiile sociale, reflecţia filosofică şi dezvoltarea ulte¬ 
rioară a conştiinţei. Punctul final şi totodată nivelul cel mai înalt al acestei 
conştiinţe este atingerea cunoaşterii absolute, definită ca o sinteză 
atotcuprinzătoare a întregului. 

Epistemologia MARXISTĂ oferă un punct de vedere materialist al 
perspectivei istorice, în care spiritul unei epoci exprimat în cunoaştere 
apare, în mod fundamental, din practicile economice. Şi în timp ce Hegel 
istoricizează categoriile lui Kant, Marx le politizează, conectându-le la 
interesele de clasă. Conceptul lui de IDEOLOGIE oferă o analiză a 
modului în care relaţiile de putere influenţează formarea opiniei, precum 
şi constituirea identităţilor şi experienţa subiectivă. însă, ca şi Hegel, 
Marx postulează un sfârşit al istoriei: prin lupta politică concretă, noi 
putem să exercităm controlul asupra condiţiilor în care se produce 
cunoaşterea şi să dobândim o sinteză absolută care să implice, în mod 
simultan, dimensiuni politice, epistemice şi istorice. 

La NIETZSCHE, ajungi pentru prima oară până la un perspectivism 
hegelian lipsit de un sfârşit absolut şi de o progresie dialectică. Pentru 
Nietzsche, cunoaşterea este din nou materială, dar acum este bazată mai 
mult pe dorinţă şi nevoi corporale decât pe munca socială. Perspectivele 
trebuie judecate nu sub aspectul relaţiei lor cu absolutul, ci pe baza 
efectelor lor într-o anumită epocă. Posibilitatea existenţei oricărui adevăr 
dincolo de unul atât de local, de pragmatic, devine o problemă la 
Nietzsche, de vreme ce nu există nici un tărâm noumenal, nici o sinteză 
istorică pentru a furniza un criteriu absolut de adjudecare a pretenţiilor 
de adevăr concurente; cele ce au ajuns să fie numite adevăruri sunt pur 
şi simplu opinii ce au fost susţinute atât de mult timp, încât le-am uitat 
genealogia. Cu aceasta, Nietzsche răstoarnă spusa Luminismului conform 
căreia adevărul este calea spre eliberare, sugerând că pretenţiile de 
adevăr, în măsura în care sunt considerate absolute şi transistorice, 
distrug posibilităţile de dezbatere şi progres conceptual şi, astfel, mai 

degrabă cauzează înapoierea şi suferinţa inutilă, decât să le atenueze. 
Nietzsche oscilează indecis între postularea pretenţiilor de adevăr tran- 
sistorice - cum ar fi pretenţia sa despre voinţa de putere - şi un gen de 
nihilism epistemic ce pune în discuţie nu doar posibilitatea adevărului, 
ci şi nevoia şi dorinţa adevărului. Dar probabil că ceea ce este mai 
important este că Nietzsche introduce ideea că adevărul e un gen de 
practică umană, o mişcare într-un joc ale cărui reguli sunt mai degrabă 
contingente, decât necesare. Evaluarea pretenţiilor de adevăr ar trebui 
să fie bazată pe efectele lor strategice şi nu pe capacitatea lor de a 
reprezenta o realitate concepută ca fiind separată şi autonomă faţă de 
influenţa umană. 

Pornind din acest punct, în secolul al douăzecilea s-au dezvoltat cinci 
mari orientări diferite în epistemologie: fenomenologia, teoria critică, 
hermeneutica, post-structuralismul şi feminismul. Sub anumite aspecte, 
FENOMENOLOGIA a revenit la proiectul cartezian de a pune între 
paranteze prejudecăţile pentru a obţine o conştientizare directă a fiinţei. 
Insă concepţia carteziană obiectivistă asupra Realului este respinsă ca 
fiind ontică şi este înlocuită cu o concepţie ontologică ce imaginează 
obiectul cunoaşterii in relaţia sa cu conştiinţa, respingând astfel o 
împărţire subiect/obiect. Obiectul cunoaşterii nu este un lucru în sine, ci 
este lucrul pentru mine şi experienţa mea trăită (vezi ÎN SINE/PENTRU 
SINE). Sartre oferă o noţiune a lumii ca un sistem de obiecte în care 
sensurile şi valorile sunt organizate în lumina proiectului individual. 
Filosofia existenţialistă a afirmat realitatea particularului asupra univer¬ 
salului, ceea ce a însemnat că criteriul de adevăr nu a mai pretins ca 
acesta să aibă capacitatea de a fi subsumat unui universal. Problema 
SUBIECTIVISMULUI, ce pare să implice acest lucru, a fost evitată prin 
reorientarea ontologiei adevărului dinspre ontic spre ontologic: dinspre 
obiectul lipsit de subiect spre experienţa trăită şi spre o lume sartriană. 
Subiectivismul a putut fi evitat mai departe printr-o noţiune colectivă a 
subiectului, aşa cum a încercat Sartre să o dezvolte în opera sa târzie. 

HERMENEUTICA filosofică poate fi văzută ca un companion episte¬ 
mologic al fenomenologiei, în măsura în care continuă concentrarea pe 
inputul subiectiv în cunoaştere şi caută să înlăture separaţia subiect/ 
obiect găsită atât în cartezianism, cât şi în pozitivism. De pildă, herme¬ 
neutica lui GADAMER explorează modul în care “orizontul“ subiecţilor 
cunoscători, constituit din prejudecăţile lor, situarea lor istorică şi tradiţia 
lor conceptuală limitează şi totodată face posibilă înţelegerea. în viziunea 
lui, adevărul este un gen de proprietate emergentă a unei interacţiuni 
dialogice între cititor şi text, între subiectul cunoscător şi obiect, fiecare 
dintre acestea intrând în interacţiune cu un gen de orizont. Adevărul 
apare atunci când interacţiunea lor produce o fuziune. Un prim rezultat 
al acesteia este de a reorienta noţiunea de adevăr ca o proprietate a 
conţinutului propoziţional înspre un eveniment cu specificitate tempo- 



270 


episte m ologici continentală 

Şcoala de la Frankfurt a oferit şi ea o critică a acelei ontologii a 
procesului de cunoaştere existentă în epistemologice bazate pe cartezia¬ 
nism, dar ţinta principală a lui Adorno şi Horkheimer a fost ceea ce ei 
numeau raţiunea instrumentală şi credinţaluministă în legătura necesară 
dintre cunoaştere şi libertate. Raţiunea instrumentală are în vedere 
numai calculele referitoare la mijloace şi scopuri şi se declară pe ea însăşi 
ca fiind neutră din punct de vedere politic şi totuşi ca fiind cea mai bună 
cale către eliberare. Intuiţia principală a lui Adorno şi a lui Horkheimer 
a fost de a vedea poziţia obiectivistă ca întemeiată în dorinţa de stăpânire 
şi implicată în practicile de dominare din Vest. în opinia lui Horkheimer, 
în locul unei poziţii faţă de obiect distanţate, dezinteresate, care pur şi 
simplu serveşte la a ascunde valorile şi interesele subiectului cunoscător, 
noi ar trebui să ne considerăm tributari situărilor sociale şi să înţelegem 
realitatea ca un rezultat al interacţiunii dintre societate şi natură. în 
opinia lui Adorno, din interiorul dialecticii raţiunii luministe este simţită 
stringent nevoia vinei critici imanente, negative, care va întrerupe 
confirmările circulare sistematice ale raţiunii instrumentale, va rearticula 
şi revigora idealurile luministe, şi prin aceasta va face să avanseze 
dialectica. Conceptul acestora de teorie critică era o continuare a criticii 
kantiene imanente a raţiunii, însă de această dată prin dezvăluirea 
conceptului de raţiune artificial constrâns sub influenţa producţiei 
comodităţii şi a elementelor ideologice şi nonraţionale ce servesc, în 
această epocă, strategiile justificării. 

Proiectul lui Habermas, ca succesor legal al teoriei critice, era de a 
pune pe prim plan problemele de epistemologie ridicate de activitatea 
mişcării - în particular, natura bazei epistemice de care e nevoie pentru 
a justifica înseşi susţinerile teoreticienilor critici El a respins posibili¬ 
tatea unei raţiuni dezinteresate, dar a argumentat că interesele însele pot 
fi evaluate raţional. Dar principala sa operă a constat în a sugera un 
model nou, bazat pe comunicare, pentru evaluarea epistemică. Cercetarea 
are loc într-un context intersubiectiv în care scopul este înţeles mai bine 
ca un acord mutual, decât ca o cunoaştere a unui obiect. Aspectele 
pragmatice ale acestui context, cum ar fi relaţiile de putere dintre 
participanţi, sunt semnificative pentru validitatea epistemică a rezultatu¬ 
lui său. Relaţiile de putere inegale pot inhiba inputul în discuţie al 
participanţilor, distorsionând astfel concluziile ce rezultă. Analiza lui 
Habermas include aici, în mod efectiv, consideraţii epistemologice şi 
politice. Aceasta oferă o nouă perspectivă asupra conceptului de ideologie 
al lui Marx, ca şi o nouă propunere pentru modul în care putem pune în 
practică proiectul luminist de dobândire a eliberării prin cunoaştere. 

Dacă cele trei mişcări menţionate anterior au în comun o încercare 
de a dezvolta o nouă sinteză a subiectului şi obiectului, post-structuralis- 
mul ne face să revenim la un scepticism nietzscheean faţă de posibilitatea 
eliberării prin raţiune. Termenul post-structuralism se referă la un 

ansamblu de scrieri apărute ca o reacţie împotriva (dar, în unele privinţe, 
ca o dezvoltare a) operei structuraliste a lui Saussure şi a lui Levi-Strauss. 
în timp ce fenomenologia era preocupată de ceea ce are loc în experienţă, 
structuralismul era interesat de condiţiile ce fac posibilă acea experienţă. 
Se considera, în teorie, că aceste condiţii există mai degrabă în relaţiile 
structurale dintre constituenţii experienţei, decât în relaţiile de referinţă 
dintre acei constituenţi şi o lume din afară. Post-structuralismul continuă 
această renunţare la referinţă ca prim criteriu al adevărului, dar respinge 
postularea structurilor universale şi anistorice. Post-structuraliştii, deşi 
sunt foarte disparaţi, sunt probabil uniţi în opinia că sistemele de 
cunoaştere sunt, în cele din urmă, contingente şi conectate intrinsec la 
relaţiile de putere şi la dorinţă. Ei sunt influenţaţi în principal de 
Nietzsche în acest aspect, ca şi în conceptualizarea adevărului ca un gen 
de practică lingvistică strategică. 

In opinia lui Derrida, epistemologia vestică este logocentrică, în sensul 
că ea presupune neutralitatea şi transparenţa cunoaşterii şi limbajului. 
Limbajul funcţionează tocmai pentru că nu este transparent, pentru că 
reprimă acele elemente ce fac posibil înţelesul. Proiectul principal al lui 
Derrida a fost să dezvăluie modurile în care cunoaşterea este dependentă 
de celălaltul ei. Opiniile sunt justificate sau validate din punct de vedere 
epistemic nu pentru că ele corespund unui semnificat transcendental sau 
unei realităţi dinafara ori din spatele textului, ci prin intermediul jocului 
mereu ambivalent şi schimbător, amânat, al relaţionărilor dintre elemen¬ 
tele textuale. Astfel, justificarea este instabilă în mod inerent şi, în cele 
din urmă, indecidabilă. Foucault a fost preocupat în mod similar de a 
dezvălui "inconştientul pozitiv (sau constitutiv) al cunoaşterii", deşi el 
teoretizează aceasta în primul rând îi^termeni de dorinţă şi putere, decât 
în termeni de amânare nesfârşită a semnificaţiei. Foucault subliniază 
mult mai mult decât Derrida nivelul materialităţii ce se manifestă în 
reţeaua de elemente ce produc cunoaştere, o materialitate implicând 
corpuri şi plăceri şi practici non-lingvistice alături de cele lingvistice. 

Atât pentru Derrida, cât şi pentru Foucault, rezultatul producerii 
cunoaşterii este contingent şi chiar arbitrar într-un sens epistemic. în 
viziunea lui Derrida, termenii binari prin care operează înţelesul sunt, în 
mod necesar, într-o relaţie de ierarhie, dar alegerea termenului care să 
fie dominant este în mod esenţial arbitrară. într-o modalitate ase¬ 
mănătoare, Foucault vede regimurile de adevăr ca fiind în aceeaşi măsură 
produsul întâmplării istorice, ca şi al cauzelor identificabile. Dată fiind 
subdeterminarea raţiunilor şi cauzelor epistemice, trebuie ca formarea 
opiniei, strategiile de justificare şi epistemologiile însele să fie explicate, 
într-o măsură semnificativă, prin referire la forţe neraţionale. 

Este neclar cum înţelege post-structuralismul ADEVĂRUL O posibili¬ 
tate este de a construi o analiză de meta-nivel, în care întemeierea 
funcţionează intern faţă de un discurs, dar în care tratarea post-structu- 

raliată a înseşi discursurilor are un statut epistemic diferit, prin operarea 
la un nivel diferit. însă această poziţie ar părea să se autocontrazică, în 
măsura în care acordă discursurilor post structuraliste un grad de 
transparenţă despre care acestea susţin că este imposibil. O altă opţiune 
este de a vedea adevărul ca fiind doar un gen de atribuire validantă, dar 
redundantă, similar cu viziunea lui Tarski. însă post-structuraliştii tind 
să vadă adevărul ca fiind mai independent, ca imprimând un gen de 
dominaţie conceptuală, o pretenţie de hegemonie şi producând o reducere 
a mişcărilor discursive conflictuale. Aceasta sugerează că adevărul este 
un gen de strategie în interiorul unui joc de limbaj şi că adevăratul, în 
calitate de criteriu de întemeiere, este judecat mai degrabă în termenii 
efectelor sale strategice sau ai configuraţiei de posibilităţi pe care o face 
posibilă o afirmaţie, decât în funcţie de corespondenţa cu un teritoriu 
nelingvistic. Această prezentare strategică despre adevăr este poziţia cel 
mai des adoptată de către post-structuralişti, prin care în acelaşi timp 
oferă o relatare a modului în care adevărul operează în discurs şi explică 
statutul propriilor lor susţineri. 

Filosofia feministă franceză a dezvoltat totuşi o altă abordare a 
construcţiei cunoaşterii, pornind din acest punct. Irigaray sugerează că 
există o relaţie de izomorfism între condiţiile de validitate şi prezumţiile 
a priori ale cunoaşterii vestice, pe de o parte, şi subiectivitatea masculină, 
pe de altă parte. Impulsul de a dobândi cunoaştere non-failibilă dintr-o 
poziţie care este ea însăşi concepută ca dezinteresată e o dorinţă pentru 
un gen de stăpânire care e, în mod esenţial, falică. Iar critica post-struc- 
turalistă a logocentrismului a fost şi ea, în mare măsură, caracterizată 
prin orbire de gen (miopie a naturii sexuale particulare), total neatentă 
la masculinitatea aparţinând atât intereselor implicate, cât şi stilului 
linear de producere a cunoaşterii în Vest. Puterea şi dorinţa, pe care 
post-structuraliştii le consideră a fi formative în cunoaştere, nu sunt 
neutre din punct de vedere sexual, ci masculine. 

Astfel, epistemologia continentală este un teren eterogen şi totuşi, 
următoarea listă a asemănărilor de familie din acest teren se poate dovedi 
utilă: 

1. Există o respingere generală a încadrării CARTEZIENE a epi¬ 
stemologiei ca fiind preocupată de scepticism şi de prezicerea unui 
criteriu accesibil de întemeiere, pe care opinentul îl poate folosi pentru 
a îmbunătăţi statutul epistemic al opiniilor lor. 

2. Există o întoarcere de la concentrarea asupra conţinutului prepo¬ 
ziţional şi asupra statutului reprezentaţional şi referenţial al susţinerilor, 
înspre relaţionările lor. 

3. Conectată cu aceasta, ontologia cunoaşterii trece de la un subiect 
şi un obiect separate, unde lumea obiect este stabilită ca fiind transcen¬ 
dentă faţă de subiectivitate, către o “lume trăită", un teritoriu dialogic 
intersubiectiv sau o lume construită discursiv. 

4. Prezumţiile despre puterea şi neutralitatea raţiunii simt înlocuite 
cu o critică a raţiunii ca fiind ideologică, dominatoare şi limitată, precum 
şi cu o atenţie acordată forţelor inconştiente, iraţionale ce se manifestată 
în formarea opiniei. 

5. Adevărul este reconceptualizat ca fiind perspectival, istoric, indexat 
unui context spaţio-temporal şi plurivalent. 

6.0 primă preocupare este pentru politica adevărului: care este relaţia 
între cunoaştere şi eliberare? Care sunt relaţiile de putere ale producerii 
cunoaşterii în societatea noastră? Şi cum sunt conectate cu masculini¬ 
tatea semnele întemeierii epistemice şi ontologiile adevărului? 

Vezi şi MOARTEA EPISTEMOLOGIEI; EPOCHE; EPISTEMOLOGIA 
FEMINISTĂ; HEGEL; ISTORICISM; HUSSERL; ÎN SINE/PENTRU 
SINE; NIETZSCHE. 

epistemologia convingerilor religioase 

Cel puţin două mari grupe de probleme pot fi tratate pe drept cuvânt 
la această rubrică. în primul rând, există un ansamblu de probleme în 
linii mari teologice referitoare la. relaţia dintre credinţă (faith) şi raţiune, 
dintre ceea ce cunoaştem prin intermediul raţiunii (într-un sens larg al 
termenului) şi ceea ce cunoaştem prin intermediul credinţei. Numesc 
aceste probleme teologice, întrucât, desigur, numai cine crede că acest 
lucru numit „credinţă" există cu adevărat şi crede că putem realmente 
cunoaşte ceva prin intermediul ei va fi interesat de ele. în al doilea rând,' 
există un alt întreg ansamblu de probleme de genul: dacă şi în ce măsură 
convingerile religioase prezintă vreo garanţie, sunt justificate sau au un 
statut epistemic pozitiv? Mă voi concentra în cele ce urmează asupra 
acestei a doua grupe de probleme. 

Ni se spune că epistemologia este o teorie a cunoaşterii. Scopul ei este 
să discearnă şi să explice acel aspect calitativ sau cantitativ, a cărui 
prezenţă este suficientă pentru a distinge cunoaşterea de simpla convin¬ 
gere (belieO adevărată. Ne trebuie un nume pentru acest aspect, oricare 
ar fi el; să-l numim „garanţie" (warrant). Din acest punct de vedere, 
epistemologia convingerilor religioase trebuie să se centreze asupra 
întrebării: prezintă convingerile religioase vreo garanţie? Iar dacă da, 
atunci cât de sigură este aceasta şi de unde provine ea? în fapt însă, 
discuţiile epistemologice cu privire la convingerile religioase au avut 
tendinţa - cel puţin în civilizaţia occidentală (îndeosebi în lumea anglo- 
saxonă) şi de la Iluminism încoace - să se concentreze nu asupra 
problemei garanţiei convingerilor religioase, ci asupra problemei: sunt 
ele justificate? Mai exact, au tins să se concentreze asupra problemei: se 
bucură convingerea teistă (convingerea că există o persoană asemenea 
Dumnezeului creştinismului, iudaismului şi islamismului tradiţional: o 
persoană spirituală atotputernică, atotcunoscătoare, pe deplin binevoi¬ 
toare şi iubitoare, care a creat lumea) de acea proprietate, adică este ea 
justificată? Aceasta a fost considerată întrebarea cheie, ea fiind/adesea 
pusă şi sub forma: este convingerea teistă raţională sau raţional accep¬ 
tabilă? Mai mult, maniera tipică de abordare a acestei probleme a fost 
aceea a discutării unor argumente în favoarea şi împotriva existenţei lui 
Dumnezeu. în favoarea ei, s-au invocat tradiţionalele dovezi sau argu¬ 
mente teiste: cel ontologic, cel cosmologic şi cel teleologic, pentru a folosi 
termenii lui Kant. în tabăra opusă, antiteistă, principalul argument este 
cel bazat pe existenţa răului: nu este posibil sau, cel puţin, nu este probabil 
să existe o asemenea persoană ca Dumnezeu, dacă ţinem cont de toată 
durerea, suferinţa şi răul pe. care le întâlnim în lume. Acest argument 
este însoţit de argumente subsidiare, cum ar fi acela că însuşi conceptul 
de Dumnezeu este incoerent (deoarece, de exemplu, e imposibil să existe 
o persoană lipsită de corp) sau tezele freudiene şi marxiste potrivit cărora 

convingerile religioase se nasc dintr-un fel de amplificare a unor atribute 
umane, considerate de noi importante şi proiectarea acestora în ceruri. 

Dar de ce s-a centrat discuţia mai degrabă asupra justificării decât 
asupra garanţiei? Şi ce anume exact înseamnă a fi justificat? Şi de ce 
discutarea justificării convingerii teiste s-a concentrat atât de mult asupra 
argumentelor în favoarea şi împotriva existenţei lui Dumnezeu? 

Cât priveşte prima întrebare, îi putem ghici răspunsul de îndată ce 
înţelegem că tradiţia epistemologică dominantă în filosofia occidentală 
modernă a tins să identifice garanţia cu justificarea. Dintr-o asemenea 
perspectivă, garanţia, ceea ce distinge cunoaşterea de simpla convingere 
adevărată, este justificarea şi nimic altceva. într-adevăr, până nu de mult 
teoria „Convingere Adevărată şi Justificată" a cunoaşterii - teoria potrivit 
căreia cunoaşterea este o convingere adevărată şi justificată - era privită 
ca o adevărată dogmă. Conform acestei concepţii, cunoaşterea este o 
convingere adevărată şi justificată; prin urmare, oricare dintre convin¬ 
gerile tale prezintă garanţie pentru tine dacă şi numai dacă eşti justificat 
să o susţii. 

Dar ce este justificarea? Ce înseamnă a fi justificat să susţii o 
convingere? Pentru a înţelege care ar trebui să fie răspunsul, trebuie să 
ne reîntoarcem la cei doi mari fondatori ai epistemologiei occidentale, 
Rene DESCARTES şi (mai ales) John LOCKE. Primul lucru de remarcat 
este că, în concepţia lui Descartes şi Locke, există datorii (sau obligaţii 
sau cerinţe) epistemice (sau intelectuale). Astfel, Locke afirmă: 

... credinţa nu este altceva decât asentimentul ferm al minţii; şi dacă 
controlăm acest asentiment, aşa cum este datoria noastră, nu-1 putem 
acorda vreunui lucru decât pe bună dreptate şi, astfel, el nu poate fi contrar 
raţiunii. Acela care crede fără s4aibă vrem. motiv să creadă, poate că este 
îndrăgostit de propriile sale închipuiri, uar prin aceasta el nu caută nici 
adevărul aşa cum ar trebui, nici nu dă ascultarea cuvenită creatorului său, 
care a voit ca el să folosească facultăţile de discernământ pe care i le-a dat 
pentru a-1 păzi de greşeală şi eroare. Acela care nu purcede astfel din toate 
puterile sale nu este pe calea dreaptă decât mulţumită norocului, cu toate 
că găseşte câteodată adevărul şi nu ştiu dacă norocul accidentului scuză 
neregularitatea procedeului. Cel puţin este sigur că el trebuie să fie 
răspunzător de orice greşeală în care cade. Pe câtă vreme acela care 
foloseşte inteligenţa şi facultăţile date de Dumnezeu şi caută sincer să 
descopere adevărul cu aceste ajutoare şi facultăţi, poate să aibă această 
satisfacţie făcându-şi datoria ca o creatură raţională, căci, chiar dacă nu 
găseşte adevărul, el nu va fi lipsit de răsplată. Căci acela îşi foloseşte bine 
asentimentul şi-l dă atunci când trebuie, care crede sau nu crede decât 
ceea ce-1 povăţuieşte raţiunea în orice împrejurare sau cu privire la orice 
lucru. Acela care procedează altf el îşi înf rânge propria lui inteligenţă şi se 
foloseşte greşit de facultăţile ce i-au fost date... (Eseu asupra intelectului 



epistemologi a co nvingerilo r religioase__ __J576 

omenesc, IV.17.24; traducere de Teodor Voiculescu, Ed. Ştiinţifică, Bu¬ 
cureşti, 1961 - voi. II, p. 298) 

Creaturile raţionale, creaturile dotate cu raţiune, creaturile capabile 
să creadă nişte propoziţii (sau să nu le creadă, sau să adopte o poziţie 
agnostică în privinţa lor), afirmă Locke, au datorii şi obligaţii referitoare 
la ce cred sau acceptă ca adevărat Nucleul central al noţiunii de 
Justificare" (după cum indică etimologia termenului) este acesta: eşti 
justificat să faci ceva sau să te porţi într-un anume fel, dacă nu te faci 
vinovat astfel de comiterea vreunui rău şi nu eşti, prin urmare, pasibil 
de a fi blamat sau condamnat. Eşti justificat deci, dacă nu ai violat nici 
o datorie sau obligaţie, dacă te-ai conformat cerinţelor relevante, dacă 
eşti în drepturile tale. A fi justificat să crezi ceva înseamnă deci a avea 
tot dreptul să crezi acel lucru, a nu face nimic incorect crezând în acest 
fel, a nu-ţi bate joc de nici o datorie, a-ţi îndeplini datoriile şi obligaţiile 
epistemice. Acest mod de a concepe justificarea a fost modul dominant 
de a concepe justificarea şi el este reprezentat de filosofi contemporani 
importanţi. Roderick CH1SHOLM, de exemplu (unul dintre cei mai 
distinşi epistemologi ai secolului XX), prezintă explicit justificarea în 
termeni de datorie epistemică în lucrările sale mai vechi (Chisholm, 1977, 
p. 14; 1982, p. 7). 

Prin urmare, una dintre cele mai importante (dacă nu cea mai 
importantă) probleme epistemologice referitoare la convingerile religio¬ 
ase a fost aceea dacă aceste convingeri în general şi, în particular, 
convingerea teistă, sunt sau nu justificate. Iar maniera tradiţională de 
abordare a ei a fost aceea de a analiza argumentele în favoarea şi 
împotriva teismului. De ce s-a pus accentul pe aceste argumente? Un 
argument este un mod de a-ţi dispune dovezile propoziţionale (proposi- 
tional evidence) - temeiurile conţinute în celelalte propoziţii pe care le 
crezi adevărate - astfel încât să susţii sau să combaţi o propoziţie dată. 
Iar temeiul accentului pus pe argumente este supoziţia potrivit căreia 
convingerea teistă este justificată dacă şi numai dacă există suficiente 
temeiuri propoziţionale care să o susţină. Dacă nu există prea multe 
asemenea temeiuri, nu e justificat să accepţi teismul. Mai exact, dacă 
accepţi convingerea teistă fără a avea temeiuri propoziţionale care să o 
susţină, îţi încâlci datoria ta epistemică şi nu ai deci nici o justificare să 
o accepţi. Astfel, W. K. Clifford (acel „încântător enfant terrible", cum îl 
numeşte William James) proclamă solemn că „întotdeauna, oriunde şi 
pentru oricine, este greşit să creadă ceva în absenţa unor temeiuri 
suficiente" - aceasta este numai o voce, cea mai stridentă, dintr-un 
numeros cor care clamează că avem datoria intelectuală de a nu crede în 
Dumnezeu decât dacă dispunem de temeiuri propoziţionale în favoarea 
acestei convingeri. (Alţi membri ai acestui cor: Sigmund Freud, Brand 
Blanshard, H. H. Price, Bertrand Russell şi Michael Scriven.) 

Cum se face însă că justificarea convingerii teiste ajunge să fie 
identificată cu prezenţa unor temeiuri propoziţionale care să o susţină? 
Justificarea ţine de faptul de a fi nevinovat, de a-ţi fi făcut datoria (datoria 
epistemică în acest context); ce anume are asta de-a face cu prezenţa unor 
temeiuri propoziţionale? 

Din nou, răspunsul poate fi găsit la Descartes şi, mai ales, la Locke. 
Convingerile noastre au proprietatea de a fi justificate atunci când, în 
formarea şi susţinerea lor, ne conformăm datoriilor şi obligaţiilor noastre 
epistemice. Dar o datorie epistemică esenţială este, după Locke, ur¬ 
mătoarea: să crezi o propoziţie doar în măsura în care ea apare ca 

S robabilă în lumina cunoştinţelor tale certe. Şi ce propoziţii sunt certe? 
i primul rând (după Descartes şi Locke), propoziţiile referitoare la 
experienţele tale nemijlocite: că ai o uşoară durere de cap sau că ţi se 
pare că vezi ceva roşu; iar, în al doilea rând, propoziţiile evidente prin 
ele însele: propoziţii adevărate în mod necesar, atât de evidente încât e 
imposibil să le gândeşti fără a vedea imediat că ele trebuie să fie 
adevărate. (Exemple în acest sens ar fi propoziţiile aritmetice şi logice 
simple, ca şi propoziţii de genul: „întregul este cel puţin la fel de mare 
ca şi partea", „Roşul e o culoare" sau „Orice există are nişte proprietăţi".) 
Aceste două categorii de propoziţii sunt certe. Cât le priveşte pe celelalte, 
eşti justificat să crezi vreuna din ele doar în măsura în care ea apare ca 
probabilă în lumina cunoştinţelor tale certe. Potrivit lui Locke, aşadar şi 
potrivit întregii tradiţii FUNDAŢIONISTE modeme iniţiate de Locke şi 
Descartes (tradiţie care, până nu de mult, a dominat gândirea occidentală 
în acest domeniu), ai datoria să nu accepţi o propoziţie decât dacă este 
certă sau probabilă în lumina altor cunoştinţe certe. 

în contextul de faţă, aşadar, supoziţia lockeană esenţială este aceea 
că există o datorie epistemică de a nu accepta convingerea teistă decât 
dacă ea apare ca probabilă în lumina cunoştinţelor certe de care dis¬ 
punem; în consecinţă, convingerea teistă este justificată numai dacă 
existenţa lui Dumnezeu apare ca probabilă în lumina a ceea ce este cert. 
Locke nu aduce argumente în favoarea acestei propoziţii, ci pur şi simplu 
o proclamă. Iar majoritatea discuţiilor epistemologice referitoare la 
convingerea teistă n-au făcut decât să-l urmeze, acceptând această 
presupoziţie, ceea ce ne permite să înţelegem de ce aceste discuţii au tins 
să se concentreze asupra argumentelor în favoarea şi împotriva teismului: 
din această perspectivă, convingerea teistă este justificată numai dacă 
apare ca probabilă în lumina a ceea ce este cert şi cel mai bun mod de a 
arăta acest lucru este de a oferi argumente în favoarea ei bazate pe 
premise certe (sau care par suficient de probabile în lumina a ceea ce 
este cert). 

Această abordare a epistemologiei convingerilor religioase se con¬ 
fruntă cu cel puţin trei probleme importante. In primul rând, argumen¬ 
telor teiste li s-au impus în mod curent standarde absurd de exigente (o 

parte din responsabilitatea pentru acest lucru revine, poate şi unora 
dintre cei care, elaborând aceste argumente, au pretins că ele ar constitui 
nişte demonstraţii absolut riguroase). Ca şi cum un bun argument teist 
ar trebui să se deruleze, cu o serenitate maiestuoasă, de la nişte premise 
evidente prin ele Insele, cu ajutorul unor forme de argumentare a căror 
validitate este la fel de evidentă, către concluzie. Nu-i de mirare că nici 
unul sau puţine dintre argumentele teiste satisfac acest standard atât de 
elevat. Mai ales dacă ţinem cont că aproape nici un argument filosofic, 
de orice fel, nu-1 satisface. (Gândiţi-vă la argumentul dumneavoastră 
filosofic favorit: chiar porneşte de ia premise evidente prin ele însele şi 
îşi atinge concluzia cu ajutorul unor forme de argumentare a căror 
validitate este la fel de evidentă?)în al doilea rând, atenţia s-a concentrat 
în cea mai mare parte asupra a trei argumente teiste tradiţionale: cel 
ontologic, cel cosmologic şi cel teleologic (pentru a folosi clasificarea 
kantiană). In realitate,' există multe alte asemenea argumente bune: 
argumente pe baza naturii funcţiei proprii sau pe baza naturii propoziţi¬ 
ilor, numerelor şi mulţimilor. Există argumente bazate pe intenţionali¬ 
tate, pe condiţionalele contrafactuale, pe confluenţa credibilităţii (reliabil- 
ity) epistemice cu justificarea epistemică, pe referinţă, simplitate, intuiţie 
sau iubire. Există argumente bazate pe culori şi mirosuri, pe miracole, 
pe joc şi desfătare, pe moralitate, pe frumuseţe sau pe sensul vieţii. Există 
chiar şi un argument teist bazat pe existenţa răului. 

Există însă si o a treia problemă, care este mai dificilă. Potrivit 
presupoziţiei de bază, convingerea teistă este justificată numai dacă este 
sau se poate arăta că este probabilă in lumina unui ansamblu de temeiuri 
sau propoziţii - acelea, poate, care sunt evidente prin ele însele sau care 
se referă la propria noastră viaţă mentală, aşa cum credea Locke. Este 
însă oare adevărată această presupoziţie? Se pleacă de la ideea potrivit 
căreia convingerea teistă seamănă foarte mult cu o ipoteză ştiinţifică: este 
acceptabilă dacă şi numai dacă o cantitate adecvată de temeiuri prepoz¬ 
iţionale poate fi adusă în sprijinul ei. Dar de ce ar trebui să credem aşa 
ceva? Poate că teoria relativităţii sau teoria evoluţionistă sunt într-o 
asemenea situaţie: o astfel de teorie a fost inventată pentru a explica 
fenomenele, iar succesul ei în această privinţă reprezintă singura ei 
garanţie. Alte convingeri - de exemplu, cele privind f apte trecute, păstrate 
în MEMORIE (memory beliefs), convingerea că există şi ALTE MINŢI - 
nu sunt însă la fel; nu sunt deloc nişte ipoteze şi nu sunt acceptate datorită 
virtuţilor lor explicative. Sunt mai degrabă propoziţiile de la care plecăm 
atunci când încercăm să aducem temeiuri în sprijinul unei ipoteze. De ce 
să presupunem atunci că convingerea teistă, credinţa în Dumnezeu, 
seamănă mai mult in această privinţă cu o ipoteză ştiinţifică decât, să 
zicem, cu o convingere privind fapte trecute, păstrate în memorie? De ce 
să credem că justificarea convingerii teiste depinde de relaţia de demon- 
strabilitate (evidential relation) în care se află ea cu celelalte lucruri pe 

care le credem? Potrivit lui Locke şi începuturilor acestei tradiţii, 
răspunsul este pentru că avem datoria să nu ne dăm asentimentul unei 
propoziţii decât dacă ea apare ca probabilă în lumina cunoştinţelor 
noastre certe. Există însă cu adevărat o asemenea datorie? Nimeni nu a 
reuşit să arate că, să zicem, convingerea că există alte minţi sau că a 
existat un trecut este probabilă în lumina cunoştinţelor noastre certe. Să 
presupunem că nu e: rezultă de aici că trăim intr-un păcat epistemic dacă 
credem că există alte minţi? Sau că există un trecut? 

Orice doctrină care afirmă existenţa unor datorii de genul „Nu crede 
p decât dacă ea apare ca probabilă în lumina cunoştinţelor tale certe' 1 
suscită semne serioase de întrebare. în primul rând. dacă aceasta e o 
datorie, e una pe care pot să o respect? Marea majoritate a convingerilor 
mele nu le pot controla; cu siguranţă, nu le pot controla în mod direct. 
Sunt convins că a existat un trecut şi că există şi alţi oameni. Chiar dacă, 
raportate la cunoştinţele mele certe, aceste convingeri nu sunt probabile 
(şi chiar dacă ajung să aflu asta), nu aş putea să renunţ la ele. în realitate, 
nu depinde deloc de mine dacă le accept sau nu; nu mă pot împiedica să 
le accept, tot aşa cum nu mă pot împiedica să mă conformez legii 
gravitaţiei. în al doilea rând, există realmente vreun temei pentru a crede 
că am într-adevăr o asemenea datorie? Aproape toată lumea admite 
existenţa unor datorii precum a nu comite cruzimi gratuite, a-ţi îngriji 
copiii şi părinţii în vârstă ş.a.m.d. Părem noi însă să admitem in egală 
măsură datoria de a nu crede ceea ce nu este probabil in lumina 
certitudinilor noastre (sau nu ni se pare că ar putea fi probabil) / Nu prea 
pare să fie aşa. însă chiar dacă e aşa, e greu de înţeles de ce, pentru a fi 
justificai să crezi în Dumnezeu, e nevoie ca existenţa lui Dumnezeu să fie 
probabilă prin raportare la un anume ansamblu de dovezi, cum ar fi 
mulţimea propoziţiilor certe pentru tine. Convingerea teistă este, poate, 
ea însăşi o convingere esenţialmente de bază, adică de aşa natură încât 
eşti perfect justificat să o accepţi fără să mai ai nevoie să o dovedeşti pe 
baza celorlalte propoziţii pe care le crezi. 

Dacă luăm, prin urmare, justificarea in sensul ei etimologic originar, 
avem toate motivele să ne îndoim că eşti justificat să ai o convingere 
teistă doar dacă dispui de dovezi în favoarea ei. Desigur, termenul 
„justificare" a suferit diverse extinderi prin analogie in operele a diverşi 
filosofi, fiind folosit pentru a desemna diverse proprietăţi, diferite de 
justificarea în sens etimologic, dar legate de aceasta prin analogie. Astfel, 
termenul este folosit uneori pentru a desemna chiar temeiurile (v. 
DOVADĂ) propoziţionale: a spune că o convingere este justificată in ochii 
cuiva înseamnă a spune că el dispune de temeiuri propoziţionale (sau de 
suficiente temeiuri propoziţionale) în favoarea acesteia. în această inter¬ 
pretare insă, problema justificării convingerii teiste îşi pierde o parte din 
interes, întrucât nu e clar (dată fiind această utilizare a termenului) ce 
ar fi în neregulă în a avea convingeri ne justificate în acest sens. Nu 

dispunem, poate, de temeiuri propoziţionale nici pentru convingerile 
noastre despre fapte trecute, dar, chiar şi dacă ar fi aşa, asta nu ar 
reprezenta un vot de blam pentru ele şi nu ar sugera că e ceva greşit în 
a le avea. 

Un alt mod de a concepe justificarea (adoptat de Chisholm în lucrările 
sale mai recente), bazat tot pe o analogie, este de a o privi pur şi simplu 
ca pe o relaţie de potrivire între o propoziţie dată şi baza epistemică a 
subiectului cunoscător, bază ce include celelalte lucruri crezute de acesta, 
ca şi propria sa experienţă. Poate că acesta e modul în care trebuie să 
concepem justificarea. Dar atunci nu mai e deloc evident că putem atribui 
convingerii ţeiste proprietatea de a fi justificată numai dacă este probabilă 
prin raportare la un ansamblu de dovezi. Din nou, e posibil ca ea să 
semene în această privinţă cu convingerile despre fapte trecute. 

Să recapitulăm: tradiţia occidentală dominantă a fost înclinată să 
identifice garanţia cu justificarea, să o conceapă pe aceasta din urmă în 
termeni de datorie şi de îndeplinire a unei obligaţii şi, ca urmare, să 
presupună că există o datorie epistemică de a nu crede în Dumnezeu 
decât dacă dispui de bune temeiuri propoziţionale în favoarea existenţei 
lui Dumnezeu. Ca urmare, discuţiile epistemologice în jurul convingerii 
teiste s-au concentrat asupra temeiurilor propoziţionale în favoarea şi 
împotriva acestei convingeri, adică asupra argumentelor în favoarea şi 
împotriva ei. Există însă temeiuri foarte bune pentru a ne îndoi de 
existenţa unor datorii epistemice de genul invocat aici de această tradiţie. 

Şi e posibil ca identificarea garanţiei cu justificarea să fi fost din capul 
locului o greşeală. Convingerile unui nebun care se crede Napoleon nu 
prezintă decât o slabă garanţie, însă problema lui în acest caz nu este 
neapărat neglijarea datoriei epistemice. El e în dificultate, dar nu, sau 
nu neapărat din cauză că nu şi-a îndeplinit o datorie epistemică. Poate 
că el face tot îi stă în puteri (din punct de vedere epistemic), poate că se 
achită in excelsis de datoria sa epistemică, dar nebunia sa face ca opiniile 
lui să nu prezinte prea multă garanţie. Lipsa garanţiei nu înseamnă, în 
cazul lui, o lipsă de justificare, adică o neîndeplinire a datoriei epistemice. 
Aşa că a avea garanţie şi a fi justificat din punct de vedere epistemic nu 
înseamnă câtuşi de puţin unul şi acelaşi lucru. Un alt exemplu: să 
presupunem (pentru a folosi o versiune faimoasă în secolul XX a 
exemplului lui Descartes cu demonul cel rău) că eu am fost capturat de 
nişte super-savanţi de pe Alpha Centauri în vederea unui experiment 
cognitiv - ei îmi extrag*creierul, îl menţin artificial în viaţă într-o cuvă 
cu substanţe nutritive şi, graţie tehnologiei lor avansate, îmi induc acele 
convingeri pe care aş fi putut să le am dacă mi aş fi continuat viaţa în 
mod obişnuit Convingerile mele nu vor prezenta atunci prea multă 
garanţie, dar asta s-ar întâmpla din cauză că nu mi-am făcut datoria 
epistemică? Greu de crezut. 

Oa urmare a acestor dificultăţi şi a altora, un nou mod, externalist, 
de a concepe cunoaşterea şi-a făcut apariţia în epistemologia de dată mai 
recentă (vezi EXTERNALISM / INTERNALISM). Sau, poate, ar trebui 
să spunem că a reapărut, căci curentele dominante în epistemologia 
anterioară epocii Luminilor erau, de fapt, externaliste. Potrivit acestei 
concepţii externaliste, garanţia nu ţine de împlinirea datoriei sau de orice 
altceva la care subiectul cunoscător să aibă un acces cognitiv privilegiat 
(aşa cum are la ceea ce e legat de propriile sale experienţe şi la răspunsul 
la întrebarea: fac tot ce-mi stă în puteri pentru a mă achita de datoria 
mea epistemică?). Garanţia ţine mai curând de factori „externi" agentului 
epistemic, ca de exemplu: sunt obţinute convingerile sale printr-un 
mecanism cognitiv demn de încredere? Reprezintă ele produsul unei 
funcţionări adecvate a facultăţilor epistemice într-un mediu epistemic 
adecvat? 

Ce ar fi de zis despre epistemologia convingerii teiste în această 
perspectivă mai curând externalistă (care reia tradiţia într-o manieră mai 
lesne de acceptat, fiind în acelaşi timp tentantă prin actualitatea ei)? Cred 
că, în primul rând, trebuie să înţelegem că problema ontologică (Există 
oare o asemenea persoană precum Dumnezeu?) este anterioară într-un 
fel problemei epistemologice privind garanţia convingerii teiste. E normal 
să gândim că, dacă într-adevăr am fost creaţi de Dumnezeu, atunci 
procesele cognitive care duc la credinţa în Dumnezeu sunt într-adevăr 
demne de încredere din punctul de vedere al convingerilor cărora le dau 
naştere: dacă într-adevăr Dumnezeu ne-a creat pe noi oamenii, atunci, 
fără îndoială, facultăţile cognitive care dau naştere credinţei în Dumnezeu 
funcţionează adecvat într-un mediu prielnic din punct de vedere epis¬ 
temic. Pe de altă parte, dacă nu există o asemenea persoană precum 
Dumnezeu, dacă convingerea teistă e doar un fel de iluzie, atunci lucrurile 
sunt mult mai puţin clare. Atunci, fără îndoială, credinţa în Dumnezeu 
este, în esenţă, produsul unei înclinaţii de a lua dorinţele drept realitate 
sau a cine ştie cărui alt proces cognitiv neorientat către adevăr. Ea va 
prezenta, astfel, o slabă garanţie sau nici una. Iar credinţa în Dumnezeu 
întemeiată pe argumente va avea acelaşi statut ca şi credinţa în nişte 
teorii filosofice false întemeiată pe argumente - prezintă astfel de 
credinţe vreo garanţie? Mai exact, ar prezenta ele vreo garanţie dacă 
teoriile externaliste cu privire la garanţie, menţionate mai sus, sunt 
adevărate? Nu e uşor de spus. 

în orice caz, maniera obişnuită de a discuta problemele epistemologice 
legate de convingerea teistă - bazată pe credinţa că ele pot fi discutate 
cu folos independent de problema ontologică: este sau nu teismul 
adevărat? - este eronată. Cele două chestiuni sunt intim legate una de 
cealaltă. 

Vezi şi CREDINŢA ÎN / CREDINŢA CĂ; VIRTUŢI EPISTEMICE; 
ETICĂ ŞI EPISTEMOLOGIE; EPISTEMOLOGIA VIRTUŢII. 

epistemologia indiană 

Sinonimul sanskrit pentru „cogniţie" este „jnana", iar pentru „cu¬ 
noaştere" este „prama". Aşa cum este de aşteptat, „jnana" se aplică la 
toate stările cognitive, incluzând cogniţiile adevărate şi false, ca şi 
îndoiala (samăaya) şi simpla gândire conceptuală (kalpana). Prama se 
limitează la cogniţia adevărată. în tradiţia indiană, teoriile cunoaşterii 
sunt preocupate (1) de cogniţii în general, (2) în mod specific, de cogniţii 
adevărate şi (3) de cogniţii false. Substantivul abstract „adevăr" se traduce 
prin „pramatva" şi, de asemeni, prin „pramanya". Cauza instrumentală 
a unei cogniţii adevărate este numită „pramana". 0 teorie pramana este 
una ce teoretizează despre modurile (cauzale) prin care sunt dobândite 
cogniţiile adevărate, iar adevărul lor cere să fie validat. 

în India, teoriile pramana par să fi luat fiinţă pentru a răspunde 
tendinţelor sceptice aflate în formare. Sanjaya (prebudist) a ridicat 
întrebări sceptice despre opiniile religioase, etice şi escatologice. Nagar- 
juna (secolul al doilea, AD) a pus în discuţie chiar fundamentele distincţiei 
dintre mijloacele cogniţiei adevărate şi obiectele unei asemenea cogniţii. 
Mai târziu - la momentul la care teoriile pramana se dezvoltaseră 
considerabil - aceste argumente sceptice au fost întărite şi făcute mai 

incisive de către Jayarasi (secolul al optulea, AD) şi âri Harşa (secolul al 
unsprezecelea, AD). Pentru a arăta că nu merg definiţiile cunoaşterii în 
termenii corespondenţei sau în termenii lanţurilor cauzale adecvate, Sri 
Harşa citează cazuri precum: bănuiala norocoasă a unui jucător de jocuri 
de noroc, o concluzie adevărată derivată din premise false (confundând 
o coloană de praf cu fumul, cineva inferă prezenţa focului, care chiar se 
întâmplă să fie acolo) sau inferenţa corectă că animalul de acolo este un 
taur, pornind de la observarea coarnelor sale, când adevăratele coarne 
ale animalului au fost tăiate şi înlocuite cu imitaţii. 

Epistemologii indieni au pus anumite întrebări standard. Aceste 
întrebări pot fi împărţite în două grupe: A - întrebări ce vizează orice 
episod sau stare cognitivă şi B - întrebări ce vizează acele cogniţii care 
au o valoare de adevăr. 

A. în legătură cu orice episod sau stare cognitivă (indiferent de 
valoarea sa de adevăr), au fost puse două întrebări principale, fără a lua 
în considerare întrebările ontologice privind modul de a fi al cogniţiilor 
(de exemplu, sunt ele substanţe, calităţi sau acţiuni?): (1) cogniţiile au o 
formă („akara") care le este intrinsecă sau sunt lipsite de formă, în mod 
intrinsec, derivându-şi forma aparentă („albastru", „galben" etc.) din 
obiectele lor? .şi (2) cogniţiile însele sunt cunoscute exact în momentul 
ocurenţei lor sau sunt doar ulterior cunoscute printr-o altă cogniţie? în 
privinţa întrebării (1), budiştii au apărat teza potrivit căreia cogniţia 
„Acesta este albastru" are într-adevăr „albastru" ca formă a sa (sau 
conţinut al său), în timp ce filosofii Nyaya au argumentat că „Acesta este 
albastru" este o cogniţie lipsită ea însăşi de formă, este doar despre un 
lucru albastru, care se află în afară, în lume. Totuşi, conform cu Nyaya, 
deşi cogniţia albastrului nu este ea însăşi albastră şi nu are „albastru" 
drept o formă reală, analiza logică a sa reclamă clarificarea conţinuturilor 
sale intenţionale, numite calificanţii 1 săi (prakarata), care într-adevăr 
constituie conţinutul său logic total. Astfel, cogniţia exprimată în propo¬ 
ziţia „Acesta este albastru" are un conţinut-calificandum 2 , „acesta", care 
este determinat printr-un conţinut-calificant 3 4 , „proprietatea de a fi a- 
cesta"* şi încă un conţinut-calificandum, „albastru", care este, iarăşi, 
determinat printr-un conţiunt-calificant, „albăstrimea". în general, în 
viziunea Nyaya, o cogniţie trebuie să aibă un conţinut care nu este 
exprimat lingvistic (în exemplul anterior, „a fi acesta" şi „a fi albastru" 
nu sunt) şi trebuie să aibă un conţinut care este doar un califîcandum, 
nu şi un calificant (în exemplul anterior, „acesta* este un astfel de 

1 Engl.: qualifiers (N.t.) 

2 Engl.: qualificandum-content (N.t.) 

3 Engl.: qualifier-content (N.t.) 

4 Engl.: thisness. O altă variantă existentă în literatura românească este 

„acestitate". (N.t.) 

conţinut). în ce priveşte problema (2), budiştii, adepţii Prabhakara 
Mimamsa si adepţii Vedanta au insistat în mod asemănător - depăşind 
diferenţele dintre ei - că o cogniţie este totdeauna autorevelatoare 
(svaprakasa); ea este cunoscută prin simpla ei prezenţă, astfel încât nu 
există niciodată cazul în care eu cunosc ceva, dar nu cunosc că cunosc 
(vezi TEZA KK). Nyaya a aparat teza opusă, conform căreia, dacă Kl este 
cunoaşterea obiectului o la momentul tl, Kl însăşi nu este cunoscută la 
tl. Kl poate fi cunoscută şi, de obicei, este cunoscută printr-o altă 
cogniţie, K2, care apare la momentul următor, t2. 

B. Păstrând în minte aceste două probleme, să ne concentrăm asupra 
conceptelor de „cogniţie adevărată", „mijloc către cogniţia adevărată" şi 
„adevăr". întrebările specifice care trebuie discutate sunt: (1) care sunt 
tipurile diferite, dar nu şi reductibile, pe mai departe, de cogniţii 
adevărate?; care sunt cauzele instrumentale ale fiecărui tip? (2) cum 
trebuie definit termenul de „adevăr"? (3) cum este cunoscut adevărul? 

(1) Lista tipurilor ireductibile de cogniţie adevărată s-a înşiruit, în 
istoria gândirii indiene referitoare la aceste chestiuni, de la percepţie 
singură (adepţii Carvaka), până la cea mai liberală listă, dată de adepţii 
Vedanta, care include percepţia, inferenţa, cuvântul, comparaţia, postu¬ 
larea şi non-percepţia. între cele două grupuri se află adepţii Vaiseşika, 
ce au admis doar percepţia şi inferenţa, ca şi adepţii Nyaya, care ar fi 
avut primele patru tipuri din lista Vedanta. Unicitatea unui tip de cogniţie 
(şi astfel, admisibilitatea sa pe listă) a cerut ca ea să aibă un unic set de 
condiţii cauzale, iar acesta să nu fie reductibil la vreun altul. în acest 
eseu vom lua în considerare doar percepţia, inferenţa şi ceea ce este numit 
„cuvânt" (sabda). 

(a) Percepţia (pratiakşa) este definită (Nyayasiitra 1.1.4) drept cogniţia 
care este cauzată prin contactul organelor de simţ corespunzătoare cu 
obiectele (lor). Au existat două concepţii extreme despre felul în care este 
cogniţia. Pe de-o parte, a fost concepţia budistă conform căreia, dacă este 
cauzată de către obiect, cogniţia perceptivă trebuie să fie nelingvistică şi 
neconceptuală; ea poate fi doar o instantanee şi inefabilă conştiinţă a 
simplului acesta. La cealaltă extremă, este concepţia gramaticienilor (în 
special Bhartrhari, secolul al cincilea, A D) că întreaga cogniţie, incluzând 
percepţia, este lingvistică. Nyaya preferă o poziţie intermediară: cogniţia 
perceptivă este, iniţial, nelingvistică şi neconceptuală, dar această fază 
iniţială este curând înlocuită printr-o cogniţie lingvistică şi conceptuală, 
care totuşi este perceptivă, deşi este, acum, o judecată perceptivă. O 
trăsătură distinctivă a concepţiei Nyaya este că noi percepem nu doar 
obiecte fizice şi calităţile lor sensibile, ci şi universalii, relaţii şi chiar 
absenţe. Privind creionul meu albastru, eu percep lucrul (dravya) creion, 
albastrul particular inerent acelui creion, albăstrimea universală con¬ 
ţinută în albastrul particular, absenţa culorii roşii din creion (în anumite 
condiţii), precum şi relaţia de inerenţă dintre creion şi culoarea sa - în 

fiecare caz, organul de simţ vizual se află în contact cu obiectul, într-o 
relaţie adecvată (Nyaya are la dispoziţie, aici, o teorie ramificată a 
relaţiilor). Eu am şi o cogniţie perceptivă despre mine însumi, care este 
exprimată în judecăţi precum „Eu sunt fericit". Alte şcoli de filosofie nu 
acceptă tratarea percepţiei în stil Nyaya. Jainiştii definesc percepţia după 
„claritatea şi caracterul ei distinct" (vaisadya). Adepţii Advaita Vedanta 
privesc percepţia ca fiind de natura conştiinţei, aceasta însemnând că 
singurul lucru care este evident în mod direct este conştiinţa cuiva, orice 
alt lucru fiind dat numai drept conţinut al său. Totuşi, concepţia Nyaya 
a fost larg acceptată şi a fost cea mai dezvoltată în detaliu. 

(b) Cogniţia inferenţială (anumiţi) este recunoscută introspectiv, de 
către cel ce cunoaşte, ca atare, adică el spune „Eu inferez". Ea este cauzată 
printr-o succesiune de episoade cognitive: mai întâi, eu văd o coloană de 
fum ridicându-se de pe vârful acelui munte. Văzând-o, îmi amintesc relaţia 
asemănătoare unei legi (vyapti): „oriunde este fum, este şi foc", pe care 
am învăţat-o anterior şi care este instanţiată în cazul familiar şi necon¬ 
troversat al sobei din bucătărie. Această reamintire mă face acum să văd 
fumul de pe vârful muntelui ca un semn al focului. Această ultimă cogniţie 
perceptivă (numită de către Nyaya „paramarsa") dă naştere cogniţiei 
inferenţiale: „Deci este foc pe munte". Pentru actualul scop, să trecem 
peste amplele discuţii din literatura de specialitate privind numărul exact 
şi natura acestor episoade cognitive, care culminează cu cogniţia infe¬ 
renţială. Ceea ce este demn de reţinut este că aici avem o psihologie a 
inferenţei, care este creată pentru a servi scopurilor unei logici a 
inferenţei. Este interesant şi important să ne întrebăm dacă acest lucru 
nu implică tipul de PSIHOLOGISM pe care FREGE şi HUSSERL au vrut 
să-l depăşească. Despre această problemă vor fi făcute scurte remarci la 
sfârşitul acestui articol. 

(c) Sabda: Ceea ce este cel mai distinct în epistemologiile indiene este 
recunoaşterea unui tip de cogniţie pe care cel ce aude (sau citeşte) o 
dobândeşte pe baza auzirii (sau citirii) propoziţiei sau propoziţiilor rostite 
(sau scrise) de către vorbitor (sau cel ce scrie), care este competent din 
punct de vedere intelectual (adică ştie despre ce vorbeşte) şi onest din 
punct de vedere moral (adică nu minte, nu doreşte să înşele etc.). Cei 
care nu au vrut să recunoască o asemenea clasă ireductibilă a cunoaşterii 
au căutat, în general, să restrângă cazurile unei astfel de cogniţii la 
cazurile de inferenţă, însă a fost uşor de arătat că teoriile acceptate ale 
inferenţei au stipulat cerinţe pe care nu le-ar putea satisface pretinsa 
inferenţă Ga care trebuia restrânsă cogniţia generată prin cuvânt). 
Exemple de cogniţie generată prin cuvânt sunt: cunoaşterea de către noi 
a trecutului, derivată din citirea cărţilor de istorie, cunoaşterea evenimen¬ 
telor contemporane din citirea ziarelor, cunoaşterea regulilor morale şi 
a adevărurilor suprasensibile din citirea documentelor. Acest tip de 
cogniţie presupune că cel ce aude/citeşte cunoaşte înţelesul cuvintelor ce 

compun propoziţia. Dincolo de aceasta, fiecare cuvânt trebuie să suscite 
o aşteptare semantică (akanksa) indicând ceea ce urmează; cuvintele 
trebuie să aibă adecvare semantică (yoqyata) (care exclude „virtutea este 
verde" din producerea unei cogniţii); cuvintele trebuie să se succeadă în 
contiguitate (în spaţiu şi/sau în timp); şi mai trebuie să existe o înţelegere 
a ceea ce intenţionează să transmită cel ce vorbeşte/scrie. Acceptând că 
înţelegi o propoziţie p rostită de către un vorbitor competent, care este 
şi cunoscut ca fiind competent - precizează teoria - această înţelegere a 
însuşi înţelesului lui p înseamnă revine la a cunoaşte că p. Atunci, teoria 
exclude posibilitatea de a înţelege o propoziţie falsă şi trebuie să nege 
orice teorie a „sensului" ca fiind distins de „referinţă". 

(2) „Adevărul" (pramanya): în teoriile indiene ale cunoaşterii, există 
trei feluri de definiţie ale adevărului. Un grup de definiţii defineşte 
termenul de „adevăr" în întregime în termenii conceptelor epistemice, 
adică ai trăsăturilor intrinseci unei cogniţii. De exemplu, conform unei 
astfel de- definiţii, o cogniţie este adevărată dacă are un calificant care 
este deţinut prin calificandum-ul său. De vreme ce „calificant" şi „califi- 
candum" sunt trăsături epistemice, pe baza acestei definiţii şi a altora 
înrudite (avansate de către şcoala Prabhakara de Mîmamsa) fiecare 
cogniţie este adevărată, nu există cogniţie falsă (unitară), aparentele 
cogniţii false fiind un complex de cogniţii în care fiecare este adevărată, 
dar în care nu sunt distinse una de alta. Un alt grup de definiţii consideră 
că o cogniţie este adevărată atâta timp cât nu se cunoaşte că e falsă sau 
nu este contrazisă: atunci, în această viziune, „adevărul" nu poate fi 
„stabilit", „falsitatea" poate totuşi să fie, iar o cogniţie este eo ipso 
considerată adevărată atâta timp cât nu se determină că este falsă. Tot 
în acest sens, adevărul este intrinsec cunoaşterii. Nici unul dintre aceste 
două seturi de definiţii nu poate lăsa loc posibilităţii de a determina 
adevărul sau falsitatea unei cogniţii. Atunci, pentru o explicaţie mai 
satisfăcătoare, ne întoarcem la teoria Nyaya care, spre deosebire de 
primul grup, face ca adevărul să constea deopotrivă din trăsături epis¬ 
temice şi ontologice (astfel încât simpla inspectare a structurii epistemice 
interne a cogniţiei lasă indecis dacă aceasta este adevărată sau falsă) şi, 
spre deosebire de al doilea grup, face posibil de stabilit dacă o cogniţie 
este adevărată sau falsă, avansând, pe lângă definiţia dată termenului de 
„adevăr" şi un set de semne sau teste ale adevărului. Mai întâi definiţia: 

Să luăm în considerare cogniţia: „S este F*. Această cogniţie are, între 
altele, doi calificanţi: „S-itatea“ şi „F-itatea“. Cogniţia este adevărată dacă 
aceşti calificanţi aparţin lucrului (nu doar obiectului epistemic) care se 
presupune a fi cunoscut prin acea cogniţie. Această definiţie celebră a 
„pramanya" ca tadvati tatprakarakatva a fost avansată prima dată de 
către Gangesa (secolul XTV) şi rafinată şi elaborată de către o întreagă 
serie de comentatori iluştri (vezi Mohanty, 1967). 

Nyaya distinge definiţia termenului de „adevăr" de testul adevărului. 
Adevărul este stabilit fie prin capacitatea unei cogniţii de a conduce la 
practici reuşite, fie prin consens. Majoritatea filosofilor indieni, cu 
excepţia adepţilor Vedanta, au acceptat o noţiune de funcţionalitate 5 
pragmatică drept test al adevărului. Adepţii Vedanta, care resping acest 
test - pentru că, în viziunea lor, nu există test al adevărului, noi putem 
testa doar falsitatea - consideră că, într-un vis, apa din vis poate satisface 
setea din vis şi, în acest fel, ea poate într-adevăr funcţiona. 

în legătură cu ultima dintre problemele menţionate la început, avem 
două poziţii principale: 

în viziunea Nyaya, o cogniţie nu este, în mod intrinsec, nici adevărată, 
nici falsă. Adevărul şi falsul sunt, deopotrivă, posibilităţi „extrinsece", 
depinzând de (1) modul în care ea se corelează cu realitatea ontologică 
ce se pretinde că este cunoscută şi (2) dacă, în adaos la factorii cauzali 
generici pentru tipul cogniţiei, există o virtute specială (guna) sau un 
defect special (dosa). în viziunea adepţilor Vedanta, o cogniţie este 
intrinsec adevărată (=luată ca adevărată), dacă nu se dovedeşte a fi altfel 
şi până ce se dovedeşte a fi altfel, aşadar numai falsul este extrinsec 
Gangesa argumentează că, dacă această ultimă concepţie ar fi corectă, 
atunci, imediat după ce eu aş avea o cogniţie, nu aş putea avea îndoiala: 
„Cogniţia mea este adevărată sau falsă?" Adepţii Vedanta argumentează 
că, dacă o cogniţie nu ar fi luată ca adevărată, ea nu ar putea stimula 
răspunsul practic adecvat, la care Gangesa, în replică, afirmă că în 
majoritatea cazurilor pentru un asemenea răspuns nu este nevoie de 
determinarea adevărului, ci de absenţa îndoielii asupra falsului. 

Trăsături generale. Teoriile epistemologice indiene se caracterizează 
prin următoarele trăsături generale: 

1. Analiza cogniţiei se face sub „călăuzirea" atât a expresiei sale 
lingvistice, cât şi a experienţei tale fenomenologice; cele două con¬ 
strângeri se completează şi se corectează reciproc. 

2. O cogniţie este interpretată ca un episod din viaţa interioară a celui 
ce cunoaşte. Astfel, ea este individuată printr-un eu şi o situare temporală. 
Totuşi, o cogniţie are o structură logică ce permite ca ea să fie exempli¬ 
ficată în alt episod, numeric distinct, aparţinând altui ego şi/sau având 
altă localizare temporală. Acest lucru evită consecinţele ruinătoare ale 
psihologismului. 

3. Teoriile sunt predominant CAUZALE. Acele pramanas sunt inter¬ 
pretate deopotrivă drept cauze (specifice) pentru (tipuri specifice de) 
cogniţii adevărate, dar şi ca furnizând evidenţa şi temeiul justificator 
pentru ele. 

4. Există un FAILIBILISM general. Nu există nici o cogniţie pentru 
care eroarea să fie respinsă pe temeiuri logice (exceptând cazul în care 

este dată prin definiţie, cum se întâmplă cu teoriile Mîmamsa, la care 
ne-am referit în B(2)). 

5. Distincţia dintre adevărurile ANALITICE şi sintetice fie nu este de 
găsit, fie, în cel mai bun caz, rămâne într-un orizont îndepărtat. 

6. Opoziţia dintre RAŢIONALISM şi EMPIRISM nu-şi face apariţia 
niciodată. întrebarea dacă percepţia este singura pramana sau inferenţa 
şi sabda trebuie considerate şi ele printre pramanas, nu trebuie interpre¬ 
tată ca întrebarea dacă experienţa este sau nu singura sursă de cu¬ 
noaştere. Nici percepţia (pratiakşa) nu este aceeaşi ca şi „experienţa" (tu 
percepi, conform cu Nyaya şi universaliile), nici „inferenţa" (anumana) 
nu este aceeaşi ca şi „raţiunea". Strict vorbind, nici un concept al 
cunoaşterii a priori nu este valabil. 

După unii autori, interesul filosofic pentru problema cunoaşterii 
începe odată cu contestarea în spirit critic, de către sofiştii sec. al V-lea 
î.Chr., a posibilităţii cunoaşterii (Hamlyn, 1961); dar ideea că mintea 
omenească nu este capabilă să sesizeze planul de ansamblu al desfăşurării 
evenimentelor era deja larg răspândită în vechea poezie greacă (cf. Iliada 
II, 484 şi urm.; Odiseea XVIII, 137 şi urm.; Arhiloh fr. 70; etc.). După 
Snell (1953), pesimismul poeţilor se datora identificării cunoaşterii cu 
experienţa specifică unui martor ocular (cf. grecescul oida, „ştiu/cunosc", 
lit. „am văzut"): poate fi cunoscut doar ceea ce poate fi văzut sau perceput 
într-o scurtă viaţă de om. Reflecţia presocratică asupra cunoaşterii pleacă 
de la această ipoteză potrivit căreia experienţa senzorială este inadecvată 
şi, în acelaşi timp, indispensabilă pentru cunoaştere. 

Xenofan din Colofon (c. 565 - c. 470 î.Chr.) susţinea că nici un om nu 
a văzut vreodată „adevărul clar şi cert“ (to saphes), opinia(dokos) fiindu-le 
„sortită tuturor" (fr. 34.1, 4). Caracterul scepticismului său şi temeiurile 
acestuia au constituit încă din Antichitate o temă de dezbatere. întrucât 
subiectul menţionat în 34.2 este „zeii şi ceea ce afirm despre lucrurile 
toate" (i.e. atributele divine şi principiile fundamentale ale cosmosului 
fizic pe care Xenofan le identificase până în acel moment; cf. comentariile 
sale asupra „lucrurilor toate" în fr. 27 şi 29), fr. 34 nu reprezintă nici pe 
departe acel scepticism universal care va caracteriza o perioadă ulte¬ 
rioară. Deşi teza lui Frănkel (1974) - potrivit căreia cuvântul folosit de 
Xenofan pentru „a cunoaşte" însemna doar „a cunoaşte cu ajutorul 
văzului" - nu are o largă audienţă (vezi Barnes, 1979), este clar că 
Herodot, aproape contemporanul lui Xenofan, susţinea că a cunoaşte, 
adică a percepe adevărul cu claritate şi certitudine, presupune a avea o 
confirmare pe bază de observaţii nemijlocite (cf. Istoriile II, 44). Prin 
urmare, Xenofan a presupus probabil că cunoaşterea noastră nu poate 
depăşi limitele experienţei noastre directe şi a tras concluzia corespun¬ 
zătoare cu privire la domeniul (inaccesibil) al divinului şi la principiile 
(universale) ale naturii identificate de el. 

Nu e aşa clar dacă Xenofan a susţinut sau nu existenţa unei cunoaşteri 
a priori (despre divinitate, de exemplu - aşa cum au propus Barnes şi 
Hussey). Fr. 34 ne-ar sugera că în această sferă nu există decât „opinie"; 
remarcile sale explicite cu privire la „unicul Zeu suprem" (fr. 23-6) nu 
sunt decât nişte simple aserţiuni; iar mulţimea complexă de deducţii 
logice care-i sunt atribuite în tratatul pseudo-aristotelic de Melisso Gorgia 
Xenophane sunt aproape cu siguranţă elaborări ale unei perioade ulte¬ 
rioara Xenofan a încurajat cercetarea secretelor naturii (fr. 18, 27-33) şi 
reflecţia asupra principiilor generale, bazată pe cunoaşterea noilor des¬ 
coperiri (cf. A 33 - teoria sa a alternanţei perioadelor de potop şi 
uscăciune, bazată pe descoperirea la mare distanţă de ţărm a resturilor 
unor străvechi creaturi marine), chiar dacă cunoaşterea clară şi certă a 
principiilor fundamentale depăşeşte posibilităţile muritorilor. 

Heraclit din Efes (începutul sec. V î.Chr.) considera, de asemenea, 
cercetarea ca fiind esenţială pentru cunoaştere (fr. 35, 55), însă l-a inclus 
pe Xenofan printre cei care au ilustrat faptul că „mulţimea cunoştinţelor 
nu te învaţă să ai minte (noos)“ (fr. 40, tradus aproximativ prin „e posibil 
să nu vezi pădurea din cauza copacilor"). S-a susţinut (Hamlyn, 1961; 
Kahn, 1979) că Heraclit era interesat mai mult de problema unităţii 
cosmosului decât de problema cunoaşterii, dar fr. 1, 17, 34, 45, 72 par 
menite să stimuleze reflecţia asupra naturii cunoaşterii prin identificarea 
şi, în acelaşi timp, punerea în contrast a experienţei senzoriale şi a 
adevăratei înţelegeri (Lesher, 1983). Alte fragmente pun în evidenţă rolul 
jucat de conceptele Unu, Multiplu, Acelaşi, Diferit, Mişcare şi Repaus 
(Mackenzie, 1988), ca şi importanţa gândirii, reflecţiei şi interpretării (fr. 
19, 93, 107, 113, 116). 

Pitagora din Samos (sfârşitul sec. VI î.Chr.) devenise faimos mai 
curând prin pretenţiile sale de cunoaştere (Xenofan fr. 7; Heraclitfr. 129) 
decât prin explicaţii aduse cu privire la aceasta, dar doi discipoli ai săi 
din sec. V(?), Alkmaion şi Philolaos, au pus în discuţie capacităţile 
cognitive umane în comparaţie cu cele ale altor animale (fr. la, respectiv 
13) şi cu cele ale divinităţii (fr. 1 şi 6). Explicaţia empiristă a cunoaşterii 
menţionată în Phaiion-u\ lui Platon (96b) provine poate de la Alkmaion 
(Barnes, 1979), dar nu se prea potriveşte cu viziunea lui Alkmaion asupra 
cunoaşterii omeneşti ca simplă „demonstrare pe baza indiciilor" (fr. 1)'. 
Autenticitatea tezei lui Philolaos, conform căreia numărul este o condiţie 
a gândirii şi a cunoaşterii (fr. 3, 4, 6, 11), a fost contestată (Kirk şi Raven, 
1957): ar fi o opinie epistemologică prea bine conturată pentru o perioadă 
atât de timpurie. O legătură între cunoaştere, măsuri şi limitele lucrurilor 
apare însă în fr. 16 al lui Solon (c. 640 - c. 561) şi străbate fr. 30, 31b, 
45, 94 şi 120 ale lui Heraclit. Exegeze recente îi atribuie lui Philolaos o 
epistemologie de inspiraţie pitagoreică (matematică), elaborată fie ca 
răspuns la atacurile împotriva pluralismului, lansate de discipolii lui 
Parmenide (Huffman, 1988), fie în prelungirea principiilor lui Parmenide 
însuşi (Hussey, 1990). 

Parmenide din Elea (sfârşitul sec. VI - începutul sec. V) a expus o 
doctrină despre „existent" sau „ceea ce este" (to on) şi despre ceea ce 
poate fi gândit şi cunoscut cu privire la acesta, evident cu scopul de a 
corecta confuza manieră de gândire pe care o trădau cosmologiile 
anterioare. După prezentarea unei „critici" (elenchos) succesive a mo¬ 
durilor posibile de gândire („este", „nu este", „este şi nu este" şi „este sau 
nu este" - poate prima analiză booleană din lume), el a conchis că numai 
„este" poate fi spus şi gândit, verdict bazat în parte pe teza că orice 
gândire, cunoaştere sau vorbire cu sens despre „non-existent" sunt 
imposibile (pentru interpretări ale acestei teze, vezi Furt.h, 1968; Moure- 
latos, 1970; Owen, 1960). 

Zeiţa din poemul lui Parmenide promitea „nezdruncinatul suflet al 
binerotunjitului - sau atotconvingătorului - adevăr" (fr. 1. 29; cf. 
„explicaţie demnă de încredere" în fr. 8. 50). Preferinţa ei pentru 
exprimări „priponite", fixe sau invariabil adevărate („că existentul ex¬ 
istă", „fie există, fie nu există", „ce nu există nu poate exista" etc.) poate 
fi reformulată, în termeni mai moderni, ca o restrângere a clasei 
propoziţiilor cognoscibile la propoziţiile necesar adevărate. Criticarea 
rând pe rând, de către Parmenide, a opiniilor muritorilor şi repudierea 
percepţiei senzoriale în favoarea căutării unui adevăr „atotconvingător" 
sugerează o comparaţie cu preferinţa lui Platon pentru cunoaşterea a 

6 în versiunea engleză, „conjecture from signs". în Filosof ia greacă până la 
Platon, ed. Adelina Piatkowski şi Ion Banu (Ed. Ştiinţifică şi 
Enciclopedică, Bucureşti, 1979), pasajul apare tradus astfel: "... nouă 
însă... ne-a fost dat numai să demonstrăm pe baza indiciilor care se 
orânduiesc intr-o anumită serie" (Voi. I, partea 2, p. 400). 

priori (în Phaidon, lOOd şi urm. şi în Rep. 511b şi urm.) şi cu trecerea 
atentă în revistă a propriilor opinii pe care o întreprinde Descartes în 
căutarea acelor idei (clare şi distincte) care să aibă darul de a-1 convinge 
pe deplin (Owen, Kirk et al.). 

Impactul doctrinei lui Parmenide reiese evident din Empedocles fr. 
11, Melissos fr. 2, Zenon fr. 1-4 şi Anaxagoras fr. 17 (pentru Leucip şi 
Democrit, cf. Aristotel, De gen. et corr., 325a2 şi urm.). Urmaşii săi au 
oferit însă nişte explicaţii materialiste ale gândirii, exact de genul pe care 
el pare să-l fi repudiat în secţiunea despre doxa a poemului său (cf. 
Alkmaion A5; Empedocles fr. 2, 109; Anaxagoras A92; Democrit Al35; 
pentru această interpretare cu privire la doxa, vezi Long, 1963; pentru o 
viziune opusă asupra caracterului parmenidean al secţiunii despre doxa, 
vezi Coxon, 1986). 

Contribuţia esenţială, dar insuficientă, a percepţiei senzoriale la 
cunoaştere i-a determinat şi pe Anaxagoras şi Democrit să cocheteze cu 
scepticismul (fr. 21, respectiv 7, 9,11,125). Democrit a legat scepticismul 
său de distincţia dintre proprietăţile reale ale lucrurilor şi calităţile 
(dulceaţa, de exemplu) percepute „prin convenţie" (nomoi, fr. 9 - o 
distincţie anticipată de remarca lui Xenofan (fr. 38) că oamenii ar fi crezut 
că smochinele sunt mult mai dulci dacă nu ar fi gustat niciodată mierea). 
Empedocle susţinea că oamenilor obişnuiţi le lipseşte „cunoaşterea 
întregului" (fr. 2), însă (invocând poate ideea existenţei mai multor căi 
către înţelegere - fr. 3) îşi atribuia lui însuşi o vastă cunoaştere (fr. 17, 
23). 

Nici Platon, nici Aristotel nu au oferit relatări pe deplin exacte cu 
privire la ideile presocratice despre cunoaştere, însă ambii menţionează 
că probleme precum cauzei^ fizice ale senzaţiilor sau relaţia dintre 
experienţa senzorială şi cunoaştere fuseseră puse deja de predecesorii lor 
(cf. Platon, Phaidon, 96b; Theaitetos, 152 şi urm.; Aristotel, De anima I, 
2; III, 4; Met. I, 5). Sceptici de mai târziu vor reclama şi ei în mod just 
că ideile lor filosofice îşi au obârşia în punctele de vedere exprimate de 
către presocratici (cf. Cicero, Academica 1.43 şi urm.: „Democrit, 
Anaxagoras, Empedocle şi aproape toţi autorii vechi, care spuneau că 
nimic nu poate fi cuprins, înţeles sau cunoscut, afirmând că simţurile 
sunt limitate, mintea e slabă, viaţa-iscurtă, iar adevărul scufundatîntr-un 
abis- “; cf. şi D. Laertios, 9.66; Timon fr. 59, 60, 818-20 etc.). 

Vezi şi ARISTOTEL; PLATON. 

epistemologia ştiinţelor naturii 

Ştiinţele naturii (fizica, chimia, astronomia, gealogia, b iologia) pre¬ 
zintă o importanţă aparte pentru epistemologie, fiindcă împreună cu¬ 
prind cea mai întinsă, sistematică şi credibilă cunoaştere pe care o avem. 
înainte de Newton, geometria euclidiană a jucat acest rol, influenţa’ 
acesteia asupra istoriei epistemologiei fiind extrem de vastă ( vezi GEO¬ 
METRIE). înainte de mijlocul secolului douăzeci, mulţi filosofi şi oameni 
de ştiinţă (de ex., Emst Mach, Bertrand RUSSELL) au văzut în DATELE 
SIM-ŢURILOR un temei sigur pentru cunoaşterea ştiinţifică. Tradiţia mai 
recentă este de a lua percepţiile obiectelor fizice de mărime mijlocie drept 
date fundamentale pentru ştiinţele naturii. Deşi s-a argumentat că datele 
simţurilor furnizează o bază pentru CERTITUDINE, în vreme ce percepţi¬ 
ile obiectelor materiale pot să nu fie veridice, cei mai mulţi filosofi au 

renunţat la speranţa de a construi logic obiectele materiale, pornind de 
la date ale simţurilor (vezi CONTRUCŢIE LOGICĂ, FENOMENALISM). 
Urmându-i pe Karl Popper (1959) şi Hans Reichenbach (1938), ei acceptă 
o bază fizicalistă şi recunosc corigibilitatea acesteia. Căutarea certitu¬ 
dinii, care motivase fenomenalismul, a fost abandonată. Erorile de 
percepţie sunt considerate în întregime detectabile şi corectabile. 

Dată fiind această bază fizicalistă, .apar mai multe probleme epistemo¬ 
logice ce prive.sc ştiinţele naturii. Prima dintre acestea este celebra 
probleinăain.temeierii.inducţiei a lui David Hume (vezi PROBLEME ALE 
INDUCŢIEI). Ştiinţele naturii furnizează o cunoaştere a evenimentelor 
ce nu_au_ij>3j.±JîiC.ă-Ipc (de ex., 6eclipsă solară viitoare), evenimente ce 
s-aujgeţrecut_|n trecutul îndepărtat, (de ex., dispariţia dinozaurilor) şi 
evenimente ce se petrec în alte părţi, fără a fi experimentate de vreun 
observator.nman. (de ex., fenomenele de pe suprafaţa lui Venus). Aceasta 
ridicâ.problejna inferenţelor de la ceea ce este observaţia ceea ce nu este 
observat sau, mai general, problema inferenţelor amplificatoare - argu¬ 
mente ale căror concluzii au un conţinut factual ce nu este prezent în 
premise. Hume a argumentat convingător în favoarea ideii că, în lipsa 
unor prezumţii privitoare la uniformitatea naturii, nu avem nici o bază 
r aţiona lă pentru a concluziona că vreuna dintre inferenţele noastre 
predictive, chiar dacă se bazează pe premise adevărate, va mai avea 
vreodată concluzii adevărate. Mai mult, este imposibil, argumenta el, să 
stabilim uniformitatea naturii prin argumente a priori sau a posteriori. 
Concluzia sa nu era doar că cunoaş terea celor neobservate eate failibilă. 
idee ce fusese recunoscută în antichitate de către sceptici, d că nu poate 
fi considerată nici măcar probabilă. Deşi Hume părea să-şi orienteze 
atacul, în principal, împotriva inducţiei prin simplă enumerare, argumen¬ 
tul său este valabil cu privire la orice formă de inferenţă amplificatoare. 

Au fost construite variate răspunsuri la scepticismul inductiv al lui 
Hume. Immanuel KANT, cel care a afirmat că a fost trezit din somnul 
său - dogmatic de către Hume, a oferit o deducţie transcendentală a 
principiului cauzalităţii universale. P. F. STRAWSON (1952) a oferit o 
dizolvare a problemei inducţiei ridicată de Hume, de pe poziţia limbajului 
comun, afirmând că aceasta este o pseudo-problemă. Russell (1948) a 
oferit un set de „postulate ale inferenţei ştiinţifice". Rudolf Carnap (1963) 
a apelat la „intuiţia inductivă”, ca sursă ultimă a întemeierii. Intr-o 
abordare similară, mai degrabă, celei a lui Carnap, Nelson GOODMAN 
(1955) a încercat să înlocuiască vechea problemă a inducţiei a lui Hume 
printr-o „nouă problemă a inducţiei”, propusă de el (vezi PROBLEME 
ALE INDUCŢIEI). POPPER (1935) a căutat să scape de problemă, luând 
apărarea deductivismului, viziunea potrivit căreia ştiinţa nu foloseşte 
deloc inducţia. REICHENBACH (1938, 1949) a oferit o întemeiere 
pragmatică. Toate aceste abordări par a fi împresurate de dificultăţi 
fundamentale (Salmon, 1967). 

Ştiinţele naturii, pe lângă faptul că fac inferenţe cu privire la 
evenimente şi fapte particulare, sunt de asemenea preocupate să deter¬ 
mine legi generale ale naturii (de ex., conservarea impulsului), legi care 
se presupune că sunt valabile în toate momentele şi locurile din întreaga 
istorie a universului E clar că problema inducţiei a lui Hume se aplică 
acestei întreprinderi. Nu există nici o modalitate de a determina a priori 
astfel de legi, orice metodă a posteriori va presupune inferenţe amplifi¬ 
catoare. în ciuda acestei dificultăţi, diverşi filosofi au luat în discuţie 
problema cunoaşterii legilor. O abordare tradiţională este metoda ipo- 
tetico-deductivă (I-D). Dată fiind o ipoteză I ce urmează a fi testată, din 
I Ouată în conjuncţie cu o serie de condiţii iniţiale convenabile) se deduce 
o predicţie observabilă, O. Dacă O se dovedeşte a fi adevărată, se spune 
că ipoteza I este confirmată intr-un anumit grad. Una dintre problemele 
majore ale metodei I-D este că dacă I este astfel confirmată, atunci la fel 
este şi I&X, unde X este orice enunţ arbitrar (vezi şi PÂRADOXUL LUI 
HEMPEL). Iii Schema ipotetico-deductivă precedentă, dacă O se do¬ 
vedeşte a fi falsă, se poate conchide imediat prin modus tollens că cel 
puţin una dintre premise este falsă. Dacă există suficientă încredere faţă 
de adevărul condiţiilor iniţiale, se poate conchide că I a fost respinsă. 
Respingând forma pozitivă a metodei I-D, Popper propune metoda 
„conjecturilor şi respingerilor". Metoda ştiinţei, susţine el, este de a 
avansa ipoteze explicative îndrăzneţe (conjecturi) şi de a le supune celor 
mai severe teste experimentale, într-un efort sincer de a le respinge. 
Ipotezele ce supravieţuiesc unor astfel de teste severe se cheamă că sunt 
„coroborate”. Este important să subliniem că „coroborarea” nu este doar 
un alt termen pentru „confirmare”. Confirmarea sporeşte probabilitatea 
ipotezei în chestiune. Ipotezele ce sunt într-un grad înalt confirmate au 
o probabilitate crescută. Ipotezele ce sunt într-un grad înalt coroborate 
sunt extrem de improbabile, potrivit lui Popper. Problema fundamentală 
la Popper este că, izgonind inducţia din ştiinţă, el exclude şi orice putere 
predictivă a acesteia. Pornind doar de la conţinutul observaţiilor noastre, 
nu putem deduce nimic cu privire la ocurenţele viitoare (Salmon, 1981). 

Pierre Duhem (1954) a atras atenţia asupra faptului că, pe lângă 
ipoteza ce este testată şi enunţurile condiţiilor iniţiale în care se desfă¬ 
şoară testul, avem nevoie şi de ipoteze auxiliare, pentru a realiza deducţia 
consecinţelor observaţionale în schema I-D. Atunci când predicţia obser- 
vaţională se dovedeşte a fi falsă, nu suntem îndreptăţiţi să conchidem că 
ipotezele testului sunt false. Putem, cel mult, să afirmăm că conjuncţia 
ipotezelor testului şi a ipotezelor auxiliare a fost respinsă. Aceste consi¬ 
deraţii şi altele de acest fel, i-au condus pe unii filosofi, în special pe 
QUINE, să susţină teza HOLISTĂ că ipotezele ştiinţifice individuale nu 
sunt subiectul unor teste separate şi că lucrurile stau mai degrabă astfel: 
întreaga ţesătură a cunoaşterii ştiinţifice se confruntă, ca întreg, cu 
evidenţa empirică. 

Mulţi filosofi s-au orientat către o teorie a PROBABILITĂŢII, ca o 
modalitate de a înţelege confirmarea ipotezelor ştiinţifice. Cel mai vast 
şi mai sistematic exemplu este logica inductivă a lui CARNAP, ale cărei 
aspecte principale sunt prezentate în Carnap (1950, 1952). Contrar 
aşteptărilor, în sistemul său generalizările universale ce poartă asupra 
unor domenii infinite au totdeauna, pe baza unui corp finit de evidenţe, 
gradul de confirmare zero. Trebuie să ne mulţumim cu „cazuri particulare 
de'confirmare determinate 7 ", respectiv diferită de zero, a enunţului că 
generalizarea va fi valabilă în următoarea instanţă întâlnită. Aceasta este, 
totuşi, o dificultate tehnică ce poate fi depăşită (Hintikka, 1966). O 
dificultate mult mai serioasă, una de principiu, o constituie faptul că sunt 
necesare aproximări a priori ale probabilităţilor anterioare, iar acestea 
par să fie, deopotrivă, arbitrare (Salmon, 1967). 

După cum înţeleg lucrurile cei mai mulţi filosofi, teorema lui Bayes 
deţine cheia confirmării ipotezelor ştiinţifice. Aceasta poate fi scrisă 
astfel: 

Pr(I/B) PrfE/I&B) 

PKI/E&B)- - 

Pr(I/B) Pr(E/I&B) + PK-I/B) Pr(E/-I&B) 
unde I este ipoteza, B este cunoaşterea noastră de fond (incluzând 
condiţiile iniţiale şi ipotezele auxiliare, dacă există), E.este evidenţa 
specifică menită să poarte asupra lui I iar Pr(I/E&B) este probabilitatea 
lui I pe baza evidenţei E, dat fiind B. Dacă s-a desfăşurat un test 
ipotetico-deductiv ce furnizează un rezultat pozitiv, Pr(E/I&B)=T. Pr(I/B) 
şi Pr( - I/B) sunt cunoscute ca probabilităţi anterioare. Statutul lor a 
reprezentat subiectul multor controverse. Personaliştii, numiţi adesea 
„bayesieni", consideră ca acestea reprezintă grade subiective ale opiniei. 
Criticii lor obiectează la o astfel de intruziune a subiectivităţii în logica 
ştiinţei. Logica inductivă mai sus menţionată a lui Carnap se sprijină de 
asemenea pe teorema lui Bayes. în acestsistem, probabilităţile anterioare 
sunt stabilite a priori. Susţinătorii interpretărilor probabilităţii ca frec¬ 
venţă sau ca propensiune nu sunt nici ei în situaţia de a fi oferit o 
interpretare rezonabilă a probabilităţilor anterioare (Salmon, 1967). 

Până la acest punct am luat în considerare problemele legate de 
cunoaşterea unor chestiuni neobservate, dar ştiinţele naturii au probleme 
şi în privinţa cunoaşterii entităţilor neobservabile. La începutul secolului 
douăzeci, mulţi filosofi şi oameni de ştiinţa Cde ex., Mach, Karl Pearson, 
unii din primii reprezentanţi ai POZITIVISMULUI LOGIC) au negat 
existenţa unor obiecte precum atomii şi moleculele. Adoptând o poziţie 
instrumentalistă, ei susţinea, de pildă, că teoria cinetică moleculară a 
gazelor, ce părea să facă referire la molecule, este doar un instrument 
folositor pentru organizarea experi enţei, d ar nu stabileşte existenţa unor 
7 Engl.: qualified instance confirmation (N. t.) 

asemenea lucruri. Ele nu sunt nimic altceva decât nişte ficţiuni utile. In 
ultimii ani, Bas van Fraasen (1980) a propus o poziţie pe care a numit-o 
„empirism constructivist” 8 , poziţie ce nu este o formă de instrumentalism, 
dar arborează o atitudine agnostică faţă de entităţile neobservabile. 

O bună parte din discuţiile filosofice ale acestei chestiuni s-au centrat 
asupra înţelesului termenilor şi enunţurilor teoretice. Operaţionaliştii au 
susţinut că toate conceptele ştiinţifice cu sens sunt definibile operaţional, 
în termenii operaţiilor fizice care trebuie realizate în laborator sau pe 
teren şi ai operaţiilor „cu creionul pe hârtie" (calcule sau derivări 
matematice). în schimb, pozitiviştii logici au identificat înţelesul unui 
enunţ cu mijloacele de verificare concludentă a sa. Operaţionaliştii şi 
pozitiviştii logici neagă astfel faptul că putem avea o cunoaştere a 
entităţilor neobservabile, căci a vorbi despre ele ca atare e ceva complet 
lipsit de sens. Camap (1956) face distincţia între probleme interne şi 
externe privitoare la EXISTENŢĂ. Dacă se adoptă limbajul standard al 
fizicii şi chimiei, poate fi stabilită existenţa internă a atomilor şi a 
moleculelor prin apel la teoriile standard. Problema dacă să adoptăm o 
carcasă lingvistică care încorporează termeni ce se referă la atomi şi 
molecule este o problemă externă şi trebuie să i se dea un răspuns având 
în vedere utilitatea teoriei, nu făcând apel la argumente metafizice 
privitoare la „existenţa reală” a acestor entităţi. O excelentă trecere în 
revistă a acestor chestiuni privitoare la înţelesul teoriilor ştiinţifice poate 
fi găsită în C. G. Hempel (1958). 

Accentul pus pe înţelesul termenilor teoretici pare totuşi întrucâtva 
greşit plasat. Problema epistemologică fundamentală este dacă putem 
avea o cunoaştere a entităţilor neobservabile. în fond, putem face 
enunţuri despre entităţi neobservabile fără a invoca un vocabular teoretic 
special. în cercetarea sa asupra mişcării browniene, Jean Perrin a creat 
un mare număr de mici sfere de răşină. El le-a suspendat în apă, le-a 
observat mişcările cu un microscop şi a inferat că multe particule mai 
mici se ciocneau de ele. Tocmai am descris, fără a folosi termeni 
non-observaţionali, esenţa experimentului epocal asupra realităţii mole¬ 
culelor şi anume determinarea numărului lui Avogadro (numărul de 
molecule dintr-un mol al unei substanţe oarecare). 

Exemplul anterior sugerează că putem realiza, în mare, o împărţire 
a obiectelor în cele ce sunt direct perceptibile de către simţurile omeneşti 
normale, cele ce sunt indirect perceptibile prin folosirea unor instrumente 
ce extind simţurile noastre, precum microscoapele şi telescoapele, şi cele 
ce a căror existenţă şi ale căror proprietăţi pot fi inferate pe baza 
observaţiilor directe şi indirecte. Pentru a evita apariţia problemelor 

8 Engl.: constructive empiricism. Nu am întâlnit o formulare consacrată 
pentru etichetarea poziţiei lui van Fraassen, în literatura de limbă 
română. Totuşi, aceasta nu trebuie să fie asociată cu orientarea 
constructivistă din matematică (respectiv filosofia matematicii). (N- t.) 

epistemologice, trebuie să acceptăm posibilitatea ca fie a doua categorie, 
fie a treia, fie ambele categorii să fie vide. Adoptând de la bun început o 
abordare fizicalistă, ne-am asigurat că prima categorie nu este vidă. 

Ian Hacking (1981) a tratat problema observaţiilor microscopice 
intr-un mod extrem de sofisticat, oferind argumente puternice pentru 
veridicitatea acestora. Veridicitatea observaţiilor telescopice poate fi 
sprijinită prin consideraţii cel puţin la fel de puternice. S-ar părea că a 
doua categorie, a entităţilor indirect observabile, nu este vidă. Problema 
celei de-a treia categorii rămâne în picioare. Ar fi lipsit de temei, cel puţin 
în acest stadiu al istoriei ştiinţei, să afirmăm că vedem cuarcii din 
interiorul unui proton cu ajutorul experimentelor din accelerator sau că 
vedem interiorul soarelui cu ajutorul detectorilor de neutrino. 

Problema existenţei entităţilor ce nu sunt nici măcar indirect ob¬ 
servabile a fost, în esenţă, rezolvată, ca rezultat al lucrărilor lui Perrin şi 
ale altor autori din prima decadă a secolului douăzeci. Rezolvare este bine 
redată în lucrarea lui Perrin din 1923, iar Mary Jo Nye elaborează o 
dezvoltare istorică detaliată în lucrarea sa din 1972. Miezul argumentului 
este acesta. Dintr-o serie de experimente fizice extrem de diverse în 
aparenţă, e posibil să fie inferată valoarea numărului lui Avogadro, iar 
valorile obţinute în toate aceste tipuri de experimente sunt în acord. Dacă 
materia nu ar fi în realitate compusă din astfel de micro-entităţi precum 
moleculele, atomii, ionii, electronii etc., acest acord ar reprezenta o 
coincidenţă incredibil de improbabilă. Analiza oferită de mine pentru 
acest argument este în termeni de cauze comune (Salmon, 1985), dar 
chiar şi dacă este analizatîn alte feluri, argumentul este extrem de robust. 

Gândirearecenţădin epistemologia ştiinţelor naturii a fost puternic 
influenţată de opera lui Thomas S. Kuhn (1962), care a subliniat 
importanţa consideraţiilor istorice pentru scopurile analizei filosofice. în 
loc de a vedea dezvoltarea ştiinţelor naturii ca pe un proces de acumulare 
graduală a cunoaşterii obiective despre lumea fizică, el o vede ca pe o 
serie de episoade de ştiinţă normală ce alternează cu episoade de revoluţie 
ştiinţifică. Fiecare episod al ştiinţei normale este caracterizat printr-o 
paradigmă ce constă dintr-un domeniu de probleme, un set standard de 
tehnici de rezolvare a problemelor, principii generale şi teorii. Atunci 
când o problemă din domeniul respectiv este recalcitrantă faţă de 
tehnicile disponibile, ea constituie o anomalie. în număr prea ridicat, 
anomaliile constituie o criză pentru paradigma respectivă. Poate avea loc 
o revoluţie prin care o nouă paradigmă să o înlocuiască pe cea veche. 
Când a avut loc această înlocuire, urmează o nouă perioadă de ştiinţă 
normală. Noua paradigmă, potrivit lui Kuhn, nu o încorporează pe cea 
veche, ci este mai degrabă incomensurabilă cu ea. De exemplu, în loc să 
rezolve problemele ce erau anomalii pentru vechea paradigmă, noua 
paradigmă poate pur şi simplu să le elimine ca fiind lipsite de importanţă. 
Pentru a trece de la o paradigmă la alta este nevoie de ceva de felul unei 
schimbări de reprezentare (Gestalt-shift). 

Potrivit lui Kuhn, alegerea între teorii reprezentate de o paradigmă 
veche şi una nouă nu este determinată doar de faptele observate şi de 
logică. Aceasta presupune şi persuasiune şi o judecată critică. Trecerea 
de la una la cealaltă este un fapt social, realizat de către o comunitate de 
oameni de ştiinţă. Nu există în cadrul acestei tranziţii, nici un moment 
la care ar fi iraţional să aderi mai degrabă la vechea teorie, în loc să treci 
la cea nouă. Atunci când diferiţi filosofi, pe baza unor astfel de comentarii, 
l-au interpretat pe Kuhn c a negând obiectivitatea ştiinţei, el a negat 
vehement această acuzaţie. După părerea sa, ştiinţa matură a fizicii este 
cel mai bun exemplu de cunoaştere obiectivă pe care îl avem. Pentru a 
înţelege în ce constă cunoaşterea obiectivă nu ar trebui să înşirăm criterii 
formale a priori, ci mai degrabă să examinăm metodologia fizicii. Atunci 
când facem aceasta, spune el, vedem că teoriile sunt evaluate pe baza 
unor criterii precum simplitatea, consistenţa, sfera de aplicabilitate, 
acurateţea şi fertilitatea. Această listă nu este nici exclusivă, nici ex¬ 
haustivă şi nu pot exista reguli precise pentru aplicarea criteriilor din 
cadrul ei. 

Personal, sunt înclinat să cred că ideea lui Kuhn că alegerea între 
teorii trece dincolo de logică şi de datele empirice se bazează pe o 
concepţie mult prea îngustă asupra logicii ştiinţei. Dacă ne gândim la 
confirmarea ştiinţifică în termenii teoremei lui Bayes, vom recunoaşte că 
aceasta nu doar că permite, ci chiar reclamă existenţa probabilităţilor 
anterioare pentru teoriile luate în considerare. Astfel de probabilităţi 
anterioare sunt redate în judecăţile de plauzibilitate. Cel puţin unele din 
criteriile menţionate de Kuhn par în mod clar să reprezinte evaluări 
calitative ale probabilităţilor anterioare. 0 tratare bayesiană a confirmării 
ştiinţifice pare să acopere ruptura dintre analizele de orientare istoristă 
ale cunoaşterii din ştiinţele naturii şi abordările mai tradiţionale, dacă 
nu complet, măcar într-o măsură semnificativă (Salmon, 1990). 

Vezi şi BAYESIANISM, EXPLICAŢIE, PROBABILITATE, PROBLE¬ 
ME ALE INDUCŢIEI, STIINTE SOCIALE, SOCIOLOGIA CUNOAŞ¬ 
TERII. 

epistemologia ştiinţelor sociale 

Necesită ştiinţele sociale o tratare aparte sau le putem aplica direct 
rezultatele epistemologiei generale, formulate de obicei în epoca modernă 
mai curând din perspectiva ştiinţelor naturii? - iată o întrebare care i-a 

frământat pe filosofi şi pe cercetătorii in ştiinţele sociale aproape chiar 
de la începuturile investigării cu intenţii „ştiinţifice" a fenomenelor 
sociale. Dintre întemeietorii ştiinţei sociale moderne şi MILL şi Weber şi 
Durkheim (pentru a numi doar câţiva) au discutat-o. In contextul actual, 
problema survine adesea în cadrul dezbaterilor asupra naturalismului, 
doctrina potrivit căreia metodele ştiinţelor naturii pot fi folosite în 
studierea societăţii. Ironia soartei face să existe astăzi o mulţime de 
gânditori care se autoproclamă anti-naturalişti, dar care adesea se 
raportează la nişte caracterizări ale demersului ştiinţific din ştiinţele 
naturii care sunt ele însele deja depăşite. Căci, desigur, nu mai este 
suficient, după apariţia operei lui Kuhn (1970), să protestezi împotriva 
aspectelor restrictive ale VERIFICATIONISMULU1 (poziţie care nu mai 
este la mare cinste nici măcar în epistemologia ştiinţelor naturii) pentru 
a te plasa în tabăra opozanţilor naturalismului. 

Există, la prima vedere, cel puţin trei motive pentru a ne întreba dacă 
naturalismul poate fi susţinut sau dacă nu e cumva necesar să-i substituim 
o epistemologie a ştiinţelor sociale care nu doar să imite pur şi simplu 
preocupările şi concluziile curentului dominant din epistemologia ştiin¬ 
ţelor naturii. 

în primul rând, e vorba de reflexivitatea ştiinţelor sociale în raport 
cu obiectele lor de studiu. Mă refer aici îndeosebi la faptul că oamenii, 
obiectele de studiu, ajung să adopte faţă de propriile lor activităţi puncte 
de vedere influenţate, chiar dacă numai indirect, de rezultatele investi¬ 
gaţiilor ştiinţifice sociale, ceea ce duce, într-un anume sens, la invalidarea 
retrospectivă a acestor investigaţii (care nu ţinuseră cont de „apropri¬ 
erea" rezultatelor lor de către subiecţii acestor investigaţii). (Alfred 
Schutz (1971, p. 495) era deja conştient de un fenomen înrudit - 
caracterul „preinterpretat" al „realităţii sociale", ceea ce implică, în opinia 
lui, că modul în care oamenii de ştiinţă înţeleg realitatea socială depinde, 
cel puţin într-o primă instanţă, de modul în care aceasta este înţeleasă 
de subiecţii cercetărilor lor.) Deşi acest fenomen a fost identificat cu cea 
mai mare pregnanţă în cazul aşa-numitelor „predicţii reflexive" („profeţii" 
care se auto-confirmă sau sunt auto-distructive 9 ), el are o semnificaţie 
mult mai generală. Atunci când actorii sociali se familiarizează cu ideile 
ştiinţelor sociale, comportamentul şi atitudinile lor încetează de a mai fi 
„naive" în raport cu aceste idei şi acestea încetează de a se mai potrivi 
perfect realităţii. Ceea ce reprezintă, după cum se afirmă uneori, o 
trăsătură distinctivă a ştiinţelor sociale: nu există nimic în domeniul 
ştiinţelor naturii care să corespundă acestei interacţiuni între cercetătorii 
din domeniul socialului şi subiecţii cercetărilor lor. (Influenţa observa¬ 
torului asupra fenomenelor observate, în mecanica cuantică, prezintă, 
desigur, doar o vagă asemăn are.) _ 

9 In original, self-fulfilling or self-defeating 'prophecies’ (p. 479). Vezi şi art. 

„Predictie creatoare", în Dicţionar de sociologie, traducere Mariana 

Tutuianu, Univers Enciclopedic, Bucureşti, 1996, pp. 209-10. 

în al doilea rând, e vorba de complexitatea fenomenelor sociale sau 
poate, mai exact spus, de relativa lor impermeabilitate în raport cu 
manipulările experimentale controlate (inclusiv experimentele mentale) 
în „stilul galilean", care implică abstractizare, idealizare şi identificarea 
unor mecanisme fundamentale - aparenta complexitate de început fiind 
interpretată apoi drept rezultat al interacţiunii acestor mecanisme, 
simple în esenţa lor. Mill identificase deja la vremea sa obstacolele, create 
de complexitatea fenomenelor sociale, ce stau în calea dezvoltării unei 
ştiinţe sociale cu adevărat predictive, iar dificultăţile nu par să fi dispărut 
de atunci. Pentru unii autori, precum F. A. Hayek (1973-8, voi. 2, cap. 
10), acest aspect al cercetării ştiinţifice în domeniul social reprezintă o 
indicaţie pentru cei ce studiază fenomenele sociale să-şi restrângă sfera 
de interese la elucidarea modelelor (patterns) şi a altor structuri de 
ordine, abandonând aspiraţia zadarnică de a elabora o ştiinţă cu adevărat 
predictivă a comportamentului uman şi a interacţiunii sociale. întrucât 
e larg răspândită convingerea potrivit căreia complexitatea ce apare în 
cadrul fenomenelor „pur naturale" poate fi manipulată prin folosirea unor 
tehnici „galileene" (într-un sens larg al termenului), iar rezultatele unei 
asemenea manipulări sunt nişte teorii cu adevărat predictive, se con¬ 
sideră de asemenea că acest aspect marchează o diferenţă între domeniul 
ştiinţelor naturii şi cel al ştiinţelor sociale. în al treilea rând, e vorba de 
contestabilitatea (prin însăşi natura lor) a multora dintre conceptele 
teoretice ale ştiinţelor sociale (vezi Gallie, 1955-6). Mă refer aici, desigur, 
la faptul că ni se cere să recurgem la ceea ce, în mod rezonabil, am putea 
numi „judecăţi de valoare" pentru a aplica sau a refuza să aplicăm multe 
dintre conceptele cele mai importante ale ştiinţelor sociale. Potrivit lui 
Gallie şi discipolilor săi, acest lucru se întâmplă deoarece conceptele 
însele sunt, cel puţin în parte şi în mod inevitabil, evaluative mai curând 
decât strict „descriptive" (vezi-FAPT / VALOARE), dar şi, lucru poate şi 
mai important, deoarece criteriile pentru aplicarea lor sunt multiple şi 
deoarece e nevoie de nişte judecăţi, având ele însele o dimensiune 
evaluativă, pentru a stabili dacă aceste criterii au fost satisfăcute în mod 
adecvat în fiecare caz în parte. (Caracterul evaluativ al multor concepte 
ale ştiinţelor sociale este, poate, o consecinţă a dependenţei acestora, 
subliniată de Schutz, de conceptele agenţilor sociali obişnuiţi, acestea din 
urmă fiind cu siguranţă evaluative. El pare să marcheze o limită a 
aspiraţiilor neoweberiene către o ştiinţă socială „axiologic neutră" (value- 
free) şi să explice încercările asidue, dar, pe cât se pare, fără rost, de a 
purifica, prin „operaţionalizare" sau în alt mod, conceptele folosite în 
elaborarea teoriilor de conotaţiile inacceptabile pentru tradiţia POZI¬ 
TIVISTĂ.) întrucât asemenea concepte fundamentale pentru o teorie 
socială precum „putere" sau „RAŢIONALITATE" sunt, în acest sens, 
contestabile la prima vedere prin însăşi natura lor, spre deosebire de 
conceptele cheie ale ştiinţelor naturii, acesta este considerat un alt aspect 
distinctiv al ştiinţelor sociale, prin comparaţie cu cele ale naturii, aspect 
care, împreună cu reflexivitatea şi complexitatea, pare a proclama 
necesitatea unei epistemologii distincte pentru ştiinţele sociale. 

Aceste considerente şi altele asemănătoare i-au convins pe mulţi să 
accepte ideea că tehnicile adecvate ştiinţelor sociale şi cele adecvate 
ştiinţelor naturii sunt diferite ca gen, ba, mai mult chiar, că orientările 
epistemologice ale acestor două mari ramuri ale cunoaşterii sunt de 
genuri diferite. în timp ce orientarea fundamentală a ştiinţelor naturii 
este una tehnică, vizând prezicerea şi controlarea fenomenelor naturale, 
cea a ştiinţelor sociale este sau ar trebui să fie, după cum susţine, printre 
mulţi alţii, HABERMAS, fie practică, vizând înţelegerea, fie critică, 
vizând eliberarea. în ambele cazuri, întâlnim ideea că ştiinţele sociale nu 
urmăresc, sau nu ar trebui să urmărească, elaborarea unor teorii generale 
abstracte care să ofere o bază pentru predicţii amănunţite ale fenome¬ 
nelor sociale concrete, ci ar trebui să-şi propună ca scop înţelegerea sau 
interpretarea. 

Am putea încerca să prindem mai bine sensul unei asemenea abordări, 
referindu-ne la distincţia dintre o descriere „săracă" (thin) şi una „bogată" 
(thick) a acţiunii unui agent sau a vreunei caracteristici sociale structurale 
(cf. Geertz, în Gibbons, 1987). Oferim o descriere săracă a unei acţiuni, 
de exemplu, atunci când o descriem în vocabularul mai mult sau mai 
puţin „behaviorist" al mişcărilor corporale. Oferim o descriere bogată a 
aceleiaşi acţiuni atunci când o descriem în vocabularul membrilor nativi 
ai comunităţii în care ea are loc, adică aşa cum îi înţeleg ei caracterul şi 
semnificaţia. De exemplu, oferim o descriere săracă dacă descriem o 
acţiune drept perpelirea la foc a unor bucăţi de carne şi una bogată dacă 
o descriem, în funcţie de caz, drept a găti sau a aduce sacrificii zeilor etc. 
în mod evident, descrierile bogate sunt nişte interpretări, „din punctul 
de vedere al indigenului" după Geertz, iar oferirea lor reprezintă o 
contribuţie importantă la înţelegerea de către noi a activităţilor umane. 
Mai mult, furnizarea unor asemenea descrieri nu este ameninţată de 
apariţia unor fenomene de reflexivitate, complexitate şi contestabilitate. 
Desigur, atunci când cei ale căror acţiuni le interpretăm iau cunoştinţă 
de interpretările noastre, s-ar putea să fim nevoiţi să oferim altele diferite 
- reflexivitatea este întreţinută şi nu eliminată. Nu ne izbim însă în 
furnizarea de interpretări nici de complexitate, nici de contestabilitate. 
Cât priveşte aceasta din urmă, contestabilitatea conceptelor indigene este 
pur şi simplu „reflectată" în contestabilitatea descrierilor noastre bogate 
sau a (interpretărilor) comportamentului şi structurilor indigene. 

(Pentru generaţiile anterioare, ideea de Verstehen întruchipa acest 
mod de a înţelege orientarea interpretativă distinctă a ştiinţelor sociale. 
Pentru unii dintre contemporanii noştri, el este întruchipat de proiectul 
HERMENEUTICII, asociat îndeosebi, eventual, operei lui Hans-Georg 
GADAMER; pentru alţii în proiectul genealogiei, asociat îndeosebi, 
eventual, operei lui Michel FOUCAULT; vezi Rabinow, 1984). 

Noţiunea de interpretare joacă, prin urmare, un rol cheie în concepţi¬ 
ile antinaturaliste cu privire la ştiinţele sociale. Dar, aşa cum s-a remarcat 



303 _ epistemologia ştiinţelor sociale 

adesea, ea conţine o ambiguitate de o importanţă politică capitală. Există 
o hermeneutică a recuperării, pe de o parte, şi o hermeneutică a 
suspiciunii, pe de altă parte. Prima încearcă să recupereze modul, 
fundamental din punct de vedere social, în care agenţii sociali obişnuiţi 
se înţeleg pe ei înşişi; a doua (Gibbons, 1987, p. 4) urmăreşte să străpungă 
vălul IDEOLOGIEI, autoamăgirii şi al altor aspecte mistificatoare ale 
modului în care se înţeleg agenţii înşişi, pentru a „dezvălui adevăratul 
înţeles al practicilor sociale şi politice". In primul caz, încercăm deliberat 
să reconstituim în mod explicit ceea ce agenţii înşişi au constituit deja 
drept bază a vieţii lor sociale. Acest scop este important îndeosebi atunci 
când e vorba de moduri de viaţă complet „străine" nouă la început, fiind 
astfel asociat de obicei şi pe bună dreptate, demersului antropologic. în 
cel de-al doilea, scopul nostru se inspiră din intuiţiile fundamentale ale 
lui NIETSCHE, MARX şi FREUD. Aceştia ne-au învăţat că actorii sociali 
nu înţeleg întotdeauna corect caracterul propriilor lor motivaţii sau al 
cadrului instituţional în care acţionează şi că urmărirea unei adevărate 
înţelegeri a acestor chestiuni impune tratarea cu suspiciune a înţelegerii 
de sine a agenţilor, aceasta trebuind ea însăşi, în această concepţie, să 
fie interpretată pentru a fi înţeleasă, în loc să fie considerată o bază a 
înţelegerii (aşa cum o tratează concepţia mai „naivă"). (Ironia soartei face 
ca să fie relevante aici şi intuiţiile principalilor teoreticieni politico- 
economici, începând de la Adam Smith şi incluzându-1 pe POPPER, care 
au identificat în „consecinţele neintenţionate" o cauză suplimentară a 
unei greşite înţelegeri de sine sau, în cel mai bun caz, a faptului că 
înţelegerea modului în care agenţii se înţeleg pe ei înşişi este insuficientă 
pentru înţelegerea vieţii sociale (vezi, de exemplu, Hayek, 1973-8, voi. 1).) 

Cât de pronunţat este acest contrast între hermeneutica recuperării 
şi hermeneutica suspiciunii? Hermeneutica recuperării ne obligă să 
presupunem existenţa unui acord de principiu, în linii mari, între 
cercetătorii sociali şi subiecţii cercetaţi de ei, în ceea ce priveşte opiniile, 
dorinţele şi alte atitudini propoziţionale. Această presupoziţie este în¬ 
truchipată de ceea ce Donald DAVIDSON (1984) numea PRINCIPIUL 
BUNĂVOINŢEI, şi, dacă nu adoptăm sau nu putem adopta în mod legitim 
această presupoziţie cu privire la subiecţii cercetării noastre, activităţile 
lor vor rămâne în mod necesar un mister pentru noi. Desigur, simpla 
asumare a unui acord de principiu nu implică că nu vom putea niciodată 
să descoperim vreun dezacord, dacă acesta există. Deşi s-ar putea să 
ezităm în a atribui atitudini „ciudate" subiecţilor cercetărilor noastre 
interpretative (vezi Quine, 1960), am putea fi îndreptăţiţi uneori să o 
facem, de exemplu atunci când dispunem de o bună explicaţie a „ciu¬ 
dăţeniei" acestor atitudini. 

Cu toate acestea, există multe obscurităţi şi multe controverse cu 
privire la criteriile de adecvare interpretativă tocmai în legătură cu 
această chestiune. Mulţi interpreţi au avut serioase ezitări în „a lua drept 

bune" atitudinile religioase sau „filosofice" ale celor interpretaţi (cel puţin 
atunci când acestea s-au îndepărtat prea mult de atitudinile „majoritare") 
şi au pretins, în apărarea acestor ezitări, că există bune temeiuri pentru 
a trata drept metaforice sau, mai general vorbind, simbolice enunţurile 
care, în aparenţă, exprimă asemenea atitudini (vezi Skorupski, 1976). Dar 
aceste genuri de cazuri, oricât de dificile ar fi ele în sine, nu fac decât să 
sublinieze câteva aspecte mai prof unde ale chestiunii: caracterul în esenţă 
HOLIST al proiectului interpretativ şi posibilitatea unei multiplicităţi 
aparent ireductibile de interpretări - o manifestare, în acest domeniu, a 
INDETERMINABILITĂŢII TRADUCERII. 

Aşa cum a subliniat QUINE, modul în care este înţeles un anume 
obiect supus interpretării este determinat, acolo unde acest lucru este 
posibil, doar prin referire la un număr foarte mare de considerente. 
Făcând nişte modificări la locul potrivit într-un sistem complex de 
atitudini, devine posibilă interpretarea oricărui obiect dat în mai multe 
moduri diferite, fiecare dintre acestea fiind „corect" în raport cu sistemul 
(modificat în mod corespunzător) în care este încorporat (vezi RELATIVI¬ 
TATE ONTOLOGICĂ). 

Alte contribuţii importante la înţelegerea hermeneuticii recuperării 
sunt ideea de „echilibru reflectiv" a lui John Rawls, care pare să ilustreze 
unele idei ale lui Quine privind modificarea unor părţi ale unui sistem 
mai mare în scopul armonizării sale cu alte elemente potenţiale şi ideea 
de „atitudine interpretativă" a lui Ronald Dworkin (1986), care atrage în 
special atenţia asupra cerinţei de a ne strădui, în cadrul interpretării, „să 
facem un obiect cât mai bun cu putinţă, considerându-1 ilustrarea vreunei 
presupuse iniţiative". 10 

Toate aceste idei par să sugereze că un anume gen de RELATIVISM 
nu e uşor de evitat în sfera interpretării. De asemenea, ele sugerează că 
distincţia dintre hermeneutica recuperării şi hermeneutica suspiciunii e 
oarecum exagerată. Dacă se poate dovedi necesar ca unele atitudini ale 
agenţilor să fie considerate drept exprimări „simbolice", înseamnă că 
interpretarea poate includeuneori corectarea moduluinaivîn care agenţii 
se înţeleg pe sine, ceea ce deschide posibilitatea măcar a eliberării lor 
concomitente de aceste înţelegeri de sine naive. Iar, pe de altă parte, dacă 
vor exista întotdeauna moduri diferite şi incompatibile de a interpreta 
„veridic" acţiunile agenţilor, atunci va fi subminată ideea că, în herme¬ 
neutica suspiciunii, îi putem privi de sus pe diferiţii interpreţi dintr-o 
poziţie care, prin natura ei, să ne permită să pretindem că rezultatele 
noastre au o validitate obiectivă. 

Totuşi, ceea ce face ca distincţia să rămână valabilă este ideea potrivit 
căreia o hermeneutică a recuperării se bazează pe principiul interpretării 
binevoitoare şi pe presupoziţia că interpretul şi cel interpretat au multe 

10 în original, acest citat ambiguu arăta astfel: „to make an object the best it 

can be, as an instance of sorae assumed enterprise" (p. 482). 

atitudini in comun, în timp ce o hermeneutică a suspiciunii pare să 
presupună fie că interpretul ocupă o poziţie privilegiată în raport cu cel 
interpretat (în marxism, aceasta este poziţia partidului de avangardă sau, 
poate, a proletariatului; în freudism, este poziţia analistului), fie, poate, 
că ambii adoptă o perspectivă care le oferă posibilitatea unui anume gen 
de înţelegere (insight) superioară. In lucrarea lui HABERMAS (1981), 
această din urmă perspectivă apare sub forma noţiunii de „acţiune 
comunicaţională", care poate implica testarea, în cadrul discursului, a 
pretenţiilor de validitate conţinute implicit în diferitele acte de interpre¬ 
tare. Pretenţiile care pot trece asemenea teste ne oferă puncte de sprijin 
pentru analiza critică a opiniilor noastre anterioare acestui proces de 
reflecţie. (Există o similaritate aici cu ideea, vehiculată în teoria moral- 
politică, de punct arhimedic - vezi Rawls, 1973, p. 41.) 

Ideea potrivit căreia interpretul are o poziţie privilegiată, ca şi ideea 
existenţei unei poziţii privilegiate aflate la oarecare distanţă atât de 
poziţia interpretului, cât şi de cea a celui interpretat, pot fi puse în 
contrast cu conceptul de „genealogie" asociat operei lui Michel Foucault 
(vezi Rabinow, 1984). Această concepţie pare, pe de o parte, să nege 
existenţa vreunei perspective privilegiate (de unde ar putea fi percepute 
realităţi ascunse), în timp ce, pe de altă parte, pretinde a oferi o explicaţie 
acelor contingenţe instituţionale, ideologice şi istorice (travestite în 
necesităţi) care modelează ideile şi practicile noastre. 

Deşi ideea de interpretare joacă un rol cheie în concepţia antinatura- 
listă asupra ştiinţelor sociale, nu este deloc evident, aşa cum au tins să 
presupună mulţi antinaturalişti, că aceasta ar separa activităţile lor de 
cele ale cercetătorului naturii, angajat în studierea fenomenelor nonu- 
mane. Cu siguranţă, multe din temele antinaturaliştilor şi interpre- 
tiviştilor se regăsesc în (şi ironia face, poate, ca ele să fie derivate din) 
opera lui Thomas Kuhn şi a predecesorilor şi succesorilor acestuia (vezi 
Bernstein, 1983). S-ar putea spune că, exact aşa cum cercetătorii din 
domeniul socialului încearcă să interpreteze atitudinile, acţiunile şi 
operele oamenilor, tot aşa şi cei din ştiinţele naturii caută o interpretare 
a fenomenelor naturale, un mod de a le face accesibile înţelegerii noastre. 
Şi ei au şanse la fel de mari să descopere, după cum a subliniat Quine, 
că eforturile lor nu se pot baza decât pe nişte constrângeri holiste, în 
locul acelui fundament de nezdruncinat pe care atât RAŢIONALISMUL, 
cât şi EMPIRISMUL îl căutaseră mai înainte. Aşa că şi ei au şanse la fel 
de mari să descopere, cum a subliniat recent cu insistenţă Richard 
RORTY (1986), că nu există absolut nici o poziţie privilegiată şi sigură, 
care, odată adoptată, să ne ofere ceea ce Hilary PUTNAM a numit 
„perspectiva ochiului lui Dumnezeu" asupra lumii naturale. Un fel de 
dublă ironie pare deci să se manifeste în privinţa epistemologiei ştiinţelor 
sociale. Elaborând o explicaţie distinctă cu privire la activităţile şi 
aspiraţiile cercetătorilor din domeniul socialului, filosofii au contribuit la 

o schimbare de orientare în epistemologia generală, schimbare care 
anulează într-o oarecare măsură distincţia de la care plecaseră - aceea 
dintre epistemologia naturalist orientată a ştiinţelor „tari" (hard) şi 
epistemologia interpretativistă a ştiinţelor „slabe" (soft). 

Vezi şi CUNOAŞTERE ISTORICÂ; IDEOLOGIE; ŞTIINTĂ A NA¬ 
TURII. 

epistemologia virtuţii 

Ideea centrală a epistemologiei virtuţii este că întemeierea şi cu¬ 
noaşterea apar din funcţionarea corectă a facultăţilor şi virtuţilor noastre 
intelectuale într-un mediu adecvat. Această idee este cuprinsă în ur¬ 
mătorul criteriu pentru opinia întemeiată: 

(J) S este întemeiat în a crede că p dacă şi numai dacă faptul că S 
crede că p este rezultatul facultăţilor sau virtuţilor intelectuale ale lui S, 
funcţionând într-un mediu adecvat. 

EXPLICAŢIE 

Ce este o facultate sau virtute intelectuală? O facultate sau virtute în 
general este o putere sau o capacitate sau o competenţă de a realiza un 

rezultat. O facultate sau virtute intelectuală, în sensul intenţionat mai 
sus, este o putere sau o capacitate sau o competenţă de a ajunge la 
adevăruri într-un anumit domeniu şi de a evita să crezi falsităţi în acel 
domeniu. Exemple de virtuţi intelectuale umane sunt vederea, auzirea, 
introspecţia, memoria, deducţia şi inducţia. Mai exact, 

(V) Un mecanism M pentru generarea şi/sau susţinerea opiniilor este 
o virtute intelectuală dacă şi numai dacă M este o competenţă pentru a 
crede judecăţi adevărate şi a evita să crezi judecăţi false într-un domeniu 
de judecăţi D, atunci când te afli într-un set de circumstanţe C. 

Ni se cere să specificăm un anume domeniu de judecăţi pentru M, de 
vreme ce un mecanism cognitiv dat va fi o competenţă pentru a crede 
anumite genuri de adevăruri, dar nu şi altele. De exemplu, facultatea 
vederii ne permite să determinăm culorile obiectelor, dar nu şi sunetele 
pe care le fac ele. Se cere, de asemeni, să specificăm un set de 
circumstanţe pentru M, de vreme ce un mecanism cognitiv dat va fi o 
competenţă în unele circumstanţe, dar nu şi în altele. De exemplu, 
facultatea vederii ne permite să determinăm culorile într-o cameră bine 
luminată, dar nu şi într-o peşteră întunecată. 

Conform formulărilor anterioare, ceea ce face dintr-un mecanism 
cognitiv o virtute intelectuală este faptul că e demn de încredere în 
generarea mai degrabă a opiniilor adevărate, decât a opiniilor false, în 
domeniul relevant şi în circumstanţe relevante. Prin urmare, este corect 
să spunem că epistemologia virtuţii este un gen de CREDIBILITATE. In 
timp ce credibilitatea generică susţine că opinia întemeiată este opinia 
ce rezultă dintr-un proces cognitiv demn de încredere, epistemologia 
virtuţii aplică o restrângere a genului de procese care este permis. Anume, 
procesele cognitive care sunt importante pentru întemeiere şi cunoaştere 
sunt acelea care îşi au baza într-o virtut* intelectuală. 

în sfârşit, remarcile anterioare privind credibilitatea unei facultăţi ne 
indică importanţa unui mediu adecvat. Ideea este că un mecanism 
cognitiv poate fi demn de încredere în unele medii, dar nu şi în altele. 
Să luăm în considerare un exemplu din Alvin Plantinga. Pe o planetă care 
se roteşte în jurul lui Alfa Centauri, pisicile sunt invizibile pentru fiinţele 
umane. Mai mult, pisicile de pe Alfa Centauri emit un tip de radiaţie care 
determină oamenii să-şi formeze opinia că există un câine care latră în 
preajma lor. Acum, să presupunem că tu eşti transportat pe această 
planetă din Alfa Centauri, că trece pe lângă tine o pisică, iar tu îţi formezi 
opinia că există un câine care latră în preajma ta. Cu siguranţă, tu nu 
eşti întemeiat în a crede asta. Totuşi, aici, problema nu o constituie 
facultăţile tale intelectuale ci mediul tău. Deşi facultăţile tale de percepţie 
sunt demne de încredere pe Pământ, ele nu sunt demne de încredere pe 
planeta din jurul lui Alfa Centauri, care este un mediu inadecvat pentru 
aceste facultăţi. 

Ideea centrală a epistemologiei virtuţii, aşa cum a fost ea exprimată 
anterior în (J), are un grad înalt de plauzibilitate. Făcând să fie centrală 

ideea de credibilitate a unei facultăţi, epistemologia virtuţii explică bine 
de ce sunt adesea întemeiate opiniile produse prin percepţie şi memorie, 
în timp ce opiniile produse prin gândirea inspirată de dorinţe şi prin 
superstiţie nu sunt. In plus, teoria ne oferă o bază pentru a răspunde 
anumitor genuri de scepticism. în special, putem fi de acord că, dacă noi 
am fi nişte creiere într-o cuvă, ori victime ale unui demon cartezian, atunci 
noi nu am avea cunoaştere nici în acele rare cazuri în care opiniile noastre 
se dovedesc a fi adevărate. însă epistemologia virtuţii explică faptul că 
ceea ce este important pentru cunoaştere este că facultăţile noastre sunt, 
în fapt, demne de încredere în mediul în care ne aflăm. Şi astfel, noi 
avem cunoaştere atâta vreme cât nu suntem, în fapt, victime ale unui 
demon cartezian sau creiere într-o cuvă. în sfârşit, Plantinga argumen¬ 
tează că epistemologia virtuţii se descurcă bine cu PROBLEMELE LUI 
GETTIER. Ideea este că problemele lui Gettier ne oferă cazuri de opinii 
întemeiate care sunt “în mod accidental adevărate”. Plantinga argumen¬ 
tează că epistemologia virtuţii ne ajută să înţelegem ce înseamnă că o 
opinie este în mod accidental adevărată şi, de asemeni, ne furnizează o 
bază pentru a spune de ce asemenea cazuri nu constituie cunoaştere. 
Opiniile sunt în mod accidental adevărate când sunt produse prin 
facultăţi, altminteri demne de încredere, dar care funcţionează într-un 
mediu inadecvat. Plantinga dezvoltă această raţionare în Plantinga 
(1988). 

OBIECŢII 

Dar, deşi epistemologia virtuţii are o plauzibilitate iniţială bună, ea 
se confruntă cu nişte obiecţii substanţiale. în continuare, voi trece în 
revistă două din aceste obiecţii şi voi indica locurile în care epistemologii 
virtuţii au încercat să le răspundă. Prima obiecţie cu care se confruntă 
epistemologia virtuţii este o versiune a problemei generalităţii. Putem 
înţelege mai clar problema dacă luăm în considerare următorul criteriu 
pentru opinia întemeiată, care rezultă din explicaţia noastră pentru (J). 

(J‘) S este întemeiat în a crede că p dacă şi numai dacă 

(1) S crede că p; şi 

(2) Există un domeniu D şi un set de circumstanţe C astfel 

încât 

(a) propoziţia că p se află în F, 

(b) S se află în C în privinţa propoziţiei că p, şi 

(c) Dacă S s-ar afla în C în privinţa unei propoziţii din 

D, atunci ar fi foarte plauzibil ca S să deţină în mod 

corect o opinie în privinţa acelei propoziţii. 

Problema apare în legătură cu modul în care trebuie să selectăm un 
D şi un C adecvate. Pentru că, dată fiind orice opinie adevărată că p, noi 
putem totdeauna să venim cu un domeniu D şi un set de circumstanţe C, 



309 _____epistem ologia virtuţii 

astfel încât S să fie perfect demn de încredere în D, în C (vezi RELIABI- 
LISM). Pentru orice opinie adevărată că p, fie D care include numai 
propoziţiile p şi non-p. Fie C care include orice circumstanţe existente 
care fac ca p să fie adevărată. în mod clar, S este perfect demn de 
încredere în privinţa propoziţiilor din acest domeniu, în aceste circum¬ 
stanţe. Dar noi nu vrem să spunem că toate opiniile adevărate ale lui S 
sunt întemeiate pentru S. Şi, bineînţeles, există o problemă analogă în 
cealaltă direcţie a generalităţii. Pentru că, dată fiind orice opinie că p, 
noi putem totdeauna să specificăm un domeniu de propoziţii D şi un set 
de circumstanţe C, astfel încât p să fie în D, S să fie în C, iar S să nu fie 
demnă de încredere în privinţa propoziţiilor din D, din C. 

Consideraţiile anterioare arată că epistemologia virtuţii trebuie să 
spună mai mult despre selecţia domeniilor relevante şi a seturilor de 
circumstanţe. Plantinga abordează problema generalităţii introducând 
conceptul unui proiect (design plan) al facultăţilor noastre intelectuale. 
Acest plan cuprinde specificaţii relevante pentru domenii şi seturi de 
circumstanţe. S-ar putea obiecta că această abordare cere prezumţia 
problematică a existenţei unui Proiectant 11 . Plantinga, însă, nu este de 
acord din două motive. El nu crede că prezumţia este necesară sau că ar 
fi problematică. O discuţie relevantă a ei se găseşte în Plantinga(1986, 
1987 şi 1988). Emest Sosa abordează problema generalităţii introducând 
conceptul unei perspective epistemice. Pentru a avea o cunoaştere 
reflexivă (reflective), S trebuie să capteze cu adevărat credibilitatea 
facultăţilor sale, această captare fiind ea însăşi furnizată de către o 
“facultate a facultăţilor”. Specificările relevante pentru un D şi un C sunt 
determinate de această perspectivă. în mod alternativ, Sosa a sugerat că 
specificările relevante sjint determinate de scopurile comunităţii epis¬ 
temice. Ideea este că domeniile şi seturile de circumstanţe sunt determi¬ 
nate prin locul lor în generalizări utile despre agenţii epistemici şi 
capacităţile lor de a se purta ca deţinători credibili de informaţie, pe care 
şi-o împărtăşesc 12 . (Aceste strategii sunt dezvoltate de către Sosa, în: Sosa, 
1988a, 1988b şi 1991). 

Cea de-a doua obiecţie cu care se confruntă epistemologia virtuţii este 
că (J) şi (J') sunt prea constrângătoare. Este posibil ca S să fie întemeiat 
în a crede că p, chiar dacă facultăţile intelectuale ale lui S sunt, în mare 
măsură, nedemne de încredere. De exemplu, să presupunem că Jane este 
victima unui geniu înşelător cartezian. Prin urmare, în ciuda celor mai 
bune eforturi ale ei, nu este adevărată nici una din opiniile lui Jane despre 
lumea din jur. Este clar că, în acest caz, facultăţile de percepţie ale lui 
Jane simt aproape în întregime nedemne de încredere. însă noi nu am 
vrea să spunem că nici una dintre opiniile perceptuale ale lui Jane nu 


11 Engl.: a Designer of the design plan (N.t.) 

12 Engl.: reliable information-sharers (N.t.) 

este întemeiată. Dacă Jane crede că există un copac în grădina ei şi ea 
îşi întemeiază această opinie pe experienţa obişnuită în legătură cu 
copacii, atunci se pare că ea este la fel de întemeiată pe cât am fi şi noi, 
în privinţa unei opinii similare. 

Sosa abordează actuala problemă argumentând că întemeierea este 
relativă la un mediu M. In conformitate cu aceasta, S este întemeiat în 
a crede că p relativ la M dacă şi numai dacă facultăţile lui S ar fi credibile 
în M. Să notăm că, pe această bază. nu e nevoie ca S să se afle efectiv în 
M pentru ca S să fie întemeiat în a crede vreo judecată relativă la M. 
Aceasta îi permite lui Sosa să conchidă că Jane are o opinie întemeiată 
în cazul menţionat mai înainte. Pentru că Jane este întemeiată în opiniile 
sale perceptuale privind mediul nostru, deşi ea nu este întemeiată în acele 
opinii privind mediul în care se află efectiv. Sosa dezvoltă această 
propunere în Sosa (1991). 

Vezi şi TEORII CAUZALE ÎN EPISTEMOLOGIE; VIRTUŢI EPIS¬ 
TEMICE; RELIABILISM. 

epistemologie evoluţionistă 

Aceasta este o concepţie epistemologică care vede o conexiune impor¬ 
tantă între progresul cunoaşterii şi evoluţia biologică. 

Epistemologul evoluţionist susţine că dezvoltarea cunoaşterii umane 
are loc printr-un anumit proces de selecţie naturală, ilustrat cel mai bine 
de teoria darwinistă a selecţiei naturale biologice. Cele trei componente 
majore ale modelului selecţiei naturale sunt variaţia, selecţia şi retenţia. 
Conform teoriei darwiniste a selecţiei naturale, variaţiile nu sunt proiec¬ 
tate spre a îndeplini anumite funcţii. Ci, mai curând, acele variaţii care 

îndeplinesc funcţii utile sunt selectate, în timp ce acelea care nu au funcţii 
utile, nu sunt selectate; impresia că variaţiile apar în mod intenţionat se 
datorează acestei selecţii. în teoria modernă a evoluţiei, mutaţiile genetice 
asigură variaţiile oarbe (oarbe în sensul că nu sunt influenţate de efectele 
pe care le-ar avea - probabilitatea unei mutaţii nu este corelată cu 
avantajele sau dezavantajele pe care acea mutaţie le-ar conferi organis¬ 
mului), mediul înconjurător asigură filtrul selecţiei, iar reproducerea 
asigură retenţia. Adecvarea se obţine deoarece acele organisme ce au 
caracteristici care le fac să fie mai puţin adaptate pentru supravieţuire 
nu supravieţuiesc în competiţia cu alte organisme din mediul încon¬ 
jurător, ce au caracteristici mai bine adaptate. Epistemologia evoluţio¬ 
nistă aplică acest model al variaţiei oarbe şi al retenţiei selective 
progresului cunoaşterii ştiinţifice şi proceselor gândirii umane, în ge¬ 
neral. 

Paralela dintre evoluţia biologică şi evoluţia conceptuală (sau “epi¬ 
stemică) poate fi înţeleasă fie literal, fie analogic. Versiunea literală a 
epistemologiei evoluţioniste vede în evoluţia biologică principala cauză a 
progresului cunoaşterii. Conform acestei concepţii, numită "programul 
evoluţiei mecanismelor cognitive" (“Evolution of cognitive mechanism 
program”), (EEM) de Bradie (1986) şi „abordarea darwiniană a epis¬ 
temologiei" („Darwinian approach to epistemology") de Ruse (1986), 
progresul cunoaşterii are loc prin variaţie oarbă şi retenţie selectivă 
întrucât selecţia naturală biologică este însăşi cauza variaţiei şi selecţiei 
epistemice. Versiunea cea mai plauzibilă a concepţiei literale nu susţine 
că toate opiniile omului sunt înnăscute, ci, mai curând, că mecanismele 
mentale care ghidează achiziţia opiniilor ne-înnăscute sunt ele însele 
înnăscute şi constituie rezultatul selecţiei naturale biologice. Ruse (1986, 
cap. 5) apără o versiune a epistemologiei evoluţioniste literale pe care o 
leagă de sociobiologie (pentru o critică a acestei concepţii, vezi eseul lui 
Bradie din Rescher, 1990, pp 33-38.). 

Conform versiunii analogice a epistemologiei evoluţioniste, numită 
„programul evoluţiei teoriilor" (EET) de către Bradie (1986) şi „abordarea 
spenceriană" (după numele filosofului din secolul XIX, Herbert Spencer) 
de către Ruse (1986), dezvoltarea cunoaşterii umane este guvernată de 
un proces analog selecţiei naturale biologice şi nu de o instanţiere a 
acestuia. Această versiune a epistemologiei evoluţioniste, iniţiată şi 
elaborată de Donald Cambell (1974a şi 1974b), ca şi de Karl POPPER, 
consideră că adecvarea (parţială) dintre teorii şi lume se explică printr-un 
proces mental de încercare şi eroare, cunoscut ca selecţie naturală 
epistemică. 

Ambele versiuni ale epistemologiei evoluţioniste sunt considerate de 
obicei specii ale EPISTEMOLOGIEI NATURALIZATE, deoarece ambele 
iau drept punct de pornire al proiectului lor epistemologic anumite fapte 
empirice (vezi Quine, 1969 şi QUINE). Versiunea literală a epistemologiei 

evoluţioniste începe prin a accepta teoria evoluţionistă şi o concepţie 
materialistă asupra minţii şi, pornind de aici, construieşte o interpretare 
a cunoaşterii şi a dezvoltării sale. Prin contrast, versiunea analogică nu 
presupune adevărul evoluţiei biologice. Ea se inspiră pur şi simplu din 
evoluţia biologică, ca sursă pentru modelul selecţiei naturale. Pentru ca 
această versiune a epistemologiei evoluţioniste să fie adevărată, este 
nevoie doar ca modelul selecţiei naturale să se aplice progresului cu¬ 
noaşterii, şi nu şi originii şi dezvoltării speciilor. La limită, epistemologia 
evoluţionistă de tip analogic ar putea fi adevărată chiar dacă teoria 
corectă privind originea speciilor ar fi creaţionismul. 

Chiar dacă nu încep prin a presupune adevărul teoriei evoluţioniste, 
majoritatea epistemologilor evoluţionişti sunt şi adepţi ai epistemologiei 
naturalizate; presupoziţiile lor empirice (măcar implicite) provin din 
psihologie şi din ştiinţele cogniţiei şi nu din teoria evoluţionistă. Totuşi, 
epistemologia evoluţionistă este caracterizată uneori într-o manieră 
aparent ne-naturalistă. Campbell (1974b, p.142) afirmă că “ dacă cineva 
îşi extinde cunoaşterea dincolo de ceea ce cunoaşte, el nu are altă 
alternativă decât să exploreze fără ajutorul raţiunii” (i.e. orbeşte). Acest 
lucru, admite Campbell, face ca epistemologia evoluţionistă să se apropie 
de o tautologie (şi, astfel, să nu fie naturalistă). Epistemologia evoluţio¬ 
nistă face, într-adevăr, aserţiunea analitică că atunci când cineva îşi 
extinde cunoaşterea dincolo de ceea ce cunoaşte, el trebuie să înainteze 
în ceva care nu îi este deja cunoscut, însă, ceea ce este mai interesant, 
epistemologia evoluţionistă face de asemenea şi aserţiunea sintetică că, 
atunci când cineva îşi extinde cunoaşterea dincolo de ceea ce cunoaşte, 
el trebuie să procedeze prin variaţie oarbă şi retenţie selectivă. Această 
teză este sintetică deoarece ea poate fi infirmată empiric. Teza centrală 
a epistemologiei evoluţioniste este sintetică şi nu analitică. Dacă teza 
centrală ar fi analitică, atunci toate epistemologiile ne-evoluţioniste ar fi 
fost contradictorii din punct de vedere logic, ceea ce nu este cazul. 
Campbell are dreptate să afirme că epistemologia evoluţionistă are 
aspectul analitic pe care îl menţionează el, însă greşeşte crezând că acesta 
este un aspect distinctiv, de vreme ce orice epistemologie plauzibilă are 
acest aspect analitic (vezi Skagestad, 1978, p. 613). 

Două dintre problemele mai profunde discutate în literatură implică 
întrebări privitoare la realism (i.e. ce tip de angajări ontologice trebuie 
să facă un epistemolog evoluţionist?) şi la progres (i.e. se dezvoltă 
cunoaşterea, în concepţia epistemologiei evoluţioniste, către un scop?). 
(Cu privire la realism, vezi Campbell, 1974a, pp. 447-50; Bradie, 1986, pp. 
444-51; Skagestad, 1978, pp. 617-19; eseul lui Ruse din Rescher, 1990, pp. 
101-10; şi eseul lui Stein din Rescher, 1990, pp. 119-29. Cu referire la 
progres, vezi Bradie, 1986, pp. 426-7; Ruse, 1990 şi Stein, 1990.) Cu 
privire la realism, mulţi epistemologi evoluţionişti subscriu la ceea ce se 
numeşte realismul ipotetic, o concepţie care combină o versiune de 

SCEPTICISM epistemologic cu acceptarea provizorie a REALISMULUI 
metafizic. în ceea ce priveşte progresul, problema este că evoluţia 
biologică nu este direcţionată către un scop, însă progresul cunoaşterii 
umane pare să fie astfel direcţionat. Campbell (1974a) se teme de această 
potenţială slăbire a analogiei, însă apucă taurul de coarne şi admite că 
evoluţia epistemică se îndreaptă către un scop (adevărul), în timp ce 
evoluţia biologică nu o face. Unii au argumentat că epistemologii evo- 
luţionişti trebuie să renunţe la sensul “de adevăr tropic” (truth-tropic) 
al progresului, deoarece un model al selecţiei naturale este în mod esenţial 
neteleologic. In schimb, o epistemologie evoluţionistă poate adopta, 
urmându-1 pe Kuhn, un sens operaţional al progresului. 

Una dintre criticile cele mai frecvente şi mai serioase îndreptate 
împotriva epistemologiei evoluţioniste este aceea că versiunea analogică 
a acestei concepţii este falsă întrucât variaţia epistemică nu este oarbă 
(vezi, de exemplu, Skagestad, 1978, 613-13; şi Ruse, 1986, cap. 2). Stein 
şi Lipton (1990) au argumentat, totuşi, că această obiecţie nu îşi atinge 
ţinta, deoarece, cu toate că variaţia epistemică este nealeatorie, con¬ 
strângerile asupra acesteia provin din euristică, care este, în cea mai 
mare parte, rezultatul variaţiei oarbe epistemice şi al retenţiei selective. 
Stein şi Lipton argumentează mai departe că această euristică este 
analoagă preadaptărilor biologice, precursorilor evoluţionişti (precum 
jumătatea de aripă care este precursorul evoluţionist al aripii) care au o 
altă funcţie decât cea a structurilor care descind din ei. Caracterul ghidat 
al variaţiei epistemice nu este, în această concepţie, sursa nefuncţionării 
analogiei, ci sursa unei mai bune înţelegeri a analogiei. 

Mulţi epistemologi evoluţionişti încearcă să combine versiunea liter¬ 
ală cu cea analogică (vezi Br^die, 1986, pp. 403-11; Stein şi Lipton, 1990, 
pp. 42-6), spunând că acele opinii şi mecanisme cognitive care sunt 
înnăscute rezultă dintr-rf selecţie naturală de tip biologic, iar acelea care 
nu sunt înnăscute rezultă dintr-o selecţie naturală de tip epistemic. Aceste 
idei sunt rezonabile atât timp cât cele două părţi ale acestei concepţii 
hibrid sunt menţinute distincte. O versiune analogică a epistemologiei 
evoluţioniste în care variaţia biologică ar fi singura sursă a caracterului 
său orb ar fi o teorie nulă. Acest lucru s-ar întâmpla dacă toate opiniile 
noastre ar fi înnăscute sau dacă opiniile noastre ne-înnăscute nu ar fi 
rezultatul variaţiei oarbe. Astfel, un apel la caracterul orb al variaţiei 
biologice nu este un mod legitim de a produce o versiune hibridă a 
epistemologiei evoluţioniste, de vreme ce acest lucru banalizează teoria. 
Din raţiuni similare, acest apel nu salvează o versiune analogică a 
epistemologiei evoluţioniste în faţa argumentelor ce arată că variaţia 
epistemică nu este oarbă (vezi Stein şi Lipton, 1990, pp. 42-5). Deşi 
epistemologia evoluţionistă constituie o abordare relativ nouă a teoriei 
cunoaşterii, ea a trezit un interes larg, în primul rând pentru că reprezintă 
o încercare serioasă de a contura o epistemologie naturalizată, in- 

spirându-se din mai multe discipline. Dacă ştiinţa este relevantă pentru 
înţelegerea naturii şi a dezvoltării cunoaşterii, atunci epistemologia 
evoluţionistă se numără printre disciplinele care merită luate în consid¬ 
erare. în măsura în care epistemologia evoluţionistă priveşte într-acolo, 
ea constituie un program epistemologic interesant şi potenţial fructuos. 
Vezi şi EPISTEMOLOGIE GENETICĂ; EPISTEMOLOGIE NATURALI¬ 
ZATĂ 

epistemologie feministă 

Proiectele epistemologice feministe sunt deocamdată politice şi revi¬ 
zioniste. întrucât ele se concentrează asupra practicilor construcţiei 
cunoaşterii, unul dintre scopurile lor principale este de a muta pe o poziţie 
analitică centrală întrebarea: “Despre a cui cunoaştere vorbim?”. Punerea 
acestei întrebări este o provocare pentru multe idealuri călăuzitoare ale 
epistemologiilor empiriste post-pozitiviste ce ocupă aşezarea standard şi 
poziţiile de monitorizare din filosofia anglo-americană. Feministele au 

arătat că, în spatele măştii obiectivitătii şi neutralităţii valorice pe care 
le prezintă lumii aceste epistemologii, există o complexă structură de 
putere a interesului deghizat, a dominaţiei şi a subjugării. 

Născută din practicile de trezire a conştiinţei ale anilor 1960, inves¬ 
tigaţia feministă a dezvăluit goluri, disonante cognitive şi nepotrivire 
între experienţele diverse ale femeilor şi teoriile, categoriile şi schemele 
conceptuale care pretind a le explica pe acestea, pretind a le cunoaşte. 
Astfel, prin dezvăluirea prezumţiilor exclusiviste ce au făcut capabile 
epistemologiile din curentul principal să-şi stabilească autoritatea, femini¬ 
stele produc schimbări ale sarcinilor percepute în epistemologie. Ocolind 
scopurile normative de a determina ce trebuie să facă un subiect 
cunoscător ideal, ele produc analize critice a ceea ce fac efectiv subiecţii 
cunoscători "situaţi" din punct de vedere istoric şi material (cf. Haraway, 
1988). 

Două poziţii principale - deşi niciuna nu este nici unitară, nici 
fortificată - au crescut împreună din investigaţia feministă de “al doilea 
val”: empirismul feminist şi teoria punctului de vedere feminist In unele 
dintre aceste teorii se acordă biologiei şi ştiinţelor sociale centralitatea, 
dacă nu chiar statutul paradigmatic pe care epistemologiile postpozi- 
tiviste le acordă ştiinţelor fizice (cf. Harding, 1986; Longino, 1990). Alte 
variante îşi originează analizele mai mult în epistemologia curentului 
principal, decât în izvorul acesteia - filosofia ştiinţei (Dura, 1990; Code, 
1991). 

Empiristele feministe argumentează că empiriştii tradiţionali, departe 
de a fi atât de neutri şi obiectivi pe cât indică prezentările lor despre ei 
înşişi, sunt prinşi în androcentrismul poziţiilor de pe care discută. 
Feministele consideră că scopul producerii cunoaşterii şi, de aici, scopul 
ştiinţei, este de a produce o cunoaştere curăţată de tendinţe androcentrice 
şi sexiste şi, în final, de “deformările" rasiste de clasă sau altele. Pretenţia 
lor principală este că un empirism încărcat de valoare, nestingherit şi 
totuşi riguros, informat de către ideologia feministă, poate produce o 
cunoaştere mai adecvată decât pot produce metodele standard, ignorante 
în privinţa specificităţii lor şi a complicităţii lor la un sistem bazat pe 
distincţia sex/gen. Pe scurt, o angajare politică informată poate genera 
un empirism mai bun. 

Unii exponenţi ai empirismului feminist (cf. Harding, 1986) argumen¬ 
tează că, în ciuda promisiunii teoriei, feminismul său îi subminează 
empirismul său. Faptul că un empirist feminist qua subiect cunoscător 
nu poate fi un individ abstract, anistoric, decorporalizat încalcă atât de 
flagrant un postulat empirist, încât această epistemologie nici măcar nu 
poate fi numită empiristă. Alţii propun moduri de a reconcilia feminismul 
şi empirismul. Nelson (1990) susţine că empirismul quineean nu pretinde 
nici individualismul rigid, nici neutralitatea teoretică a teoriilor clasice. 
Prin aceasta, el reprezintă o resursă valoroasă a feministelor. Duran 

(1990) consideră că epistemologiile “naturalizate” postquineene oferă 
feministelor opţiunea cea mai promiţătoare. Despărţindu-se de preo¬ 
cupările tradiţionale ce caută să determine dacă este posibilă cunoaşterea, 
EPISTEMOLOGIILE NATURALIZATE asumă faptul că oamenii pot avea 
şi au cunoaştere. Cu ajutorul ştiinţei cognitive, ele abandonează transcen¬ 
denţa pentru a examina cum cunosc efectiv oamenii, în mod individual 
şi social. Un aspect nu mai puţin important este că, întrucât ele aderă la 
principiile obiectivităţii empirice, ele sunt unelte eficiente în producerea 
cunoaşterii lumii fizice şi sociale. 

Longino (1990) argumentează în favoarea unui empirism contextual. 
Ea susţine că raţionarea bazată pe dovadă e dependentă de context, iar 
datele contează ca evidenţă numai în relaţie cu ipotezele şi prezumţiile 
de fond. Construcţia cunoaşterii este o practică întru totul socială; ca 
atare încorporarea valorilor şi ideologiei în investigaţie nu cere o toler¬ 
anţă fără criterii a preferinţelor subiective individuale. Obiectivitatea este 
asigurată de critica socială, la care sunt supuse toate produsele investi¬ 
gaţiei. O asemenea critică poate demasca androcentrismul chiar şi în 
investigaţia ori în ştiinţa "bună”, chiar şi dintr-o poziţie despre care se 
admite că este interesată, care este ea însăşi deschisă la critică. Şi totuşi 
se păstrează o angajare riguroasă faţă de evidenţă. Code (1991) dezvoltă 
o abordare care, în realismul său, are reminiscenţe empiriste. Această 
abordare se distinge de EMPIRISMUL canonic prin susţinerea că subiec¬ 
tivitatea este construită social; ca şi prin propunerea ideii că procesul de 
cunoaştere a altor oameni este un model mai bun de activitate cognitivă 
decât procesul de cunoaştere a obiectelor fizice de mărime medie. 
Abordarea se distinge şi mai marcant prin autocaracterizarea sa ca un 
RELATIVISM perspectivist, temperat şi totuşi critic. 

Teoreticienii punctului de vedere feminist (cf. Hartsock, 1983) con¬ 
sideră că nici empiriştii ortodocşi, nici cei feminişti nu pot oferi o 
explicaţie adecvată privind variatele condiţii istorice şi materiale în care 
oamenii produc cunoaşterea. Cunoaşterea aflată pe poziţiile standard, 
care deţine autoritatea în societăţile vestice este derivată din experienţele 
sociale ale unui segment limitat al populaţiei şi testată tot pe experienţele 
sociale ale acestui segment: bărbaţii educaţi, albi, de clasă mijlocie. în 
consecinţă, femeile (precum proletariatul din teoria marxistă) sunt 
oprimate pe poziţii epistemice de subclasă, marginale. Ştiinţa ca practică 
a creat un discurs ezoteric, la care puţine femei au acces imediat. Succesul 
lor limitat în privinţa “faptelor dovedite ştiinţific” a fost pus pe seama 
inferiorităţii lor intelectuale. Aceste fapte au fost stabilite printr-o meto¬ 
dologie care nu a fost proiectată explicit pentru a oprima femeile, dar 
care, cu toate acestea, le-a oprimat. Şi totuşi, opresiunea lor poate fi 
transformată într-un avantaj epistemic, căci ea le cere femeilor, pur şi 
simplu pentru a supravieţui, să-şi cunoască opresorii şi sistemele care îi 
legitimează mai bine decât se cunosc opresorii pe ei înşişi. în consecinţă, 

cunoaşterea produsă dintr-un punct de vedere feminist, bazată pe circum¬ 
stanţele istoric-materiale ale femeilor, are un potenţial explicativ, trans¬ 
formator şi emancipator pe care nu l-ar putea realiza proiectele empiriste 
mai modeste. 

Criticii obiectează că, întrucât nu există o perspectivă feministă unică, 
unificată, teoria punctului de vedere feminist şterge diferenţele şi astfel 
eşuează prin intermediul propriilor sale standarde feministe. Alţii atacă 
pretenţiile acestei teorii de a se bucura de un privilegiu epistemic, 
argumentând că acea “capacitate de localizare” a ei produce o perspectivă 
asupra realităţii sociale care trebuie să fie la fel de limitată ca oricare 
alta. Rămâne de văzut cum vor fi rezolvate aceste probleme; dar nu poate 
fi negată importanţa angajării acestei teorii în producerea unor fidele - 
chiar dacă adesea critice - analize ale experienţelor femeilor, alături de 
analize ale opresiunii şi legitimării acesteia prin intermediul valorilor 
epistemice hegemonice. 

Empirismul feminist şi teoriile punctului de vedere feminist sunt o 
dovadă a influenţei criticii postmoderne asupra proiectelor epistemo¬ 
logice ale Luminismului. Aceste epistemologii, prin atacul asupra con¬ 
cepţiilor umaniste ale subiectivităţii şi prin luarea în considerare a 
particularităţilor subiecţilor cunoscători, sprijină antiesenţialismul post- 
modernismului. Ca şi postmoderniştii, teoreticienii punctului de vedere 
feminist şi feminiştii empirişti sunt critici, în mod variat, faţă de 
încercările de a spune o unică poveste adevărată, de a dezvolta o singură 
naraţiune principală. Totuşi, multe feministe sunt precaute faţă de 
opţiunea pentru un postmodernism care ar cere o toleranţă indiferentă 
faţă de multiplele perspective. O asemenea poziţie nu ar putea concura 
cu androcentrismul şi sexismul înrădăcinat al epistemologiilor din curen¬ 
tul principal. 

Ca urmare a criticilor feministe, epistemologii nu mai pot asuma că 
„raţiunea este asemănătoare la toţii oamenii". Subiecţii cunoscători nu 
mai pot fi reprezentaţi ca fiind doar nişte deţinători de poziţii într-un 
proces repetabil la infinit, ale căror minţi convertesc informaţia în 
cunoaştere, păstrând-o nemodificată de către trecerea ei prin aceste 
minţi. întrebarea „a cui cunoaştere ?“ concurează cu prezumţia că 
subiecţii cunoscători pot să se bazeze pe ei înşişi şi să fie independenţi 
de ciudăţeniile localizării lor. într-adevăr, feministele au descoperit 
coincidenţe notabile între trăsăturile atribuite subiecţilor cunoscători 
ideali din societăţile vestice orientate ştiinţific şi normele dezvoltării 
psihosexuale ale bărbatului din clasa mijlocie din aceleaşi societăţi (cf. 
Keller, 1985). Aceste coincidenţe sunt manifestarea de secol douăzeci a 
unei practici istorice persistente de a defini raţiunea, raţionalitatea şi 
obiectivitatea prin excluderea atributelor şi trăsăturilor asociate în mod 
obişnuit cu feminitatea (cf. Lloyd, 1984). Ei nu lasă nici o îndoială cu 
privire la faptul că subiectul cunoscător invizibil din filosofia ştiinţei şi 

epistemologia curentului principal este, implicit, bărbat. Nu este surprin¬ 
zător că cunoaşterea pe care o produce el e androcentrică; ea derivă din 
experienţe tipic masculine. 

Mutând pe o poziţie centrală întrebarea „a cui cunoaştere ?“, se cer 
astfel revizuiri în concepţiile despre subiectivitate pe care epistemologii 
din curentul principal le iau de bune, de obicei. Cea mai notabilă revizuire 
este că subiectul cunoscător detaşat, dezinteresat, care e un spectator 
neutru al lumii trebuie să fie înlocuit Subiectivitatea este ea însăşi 
produsă, construită în circumstanţe sociale-politice-rasiale-de clasă-etnice- 
culturale-religioase. Când epistemologia devine un proiect de înţelegere 
a modului în care cunosc oamenii, a modului în care pot ei cel mai bine 
să-şi depăşească circumstanţele lor locale şi situaţiile globale în care sunt 
încorporate localizările lor, când individualismul abstract al epistemolo¬ 
giei tradiţionale lasă loc unei subiectivităţi localizate specific, atunci 
idealul de a transcende limitările „perspectivei parţiale" pentru a dobândi 
o viziune de niciunde devine suspect. 

Acum, întrucât epistemologii din curentul principal se bazează pe un 
model de cunoaştere din ştiinţa fizică, purificat, neutru din punct de 
vedere valoric, ei cred că fiecare act de cunoaştere este repetabil de către 
orice alt subiect cunoscător, în aceleaşi condiţii de observaţie. Repetabili¬ 
tatea este virtual sinonimă cu obiectivitatea. Acordând încredere meto¬ 
dologiei din ştiinţele fizice, poziţiile şi rolul de monitorizare standard în 
construcţia cunoaşterii au consecinţe semnificative. Teoreticienii cu¬ 
noaşterii au judecat, în istorie, artele şi capacităţile femeilor în mod 
„neştiinţific" şi ca atare nedemn de numele de „cunoaştere". Sunt 
evidente unele excluziuni analoge în psihologie, antropologie, istorie şi 
sociologie, care au funcţionat împreună cu epistemologiile obiectiviste 
indiferente faţă de parţialitatea şi frecventul imperialism ce structurează 
până şi pretenţiile lor de neutralitate (cf. Harding, 1986; Haraway, 1988; 
Longino, 1990, Nelson,1990). Proiectele cooperative de investigaţie tind 
să conteze doar ca sumă a părţilor lor, ţinându-se seama de fiecare 
participant, în mod singular şi separat, pentru evidenţă. Rezultatele (* 
cunoaştere) devin realizarea sa individuală, prezentată monologal unui 
public obiectiv şi dezinteresat. 

Combătând individualismul epistemologic al curentului principal, 
multe feministe susţin că construcţia cunoaşterii este o activitate socială, 
împărtăşită în comun. Oamenii trebuie să înveţe cum să ajungă la 
„dovadă" înainte de a putea extrage cunoaştere din ea, iar asemenea 
învăţare este, în mod necesar, o activitate socială - şi deci una ce variază 
din punct de vedere social. Mai mult, comunitatea joacă un rol decisiv în 
calitate de critic şi arbitru în justificarea pretenţiilor de cunoaştere, ca şi 
în a decide ale cui proiecte capătă recunoaştere, a cui cunoaştere contează. 

Odată ce producţia cunoaşterii şi epistemologia sunt repoziţionate în 
cadrul localizărilor social-politice, OBIECTIVITATEA trebuie şi ea recon- 

struită ca o valoare produsă şi mediată social. Obiectivitatea este dobân¬ 
dită în egală măsură ca urmare a criticii intersubiective, comunitare - 
contrapartea seculară a amănunţitei treceri în revistă din academie - cât 
şi ca urmare a atenţiei scrupuloase faţă de „dovadă" (cf. Longino, 1990). 
Dovada contează ca dovadă în contextele determinate în egală măsură 
prin criterii sociale şi prin criterii pur observaţionale. Astfel, obligaţiile 
de a produce dovezi sunt redistribuite şi lateral - între comunităţile de 
cercetători - nu doar vertical - de la un observator transcendent la date. 
Devine la fel de important să cunoşti credibilitatea celor ce pretind că 
oferă cunoaştere, a criticilor şi interlocutorilor lor, pe cît este de impor¬ 
tant să cunoşti cum să verifici empiric o afirmaţie „după propriile sale 
merite" (cf. Code, 1987). Cei ce pretind că oferă cunoaştere sunt răspun¬ 
zători faţă de comunitate ca şi faţă de fapte; iar idealul investigaţiei pure 
nu mai poate fi susţinut. într-adevăr, feministele au argumentat că numai 
oamenii care au resursele şi puterea de a crede că pot transcende şi 
controla circumstanţele lor ar putea vedea detaşarea pe care idealul o 
cere ca o opţiune teoretică. Fie la niveluri de simţ comun, fie la niveluri 
ezoterice, ştiinţifice, investigaţia se formează din scopurile umane şi este 
complicată de către acestea. Aceste scopuri trebuie să fie evaluate, dacă 
cunoaşterea lumii şi a altor oameni trebuie să-şi găsească, sub aspect local 
şi global, potenţialul său anticipativ, (cf. Longino, 1990; Code, 1991). 

întrucât producţia cunoaşterii este o practică socială, angajată prin 
subiecţi cunoscători încorporaţi, tributari genului lor, localizaţi din punct 
de vedere istoric, rasial şi cultural, produsele ei nu pot să nu poarte 
mărcile producătorilor lor. Totuşi, constructivismul implicat în susţinerea 
că cunoaşterea este creată şi nu descoperită, e constrâns de către 
intransigenţa unei realităţi cu care totdeauna a trebuit să se trateze. 
Opţiunile cognitive sunt limitate şi de conservatorismul încăpăţânat al 
tradiţiilor, practicilor, instituţiilor şii structurilor sociale care se opun 
dornicei negaţii sau reconstrucţii. De asemenea, agenţii cognitivi sunt 
suficient de liberi şi neconstrânşi în proiectele lor de construire a 
cunoaşterii, încât ei rămân răspunzători pentru cunoaşterea pe care o 
produc (cf. Code, 1987). 

Atâta timp cât epistemologia este concepută ca un proiect de deter¬ 
minare a condiţiilor necesare şi suficiente pentru justificarea pretenţiilor 
de cunoaştere şi respingerea scepticismului, produsul investigaţiei femi¬ 
niste nu va fi o epistemologie feministă. Sublinierea de către feministe a 
întrebării „a cui cunoaştere?" distinge proiectele feministe de absolutis¬ 
mul pe cared trădează căutarea condiţiilor necesare şi suficiente. Totuşi, 
importanţa problemelor epistemologice pentru feminism nu poate fi 
negată; căci numai prin căpătarea accesului la poziţiile epistemice de 
autoritate pot obţine femeile emanciparea în a cărei realizare sunt 
angajate politicile feministe. Astfel, epistemologii feminişti lucrează 
pentru a determina criterii de adjudecare a pretenţiilor de cunoaştere în 

condiţiile in care nu mai sunt admisibile apelurile fundaţioniste. Ei 
concep metode pentru analizarea cunoaşterii ce este social construită 
acum şi poartă mărcile producătorilor ei; şi care este constrânsă de o 
realitate independentă de acei producători. Ei dezvoltă analize epis¬ 
temologice informate asupra specificităţilor subiectelor tratate şi totuşi 
deschise la dezbaterea critică printr-o pluralitate de localizări şi metode. 
Vezi şi EPISTEMOLOGIA CONTINENTALĂ 

LORRAINE CODE 


epistemologie morală 

Această arie destul de neglijată implică discutarea a două probleme 
principale: 

1. Cum aflăm ce e moralmente corect (right) şi ce e moralmente greşit 
(wrong)? 

2. Care dintre concepţiile noastre morale sunt întemeiate? Contează 
vreuna drept cunoaştere? 

încep cu prima dintre ele. Primul lucru de remarcat este acela că 
epistemologia pe care o adopţi va depinde în mare măsură, indiferent de 
domeniu, de ce analiză preferi cu privire la natura „faptelor" care 
reprezintă obiectul cunoaşterii sau al opiniei. Cu cât este mai disputată 

această natură, cu atât mai controversată va fi epistemologia adoptată, 
în etică, există, desigur, concepţia potrivit căreia nu există deloc fapte 
morale care să reprezinte obiectul cunoaşterii sau al opiniei, concepţie 
numită de obicei scepticism moral. Nu ar trebui însă numită aşa, întrucât 
acolo unde nu există fapte relevante, nici nu ai ce să ignori. Am face mai 
bine dacă am numi-o non-cognitivism. Ca şi scepticismul, non-cognitivis- 
mul pare să le ceară adepţilor săi evitarea oricărei discuţii cu privire la 
cunoaşterea morală; dacă nu există fapte, cum poate exista cunoaştere? 
Aceasta ar fi însă o greşeală, căci există teorii non-cognitiviste atât ale 
cunoaşterii, cât şi ale eticii. 0 teorie non-cognitivistă a cunoaşterii, 
precum cea a lui J. L. Austin, îşi concentrează atenţia asupra ce înseamnă 
a spune că ştii. Austin susţinea că a spune că ştii înseamnă a oferi un fel 
de garanţie personală sau a-ţi pune într-un fel reputaţia la bătaie. Nu ar 
fi greu să concepem o extindere a acestei abordări la pretenţiile de 
cunoaştere morală. Să recunoaştem însă cinstit că majoritatea manierelor 
de a aborda cunoaşterea nu sunt de acest fel, ci presupun posibilitatea 
existenţei adevărului şi a faptelor ca o condiţie necesară pentru a vorbi 
despre cunoaştere. Dacă e să acceptăm că există ceva numit cunoaştere 
morală, va trebui să acceptăm că există adevăruri morale de cunoscut. în 
cadrul tradiţiei cognitiviste, există două tipuri principale de abordare a 
primei probleme puse de noi. O epistemologie particularistă consideră că 
devenim conştienţi în primul rând de faptele ce ţin exclusiv de cazul 
particular pe care-1 avem în faţă. Am putea spera să depăşim acest stadiu 
şi să ajungem să sesizăm nişte adevăruri mai generale, dar suntem nevoiţi 
să începem cu cazul particular. Filosofiile ştiinţei sunt de obicei particu- 
lariste în acest sens şi pe bună dreptate. O epistemologie generalistă 
susţine că devenim conştienţi în pomul rând de adevărurile generale, pe 
care le putem aplica apoi la diferitele cazuri particulare care survin. în 
majoritateadomeniilor, această abordare nu este prea convingătoare, dar 
ea şi-a câştigat mulţi adepţi în epistemologia morală. Mulţi teoreticieni 
susţin că întâi învăţăm principiile morale şi că nu există nimic într-un 
caz particular din care să putem extrage un principiu. Acesta din urmă 
trebuie învăţat altfel, în mod nemijlocit. 

Această opoziţie între epistemologice generaliste şi cele particulariste 
este numai una de orientare. După cum am afirmat, ambele admit că 
suntem capabili să cunoaştem atât principii generale, cât şi adevăruri 
morale particulare în legătură cu ceea ce avem de făcut, singura întrebare 
fiind care sunt primare şi care sunt derivate. Există însă, în ambele 
abordări, şi versiuni mai tranşante. Există o formă de particularism care 
susţine că adevărurile morale generale nu pot fi cunoscute (deoarece ele 
nici nu există), după cum există diverse tipuri de concepţii care susţin că 
nu putem avea niciodată atâta încredere în capacitatea noastră de a afla 
ce este corect într-un caz particular, încât să putem vorbi aici despre 
cunoaştere. Un exemplu în acest sens este genul de utilitarism al lui 

Moore. Moore (1903) susţinea că corectitudinea morală a unei acţiuni 
depinde de cât de bune sunt consecinţele acesteia. însă, deoarece 
consecinţele chiar şi ale unei acţiuni simple se pot întinde la infinit în 
timp, nu le vom putea niciodată cunoaşte într-atât de bine încât să putem 
şti dacă bilanţul lor global va fi sau nu pozitiv. (Această inferenţă nu e 
corectă, dar nu acest lucru ne interesează aici) 

Teoriile morale RAŢIONALISTE, cele tradiţionale, sunt generaliste: 
ele încearcă să stabilească anumite reguli morale foarte generale, privite 
drept sentinţe ale raţiunii. Exemplul clasic este cel al lui Kant (1785). 
Conform concepţiei sale, o lege morală este aceea pe care o putem concepe 
fără contradicţie ca principiu de acţiune obligatoriu pentru toate fiinţele 
raţionale. Mai recent, Gewirth (1978) a încercat să arate că negarea unui 
unic şi esenţial Principiu al Consistenţei Generice duce la contradicţii, 
încercând totodată să deriveze pe această bază şi alte principii. Regulile 
lui Kant sunt mult mai concrete decât cele ale lui Gewirth. Ele îşi 
păstrează caracterul general, dar, întrucât sunt mai concrete, sunt mai 
uşor de folosit pentru a răspunde la întrebarea: ce trebuie să fac într-o 
situaţie particulară? Gert (1966) sugerează că regulile morale propuse de 
el nu pot fi respinse decât cu preţul unui gen de iraţionalitate practică, 
care nu poate fi redusă la o contradicţie formală. 

Există şi alte maniere, nonraţionaliste, de a fi generalist în etică. Ar 
fi greşit să cităm aici prescriptivismul universal al lui R. M. Hare, 
deoarece aceasta e o teorie non-cognitivistă. Sidgwick însă a susţinut că 
legile morale fundamentale sunt descoperite nu cu ajutorul raţiunii 
(derivând nişte contradicţii din negarea lor, de exemplu), ci prin inter¬ 
mediul intuiţiei (vezi INTUIŢIE ŞI DEDUCŢIE) - punct de vedere nu 
rareori întâlnit printre utilitarişti. Trebuie să admitem însă că orice apel 
la intuiţie a fost dintotdeauna privit cu cea mai mare suspiciune. Suntem 
împinşi să clamăm că principiile de bază reprezintă rezultatele unor 
intuiţii, deoarece presupunem că (1) ştim că ele sunt adevărate şi că (2) 
nici o altă explicaţie a modului în care ar putea fi dobândită o asemenea 
cunoaştere nu este câtuşi de puţin plauzibilă. Aşa că intuiţia este, fără 
îndoială, ultimul argument la care să apelezi. Programul raţionalist i-a 
atras mult mai mult pe filosofi, pe de o parte pentru că promite să ofere 
cunoaşterii etice o bază independentă şi într-adevăr sigură, pe de altă 
parte pentru că, odată dus la bun sfârşit, el va produce principii morale 
imposibil de negat de oricine care nu vrea să fie acuzat de iraţionalitate. 
Ceea ce ne-ar permite să-i dăm un răspuns şi amoralistului (acel personaj 
mitic care. ca şi scepticul, dă bătaie de cap filosofilor, fără să existe de 
fapt), care vrea să ştie ce temeiuri avem pentru a ne comporta moral. 

Ajung acum la abordările particulariste ale epistemologiei morale, 
încep cu concepţia lui W. D. Ross. După el, ceea ce învăţăm în primul 
rând este că, în fiecare situaţie dată, există un aspect care ne indică ce 
ar trebui să facem în acea situaţie. învăţăm din experienţă cât de 

important este să ai tact, în sensul că pur şi simplu vedem că, ţinând cont 
de sensibilitatea celuilalt, ar fi corect să acţionăm cu grijă în acea situaţie. 
Plecând de la această cunoaştere în întregime particulară, putem ajunge 
însă imediat la un rezultat general. Căci ne dăm seama, printr-un proces 
numit inducţie intuitivă, că acel aspect care ne indică ce să facem acum 
ne va indica un comportament similar într-o situaţie similară. Putem 
descoperi deci un principiu moral plecând de la ceea ce vedem într-un 
caz particular; dată fiind informaţia furnizată de acest caz, principiul ne 
apare ca de la sine evident, întrucât pentru revelarea lui nu e nevoie de 
nimic altceva decât de ceea ce conţine cazul respectiv. 

Inducţia intuitivă reprezintă, poate, un proces mai puţin familiar (vezi 
însă Johnson, 1922). Utilizarea sa nu se rezumă însă exclusiv la etică. 
Ross dă exemplul descoperirii unui principiu de inferenţă (modus ponens, 
să zicem), plecând de la sesizarea prezenţei lui într-o inferenţă particulară 
corectă. Corectitudinea inferenţei „Dacă el e aici, o va ucide. El e aici. 
Prin urmare, o va ucide.“ le revelează celor care pot sesiza acest lucru 
corectitudinea principiului ei general „Dacă p, atunci q. p (în sensul că e 
adevărat). Deci q.“ 

Cum ajungem, prin urmare, să decidem ce trebuie să facem într-un 
caz dat? Tot ce am făcut până acum a fost să arătăm că un anume aspect 
indică corectitudinea unei anumite acţiuni (şi, în consecinţă, corectitudi¬ 
nea oricărei acţiuni care-1 posedă). Vor exista însă şi alte aspecte, 
orientându-ne în alte direcţii. Cum să decidem până la urmă ce să facem? 
Răspunsul lui Ross este că nu ne rămâne decât să cântărim toate aceste 
aspecte şi să ajungem la cea mai bună soluţie cu putinţă. El vede alegerea 
noastră ca pe un soi de cumpănire a argumentelor pro şi contra, susţinând 
în plus că rezultatul acestui proces nu reprezintă niciodată cunoaştere, 
totul aici fiind prea puţin sigur pentru a merita vreodată un asemenea 
titlu. 

Două lucruri merită subliniate aici. Primul e că nu folosim, în procesul 
luării deciziei finale cu privire la ceea ce trebuie să facem, principiile 
morale pe care le-am aflat; pentru Ross, acestea nu au nici un rol 
epistemologic. Al doilea e că există cunoaştere morală, dar aceasta se 
referă exclusiv la modul în care diferite aspecte individuale indică 
corectitudinea sau incorectitudinea morală a purtătorilor lor şi niciodată 
la ceea ce trebuie să facem aici şi acum. Putem şti că aspectul de 
înşelăciune pe care-1 prezintă o acţiune o face să fie incorectă şi deci, prin 
inducţie intuitivă, că toate acţiunile de acest fel sunt incorecte (cel puţin 
din acest punct de vedere). Dar nu putem şti niciodată dacă, una peste 
alta, nu va trebui să comitem această înşelăciune. Decizia pe care o vom 
lua nu va reprezenta niciodată mai mult decât o „opinie probabilă". 

Esenţială pentru Ross este, prin urmare, acea cunoaştere de la care 
plecăm: că un anume aspect va face ca acţiunea respectivă să fie incorectă. 
Cum ştim asta? Singurul său răspuns aici este: „Prin intuiţie", aşa încât 
criticii nu au fost deloc răutăcioşi atunci când au sugerat că aceasta nu 

este decât o mărturisire a propriei ignoranţe, ridicată la rangul de 
răspuns. Un răspuns în aparenţă mai promiţător a fost oferit de către 
teoreticienii „simţului moral" (vezi Hutcheson, 1725; şi Broad, 1971). 
Această tradiţie, de asemenea particularistă, susţine, In formularea lui 
Broad (1971, p. 195), că „judecăţile morale singulare prezintă o analogie 
importantă în anumite privinţe cu judecăţile de percepţie senzorială, cum 
ar fi «Acel lucru este galben»". Analogia depinde de adoptarea unei 
perspective „dispoziţionale" asupra culorilor, astfel încât culoarea gal¬ 
benă a unei banane să fie considerată o dispoziţie a bananei de a cauza 
anumite experienţe unor observatori plasaţi în mod adecvat. Se afirmă, 
în mod analog, că incorectitudinea morală a unei acţiuni reprezintă o 
dispoziţie a acţiunii respective de a provoca unui observator adecvat 
sentimente sau emoţii de un anume fel. In ambele cazuri, se presupune 
compatibilitatea unei asemenea analize cu concepţia potrivit căreia 
proprietatea care ne interesează poate fi observată în mod nemijlocit. 
Putem vedea efectiv aceste dispoziţii manifestându-seîn cazurile particu¬ 
lare. 

Această teorie a simţului moral pare, pentru început, mai pro- 
niiţătoare decât poziţia lui Ross, însă ea are, desigur şi unele dezavantaje. 
In primul rând, trebuie să acceptăm analizarea atât a culorilor, cât şi a 
proprietăţilor morale în termenii unor dispoziţii. în al doilea rând, ar 
trebui spus ceva şi despre modul în care, prin această metodă, am putea 
descoperi adevăruri morale generale, presupunând că această şcoală 
admite existenţa şi a aşa ceva. Pare inevitabil să folosim în acest sens tot 
modelul cunoaşterii culorilor. Ştim că bananele sunt galbene pe baza unei 
inducţii enumerative obişnuite (vezi INDUCŢIE, ENUMERATIVĂ ŞI 
IPOTETICA), nu pe baza unei inducţii intuitive â la Ross, aşa că e de 
presupus că vom afla în acelaşi mod şi că acţiunile de înşelăciune sunt 
moralmente incorecte. Una se dovedeşte incorectă, şi alta, şi încă alta 
la fel - ajungem astfel la concluzia, din ce în ce mai probabilă, că toate 
sunt incorecte. Un asemenea punct de vedere este posibil, însă mi se pare 
eronat. Cunoscând principiul general potrivit căruia înşelăciunea este 
moralmente incorectă, noi ştim nu numai că toate actele de înşelăciune 
(sau marea lor majoritate) sunt incorecte, ci şi că ele sunt incorecte în 
bună măsură din cauză că sunt nişte înşelăciuni. Inducţia enumerativă 
obişnuită nu va putea să ne ofere concluzii de acest fel decât dacă include 
printre premise fapte de aceeaşi natură, de exemplu că acţiunea cutare 
este incorectă în bună măsură din cauză că este o înşelăciune, la fel şi o 
alta, la fel şi încă o alta - prin urmare, probabil că toate actele de 
înşelăciune sunt incorecte, şi sunt incorecte din cauză că sunt nişte 
înşelăciuni. 

Se pune astfel problema dacă teoria simţului moral este capabilă să 
ofere o bună justificare aserţiunii potrivit căreia ştim de la început că o 
anume acţiune particulară este incorectă în bună măsură din cauză că 
este o înşelăciune. Nu se mai poate face nici o analogie aici cu cazul 

culorilor, ceea ce reprezintă un avantaj clar pentru teoria lui Ross, care 
poate explica foarte bine de ce şi cum proprietăţi morale precum 
corectitudinea sau incorectitudinea morală derivă din alte proprietăţi. 
Ele există în virtutea altor proprietăţi şi foarte adesea (ca să nu spunem 
mai mult) nu devenim conştienţi de ele decât prin intermediul conştien¬ 
tizării altor aspecte, aceleaşi aspecte care stau la baza lor în cazul 
respectiv. Totuşi, o analogie poate fi relevantă fără a fi perfectă; toate 
analogiile dau greş undeva. Şi, cu siguranţă, putem oferi o bună justificare 
aserţiunii potrivit căreia percepţia noastră morală este legată de pro¬ 
prietăţile care stau la baza corectitudinii/ incorectitudinii morale în cazul 
respectiv. Latura dispoziţională s-ar rezuma atunci la aserţiunea potrivit 
căreia noi percepem acea acţiune ca fiind dispusă să provoace, din partea 
unor observatori adecvaţi, un anume fel specific de reacţie faţă de 
caracterul ei de înşelăciune (sau faţă de ea, datorită caracterului ei de 
înşelăciune). 

Acestea sunt cele două tipuri principale de epistemologie particu- 
laristă în etică. Ambele suferă de acelaşi defect: nu este clar de ce ar 
trebui să ne motiveze cunoştinţele astfel dobândite. Pe baza celor de mai 
sus, nu pare deloc imposibil ca să dobândim asemenea cunoştinţe şi să 
rămânem totuşi complet impasibili. în special teoria simţului moral este 
vulnerabilă aici. Cu siguranţă, este posibil să remarcăm că un observator 
plasat în mod adecvat ar reacţiona într-un anume fel la o anume acţiune, 
datorită unei anume proprietăţi, fără a considera acest lucru relevant 
pentru felul în care ar trebui să ne purtăm noi înşine. Iar dacă aşa stau 
lucrurile, atunci distincţiile morale apar ca deosebit de inerte, ca irele- 
vante în esenţă pentru acţiune. E natural să considerăm că nu poţi 
remarca faptul că o acţiune eSte incorectă dintr-un anume punct de vedere 
sau judecată per ansamblu, fără ca acest lucru să-ţi influenţeze deciziile. 
Iar teoria simţului moral nu reuşeşte să explice acest element al modului 
nostru de a gândi. 

Ajung acum la a doua întrebare: care din concepţiile noastre morale 
sunt întemeiate? Am putea pleca aici de la disputa dintre FUNDAŢIO- 
NISM şi COERENTISM, încercând să vedem care dintre ele s-ar aplica 
mai bine în cazul întemeierii în etică. (RELIABILISMUL nu cred că poate 
fi recomandat în această sferă.) în primul rând, trebuie spus că semnifi¬ 
caţia unei poziţii fundaţioniste, de exemplu, va varia radical în funcţie 
de fondul epistemologiei morale pe care o adoptăm. Ambele forme de 
generalism, raţionalismul şi intuiţionismul, presupun existenţa unor 
adevăruri fundamentale foarte generale, din care pot fi derivate pres¬ 
cripţiile morale particulare. Această poziţie diferă de formele standard 
de fundaţionism din teoria cunoaşterii empirice, întrucât nu pretinde 
câtuşi de puţin să întemeieze cunoaşterea morală pe faptele particulare 
ale experienţei morale. Ceea ce nu înseamnă că e neapărat mai rea - ea 
reţine distincţiile, atât de caracteristice fundaţionismului, dintre bază şi 

superstructură, pe de o parte, dintre două forme de justificare, pe de altă 
parte, ca şi teza, stăruitor repetată de fundaţionişti, potrivit căreia 
întemeierea se face într-un singur sens. Problema cu aceste concepţii, 
după mine, este că se dovedeşte imposibil să derivezi din tezele consi¬ 
derate fundamentale vreo sugestie detaliată şi concretă cu privire la 
datoriile noastre morale într-un caz particular - o obiecţie adusă adesea 
lui Kant, dar care pare să infesteze toate formele de fundaţionism 
generalist. 

O anumită formă de coerentism, care refuză să traseze distincţiile 
fundaţioniste standard, este mult mai promiţătoare. Ea admite faptul că 
întemeierea morală devine mai bună pe măsură ce obţinem o cât mai 
bună potrivire între diferitele aspecte ale convingerilor noastre morale, 
atât cele mai generale cât şi cele mai specifice. Un asemenea coerentism 
se identifică aproape cu concepţia asociată numelui lui Rawls, potrivit 
căreia ceea ce urmărim pe frontul epistemologic este o formă de echilibru 
raţional, în care să ajungem să eliminăm la maximum tensiunile dintre 
diferite teze, fiecare apărându-ne justificată în felul ei. în măsura în care 
acceptă acest ţel, coerentiştii speră însă, de asemenea, să ofere şi o 
explicaţie a motivului pentru care acesta este un ţel rezonabil. 

Abordările particulariste par însă să se preteze mult mai uşor unei 
structurări fundaţioniste, fie şi numai pentru motivul că ele acceptă 
concepţia potrivit căreia o parte din cunoaşterea noastră morală este 
empirică, lucru care ne dă speranţa că putem dobândi în cazul particular 
o cunoaştere suficient de solidă pentru a întemeia şi restul. Părerea mea 
însă este, din nou, aceea că, până la urmă, aceasta se va dovedi o iluzie. 
Intuiţia morală are un statut prea vulnerabil pentru a susţine, în cazul 
lui Ross, o structurare în care să putem distinge un fundament şi o 
superstructură. Chiar dacă am admite, de exemplu, că ştim cu absolută 
certitudine că este moralmente incorect să torturezi nişte copii nevino¬ 
vaţi, nu dispunem de suficiente cunoştinţe de acest fel pentru a întemeia 
şi restul. Pe de altă parte, există puţine şanse să putem lua ca fundament 
o concepţie atât de „încărcată teoretic" (theoretically loaded) ca aceea 
care afirmă că o acţiune particulară prezintă o dispoziţie de a provoca 
anumite reacţii unor observatori plasaţi în mod adecvat. (Vezi Brink, 
1989, cap. 5.) 

O altă abordare a naturii întemeierii morale pleacă de la ideile lui 
WITTGENSTEIN. Am putea privi anumite opinii morale drept opinii 
„cadru" („frame" beliefs) care să joace în etică rolul jucat în uzuala 
întemeiere pe baza percepţiilor de opinii precum „Am două mâini" şi 
„Soarele se află la mare distanţă de noi". Aceste opinii „cadru" nu sunt 
întemeiate, dar nici nu au nevoie de întemeiere - ele sunt cele la care 
apelăm pentru a întemeia celelalte opinii. Candidaţi pentru acest rol, în 
etică, ar fi „Toţi avem drepturi egale" şi „Nu trebuie să torturezi copii 
nevinovaţi". Am obţine astfel o structură oarecum fundaţionistă, dar 
dintr-o cu totul altă perspectivă. 

Chiar dacă am reuşi să oferim o explicaţie adecvată întemeierii în 
etică, aceasta nu va produce de la sine şi o explicaţie a cunoaşterii morale 
(decât dacă DEFINIŢIA TRIPARTITĂ a cunoaşterii este corectă). Pentru 
aceasta din urmă, ne-ar trebui mult mai mult. Există o puternică tradiţie 
care susţine că nu putem şti că un lucru este moralmente incorect, 
oferindu-se în acest sens diferite temeiuri: diferentele dintre diferitele 
culturi morale, complexitatea judecăţilor morale, non-observabilitatea 
proprietăţilor morale. Lăsând însă la o parte RELATIVISMUL şi SCEP¬ 
TICISMUL, ideea principală este aceea că problemele morale sunt prea 
complexe şi subtile ca să pretindem o cunoaştere în acest domeniu. în 
afară de cazul în care prezenţa cunoaşterii este o condiţie necesară pentru 
ca întemeierea să fie posibilă, această idee nu trebuie să-l tulbure pe 
epistemologul moral. 

Vezi şi DOCTRINA SIMŢULUI COMUN ŞI COGNITIVISMUL CRI¬ 
TIC; PROBLEMA CRITERIULUI. 

epistemologie naturalizată 

Acest termen denotă .o familie de concepţii care leagă îndeaproape 
teoretizarea epistemologică de teoretizarea din ştiinţe. Aici locus classicus 
este Quine (1969); QUINE a argumentat că proiectul FUNDAŢIONIST 

clasic a constituit un eşec, atât în detalii cât şi ca plan. în concepţia 
clasică, o teorie epistemologică ne-ar spune cum trebuie să ajungem la 
opiniile noastre; doar dezvoltând o astfel de teorie şi apoi aplicând-o am 
putea ajunge în mod raţional să credem ceva despre lumea din jurul 
nostru. Astfel, în concepţia clasică, o teorie epistemologică trebuie 
dezvoltată independent şi înainte de orice teoretizare ştiinţifică; teo¬ 
retizarea ştiinţifică adecvată ar putea apărea doar după ce o astfel de 
teorie a fost dezvoltată şi pusă la lucru. Aceasta era concepţia lui 
Descartes despre cum trebuie să fie o teorie epistemologică. Ea reprezenta 
ceea ce el a numit FILOSOFIA PRIMĂ. Mai mult decât atât, aceasta a 
fost abordarea problemelor epistemologice care a inspirat nu numai 
fundaţionismul, ci în fond toată teoretizarea epistemologică a următorilor 
300 de ani. 

Quine a solicitat respingerea acestei abordări a întrebărilor epis¬ 
temologice. Epistemologia este, în concepţia lui Quine, o ramură a 
ştiinţelor naturir'Ea studiază relaţia dintre oameni şi mediul lor încon¬ 
jurător. Ea se întreabă îndeosebi cum se face că oamenii pot ajunge la 
opinii despre lumea din jurul lor pe baza stimulării senzoriale, singura 
sursă existentă a opiniilor. Astfel, Quine comenta: „Relaţia dintre input-ul 
sărac (stimularea senzorială) şi output-ul torenţial (ştiinţa noastră în 
totalitatea ei) este o relaţie pe care suntem incitaţi să o studiem oarecum 
din aceleaşi raţiuni care au incitat întotdeauna epistemologia: anume, 
pentru a vedea în ce relaţie se află datele cu teoria şi în ce moduri o teorie 
a naturii transcende orice date disponibile" (Quine, 1969, p. 83). Quine 
vorbea despre acest studiu proiectat ca de o „epistemologie naturalizată". 

SCEPTICISM 

O diferenţă importantă dintre această abordare şi cele mai tradiţionale 
devine evidentă atunci când ele sunt aplicate întrebărilor sceptice. în 
concepţia clasică, dacă trebuie să explicăm cum este cunoaşterea posibilă, 
utilizarea resurselor ştiinţei este ilegitimă. Căci prin utilizarea ştiinţei 
am comite pur şi simplu un petitio principii împotriva scepticului, 
folosindu-ne de chiar acea cunoaştere pe care el o pune la îndoială. Astfel, 
încercarea lui DESCARTES de a răspunde scepticului începe prin respin¬ 
gerea tuturor acelor opinii care pot fi puse în vreun fel la îndoială. 
Descartes trebuie să îi răspundă scepticului de pe o poziţie de plecare ce 
nu presupune nici o opinie. Pe de altă parte, adepţii epistemologiei 
naturaliste înţeleg cerinţa de a explica posibilitatea cunoaşterii într-un 
mod diferit După cum argumentează Quine, întrebările sceptice se ridică 
din interiorul ştiinţei. Tocmai succesul nostru în înţelegerea lumii şi, 
astfel, în a vedea că aparenţa şi realitatea pot fi diferite, este cel care 
trezeşte din capul locului întrebările sceptice. Putem astfel să utilizăm în 
mod legitim resursele ştiinţei pentru a răspunde unei întrebări pe care 
ştiinţa însăşi a ridicat-o. întrebarea despre cum este posibilă cunoaşterea 

ar trebui astfel să fie interpretată ca o întrebare empirică: ea este o 
întrebare despre cum fiinţe cum suntem noi (dat fiind ceea ce ne spun 
cele mai bune teorii ştiinţifice actuale despre cum suntem) pot ajunge să 
aibă opinii corecte despre lume (dat fiind ceea ce ne spun cele mai bune 
teorii ştiinţifice actuale despre cum este lumea). .Quine sugerează că 
concepţia darwiniană despre originea speciilor oferă o explicaţie foarte 
generală a faptului că trebuie să fim bine adaptaţi pentru scopul de a 
obţine opinii adevărate despre mediul nostru înconjurător (vezi Stich, 
1990, cap.3 pentru o discuţie utilă a acestei sugestii), în timp ce o analiză 
a psihologiei omului va completa detaliile unei astfel de concepţii. Deşi 
Quine nu sugerează acest lucru, cercetările de SOCIOLOGIA CUNOAŞ¬ 
TERII sunt şi ele în mod evident relevante aici. 

Această interpretare a întrebărilor sceptice le face să fie foarte 
abordabile şi, lucru care este de înţeles, cei ce propun această interpretare 
văd în acest fapt un avantaj important al concepţiei naturaliste. Acesta 
este în parte motivul pentru care rezultatele actuale din psihologie şi 
sociologie sunt cercetate îndeaproape de mulţi epistemologi. Tocmai de 
aceea, detractorii abordării naturaliste argumentează că acest mod de a 
trata problemele sceptice pur şi simplu ocoleşte înseşi acele probleme de 
care filosofii aufostmultă vreme preocupaţi. Se argumentează că, departe 
de a răspunde la problema sceptică tradiţională, abordarea naturalistă 
nu face decât să schimbe subiectul (vezi de ex., Stroud, 1981). Astfel, 
dezbaterile dintre epistemologii naturalişti şi criticii lor se concentrează 
adesea asupra chestiunii dacă acest nou mod de a practica epistemologia 
răspunde în mod adecvat, transformă sau pur şi simplu ignoră proble¬ 
mele pe care alţii le consideră ca centrale cercetării epistemologice. Unii 
văd în abordarea naturalistă* o încercare de a abandona în întregime 
studiul cunoaşterii (vezi MOARTEA EPISTEMOLOGIEI). 

NORMATIVITATEA 

Un alt subiect de controversă este: în ce constă, precis, proiectul 
quinean? Atât cei_care se consideră oponenţi ai epistemologiei naturali¬ 
zate, cât şi cei care subscriu cu înflăcărare la acest proiect sunt adesea 
în dezacord cu privire la ce anume este acest proiect. Eseul lui Quine care 
a dat naştere acestei controverse (Quine, 1969) lasă foarte mult loc 
interpretării. în centrul acestei controverse se află problema dimensiunii 
normative a cercetării epistemologice (vezi FAPT/VALOARE). Poate că 
rolul central pe care l-au avut teoriile epistemologice în mod tradiţional 
este normativ. Aceste teorii vroiau nu doar să descrie diferitele procese 
de obţinere şi retenţie a opiniei, ci mai degrabă să ne spună pe care dintre 
aceste procese trebuie să le întrebuinţăm. Descriind abordarea sa epis¬ 
temologică preferată ca un „capitol al psihologiei şi deci a ştiinţelor 
naturii” (Quine, 1969, p. 82), Quine i-a încurajat pe mulţi să îi interpreteze 
concepţia ca o respingere a dimensiunii normative a teoretizării episte¬ 
mologice (vezi de ex., Goldman, 1986. p2; Kim, 1988). Totuşi, Quine a 



epistemologie naturalizată _ 330 

respins de pe atunci această interpretare: “ Naturalizarea epistemologiei 
nu aruncă peste bord normativul pentru a se împăca cu descrierea 
nediferentiată a procedeelor care au loc" (Quine, 1986, p. 664; vezi şi 
Quine, 1990, pp. 19-21). 

Din nefericire, lucrurile nu sunt atât de simple cum le face acest citat 
să pară. Quine continuă prin a spune: „Pentru mine, epistemologia 
normativă este o ramură a ingineriei. Este tehnologia căutării adevăru¬ 
lui.... Nu se pune aici problema unei valori ultime, ca în morală; este o 
chestiune de eficacitate în vederea unui scop ulterior, adevărul sau 
predicţia. Normativul de aici, ca şi din altă parte a ingineriei, devine 
descriptiv atunci când parametrul limită (terminal parameter) este 
exprimat" (Quine, 1986, pp. 664-5). însă această sugestie, scurtă cum 
este, este compatibilă cu o mulţime de abordări diferite. 

într-una dintre aceste abordări, apărată de Alvin Goldman, cunoaş¬ 
terea este doar opinie adevărată şi produsă printr-un proces demn de 
încredere, adică de un proces care tinde să producă opinii adevărate (vezi 
RELIABILISM). Aici problema „tehnologică" apare atunci când ne între¬ 
băm care procese tind să producă opinii adevărate. întrebările de acest 
tip sunt în mod clar parte a ştiinţelor naturii. Există însă şi interpretarea 
cunoaşterii însăşi. în concepţia lui Goldman, la teza potrivit căreia 
cunoaşterea este opinie adevărată şi produsă într-un mod demn de 
încredere se ajunge independent şi înainte de cercetarea ştiinţifică; ea 
este un rezultat al analizei conceptuale. Dat fiind faptul că Quine a respins 
apelul la sens, distincţia dintre analitic şi sintetic şi, astfel, însăşi 
întreprinderea analizei conceptuale, această poziţie nu este deschisă 
pentru el. Cu toate acestea, ea reprezintă pentru mulţi un mod atractiv 
de a permite teoretizării ştiinţifice să joace în epistemologie un rol mai 
mare decât a făcut-o în mod tradiţional şi reprezintă deci o abordare 
importantă care poate fi considerată în mod rezonabil ca epistemologie 
naturalistă. 

Cei care se feresc de analiza conceptuală vor avea nevoie de un alt 
mod de a explica cum apare dimensiunea normativă a epistemologiei în 
contextul cercetării empirice. Quine spune că această normativitate nu 
este misterioasă din momentul în care recunoaştem că ea „devine 
descriptivă atunci când parametrul limită este exprimat". însă de ce este 
aici în joc însuşirea de a conduce la adevăr şi nu altceva, cum ar fi 
supravieţuirea? Este aici vorba doar de o chestiune de sociologie, de faptul 
că oamenii par să aibă acest ţel? Sau este însuşirea de a conduce la adevăr 
indispensabilă pentru atingerea celorlalte scopuri ale noastre, într-un fel, 
care o face să aibă o importanţă deosebită? Problema nu este că Quine 
nu ar avea cum să răspundă la aceste întrebări în limitele poziţiei 
naturaliste pe care o defineşte, ci mai curând că par să fie deschise aici 
mai multe opţiuni diferite, fiecare dintre ele având nevoie de o cercetare 
şi de o elaborare suplimentară. 

Câteva dintre încercările de a completa concepţia naturalistă trasează 
o conexiune strânsă între modul cum oamenii raţionează de fapt şi modul 

în care ei trebuie să raţioneze, încercând astfel să clarifice relaţia dintre 
normativ şi descriptiv. Una dintre aceste concepţii consideră că acestea 
două sunt identice. (Pentru discutarea aceste concepţii, vezi introducerea 
la Kornblith, 1985; Sober, 1978; vezi şi PSIHOLOGISM, RAŢIONALI¬ 
TATE.) Unii au argumentat că cele două sunt, cel puţin, mult mai greu 
de distins decât se crede de obicei (Harman, 1986). Alţii susţin că, deşi 
cele două sunt distincte, orice încercare de a înţelege cum trebuie să 
raţionăm trebuie să procedeze în parte printr-o analiză a modului în care 
raţionăm în fapt (introducere la Kornblith, 1985). în sfârşit, există 
concepţii total pragmatice, care prescriu procese de dobândire a opiniei 
numai pe baza însuşirii lor de a conduce la un lucru, oricare ar fi acela, 
pe'care îl'considerăm o valoare (Stich, 1990). în fiecare dintre aceste 
concepţii, colaborarea dintre teoretizarea epistemologică şi consideraţiile 
empirice, în special de psihologie, este mult mai apropiată decât în cazul 
concepţiilor mai tradiţionale şi de aceea se vorbeşte pe drept cuvânt 
despre aceste teorii ca despre epistemologii naturaliste. 

Vezi şi FILOSOFIE PRIMĂ; PSIHOLOGIE ŞI EPISTEMOLOGIE; 
QUINE; SCEPTICISM CONTEMPORAN. 

epistemologie stoică 

Şcoala stoică a fost întemeiată la Atena, pe la sfârşitul sec. IV î.Chr., 
de către Zenon din Citium (335 - 263 î.Chr.). Numele ei vine de la Stoa 
poikile (colonada pictată), locul unde se întâlneau membrii ei pentru a 
discuta şi pentru a-şi expune ideile. Urmându-1 pe Zenon, stoicii ortodocşi 
distingeau trei ramuri ale filosofiei: logica, fizica şi etica. Chestiunile 
epistemologice ţineau de logică, ramură ocupată cu studierea nu numai 
a principiilor raţionării valide, aşa cum ne-am aştepta - acestea consti¬ 
tuiau subiectul dialecticii, una dintre subramurile logicii -, ci cu studierea 
logos-ului (raţiune şi vorbire) sub toate aspectele sale. Epistemologia, acea 
parte preocupată de canoane şi criterii, aparţine logicii concepută în acest 
sens mai larg, întrucât ea urmăreşte să explice cum capacităţile noastre 
cognitive fac posibilă acea deplină împlinire a raţiunii care este înţelep¬ 
ciunea, pe care stoicii, pe urmele lui Socrate, o identificau cu virtutea, 
considerând-o singura condiţie suficientă pentru fericirea umană. Ei 
ajunseseră chiar atât de departe încât să considere virtutea şi exercitarea 
ei drept singurul bine, iar contrariile lor, viciul şi acţiunea vicioasă, drept 
singurul rău. In acelaşi timp, ei afirmau că lucruri considerate în mod 
curent drept bune sau rele - f aima, bogăţia şi plăcerea, respectiv proasta 
reputaţie, sărăcia şi durerea - sunt, riguros vorbind, indiferente. Atitu¬ 
dinea de detaşare superioară faţă de lucrurile indiferente, îndeosebi faţă 
de aşa-zisele rele, pe care o pretinde această doctrină, stă la baza sensului 
pe care-1 dăm noi astăzi sintagmelor „stoic" sau „cu stoicism". Nu e vorba 
însă, aşa cum ne-am aştepta, de o atitudine afectivă, ci de una cognitivă; 
o bună parte din insistenţa stoicilor asupra necesităţii ca cunoaşterea să 
satisfacă standardele cele mai exigente se datorează importanţei morale 
decisive atribuită de ei înţelepciunii. 

Dar dacă motivaţiile stoicilor ne sunt în anumite privinţe străine, 
poziţia lor_ epistemologică, în linii mari cel puţin, ne este mult mai 
familiară. în multe privinţe, ea seamănă cu poziţii familiare nouă din 
filosofia modernă cu mult mai mult decât concepţiile lui PLATON sau 
ARISTOTEL Ceea ce nu este deloc surprinzător, întrucât autorii antici 
care ne-au transmis majoritatea cunoştinţelor de care dispunem în 
legătură cu epistemologia stoică (Cicero, Diogenes Laertios şi SEXTUS 
EMPIRICUS) au exercitat, direct şi indirect, o considerabilă influenţă 
asupra filosofilor de la începutul perioadei moderne. Influenţa lui Cicero 
asupra lui Hume, recunoscută chiar de Hume, reprezintă exemplul cel 
mai remarcabil, dar nu singurul. 

Stoicii sunt FUNDAŢIONIŞTI: în concepţia lor, trebuie să plecăm de 
la un stoc de impresii (impressions) sigure, date nouă în mod nemijlocit, 
care, fără a avea ele însele nevoie de vreo întemeiere, întemeiază într-un 
fel sau altul tot restul cunoaşterii noastre. Ei sunt şi EMPIRIŞTI, întrucât 
aceste impresii de bază invocate de ei sunt furnizate de simţuri. înainte 
însă de a vedea cum se achită aceste impresii de sarcina care le este 
atribuită, să remarcăm un element de complexitate în teoria stoică. 
Potrivit acesteia, impresiile oamenilor adulţi, spre deosebire de cele ale 
copiilor şi ale animalelor, sunt raţionale. Aceasta nu înseamnă că 
judecăţile lor (care se produc, după stoici, atunci când o impresie este 
acceptată ca adevărată) nu pot fi criticate ca iraţionale, ci, mai degrabă, 
că aceste impresii au o structură raţională, adică au un conţinut prepo¬ 
ziţional - sunt impresii că un lucru e aşa sau pe dincolo, ele reprezintă 
lumea ca fiind într-un anume fel prin intermediul unui stoc de concepte 
generale (vezi SELLARS; SENZAŢIE/COGNIŢIE). Iar empirismul sto¬ 
icilor se face simţit mai întâi în felul cum explică ei modul în care 
dobândim aceste concepte. într-adevăr, Zenon pare să aibă meritul de a 
fi primul care a comparat mintea omului la naştere cu o tăbliţă goală 
(vezi TABULA RASA). El susţinea că, pe această tăbliţă, experienţa 
înscrie treptat aşa numitele „noţiuni comune", care vor face posibilă în 
cele din urmă gândirea raţională cu ajutorul impresiilor raţionale. întreg 
procesul începe cu impresii ale unor simple caracteristici perceptive, a 
căror percepere repetată duce la întipărirea lor în memorie; aceste 
întipăriri în memorie stau la baza formării noţiunilor comune - proces 
de dezvoltare nu foarte deosebit de cel descris de Aristotel şi care se 
încheie la 7 sau la 14 ani (aici sursele noastre diferă), ulterior gândirea 
bazându-se pe impresiile raţionale. 

După cum am observat, aceasta nu înseamnă că oamenii care au atins 
acest stadiu nu pot avea opinii false, raţionamente nevalide sau nu pot 
forma nişte legături afective iraţionale. Stoicii considerau chiar că 
într-atât de coruptă este condiţia umană, încât toţi oamenii sunt pe deplin 
iraţionali în acest sens, acest lucru ducându-i Ia viciu. în principiu însă, 
odată acest stadiu atins, ei sunt capabili să-şi valorifice pe deplin 
potenţialul raţional dăruit lor de natură. 

Raţiunea este pe deplin valorificată prin dobândirea cunoaşterii, 
definită de stoici drept cogniţie sigură şi fermă, pe care argumentarea 
nu o poate clătina. Numai omul înţelept este îndreptăţit să aspire, în 
viziunea lor, la o atare condiţie. Prin stăpânirea dialecticii, el este ferit 
de raţionamentele sofistice, care l-ar fi putut conduce la derivarea unei 
concluzii false pe baza unor premise corecte, obligându-1 astfel, poate, 
să-şi retragă asentimentul conferit deja în mod corect unei impresii 
adevărate. în consecinţă, atâta vreme cât nu-şi dă asentimentul unor 
impresii de bază false, el va fi asigurat împotriva oricărei erori, iar 
cogniţiile sale vor avea siguranţa şi soliditatea cerute cunoaşterii. Totul 

depinde deci de capacitatea sa de a evita erorile la nivelul judecăţilor 
perceptive de bază. Să fim clari, stoicii nu pretind că înţeleptul poate 
distinge impresiile perceptive adevărate de cele false; asta depăşeşte chiar 
şi puterile sale. Ei susţin însă că există un gen de impresie perceptivă 
adevărată, aşa-numita „impresie cognitivă". Limitându-şi asentimentul 
numai la aceasta din urmă, înţeleptul poate evita strecurarea vreunei 
erori în gândirea sa. 

O impresie este cognitivă atunci când (a) provine de la ceea ce este 
cu adevărat, (b) este întipărită în conformitate cu ceea ce este şi (c) e de 
aşa natură încât nu ar putea proveni de la ceea ce nu este. Şi, întrucât 
toată cunoaşterea noastră depinde direct sau indirect de ea, stoicii fac 
din impresia cognitivă criteriul adevărului. Ea face posibilă sesizarea 
certă a adevărului şi asta nu numai pentru că ne garantează adevărul 
propriului ei conţinut prepoziţional, care, la rândul său, susţine conclu¬ 
ziile ce pot fi deduse din el. Chiar înainte de a deveni capabili de impresii 
raţionale, natura trebuie că a făcut în aşa fel încât să putem distinge 
impresiile cognitive, astfel încât noţiunile comune pe care le dobândim 
să fie corecte. Şi tocmai cu ajutorul acestor concepte devenim capabili să 
extindem prin inferenţe, dincolo de ceea ce ne este datîn mod nemijlocit, 
sfera adevărurilor cunoscute. Motiv pentru care stoicii vorbesc uneori de 
două criterii ale adevărului: impresiile cognitive şi noţiunile comune. 

Aceste aserţiuni ale stoicilor cu privire la impresiile cognitive au 
provocat o puternică reacţie sceptică din partea urmaşilor lui Platon din 
ACADEMIE. Aceştia au elaborat o mulţime de argumente destinate să 
sugereze, contrar concepţiei stoice, că în cazul oricărei impresii ade¬ 
vărate, oricât de clară şi de puternică ar fi aceasta, e întotdeauna posibil 
să survină o altă impresie, de nedistins de prima, dar pe care circum¬ 
stanţele survenirii ei să o facă să fie falsă. Iar dacă e aşa, atunci nu există 
impresii adevărate care, privite doar prin prisma caracteristicilor lor 
intrinseci pe care le putem noi distinge, să nu fi putut fi false şi, deci, 
nici o siguranţă în nici un caz în parte că nu ne-am dat asentimentul unei 
false impresii. Aceste argumente - inclusiv cele bazate pe puterea zeilor 
de a ne induce nişte impresii false, dar aparent adevărate sau pe 
incapacitatea nebunilor şi a celor ce visează de a distinge impresiile false 
de cele adevărate - vor exercita o influenţă colosală asupra istoriei 
ulterioare a epistemologiei. Mai marea noastră familiaritate cu tezele 
sceptice nu trebuie însă să ne facă să presupunem că stoicii nu ar fi fost 
capabili să-şi construiască o apărare solidă a poziţiei lor. 

Nu putem intra aici în detaliile acestei apărări. Există totuşi două 
aspecte ale poziţiei stoice pe care nu trebuie să le trecem cu vederea dacă 
vrem să evităm o gravă distorsionare a imaginii oferite cu privire la ei. 
în primul rând, accentul pus de ei pe siguranţa şi certitudinea judecăţilor 
omului înţelept nu exclude posibilitatea judecării în condiţii de incertitu¬ 
dine. De exemplu, înţeleptul îşi va hotărî uneori acţiunile pe baza unor 

aşteptări cu privire la viitor care nu se vor adeveri. Desigur că, într-un 
asemenea caz, el nu-şi dă asentimentul unor impresii pe care evenimen¬ 
tele ulterioare le vor dovedi a fi fost false; uneori însă, el judecă într-adevăr 
că anumite aşteptări sunt rezonabile, judecată care, ea, nu va fi falsificată 
de evenimentele ulterioare. In al doilea rând, stoicii sunt empirişti nu 
numai în privinţa formării conceptelor. Deşi, în concepţia lor, orice 
eveniment este rezultatul necesar al unor condiţii cauzale antecedente 
(cunoaşterea naturii acestora din urmă fiind, în principiu, suficientă 
pentru a susţine o inferenţă raţională, conceptual garantată, care să 
prezică acel eveniment), până şi înţelepţii rareori ajung în situaţia de a 
dobândi o asemenea cunoaştere sau de a face o asemenea inferenţă. Ei 
trebuie să se mulţumească în schimb cu relaţiile, empiric observate, de 
coincidenţă şi succesiune între nişte evenimente ale căror conexiuni 
cauzale subiacente rămân necunoscute. în acest sens, o bună parte din 
cunoaşterea pe care trebuie să se bazeze înţeleptul 6toic va rămâne tot 
empirică. 

eroarea genetică 

Tactica de a ataca originea sau contextul originii unei anumite 
practici, a unui concept sau a unui argument, care joacă un rol esenţial 
pentru punctul de vedere al unui oponent, în încercarea de a discredita 
în mod nejust acel punct de vedere. De exemplu, „Verigheta îşi are 
originile în lanţul de la glezne pe care îl foloseau bărbaţii pentru a-şi priva 
soţiile de libertate; de aceea, a purta verighetă este o practică sexistă 
(rea)“. Argumentele bazate pe referirea la origine nu sunt întotdeauna 
falacioase, însă acest tip de argument poate fi folosit ca o tactică sofistică, 
în încercarea de a transfera conotaţii negative asupra poziţiei oponentu¬ 
lui, în loc de a ataca însuşirile reale ale unui argument sau ale unei 
practici. Vezi Argumentum ad Hominem în ERORI NEFORMALE 
BIBLIOGRAFIE 

erori neformale 

Există două tipuri fundamentale de erori neformale: strategiile sofis¬ 
tice şi inferenţele greşite. O strategie sofistică este o tehnică de argumen¬ 
tare folosită cu scopul de a obţine un avantaj nejust faţă de oponent. Acest 
gen de eroare nu trebuie neapărat să implice în fiecare caz o intenţie 
reală de a trişa, însă trebuie să fie acel tip de tactică ce este folosită în 
mod caracteristic în acest scop. Pe de altă parte, inferenţele greşite pot 
fi întâlnite şi în alte contexte decât cele în care două persoane discută în 
contradictoriu; o singură persoană este de ajuns. Acest tip de eroare 
constă într-o inferenţă care nu respectă un anumit standard al infe¬ 
renţelor corecte (deductive, inductive sau de orice fel). Tot ceea ce se cere, 
în ceea ce priveşte contextul, este un standard adecvat al inferenţei 
corecte. 

Referitor la ambele tipuri de erori, este important să distingem între 
eroare ca greşeală într-un caz particular şi eroare ca tip general de 
inferenţă sau de tactică sofistică (ce pot adesea să eşueze sau să fie folosite 
greşit în argumentare) la care trebuie să fim atenţi şi de care trebuie să 
ne păzim. 

Este important de asemenea să distingem între aceste erori şi alte 
tipuri de greşeli de argumentare, mai puţin grave, cum ar fi greşelile 
prosteşti şi argumentele slabe. Din aceste motive, criticul care acuză pe 
cineva de eroare într-un anumit caz are OBLIGAŢIA DE A PRODUCE O 
DOVADA; el trebuie să furnizeze date care să îi întemeieze acuzaţia. Toate 
erorile (dar în special cele de tipul strategiei sofistice) presupun un 
„context al dialogului", din care trebuie luate datele relevante. 

Aceste „contexte ale dialogului" diferă în funcţie de scopul dialogului 
în cauză. într-o discuţie critică, scopul este acela de a rezolva un conflict 
de opinii. într-o negociere, scopul este de a ajunge la o înţelegere 
privitoare la modul de împărţire a bunurilor sau a avantajelor. într-o 
cercetare, scopul este de a dovedi o anumită propoziţie, pe baza unor 
premise asupra cărora se poate cădea de acord că reprezintă cunoaştere 
statornicită. Intr-un dialog eristic, scopul este de a-1 lovi pe celălalt prin 
cuvinte, de a-1 înfrânge şi a-1 umili, chiar şi prin încălcarea regulilor unei 
conversaţii politicoase. Multe cazuri de erori presupun o mutare dialectică 
dintr-un context al dialogului într-un alt context. Un argument care este 
corect sau adecvat într-un context al dialogului poate fi incorect sau 
eronat în alt context. 

A numi o eroare „neformală" înseamnă a spune că, atunci când 
decidem dacă ea a fost comisă, trebuie să luăm în considerare atât 
discursul efectiv (ca în cazul oricărei erori), cât şi contextul dialogului 
respectiv. Un argument poate să aibă o formă eronată, dar nu orice 
instanţiere a unei forme nevalide de inferenţă este o inferenţă nevalidă. 
Motivul este acela că un anumit argument poate avea mai multe forme, 
unele valide, altele nevalide. Dacă un argument reprezintă o instanţiere 
a unei forme nevalide de inferenţă, nu decurge de aici că argumentul 
trebuie să fie nevalid. Faptul dacă argumentul este sau nu eronat depinde 
de dacă şi cum a fost utilizată acea formă de inferenţă în contextul 
dialogului Erorile de tipul inferenţei greşite sunt în general mai puţin 
sensibile la context şi sunt de aceea clasificate uneori ca erori „formale". 
Cel mai bine este însă să le vedem ca erori neformale, deoarece contextul 
dialogului poate totuşi să conteze. 

Mai jos vor fi menţionate doar.erorile cele mai remarcabile. Pentru 
tratări mai cuprinzătoare, vezi Hamblin (1970) sau Walton (1987). 

INFERENŢE GREŞITE 

Contrapoziţia incorectă: Forma de inferenţă „Dacă A atunci B; deci 
dacă non A atunci non B“ este deductiv nevalidă. Un argument care are 
această formă poate să fie eronat. Dar poate şi să nu fie eronat. 
Raţionamentul „Dacă statele se dezarmează, va fi pace; deci dacă statele 
nu se dezarmează, atunci nu va fi pace" este un exemplu de contrapoziţie 
incorectă. Dar aceasta nu înseamnă neapărat că acesta este un argument 
eronat în orice context al dialogului. Depinde de felul în care el este folosit 
şi de conţinutul de până atunci al dialogului. Dacă premisele au fost 
susţinute, de exemplu, de un argument anterior în favoarea ideii că dacă 
nu se procedează suficient de repede la dezarmare, va izbucni războiul, 
atunci este posibil să nu fi fost comisă nici o eroare. 

Compoziţia incorectă: Inferenţa de la o proprietate a părţii la o 
proprietate a întregului este întemeiată doar în unele cazuri. Un exemplu 
de caz în care ea este o inferenţă greşită: “ Toţi jucătorii acestei echipe 
de hockey sunt buni, deci aceasta este o echipă de hockey bună". Dacă 

jucătorilor le lipseşte spiritul de echipă, chiar dacă fiecare jucător în parte 
este bun, se poate ca echipa să fie slabă. 

Eroarea diviziunii: Inferenţa de la o proprietate a întregului la o 
proprietate a părţii este întemeiată doar în unele cazuri. Un exemplu de 
caz în care ea este o inferenţă greşită: .Această maşină este grea, deci 
toate părţile maşinii sunt grele." în acest caz, proprietatea de a fi greu 
nu se transferă în mod necesar de la întreg la părţi. 

Negarea antecedentului: Un exemplu: „Dacă pedeapsa capitală previne 
crimele, atunci ea este întemeiată, dar ea nu previne crimele; deci nu este 
întemeiată". 0 inferenţă de acest tip poate să pară corectă, poate din 
cauză că seamănă cu forma validă de inferenţă din stânga. Dar de fapt 
forma sa proprie este forma de inferenţă nevalidă din dreapta. Ar fi o 
eroare să o considerăm o inferenţă validă. 

Dacă A atunci B Dacă A atunci B 

Non B _ Non A 

Non A (valid) Non B (nevalid) 

Tipul de inferenţă validă din partea stângă se numeşte modus tollens. 

Afirmarea consecventului: Un exemplu: „Dacă avortul este acceptabil, 
atunci el este dreptul femeii; dar avortul este dreptul femeii; deci avortul 
este acceptabil." Ar fi o greşeală să considerăm că acest raţionament este 
o inferenţă validă. El poate să pară corect, poate pentru că seamănă cu 
forma validă de inferenţă din stânga Dar forma sa proprie este forma de 
inferenţă nevalidă din dreapta. 

Dacă A atunci B Dacă A atunci B 

A_ B_ 

B (valid) Â (nevalid) 

Tipul valid de inferenţă din stânga se numeşte modus ponens. 

Argumentele post hoc: O inferenţă post hoc pleacă de la o premisă 
care postulează o corelaţie pozitivă între două fenomene sau stări şi se 
termină prin postularea unei relaţii cauzale între ele. Acest tip de 
inferenţă este, în general, rezonabil ca raţionament ipotetic, failibil, 
întrucât corelaţia pozitivă reprezintă un semn bun, deşi nu infailibil al 
existenţei unei relaţii cauzale. Acest tip de inferenţă poate fi totuşi greşit 
sau chiar eronat dacă alţi factori sunt neglijaţi sau trecuţi sub tăcere. 
Este nevoie să-ţi pui câteva întrebări. Cât de puternică este corelaţia? Ar 
putea relaţia cauzală să fie inversă? Ar putea fi explicată corelaţia 
printr-un al treilea factor, printr-o cauză comună? Ar putea exista o 
variabilă intermediară, un lanţ cauzal? Ipoteza cauzală câştigă în greutate 
prin eliminarea acestor factori. 

Statistica insuficientă: Eroarea statisticii insuficiente poate fi comisă 
atunci când eşantionul ales este atât de mic încât o generalizare statistică 

la o populaţie mai mare poate fi lipsită de valoare sau foarte puţin demnă 
de încredere. 

Statistica părtinitoare: Eroarea statisticii părtinitoare apare atunci 
când se poate ca distribuirea unei proprietăţi într-un eşantion să nu 
corespundă cu distribuirea acelei proprietăţi în populaţia luată ca întreg. 
In acest caz se spune că eşantionul este părtinitor. De exemplu, rezultatul 
unui sondaj electoral făcut într-un cartier poate să nu corespundă cu 
preferinţele alegătorilor din întregul oraş, de ex, se poate ca acel cartier 
să fie bogat, în timp ce majoritatea populaţiei trăieşte în cartiere mai 
sărace şi are alte preferinţe electorale. 

STRATEGII SOFISTICE 

Argumentum ad verecundiam: (Apelul la autoritate) A-ţi sprijini 
argumentul într-o discuţie critică citând opinia unui expert este, în 
general, o mişcare rezonabilă şi legitimă. Dar această strategie poate eşua 
în multe feluri. De exemplu, opinia expertului poate fi citată greşit sau 
interpretată incorect. întotdeauna este implicat un context secundar al 
dialogului, un dialog al consultării expertului în scopul găsirii informaţiei 
Tipul sofistic de argument ad verecundiam apare în cazurile în care 
presupusa opinie a expertului este folosită prea agresiv sau necritic de 
către un susţinător care încearcă, de exemplu, să intimideze un oponent, 
făcându-1 să apară lipsit de respect faţă de cuvântul unei autorităţi. 

Argumentum ad hominem: Atacul la persoană apare în argumentare 
în două forme principale. în argumentul ad hominem personal sau abuziv, 
argumentul oponentului este atacat pe temeiul că oponentul are un 
caracter imoral, şi, în special^se subliniază că nu are un caracter bun în 
ceea ce priveşte sinceritatea. In argumentul ad hominem circumstanţial, 
se susţine că situaţia personală a oponentului îi contrazice propriul 
argument, de ex., „Nu practici ceea ce predici". Atacul circumstanţial 
impută o inconsistenţă pragmatică, în timp ce argumentul abuziv este un 
atac direct la persoană. Argumentarea ad hominem poate fi în multe 
cazuri rezonabilă, de ex., în procese este legitim, între anumite limite, să 
fie pus în discuţie caracterul unui martor în ceea ce priveşte sinceritatea 
acestuia. Dar acest tip de argumentare poate eşua în mod grav dacă este 
împinsă prea departe sau folosită într-un context nepotrivit al dialogului. 
De exemplu, într-o cercetare ştiinţifică, atacarea caracterului unui om de 
ştiinţă nu îşi găseşte în mod normal un loc legitim ca parte a cercetării. 

Argumentarea circulară: Argumentarea circulară este sofistică doar 
atunci când contextul dialogului include o condiţie de prioritate a 
temeiurilor, de ex., când fiecare premisă trebuie să fie mai bine stabilită 
decât concluzia, pentru ca argumentul să aibă succes. Această condiţie 
este în general valabilă într-o cercetare ştiinţifică, dar nu este întotdeauna 
valabilă într-o discuţie critică, în care argumentarea circulară poate 
uneori să fie mai degrabă o greşeală prostească, datorată confuziei sau 
nepriceperii, decât un sofism. Astfel, argumentele circulare nu sunt 

neapărat sofistice, iar criticul are OBLIGAŢIA DE A PRODUCE O 
DOVADA. El trebuie să arate că un argument circular dintr-un caz dat 
este sofistic, prin referire la datele furnizate de contextul dialogului. 
Sofismul argumentării circulare se mai numeşte uneori petitio principii 13 
(vezi ARGUMENTAREA CIRCULARĂ.) 

Argumentum ad ignorantiam: Majoritatea argumentelor se bazează 
pe un acord tacit cu privire la cât mai multe date sau temeiuri pe care 
trebuie cineva să le aducă in sprijinul părerilor sale pentru a câştiga. 
Aceasta deoarece cunoaşterea singură este în general insuficientă pentru 
rezolvarea conflictelor de opinii asupra unor subiecte controversate, în 
special a acelora referitoare la valori şi la conduita practică. Argumentele 
ce invocă necunoaşterea sunt încercări de a schimba gradul de întemeiere 
cerut într-un caz dat. Ele apar în două forme: (1) această propoziţie nu 
este cunoscută ca fiind adevărată, deci este falsă sau (2) această propoziţie 
nu este cunoscută ca fiind falsă, deci este adevărată. Faptul dacă un caz 
particular al uneia dintre aceste două inferenţe este întemeiat sau sofistic 
depinde de modul în care este el utilizat în contextul dialogului. De 
exemplu, „Nu a fost dovedit că Dl. X este un spion, deci nu este un spion” 
ar fi o inferenţă întemeiată la capătul unei cercetări amănunţite şi 
exhaustive, dar într-un alt context ar putea fi sofistică, de ex., într-o 
discuţie critică ce ţinteşte să stabilească o concluzie „dincolo de îndoială”. 

Sofismul întrebării multiple: întrebarea „Ai încetat să îţi baţi nev¬ 
asta?” ar putea fi rezonabilă în anumite contexte, de ex., dacă este pusă 
unui bărbat despre care se ştie că îşi bate nevasta, de către un avocat, în 
cadrul unui proces. Oricum, o întrebare multiplă de acest tip, care conţine 
presupoziţii defavorabile celui întrebat, poate constitui o strategie agre¬ 
sivă nejustă, care are drept scop să prindă oponentul în capcana de a face 
concesii dăunătoare pentru poziţia sa. în această situaţie, cel vizat ar 
trebui să găsească întrebarea discutabilă (dacă este posibil), solicitând 
descompunerea ei în întrebări mai mici, puse într-o ordine rezonabilă, 
care să of ere posibilităţi de alegere mai echitabile (Walton, 1989). în unele 
cazuri, întrebările de acest fel presupun dihotomii ne juste, care necesită 
răspunsul „Nici una dintre acestea”. 

Argumentum ad baculum: Apelul la ameninţarea cu forţa sau cu 
sancţiuni poate fi chiar legitim în dialogurile de tip negociere, în special 
atunci când ameninţarea este exprimată (ca act de vorbire indirectă) sub 
forma unui avertisment, de ex., „Dacă nu satisfaceţi aceste revendicări, 
sindicatul nostru va declanşa greva”. însă în contextul unei discuţii 
critice, încercarea de a bloca sau de a încheia discuţia printr-o ameninţare 
constituie adesea o mutare dialectică ilicită. Această mutare este o tactică 
comună, numită sofismul ad baculum („sofismul bastonului”). 

Argumentum ad misericordiam: Apelul la milă poate fi foarte rezon¬ 
abil în anumite cazuri ca ghid al acţiunii, însă devine sofistic atunci când 

13 în engleză: begging the question (N. t.) 

este folosit pentru a distrage atenţia de la probele relevante care ar trebui 
luate în considerare pentru a ajunge la o concluzie. 

Argumentum ad populum: Dialogul critic este un tip de dialog care 
se bazează pe opinii şi care are drept scop rezolvarea unui conflict de 
opinii, care priveşte adesea probleme controversate ale politicii publice. 
De aceea, apelul la greutatea unei presupoziţii comune sau a unei opinii 
populare nu este în nici un caz deplasat. Totuşi, atunci când acest apel 
se face Intr-o manieră necritică, sugerându-se, de exemplu, că o opinie 
populară nu poate fi niciodată greşită, se spune că a fost comis sofismul 
ad populum. Trebuie remarcat faptul că apelul la opinia populară este un 
tip de argumentare failibilă, care este în mod inerent deschisă întrebărilor 
critice. 

Echivocaţia: Un mod de intra în dificultăţi cu termenii vagi sau 
ambigui din raţionamente apare printr-o schimbare a contextului, atunci 
când acelaşi cuvânt sau aceeaşi sintagmă a fost folosit(ă) de două ori, 
făcând ca inferenţa să pară în mod plauzibil, dar eronat, corectă. Un 
exemplu transparent: „Smith a fost la bancă (bank) pentru a lua nişte 
bani lichizi; malul (bank) se retrage din faţa râului; deci, Smith a fost 
intr-o zonă care se retrage din faţa râului pentru a lua nişte bani lichizi". 
Este posibil ca în acest caz fiecare premisă să fie adevărată, dar concluzia 
să fie falsă, în ciuda validităţii (aparente) a inferenţei. Echivocaţia tinde 
să fie problemă deosebit de serioasă în şiruri mai lungi de raţionamente, 
în care aceste schimbări de context pot trece uşor neobservate. 

Argumentul „pantei alurtecoase" (slippery slope): Un argument al 
„pantei alunecoase" este un tip de argument care te avertizează că, dacă 
faci un anumit prim pas, te vei trezi prins într-un şir ireversibil de 
consecinţe, alunecând din ce în ce mai repede către un rezultat dezas¬ 
truos. Un exemplu bun este argumentul folosit pentru a susţine opinia 
majorităţii faţă de decizia recentă a Curţii Supreme a SUA de a nu 
interzice arderea steagului Americii ca act pena). Judecătorul William J. 
Brennan Jr. aargumentatcă orice decizie de a interzice profanarea fizică 
a steagului ar conduce la alte cazuri care ar „deschide un domeniu fără 
nici o limită care să poată fi determinată sau apărată". Nu ar trebui atunci 
curtea să ia în considerare interzicerea arderii steagurilor statelor sau a 
Constituţiei? Judecătorul Brennan s-a temut că, pentru a evalua aceste 
opţiuni, curtea va sfârşi prin a-şi impune propriile preferinţe politice 
pentru a suprima tot felul de proteste nepopulare. Acest gen de rezultat 
este evident periculos într-o ţară democratică, în care este importantă 
libertatea de exprimare. In multe cazuri, argumentul „pantei alunecoase" 
este un procedeu legitim al raţionamentului practic, pe care un susţinător 
îl poate folosi într-un dialog orientat către acţiune, pentru a avertiza 
oponentul în legătură cu consecinţele unei direcţii de acţiune pe care 
oponentul vrea să o iniţieze. Totuşi, în unele cazuri procedeul poate lua 
forma unei tactici de intimidare utilizată sofistic, fără temeiuri suficiente. 

în încercarea de a împiedica o acţiune, fără a analiza cinstit consecinţele 
sau alternativele. 

esenţă (Platon) 

Definiţiile enunţând „ce este X“ ocupă un loc central în filosofia lui 
Platon. El afirmă adesea că trebuie întâi să afli „ce" este un lucru înainte 
de a putea dobândi şi alte cunoştinţe despre el (vezi, de exemplu, Menon 
71, 100) şi mai afirmă, uneori, că, pentru a şti „ce" este un lucru, trebuie 
să fii capabil să-l defineşti. Platon priveşte de regulă definiţia drept o 
descriere a unei „Forme" (eidos) sau a unei „esenţe" sau „fiinţe" (ousia). 
Acestea sunt socotite de el entităţi obiective, care nu sunt constituite prin 
practicile sau judecăţile umane. Uneori, el sugerează că definiţia oferă o 
analiză, separând componentele constitutive ale lucrului definit, alteori 
că ea specifică trăsăturile care-1 disting pe acesta de oricare altele. Platon 
pare să nege că vreun obiect particular al simţurilor poate fi o ousia, că 
am putea spune aşadar „ce este" un anume obiect individual, deci că acel 
obiect ar avea o esenţă numai a lui. într-o anume interpretare însă, Platon 
crede în existenţa unor „obiecte particulare abstracte", care au conexiuni 
esenţiale cu Formele. 

NICHOLAS P. WHITE [D.B.] 


etică şi epistemologie 

Analogiile dintre aceste două domenii sunt multe şi variate şi din ce 
în ce mai mult studiate. în general, etica este cea care a fost investigată 
exhaustiv, iar epistemologii au avut tendinţa să utilizeze în propriile lor 
scopuri unele rezultate considerate de ei ca deja demonstrate de către 

eticieni. întrucât ei sunt de obicei prost informaţi în legătură cu trăinicia 
acestor „rezultate", epistemologia rezultată este adesea nesigură. Un bun 
exemplu în acest sens îl reprezintă primele dezbateri dintre internalişti 
şi extemalişti în teoria justificării (vezi Goldman, 1980; Bonjour, 1980 şi 
EXTERNALISM /INTERNALISM). Externaliştii au plecat de la obser¬ 
vaţia banală potrivit căreia o acţiune poate fi cea moralmente corectă 
chiar dacă agentul habar nu avea de acest lucru şi a săvârşit-o din cu totul 
alte motive; şi au sugerat, prin analogie, că o opinie poate fi justificată 
chiar dacă persoana care crede în ea nu are nici cea mai mică idee despre 
faptele care o fac să fie astfel. Internaliştii au plecat de la observaţia la 
fel de banală potrivit căreia evaluarea morală se focalizează asupra 
agenţilor, întrucât natura acţiunilor este determinată, cel puţin în parte, 
de ceea ce credeau că fac cei care le-au comis. Aşa stând lucrurile, faptele 
despre care agenţii nu au nici cea mai mică idee nu pot influenţa în nici 
un fel corectitudinea sau incorectitudinea acţiunilor lor. în mod analog, 
faptele care justifică sau nu adoptarea de către cineva a unei opinii trebuie 
să fie fapte cunoscute acelei persoane. 

Ce se întâmplă, de fapt, aici e că fiecare dintre părţi apelează la câte 
o teorie morală cu o lungă tradiţie, tradiţii rivale însă; dar problema este 
atât de controversată în etică, încât nu există în acest caz vreun rezultat 
sigur la care epistemologii să poată face apel în acest fel. 

Un al doilea exemplu ar fi utilizarea ideii de „eroare naturalistă" (vezi 
FAPT/VALOARE) pentru a stabili ce şanse au în epistemologie diferitele 
forme de NATURALISM (TEORIILE CAUZALE ale justificării, de exem¬ 
plu). Vezi Alston (1978). 

Exemple mai recente şi, după părerea mea, mai credibile în acest sens 
sunt dezvoltarea EPISTEMOLOGIEI VIRTUŢII şi ideea existenţei unor 
VIRTUŢI EPISTEMICE distinctive, cazuri în care e evident că epistemolo¬ 
gii utilizează în bună măsură (sau ar trebui să o facă) unele rezultate 
obţinute în etică. E plauzibil ca şi EPISTEMOLOGIA FEMINISTĂ să 
încerce să utilizeze unele abordări considerate promiţătoare în etică. 
Ideea de bază a tuturor acestor demersuri e aceea că, în încercările 
noastre de a înţelege agentul cognitiv, ar trebui să ţinem cont de cele mai 
valoroase încercări de a înţelege agentul moral. 

Vezi şi CHISHOLM. 

JONATHAN DANCY [D.B.] 


evidenţă de sine 

Propoziţiile de la sine evidente sunt acele propoziţii evidente prin ele 
însele sau cunoscute independent de oricare alte propoziţii sau evidenţe. 
A înţelege o astfel de propoziţie înseamnă să fii pe deplin întemeiat să o 
crezi sau să o cunoşti. Astfel de propoziţii ar putea include, în primul 
rând, unele adevăruri necesare ale logicii; de exemplu, legile noncon- 
tradiţiei şi identităţii. în al doilea rând ar putea include propoziţiile în 
mod analitic adevărate, precum „celibatarii sunt necăsătoriţi". Iar în al 
treilea, unele propoziţii contingente, cum ar fi „Eu exist" sau „Mi se 
înfăţişează ceva roşu". Ultimele două clase au un statut mai controversat. 
A doua, fiindcă distincţia analitic/sintetic nu poate fi trasată strict, iar 
a treia, fiindcă propoziţiile respective pot fi întemeiate în relaţie cu 
experienţa, dacă nu şi în relaţie cu alte propoziţii. 

Vezi şi ANALITICITATE, DATUL, CUNOAŞTERE PRIN LUARE LA 
CUNOŞTINŢĂ / CUNOAŞTERE PRIN DESCRIERE. 

ALAN H. GOLDMAN [G.Ş.] 


evidenţă 

Noţiunea de evidenţă M deţine un rol proeminent într-o serie de teme 
epistemolo gice. Un bun mod de a ridic a probleme filosofice centrale 

14 Traducerea termenului tehnic englezesc „evidence* este controversată. 

Am adoptat o soluţie de compromis, traducănd uneori „evidence" prin 
termeni diferiţi („temei", „fapt", „dovadă"), în funcţie de context, iar 
alteori prin „evidenţă" (sau „evidenţe"). Ambele variante au defecte. în 
primul caz, un termen tehnic devine greu de urmărit în traducere. In al 
doilea, termenul folosit'în traducere poate să inducă în eroare, trimiţînd la 

privitoare la evidenţă este acela de a face aceasta în contextul discutării 
unei te orii a întemeierii epistemice cunoscută sub numele de „evidehtîa- 
lism“. Evidenţialismul, sugerat de către Chisholm (1977) şi apărat explicit 
de către Feldman şi Conee (1985), susţine că o opinie este întemeiată 
epistemic pentru o persoană dacă şi numai dacă evidenţele pe care le are 
persoana respectivă susţin acea opinie. Pentru a prezenta detaliile acestei 
perspective este necesar să rezolvăm câteva probleme privitoare la 
conceptul de evidenţă, în care se includ următoarele: (1) Ce genuri de 
lucruri pot reprezenta o evidenţă? (2) în ce condiţii un corp de evidenţe 
va susţine o anumită propoziţie sau opinie? (3) Ce înseamnă că cineva 
are o anumită evidenţă? Bineînţeles, aceste probleme îşi păstrează 
interesul indiferent de meritele evidenţialismului. 

1. CE ESTE O EVIDENŢĂ? 

Conceptul de evidenţă la care se face apel în cadrul evidenţialismului, 
şi, în genere, al epistemologiei, diferă de conceptul înrudit de evidenţă 
f olosit în drept. Îjj drept sau cel puţin în cadrul discuţiilor obişnuite, 
evidenţa include obiectele şi evenimentele fizice. Armele şi amprentele, 
diTexemplu, sunt numite de obicei evidenţe. în cadrul discuţiilor filo¬ 
sofice, sunt considerate în general evidenţe stările interne, cum ar fi 
opiiiiile sau chiar judecăţile crezute. Astfel, opinia (sau judecata) că a fost 
folosită o armă de un anumit tip poate servi drept evidenţă pentru 
vinovăţia unei persoane. 

0 problemâ'crucială cu privire la natura evidenţei este dacă evidenţa 
include stări mentale precum experienţele de percepţie sau este limitată 
la opinii (sau judecăţi crezute). Au fost oferite mai multe temeiuri pentru 
a considera că doar opiniile pot reprezenta evidenţe. Unul dintre acestea 
este acela că evidenţa pentru o opinie conferă întemeiere opiniei respec¬ 
tive, dar numai ceva care poate fi, la rândul său, întemeiat, poate conferi 
o întemeiere oricărui alt lucru, şi doar opiniile (sau stările doxastice) pot 
fi întemeiate (Vezi BonJour, 1985, cap. 4). Sosa (1974, 1980) argumen¬ 
tează că stările non-doxastice, precum experienţele, pot de asemenea 
conta ca evidenţe. Potrivit acestui punct de vedere, anumite opinii sunt 
opinii de bază, în sensul că sunt întemeiate prin experienţă şi nu prin 
alte opinii. Sosa argumentează că experienţele ce întemeiază opiniile de 
bază nu trebuie să fie ele însele întemeiate. Van Cleve (1985), adoptând 
o idee a lui Sosa (1980), afirmă că doar stările care sunt ele însele 
întemeiate pot „transmite" întemeierea, dar stările neîntemeiate pot 
„genera" întemeierea. Atât Sosa, cât şi van Cleve, susţin că întrucât 
întemeierea este SUPERVENIENŢÂ faţă de anumite proprietăţi non- 
epistemi ce, trebuie să existe a num ite stări nonepistemice care sunt 

ideea de certitudine subiectivă (ca în „Dare evident!")- Am preferat, în 

acest caz, să folosim forma de plural, aceasta fiind mai puţin susceptibilă 

să inducă în eroare. 

suficiente pentru întemeiere (şi, astfel, o generează). (Vezi FUNDAŢION- 
ISM, CRITERII ŞI CUNOAŞTERE, ARGUMENTUL REGRESULUI LA 
INFINIT.) 

2. SUSŢINEREA UNEI OPINII PRIN EVIDENŢE 

Ideea că experienţele contează drept evidenţe sporeşte complexitatea 
unui set de probleme, deja dificile, cu privire la sprijinul oferit de evidenţă 
în relaţie cu opinia. Noile probleme se referă la ce anume face ca o stare 
mentală de a avea experienţa a ceva să conteze drept evidenţă pentru o 
anumită opinie (sau judecată) şi nu pentru o alta Este uşor să fii păcălit 
de fapte lingvistice superficiale care par a lega anumite experienţe de 
anumite opinii. Poate părea clar că faptul că ceva îi apare ca albastru lui 
S îl întemeiază pe S să creadă că lucrul respectiv este albastru (în lipsa 
oricăror evidenţe contrare). în genere, dacă un lucru în apare lui S ca 
fiind F, atunci S este întemeiat să creadă că acesta este F, cu condiţia ca 
S să nu aibă nici o altă evidenţă împotriva faptului ca acesta să fie F. 
(Vezi van Cleve, 1985, pp. 96-7; Moser, 1985, cap. 5.) S-ar putea ca acest 
lucru să fie corect, dar formularea ascunde chestiuni mai complexe. A 
spune că ceva .apare drept albastru" unei persoane înseamnă să spui că 
acesta induce un anumit gen de stare internă persoanei respective. A 
spune că este albastru înseamnă să spui că are anumite proprietăţi fizice, 
de un anumit gen. în aşteptarea unei analize suplimentare a termenilor 
pentru culori, se pare că aceste judecăţi sunt doar în mod contingent 
corelate şi că înclinaţia noastră de a considera că este de la sine înţeles 
că una o întemeiază pe cealaltă rezultă din accidentul că termenul 
.albastru" apare în propoziţii folosite pentru a exprima ambele judecăţi. 
Această tentaţie va fi eliminată dacă am descrie starea internă într-o altă 
terminologie. (De ce să considerăm faptul că un obiect apare în maniera 
I, 256 ca întemeind opinia că obiectul este albastru?) 

în plus, dacă cineva spune că experienţa de a vedea un obiect albastru 
îl întemeiază în mod normal să creadă că vede ceva albastru, atunci este 
greu de văzut cum se poate evita să se spună că experienţa de a vedea 
un obiect cu 23 de feţe îl întemeiază să creadă că vede ceva cu 23 de feţe. 
Dar această concluzie este implauzibilă. Nu toate experienţele întemeiază 
de obicei o judecată corespondentă cu privire la obiectul a cărui experienţă 
o avem (vezi Sosa, 1988, p. 171). 

La aceasta s-ar putea răspunde că acelora dintre noi care nu sunt 
înzestraţi să „se agaţe" de proprietatea-de-a-avea-23-de-feţe, obiectele cu 
23 de feţe nu le apar cu 23 de feţe, în timp ce lucrurile albastre ne apar 
de obicei albastre. Ca atare, cazurile nu sunt analoge. Acest răspuns ridică 
probleme despre natura aparenţelor. Să ne imaginăm o persoană care e 
destinată să simtă proprietatea de a avea 23 de feţe. Pare să fie posibil 
ca imaginea vizuală pe care o are asemenea persoană, atunci când priveşte 
un obiect cu 23 de feţe, să fie aceeaşi cu cea pe care ar avea-o o persoană 

normală atunci când priveşte la acel obiect. Dar în răspuns se susţine că 
obiectul cu 23 de feţe apare în mod diferit acestor doi indivizi. Dacă între 
abilităţile lor de a extrage informaţia din câmpul vizual există o diferenţă, 
este totuşi dificil să înţelegem ce anume ar conduce la diferenţe între 
ceea ce le apare amândorura (în cadrul experienţei). 

Pe lângă întrebările despre cum furnizează stările de experienţă o 
susţinere de tipul evidenţei, există multe chestiuni epistemologice tra¬ 
diţionale ce pot fi formulate ca întrebări cu privire la natura şi întinderea 
relaţiei de susţinere prin evidenţă. Dezbaterile tradiţionale privitoare la 
cunoaşterea lumii exterioare sau a altor minţi, precum şi problemele 
cunoaşterii bazate pe inducţie reprezintă, în mare, probleme ale adecvării 
evidenţelor noastre la judecăţi despre lumea exterioară, despre alte minţi 
şi probleme ale evidenţei inductive. 

I Este extraordinar de dificil să enunţăm într-un mod general condiţiile 
în care un corp de evidenţe furnizează o susţinere pentru o opinie. Simpla 
existenţă a conexiunilor logice sau probabiliste între evidenţa şi opinie 
nu este suficientă pentrtTo susţinere bazată pe evidenţă. Dacă ar fi 
adecvată, atunci toate consecinţele îndepărtate şi nevăzute ale opiniilor 
întemeiate ar fi la rândul lor întemeiate. întrucât acest lucru este în mod 
clar inacceptabil, am putea spune, în schimb, că dacă evidenţa, e, 
furnizează o susţinere epistemică pentru judecata p, pentru persoana S, 
atunci e trebuie să implice logic p sau să facă probabilă judecata că p, iar 
S trebuie să „capteze" conexiunea dintre e şi p. Acest răspuns pare să 
intelectualizeze excesiv situaţia, de vreme ce oamenii nu par să capteze 
asemenea chestiuni în mod obişnuit Iar dacă cerinţa de a „capta" 
conexiunea respectivă conduce la cerinţa ca opinia întemeiată că e să 
susţină propoziţia p, atunci suntem împinşi spre un regres problematic 
la infinit. Nu există o viziune general acceptată despre ce anume este 
necesar sau suficient pentru susţinerea epistemică. 

3. A AVEA EVIDENŢE 

0 altă problemă a evidenţei priveşte ce anume înseamnă a avea o 
anumită evidenţă. In memoria cuiva sunt stocate un număr enorm de 
fapte. Multe dintre aceste fapte pot purta asupra unei anumite judecăţi, 
p, pe care o crede cineva. In timp ce ia în considerare judecata p, o 
persoană se poate gândi doar la unele dintre aceste fapte păstrate în 
memorie. Dacă va fi chestionată într-un anumit fel, ea s-ar putea să-şi 
amintească unele din aceste fapte, iar dacă va fi chestionată în alte feluri, 
şi-ar putea aminti alte fapte. Unele dintre acestea ar putea fi accesibile 
doar printr-o chestionare detaliată şi complexă. Dar care din aceste fapte 
fac parte din evidenţa pe care o are, fiind relevante pentru evaluarea 
meritelor epistemice ale opiniei prezente? O viziune extrem de restrictivă 
va limita evidenţa pe care o avem la ceea ce avem efectiv în minte, în 
prezent. O viziune extrem de liberală va include în evidenţa respectivă 
tot ceea ce este stocat în minte. Aceasta înfăţişează drept întemeiate 

anumite opinii care par, dintr-un punct de vedere intuitiv, complet 
nerezonabile. Nu există o modalitate în mod clar acceptabilă de a fasona 
o teorie poziţionată între aceste două extreme (vezi Feldman, 1988). 
POZIŢII RIVALE FAŢĂ DE EVIDENŢIALISM 
Un set diferit de probleme ale evidenţei privesc conexiunea dintre 
evidenţă şi întemeiere epistemică. Evidenţialismul susţine că problemele 
întemeierii epistemice revin în întregime la chestiune privitoare la 
evidenţă. Poziţiile rivale susţin că sunt alte genuri de.ehesti nni care joacă 
un rol central în determinarea opiniilor care sunt întemeiate. Kornblith 
(1983), de exemplu, argumentează că o opinie este epistemic întemeiată 
doar dacă opinentul a procedat la colectarea evidenţelor pentru ea, într-o 
manieră epistemologic responsabilă (vezi VIRTUTE EPISTEMICĂ). Gold¬ 
man (1986) apără RELLABILISMUL, care, ca şi alte teorii cauzale ale 
întemeierii, implică faptul că nu este nici necesar, nici suficient jpentru 
întemeiere să ai o evidenţă ce susţine o opinie. 

Aceasta fiindcă, după înţelesul standard al reliabilismului, o opinie 
poate fi produsă într-un mod demn de încredere chiar dacă opinentul nu 
deţine nimic care să poate fi privit drept o bună evidenţă pentru ea. 
Dezbaterea acestor chestiuni cu siguranţă că nu s-a încheiat, dar poate fi 
instructiv să observăm că rivalii evidenţialismului, precum Goldman 
(1986), ajung adesea să depună eforturi extinse pentru a-şi ajusta teoriile 
astfel încât să împărtăşească implicaţiile directe al evidenţialismului, fără 
să apere implicaţiile versiunilor simple ale teoriilor lor. 

experienţă, teorii ale experienţei 

Nu este posibil să definim experienţa într-un mod revelator. Totuşi, 
cititorii ştiu ce sunt experienţele, prin faptul că iau cunoştinţă de unele 
proprii, de pildă, experienţa vizuală a unei impresii de verde, o senzaţie 
de greaţă sau o experienţă tactilă a unei suprafeţe abrazive (care ar putea 
fi produsă de o suprafaţă reală - aspră sau fină - sau care ar putea fi parte 
a unui vis său produsul unei vii imaginaţii senzoriale). 

( Trăsătura esenţială a oricărei experienţe este că ea se simte într-un 
anumit mod - că există ceva care este plauzibil că îl ai Ne putem referi 
la această trăsătură a unei experienţe ca fiind caracterul ei. 
f 0 altă trăsătură esenţială a tipurilor de experienţe, despre care 
tratează acest articol este că ele au conţinut reprezentaţional (în cazul 
în care nu se precizează altceva, termenul de „experienţă" va fi rezervat, 
în cele ce urmează, pentru aceasta.) Cele mai evidente cazuri de expe¬ 
rienţe cu conţinut sunt experienţele sensibile de genul celor implicate, în 
mod normal, în percepţie.'.Noi putem descrie astfel de experienţe men¬ 
ţionând modalităţile lor senzoriale şi conţinuturile lor, de exemplu o 
experienţă gustativă (modalitate) a îngheţatei de ciocolată (conţinut), dar 
facem aceasta într-un mod inai obişnuit prin intermediul verbelor de 
percepţie combinate cu sintagme substantivale ce specifică conţinuturile 
lor, de pildă ca în „Macbeth a văzut un pumnal". Totuşi, asta este ceva 
ambiguu, oscilând între afirmaţia de percepţie „Există în lume un pumnal 
(material) pe care Macbeth l-a perceput vizual" şi „Macbeth a avut o 
experienţă vizuală a unui pumnal" (cu a cărei citire ne ocupăm). 

Ca şi în cazul altor stări mentale şi evenimente cu conţinut; este 
important să distingem între proprietăţile pe care le reprezintă o expe¬ 
rienţă şi proprietăţile pe care ea le posedă. A vorbi despre proprietăţile 
reprezentaţionale ale unei experienţe înseamnă a spune ceva despre 
conţinutul ei şi nu a atribui acele proprietăţi experienţei însăşlQCa orice 
altă experienţă, o experienţă vizuală a unui pătrat roz este un eveniment 
mental şi, din acest motiv, nu este ea însăşi nici roz, nici pătrată, chiar 
dacă reprezintă aceste proprietăţi. Ea este, poate, trecătoare, plăcută sau 
neobişnuită chiar dacă nu reprezintă aceste proprietăţi. O experienţă 
poate reprezenta o proprietate pe care ea o posedă şi poate chiar să facă 
asta în virtutea faptului că posedă acea proprietate, ca în cazul unei 
experienţe (complexe) ce se schimbă rapid, reprezentând ceva ca schim- 
bându-se rapid - dar aceasta este excepţia, nu regula. - ^, 

Care proprietăţi pot fi reprezentate (direct) în experienţa sensibilăv 
este un subiect ce trebuie dezbătut/Ţradiţionaliştii includ doar proprietăţi 
a căror prezenţă nu poate fi pusă la îndoială de către un subiect care are 
experienţele corespunzătoare, de pildă culoarea şi forma,\în cazul expe¬ 
rienţei vizuale, ca şi conturul, textura suprafeţei, duritate! etc., în cazul 
experienţei tactile. Această viziune îi este naturală oricui are în epis¬ 
temologie o viziune CARTEZIANĂ, egocentrică, şi doreşte ca datele pure 
din experienţă să servească drept fundamente certe din punct de vedere 

logic ale cunoaşterii (vezi DATELE SIMŢURILOR). Alţii, care nu cred că 
această dorinţă poate fi satisfăcută şi care sunt mai impresionaţi de rolul 
pe care-1 are experienţa în a furniza animalelor informaţia, semnificativă 
din punct de vedere ecologic, despre lumea înconjurătoare, susţin că 
experienţele sensibile reprezintă proprietăţi, caracteristici şi genuri care 
sunt mult mai bogate şi mai întinse decât calităţile sensibile tradiţionale. 
Aceştia spun că nu vedem doar culori şi forme, ci şi pământ, apă, bărbaţi, 
femei, foc, nu mirosim doar arome, ci şi mâncare şi murdărie. Aici nu e 
loc pentru a examina factorii relevanţi pentru o alegere între aceste 
alternative. In acest articol va fi asumată poziţia mai liberală, cu excepţia 
cazurilor în care ea este incompatibilă cu o poziţie aflată în discuţie. 

l^Date fiind modalitatea şi conţinutul unei experienţe sensibile, cei mai 
mulţi dintre noi vom fi conştienţi de caracterul ei, chiar dacă nu putem 
descrie în mod direct acel caracter. Aceasta sugerează că nu sunt cu 
adevărat distincte caracterul şi conţinutul, şi că există o strânsă legătură 
între ele^unăoară, relativa complexitate a caracterului unei experienţe 
sensibile fixează limitări conţinutului său posibil; de exemplu, o expe¬ 
rienţă tactilă a ceva care-ţi atinge urechea stângă este, pur şi simplu, prea 
simplă pentru a purta aceeaşi încărcătură de conţinut ca şi o tipică 
experienţă vizuală cotidiană. Mai mult, conţinutul unei experienţe sensi¬ 
bile cu un anumit caracter depinde de cauzele normale ale experienţelor 
similare în mod corespunzător. De pildă, tipul de experienţă gustativă pe 
care îl avem când mîncăm ciocolată nu ar reprezenta ciocolata dacă nu 
ar fi produs, în mod normal, de către ciocolată. lAdmiţând o legătură 
contingenţă între caracterul unei experienţe şi originile sale cauzale 
posibile, rezultă din nou că posibilul său conţinut este limitat de către 
caracterul său. 

Cu toate acestea, caracterul şi conţinutul sunt, în mod ireductibil, 
diferite, din următoarele motive: (1) Există experienţe cărora le lipseşte 
complet conţinutul; de exemplu, anumite plăceri corporale. (2) Nu orice 
aspect al caracterului unei experienţe cu conţinut este relevant pentru 
acel conţinut; de exemplu, neplăcerea unei experienţe acustice a scârţâi- 
tului cretei pe o tablă poate să nu aibă nici 6 semnificaţie reprezentaţio- 
nală. (3) Experienţele în diferite modalităţi se pot suprapune în privinţa 
conţinutului, fără o suprapunere paralelă în privinţa caracterului; de 
exemplu, experienţele vizuală şi tactilă ale circularităţii se prezintă 
complet diferit. (4) Conţinutul unei experienţe cu un caracter dat poate 
să varieze în funcţie de cunoştinţele subiectului; de exemplu, o anumită 
experienţă acustică poate ajunge să aibă conţinutul „pasăre care cântă" 
doar după ce subiectul a învăţat ceva despre păsări. 

TEORII ONTOLOGICE 

Analiza act/obiect 

în conformitate cu ANALIZA ACT/OBIECT a experienţei, care este 
un caz special al analizei act/obiect a conştiinţei, fiecare experienţă 

implică un obiect al experienţei, chiar dacă ea nu are nici un obiect 
material. în sprijinul acestei idei, putem aduce două linii principale de 
argumentare: una fenomenologică, iar cealaltă semantică. în linii mari, 
argumentul fenomenologic decurge după cum urmează: Oricând avem o 
experienţă, chiar dacă nimic aflat dincolo de experienţă nu răspunde 
acesteia, se pare că ni se prezintă ceva prin experienţă (care este, ea 
însăşi, diafană). Obiectul experienţei este orice ne este prezentat astfel - 
fie el un lucru individual, un eveniment sau o stare de lucruri. 

Argumentul semantic este că obiectele experienţei sunt cerute pentru 
a da un sens anumitor aspecte ale discuţiei noastre despre experienţă, 
aspecte printre care sunt incluse, în special, următoarele: (1) Simplele 
atribuiri ale experienţei par a fi relaţionale (de pildă, „Rod are experienţa 
unui pătrat roz“); (2) Noi părem să ne referim la obiecte ale experienţei 
şi să le atribuim proprietăţi (de pildă, „Impresia (after-image) a cărei 
experienţă a avut-o John a fost verde"); (3) Noi părem să cuantificăm 
asupra obiectelor experienţei (de pildă, „Macbeth a văzut ceva ce nu a 
văzut soţia sa"). 

Analiza act/obiect se confruntă cu câteva probleme privind statutul 
obiectelor experienţei. De obicei, concepţia comună este că ele sunt DATE 
ALE SIMŢURILOR - entităţi mentale cu caracter privat ce posedă efectiv 
calităţile senzoriale tradiţionale reprezentate prin experienţe în raport 
cu care ele sunt obiecte Dar tocmai ideea unei entităţi esenţial private 
este suspectă. Mai mult, de vreme ce o experienţă poate, după cât se pare, 
să reprezinte ceva ca având o proprietate determinabilă (de pildă, 
caracterul de a fi roşu), fără a-1 reprezenta ca având vreo proprietate 
determinată subordonată (de pildă, vreo nuanţă anume de roşu), un dat 
sensibil poate efectiv să aibă o proprietate determinabilă, fără a avea vreo 
proprietate subordonată determinată faţă de aceasta. Este chiar mai 
derutant că datele sensibile pot avea proprietăţi contradictorii, de vreme 
ce experienţele pot avea conţinuturi contradictorii. Un asemenea caz este 
iluzia cascadei: dacă te uiţi fix la o cascadă timp de un minut, iar apoi îţi 
fixezi imediat privirea pe o stâncă alăturată ei, vei avea experienţa 
deplasării în sus a stâncii, în timp ce ea rămâne exact în acelaşi loc. 
Teoreticianul datului sensibil trebuie fie să nege că există astfel de 
experienţe, fie să admită obiecte contradictorii. 

Aceste probleme pot fi evitate tratând obiectele experienţei drept 
proprietăţi. Totuşi, aceasta nu reuşeşte să facă dreptate aparenţelor, căci 
experienţa nu pare să ne înfăţişeze proprietăţi simple (complexe, totuşi), 
ci proprietăţi încorporate în indivizi. Pe această idee se pliază concepţia 
că obiectele experienţei sunt obiecte meinongiene. Această concepţie este 
atrăgătoare, în măsura în care (1) ea permite experienţelor să reprezinte 
alte proprietăţi decât calităţile senzoriale tradiţionale şi (2) admite 
identificarea obiectelor experienţei şi obiectelor percepţiei, în cazul 
experienţelor care constituie percepţii (vezi ANALIZA ACT/OBIECT). 

Majoritatea filosofilor, însă, vor simţi că acceptarea meinongiană a 
obiectelor imposibile este un preţ prea mare ce trebuie plătitpentru aceste 
avantaje 

O problemă generală a analizei act/obiect este că întrebarea dacă doi 
subiecţi au experienţa unuia şi aceluiaşi lucru (în opoziţie cu situaţia de 
a avea exact aceleaşi experienţe) pare să aibă un răspuns doar presu¬ 
punând că experienţele respective sunt percepţii ale obiectelor materiale. 
Dar, în termenii analizei act/obiect, întrebarea trebuie să aibă un răspuns 
chiar şi atunci când această condiţie nu este satisfăcută. (Răspunsul este 
întotdeauna negativ în privinţa teoriei datulului sensibil; el ar putea fi 
pozitiv în privinţa altor versiuni ale analizei act/obiect, depinzând de 
faptele cazului.) în lumina problemelor anterioare, ar trebui reevaluat 
cazul analizei act/obiect. Reflectând asupra argumentului fenomenologic, 
acesta nu e convingător, căci este destul de uşor de admis că orice 
experienţă pare să ne înfăţişeze un obiect, fără a accepta că ea face efectiv 
aceasta. Argumentul semantic este mai impresionant, dar i se poate 
răspunde şi lui, cu toate acestea. Structura aparent relaţională a atri¬ 
buirilor din cadrul experienţei este o provocare cu care ne confruntăm 
mai jos, în legătură cu teoria adverbială. Ne putem descurca în privinţa 
evidentei referiri la obiectele experienţei şi a cuantificării lor analizân- 
du-le ca referiri la experienţele însele, precum şi ca o cuantificare a 
experienţelor caracterizate tacit în conformitate cu conţinutul. (Astfel, 
propoziţia „Imaginea întipărită (after-image) a cărei experienţă a avut-o 
John era verde" devine „Experienţa lui John de imagine întipărită a fost 
o experienţă a verdelui", iar propoziţia „Macbeth a văzut ceva ce soţia sa 
nu a văzut" devine „Macbeth a avut o experienţă vizuală pe care soţia sa 
nu a avut-o“.) 

Cognitivismul pur 

Cognitivismul pur încearcă să evite problemele cu care se confruntă 
analiza act/obiect prin reducerea experienţelor la evenimente cognitive 
sau dispoziţii asociate. De exemplu, experienţa pe care o are Suzy, a unei 
suprafeţe aspre sub mâna ei, ar putea fi identificată cu evenimentul 
dobândirii de către ea a opiniei că există o suprafaţă aspră sub mâna ei 
sau, dacă ea nu dobândeşte această opinie, cu o dispoziţie de a o dobândi 
care, cumva, a fost blocată. 

Această poziţie atrage. Ea face dreptate deplină conţinuturilor cogni¬ 
tive ale experienţei, ca şi rolului important al experienţei ca o sursă de 
dobândire a opiniei. în plus, ea înlesneşte formularea unei teorii natura¬ 
liste a minţii, de vreme ce pare să existe perspectiva tratării fizica- 
liste/funcţionaliste a opiniei şi a altor stări intenţionale. însă cognitivis¬ 
mul pur este complet subminat de către eşecul său de a integra faptul că 
experienţele au un caracter resimţit ce nu poate fi redus la conţinutul lor 
(vezi discuţia anterioară). 

Teoria adverbială 

TEORIA ADVERBIALĂ este o încercare de a submina analiza act/ 
obiect, sugerând o abordare semantică a atribuirilor din cadrul expe¬ 
rienţei, respectiv o descriere ce nu reclamă obiecte ale experienţei. Din 
păcate, ciudăţeniile adverbializărilor explicite ale unor astfel de enunţuri 
i-au descurajat pe potenţialii susţinători ai teoriei. Mai mult, teoria 
rămâne în mare parte nedezvoltată, iar încercările de a o respinge au 
profitat de acest lucru. Totuşi, ea poate fi întemeiată pe intuiţii elemen¬ 
tare corecte şi există raţiuni pentru a crede că e posibilă o dezvoltare 
eficientă a teoriei (care este doar schiţată mai jos). 

Intuiţiile relevante sunt (1) că atunci când spunem că cineva experi¬ 
mentează „un A* sau are o experienţă „a unui A“, noi folosim această 
expresie pentru conţinut (content-expression) pentru a specifica tipul de 
lucru la care experienţa este aptă să se potrivească, (2) că a face acest 
lucru este o chestiune de a spune ceva despre experienţa însăşi (şi poate 
şi despre cauzele normale ale experienţelor de acelaşi fel) şi (3) că nu 
există nici un bun temei pentru a presupune că aceasta implică descrierea 
unui obiect „despre" care avem o experienţă 15 . Astfel, rolul efectiv al 
expresiei pentru conţinut dintr-un enunţ de experienţă este de a modifica 
verbul la care se alătură drept complement şi nu de a introduce un tip 
special de obiect. 

Probabil că cea mai importantă critică a teoriei adverbiale este 
„problema proprietăţilor multiple" 16 , conform căreia teoria nu are resur¬ 
sele de a distinge, de pildă, între: 

(1) Frank are experienţa unui triunghi brun 

Ş> 

(2) Frank are o experienţă a brunului şi o experienţă a 
unui triunghi, 

care este implicată de către (1), dar nu o implică pe aceasta. Analiza 
act/obiect poate uşor să se ajusteze la diferenţa dintre (1) şi (2) susţinând 
că adevărul lui (1) necesită un singur obiect al experienţei, care este atât 
brun, cât şi triunghiular, în timp ce adevărul lui (2) admite posibilitatea 
a două obiecte ale experienţei, unul brun, iar celălalt triunghiular. Totuşi, 
să notăm că (1) este echivalentă cu 

(1*) Frank are o experienţă a faptului că ceva este atât 
brun, cât şi triunghiular, 

şi (2) este echivalentă cu 

(2*) Frank are o experienţă a faptului că ceva este brun 
şi o experienţă a faptului că ceva este triunghiular, 


15 Engl.: which the experience is „or (N. t.) 

16 Engl.: „the many property problem" (N.t.l 

iar diferenţa dintre acestea poate fi explicată simplu în termenii 
universului logic de discurs, fără a invoca obiecte ale experienţei. 
Adverbialistul poate folosi aceasta pentru a răspunde la problema pro¬ 
prietăţilor multiple, argumentând că sintagma „un triunghi brun" din (1) 
face exact acelaşi lucru ca şi clauza „faptul că ceva este atât brun, cât şi 
triunghiular" din (1*). Acest lucru este perfect compatibil cu viziunea că 
ea are, de asemeni, funcţia „adverbială" de a modifica verbul „are o 
experienţă a...“, căci specifică mai îngust experienţa tocmai prin faptul 
că oferă o condiţie necesară pentru satisfacerea ei (condiţia fiind că în 
faţa lui Frank există ceva atât brun, cât şi triunghiular). 

Teoria stării (The state theory) 

O ultimă poziţie ce ar trebui menţionată este teoria stării, conform 
căreia o experienţă sensibilă a unui A este o stare non-relaţională, 
ocurentă, de genul celei în care s-ar afla subiectul atunci când ar percepe 
A. Cu precizările potrivite, această susţinere este neîndoielnic adevărată, 
dar semnificaţia reprezintă un subiect de dezbătut. Aici este suficient să 
remarcăm că susţinerea este compatibilă atât cu cognitivismul pur, cât 
şi cu teoria adverbială şi că, probabil, cea mai bună sugestie pentru 
reprezentanţii teoriei stării este să adopte adverbialismul ca un mijloc de 
a-şi dezvolta intuiţiile lor. 

Vezi şi ANALIZA CA ACT/OBIECT; TEORIA ADVERBIALĂ; ARGU¬ 
MENT PRIN ILUZIE; REPREZENTARE; REALISM REPREZENTATIV; 
SENZAŢIE/COGNIŢIE; DATE ALE SIMŢURILOR; REALISM DIRECT. 

explicaţie 

Filosofii au subliniat, cel puţin din vremea lui Aristotel, importanţa 
cunoaşterii explicative. Spus în termenii cei mai simpli, noi vrem să 
cunoaştem nu numai ce se întâmplă, ci şi de ce se întâmplă ceva. Aceasta 
ne sugerează o definiţie a explicaţiei ca răspuns la o întrebare de tipul 
„de ce?“. Dar o astfel de definiţie ar fi prea largă, deoarece unele întrebări 
de tipul „de ce“ cer o consolare (De ce a trebuit să moară fiul meu?) sau 
o justificare morală (De ce nu ar trebui femeile să fie plătite la fel ca 
bărbaţii pentru aceeaşi muncă?). Ea ar fi totodată şi prea îngustă, pentru 
că unele explicaţii sunt răspunsuri la întrebări de tipul „cum?“ (Cum 
funcţionează radarul?) sau „Cum este posibil?* (Cum este posibil ca 
pisicile să aterizeze întotdeauna în picioare?) 

în sensul său cel mai general, „a explica" înseamnă a face clar, a face 
evident sau a oferi înţelegere. Definiţiile de acestfel sunt prea puţin utile 
din punct de vedere filosofic, pentru că termenii utilizaţi în definiens nu 
sunt mai puţin problematici decât termenul care trebuie definit. Mai mult 
decât atât, întrucât o mare varietate de lucruri necesită explicaţii şi 
întrucât există multe tipuri diferite de explicaţie, avem nevoie de o 
definiţie mai complexă. Discuţia noastră va fi facilitată dacă introducem 
puţină terminologie tehnică. Termenul „explanandum" se referă la ceea 
ce trebuie explicat; termenul „explanans" se referă la ceea ce explică. 
Explanans-ul şi explanandum-ul, luaţi împreună, formează explicaţia. 

Un tip obişnuit de explicaţie se întâlneşte atunci când acţiunile umane 
deliberate sunt explicate în termenii scopurilor conştiente. „De ce ai fost 
ieri la farmacie?* „Pentru că mă durea capul şi aveam nevoie de nişte 
aspirină"". Se presupune tacit că aspirina este un medicament bun pentru 
dureri de cap şi că a merge la farmacie este un mod eficient de a obţine 
aspirină. Aceste explicaţii sunt, desigur, teleologice, referindu-se la 
scopuri. Explanans-ul nu constă în realizarea unui scop din viitor - dacă 
se întâmpla ca farmacia să fie închisă pentru a primi marfă, aspirina nu 
ar fi fost obţinută acolo, însă acest lucru nu ar invalida explicaţia. Unii 
filosofi ar spune că dorinţa anterioară de a atinge scopul este cea care 
explică; alţii ar spune poate că explicarea este realizată de natura scopului 

şi de faptul că acţiunea sporea şansele de a-J realiza, (de ex., Taylor, 1964) 
In orice caz, nu trebuie să presupunem automat că aceste explicaţii sunt 
cauzale. Opiniile filosofilor diferă considerabil în ceea ce priveşte faptul 
dacă aceste explicaţii trebuie reconstruite în termeni de cauze sau de 
temeiuri (vezi TEMEIURI/CAUZE) existând multe analize diferite ale 
unor concepte ca cele de intenţie şi agent (agency). Trecând dincolo de 
domeniul conştientului, FREUD afirma, în plus, că mare parte din 
comportamentul uman poate fi explicat în termeni de dorinţe incon¬ 
ştiente. Aceste explicaţii freudiene ar trebui probabil interpretate ca fiind 
esenţialmente cauzale. 

Problemele apar atunci când explicaţiile teleologice sunt oferite în alte 
contexte. Comportamentul animalelor este explicat adesea în termeni de 
scopuri; de ex., şoarecele a fugit pentru a scăpa de pisică. în asemenea 
cazuri existenţa scopurilor conştiente pare dubioasă. Situaţia este încă şi 
mai problematică atunci când este invocat un scop supra-empiric - de ex., 
explicaţia speciilor existente în termenii scopului divin sau explicaţia 
vitalistă a fenomenelor biologice în termenii unei entelehii sau ai unui 
principiu vital. în ultimii ani s-a luat în considerare în cosmologie un 
„principiu antropic" (vezi Barrow şi Tipler, 1986) Toate explicaţiile de 
acest gen au fost criticate de mulţi filosofi ca antropomorfice. în ciuda 
obiecţiei mai sus menţionate, filosofii şi oamenii de ştiinţă au susţinut 
adesea că explicaţiile funcţionale joacă un rol legitim şi important în 
diferite ştiinţe, cum ar fi biologia evoluţionistă, antropologia sau sociolo¬ 
gia. De exemplu, în faimosul caz al fluturelui din Liverpool, schimbarea 
de culoare de la faza luminoasă la faza întunecată şi înapoi la faza 
luminoasă asigura adaptarea la un mediu în schimbare şi îndeplinea 
funcţia de a reduce prădarea speciei. Antropologii care au studiat 
societăţile primitive au afirmat că diferite ritualuri (de ex., un dans al 
ploii), care sunt poate ineficace în atingerea scopurilor lor manifeste (de 
ex., producerea ploii), îndeplinesc de fapt funcţia latentă de a spori 
coeziunea socială într-o perioadă de stress (de ex., în timpul unei secete). 
Filosofii care admit explicaţii teleologice şi/sau funcţionale se străduie 
adesea să argumenteze că aceste explicaţii pot fi analizate complet în 
termeni de cauze eficiente, scăpând astfel de acuzaţia de antropomorfism 
(vezi Wright, 1976). Oricum, nici asupra acestui lucru filosofii nu cad de 
acord. 

Mulţi filosofi şi oameni de ştiinţă - în special din prima jumătate a 
secolului douăzeci - au susţinut, cu scopul principal de a evita intruziunea 
nedorită a teologiei, metafizicii sau antropomorfismului în ştiinţă, că 
ştiinţa oferă doar descrieri şi predicţii ale fenomenelor naturii, nu şi 
explicaţii. Totuşi, începând cu anii 1930, o serie de filosofi ai ştiinţei 
influenţi - printre care Karl Popper (1935), Karl Hempel şi Paul Oppen- 
heim (1948) şi Hempel (1965) - au susţinut că ştiinţa empirică poate 
explica fenomenele naturii fără a apela la metafizică sau la teologie. Se 

pare că această viziune este acceptată acum de marea majoritate a 
oamenilor de ştiinţă, deşi există un dezacord pronunţat cu privire la 
natura explicaţiei ştiinţifice. 

Abordarea de mai sus, dezvoltată de Hempel, Popper şi alţii, a devenit 
de fapt „concepţia standard" în anii 1960 şi 1970. Potrivit acestei 
concepţii, a da o explicaţie ştiinţifică unui fenomen al naturii înseamnă 
a arăta cum poate fi subsumat acel fenomen unei legi a naturii. O spărtură 
într-o conductă de apă poate fi explicată citând legea universală după care 
apa îşi măreşte volumul atunci când îngheaţă şi faptul că temperatura 
apei din conductă a scăzut mai jos de puncul de îngheţare. Legile 
universale pot fi explicate şi ele, ca şi faptele particulare, prin subsumare. 
Legea conservării impulsului linear poate fi explicată prin derivarea ei 
din a doua şi a treia lege newtoniană a mişcării. Fiecare dintre aceste 
explicaţii este un argument deductiv; premisele constituie explanans-ul, 
iar concluzia, explanandum-ul. Explanans-ul conţine una sau mai multe 
propoziţii ce exprimă legi universale şi, în multe cazuri, propoziţii care 
descriu condiţiile iniţiale.. Acest pattern al explicaţiei este cunoscut sub 
numele de modelul nomologic-deductiv (D-N). Fiecare astfel de argument 
arată că explanandum-ul trebuia să se întâmple dat fiind explanans-ul. 

Mulţi adepţi ai concepţiei standard, deşi nu toţi, admit explicaţia prin 
subsumare la legi statistice. Hempel (1965) oferă ca exemplu cazul unui 
om care s-a însănătoşit rapid de o infecţie cu streptococi ca rezultat al 
tratamentului cu penicilină. Deşi nu toate infecţiile de acest gen dispar 
repede prin acest tratament, probabilitatea de însănătoşire în aceste 
cazuri este mare, iar acest lucru este suficient pentru o explicaţie legitimă, 
după Hempel. Acest exemplu se conformează modelului inductiv-statistic 
(I-S). Aceste explicaţii sunt concepute ca argumente, însă ele sunt 
inductive şi nu deductive. în aceste cazuri explanans-ul conferă o mare 
probabilitate inductivă explanandum-ului. O explicaţie a unui fapt par¬ 
ticular care satisface fie modelul D-N, fie cel I-S, este un argument ce 
urmăreşte 6ă arate că faptul respectiv era de aşteptat în virtutea 
explanans-ului. 

Concepţia standard a fost aprig criticată de adepţii concepţiei cauzale/ 
mecanice despre explicaţia ştiinţifică (vezi Salmon, 1990). Multe obiecţii 
la adresa concepţiei standard au fost generate de absenţa constrângerilor 
cauzale (datorate în mare măsură temerilor legate de critica lui Hume) 
asupra modelelor D-N şi I-S. începând cu sfârşitul anilor 1950, Michael 
Scriven a adus contraexemple serioase la modelele lui Hempel; el a fost 
urmat în anii 1960 de Wesley Salmon şi în anii 1970 de Peter Railton. 
Potrivit acestei concepţii, fenomenele sunt în general explicate prin 
identificarea cauzelor (o moarte este explicată ca rezultat a unei puternice 
hemoragii cerebrale) sau prin descoperirea mecanismelor subiacente 
(comportamentul unui gaz este explicat în termenii mişcării moleculelor 
care îl constituie). 

O concepţie a unificării (unification approach) în ceea ce priveşte 
explicaţia a fost dezvoltată de Michael Friedman şi Philip Kitcher ( vezi 
Kitcher, în Kitcher şi Salmon, 1989), Ideea de bază este aceea că noi 
înţelegem mai adecvat lumea noastră în măsura în care putem reduce 
numărul supoziţiilor independente pe care trebuie să le introducem 
pentru a da seama de ceea ce se petrece în această lume. Prin urmare, 
noi înţelegem fenomenele în măsura în care le putem integra într-o 
viziune generală asupra lumii sau Weltanschauung. Pentru a servi 
explicaţiilor ştiinţifice, viziunea asupra lumii trebuie să fie bine funda¬ 
mentată din punct de vedere ştiinţific. în opoziţie cu concepţiile de mai 
sus - care pun accentul pe factori precum relaţiile logice, legile naturii 
sau cauzalitatea - un număr de filosofi (de ex., Achinstein, 1983; van 
Fraasen, 1980, cap 5) au susţinut cu convingere că explicaţia şi nu numai 
explicaţia ştiinţifică, trebuie analizată în întregime în termeni pragmatici. 

în timpul ultimei jumătăţi de secol, filosofii şi-au concentrat în mare 
parte atenţia asupra explicaţiei din ştiinţă şi din istorie. Au existat 
controverse considerabile în jurul problemei dacă explicaţia istorică 
trebuie să fie ştiinţifică sau dacă istoria necesită un tip diferit de 
explicaţii. Au fost articulate multe concepţii diferite; scurta trecere în 
revistă de mai sus nu le epuizează varietatea. (Pentru o prezentare mai 
cuprinzătoare, vezi Salmon, 1990.) 

în viaţa de fiecare zi noi întâlnim multe feluri de explicaţii, care par 
să nu ridice dificultăţi filosofice suplimentare faţă de cele pe care le-am 
discutat deja. înainte de decolare, un însoţitor explică cum trebuie folosit 
echipamentul de siguranţă din avion. Un ghid explică într-un muzeu 
semnificaţia unei picturi celebre. Un profesor de matematică explică o 
demonstraţie geometrică unui student zăpăcit. Un articol dintr-un ziar 
explică cum a evadat un prizonier. Ne vin uşor în minte şi alte exemple. 
Ideea principală este să ne amintim marea varietate a contextelor în care 
se caută şi se dau explicaţii. 

O altă problemă importantă pentru epistemologie este concepţia larg 
împărtăşită după care inferenţa nedemonstrativă poate fi caracterizată 
ca INFERENŢA către cea mai bună explicaţie. Dată fiind diversitatea 
părerilor în ceea ce priveşte natura explicaţiei, acest slogan popular nu 
prea poate să ofere o analiză filosofică folositoare. 

Vezi şi CUNOAŞTERE ISTORICĂ; ŞTIINŢE SOCIALE. 

exteriorizări 

Verbul „a exterioriza" 17 a fost adoptat de mulţi filosofi ai minţii ca 
traducere pentru verbul german „ăussem". Traducerile alternative uzuale 
sunt „a exprima" şi „a rosti". în opera târzie a lui WITTGENSTEIN, 
exteriorizările reprezintă cheia de boltă a noii filosofii a minţii, fondată 
pe respingerea ideii CARTEZIENE că o persoană face cunoscute conţinu¬ 
turile minţii sale identificând obiecte interioare şi descriindu-le. Potrivit 
lui Wittgenstein, o exteriorizare a unei intenţii nu se bazează pe un fel 
de autoexeminare, în analogie cu investigarea lumii din jurul nostru. Ea 
este doar în cazuri limită pasibilă de eroare, iar în anumite cazuri este o 
expresie artificială a intenţiei, ce o înlocuieşte pe cea naturală (de 
exemplu, un pumn ridicat). Fiecare dintre aceste trei observaţii aduce o 
contribuţie la noua filosofie a minţii. Aceste contribuţii au fost în 
întregime acceptate de către adepţii lui Wittgenstein şi probabil că nimeni 
nu le poate respinge complet. Dar a treia observaţia s-ar putea să fie cea 
mai importantă, fiindcă ne arată cum se poate dezvolta limbajul direct 
din comportamentul care îl precede. Acest lucru face posibil să explicăm 
cum putem învăţa un limbaj mentalist şi să comunicăm cu ajutorul lui 
chestiuni care rămâneau învăluite de mister atunci când intenţiile, 
sentimentele etc. erau tratate ca obiecte private. Astfel, e pregătită calea 


17 Engl. „to avow" (N. t) 

pentru un răspuns NATURALIST la scepticismul în privinţa altor minţi, 
în locul unuia intelectualist. 

Vezi şi ALTE MINŢI, CUNOAŞTERE DE SINE ŞI IDENTITATE CU 
SINE, WITTGENSTEIN. 

externalism/internalism 

Explicaţia cea mai larg acceptată a acestei distincţii este aceea că o 
teorie a întemeierii este internalistă dacă şi numai dacă ea pretinde ca 
toţi factorii necesari pentru ca o opinie să fie întemeiată epistemic pentru 
o anumită persoană să îi fie accesibili cognitiv acelei persoane, să fie 
interni perspectivei sale cognitive; şi este externalistă, dacă ea îngăduie 
ca cel puţin unii dintre factorii întemeierii să nu fie accesibili în acest 
mod, să fie externi perspectivei cognitive a persoanei, să se afle dincolo 
de sfera cunoştinţelor sale. Totuşi, epistemologii folosesc adesea distincţia 
dintre teorii intemaliste şi externaliste ale întemeierii epistemice fără să 
ofere vreo explicaţie explicită. 

Distincţia externalism/internalism afostaplicatăîn principal teoriilor 
întemeierii epistemice (ca în cazul de mai sus). Ea a fost aplicată, de 
asemenea, într-un chip foarte asemănător, concepţiilor despre cunoaş¬ 
tere, şi, într-un chip mai degrabă diferit, concepţiilor despre opinie şi 
despre conţinutul gândirii. Vom lua în considerare ambele aplicaţii, 
acordând atenţie în cea mai mare măsură celei dintâi 

Cerinţa internalistă a accesibilităţii cognitive poate fi interpretată în 
cel puţin două moduri: o versiune tare a internalismului ar cere ca, pentru 
ca o opinie să fie întemeiată, persoana care susţine opinia să fie 
conştientă, în fapt, de factorii întemeietori; în timp ce o versiune mai 
slabă ar cere doar ca ea să poată deveni conştientă de aceşti factori, dacă 
îşi concentrează atenţia în mod adecvat, dar fără să aibă nevoie de o 
schimbare a situaţiei în care se află, de informaţii noi, etc. Cu toate că 
sintagma „accesibil cognitiv" sugerează interpretarea slabă, principala 
motivaţie intuitivă pentru internalism şi anume, ideea că întemeierea 
epistemică cere ca persoana care susţine opinia să se afle realmente în 
posesia cognitivă a unui temei pentru a crede că opinia sa este adevărată 
(vezi mai jos), ar cere interpretarea tare. 

Exemplul cel mai clar de poziţie internalistă ar fi poate o concepţie 
FUNDAŢIONISTĂ, potrivit căreia opiniile de bază privesc stări ale minţii 
percepute direct, iar alte opinii sunt întemeiate întrucât se află faţă de 

aceste opinii de bază în relaţii logice sau inferenţiale accesibile cognitiv. 
Această concepţie poate fi considerată fie o versiune tare, fie o versiune 
slabă de intemalism, în funcţie de faptul dacă se cere conştientizarea, în 
fapt, a elementelor întemeietoare sau doar capacitatea de a deveni 
conştient de acestea. Similar şi o concepţie COERENTISTĂ poate fi 
internalistă, dacă atât opiniile şi alte stări cu care o opinie de întemeiat 
trebuie să fie coerentă, cât şi relaţiile de coerenţă înseşi sunt accesibile 
reflecţiei. 

Trebuie să observăm cu atenţie că, atunci când internalismul este 
interpretat în acest mod, nu este în sine nici necesar şi nici suficient 
pentru intemalism ca factorii întemeietori'să fie stări mentale interne 
ale persoanei respective. Nu este necesar deoarece, cel puţin conform 
anumitor concepţii - i.e. o concepţie despre percepţie aparţinând realis¬ 
mului direct- şi alte lucruri decât stările mentale cognitive ale subiectului 
pot fi accesibile cognitiv. Şi nu este suficient deoarece există concepţii 
după care cel puţin unele dintre stările mentale nu trebuie neapărat să 
fie obiecte reale (versiunea tare) şi nici măcar posibile (versiunea slabă), 
ale conştienţei cognitive. Aşadar, dacă trasăm distincţia dintre externa- 
lism şi intemalism în acest mod, o concepţie hibridă (precum cele 
discutate mai jos), conform căreia unii dintre factorii necesari pentru 
întemeiere trebuie să fie accesibili cognitiv, în timp ce alţii nu trebuie să 
fie şi, în general, nu sunt accesibili cognitiv, va conta drept o concepţie 
externalistă. Tot astfel, evident, o concepţie care ar fi externalistă în 
raport cu o versiune tare de intemalism (nepretinzând ca subiectul să fie 
realmente conştient de toţi factorii întemeietori) ar putea fi totuşi 
internalistă în raport cu o versiune slabă ( cerând ca subiectul să fie cel 
puţin capabil să devină conştient de acei factori). 

Cele mai remarcabile concepţii externaliste recente au fost versiuni 
ale RELIABILISMULUI. Condiţia principală pentru întemeiere pe care 
o propune reliabilismul este, în mare, ca opinia să fie produsă într-un 
mod sau printr-un proces care face ca adevărul ei să fie obiectiv probabil. 
(Pentru discuţii privind varietatea formelor specifice pe care le poate lua 
reliabilismul, vezi Goldman, 1986, pp. 43-53). Această concepţie este 
externalistă datorită absenţei oricărei cerinţe ca persoana pentru care 
opinia este întemeiată să aibă vreun tip de acces cognitiv la relaţia 
respectivă de reliabilitate. în lipsa acestui acces, persoana respectivă nu 
va avea, în general, nici un temei pentru a crede că opinia sa este 
adevărată sau probabilă; cu toate acestea, potrivit acestei interpretări, 
opinia sa va fi întemeiată. Se poate astfel argumenta că această concepţie 
marchează o ruptură majoră faţă de tradiţia epistemologică modernă, ce 
începe cu DESCARTES, care identifică întemeierea epistemică cu a avea 
un temei, poate chiar un temei concluziv, pentru a crede că opinia este 
adevărată. Este de aşteptat ca un epistemolog care lucrează în cadrul 
acestei tradiţii să simtă că externalistul, mai degrabă decât să ofere o 

interpretare rivală a aceluiaşi concept de întemeiere epistemică de care 
este interesat epistemologul tradiţionalist, a schimbat pur şi simplu 
subiectul. în favoarea extemalismului în problema întemeierii se avan¬ 
sează de obicei două linii generale de argumentare. Cea dintâi pleacă de 
la premisa, despre care se presupune că ţine de simţul comun, că putem 
atribui în mod neproblematic cunoaştere adulţilor relativ nesofisticaţi, 
copiilor mici şi chiar animalelor mai mari. Se argumentează apoi că aceste 
atribuiri nu ar putea fi concepute în cadrul interpretărilor internaliste 
standard ale întemeierii epistemice (presupunând că întemeierea este o 
condiţie necesară pentru cunoaştere), întrucât opiniile şi inferenţele 
implicate în aceste interpretări sunt prea complicate şi sofisticate pentru 
a fi atribuite în mod plauzibil unor asemenea subiecţi. Astfel, numai o 
concepţie internalistă poate da seama de aceste atribuiri ce ţin de simţul 
comun, iar acest fapt, sub supoziţia că simţul comun este corect, 
constituie un argument puternic în favoarea externalismului. Un inter- 
nalist poate răspunde atacând premisa iniţială, argumentând că aceste 
atribuiri de cunoaştere sunt exagerate şi susţinând poate în acelaşi timp 
că - cel puţin în cazul unora dintre subiecţii menţionaţi - capacităţile 
lor de cunoaştere sunt mai puţin limitate decât pretinde argumentul. Un 
răspuns foarte diferit ar consta în a respinge presupoziţia că întemeierea 
epistemică este o condiţie necesară pentru cunoaştere şi a adopta eventual 
o interpretare externalistă a cunoaşterii şi nu a întemeierii. Vom discuta 
în acest articol şi această interpretare a extemalismului. 

Cea de-a doua linie generală de argumentare în favoarea externalis¬ 
mului subliniază că, în mod vădit, concepţiile internaliste nu au reuşit să 
ofere soluţii non-sceptice, care să poată fi apărate, la problemele clasice 
ale epistemologiei. Prin contrast, aceste probleme pot fi rezolvate cu 
uşurinţă în cadrul concepţiei extemaliste. De exemplu, Goldman (1986, 
pp. 393-94) oferă, într-o notă de subsol, o soluţie de o pagină la problema 
inducţiei. Astfel, dacă acceptăm atât că variatele forme relevante de 
scepticism sunt false, cât şi că este puţin probabil ca eşecul de până acum 
al concepţiilor internaliste să fie remediat în viitor, avem bune temeiuri 
să credem că una dintre concepţiile extemaliste este adevărată. Evident, 
forţa acestui argument depinde de plauzibilitatea celor două supoziţii pe 
care le-am menţionat mai înainte. Un internalist poate replica, mai întâi, 
că faptul că epistemologia internalistă este sortită eşecului nu este 
evident, că explicaţia insuccesului actual poate fi pur şi simplu dificultatea 
extremă a problemelor discutate. în al doilea rând, se poate argumenta 
că mare parte din atractivitatea supoziţiei că diversele forme de scepti¬ 
cism sunt false sau chiar întreaga atractivitate a acestei ipoteze, depinde 
în mod esenţial de convingerea intuitivă că avem temeiuri, accesibile 
înţelegerii noastre, pentru a crede că diversele opinii pe care scepticul le 
pune sub semnul întrebării sunt adevărate - o convingere pe care cel ce 
propune acest argument trebuie, fireşte, să o respingă. 

Principala obiecţie la adresa externalismului se bazează pe intuiţia că 
condiţia fundamentală a întemeierii epistemice este aceea ca acceptarea 
unei opinii să fie raţională sau responsabilă în raport cu ţelul cognitiv al 
adevărului, ceea ce pare să ceară în consecinţă ca persoana care are opinia 
să fie conştientă, în fapt, de un temei pentru a crede că opinia este 
adevărată (sau, cel puţin, ca un astfel de temei să îi fie accesibil). Se 
argumentează că, întrucât satisfacerea unei condiţii externaliste nu este 
nici necesară şi nici suficientă pentru existenţa unui temei accesibil 
cognitiv, externalismul, ca interpretare a întemeierii epistemice, este 
greşit. Acest punct de vedere general a fost elaborat cu ajutorul a două 
tipuri de contraexemple, presupuse intuitive, la externalism. Primul 
dintre acestea contestă necesitatea condiţiilor externaliste pentru înte¬ 
meierea epistemică, apelând la exemple de opinii care par intuitiv să fie 
întemeiate, dar care nu satisfac condiţiile externaliste. Exemplele stan¬ 
dard de acest tip sunt cazuri în care opiniile sunt produse în moduri 
foarte neobişnuite (de ex., de un demon cartezian) dar, totuşi, în aşa fel 
încât experienţa subiectivă a celui ce are opinia să nu poată fi diferenţiată 
de cea a unei persoane ale cărei opinii sunt produse mai firesc (vezi Foley, 
1985). Se pot construi cazuri de acest tip, în care nici una dintre condiţiile 
externaliste standard (de ex., ca opinia să fie rezultatul unui proces demn 
de încredere) să nu fie satisfăcută. Teza intuitivă este aceea că, în cazurile 
de acest tip, o opinie produsă în mod nefiresc este la fel de întemeiată ca 
o opinie produsă într-un mod mai normal. Aşadar, interpretările exter¬ 
naliste ale întemeierii sunt greşite. 

Poate cel mai interesant răspuns, specific externalismului, la acest tip 
de contraexemple, susţine că reliabilitatea unui proces cognitiv trebuie 
evaluată în lumi posibile „normale" - i.e. în lumi posibile care sunt 
într-adevăr aşa cum credem, pe baza bunului simţ, că este lumea noastră 
- şi nu în lumea care conţine, de fapt, opinia în discuţie. Din moment ce 
putem presupune că procesele cognitive implicate în cazul cu demonul 
cartezian sunt demne de încredere, dacă sunt evaluate în acest mod, 
reliabilistul poate fi de acord că opiniile de acest tip sunt întemeiate. 
Problema ulterioară evidentă este dacă există vreo raţiune satisfăcătoare 
pentru această interpretare a externalismului, astfel încât acest răspuns 
să nu fie doar ad hoc. (vezi Goldman, 1986, pp. 107, 113.) 

Cel de-al doilea mod, corelativ, de a elabora obiecţia generală la adresa 
externalismului în problema întemeierii contestă suficienţa diferitelor 
condiţii externaliste, citând cazuri în care aceste condiţii sunt satisfăcute, 
dar în care opiniile în discuţie par, intuitiv, să nu fie întemeiate. Aici 
exemplele cele mai discutate privesc posibile capacităţi cognitive oculte, 
precum clarviziunea. Considerând din nou problema aşa cum se aplică 
ea în mod specific reliabilismului, teza este că un clarvăzător demn de 
încredere, care nu are temeiuri pentru a crede că are o asemenea putere 
cognitivă, nu este raţional sau responsabil şi, de aceea, nu există temeiuri 

epistemice pentru ca el să accepte opiniile ce rezultă din clarviziunea sa, 
in ciuda faptului că condiţia reliabilistă este îndeplinită. 

Un tip de răspuns la al doilea tip de obiecţie constă în a apuca taurul 
de coarne şi a insista că există de fapt temeiuri pentru ca acea persoană 
să accepte opinia respectivă, respingând aparentele intuiţii potrivnice ca 
fiind prejudecăţi internaliste ascunse. Un răspuns mai larg acceptat 
încearcă să impună condiţii suplimentare, de obicei de un tip aproximativ 
internalist, care vor exclude exemplul recalcitrant, evitând în acelaşi timp 
un intemalism total fvezi e.g. Goldman, 1986, pp. 111-12). Dar, deşi este 
neîndoielnic faptul că aceste versiuni modificate ale extemalismului pot 
rezolva cazuri particulare suficient de bine pentru a evita implauzibili- 
tatea intuitivă evidentă, problema este dacă nu cumva vor exista întot¬ 
deauna cazuri problematice pe care aceste versiuni să nu le poată rezolva, 
precum şi dacă există vreo justificare clară pentru condiţiile suplimentare, 
alta decât viziunea internalistă generală a întemeierii, pe care exter- 
naliştii vor să o respingă. 

O concepţie ce se situează în această direcţie generală şi care poate 
fi caracterizată drept un hibrid de internalism şi externalism (vezi Swain, 
1981; Alston, 1989, cap. 9) susţine că întemeierea epistemică necesită 
existenţa unui factor întemeietor care să fie accesibil cognitiv persoanei 
ce acceptă opinia (deşi acest factor nu trebuie neapărat să fie conştienti¬ 
zat) evitându-se astfel, e.g. un reliabilism pur. în acelaşi timp, totuşi, deşi 
trebuie să fie obiectiv adevărat că este probabil ca opiniile pentru care 
există un astfel de factor să fie adevărate, nu este nevoie ca acest fapt 
suplimentar să fie conştientizat sau accesibil cognitiv susţinătorului 
opiniei. De fapt, dintre cele două premise necesare pentru a susţine că o 
opinie particulară este probabil adevărată, una trebuie să fie accesibilă 
într-un mod care să satisfacă cel puţin internalismul slab, în timp ce 
cealaltă poate să fie (şi, în mod normal, va fi) pur exterioară. Aici 
internalistul va răspunde că această concepţie hibridă nu este de nici un 
ajutor în confruntarea cu obiecţia că opinia nu este susţinută în modul 
raţional, responsabil, pe care întemeierea pare intuitiv să îl ceară, 
întrucât persoana ce acceptă opinia respectivă tot nu are nici un temei 
pentru a crede că opinia sa este probabil adevărată, deoarece îi lipseşte 
o premisă esenţială. 

O alternativă la interpretarea externalistă a întemeierii epistemice, 
care este poate mai puţin atacabilă şi care este, totuşi, în acelaşi timp în 
acord cu multe dintre preocupările ce stau la baza extemalismului, este 
de a oferi direct o interpretare externalistă a cunoaşterii, care să nu se 
bazeze pe o interpretare intermediară a întemeierii. Această concepţie va 
trebui în mod evident să respingă interpretarea cunoaşterii drept opinie 
adevărată şi întemeiată, susţinând în schimb că cunoaşterea înseamnă 
opinie adevărată care satisface condiţia externalistă aleasă, de ex., aceea 
de a fi rezultatul unui proces demn de încredere ( şi poate şi alte condiţii 



externalism/intemalism 


suplimentare). Aceasta face posibil ca o astfel de concepţie să păstreze o 
interpretare internalistă a întemeierii, deşi centralitatea acestui concept 
pentru epistemologie ar fi în mod evident serios diminuată. 

O astfel de interpretare externalistă a cunoaşterii poate da seama de 
convingerea simţului comun că animalele, copiii mici şi adulţii nesofisti¬ 
caţi posedă cunoaştere, deşi nu şi de convingerea mai puţin tare ( dacă 
aceasta există) că aceşti indivizi au temeiuri pentru opiniile lor. De 
asemenea, ea este măcar mai puţin vulnerabilă la contraexemple inter- 
naliste de tipul celor discutate mai sus, deoarece intuiţiile implicate acolo 
se referă mai degrabă la întemeiere decât la cunoaştere. Ceea ce nu este 
clar este ce semnificaţie filosofică ultimă se presupune că are această 
concepţie despre cunoaştere. In particular, are ea vreo semnificaţie reală 
în ceea ce priveşte problemele epistemologice tradiţionale şi versiunile 
cele mai profunde şi mai îngrijorătoare de scepticism, care par de fapt să 
vizeze în primul rând întemeierea şi nu cunoaşterea? 

O utilizare diferită a termenilor „intemalism“ şi „extemalism" se 
referă la problema determinării conţinutului opiniilor şi al gândurilor. 
Conform unei concepţii internaliste în privinţa conţinutului, conţinutul 
acestor stări intenţionale depinde doar de proprietăţile nonrelaţionale, 
interne ale minţii sau ale creierului individului şi nu depinde deloc de 
mediul săufizicsau social; în timp ce conform unei concepţii externaliste, 
conţinutul este semnificativ afectat de astfel de factori externi. Şi aici, o 
concepţie care face apel atât la elemente interne, cât şi la elemente 
externe, este clasificată în mod standard ca o concepţie externalistă. 

Ca şi în cazul întemeierii şi cunoaşterii, concepţia tradiţională despre 
conţinut a avut un caracter puternic internalist. Argumentul principal în 
favoarea internalismului vine din filosofia limbajului, mai exact din 
diversele fenomene legate de termenii de genuri naturale, indexicali, etc., 
care stau la baza viziunilor ce au ajuns să fie cunoscute drept teorii ale 
„referinţei directe". Aceste fenomene par să arate că opinia sau conţinutul 
de gândire ce poate fi atribuit în mod adecvat unei persoane depinde de 
anumite fapte privitoare la mediul acesteia - de ex., dacă persoana se află 
pe Pământ sau pe Pământul Geamăn, ce indică de fapt criteriile de 
clasificare utilizate de experţii din comunitatea sa, etc. - şi nu doar de 
ceea ce se întâmplă în interiorul minţii sau creierului persoanei, (vezi 
Putnam, 1975; Burge, 1979.) 

O obiecţie la interpretările internaliste ale conţinutului este aceea că 
ele par să nu poată da seama de capacitatea noastră de a cunoaşte, prin 
simplă reflecţie, conţinuturile opiniilor sau gândurilor noastre „dinăun¬ 
tru". Dacă conţinutul depinde de factori ce ţin de mediu, atunci cunoaş¬ 
terea conţinuturilor ar trebui să depindă de cunoaşterea acestor factori 
- cunoaştere pe care, în general, persoana a cărei opinie sau gând este în 
discuţie nu o va poseda. 

Adoptarea unei interpretări externaliste a conţinutului mental ar 
părea să sprijine o interpretare externalistă a întemeierii în modul 
următor: dacă o parte a conţinutului unei opinii sau întregul ei conţinut, 
nu este accesibil posesorului opiniei, atunci atât caracterul întemeietor 
al altor opinii în raport cu acel conţinut, cât şi caracterul de factor 
întemeietor al acelui conţinut în raport cu alte opinii vor fi la fel de 
inaccesibile, contravenind astfel condiţiilor internaliste pentru înteme¬ 
iere. Un internalist trebuie să susţină că nu există relaţii de întemeiere 
de aceste tipuri, că numai un conţinut accesibil din interior poate să fie 
întemeiat sau să întemeieze altceva. însă un asemenea răspuns pare să 
şchioapete, dacă nu este secondat de o încercare de a arăta că interpre¬ 
tarea externalistă a conţinutului este greşită. 

Vezişi CONCEPT; VIRTUŢI EPISTEMICE; ETICA ŞI EPISTEMOLO¬ 
GIE; ARGUMENTUL REGRESULUI LA INFINIT; SCEPTICISM CON¬ 
TEMPORAN. 

failibilism 

Ideea că oricare dintre opiniile noastre cu privire la lume sau la orice 
altceva s-ar putea dovedi falsă. Failibilismul este asociat în specia] cu C. 
S. PEIRCE şi Karl POPPER, deşi numeroşi epistemologi ar admite că 
sunt failibilişti, într-un anumit grad, datorită faptului că ideea de bază a 
failibilismului, că fiinţele umane sunt totdeauna supuse erorilor de 
judecată, este în mod clar adevărată. Ceea ce îi separă pe failibilişti de 
alţi filosofi este încrederea pe care fiecare dintre aceştia pare să o acorde 
faţă de lucrurile ce par a reprezenta un succes epistemic. Chiar şi între 
failibilişti există diferenţe semnificative din acest punct de vedere. Atât 
Peirce cât şi Popper văd fiinţele umane în termeni biologici, ca organisme 
ce se străduiesc să se adapteze la mediu. Dar în vreme ce Peirce vede ca 
scop al căutării cunoaşterii îndepărtarea motivelor de îndoială, un ţel ce 
va fi atins, în cele din urmă, prin convergenţa tuturor cercetătorilor 
asupra adevărului, Popper insistă asupra ideii că nu avem niciodată 
temeiuri pozitive pentru a accepta vreo opinie. Failibilismul său este, 
într-adevăr, greu de distins de SCEPTICISM. 

fapt / valoare 

Distincţia dintre fapte şi valori s-a extins dincolo de numele ei 
propriu-zis: ea nu separă numai chestiunile factuale de cele valorice, ci şi 
enunţurile potrivit cărora ceva este de cele potrivit cărora ceva trebuie 
să fie. în linii mari, enunţurile factuale - enunţuri de tip „este" în sensul 
care ne interesează aici - prezintă o stare de lucruri drept existentă, în 
timp ce enunţurile normative - evaluative şi deontice - atribuie unui 
obiect proprietatea de a fi bun sau prescriu unui agent o obligaţie de a 
acţiona într-un anume fel. Nici una dintre aceste două distincţii nu e una 

strict lingvistică. A specifica valoarea monetară a unei cărţi înseamnă, 
de fapt, a face un enunţ factual, deşi subiectului i se atribuie un gen de 
valoare. .Aceasta e o carte bună“ exprimă o judecată de valoare, deşi 
termenul „valoare" (value) lipseşte (nici „de valoare", nici „scumpă" 
(valuable) nu ar fi aici sinonime cu „bună"). în mod similar, „Suntem 
moralmente obligaţi să luptăm" exprimă la prima vedere un enunţ de tip 
„este", iar „După toate semnele, trebuie să plouă" pare un enunţ de tip 
„trebuie": dar, de fapt, primul este un enunţ de tip „trebuie", iar cel de-al 
doilea un enunţ (epistemic) de tip „este". 

Distincţia prezintă şi unele dificultăţi teoretice. Unii au încorporat 
valorile în masa faptelor, susţinând că orice valoare este instrumentală, 
adică a avea valoare înseamnă, în mare, a contribui (într-un mod 
analizabil în termeni factuali) la obţinerea a altceva care, să zicem, e 
considerat dezirabil. Alţii au impregnat faptele cu valori, susţinând, pe 
de o parte, că faptele (şi observaţiile) sunt „impregnate de teorie" şi, pe 
de altă parte, că valorile nu pot fi eliminate din procesul alegerii unei 
teorii. Deşi unii filosofi se îndoiesc că distincţiile fapt/valoare pot fi 
susţinute, persistă totuşi sentimentul că există o diferenţă profundă între 
a evalua sau a atribui o obligaţie, pe de o parte, şi a spune cum este lumea, 
pe de altă parte. 

Distincţiile fapt/valoare pot fi apărate prin apelul la noţiunea de 
„valoare intrinsecă": valoarea pe care un lucru o are în sine şi deci 
independent de consecinţele sale. în linii mari, un enunţ valoric (la 
propriu) reprezintă o atribuire de valoare intrinsecă: una de aşa natură 
încât subiectul este, intr-o oarecare măsură, bun în sine. Rămâne astfel 
deschisă întrebarea dacă enunţurile de tip „trebuie" sunt sau nu nişte 
judecăţi de valoare implicite. Dar, chiar dacă ele implică, în cazul unui 
obiect oarecare, că acesta are valoare intrinsecă (valoare morală, de 
exemplu), ele pot fi caracterizate independent de asta, prin apel, să zicem, 
la regulile care furnizează temeiuri (justificatoare) pentru acţiune. Dis¬ 
tincţia fapt/valoare ar putea fi întemeiată şi pe componenta atitudinală 
(sau chiar motivaţională) pe care o implică, se pare, judecăţile evaluative 
şi deontice. Astfel, propoziţiile „Este o carte bună, dar acesta nu e un 
motiv (reason) să adopţi o atitudine pozitivă faţă de ea" sau „Trebuie să 
faci acest lucru, dar nu există nici un motiv pentru asta" nu par admisibile, 
în timp ce substituirea lui „carte bună' prin „carte scumpă", respectiv a 
lui „Trebuie să faci" prin „Vei face", duce la nişte judecăţi admisibile. S-ar 
putea susţine, de asemenea, că judecăţile factuale sunt cele care pot fi, 
în principiu, cântărite din punct de vedere ştiinţific; temeiul distincţiei 
ar fi făcut astfel să rezide în domeniul faptelor. Această variantă este 
plauzibilă, dar există controversa deja menţionată: sunt procedurile 
ştiinţifice „neutre valoric' (value-free) în sensul cerut? 

Filosofii nu sunt de acord cu privire la sensul, dacă există vreunul, în 
care epistemologia este normativă (adică evaluativă). Dar miza exactă a 
acestei controverse este la fel de puţin clară ca şi însăşi problematica 

distincţie fapt/valoare. Trebuie epistemologii ca atare să facă judecăţi de 
valoare, sau cu privire la responsabilitatea epistemică? Dacă epistemolo¬ 
gia este naturalizabilă, atunci chiar şi principiile epistemice nu fac altceva 
decât să elucideze condiţiile (să zicem, nişte stimulări perceptive adec¬ 
vate) în care o opinie este întemeiată sau reprezintă cunoaştere. Stan¬ 
dardele ei de întemeiere ar fi atunci de acelaşi gen cu standardele de 
rezilienţă pentru poduri, de exemplu. Nu este evident însă că am putea 
stabili standardele adecvate fără a face nişte judecăţi de sine stătătoare 
de genul: acest tip de dovezi este suficient de bun pentru a întemeia o 
opinie (pentru a stabili că ea reprezintă cunoaştere). Cel mai plauzibil 
pare a fi ca întemeierea să aibă un statutsimilar cu cel al valorii intrinseci: 
deşi se află într-o relaţie de SUPERVENIENŢĂ faţă de proprietăţile 
naturale, ea nu poate fi redusă prin analiză doar la enunţuri factuale. 
Vezi şi EPISTEMOLOGIE NATURALIZATĂ. 

ROBERT AUDI [D.B.] 


Fenomenalismul clasic este viziunea potrivit căreia propoziţiile ce 
asertează existenţa obiectelor fizice sunt analitic echivalente cu propo¬ 
ziţiile ce asertează că subiecţii vor avea anumite înşiruiri de senzaţii, dacă 
vor avea alte senzaţii. Deşi este în primul rând o viziune metafizică, 
fenomenalismul este o teorie cu importante implicaţii epistemologice şi, 
în fapt, este adesea acceptat de către filosofi pentru pretinsele sale 
avantaje epistemologice. 

Ideea de bază din spatele fenomenalismului este compatibilă cu o serie 
de analize diferite ale subiectului conştient sau ale eului. Astfel, un 
fenomenalist ar putea înţelege eul ca pe o minte de tipul celei faţă de care 
era angajat BERKELEY sau ca pe un construct humeean al experienţelor 
posibile şi actuale (vezi HUME). De asemenea, aşa cum este folosit aici 
termenul, un fenomenalist ar putea adopta un număr de analize diferite 
ale senzaţiilor vizuale, tactile, auditive, olfactive, gustative şi kinetice, 
descrise prin antecedentul şi consecventul unor condiţionali contrafactu- 
ali care, potrivit fenomenalistului, analizează propoziţiile despre obiecte 

fizice. Probabil că analiza cea mai uzuală a senzaţiilor adoptată de către 
fenomenalist este teoria DATULUI SENSIBIL, în care datele simţurilor 
sunt interpretate ca entităţi dependente de minte (uezi ANALIZA ACT/ 
OBIECT). Dar nu există nimic care să îl împiedice pe fenomenalist să 
accepte o TEORIE ADVERBIALĂ. 

ORIGINI ISTORICE 

Originile istorice ale fenomenalismului clasic sunt dificil de identifi¬ 
cat, în parte fiindcă, după cum ne-am putea aştepta, enunţările timpurii 
ale acestei perspective nu au fost prea îngrijite. In ale sale Dialoguri, 
Berkeley oferă o sugestie pentru fenomenalismul clasic, atunci când îl 
pune pe Philonous să explice cum ar putea reconcilia o ontologie ce 
conţine doar spirite şi idei cu o istorie a creaţiei ce a avut loc înainte de 
existenţa oamenilor: 

Imi închipui că dacă aş fi fost prezent la creaţie, aş fi văzut cum iau 
fiinţă lucrurile produse; cu alte cuvinte, cum devin perceptibile, în ordinea 
descrisă de către istoria sacră. (Berkeley, 1713, p. 251) 

Totuşi, Berkeley pare mult mai adesea să se fi bazat pe ideile prezente 
din mintea lui Dumnezeu, pentru a asigura existenţa unei lumi fizice care 
este independentă de existenţa vreunei fiinţe finite. 

S-ar putea ca John Stuart MILL (1867) să fi fost primul filosof care 
să propună o analiză fenomenalistă. în lucrarea sa din 1867 el spune că 
materia reprezintă „o posibilitate permanentă a senzaţiei". Explicând ce 
anume sunt posibilităţile permanente ale senzaţiei, Mill pare adesea să 
sugereze că acestea ar putea fi înţelese în termenii senzaţiilor pe care 
le-am putea avea în anumit condiţii. 

Atracţia fenomenalismului clasic a crescut odată cu apariţia POZITI¬ 
VISMULUI LOGIC şi cu acceptarea crescândă a VERIFICAŢIONISMU- 
LUI. Fenomenalismul, se argumenta, este singura perspectivă ce se poate 
acomoda atât cu concepţia obişnuită despre obiectele fizice, ca fiind 
entităţi persistente în timp, independente faţă de minte, cât şi cu viziunea 
simţului comun, după care este posibil să confirmăm prin experienţă 
existenţa obiectelor fizice. Pentru a înţelege argumentul în sprijinul 
acestei afirmaţii e necesar să înţelegem cadrul epistemologic presupus 
de majoritatea fenomenaliştilor. Fenomenaliştii clasici erau în mod 
invariabil FUNDAŢIONIŞTI care subscriseseră în plus la teza empiristă 
radicală că singurele propoziţii contingente pe care le cunoaştem în mod 
direct sunt propoziţiile ce descriu conţinuturile minţii noastre. Dacă 
urmează să fie întemeiată vreo opinie despre lumea fizică, ea trebuie să 
fie întemeiată inferenţial, pornind de la ceea ce cunoaştem despre 
conţinuturile minţii noastre. 

De asemenea, fenomenaliştii clasici erau de obicei în mod implicit 
intemalişti în epistemologie (vezi EXTERNALISM/INTERNALISM). Ei 
erau angajaţi implicit, cel puţin, faţă de perspectiva pe care am putea 
numi-o internalism inferenţial. Potrivit intemalistului inferenţial, putem 

fi întemeiaţi să acceptăm o propoziţie p, pe baza unei alte propoziţii e, 
doar dacă suntem întemeiaţi să credem că e face să fie plauzibil că p. Dar 
cum se poate stabili că producerea unei senzaţii este o evidenţă pentru 
existenţa obiectelor fizice, când tot ceea ce ştim în mod direct este doar 
că se produc anumite senzaţii? Dacă paradigma urmată, pentru a stabili 
că un lucru este un semn pentru altceva, este cea a raţionării inductive, 
atunci ne confruntăm în mod evident cu o problemă fundamentală şi 
aparent de nerezolvat (vezi PROBLEMA LUMII EXTERIOARE). Pentru 
a stabili în mod inductiv că senzaţiile sunt semne ale obiectelor fizice, ar 
trebui să observăm o corelaţie între producerea anumitor senzaţii şi 
existenţa anumitor obiecte fizice. Dar pentru a observa o astfel de 
corelaţie (în vederea stabilirii unei conexiuni), ar trebui să avem un acces 
independent la obiectele fizice. Dar, prin ipoteză, nu dispunem de un 
asemenea acces. Dacă se adoptă în plus teza verificaţionistâ conform 
căreia abilitatea de a înţelege este parazitară faţă de abilitatea de a realiza 
confirmări, putem fi cu uşurinţă conduşi la concluzia lui HUME: 

Să îmboldim imaginaţia noastră să se îndrepte către ceruri sau către 
ultimele limite ale universului. Nu vom avansa niciodată, în realitate, 
măcar cu un pas dincolo de noi înşine, şi nici nu vom concepe vreun alt 
gen de existenţă în afara acelor percepţii care ne-au apărut în această 
cuprindere îngustă. Acesta este universul imaginaţiei, şi nu avem nici o 
altă idee în afară de ceea ce este produs aici. (Hume, 1739-40, pp. 67-8) 

Dacă ajungem la o asemenea concluzie, dorind totuşi să păstrăm 
inteligibilitatea şi verificabilitatea aserţiunilor despre lumea fizică, putem 
să apucăm fie pe calea idealistă, fie pe cea fenomenalistă. Idealistul 
(Berkeley, de pildă) încearcă să identifice obiectele fizice cu mănunchiuri 
de senzaţii. Dificultatea evidenţă (difL.sllate de care Berkeley era cu 
siguranţă conştient) este de a păstra stacutul independent faţă de minte 
al obiectelor fizice. Concepţia obişnuită despre obiectele fizice este tocmai 
concepţia a ceva care ar putea exista chiar şi în absenţa oricărei minţi (şi 
a senzaţiilor acesteia). Ca alternativă la idealism, fenomenalismul pro¬ 
pune să invocăm aparatul conceptual al condiţionalilor contrafactuali. A 
spune că un obiect fizic dat există nu înseamnă a spune că există vreo 
entitate de un tip ontologic diferit faţă de lucrurile cu care ne familiarizăm 
în mod direct, prin senzaţie. Desigur, nu înseamnă nici a spune că o 
persoană are în mod actual anumite senzaţii. Ar trebui mai curând să 
privim astfel de propoziţii ca fiind echivalente în privinţa înţelesului cu 
aserţiunile despre senzaţiile sau înşiruirile de senzaţii pe care le-ar avea 
un subiect, dacă ar fi să aibă alte senzaţii anume. Adevărul sau falsitatea 
unor asemenea propoziţii sunt independente faţă de minte, şi astfel, prin 
această analiză, am putea asigura statutul independent faţă de minte al 
lumii fizice Mai mult decât atât, spre marea uşurare a empiristului, se 
pare că am putea stabili adevărul acestor propoziţii în mod inductiv. 
Con traf actualii ce asertează conexiuni care au loc între senzaţii pot fi 



fenomenalism _____ 372 

întemeiaţi fără a fi nevoie să îi punem în corelaţie cu altceva în afara 
senzaţiilor. 

OBIECŢII LA FENOMENALISM 

Mulţi filosofi din zilele noastre vor respinge presupoziţiile epistemo¬ 
logice, ontologice şi metafizice prin care au abordat fenomenaliştii 
problema percepţiei. Fundaţionismul nu reprezintă opinia general accep¬ 
tată în epistemologia contemporană, şi chiar şi cei ce simpatizează cu un 
anumit gen de fundaţionism sunt mai degrabă dispuşi să îmbrăţişeze o 
versiune externalistă a acestei perspective. Respectiv, o versiune care să 
ocolească problemele sceptice, pe care fenomenalistul încerca să le rezolve 
cu ajutorul unei analizei fenomenaliste. Alţi filosofi resping conceptul de 
analiză filosofică, înţeleasă ca încercare de a specifica condiţiile necesare 
şi suficiente pentru adevărul propoziţiilor (vezi PARADOXURI ALE 
ANALIZEI). Unii dintre aceştia îmbrăţişează o teorie externalistă sau 
cauzală a înţelesului, care face din înţelesul expresiilor din limbaj o 
problemă empirică, inaccesibilă unei metode apriori de analiză. 

Totuşi, ideea din spatele poziţiei fenomenaliste era, în formă abstractă, 
extrem de atractivă pentru mulţi filosofi ce simpatizau cu presupoziţiile 
empirismului radical. A sugera că a fost respinsă pentru motivele de mai 
sus ar putea însemna să punem căruţa înaintea cailor. De fapt, s-ar putea 
ca tocmai concluzia larg răspândită că fenomenalismul este fals să fi fost 
cea care a condus la respingerea unora dintre presupoziţiile pe care se 
sprijinea acesta. Multe dintre obiecţiile ce au condus la o abandonare 
generală a fenomenalismului au ieşit la suprafaţă odată cu încercarea de 
a detalia modul în care ar fi trebuit să funcţioneze teoria. 

O dificultate preliminară priveşte analiza condiţionalilor contrafactua¬ 
li contingenţi. Relaţia exprimată de condiţionalii contraf actuali şi concep¬ 
tele de lege anaturiişi cauzalitate sunt strâns întrepătrunse, iar problema 
era aceea de a găsi pentru unul dintre aceste concepte o analiză care să 
nu presupună înţelesul celorlalte concepte. Tot relaţia dintre legile naturii 
şi condiţionalii contrafactuali contingenţi este sursa a cel puţin două 
obiecţii la fenomenalism. Unii filosofi ar putea afirma că folosirea 
condiţionalilor contrafactuali în cadrul analizei fenomenalistului ar pre¬ 
supune existenţa, între diferite modele de senzaţii, a unor regularităţi 
legice. Dar este problematic să presupui că există legi veritabile al căror 
antecedent şi consecvent să se refere doar la apariţia unor senzaţii. Dacă 
antecedentul unor astfel de generalizări nu este protejat prin introducerea 
unor calificări referitoare la condiţiile fizice în care se produc anumite 
senzaţii, este implauzibil, se argumentează, să presupui că există vreun 
soi de consecinţe legice privitoare la senzaţiile ulterioare. Dar dacă 
asertarea unor astfel de condiţionali poartă cu ea o referire implicită la 
condiţii fizice, programul fenomenalist de a reduce pe deplin discursul 
despre lumea fizică la un discurs despre senzaţii eşuează. în plus, dacă 
ar fi corectă o teorie a regularităţii legilor, existenţa unor conexiuni legice 

între diferite pattemuri de senzaţii ar putea presupune din nou existenţa 
minţilor şi a senzaţiilor. Astfel, ar face ca atât adevărul contrafactualilor 
fenomenalistului, cât şi cel al propoziţiilor despre lumea fizică ce trebuie 
să fie analizate, să depindă de existenţa minţilor. Iar aceasta este tocmai 
ceea ce fenomenalistul încearcă să evite, oferind o alternativă la idealism. 
Fenomenalistul, după cum ne amintim, încearcă să facă posibilă concepţia 
simţului comun despre lumea fizică, înţeleasă drept ceva care ar fi putut 
să existe chiar şi în absenţa fiinţelor conştiente. 

Cele de mai sus reprezintă cu siguranţă motive de îngrijorare, dar 
argumentul împotriva fenomenalismului ce a fost considerat decisiv este 
argumentul bazat pe relativitatea percepţiei, prezentat cel mai clar şi mai 
concis de către Roderick CHISHOLM (1948). Chisholm oferă de fapt o 
strategie de a ataca analiza fenomenalistă. Prima mutare din cadrul 
strategiei este să îl constrângem pe fenomenalist să ne ofere cel puţin un 
exemplu de pretinsă consecinţă analitică (exprimată în termeni pur 
fenomenali) a unei propoziţii ce asertează existenţa unui obiect fizic. Când 
căpătăm exemplul, vom descrie, pur şi simplu, o situaţie ipotetică în care, 
deşi propoziţia despre obiectul fizic este adevărată, pretinsa consecinţă 
analitică a acesteia va fi în mod evident falsă. Dacă propoziţia despre 
obiectul fizic a implicat logic în mod real propoziţia de experienţă, atunci 
nu poate exista nici o situaţie ipotetică în care una să fie adevărată, iar 
cealaltă falsă. Astfel, prin ceea ce am realizat vom fi construit o reducere 
la absurd a analizei propuse. C. I. LEWIS (1948, p. 240), de exemplu, a 
susţinut că propoziţia (p) că există un ivăr în faţa mea, în partea stângă, 
implică logic propoziţia (r) că dacă mi s-ar părea că văd un asemenea ivăr 
în faţa mea, în partea stângă, şi mi s-ar părea că iniţiez o anumită mişcare 
prin care încerc să apuc ceva, atunci e deplin probabil căya urma senzaţia 
că iau contact cu un ivăr. (Lewis a folosit terminologia de tip „mi se pare 
că percep", pentru a relata producerea unor senzaţii dependente de 
minte.) Chisholm argumentează că p nu implică logic r, pentru că există 
o altă propoziţie q (propoziţia că nu sunt capabil să îmi mişc membrele 
dar sunt subiectul unor iluzii: mi se pare că le-aş mişca, adesea îmi pare 
că iniţiez o anumită mişcare prin care încerc să apuc ceva, dar, atunci 
când o fac, nu am senzaţia că iau contact cu vreun lucru). Această 
propoziţie (q) este în mod evident consistentă cu p, dar, atunci când este 
luată în conjuncţie cu p, implică logic non-r. 

RĂSPUNSURI 

Pentru a scăpa de argumentul bazat pe relativitatea percepţiei, 
fenomenalistul ar putea încerca să „protejeze" condiţionalii pe care îi 
angajează în cadrul analizei sale printr-o clauză a „condiţiilor normale 
sau standard", adăugată antecedentului acestora. Este crucial însă ca 
fenomenalistul să nu se refere la condiţii fizice interne sau externe ale 
subiectului, căci dacă ar face aceasta ar viola condiţiile unei analize 
fenomenaliste reuşite. Un ţel primar al fenomenalismului era să reducă 

(în mod complet) discursul despre lumea fizică la un discurs despre 
senzaţii, astfel încât să facă accesibile epistemic propoziţiile despre 
obiecte fizice. Poate fi oare protejat antecedentul condiţionalului fără a 
face recurs la descrieri fizice? O opţiune ar fi să încorporăm condiţionalul 
într-un alt condiţional, dar întrucât ştim că asemenea condiţionali sunt 
în fapt desemnaţi să elimine existenţa diferitelor condiţii fizice ce ar putea 
produce o distorsiune în înşiruirea normală a senzaţiilor, ştim şi că orice 
contrafactuali desemnaţi să garanteze absenţa unor asemenea condiţii ce 
produc distorsiuni vor eşua să realizeze acest lucru, fiindcă vor fi, la 
rândul lor, supuşi condiţiilor fizice ce produc distorsiuni. 

Există şi o altă cale pentru fenomenalist, deşi aceasta presupune o 
distanţare de perspectiva clasică. S-ar putea încerca să se introducă, în 
antecedentul contrafactualului construit de fenomenalist, o clauză a 
condiţiilor normale sau standard, al cărei scop să fie cel de a denota acele 
condiţii, indiferent care ar fi ele, care însoţesc în mod normal (statistic 
definit) anumite înşiruiri de senzaţii Condiţiile denotate printr-o aseme¬ 
nea clauză ar putea să includă tot fapte despre senzaţii care se succed 
altor senzaţii, fapte despre lucrurile în sine ale lui Kant sau fapte despre 
intenţiile lui Dumnezeu, aşa cum îl concepe Berkeley. S-ar putea susţine, 
chiar dacă o clauză a condiţiilor normale de acest tip presupune denotarea 
unor lucruri aflate în alte categorii ontologice decât senzaţiile, că o astfel 
de denotare este inofensivă din punct de vedere epistemic, fiindcă suntem 
întotdeauna întemeiaţi să credem, ceteris paribus, că lucrurile stau aşa 
cum stau de obicei. Numai că, odată ce am modificat fenomenalismul 
îndeajuns încât să facem loc, în cadrul analizei, expresiilor ce ar putea 
denota şi alte lucruri decât senzaţiile, se poate argumenta că am putea, 
la fel de bine, să îmbrăţişăm o variantă a teoriei cauzale a obiectelor. 
Aceasta este mult mai strâns înrudită cu fenomenalismul clasic, decât 
mai familiarul REALISM REPREZENTAŢIONIST, încărcat cu distincţia 
dintre calităţi primare şi secundare, şi cu concepţia despre obiectele care 
se asemănă în importante privinţe cu conţinuturile minţilor noastre. 
Conform acestei teorii cauzale „fenomenaliste", a aserta existenţa unui 
obiect înseamnă a aserta existenţa unui lucru (oricare ar fi acesta - 
caracterul său intrinsec poate fi în principiu incognoscibil) care are 
potenţialul de a produce anumite senzaţii, şi care va produce anumite 
înşiruiri de senzaţii, dacă va fi să producă alte înşiruiri de senzaţii, în 
condiţii normale. Această versiune a teoriei cauzale nu conţine nici un 
angajament ontologic care s-ar întinde dincolo de limitele fenomenalis- 
mului nostru modificat, şi s-ar părea că ne permite un mod mult mai 
natural în care să analizăm enunţurile pur existenţiale; de exemplu, că 
există o masă (într-un anumit loc, la un moment dat). Astfel de enunţuri 
sunt un coşmar pentru fenomenalismul clasic, fiindcă nu furnizează nici 
„decor" care să facă plauzibilă, măcar prima facie, deducerea unui 

condiţional cu privire la experienţele pe care le-ar putea avea un subiect. 
Fiindcă analiza oferită de adeptul teoriei cauzale pentru astfel de enunţuri 
porneşte de la susţinerile pur existenţiale despre existenţa unei cauze 
potenţiale a senzaţiilor, reuşim să eliminăm această problemă. într- 
adevăr, atunci când Mill a identificat obiectele cu posibilităţi cu caracter 
permanent ale senzaţiilor, se prea poate ca el să nu fi ţintit către 
fenomenalismul clasic, ci către teoria cauzală, care este strâns înrudită 
cu acesta. De observat că această teorie cauzală se confruntă cu exact 
aceeaşi problemă a relativităţii percepţiei ca şi versiunile pure ale 
fenomenalismului. Avem încă nevoie de o modalitate în care să speci¬ 
ficăm, în mod contrafactual, „puterile" ce definesc cauza drept un obiect 
fizic de un anumit gen, iar pentru a evita regresul la infinit trebuie să 
definim aceste capacităţi fără a presupune înţelesul propoziţiilor despre 
obiecte fizice. Dacă lucrurile stau astfel, două viziuni considerate vreme 
îndelungată ca fiind radical diferite ar putea avea un interes legitim în a 
găsi soluţii comune la probleme comune- 

Vezi şi F1RTH, POZITIVISM LOGIC, PROBLEMA LUMII EXTE¬ 
RIOARE. 

fenomenologie 

Ţelul fenomenologiei, aşa cum este rezumat de sloganul lui HUSSERL, 
„Către lucrurile însele!", este acela de a depăşi presupoziţiile inerente 
teoriilor tradiţionale (inclusiv în psihologie, fiziologie şi epistemologie), 
pentru a descrie ceea ce ni se înfăţişează în fluxul experienţei trăite, 
anterior reflecţiei. Atenţia este concentrată doar asupra structurilor 
esenţiale ale experienţei însăşi. Descoperirea cheie este că toate formele 

de conştiinţă sunt caracterizate prin „intenţionalitate", o orientare în 
vederea lucrurilor 1 , astfel încât conştiinţa este întotdeauna conştiinţă a 
ceva sau despre ceva. Husserl a distins actul intenţional (noesis), care 
este ocazional şi tranzitoriu, de conţinutul actului (noema), obiectul 
intenţional atemporal, intersubiectiv. Fenomenologii de mai târziu, pre¬ 
cum HEIDEGGER şi MERLEAU-PONTY, au resping distincţiile conşti¬ 
inţă /vs./ obiect sau act /vs./ conţinut, şi au încercat să descrie „concepţia 
naturală despre lume', de dinainte de EPOCHE. 

CHARLES GUIGNON IG.ŞJ 


filosofie primă 

Termenul „filosofie primă" a fost folosit de Aristotel pentru a desemna 
metafizica sau studiul Fiinţei ca Fiinţă. Dar când un filosof contemporan 
precum QUINE îşi descrie naturalismul ca pe „o abandonare a ţelului 
edificării unei filosofii prime', el îi dă înţelesul unei negări implicite a 
posibilităţii de a face cunoaşterea noastră „răspunzătoare în faţa vreunui 
tribunal supraştiinţific” (1981, p. 72). Un exemplu paradigmatic pentru 
concepţia respinsă de Quine îl reprezintă Meditaţiile despre filosof ia primă 
ale lui Descartes, unde se încearcă respingerea scepticismului şi explicarea 
legitimităţii ştiinţelor pe baza numai a ceea ce este absolut cert sau 
indubitabil. O filosofie primă ar fi deci o cercetare filosofică anterioară 
cercetărilor din ştiinţele particulare şi mai sigură decât acestea. 
BIBLIOGRAFIE 

CHRISTOPHER HOOKWAY [D.B.J 

Firth, Roderick (1917-1987) 

Filosof american, Firth şi-a scris lucrarea de doctorat sub îndrumarea 
lui C.I. LEWIS şi a predat la Harvard din 1953 şi până la moartea sa. El 
a publicat un articol de etică despre teoriile Observatorului Ideal, însă 
marea parte a lucrărilor sale sunt.de epistemologie. 

Firth a fost, ca şi LEWIS, un apărător ferm al FUNDAŢIONISMULUI. 
El considera că cunoaşterea empirică se bazează în ultimă instanţă pe 
opinii auto-întemeiate referitoare la experienţa senzorială şi că opiniile 
despre obiecte fizice pot fi întemeiate fără a se apela la alte principii decât 
cele ale inferenţei inductive obişnuite. Felul în care el apără FENO¬ 
MEN ALISMUL împotriva unor atacuri precum cel al lui CHISHOLM este 


1 Engl.: directedness toward things (N. t.) 



377 _f olosire / menţionare 

subtil şi convingător; această apărare a fost mai curând neglijată decât 
respinsă. Firth susţine că criticii fenomenalismului au ignorat faptul că 
teoria fenomenalistă a sensului atrage după sine faptul că propoziţiile pe 
care le avem la dispoziţie pentru a exprima aserţiuni despre lumea 
exterioară vor fi inevitabil mult mai puţin numeroase decât aserţiunile 
înseşi. Când un fenomenalist care spune iniţial “Aserţiunea referitoare 
la un obiect fizic p implică aserţiunea referitoare la date ale simţurilor 
s“ ajunge (prin vreo versiune a “argumentului bazat pe relativitatea 
percepţiei") să spună “s ar putea fi falsă, iar p adevărată", Firth consideră 
că cea de-a doua aserţiune nu ar trebui interpretată ca fiind strict 
inconsistentă cu cea dintâi. Firth susţine că, de fapt, în cele două afirmaţii 
propoziţia “p“ este utilizată pentru a exprima aserţiuni diferite (deşi 
strâns legate între ele): Aserţiunea exprimată de “p“ în prima sa apariţie 
este, în fapt, falsă dacă “s“ este falsă, însă starea de lucruri care face ca 
aserţiunea exprimată prin “p“ să fie falsă se exprimă totuşi mai adecvat 
prin “p“ decât prin “non-p“. 

JOHN TROYER [A.Z.] 


folosire / menţionare 

Cuvântul „pisica" în menţionare: 

„Pisica" este pe covoraş. 

Cuvântul „pisica" în folosire: 

Pisica este pe covoraş. 

ROBERTS. TRAGESSER [G.Ş.J 


Foucault, Michel (1926-1984) 

Filosof francez, născut la Poitiers. Dacă cunoaşterea este produsul 
modurilor de cercetare contingente, specifice din punct de vedere istoric, 

atunci ce efect a avut aceasta asupra propriilor noastre cunoaşteri? 
Foucault a încercat să răspundă la această întrebare pentru corpuri de 
cunoaştere din ştiinţele umane, în principal din psihiatrie, drept penal şi 
sexologie. Influenţat de către Nietzsche, Bachelard şi Canguilhem, proiec¬ 
tul lui Foucault era de a dezvălui “inconştientul pozitiv al cunoaşterii" 
sau acele elemente ascunse, dar constitutive, aflate în fondul procesului 
cunoaşterii. Aceste elemente rămân neexaminate atunci când se presu¬ 
pune că cheia înţelesului este “referentul" susţinerilor sau intenţiile unui 
subiect care are opinii. Foucault a sugerat că, la un nivel mai adânc, 
regulile pentru constituirea opiniilor operează pentru a determina dacă 
enunţurile au înţeles şi pot funcţiona în discursuri specifice. Pe scurt, un 
discurs este conglomeratul de enunţuri, concepte, obiecte şi practici 
produse de o epistemă, care este setul total de relaţii sau regularităţi 
discursive ce înfăţişează posibilităţile de înţeles şi adevăr. Aceste reguli 
sunt imanente prin aceea că sunt simple regularităţi între elementele 
unui discurs, şi sunt contingente prin aceea că nu apar din fapte 
transcendentale despre limbaj sau fiinţe umana Metoda “arheologiei" a 
• lui Foucault încearcă să identifice aceste relaţii interne dintre elementele 
discursive, fără referire la intenţii sau reprezentări. 

Prin 1970, Foucault a introdus în această analiză un nou element 
formativ, puterea, şi a dezvoltat o nouă metodă “genealogică" pentru a 
descrie ceea ce el a numit “putere/cunoaştere". El a conceput puterea ca 
existând nu în indivizi, ci în relaţiile sociale şi a considerat că ea este 
implicată la fel de mult în dominaţie şi constrângere, ca şi în producerea 
cunoaşterilor, plăcerilor şi subiectivităţilor. El a formulat diada putere/ 
cunoaştere pentru a indica faptul că fiecare este implicată în cealaltă, în 
sensul că negocierile şi mişcările strategice ale puterii creează spaţiile 
deschise în care pot fi generate discursurile, dar că puterea este exercitată 
prin cunoaştere. Genealogia, o abordare împrumutată de la Nietzsche, 
este examinarea relaţiei dintre putere şi cunoaşterile specifice. 

Proiectul lui Foucault era unul politic prin faptul că era orientat către 
îndepărtarea ataşamentelor noastre dogmatice la categorii şi concepte 
prezente, dezvăluind geneza lor în mlaştina transformărilor conceptuale 
contingente, a conflictului istoric şi a luptei politice. De exemplu, 
explorarea de către el a istoriei nebuniei a avut drept primă directivă nu 
o luminare a trecutului, ci o eliberare a prezentului, printr-o demonstraţie 
a modurilor contingente în care a fost conceptualizată şi tratată nebunia, 
ca şi a modurilor variabile în care a fost trasată distincţia dintre cel nebun 
şi cel sănătos. Date fiind asemenea contingenţe, operările puterii sunt 
necesare pentru a explica generarea tuturor sistemelor de cunoaştere. 
Întrucît el a susţinut adesea că nu numai teoriile sunt contingente, ci şi 
criteriul de a distinge între adevărat şi fals, s-a spus despre opera lui 
Foucault că “se autoanulează", fiind incapabilă să susţină critica politică 
pe care el însuşi a dorit-o. Apărătorii săi au argumentat că pretenţiile sale 

erau regionale sau specifice şi prea modeste pentru a fi capabile să 
submineze toate pretenţiile de cunoaştere, iar prin asta să fie capabile să 
le susţină pe ale sale. Ei argumentează, de asemenea, că naraţiunile sale 
istorice au pus în discuţie cu succes multe categorii actuale ale analizei, 
şi că în aceasta constă impactul său politic. Influenţa sa cea mai 
importantă în epistemologie, dacă este să aibă una, va consta, cel mai 
probabil, în introducerea ideii că puterea este cel mai proeminent 
ingredient în toate conceptualizările cunoaşterii şi adevărului. 

Vezi şi EPISTEMOLOGIE CONTINENTALĂ; NIETZSCHE; ŞTIINTÂ 
SOCIALĂ. 

LINDA ALCOFF [C.Ş.] 


Frege, Gottlob (1848-1925) 

Filosof şi matematician german. Frege, profesor de matematică la 
Universitatea din Jena, şi-a devotat viaţa intelectuală unui singur proiect 
bine circumscris: reducerea aritmeticii la logica pură (vezi LOGICISM). 
Totuşi, în încercarea de a realiza acest program, Frege s-a găsit din ce în 
ce mai forţat să se confrunte cu probleme filosofice mai largi, ridicate de 
acesta: probleme cu privire la natura logicii, a limbajului, înţelesului şi a 
minţii. Ca urmare, el a formulat teorii privitoare la identitate, adevăr, 
validitate, existenţă, sens, referinţă, generalitate, formă logică, număr, 
obiecte, concepte, gânduri şi judecăţi. Importanţa, ca atare, trece mult 
dincolo de graniţele restrânse ale fundamentelor aritmeticii: a avut o 
influenţă formativă asupra lui Russell, Camap şi a lui Wittgenstein, de 
pildă, iar semnificaţia sa în cadrul filosofiei contemporane anglo-saxone 
este de primă mărime. El este larg recunoscut în prezent ca părintele 
filosofiei analitice. 

Vorbind în mare, semnificaţia lui Frege pentru epistemologie este de 
două feluri. Pe de o parte, revoluţia inaugurată de el atribuie în mod 
inevitabil consideraţiilor epistemologice un rol mai puţin central decât 
cel care le era atribuit de obicei în filosof ia post-carteziană. După cum a 
evidenţiat Dummett, una dintre pietrele de hotar ale filosofiei post-fre- 
geene, „analitice”, este că întrebările privitoare la natura cunoaşterii sau 
la întemeierea opiniilor noastre, sunt deplasate din centrul scenei filo¬ 
sofice, fiind înlocuite de întrebări privitoare la sens şi la înţelegere (vezi 
Dummett, 1973, pp. 665-70). Pentru Frege şi cei ce îl urmează, cu alte 
cuvinte, trebuie să ne întrebăm mai întâi cum este posibil să avem în 
vedere sau să spunem sau să captăm gândul că p Abia atunci când va fi 
fost formulat un răspuns adecvat la această problemă fundamentală, 
avem temeiul să ne întoarcem la asemenea probleme, în mod intrinsec 
subsidiare, precum cea dacă ştim cu adevărat că p sau dacă opinia noastră 
că p este întemeiată, şi aşa mai departe. Din această perspectivă, 
chestiunile ce privesc natura gândurilor - structura lor, valoarea lor de 
adevăr, felul în care sunt exprimabile în limbaj şi inţeligibilitatea lor - 
sunt anterioare faţă de chestiunile din epistemologie. într-un mod chiar 
mai radical, sunt de asemenea prioritare, şi independente faţă de 
problemele psihologiei şi filosofiei minţii, căci, deşi a gândi şi a judeca 
sunt acte mentale, nu există nimic subiectiv, în viziunea lui Frege, în 
privinţa a ce anume gândim şi judecăm (vezi PSIHOLOGISM). 

Pe de altă parte, Frege a adus un număr de contribuţii în cadrul 
epistemologiei, în primul rândul prin analiza oferită de el cu privire la 
accesul nostru cognitiv la obiectele abstracte, în genere, şi în particular 
la numere. Obiectele abstracte sunt entităţi auto-subzistente ce nu posedă 
proprietăţi spaţio-temporale şi sunt lipsite de capacităţi cauzale. Ele 
trebuie să fie imperceptibile, după cât se pare, iar dacă lucrurile stau 
astfel, apare imediat problema modului în care putem avea vreun contact 
cu ele sau o cunoaştere a lor. 

Frege a dat următoarea soluţie. Cunoaşterea obiectelor abstracte nu 
se preocupă cu „obiecte pe care ajungem să le cunoaştem ca pe ceva străin, 
din afară, prin intermediul simţurilor, ci cu obiecte date direct raţiunii 
noastre şi, prin înrudire, pronunţat transparente faţă de ea“ (Frege, 1884, 
p. 115). Factorul fundamental în cunoaşterea oricărui obiect, abstract sau 
concret, este captarea condiţiilor sale de identitate - a cunoaşte ce obiect 
este. în cazul obiectelor abstracte, prin urmare, trebuie să furnizăm 
condiţii de identitate care, deşi sunt accesibile raţiunii, nu depind de 
conştiinţa sensibilă a acelor obiecte. Ca atare, Frege introduce o proce¬ 
dură de abstracţie desemnată să transforme o relaţie de echivalenţă (i. 
e., o relaţie ce este tranzitivă, reflexivă şi simetrică) ce are loc între 
entităţi empirice, într-o identitate strictă ce are loc între obiecte abstracte 
(vezi Frege, 1884, p. 74). Dacă R este o relaţie de echivalenţă, şi dacă a 
şi b sunt obiecte empirice, atunci putem transforma enunţul „aRb" 

într-unul de forma „f(a)-f(b)“, unde termenii „f(a)“ şi „f(b)“ se vor referi 
la obiecte abstracte. De exemplu, dacă linia a este paralelă cu linia b, 
atunci suntem îndreptăţiţi să spunem: direcţia lui a este identică cu 
direcţia lui b. La fel, dacă sunt tot atâtea lucruri roşii pe masă câte lucruri 
albastre, putem spune: numărul lucrurilor roşii este identic cu numărul 
lucrurilor albastre. Aceste enunţuri de identitate specifică condiţiile de 
identitate pentru obiecte abstracte (direcţii şi numere, de pildă), iar aceste 
enunţuri sunt inteligibile fiindcă exprimă aceeaşi afirmaţie ca şi enun¬ 
ţurile din care au fost abstrase, enunţuri ce menţionau doar obiecte 
perceptibile şi relaţii ce puteau fi atribuite empiric între ele. în acest fel, 
potrivit lui Frege, putem începe să avem o cunoaştere a obiectelor 
abstracte în ciuda faptului că nu putem avea intuiţii sau percepţii ale lor. 

Vezi şi ANALITICITATE, INTUIŢIE ŞI DEDUCŢIE. 

Freud, Sigmund (1856-1939) 

Fondator austriac al psihanalizei, care a lucrat în Viena până la 
ocupaţia nazistă din 1938; a murit în Londra. Psihanaliza poate fi legată 
de tradiţia kantiană în epistemologie, pentru faptul de a indica modul în 
care ipotezele despre reprezentarea mentală aruncă o lumină asupra 
trăsăturilor generale şi limitelor cunoaşterii. Freud a susţinut că motivele 
conectate raţional de care noi avem cunoştinţă (inclusiv credinţele şi 
dorinţele) sunt bazate pe şi conturate de către altele, aparent formate în 
copilărie, care sunt preraţionale, doar protorealiste şi care privesc 

procesele corporale de bază. Aceste mative produc împliniri ale do¬ 
rinţelor, adică reprezentări ale situaţiilor în care ele sunt satisfăcute; iar 
modul lor de operare poate fi urmărit în termeni de fantezie inconştientă 
(cf. Segal, 1978, cap.2) 

De exemplu, unele fantezii epistemice comune pot fi ilustrate prin 
următorul vis. Un profesor a fost extrem de surprins când un elev devotat 
- care făcuse un efort special ca să înveţe cu el şi se străduia mult să-şi 
însuşească ideile lui - a dezvăluit brusc dorinţa de a-i suge penisul în acea 
noapte el a visat că un miel venise să sugă lapte din degetul său... Pentru 
el a fost clar că suptul din vis reprezenta învăţătura sa, mielul - elevul 
său care venise să-i absoarbă ideile, iar degetul său care alăptează - penisul 
pe care acest elev voise să-l sugă. 

Visul poate fi văzut ca reprezentând împlinirea atât a unei dorinţe 
sexuale specifice, cât şi a fanteziilor în care visătorul şi-a comparat 
învăţătura cu activităţi corporale deopotrivă sexuale şi de hrănire, iar 
ideile le-a comparat cu sperma şi laptele. în particular, în acest context 
el şi-a reprezentat penisul ca îndeplinind rolul unui sân care hrăneşte. 
Aceasta a fost o fantezie legată de rivalitatea sa faţă de femei; si a fost 
pe deplin consistentă cu multe din credinţele sale conştiente, inclusiv cu 
o convingere, pe care o sublinia adesea, că femeile sunt inferioare întrucât 
sunt mai puţin creative decât bărbaţii. 

La nivel personal, asemenea fantezii sunt întreţinute nu pentru că ele 
corespund realităţii, ci pentru că o ascund pe aceasta. La rândul lor, ele 
susţin o diversitate de alte motive ce împărtăşesc această funcţie. 
Fanteziile de acest gen pot implementa proiecţia, de vreme ce ele nu doar 
satisfac pe cineva într-un mod mult dorit, ci îl şi fac capabil să se 
reprezinte pe sine ca lipsindu-i, iar pe alţii ca având aspecte şi sentimente 
care sunt dureroase în contemplare, pline de invidie, distructive şi aşa 
mai departe. Fanteziile proiective par să joace un rol deosebit de 
semnificativ în dezvoltarea şi prin urmare în organizarea vieţii psihice şi 
sociale adulte. (Astfel, activităţile de profesor şi elev prezentate mai 
înainte erau aparent bazate pe fantezii despre transmisia falică a cunoaş¬ 
terii - care ar putea, de asemeni, să servească la a proiecta sentimente de 
lipsă, de invidie etc. asupra femeilor - şi de asemeni bazate pe credinţele 
lor conştiente. 

Astfel, rolul proiecţiei contrastează cu ideea tradiţională că noi ne 
construim reprezentarea despre ALTE MINŢI prin analogie cu ceea ce 
ştim despre noi înşine, prin intermediul introspecţiei (vezi ARGUMENT 
PRIN ANALOGIE). Mai degrabă, o mare parte din construcţia noastră 
constă în a atribui sistematic altora motive pe care nu le vom recunoaşte 
în noi înşine. Totuşi, o astfel de proiecţie poate deopotrivă să contribuie 
la coordonarea socială şi să atingă un anumit grad de acurateţe. Acest 
lucru este uneori destul de clar exemplificat în atitudinile grupurilor 

rivale, care dobândesc coeziune internă pe baza fanteziilor proiective 
similare şi prin aceasta sunt dispuse la neîncredere reciprocă. Acolo unde 
proiecţiile lor se oglindesc unele pe altele îndeaproape, fiecare grup poate 
construi o imagine foarte detaliată a malignităţii celuilalt grup, rămânând 
in acelaşi timp ignorant în privinţa propriei malignităţi. (Prin urmare, 
în mod paradoxal, deseori şi numai când aceste motive au fost suficient 
renegate pot fi traduse în act, cu toată ferocitatea justificată de puritatea 
şi inocenţa imaginară.) 

Fantezia şi credinţa se susţin reciproc, astfel încât credinţele să fie 
apte să servească scopurilor de reprezentare greşită chiar când sunt 
adevărate şi să fie întreţinute doar pentru acest rol când sunt false. Ca 
atare studiul fanteziei şi evitarea erorii bazate pe ea par o serioasă 
preocupare epistemologică. In general, psihanaliza sugerează că imaginea 
noastră asupra lumii, precum limba pe care o vorbim, este în bună parte 
aceea pe care ne cere să o construim o coordonare elaborată a mecanis¬ 
melor psihologice (inclusiv proiecţia). Prin urmare natura şi funcţionarea 
reprezentărilor noastre sunt cel mai bine înţelese în lumina mecanismelor 
ce le subîntind. Şi o astfel de acurateţe pe care ele o dobândesc efectiv 
este inexplicabilă adesea, cu excepţia cazului în care este rezultatul unei 
coordonări de reprezentări şi obiecte stabilite prin evoluţie. 

fundaţionism 

CONCEPŢIA INIŢIALĂ 

Fundaţionismul este o concepţie referitoare la structura sistemului 
de opinii întemeiate posedate de un anumit individ. Acest sistem se 
împarte în *Băzî'“(fdundâtion) şi “suprastructură", care se află în 
următoarea reiaJie: sub aspectul.întemeierii, opiniile din suprastructură 
depind de cele din bază, nu însă şi vice-versa. Această concepţie este totuşi 

formulată uneori în termeni de structură a cunoaşterii, şi nu a opiniei 
întemeiate. Dacă cunoaşterea înseamnă opinie adevărată şi întemeiată 
(la care se adaugă, poate, o condiţie suplimentară), se poate considera că 
cunoaşterea are o structură fundaţionistă în virtutea opiniei întemeiate 
pe care o presupune. în orice caz, eu voi interpreta această doctrină ca 
referindu-se în primul rând la opinia întemeiată, deşi îmi voi lua din când 
în când libertatea de a vorbi despre cunoaştere. 

Primul pas către o formulare mai explicită a poziţiei fundaţioniste 
constă în a distinge între întemeierea mediată (indirectă) şi întemeierea 
imediată (d.irgptă) a opiniei. A spune că o opinie este întemeiată mediat 
înseamnă a spune că ea este întemeiată printr-o relaţie adecvată în care 
se află cu alte opinii, de ex., prin faptul că este inferată din alte opinii 
întemeiate care îi oferă o susţinere adecvată, sau, alternativ, prin faptul 
că se bazează pe temeiuri adecvate. Astfel, dacă temeiurile pe care le am 
pentru a presupune că eşti deprimat sunt acelea că arăţi apatic, că 
vorbeşti pe un ton neobişnuit de lipsit de vlagă, că nu arăţi nici un interes 
faţă de lucruri care de obicei te interesează, etc., atunci opinia mea că 
eşti deprimat, dacă este întemeiată, este întemeiată întrucât este sus¬ 
ţinută în mod adecvat de opinia mea întemeiată că arăţi apatic, că vorbeşti 
pe un ton lipsit de vlagă... 

Pe de altă parte, o opinie este întemeiată imediat dacă întemeierea ei 
este de un alt tip, de ex., dacă este întemeiată întrucât se bazează pe 
experienţă sau dacă se “auto-întemeiază“. Astfel, opinia mea că arăţi 
apatic poate să nu se bazeze pe nimic altceva ce am temeiuri să cred decât' 
pe felul în care îmi pari mie. Iar opinia mea că 2+3=5 poate fi întemeiată 
nu pentru că o deduc din altceva ce cred în mod întemeiat, ci pur şi simplu 
pentru că mi se pare evident adevărată. în aceşti termeni, putem formula 
teza fundaţionismului spunând că toate opiniile mediat întemeiate îşi 
datorează întemeierea, în ultimă, instanţă, opiniilor imediat întemeiate. 
Pentru a obţine o idee mai precisă despre ce înseamnă acest lucru, va fi 
util să analizăm cel mai important argument în favoarea fundaţionismu¬ 
lui, argumentul regresului la infinit Fie opinia mediat întemeiată că p 
(folosim litere ca simboluri pentru conţinuturi de opinii). Această opinie 
este întemeiată, din ipoteză, în virtutea relaţiilor sale cu una sau mai 
multe opinii întemeiate, q şi r. Acum, cum sunt întemeiate fiecare dintre 
acestea, de ex., q? Dacă şi ea este întemeiată mediat, atunci ea este 
întemeiată întrucât se află într-o relaţie adecvată cu una sau mai multe 
opinii întemeiate, de ex., s. Cum se întemeiază s? Dacă ea este întemeiată 
mediat, aceeaşi problemă se va ridica Ia pasul următor. Pentru a evita 
atât circularitatea, cât şi regresul la infinit, suntem obligaţi să presu¬ 
punem că, atunci când urmărim înapoi această înlănţuire, ajungem la 
una sau mai multe opinii întemeiate imediat, care opresc regresul, 
întrucât întemeierea lor nu depinde de nici o altă opinie întemeiată. 
(Pentru mai multe detalii, vezi ARGUMENTUL REGRESULUI LA INFI- 

NIT). Mai exact, deoarece fiecare opinie întemeiată mediat poate fi 
susţinută de mai multe alte opinii întemeiate, imaginea generală este 
aceea a unei structuri arborescente cu mai multe ramuri, la baza căreia 
se află opinia iniţială. în aceşti termeni, fundaţionismul poate fi formulat 
ca acea concepţie conform căreia orice opinie întemeiată mediat se află 
la originea unei asemenea structuri, în care la vârful fiecărei ramuri se 
află o opinie imediat întemeiată, (vezi Alston, 1989, cap. 1,2.) 

VERSIUNI ALTERNATIVE 

Am prezentat fundaţionismul ca o concepţie privitoare la structura 
pe care o prezintă în fapt opiniile întemeiate ale unei persoane particu¬ 
lare. El a fost interpretat uneori în moduri care se abat de la fiecare dintre 
sintagmele tipărite cu caractere italice din propoziţia anterioară. Astfel, 
el este uneori văzut mai degrabă ca o caracterizare a structurii “cunoaş¬ 
terii noastre" sau a “cunoaşterii ştiinţifice", decât a sistemului cognitiv 
aTunui subiect individual. Cât despre cealaltă sintagmă, fundaţionismul 
este conceput uneori ca referindu-se mai degrabă la modul în care se 
o bţine sau se acumulează cunoaşterea (opinia întemeiată), decât la 
structura cunoaşterii posedate de o persoană la un moment dat. Astfel, 
unii consideră că cercetarea ştiinţifică începe prin înregistrarea obser¬ 
vaţiilor (opinii observaţionale întemeiate imediat) şi continuă cu inferarea 
indy.ctivă a generalizărilor. Din nou, fundaţionismul este conceput uneori 
nu ca o descriere a unui produs finit sau ca un mod de dobândire a 
cunoştinţelor, ci ca o sugestie referiţo.are la modul în care ar putea fi 
reconstruit sistemul, ca o indicaţie privind felul în care el ar putea fi 
cOTâtruit în întregime pornind de la fundamente întemeiate imediat. 
Acesta din urmă ar părea să fie tipul de fundaţionism pe care îl întâlnim 
la DESCARJ.ES- în orice caz, în epistemologia contemporană anglo- 
americanâ, fundaţionismul este conceput cel mai adesea ca o descriere a 
structurii pe care o prezintă în fapt sistemul de opinii întemeiate al unui 
individ. 

Trebuie de asemenea să menţionăm că termenul este utilizat cu o 
imprecizie regretabilă în cercurile literare contemporane, şi chiar în 
anumite colţuri ale lumii filosofice, cu referire la orice, pornind de la 
realism - concepţia că realitatea are o constituţie determinată, inde¬ 
pendentă de modul în care noi o concepem sau de ceea ce credem despre 
ea - şi până la diferite tipuri de “absolutism" din etică, politică sau de 
oriunde, şi chiar cu referire la truismul că adevărul este stabil (dacă o 
propoziţie este adevărată, ea rămâne adevărată!). Acest articol se va 
concentra în continuare asupra fundaţionismului aşa cum a fost el 
explicat mai sus. 

CONCEPŢII REFERITORE LA SENSUL TERMENULUI „BAZĂ" 

întrucât fundaţionisinul susţine că întreaga întemeiere mediată se 
sprijină pe opinii întemeiate imediat, putem împărţi variaţiile în formă 

ale acestei concepţii în variaţii care privesc opiniile imediat întemeiate, 
“baza", şi variaţii ce se referă la modurile de derivare ale altor opinii din 
opiniile de bază, la felul în care este construită “suprastructura". Variaţia 
cea mai evidentă de primul tip priveşte întrebarea: ce moduri de 
întemeiere imediată sunt admise? Multe abordări, atât pro cât şi contra, 
se limitează la o formă de întemeiere imediată - auto-evidenţă (self-evi- 
dence), auto-întemeiere (self-justification) (auto-temei (self-warrant)), în¬ 
temeiere printr-o sesizare directă a faptului la care se referă opinia sau 
altceva. Se presupune apoi de către critici, în mod neîntemeiat, că prin 
respingerea acelei singure forme va fi respins fundaţionismul, în general 
(Alston, 1989, cap.3). Pe plan istoric, accentul a fost pus pe opinii care 
pur şi simplu “înregistrează" (“record") ceea ce este dat în mod direct în 
experienţă (Lewis, 1946) şi pe propoziţii “auto-evidente“ (“percepţiile 
clare şi distincte" ale lui Descartes şi “percepţia acordului şi a dezacor¬ 
dului dintre idei" a lui Locke). însă recent s-a acordat o mare atenţie şi 
auto-temeiului (Alston, 1989, cap 11; Chisholm, 1977, cap 2), şi există de 
asemenea şi o versiune RELIABILISTĂ, conform căreia o opinie poate fi 
întemeiată imediat pur şi simplu prin aceea că este obţinută printr-un 
proces demn de încredere care nu are drept input-uri alte opinii (Bon Jour, 
1985, cap 3). 

Concepţiile fundaţioniste diferă şi prin constrângerile suplimentare 
care sunt puse eventual bazei. Pe plan istoric, era un lucru comun să se 
ceară ca baza cunoaşterii să prezinteanumite “imunităţi epistemice", cum 
le-am putea numi - imunitate faţă de eroare (vezi INFAILIBILISM), faţă 
de respingere (vezi INCORIGIBILITATE) sau faţă de îndoială (vezi 
INDUBITABILITATE). Astfel, Descartes, alături de mulţi alţi filosofi ai 
secolelor XVII şi XVIII, considera că orice cunoaştere demnă de acest 
nume s-ar baza pe cunoştinţe (cognitions) al căror adevăr este garantat 
(infailibile), care au o constanţă maximă, despre care nu se va putea arăta 
niciodată că sunt greşite (incorigibile) şi faţă de care nu se poate ridica 
nici o îndoială rezonabilă (indubitabile). De aici căutarea din Meditaţii a 
unei garanţii divine pentru facultatea noastră a intuiţiei raţionale. 
Criticile la adresa fundaţionismului s-au îndreptat adesea împotriva 
acestor constrângeri (Lehrer, 1974; WilI, 1974; un răspuns la adresa 
amândurora se găseşte în Alston, 1989, cap 2). Este important să 
înţelegem că o poziţie fundaţionistă într-un sens distinctiv poate fi 
formulată fără a se impune bazei vreo condiţie de acest tip (vezi secţiunea 
următoare.) în privinţa celei de-a doua dimensiuni a variaţiei, cea a 
modurilor de derivare a suprastructurii din bază, Descartes, alături de 
Locke şi de mulţi alţi filosofi din modernitatea timpurie, a adoptat poziţia 
tare că inferenţa deductivă ce porneşte de la bază constituie singurul mod 
de a obţine cunoaştere mediată într-un sens strict, deoarece nimic altceva 
nu ar garanta păstrarea adevărului. Locke s-a interesat şi de forme mai 
slabe de susţinere, în interpretarea pe care o dă Judecăţii şi Probabilităţii 

în cartea a patra a Eseului său, însă nu a progresat prea mult către o 
concepţie sistematică (vezi INTUIŢIE ŞI DEDUCŢIE). în secolul nostru, 
mulţi fundaţionalişti au recunoscut că cerinţele carteziene sunt prea 
restrictive, însă nu prea există un consens privitor la ce anume ar trebui 
pus în locul lor. Există un acord genera] asupra ideii că inferenţele 
inductive şi probabilistice sunt necesare, iar INFERENŢA CĂTRE CEA 
MAI BUNĂ a fost larg acceptată în ultima vreme (vezi de ex. Moser, 
1989), însă discuţiile tind să se împotmolească în numeroasele dificultăţi 
legate de aceste moduri de inferenţă. CHISHOLM (1977, cap 4) este 
renumit pentru a fi încercat să taie nodul gordian spunând răspicat că 
trebuie să acceptăm orice moduri de derivare care ne dau posibilitatea 
de a trece de la cunoaşterea directă pe care o avem la orice altceva avem 
temeiuri să credem. 

TIPURI DE JEUNDAŢIONI'SM' - 

Există diferite moduri de a distinge tipurile de epistemologie fun- 
daţionistă cu ajutorul variaţiilor pe care le-am enumerat, plantinga (1983) 
a. avansat o concepţie influentă, “fundaţionismul clasic", care se particu¬ 
larizează prin restricţiile puse bazei. El defineşte această concepţie ca o 
disjuncţie între “fundaţionismul antic şi medieval", după care baza 
conţine ceea ce este "auto-evident“ şi “evident pentru simţuri", şi “fun¬ 
daţionismul modern", care înlocuieşte “evident pentru simţuri" cu “inco¬ 
rigibil", termen care, în practică, a fost înţeles ca aplicându-se numai 
opiniilor despre stările de conştienţă prezente ale unei persoane. 
Plantinga însuşi a dezvoltat această concepţie, în contextul unei argumen¬ 
tări în favoarea ideii că şi elemente din afara acestui domeniu, în 
particular anumite opinii despte Dumnezeu, ar putea fi întemeiate 
imediat. O distincţie recentă larg răspândită este aceea între fundaţio¬ 
nismul.numit “tare" satr*extrem“ şi fimdaţionismul “moderat", "modest"• 
sau "minimal", distincţia, având în vedere faptul dacă'diverse imunităţi' 
epistemice simt cerute sau nu bazei. In sfârşit, am distins între fundaţio¬ 
nism “simplu" şi “iterativ" (Alston, 1989, cap. 1), în funcţie de faptul dacă 
se cere unei baze doar ca ea să fie întemeiată imediat sau şi ca opinia de 
ordin mai mare că prima opinie care este întemeiată imediat să fie ea 
însăşi întemeiată imediat. în eseul menţionat mai sus, sugerez că 
plauzibilitatea condiţiei mai tari vine dintr-o “confuzie de nivel" între 
opinii de pe niveluri diferite. 

Opoziţia clasică este aceea dintre fundaţionism şi CQERENTISM. 
Coerentismul neagă orice întemeiere imediată. El atacă arguţnentul 
regresului respingând lanţurile “lineare" de întemeiere şi considerând, 
de fapt, că sistemul total de opinii este primordial din punct de vedere 
epistemic. O opinie particulară este întemeiată în măsura în care este 
integrată într-un sistem coerent de opinii. Mai recent, PRAGMATIŞTI 
precum John DEWEY au dezvoltat o poziţie cunoscută sub numele de 

contextualism, care evită atribuirea vreunei structuri globale cunoaşterii, 
întrebări cu privire la întemeiere pot apărea doar în contexte particulare, 
definite în termeni de supoziţii care sunt pur şi simplu luate drept admise, 
deşi ele pot fi puse la îndoială în alte contexte, în care alte supoziţii vor 
fi privilegiate. 

CRITICI ALE FUNDATIONISMULUI 

Fundaţionismul poate fi atacat atât sub aspectul angajării sale faţă 
de întemeierea imediată, cât şi în privinţa tezei sale că toate opiniile- 
mediat întemeiate depind în ultimă instanţă de cele imediat întemeiate: 
Deşi, după părerea mea, cel de-al doilea aspect constituie punctul ca maf 
slab al poziţiei, cea mai mare parte a atacurilor critice s-au îndreptat 
împotriva celui dintâi. După cum am subliniat mai sus, mare parte a 
acestei critici s-a îndreptat împotriva unei forme particulare a întemeierii 
imediate, ignorând posibilitatea altor forme. Astfel, mare parte a artileriei 
anti-fundaţionis te a fost aţintită asupra.„mitului datului" (tbe myth'Of the 
given), asupra Ideii că faptele sau lucrurile sunţ ,,date" conştiinţa într-un 
mod preionceptual, prejudic_aţionad, şi câjopiniile’pdt ?f întemeiate’p€~ 
această bază (Seilârs, 1963). Cel mai însemnat argument general îm¬ 
potriva întemeierii imediate este un argumenFcl'e"tipUTTăsceîisiunii- 
nîvelurilor", dupâ'căre oneelacto'r cie sjpr e care seconsTderacaî^Krrieiază- 
imediat o opinie, poate reallza^aceastaniţelneiere doar dacă subiectul ar»? 
temeiuri să creadă că presupusul factor întemeietor are acele trasaturi 
pe care trebuie să le aibă pentru a întemeia. Astfel, de vreme ce 
întemeierea opiniei iniţiale depinde de întemeierea opiniei de la un nivel 
superior pe care tocmai am precizat-o, întemeierea nu este, to uşi, 
imediată (BonJour, 1985, cap 2). După părerea mea, nu avem o susţinere 
adecvată a vreunei asemenea condiţii de nivel superior pentru întemeiere; 
iar dacă ni s-ar impune o astfel de condiţie, am fi împinşi într-un regres 
la infinit, căci o condiţie similară ar fi la fel de valabilă şi pentru opinia 
de ordin superior că factorul întemeietor iniţial era eficace. 

Vezi şi ARGUMENTUL REGRESULUI LA INFINIT; CUNOAŞTERE 
PERCEPTUALĂ; ARGUMENTUL LIMBAJULUI PRIVAT; SELLARS. 

în mâinile vechilor greci şi în special la Euclid (circa 300 î. Chr.), 
geometria a dobândit un grad de perfecţiune neegalat de nici altă ştiinţă 
anterioară perioadei moderne. Astronomia antică şi cea medievală, deşi 
cultivate pe scară largă, nu erau mai mult decât o geometrie aplicată, căci 
le lipsea o explicaţie dinamică adecvată a fenomenelor studiate. într- 
adevăr, până la Principia lui Newton (1687), nici un corp de cunoştinţe 
ştiinţifice nu a egalat Elementele lui Euclid în fertilitate, întindere, rigoare 
sau dezvoltare sistematică. Pentru aproape două milenii, geometria 
euclidiană a constituit paradigma însăşi a cunoaşterii ştiinţifice sis¬ 
tematice. E greu de trecut cu vederea importanţa acestui fapt pentru 
istoria filosof iei. 

Geometria nu începe cu Euclid. După cum ştie orice şcolar, vechii 
egipteni foloseau geometrie ca pe o artă practică, în construirea piramide¬ 
lor şi gestionarea pământurilor. La un moment dat, probabil în jur de 
600 î. Chr, grecii au început să transforme această tehnică într-o ştiinţă 
riguros deductivă. E cert că pe timpul lui PLATON (circa 429-347 î. Chr.) 
ajunsese la un grad înalt de dezvoltare, iar Platon a fost puternic 
impresionat de aceasta. Potrivit legendei, la intrarea în ACADEMIE se 
putea citi: „să nu intre aici cel ce nu ştie geometrie*. 

Platon a realizat că geometria, strict vorbind, nu este despre obiecte 
fizice. Obiectul său constă în entităţi abstracte precum liniile drepte, 
cercurile perfecte şi triunghiurile perfecte. în relaţie cu celebra sa 
metaforă a liniei divizate, obiectele geometriei nu aparţin lumii materiale 
a devenirii, ci lumii ideale a fiinţei. Geometria furnizează astfel intrarea 
în tărâmul ideal platonic al formelor. Cunoaşterea formelor nu vine din 
experienţa sensibilă, ci din gândirea omenească. Totuşi, din moment ce 
lucrurile fizice „participă* la forme, geometria ne furnizează informaţii 
folositoare şi pentru treburile practice. Astfel, Platon a oferit o versiune 
timpurie a doctrinei, formulată mai târziu de către Kant, după care există 
ceva de felul unei cunoaşteri sintetice a priori (vezi KANT). 

Se pare că Euclid a iniţiat ideea că toate adevărurile geometriei pot 
fi deduse dintr-un număr mic de presupoziţii de bază. Făcând astfel, a 
inventat metoda axiomatică, metodă ce face parte în continuare din 
matematică şi logică. Nu ştim cum privea Euclid postulatele sale (faptul 
că le numea „postulate* sau „axiome* este neimportant). E clar că mulţi 
din succesorii săi, de-a lungul timpului, le-au luat ca fiind adevăruri de la 

sine evidente. Imaginea cunoaşterii ştiinţifice ce se degajă de aici este 
cea a unui corp de propoziţii deduse toate în mod riguros din premise ce 
sunt evidente pentru raţiune (vezi AXIOMATICĂ, RAŢIONALISM). 

Se spune adesea că DESCARTES este primul filosof modern. Cu 
inventarea geometriei analitice el aduce o contribuţie epocală la ma¬ 
tematică. Afinitatea dintre gândirea sa filosofică şi geometrie este 
manifestă. în lucrarea sa asupra metodei, procedura pe care o recomandă 
este tocmai cea care ar fi potrivită pentru descoperirea şi demonstrarea 
propoziţiilor geometrice, dar prezintă cu greu vreo asemănare cu me¬ 
todele ştiinţelor empirice. în Meditaţii, unde îşi construieşte sistemul său 
filosofic de la început, el caută şi descoperă o propoziţie indubitabilă 
(.gândesc, deci exist"), pe baza căreia să îl întemeieze (vezi COGITO). El 
face apel la principii evidente pentru lumina naturală a raţiunii, în cadrul 
„demonstraţiilor" sale a priori pentru existenţa lui Dumnezeu. Subliniază 
caracterul cert al ideilor clare şi distincte. Toate acestea sugerează cu 
putere acel gen de certitudine de la sine evidentă care fusese adesea 
acordată axiomelor geometriei. Viziunea sa metafizică, după care extin¬ 
derea este esenţa materiei, dezvăluie influenţa profundă a geometriei 
asupra filosofiei sale. 

Atunci când KANT a preluat problema cunoaşterii sintetice a priori, 
el nu a trebuit să zăbovească asupra întrebării dacă există o cunoaştere 
sintetică A PRIORI. Geometria euclidiană dăduse socoteală de asta. 
Propoziţiile sale pot fi stabilite prin raţiunea pură şi ele ne informează 
despre structura spaţiului fizic al universului nostru şi de relaţiile spaţiale 
dintre entităţile din el. Problema importantă era cum de este o asemenea 
cunoaştere posibilă. El a văzut geometria euclidiană ca pe o formă 
necesară a intuiţiei spaţiale, adică, ca pe o carcasă pentru vizualizarea 
luci-urilor şi evenimentelor din lumea fizică. Dacă este ca cunoaşterea 
ştiinţifică să fie posibilă, atunci această carcasă este indispensabilă. 
Geometria lui Euclid se baza pe cinci postulate: 

PI între oricare două puncte poate fi trasată o linie dreaptă. 

P2 O linie dreaptă finită poate fi extinsă continuu într-o linie dreaptă 
P3 Poate fi trasat un cerc cu orice centru şi orice rază. 

P4 Toate unghiurile drepte sunt egale între ele. 

P5 Dată fiind o linie dreaptă şi un punct care nu se află pe acea linie, 
există doar o singură linie şi numai una, paralelă cu linia dată, care să 
treacă prin acel punct. (Această formulare, cunoscută ca axioma lui 
Playfair 1 , nu este postulatul al cincilea al lui Euclid, dar este echivalentă 

1 John Playfair (1748-1819). Geometru, geolog şi fizician scoţian. Studiază 
teologia la Universitatea din St. Andrews. Intre 1785-1805 este profesor 
de matematică la Universitatea din Edinburgh. Renumit pentru rezultatele 
sale în geologie (este primul autor care avansează presupunerea că o apă 
curgătoare îşi croieşte singură albia) şi geometrie (oferă o formulare 
alternativă a celui de-al cincilea postulat al lui Euclid, asemănătoare celei 
prezente deja la Proclos). (N. t.) 

cu el, având avantajul că se concentrează direct asupra problemei 
paralelismului). 

De-a lungul secolelor, din antichitate şi până la începutul secolului 
nouăsprezece, au existat numeroase încercări de a demonstra cel de-al 
cincilea postulat - poate fiindcă nu a fost considerat la fel de evident 
precum celelalte patru. Iar pe vremea morţii lui Kant, în primii ani ai 
secolului nouăsprezece, diferiţi matematicieni au început să reâlizeze că 
postulatul paralelelor nu este un adevăr necesar. A început astfel dezvol¬ 
tarea geometriilor non-euclidiene. După toate probabilităţile, Cari Frie- 
drich Gauss a fost primul care a făcut acest pas, dar el nu şi-a publicat 
lucrările. Scuza sa a fost că nu dorea să audă răgetele de măgar, adică 
strigătele de indignare ce ar fi rezultat, dacă ar fi fost să facă public 
negarea postulatului paralelelor. Aproape douăzeci de ani mai târziu, 
Johann Bolyai şi Nikolai Ivanovici Lobacevski au dezvoltat şi au publicat 
sisteme de geometrie în care axioma lui Playfair era înlocuită de 
postulatul că printrun punct dat există mai mult de o paralelă. Deşi 
primele patru postulate ale lui Euclid erau suficiente pentru a dovedi că 
există cel puţin o paralelă, Georg F. B. Riemann, cam pe la mijlocul 
secolului nouăsprezece, a arătat cum se poate construi o geometrie 
non-euclidiană fără paralele, făcând modificări minore ale primelor patru 
postulate. Prin urmare, până la mijlocul secolului nouăsprezece existau 
trei tipuri de geometrii: (1) nici o paralelă, (2) o singură paralelă, (3) mai 
mult de o paralelă. Era natural să apară problema consistenţei geometri¬ 
ilor non-euclidiene şi s-a răspuns printr-o demonstraţie de consistenţă 
relativă. Deşi este imposibil să se demonstreze consistenţa absolută a 
oricăreia dintre aceste geometrii, s-a arătat că toate cele trei tipuri ţin 
sau cad împreună. Dacă oricffe tip de geometrie non-euclidiană conţine o 
contradicţie, atunci şi geometria euclidiană se află în aceeaşi situaţie. 

Descoperirea geometriilor non-euclidiene, aflate la egalitate cu geo¬ 
metria euclidiană în privinţa consistenţei logice, a constituit o revoluţie 
intelectuală poate la fel de profundă ca şi revoluţia copernicană. Nu mai 
putea fi indicată o singură geometrie ca fiind singura reprezentare 
posibilă a spaţiului fizic. Trebuie subliniat, totuşi, că doctrina kantiană 
a sinteticului a priori nu a fost, prin aceasta, respinsă. Dacă geometria 
euclidiană ar fi fost singura geometrie logic consistentă, atunci ar fi fost 
analitică a priori şi nu sintetică a priori. Viziunea lui Kant nu era că 
geometria euclidiană este logic privilegiată, ci, mai degrabă, că este 
epistemologic privilegiată (ca formă necesară a vizualizării). 

Diferiţi filosofi au pus în discuţie statutul epistemologic al geometriei, 
în jurul începutului secolului douăzeci, Henri Poincare a argumentat că 
alegerea unei geometrii pentru a descrie spaţiul fizic are o importantă 
componentă convenţională. El credea, totuşi, că vom alege întotdeauna 
geometria euclidiană pentru a descrie lumea noastră, fiindcă este mai 
simplă decât cele non-euclidiene. Mai târziu, când Einstein a folosit 

geometria non-euclidiană în formularea teoriei generale a relativităţii, el 
a apărat respingerea geometriei euclidiene, pe temeiul că întregul sistem, 
ce include atât geometria, cât şi fizica, este mai simplu, chiar dacă 
geometria euclidiană este în sine mai simplă decât geometria non-euclidi¬ 
ană. Opera filosofică clasică în acest domeniu este cea realizată de Hans 
REICHENBACH. 

Un alt rezultat al apariţiei geometriei non-euclidiene a fost studiul 
atent al naturii sistemelor axiomatica Deşi opera lui Euclid era cu 
adevărat remarcabilă, ea nu satisfăcea standardele moderne ale rigorii 
logice. David Hilbert, de exemplu, a formalizat atât geometria euclidiană, 
cât şi geometriile non-euclidiene, potrivit unor standarde mult mai înalte 
de exactitate. Opera lui Hilbert a condus la poziţia cunoscută sub numele 
de formalism, în filosofia matematicii. 

în lumina dezvoltărilor începând cu descoperirea geometriilor non-eu¬ 
clidiene, trebuie să distingem între geometria pură şi geometria aplicată. 
O geometrie pură este pur şi simplu un sistem axiomatic neinterpretat 
care, în sine, nu poartă asupra naturii spaţiului fizic. Ea este, cu toate 
acestea, a priori. O geometrie aplicată este o descriere a unor aspecte ale 
realităţii fizice, dar nu este a priori. Ea este, totuşi, sintetică. Nu există 
o geometrie care să fie deopotrivă sintetică şi a priori. 

Vezi şi ANALITICITATE, CUNOAŞTERE MATEMATICĂ 

Filosof american. Goodman consideră că epistemologia cuprinde 
înţelegerea sau cunoaşterea (cognition) în toate formele sale. Ea nu se 
reduce la teoria cunoaşterii. 

SISTEME 

Goodman respinge ideile de analiticitate, de necesitate şi de certitu¬ 
dine întemeiate în experienţa imediată. Dar deşi orice convingere poate 
fi abandonată, unele au o credibilitate iniţială (Goodman, 1972, pp. 60-8). 
Noi construim sisteme de gândire în jurul acestor convingeri, le revizuim 
sau renunţăm la ele doar în măsura în care este nevoie pentru a maximiza 
credibilitatea lor globală. De obicei, oricare dintr-o serie de modificări are 
drept rezultat un sistem cu credibilitate maximală. Fiecare astfel de 
sistem este acceptabil. De aici rezultă un pluralism, întrucât sistemele cu 
credibilitate maximală nu trebuie să se reducă la o singură bază şi nici 
să fie superveniente faţă de aceasta. în particular, caracterul demn de 
susţinut al FENOMENALISMULUI nu depinde de faptul că el ar fi 
reductibil la fizicalism sau ar constitui baza acestuia (Goodman, 1951). 
în (1988), Goodman şi Elgin sugerează că ar putea fi suficient ceva chiar 
şi mai modest decât credibilitatea iniţială - adoptarea curentă. Atunci 
când construim teorii, noi ordonăm, îmbunătăţim, elaborăm şi extindem 
opiniile care sunt adoptate în mod curent, indiferent dacă acestea sunt 
credibile sau nu. Şi le judecăm valoarea epistemică prin eficacitatea 
cognitivă a sistemelor care rezultă în acest mod. 

Enunţurile cu credibilitate iniţială şi cele adoptate în mod curent 
subdetermină de obicei individuaţia şi clasificarea. De exemplu, aserţiu¬ 
nile noastre cu credibilitate iTiiţială despre stele nu stabilesc dacă găurile 
negre sunt stele. Sisteme care răspund aceloraşi aserţiuni cu credibilitate 
iniţială pot decide asupra acestor probleme în mod diferit Unul poate să 
considere găurile negre stele; celălalt, reziduurile unor stele dispărute. 
Ambele sisteme pot fi avea o credibilitate maximală. Atunci ambele 
răspunsuri sunt corecte. 

Evident, nu putem accepta contradicţia. Astfel, conchide Goodman, 
corectitudinea este relativă la un sistem acceptabil sau la o versiune a 
lumii (world-version). Relativ la o versiune, găurile negre sunt stele. 
Relativ la alta, ele nu sunt. De aici nu rezultă totuşi că merge orice. Relativ 
la nici un sistem acceptabil stelele sunt atât stele cât şi non-stele 
(Goodman, 1978). 

Corectitudinea cognitivă, sugerează Goodman, constă în adecvare şi 
eficacitate. Opiniile corecte se împletesc pentru a forma un sistem care 
corespunde propoziţiilor noastre cu credibilitate iniţială şi care este 
eficace în urmărirea obiectivelor noastre cognitive. Adevărul nu este nici 
necesar, nici suficient pentru corectitudine. Adevărurile sunt adesea 
greşite pentru că sunt irelevante, banale, întortocheate sau neinforma- 

tive; falsităţile sunt adesea corecte pentru că sunt relevante, iluminative, 
fructuoase şi/sau elegante. Legea lui Boyle, deşi literal falsă, sporeşte 
înţelegerea pe care o avem despre gaze aşa cum nu o poate face nici o 
descriere adevărată a fenomenelor (Goodman and Elgin, 1988, pp. 
153-66). 

PROIECŢIE 

Paradoxul verdastrului (grue paradox) demonstrează cât de impor¬ 
tantă este corectitudinea împărţirii pe categorii (vezi PROIECŢIE, PRO- 
IECTIBILITATE). Ceva este verdastru dacă este examinat înaintea unui 
moment t din viitor şi este verde sau nu este examinat înainte de t şi 
este albastru. Chiar dacă toate smaraldele despre care avem date sunt 
verdastre, noi nu avem voie să inferăm că toatesmaraldelesunt verdastre. 
Căci “verdastru" nu este proiectibil. El nu poate transmite credibilitatea 
de la cazuri cunoscute la cazuri necunoscute. Numai predicatele proiec- 
tibile sunt potrivite pentru inducţie. 

Goodman consideră că înrădăcinarea este cheia proiectibilităţii. A- 
vând o istorie lungă de proiectări încununate de succes, „verde" este 
înrădăcinat; lipsindu-i o astfel de istorie, „verdastru" nu este. O ipoteză 
este proiectibilă, sugerează Goodman, numai dacă predicatele sale (sau 
cele de care se leagă ea în mod adecvat) sunt mult mai bine înrădăcinate 
decât cele ale ipotezelor rivale. 

Succesele trecute nu asigură succese viitoare. Inducţia rămâne o 
afacere riscantă. Raţiunea de a prefera predicate înrădăcinate este 
pragmatică. Dintre proiecţiile care pot fi făcute pornind de la clasa datelor 
empirice pe care le avem, cele care corespund practicii trecute ne dau 
posibilitatea de a ne utiliza în cel mai bun mod resursele cognitive. 
Şansele lor de a fi adevărate nu sunt mai mici decât cele ale proiecţiilor 
rivale, iar utilitatea lor cognitivă este mai mare. 

Preferinţa pentru înrădăcinare nu exclude inovaţia conceptuală. Un 
termen precum “quarc" poate fi introdus acolo unde nici un predicat 
înrădăcinat nu este de folos. Deoarece el nu a fost proiectat în trecut, nu 
şi-a câştigat înrădăcinarea. Proiectibilitatea sa derivă din înrădăcinarea 
moştenită de la termeni înrudiţi cu el, de ex., “electron". Atunci când 
ipotezele rivale au o înrădăcinare câştigată egală, proiectibilitatea lor este 
determinată de diferenţele de înrădăcinare moştenită. în ciuda eventualei 
lor înrădăcinări, predicatele a căror proiecţie conduce cu regularitate de 
la premise adevărate la concluzii false nu sunt proiectibile. Istoria 
eşecurilor proiecţiilor newtoniene a avut drept urmare golirea categoriilor 
fizicii clasice de proiectibilitatea lor, făcând loc categoriilor relativiste. 
Astfel, predicatele noi devin proiectibile în măsura în care se integrează 
în sisteme inductive eficiente sau în sisteme care le înlocuiesc pe cele 
ineficiente. 

ARTA 

în concepţia lui Goodman, estetica este o ramură a epistemologiei. 
Artele sporesc înţelegerea iar estetica explică modul în care ele realizează 
acest lucru (Goodman, 1964). 

Operele de artă, afirmă el, fac parte dintre sistemele simbolice. A 
înţelege o operă nu înseamnă a o “aprecia", a te bucura de ea sau a găsi 
că este frumoasă, ci a o interpreta corect - a recunoaşte ce şi cum 
simbolizează ea şi ce legătură are ceea ce ea simbolizează cu alte aspecte 
ale lumilor noastre. O întâlnire cu arta poate da naştere unor noi moduri 
de înţelegere, poate provoca noi clasificări care să disece categoriile 
învechite şi să scoată la iveală tipare şi discrepanţe neobservate până 
atunci. Nu toate sunt la propriu. Metafora, aluzia şi forme mai complexe 
de referire fac adesea conexiuni pe care terminologia literală disponibilă 
nu le poate capta (Goodman, 1984, pp. 55-77). 

Un mod remarcabil de simbolizare în artă este exemplificarea, prin 
care un simbol se referă la unele dintre proprietăţile sale. Un tablou 
timpuriu al lui Picasso poate să exemplifice, la propriu, albastrul şi, 
metaforic, melancolia. însă exemplificarea nu este specifică artei. în¬ 
trucât constă în relaţia dintre exemplu şi ceea ce este exemplificat, ea stă 
în centrul ştiinţei cât şi al comerţului. 

Un exemplu prilejuieşte accesul epistemic la lucrul pe care îl exempli¬ 
fică. Pornind de la o bucată de ţesătură, se poate infera calitatea ţesăturii. 
Tot astfel, atunci când exemplifică, operele de artă oferă accesul epistemic 
la unele dintre trăsăturile lor şi la lucrurile care împărtăşesc acele 
trăsături. în mare măsură datorită exemplificării la propriu şi metaforice, 
Guernica ne face capabili să înţelegem ceva din ororile războiului 
(Goodman, 1964, pp. 45-95). în ceea ce priveşte exemplele , ca şi în cazul 
celorlalte simboluri, corectitudinea interpretării este crucială. 

Goodman nu neagă impactul emoţional al artei, însă îi acordă o altă 
importanţă. în artă, susţine el, emoţiile funcţionează cognitiv. Noi ne 
folosim reacţiile la o operă ca instrumente pentru a o explora. Şi cu cât 
sensibilitatea noastră este mai rafinată, cu atât mai multă cunoaştere 
(insight) ne oferă emoţia (ibid., pp. 248-52). 

Şi valoarea funcţionează ca mijloc. în loc să ne ocupăm de o operă 
pentru a-i determina valoarea, crede Goodman, ar trebui să folosim 
evaluarea pentru a ne concentra atenţia. Faptul că sculpturi care par 
asemănătoare diferă ca valoare provoacă o căutare a diferenţelor. Aceasta 
ar putea duce la descoperirea unor trăsături pe care mai înainte nu le 
puteam discerne, mărindu-ne astfel capacităţile de percepţie (Goodman, 
1972, pp. 120-1). 

Epistemologia lui Goodman reprezintă astfel o cercetare cuprin¬ 
zătoare a virtuţilor cognitive şi a condiţiilor care le cultivă. Ea cuprinde 
atât artele cât şi ştiinţele şi ia în considerare contribuţiile pe care 

percepţia, emoţia, teoria, practica şi simbolizarea le aduc la sporirea 
înţelegerii. 

Grice, H. Paul (1913-1988) 

Filosof britanic, Grice a lucrat mai întâi la Oxford iar apoi la 
University of California (Berkeley), fiind cunoscut în primul rând pentru 
studiul filosofiei limbajului şi a minţii. în ultimii ani a avut cercetări de 
mare întindere în etică şi metafizică. Cea mai mare parte a operei sale a 
rămas nepublicată la moartea sa. 

Contribuţiile lui Grice la epistemologie sunt două - una directă, iar 
alta indirectă. Contribuţia directă o reprezintă încercarea sa de a furniza 
o nouă tratare a teoriilor cauzale ale percepţiei. Asemenea teorii pot fi 
găsite cel puţin începând cu OCKHAM, iar mai recent la Price, dar ele 
nu mai erau agreate la momentul la care a scris Grice. In apărarea teoriei, 
Grice utilizează o distincţie metodologică importantă între domeniul 
filosofiei şi cel al ştiinţelor specializate. El este astfel în antiteză cu 
abordările naturalizate ale epistemologiei de astăzi (vezi EPISTEMOLO¬ 
GIE NATURALIZATĂ), chiar dacă are în comun cu astfel de abordări 
accentul pus pe conexiunile cauzala El a argumentat că analizele 
filosofice ale cunoaşterii ar trebui să lase ca anumite locuri goale să fie 
umplute de către psihologie sau neurofiziologie şi că aspectul filosofic al 
expunerii ar trebui să fie suficient de neutru încât să permită ca 
descrierile cauzale particulare să se încadreze în expunere. Expunerea sa 
de probă era realizată în termenii unei relaţii cauzale potrivite între o 
stare de lucruri şi o relatare adevărată, la timpul prezent, a datului 
sensibil (detaliile fiind lăsate pe seama specialistului). 

Contribuţia sa indirectă o reprezintă teoria implicaţiei conversaţio¬ 
nale 2 . Implicaţiile conversaţionale ale unui enunţ sunt (în mare) acele 
judecăţi ce nu pot fi inferate din enunţul literal explicit, ci trebuie să fie 
inferate din faptul că acesta a fost formulat sau din felul în care a fost 
formulat enunţul (alegerea cuvintelor, ton etc.). O idee filosofică specifică 
pe care Grice a dorit să o critice era susţinerea că, de exemplu, nu ştim 
că avem două mâini, în circumstanţe normale, pentru că ar fi ciudat să 
asertăm în aceste circumstanţe că ştim că avem două mâini. Distincţia 
lui Grice ne face în stare să spunem de ce este acest lucru ciudat. Anume, 
fiindcă enunţul este în mod evident adevărat şi există o interdicţie 
conversaţională generică de a nu consuma timpul tuturor prin enunţarea 
adevărurilor evidente. 0 a doua folosire epistemologică avută în vedere 
de către el pentru teoria respectivă, corelată cu prima idee de mai sus, 
era de a clarifica teoriile datelor simţurilor, în faţa argumentului că este 
ciudat să spui despre cineva, în circumstanţe normale, că „pare să vadă 
un câine". Grice a continuat să creadă că teoriile datelor simţurilor pot 
fi apărate, chiar şi după ce majoritatea teoreticienilor datelor simţurilor 
abandonaseră această abordare Sugestia sa era că teoriile datelor 
simţurilor ar putea fi reformulate în termeni lingvistici care ne-ar face în 
stare să fim neutri din punct de vedere ontologic, dar nu a dezvoltat 
niciodată această abordare în detaliu. 

Vezi şi TEORII CAUZALE ÎN EPISTEMOLOGIE, PSIHOLOGIE ŞI 
EPISTEMOLOGIE, REALISM REPREZENTATIONIST, DATE ALE SIM¬ 
ŢURILOR. 

SCRIERI 

"The causal theory of perception", Proceedings of the Aristotelian 
Society voi. supl., 1961, 121-152. 

Studies in the Woys of Words, Harvard University Press, Harvard, MA, 

1989. 


RICHARD E. GRANDY [G.Ş] 


2 Engl.: conversaţional implicature (N. t.) 

Filosof şi sociolog german, reprezentantul contemporan cel mai de 
seamă al teoriei critice, o tradiţie a filosofiei sociale marxiste iniţiate de 
Şcoala de la Frankfurt, în anii 1930. Scopul teoriei critice este de a explica 
dezvoltarea societăţii capitaliste moderne, dar şi de a indica modurile în 
care ea poate fi eliberată de relaţiile de dominare şi exploatare. Spre 
deosebire de alte forme de MARXISM, teoria critică a fost acut conştientă 
de nevoia de a-şi examina propriul statut cognitiv şi, de aceea, a acordat 
o mare importanţă problemelor epistemologice. Definindu-se pe ea însăşi 
prin contrast deopotrivă cu „metafizica" şi cu „scientismul", ea a repudiat 
cercetarea fundamentelor filosofice atemporale, insistând, în acelaşi 
timp, că există preocupări teoretice şi morale legitime dincolo de cele ale 
ştiinţelor naturale. în particular, ea deplânge tendinţa modernă de 
restrângere a RAŢIONALITĂŢII la „raţiunea instrumentală", înrolarea 
eficace a mijloacelor în serviciul scopurilor care sunt lăsate neîntemeiate. 

Habermas a încercat să furnizeze teoriei critice o bază epistemologică 
nouă şi sistematică, dezvoltând, în primul rând, o concepţie extinsă 
despre raţiune cu implicaţii etice şi, în al doilea rând, o metodologie 
non-pozitivistă a ŞTIINŢELOR SOCIALE. Tema sa principală o constituie 
trecerea de la „schema subiect-obiect" a epistemologiei postcarteziene 
(„filosofia conştiinţei") la o teorie a comunicării intersubiective 

Cunoaştere şi interes (Knowledge and Human Interests, 1968) conţine 
ceea ce Habermas numeşte o „autoreflectare critică" 1 asupra fundamen¬ 
telor cunoaşterii ce rezidă într-un fel de pragmatism transcendental. 
Habermas distinge trei tipuri de cercetare - „ştiinţele analitice empirice", 
adică cele ce furnizează cunoaşterea cauzală nomologică, „ştiinţele isto- 
ric-hermeneutice" şi „ştiinţele orientate critic" 2 , (psihanaliza, teoria cri¬ 
tică socială). El susţine că fiecare este călăuzită de propriul „interes 
cognitiv", respectiv de interesul „tehnic" în prezicerea şi controlul asupra 
naturii, de interesul „practic" în înţelegerea altor fiinţe umane, precum 
şi de interesul „emancipator" pentru libertate şi depăşirea compulsiei 
inconştiente. Aceste interese cognitive sunt „orientări generale" sau 
„strategii cognitive" cu un statut „cvasi-transcendental". Pe de o parte, 

1 Engl.: „critica) self-reflection" (N.t.) 

2 Engl.: critically-oriented (N.t.) 

ele îşi au baza în munca productivă şi in comunicare şi deci, în ultimă 
instanţă, în „istoria naturală a speciei umane*. Pe de altă parte, ele nu 
sunt simple aspecte permanente ale istoriei umane, ci sunt precondiţii 
virtual transcendentale ale cunoaşterii umane. De exemplu, ştiinţa em¬ 
pirică nu investighează un domeniu de obiecte anterior dat: realitatea 
empirică este „constituită* în cursul urmăririi de către noi a interesului 
tehnic. în ciuda terminologiei IDEALISTE, aceasta nu trebuie să însemne 
că noi creăm natura, ci doar că nu există enunţuri empirice adevărate 
independente de urmărirea de către noi a interesului tehnic. Totuşi, 
natura acestei dependenţe rămâne obscură: ca parte a istoriei noastre 
naturale, interesele cognitive ar putea fi invariante de facto, dar ele rămân 
contingente şi, de aceea, nu pot fi transcendentale, în sensul lui Kant. 
Mai mult, rămâne neclar cum o „critică* de tip kantian, o examinare a 
precondiţiilor cunoaşterii poate să ofere sprijin unei critici marxiste a 
structurilor sociale. 

Răspunzând obiecţiei că asimilarea de către el a cunoaşterii cu 
interesele umane conduce la o reducţie NATURALISTĂ sau instrumen- 
talistă a epistemologiei, Habermas a distins între „acţiune*, care este 
călăuzită de interese pragmatice şi „discurs*, o cercetare intersubiectivă 
a cunoaşterii, care este călăuzită numai de scopul de a ajunge la un 
consens raţional. El a distins şi între „ştiinţe critice*, care investighează 
posibilităţile emancipării şi „ştiinţe reconstructive*, nume pe care l-a dat 
ştiinţelor precum lingvistica, ce are ca scop să facă explicite, într-o formă 
teoretică, variatele capacităţi necesare pentru interacţiunea umană. 
Printre cele din a doua categorie, la loc de cinste se află „pragmatica 
universală", o teorie care este modelată pe reconstrucţia chomskyană a 
competenţei lingvistice, dar care are ca scop să cuprindă aspectele 
pragmatice şi intersubiective ale limbajului puse în lumină de către 
teoriile actelor de vorbire. Pragmatica universală examinează condiţiile 
universale ale comunicării şi interacţiunii. Habermas argumentează că 
ea furnizează o bază pentru teoria critică, de vreme ce precondiţiile 
universale ale comunicării lingvistice includ angajamente normative cu 
implicaţii etice. Când ne angajăm într-un discurs, noi „anticipăm contra- 
factual* o „situaţie de vorbire ideală 3 *, caracterizată prin „egalitate* şi 
„reciprocitate a participaţiunii 4 ". Probabil că aceste formulări sibilinice 
pot fi luate ca însemnând că, într-un discurs argumentativ, suntem 
îndreptăţiţi să presupunem că toţi participanţii caută un acord nu pe baza 
coerciţiei sau amăgirii ci doar prin raţionare. 


3 Pentru lămuriri suplimentare, vezi: Jurgen Habermas, Cunoaştere şi 
comunicare, Ed. Politică, Bucureşti, 1963 (trad. de Andrei Marga, Walter 
Roth, Iosif Wolf), PP- 452-561 

4 Engl.: participitation (N.t.) 

Teoria lui Habermas despre comunicare include o „teorie consensuală 
a adevărului" 5 (consensus theory of truth), conform căreia un enunţ este 
adevărat dacă şi numai dacă ar fi acceptat de către toate persoanele într-o 
situaţie de vorbire ideală. în ciuda numeroaselor reformulări, această 
abordare comite o eroare genetică: faptul că un enunţ este acceptat ca 
adevărat de către orice număr de vorbitori, oricât de liberi de coerciţie 
sau prejudecată ar fi, nu implică faptul că el este adevărat. 

Metodologia ştiinţelor sociale elaborată de Habermas este prezentată 
integral în Teoria acţiunii comunicative (The Theory of Communcative 
Action, 1981). împotriva pozitivismului, el insistă asupra faptului că 
ştiinţele sociale nu pot să adopte atitudinea „obiectivatoare" a explicaţiei 
cauzale, dar trebuie să caute să înţeleagă practicile umane din perspectiva 
participanţilor potenţiali, concentrându-se asupra explicaţiilor pe care 
le-ar da participanţii înşişi pentru acţiunile lor. însă, împotriva ten¬ 
dinţelor relativiste ale sociologilor hermeneutici şi wittgensteinieni, el 
insistă asupra faptului că ştiinţa socială poate totuşi să critice aceste 
practici pe temeiuri teoretice şi etice. Poate că cea mai interesantă 
contribuţie a teoriei discursului elaborată de Habermas este un gen de 
ARGUMENT TRANSCENDENTAL împotriva RELATIVISMULUI. Pen¬ 
tru a lua parte la o discuţie cu oponenţii lor, argumentele pe care le 
avansează relativiştii luând partea culturilor „primitive" trebuie să res¬ 
pecte standarde de argumentare care sunt absente în culturile pe care ei 
le apără. 

Opera lui Habermas este eclectică şi adesea obscură. Dar strădaniile 
sale neobosite de a oferi o tratare a raţionalităţii care să evite deopotrivă 
OBIECTIVISMUL şi relativismul ( vezi SOCIOLOGIA CUNOAŞTERII) 
sunt impresionante. 

Vezi şi EPISTEMOLOGIA CONTINENTALĂ; ŞTIINŢA SOCIALĂ. 

5 Preluăm formularea lui Andrei Marga din: Jurgen Habermas, Cunoaştere 
şi comunicare, Ed. Politică, Bucureşti, 1963 (trad. de Andrei Marga, 
Walter Roth, Iosif Wolf), p. 428 şi urm. (N. t.) 

Hegel, Georg Wilhelm Friedrich (1770-1831) 

Deşi în mare măsură înţeleasă greşit, teoria hegeliană a cunoaşterii 
este bogată şi adesea pătrunzătoare. Concepţia standard despre Hegel 
este că el a căutat să depăşească caracterul sceptic al distincţiei kantiene 
dintre fenomene şi lucruri în sine, prin respingerea epistemologiei şi 
„purificarea" de lucrurile în sine a idealismului transcendental al lui KanL 
în realitate, Hegel a criticat argumentele lui Kant în favoarea idealismu¬ 
lui, iar epistemologia sa are o mare relevanţă contemporană. Hegel a fost 
primul epistemolog care a realizat că o epistemologie fundamentată social 
şi istoric este consistentă cu REALISMUL. Epistemologia sa este anti- 
FUNDAŢIONISTĂ; el respinge cunoaşterea neconceptuală şi idealul 
CERTITUDINII, mai ales pentru pretinse experienţe sau opinii „elemen¬ 
tare". El susţine o analiză a adevărului în termeni de corespondenţă, dar 
nu un criteriu al adevărului corespondenţă, şi apără o explicaţie failibilistă 
a întemeierii. 

Teoria hegeliană a întemeierii conţine deopotrivă elemente EXTER- 
NALISTE şi COERENTISTE. El recunoaşte că o întemeiere prima facie 
este furnizată de către percepte şi opinii ce sunt generate, într-un mod 
demn de încredere, de interacţiunea noastră cu mediul. Hegel consideră 
că întemeierea deplină cere în plus comprehensiunea autoconştientă, 
reflexivă a opiniilor şi experienţelor tale, care le integrează pe acestea 
într-o schemă conceptuală sistematică (schiţată în Logica sa), schemă ce 
furnizează o explicaţie a lor ce este deopotrivă coerentă şi autoconsistentâ 
reflexiv. 

Elementele RAŢIONALISTE apar, în epistemologia lui Hegel, în tezele 
sale conform cărora: cunoaşterea particularelor reclamă aplicarea con¬ 
ceptelor la ele; termenii de observaţie şi logică formală sunt insuficiente 
pentru cunoaşterea empirică; şi enunţurile legilor naturii sunt constructe 
conceptuale ce exprimă structurile prezente ale naturii. El mai susţine şi 
idealul raţionalist potrivit căruia tot ce merită cunoscut este comprehen¬ 
sibil în mod raţional, ceea ce el numeşte „cunoaştere absolută". 

Elementele NATURALISTE apar, în epistemologia lui Hegel, în tezele 
sale conform cărora: nevoile biologice (o rădăcină a conştiinţei) implică 
o clasificare elementară a obiectelor; conţinuturile conştiinţei sunt deri¬ 
vate dintr-o lume publică; şi gândirea clasificatoare presupune structuri 
naturale existente în lume. Hegel insistă asupra faptului că filosof ia este 
întemeiată pe ştiinţele empirice: „Filosofia nu trebuie doar să se armon¬ 
izeze cu experienţa pe care o generează natura; în formarea şi în 
dezvoltarea sa, ştiinţa filosofică presupune şi este condiţionată de fizica 
empirică" (Encyclopaedia, par. 246 Remarcă)). El susţine concepţii 
similare despre întemeierea filosofiei sociale deopotrivă pe ştiinţele 
culturale ce se năşteau în vremea sa şi pe economia politică. Hegel 
consideră corigibilitatea categoriilor conceptuale un fenomen social. 
Ignoranţa noastră parţială în privinţa lumii poate fi dezvăluită şi corec- 

tată întrucât una şi aceeaşi susţinere (sau principiu) poate fi aplicată, 
asertată şi evaluată de către oameni diferiţi, în acelaşi context sau de 
către aceeaşi persoană în contexte diferite. Teoria hegeliană a întemeierii 
cere să se arate că o anume explicaţie este adecvată domeniului său şi 
este superioară alternativelor sale. în această privinţă, Hegel este un 
FA1LIBILIST conform căruia întemeierea este provizorie şi implacabil 
istorică, de vreme ce apare prin opoziţie cu fundalul concepţiilor alterna¬ 
tive mai puţin adecvate. 

REALISMUL în epistemologie reclamă două lucruri: să existe lucruri 
ale căror caracteristici nu depind de gândurile noastre sau de limbajul 
nostru, iar acele lucruri să fie cognoscibile; să nu existe nici o distincţie 
metafizică între aparenţă şi realitate, distincţie care blochează cunoaş¬ 
terea realităţii. Un astfel de realism este, de fapt, „idealismul" lui Hegel; 
el este un gen de holism ontologic şi nu concepţia asociată în mod tipic 
cu „idealismul absolut" (vezi IDEALISM). După Hegel, caracteristicile 
cauzale ale lucrurilor sunt esenţiale pentru condiţiile de identitate ale 
acestora, iar proprietăţile individuale ale lucrurilor se realizează numai 
ca membre ale mulţimilor contrastante de proprietăţi. Prin urmare, 
interdependenţa cauzală a particularelor, împreună cu diferenţele şi 
similarităţile constitutive dintre proprietăţile lor stabilesc dependenţa 
mutuală a condiţiilor lor de identitate. Rezultatul este îndoit. Pe de o 
parte, particularele îşi au temeiul în întregul sistem al lumii, întrucât 
caracteristicile lor se realizează numai în şi prin contrast cu caracteris¬ 
ticile opuse ale altor lucruri şi întrucât ele sunt generate şi corupte prin 
interacţiunea lor cauzală cu alte lucruri. Pe de altă parte, Hegel analizează 
„conceptul" (der Begriff) ca pe o structură ontologică."Conceptul” lui 
Hegel este un principiu al constituirii caracteristicilor prin contrast; el 
există doar în şi ca interconectare a lucrurilor şi proprietăţilor lor, în 
lume. „Ideea" lui Hegel este instanţierea acestei structuri conceptuale 
prin lucruri mundane şi fenomene. Hegel descrie anumite lucruri ca fiind 
„ideale" pentru că ele nu sunt autosuficiente individual şi prin aceasta 
nu sunt reale, în ultimă instanţă. El caracterizează sistemul lumii drept 
„spirit" întrucât crede că acesta are un telos faţă de care se dezvoltă din 
punct de vedere istoric. Parte din acest telos este autocunoaştere, pe care 
sistemul lumii o capătă prin cunoaşterea umană a lumii. 

Concepţia sceptică potrivit căreia lucrurile sunt cauzele experienţei 
senzoriale pe care nu le simţim a fost o concepţie populară, de la 
Protagoras la PUTNAM; ea apare în expresia lui Locke, „lucru despre 
care nu am cunoştinţă" 6 , ca şi la Kant, în incognoscibilul „lucru în sine". 
Analiza hegeliană a forţelor şi legilor ştiinţifice răspunde concepţiei lui 
Hegel şi furnizează suportul pentru ontologia sa holistă. Hegel obiectează 
faţă de modelul ipotetico-deductival explicaţiei în moduri care doar recent 
au devenit banale. El apără o tratare „fenomenologică" a legilor naturii. 


6 „thing I know not what" (N.t.) 

(Această tratare este distinctă de metoda „fenomenologică" a lui Hegel.) 
Conform unei astfel de tratări, legile naturii sunt relaţii între fenomenele 
manifeste. Această viziune a fost proeminentă în secolul al nouăspreze¬ 
celea, în fizica germană şi britanică. Hegel îşi propune să arate că, 
oricăror forţe sau mulţimi de forţe, nu le poate fi atribuit nimic mai mult 
decât exact aria de fenomene pe care ele sunt postulate să le explice, astfel 
încât, în cele din urmă, nu există nimic mai mult la acele „forţe" decât 
interrelaţionarea conceptuală a fenomenelor manifeste. Aceste interre- 
laţionări sunt, în viziunea lui Hegel, trăsături obiective ale acelor 
fenomene, iar scopul conceperii acelor fenomene este de a formula cu 
acurateţe acele interrelaţionări. Intrucît interrelaţionările dintre şi din 
interiorul fenomenelor naturale nu sunt, strict vorbind, perceptibile, dar, 
cu toate acestea, sunt trăsături obiective ale acelor fenomene, acele 
interrelaţionări sut conceptuale, iar conceptele sunt structuri ale naturii. 

Hegel dezvoltă diverse aspecte ale epistemologiei sale în diferite părţi 
ale sistemului său filosofic. Fenomenologia spiritului prezintă o meta- 
epistemologie sofisticată, care răspunde la PROBLEMA CRITERIULUI, 
a lui Sextus Empiricus (problema stabilirii standardelor de evaluare fără 
circularitate sau dogmatism) şi apără linia de gândire a unei epistemologii 
substantive (concrete, faptice, autonome), împotriva unei vaste serii de 
concepţii SCEPTICE, RELATIVISTE şi SUBIECTIVISTE. Hegel îşi apără 
concepţiile sale criticând intern concepţiile opuse, pe baza principiilor şi 
exemplelor citate în acestea. Prin urmare, un element important al 
meta-epistemologiei sale este o tratare subtilă a autocriticii, utilizată 
pentru a explica metoda criticii interne şi pentru a evita problemele 
circularităţii. 

Lucrarea lui Hegel, Enciclopedia ştiinţelor filosofice, cuprinzînd Logica, 
Filosofia naturii şi Filosof ia spiritului, abordează o serie de probleme 
epistemologice concrete. Logica examinează rolurile ontologice şi cogni¬ 
tive ale categoriilor ontologice (de exemplu, fiinţa, existenţa, cantitatea, 
esenţa, aparenţa, relaţia, lucrul, cauza) şi ale principiilor logicii (de 
exemplu, identitatea, terţul exclus, noncontradicţia). Logica sa analizează 
şi silogismul, judecata şi principiile explicaţiei ştiinţifice (funcţiile me¬ 
canice, chimice şi organice sau cele teleologice), potrivit cu care noi 
cunoaştem lumea. Filosofia naturii tratează aceste principii ale explicaţiei 
în legătură cu o lungă serie de exemple extrase din ştiinţele vremii sale, 
în privinţa cărora el era bine informat. 

Psihologia filosofică a lui Hegel este profund naturalistă şi se 
originează în mod substanţial în Aristotel. Prima parte a Filosofici 
spiritului, „Filosofia spiritului subiectiv", tratează subiecte psihologice 
pertinente pentru epistemologie, incluzând: sensibilitatea, sentimentul şi 
obiceiul sub titlul de „antropologie"; fenomenele conştiente ale percepţiei 
sensibile, intelectului şi dorinţei sub titlul de „fenomenologie"; iar inteli¬ 
genţa teoretică, cuprinzând intuiţia, reprezentarea, memoria, imaginaţia 
şi gândirea sub titlul de „psihologie". 

Heidegger, Martin (1889-1976) 

Filosof german. De la începutul carierei sale, Heidegger şi-a definit 
proiectul ca fiind răspunsul la întrebarea: Care este înţelesul existenţei? 
Această preocupare metafizică a fost motivată de convingerea că mişcările 
dominante de la începutul secolului - NATURALISMUL şi teoriile KANT¬ 
IENE ale ştiinţei - sunt încărcate de presupoziţii necritice despre realitate 
şi locul nostru în ea. Epistemologia tradiţională asumă: (1) o imagine a 
sinelui ca fiind, în mod esenţial, o minte sau un subiect ce încearcă să-şi 
reprezinte corect obiectele din lumea exterioară (modelul subiect/obiect) 
şi (2) o concepţie conform căreia e nevoie de o tratare filosofică a opiniilor 
noastre cotidiene, pentru a arăta cum sunt ele posibile (fundaţionism). 

FENOMENOLOGIA Iui Heidegger a vieţii obişnuite de fiecare zi 7 - 
descrierea acţiunii cotidiene anterioară reflecţiei şi teoretizării - ur¬ 
măreşte dizolvarea presupoziţiilor construite în epistemologie. Conform 
acestei descrieri, Dasein-ul (sau existenţa umană) este Jiinţa-în-lume" 
(„being-in-the-world“), o totalitate unificată, constând în „treburi" 8 prac¬ 
tice cu lucrurile şi în contextele inteligibile ale folosirii de echipament, 
din lumea vieţii familiare. Acest „fenomen unificat" este dezvăluit în 
descrierea lucrului cu un ciocan în cadrul unui atelier, făcută de către 
Heidegger. Cînd totul se desfăşoară bine în asemenea activităţi, ceea ce 
ni se arată iniţial nu este un lucru-ciocan, brut, investit cu o utilizare, ci 
mai degrabă „lucrul cu ciocanul", care e cu scopul de a realiza un proiect. 
Ciocanul este „definit ontologic" prin relaţiile sale de: „cu scopul de a", 
„pentru care", „cu ajutorul căruia", „datorită căruia", pe măsură ce aceste 
relaţii sunt ţesute împreună prin practicile noastre. Această totalitate a 
celor „la îndemână” face din „lume" acea „casă* subînţeleasă pentru 
implicările noastre. în acelaşi timp, propria identitate a Dasein-ului ca 
agent de un anume tip este definită prin lumile specifice în care el se 
regăseşte pe sine. Dată fiind această depedenţă reciprocă dintre sine şi 
context, nu există nici un mod de a distinge un subiect de obiectele brute 
pe care se presupune că el caută să le reprezinte. 

Lumea cotidianului este totdeauna o lume publică. Inteligibilitatea sa 
este constituită prin articulările lingvistice ale unei comunităţi istorice 
(acei „ei"). în calitate de context al interpretărilor standardizate, publicul 
predefineşte moduri posibile de înţelegere a oamenilor şi a echipamentu¬ 
lui. întrucât noi suntem „în afara noastră", având legături cu lucrurile in 
acord cu liniile călăuzitoare ale unei „înţelegeri a fiinţei" deprinsă în 
comun, noi suntem prinşi într-un cerc HERMENEUTIC, fără nici un acces 
la un DAT neinterpretat. Dar faptul că lumea şi implicările noastre sunt 
deja inteligibile sugerează că nu este nevoie de o explicaţie filosofică a 
opiniilor şi practicilor noastre. Ca şi modelul subiect/obiect, preocuparea 
pentru fundamente apare numai când există-o „cădere" din întreţinerea 
legăturilor noastre cotidiene cu lucrurile. Numai atunci când entităţile 
ne sfidează ca obiecte „la îndemână" lipsite de sens, brute, putem ajunge 
să ne privim pe noi înşine ca simpli spectatori strângând date despre 
elemente independente de noi Totuşi, de vreme ce această poziţie 
specializată a reflecţiei teoretice este derivată din a-fi-în-lume, ea nu poate 
avea implicaţii mai ample pentru captarea predicaţiei noastre epistemice 
cotidiene. 

Heidegger din perioada târzie discreditează vestigiile umanismului, 
în Fiinţă şi timp şi descrie deopotrivă Dasein-ul şi entităţile mundane ca 

7 Engl.: average everydayness (N.t.) 

8 Engl.: dealings (N.t) 

fiind generate prin manifestările fiinţei însăşi. Epistemologia este tratată 
ca parte a tehnologiei, ca tendinţa vestică de a trata realitatea ca pe o 
„viziune asupra lumii", aflată la îndemâna investigaţiei şi utilizării 
noastre. Antidotul pentru tehnologie este descris ca un tip special de 
“laissez-faire“ înţelept, prin care nu se mai încearcă să se capete stă¬ 
pânirea asupra lucrurilor. 

Hempel, Cari Gustav 

(1905-1997) 8 Născut în Orianienburg, Germania, Hempel a studiat 
matematica şi fizica, precum şi filosofia, la universităţile din Gotingen, 
Heidelberg şi Berlin. După o scurtă perioadă de cercetare în Europa, 
Hempel a emigrat în Statele Unite şi a predat la Yale, Princeton şi 
Pittsgurgh. 

Hempel a fost puternic influenţat de filosofii pozitivişti de la începutul 
secolului douăzeci, în special de Reichenbach, Schlick şi Carnap şi a 
devenit un reprezentant proeminent al perspectivei POZITIVISMULUI 
LOGIC asupra cunoaşterii, limbajului şi ştiinţei. Deşi a rămas, în mare, 
în cadrele empiriste şi ştiinţifice ale pozitivismului, el a fost şi un critic 
intern extrem de eficient al exceselor pozitiviste. Numeroasele sale 
scrieri, binecunoscute pentru luciditatea lor şi pentru argumentarea 
judicioasă, au avut o mare contribuţie în procesul de transformare a 
pozitivismului şi de integrare a acestuia în curentul principal al filosofiei 
lumii anglo-saxone. 

Opera timpurie a lui Hempel asupra criteriului pozitivist al înţelesului 
(vezi VERIFICAŢIONISM) a contribuit la liberalizarea doctrinei pozi- 


9 Am actualizat în mod tacit informaţia prezentă în versiunea engleză. C. 
G. Hempel a murit pe data de 9 noiembrie, 1997. (N. t) 

tiviste cu privire la ceea ce are „semnificaţie cognitivă". Vederile sale de 
maturitate asupra înţelesului au ajuns să încorporeze un element holist 
important: teoriile ştiinţifice în întregime trebuie să fie considerate 
unităţile ultime de semnificaţie cognitivă, şi doar atunci când o teorie 
este luată împreună cu „sistemul său interpretativ" (i. e., un set de 
enunţuri în care apar atât termeni „teoretici", cât şi „observaţionali") se 
poate vorbi cu sens despre conţinutul său empiric. 

Hempel a fost printre primii care au construit definiţii precise pentru 
expresii precum „evidenţa e confirmă ipoteza h“, precum şi pentru alte 
concepte înrudite. Abordarea sa a fost în mare măsură formală şi 
sintactică. Celebrul său „Paradox al corbilor", privitor la confirmarea prin 
„instanţe pozitive" a generalizărilor, a inspirat o dezbatere activă de-a 
lungul anilor, în teoria confirmării (vezi PARADOXUL LUI HEMPEL). 

Cea mai influentă realizare a lui Hempel, de departe, priveşte natura 
explicaţiei ştiinţifice. Potrivit concepţiei sale despre explicaţie, concepţia 
„subsumării la legi", producerea unui eveniment este explicată prin 
subsumarea acelui experiment faţă de o lege generală. Atunci când legile 
sunt deterministe, explicaţia ia forma unui argument deductiv, având ca 
premise legile şi enunţurile condiţiilor ce preced evenimentul, iar drept 
concluzie, un enunţ potrivit ce descrie evenimentul de explicat. Explicaţi¬ 
ile conforme cu acest model deductiv sunt numite „explicaţii deductiv-no- 
mologice". Hempel a aplicat acest model explicaţiilor din istorie, expli¬ 
caţiilor acţiunilor omeneşti şi explicaţiilor funcţionale din biologie şi 
ştiinţele sociale. 

Abordarea lui Hempel permite, de asemenea, existenţa „explicaţiilor 
statistice", explicaţii în care sunt folosite legi statistice sau probabiliste, 
pentru a arăta că evenimentul de explicat este făcut de premisele 
explicative, extrem de probabil şi nu necesar. Natura constrângerilor 
precise ce trebuie impuse asupra acestui „model statistic" a devenit un 
subiect pentru multe discuţii productive in filosofia ştiinţei din ultimele 
trei decenii, dând naştere la numeroase modele alternative. 

Există două idei centrale subiacente operei lui Hempel cu privire la 
explicaţie: prima, explicaţia sau înţelegerea ştiinţifică, nu este doar o 
chestiune de „satisfacţie intelectuală", ci trebuie să aibă o bază testabilă, 
obiectivă; a doua, condiţia testabilităţii trebuie să fie implementată prin 
cerinţa că o explicaţie acceptabilă trebuie să arate că ne putem în mod 
raţional aştepta la producerea fenomenului de explicat, pe baza informaţi¬ 
ilor conţinute în premisele explicative. 
vezi şi BAYESIANISM, EXPLICAŢIE 

hermeneutică 

Teoria interpretării, care se originează în preocupări mai vechi pentru 
exegeza textului, se ocupă astăzi mai puţin de aspecte privind corectitu¬ 
dinea interpretărilor şi mai mult de problema ontologică: Ce este fiinţa 
entităţii care deţine o înţelegere a ei însăşi şi a lumii sale? Conform 
hermeneuticii ontologice, oamenii sunt fiinţe ce se autoconstituie. Noi 
suntem ceea ce facem din noi înşine, în cursul activităţilor noastre. Mai 
mult, întrucât noi avem a face cu lucrurile în cadrul chestiunilor noastre 
practice, avem totdeauna o „preînţelegere" a modului în care lucrurile 
contează în familiara lume a vieţii. Acest „know-how“ tacit, încastrat în 
practicile noastre şi făcut accesibil în limbaj este primordial în raport cu 
cunoaşterea prepoziţională explicită. Nu poate exista nici o ieşire din 
acest fond împărtăşit, atotpătrunzător, al înţelegerii, pentru a dobândi 
accesul la faptele brute sau la datele neutre ce ar putea întemeia 
interpretările noastre. Suntem prinşi într-un „cerc hermeneutici noi 
prindem lumea în termenii componentelor ei, dar putem prinde lucrurile 
din lume doar în termenii stăpânirii noastre primare asupra reţelei de 
semnificaţie a lumii ca întreg. Cu toate acestea, pentru noi, cei „din 
interior", iniţiaţi în practicile unei culturi istorice, lumea este deja 
inteligibilă. Ca rezultat, problemele epistemologiei tradiţionale sunt 
subiecte pentru investigaţiile „regionale" specializate care nu au nici o 
consecinţă mai am plă pentru practicile şi opiniile noastre obişnuite. 

Vezi şi ŞTIINŢA SOCIALĂ. 

Hintikka, Jaakko (1929-) 

Filosof finlandez. Hintikka are contribuţii importante în multe arii 
ale cercetării filosofice, incluzând logica, epistemologia, filosofia limba¬ 
jului, filosofia ştiinţei şi istoria filosofiei. 

în lucrările sale timpurii Forme normale distributive (Distributive 
Normal Forms, 1953) şi „Formă şi conţinut în teoria cuantificării" („Form 
and Content in Quantification Theory", din TwoPapersonSymbolic Logic, 
1955), Hintikka a dezvoltat două teorii logice, pe care le-a aplicat mai 
târziu în multe domenii variate: teoria formelor normale distributive, 



Hintikka, Jaakko (1929-) _ 412 

pentru teoria cuantorilor, şi teoria seturilor de modele, care oferă metode 
de validare întemeiate semantic, pentru teoria cuantorilor şi logicile 
modale. 

în articolul său din 1956, „Modalitate ca multiplicitate referenţială" 
(Modality as Referenţial Multiplicity), Hintikka a argumentat că contex¬ 
tele intensionale presupun o multiplicitate de scenarii sau lumi posibile 
în care ref erinţele expresiilor lingvistice pot varia. Acest articol reprezintă 
una dintre primele formulări ale aşa-numitei semantici a lumilor posibile. 
In cartea sa din 1962, Cunoaştere şi opinie (Knowledge and Belief), 
Hintikka a elaborat o logică modală explicită pentru conceptele de 
cunoaştere şi de opinie, utilizând metoda seturilor de modele, şi a aplicat-o 
la diferite probleme conceptuale din epistemologie, printre care şi pro¬ 
blema lui „a şti că ştii" şi PARADOXUL LUI MOORE al lui „a spune şi a 
nu crede"". Această lucrare a deschis un virtual domeniu nou de cercetare 
logică, logica epistemică. Această logică constituie baza teoriei lui Hin¬ 
tikka a întrebărilor şi răspunsurilor, în care întrebările sunt interpretate 
ca imperative (sau solicitări) epistemice. El a aplicat această teorie la 
metodologia dobândirii cunoaşterii, în special la metoda ştiinţifică. M 
modelul pentru cercetare bazat pe teoria întrebărilor care a rezultat de 
aici evidenţiază rolul inferenţei, al observaţiei, al experimentului şi al 
strategiei în cercetare, (vezi CĂUTAREA CUNOAŞTERII PRIN PUNERE 
DE ÎNTREBĂRI; TEZA KK). 

Cu ajutorul formelor normale distributive, Hintikka a definit noi 
măsuri (measures) ale probabilităţii pentru limbajele de ordinul întâi, 
care depăşesc unele dificultăţi tradiţionale din logica inductivă. Aceste 
unităţi de măsură pot atribui probabilităţi pozitive ipotezelor generale 
non-triviale chiar şi în universuri infinite şi ne dau astfel posibilitatea de 
a studia generalizarea inductivă în cadrul teoriei probabiliste a confir¬ 
mării. Analog, Hintikka a definit măsuri pentru informaţie. 

El a arătat că anumite forme de inferenţă deductivă furnizează 
informaţii noi (în sensul cât se poate de obiectiv pe care îl dă el 
„informaţiei"), stabilind astfel o distincţie interesantă între raţionamente 
inductive „analitice" şi „sintetice". Astfel, Hintikka a elucidat şi parţial a 
reabilitat concepţia lui Kant despre caracterul sintetic al raţionamentului 
matematic (vezi CUNOAŞTERE MATEMATICĂ). 

Mare parte din contribuţia lui Hintikka în semantica limbajului 
natural se bazează pe cadrul teoretic general numit semantica teoriei 
jocurilor. Predecesorul filosofic al acestei semantici este ideea lui 
WITI’GENSTEIN de joc de limbaj, însă Hintikka concepe jocurile seman¬ 
tice ca jocuri în sensul precis al teoriei matematice a jocurilor şi ca jocuri 
de verificare, şi nu ca jocuri jucate prin realizarea unor acte lingvistice. 
Semantica teoriei jocurilor s-a dovedit a fi un instrument extrem de util 
pentru studiul limbajului natural, atât ca o concepţie generală despre 
sens, cât şi ca un mijloc pentru soluţionarea unor probleme particulare 
(de exemplu, probleme privind coreferenţialitatea). 

Deşi Hintikka a avut contribuţii în domenii variate, opera sa manifestă 
o mare unitate conceptuală şi teoretică. Aceasta se datorează în parte 
metodelor logice şi semantice pe care le utilizează, în parte caracterului 
transcendental (în sens kantian) al filosofiei sale. Hintikka a subliniat 
rolul activităţilor omeneşti guvernate de norme în cunoaştere şi în 
reprezentarea cognitivă: concepţia sa despre sens, bazată pe teoria 
jocurilor, este un exemplu în acest sens. Se poate considera că structurile 
acestor activităţi furnizează aspectele sintetice a priori ale cunoaşterii 
noastre. !n această privinţă, filosofia lui Hintikka este kantiană în spirit. 

Hobbes, Thomas (1588-1679) 

Filosof şi gânditor politic englez. Epistemologia lui Hobbes nu este 
doar o tratare despre natura şi sursele cunoaşterii; este şi o teorie despre 
valorile relative ale diferitelor tipuri de cunoaştere şi, în special, despre 
valoarea de excelenţă a cunoaşterii ştiinţifice. Cele două tipuri principale 
de cunoaştere pe care le recunoaşte el sunt diferit etichetate în diferitele 
lui scrieri. Uneori, ca în relativ timpuria lucrare Elemente de drept 
(Elements of Law, 1640), el vorbeşte, pe de o parte, despre „cunoaştere 
originară" („knowledge original") şi, pe de altă parte, despre ştiinţă 
(Tonnies, 1889, p. 24); în altă perioadă, ca în Leviathan (1651), el distinge 

între cunoaşterea faptului şi cunoaşterea consecinţei ( Molesworth, 1839- 
45, voi. 3, p. 71). In esenţă, este aceeaşi distincţie în ambele locuri. 
Cunoaşterea originară sau cunoaşterea faptului constituie înregistrarea 
de către simţuri a unui accident sau a unei proprietăţi a unui obiect, 
într-un anumit moment. Este o cunoaştere uşor dobândită, dar este şi 
parţială - atinge doar vreun obiect local sau altul— şi trecătoare—durează 
doar atâta timp cât există urme ale ei în imaginaţie. Poate fi şi idiosin- 
cratică, reflectând particularităţile punctului de vedere sau ale expe¬ 
rienţei unei persoane. Cunoaşterea originară nu este, în mod necesar, 
amestecată sau incipientă: în timp ea îi face capabili pe oameni să 
recunoască un accident sau o proprietate ca fiind semn al alteia şi, în 
acest fel, să înregistreze regularităţi în experienţă. însă, cunoaşterea 
originară nu ne previne în legătură cu nici o conexiune cauzală sau 
necesară între proprietăţi sau fapte şi este de aşteptat ca seria regu¬ 
larităţilor pe care le dezvăluie să fie foarte redusă. 

Cunoaşterea ştiinţifică depăşeşte unele dintre aceste limitări. Ea 
atinge într-adevăr conexiunile cauzale. Este, de asemeni, generală, sinop¬ 
tică, necontroversată, bine adaptată comunicării la un anumit moment 
şi potrivită pentru păstrarea de-a lungul timpului. Cheia superiorităţii ei 
faţă de cunoaşterea originală este mediul ei lingvistic. în timp ce mediul 
cunoaşterii originare este sensul, cunoaşterea ştiinţifică presupune exis¬ 
tenţa numelor, modul de combinare a lor în judecăţi şi modurile de 
combinare a judecăţilor adevărate în demonstraţii ( Molesworth , vol.3, p. 
35). Numai faptul de a avea la dispoziţie numele ne oferă un mijloc de a 
păstra informaţiile senzoriale dincolo de durata redusă a lor, în creierul 
unei persoane. Numele sunt un sprijin vital pentru memorie şi ne ajută 
să facem posibilă comunicarea cunoaşterii originare. De asemeni, ele îi 
fac capabili pe oameni să reprezinte clase întregi de lucruri, pc baza 
similitudinilor între câţiva membri ai clasei observaţi. 

Judecăţile ce corelează nume generale ne permit să raţionăm d .spre 
lucrurile despre care nici nu am putea avea gânduri în absenţa limb .jului, 
anume a relaţiilor dintre clase. Datorită acestor „judecăţi universa'j“, noi 
suntem capabili să concepem adevăruri despre relaţiile dintre r.ase, de 
exemplu, toate triunghiurile şi toate figurile ale căror unghiuri i iterioare 
însumează două unghiuri drepte: datorită demonstraţiilor prin judecăţi 
universale noi suntem capabili şi să înregistrăm relaţiile de dependenţă 
dintre asemenea adevăruri, iar aceasta constituie cunoaşterea universală. 
Ştiinţa, aşa cum se exprimă Hobbes în Leviathan, este cunoaşterea 
consecinţei unei afirmaţii asupra altei afirmaţii (.Molesworth, voi. 3, p. 
71). Ea este cunoaşterea a ceea ce decurge din ceva sau a ceea ce e cauzat 
ori făcut necesar prin ceva (cf. Molesworth, voi. 1, p. 3). Pentru Hobbes, 
modelul ştiinţei era reprezentat de lucrarea lui Euclid, Elementele, în care 
concluzii informative şi chiar surprinzătoare se arată a fi consecinţe 
îndepărtate ale axiomelor şi postulatelor incontestabile şi evidente (vezi 
GEOMETRIE). El mai admiră şi scrieri de fizică, precum cele ale lui 

Galilei, care au prezentat demonstraţiile ştiinţifice drept exerciţii în 
geometria aplicată. Hobbes privea simplele catalogări sau înregistrări ale 
rezultatelor ştiinţifice, asupra cărora insista Bacon prin metoda lui, ca 
fiind doar opere de istorie naturală, inferioare ştiinţei naturale ori 
filosofiei. Motivul era că acestea nu făceau decât să listeze faptele, nu şi 
să găsească principiile şi axiomele din care derivau faptele pe care le 
înregistrau. Experimentaliştii, care erau responsabili pentru conţinu¬ 
turile înregistrărilor, nu erau, la rândul lor, chiar oameni de ştiinţă, 
pentru că lor le lipsea înţelegerea demonstrativă cerută de ştiinţă 
( Molesworth , voi. 4, pp. 436-7). La fel stăteau lucrurile şi cu meseriaşii, 
inginerii sau artizanii ce avea pregătire în asemenea ştiinţe aplicate, cum 
ar fi construirea de fortificaţii: deşi ei au căpătat credit pentru produsele 
lor, matematica a fost într-adevăr cea care a dat naştere acestor produse 
(Molesworth, voi. 3, p. 75). 

Cunoaşterea ştiinţifică, ar putea depăşi mai mult decât limitările 
cunoaşterii originale; ea s-ar putea opune unora dintre evaluările distor¬ 
sionate pe care le sugerează pasiunile. Cu alte cuvinte, ea ar putea 
îmbunătăţi practica preştiinţifică de a distinge ce e bun de ce e rău (bad) 
sau de a distinge binele de stricăciune (evil), în funcţie de ceea ce creează 
plăcere sau durere. Hobbes a considerat că ideea că ideea că practica nu 
este demnă de încredere nu necesită să fie demonstrată. El subliniază că 
ceva plăcut este bun doar în relaţie cu ocazia şi constituţia celui care are 
experienţa plăcerii (cf. Molesworth, voi. 3, pp. 40-1). O persoană poate 
considera plăcut un lucru într-o singură ocazie şi-l poate numi „bun“, 
pentru ca mai târziu să se răzgândească (Molesworth, voi. 2, p. 196; voi. 
3, p. 146). Şi exact acelaşi lucru pe care cineva îl numeşte „bun“ într-o 
anumită ocazie poate fi numit „r.ău“ în aceeaşi ocazie, de către o altă 
persoană. Atunci, nu ne putem aştepta ca experienţele plăcerii şi durerii 
să genereze valorizări consistente de-a lungul timpului sau între oameni. 
Mai mult, astfel de experienţe pot sugera evaluări ce pot fi dezminţite. 
Ceea ce pare că merită evitat pentru că este neplăcut poate să se 
dovedească a merita să fie suportat, dacă luăm în considerare mai multe 
lucruri, iar ceva care pare a merita să fie urmărit pentru că este 
mulţumitor ar putea să nu merite, într-adevăr, să fie urmărit, atunci când 
toate consideraţiile relevante, inclusiv consecinţele calculabile, sunt 
cântărite. Pentru a oferi câteva ilustrări extrase din domeniul politicii, 
faptul de a simţi neplăcerea pierderii propriei libertăţi sub o anumită 
guvernare nu ne arată, prin el însuşi, că pierderea libertăţii este rea şi 
trebuie evitată (Tonnies, pp. 138-40; Molesworth, voi. 2, pp. 126-9).Poate 
că este acceptabil că pierderea libertăţii e neplăcută, atunci când se iau 
în considerare consecinţele neplăcute ale îngrădirii libertăţii oricui. La 
fel, faptul că pe oameni îi animă concurenţa dintre ei şi îi satisface 
considerabil reuşita nu înseamnă că a concura şi a reuşi sunt bune în 
mod nespecificat: dimpotrivă, o cunoaştere a consecinţelor concurenţei 
şi reuşitei poate arăta că, în urma unei cântăriri, ele nu sunt, în definitiv, 



Hobbes. Thoina s (1588-1679) __416 

bune. Ceea ce Hobbes numeşte ştiinţă civilă (civil Science) sau ştiinţă a 
politicii este, în mare parte, o doctrină pentru corectarea evaluărilor 
naive, în lumina unei cunoaşteri a consecinţelor. 

Una dintre trăsăturile cele mai frapante ale explicaţiei lui Hobbes 
asupra cunoaşterii ştiinţifice este lauda extravagantă a avantajelor ei. El 
susţine în mod repetat în scrierile lui că, dacă nu ar fi conţinut filosofia 
naturală şi geometria, existenţa umană ar fi fost lipsită de bunăstare. De 
rezultatele navigaţiei, arhitecturii şi agriculturii - principalele ingrediente 
ale „traiului confortabil", aşa cum ştia el şi contemporanii săi - s-ar fi 
profitat mult mai puţin, dacă s-ar mai fi întâmplat asta, iar viaţa ar fi 
fost redusă la „simplitatea frustă a antichităţii" ( Molesworth , voi. 2, p. iv). 
Aceasta nu pentru că filosofia naturală şi geometria ar fi fost capabile 
singure să furnizeze cea mai bună viaţă de care erau în stare oamenii: 
ele nu ofereau securitate. Era nevoie de o ramură distinctă a ştiinţei - o 
ştiinţă a societăţii civile 10 - pentru a păstra în siguranţă prosperitatea 
materială, iar viaţa însăşi nu ar fi fost pierdută în război - ca revers la o 
viaţă care ar fi fost „solitară, săracă, primejdioasă mizeră, brută şi scurtă" 
[Molesworth, voi. 3, p. 113). Aşadar Hobbes nu a susţinut că toate lucrurile 
bune din lume se datorau filosofiei naturale şi geometriei, dar a consi¬ 
derat că ştiinţa, de un gen sau altul, îi face pe oameni să înflorească sau 
măcar previne deteriorarea vieţii umane. 

Deşi Hobbes crede că fiinţele umane au nevoie de ştiinţă pentru a trăi 
bine, el neagă faptul că ştiinţa le este naturală fiinţelor umane. Toate 
capacităţile pe care le reclamă ştiinţa - de la o pricepere în instituirea 
adecvată a numelor, la o capacitate de a dezvolta sau a urma un lung 
traseu al raţionării - pot fi dobândite doar cu mare efort şi, probabil, doar 
de către câţiva. Poate că e surprinzător pentru un filosof care crede că 
fiinţele umane nu sunt create, prin natura lor, ca să descopere cauzele 
naturale sau să trăiască în conformitate cu concepţiile clare de bine şi 
dreptate. Hobbes nu se confruntă niciodată cu argumentele sceptice care 
sugerează că limitările intelectuale umane plasează totdeauna o ştiinţă 
naturală autentică sau o ştiinţă civilă ori morală autentică, dincolo de 
pătrunderea noastră. 

El cunoştea, cu siguranţă, asemenea argumente şi încercările de a le 
respinge, de pe la 1600. El a fost un prieten apropiat al lui Marin 
Mersenne şi Pierre Gassendi, cărora le-a publicat tratate asupra scepti¬ 
cismului începând din 1620 şi a fost unul dintre primii cititori ai 
Meditaţiilor lui DESCARTES, numârându-se printre cei câţiva aleşi să 
aducă Obiecţiile (al treilea set de obiecţii îi aparţine) la această lucrare, 
înainte de publicarea ei. Totuşi, comentariile sale extrem de succinte 
asupra Meditaţiei întâi arată că el nu era mişcat de ipotezele sceptice 
desfăşurate acolo şi probabil că nu le-a apreciat noutatea. în propriile 
scrieri publicate, abia dacă apare vreo menţiune a scepticismului filosofic, 

10 Engl.: a Science of bodies politic or civil Science (N.t.) 

ca să nu mai-vorbim de vreo investigaţie sau respingere a lui. Poate că 
el nu a simţit nevoia să-şi revendice încrederea în posibilitatea ştiinţei 
împotriva scepticismului: el a crezut într-un tip destul de modest de ştiinţă 
naturală şi într-o nepretenţioasă ştiinţă civilă. împreună cu mulţi autori 
de la 1600, Hobbes a susţinut că ipotezele propuse de o fizica modernă 
nu ar putea fi demonstrate, în mod concludent, ca fiind adevărate, 
întrucât nu ar exista nici un rezultat natural pe care să nu-1 fi putut 
produce un Dumnezeu omnipotent, în mai multe feluri. Ca atare nu se 
punea în discuţie o fizică ce încerca să arate că un rezultat dat nu ar 
putea decât să fie produs într-un anumit mod. Şi totuşi, acesta era tipul 
de fizică împotriva căreia erau în primul rând îndreptate argumentele 
sceptice. Hobbes a crezut într-adevăr că erau posibile o geometrie 
analitică şi o mecanică pură, pentru că rezultatele cu care aveai de-a face 
în acele ştiinţe erau mai degrabă artefacte umane, decât divine. însă fizica 
era mai puţin certă decât acele ştiinţe. Urmărind doar să arate ce ar fi 
putut produce fenomenele naturale, ea era, după standardele sceptice, 
suficient de modestă. Nu avea pretenţii la a fi concluzivă. Filosofia civilă 
a lui Hobbes avea astfel de pretenţii, dar într-un mod justificat, în opinia 
lui Hobbes, de vreme ce, spunându-ne cum să creăm şi să menţinem 
pacea, ea nu a urmărit un fenomen natural, independent de voinţa 
noastră, până la o cauză la fel de independentă; ea a urmărit ceva ce 
depinde de voinţa noastră - şi anume pacea - până la precepte ce pot 
guverna voinţa şi a motivat voinţa pentru a accepta preceptele. în acest 
fel nu a încercat să transceandă ordinea lucrurilor ce erau accesibile 
ştiinţei demonstrative. 

Veâ şi SCEPTICISM, MODERN. 

Filosof german,! Husserl a fost creatorul FENOMENOLOGIEI,jprin 
lucrările sale, Investigaţii logice (1900-1901), Idei (1913) şi lucrări mai 
târzii. S-a născut In Moravia, a obţinut doctoratul în matematică, lucrând 
cu Weierstrass, iar apoi s-a orientat spre filosofie sub influenţa lui Franz 
BRENTANO.A preluat preocupările acestuia faţă de intenţionalitate şi 
le-a dezvoltat în cadrul a ceea ce urma să fie fenomenologia. După o 
încercare de a găsi fundamentele matematicii în psihologie, în Filosof ia 
aritmeticii (Philosophie der Arithmetik) (voL I, 1891; volumul II nu a mai 
apărut), a renunţat la PSIHOLOGISM şi a început, în jurul lui 1895, să 
lucreze la Investigaţiile logice, prima sa operă fenomenologică. Primul 
volum este o critică a psihologismului. Al doilea constă în şase studii 
asupra noţiunilor logice de bază. în 1906 lui Husserl i-a venit ideea 
reducţiei transcendentale - sau EPOCIIE - şi a dezvoltat fenomenologia 
într-o direcţie „idealistă". Idei este prima lucrare care oferă o prezentare 
integrală şi sistematică a fenomenologiei. )Husserl distinge aici între 
atitudinea naturală şi atitudinea transcendentală sau fenomenologică. 
Atitudinea naturală o avem atunci când avem de-a face cu obiectele din 
lumea înconjurătoare: obiecte fizice, evenimente, acţiuni, persoane şi 
diferitele trăsături ale acestor lucruri (forma lor, culoarea, etc.). Aceste 
din urmă trăsături, ce pot fi împărtăşite de mai multe obiecte, sunt numite 
de Husserl ESENŢE sau eidos-uri. Esenţele sunt studiate în cadrul 
ştiinţelor eidetice, dintre care matematica este cea mai dezvoltată. 
Fenomenologia este pentru Husserl un studiu al unui domeniu diferit de 
obiecte, noemele, trăsăturile care fac ca starea de conştiinţă să fie 
conştiinţă a obiectelor. Ajungem la aceste trăsături prin intermediul unui 
gen special de reflecţie asupra propriei noastre conştiinţe, EPOCHE. 

v Noţiunea de noemă _este o noţiune cheie pentru înţelegerea feno¬ 
menologiei lui Husserl.jBrentano a caracterizat intenţionalitatea ca 
„direcţionare către un obiect". Această caracterizare poate funcţiona 
atunci când un act are un obiect, dar conduce la probleme în cazul actelor 
care eşuează de la a avea un obiect, cum e cazul halucinaţiilor sau al 
oamenilor care se gândesc la Pegas. în loc să caracterizeze intenţionali¬ 
tatea prin apel la un obiect către care este direcţionată conştiinţa noastră, 
Husserl se concentrează asupra trăsăturilor conştiinţei care fac ca actele 
noastre să fie ca şi când ar avea un obiect. Noema este colecţia tuturor 
acestor trăsături de tip „ca şi când ar avea". Noemele sunt înrudite cu 
obiectele din „a treia lume", ale lui FREGE, adică cu înţelesurile 
expresiilor lingvistice. Potrivit lui Husserl, „noema nu este altceva decât 
o generalizare a noţiunii de înţeles (Bedeutung) la domeniul tuturor 
actelor" (Idei, III, 89,2-4)7)Tot aşa cum cineva poate da seama de folosirea 
cu sens a expresiilor ce nu reuşesc să refere, distingând între înţelesul 
unei expresii şi referinţa sa, tot astfel, potrivit lui Husserl, distincţia 
dintre noema unui act şi obiectul acestuia ne poate ajuta să depăşim 
problema lui Brentano a actelor fără un obiect. 

(_ Noema are două componente: primul, „înţelesul obiect", care inte¬ 
grează diferitele componente ale experienţei noastre în experienţele 
diferitelor trăsături ale unui obiect şi al doilea, componentul „thetic", care 
diferenţiază actele de diferite genuri, de ex., actul de a percepe un obiect 
de actul de reamintire a lui sau de a gândi despre el. în actele percepţiei 
noema pe care o putem avea se restrânge la ceea ce se petrece la suprafaţa 
n oastră senzorial ă, dar restrângere a nu ne îngustează posibilităţile doar 
la unaAAstfel, întro situaţie dată pot percepe un om, dar mai târziu să 
realizez că era o păpuşă, cu schimbarea corespunzătoare a noemei. O 
astfel de schimbare de noemă este întotdeauna posibilă, corespunzând 
faptului că percepţia este totdeauna failibilă. Aceste condiţii de limitare 
ce constrâng noema pe care o avem sunt numite de Husserl hyle. Acestea 
nu sunt obiecte a căror experienţă o avem, ci sunt experienţe de genul 
acelora pe care le avem de obicei atunci când organele noastre de simţ 
sunt afectate, dar pe care le-am putea avea şi în alte cazuri - sub influenţa 
febrei sau a drogurilor, de exemplu. 

Spre deosebire de înţelesul expresiilor lingvistice, noemele, aşa cum 
sunt de obicei concepute, sunt obiecte bogate, cu un pattern inepuizabil 
al componentelor. Acestea sunt în mare sedimentări ale experienţei 
trecute şi sunt, într-un grad înalt, dependente de cultură. Ele sunt 
influenţate de viaţa noastră împreună cu alţi subiecţi, în cadrul căreia 
ne adaptăm reciproc unul la celălalt şi ajungem să concepem lumea drept 
o lume comună în care trăim cu toţii, dar pe care o experimentăm din 
perspective diferite. Această adaptare (Einfiihlung) a fost studiată pe larg 
de către mulţi din studenţii lui Husserl, în special de către Edith Stein. 
Lumea comună, aşa cum avem experienţa ei, este numită de Husserl 
lumea vieţii. Aceasta este tema principală a ultimei sale mari lucrări. 
Criza ştiinţelor europene, din care o parte a fost publicată în 1930. 
Concepţia lui Husserl despre lumea vieţii a devenit importantă pentru 
metodologia disciplinelor umaniste şi a ştiinţelor sociale, în mare, pentru 
că oferă un cadru pentru discutarea perspectivei subiective şi a multelor 
caracteristici ale modului nostru de a structura lumea de care nu suntem 
conştienţi, de ex., diversele caracteristici ale culturii în care am crescut. 

începând din 1917, Husserl a devenit din ce în ce mai interesat de 
rolul corpului şi al activităţilor umane în cadrul modului în care struc¬ 
turăm lumea. Aceste idei se repetă, în versiuni diferite, în existenţialismul 
lui HEIDEGGER şi în fenomenologia lui MERLEAU-PONTY. Sartre a 
fost de asemenea puternic influenţat de către Husserl, în particular, prin 
ideea că împrejurimile noastre materiale nu determină în mod unic 
noema noastră. Sartre a dezvoltat această idee într-o filosofie a libertăţii. 

Husserl a murit în Freiburg, la timp cât să nu fie trimis într-un lagăr 
de concentrare (fiind evreu). Familia sa, biblioteca şi toate cele 40.000 
de pagini ale sale rămase în manuscris au fost salvate din Germania de 
către franciscanul Van Breda, care a pus bazele arhivei Husserl din 
Louvain, unde materialul este acum accesibil cercetătorilor. 

